(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΜΕ΄

Σάββατο, 14 Δεκεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν Μαθητές, μαθήτριες και εκπαιδευτικοί συνοδοί τους από το 2ο Δημοτικό Σχολείο Σκύδρας Πέλλας, μαθητές, μαθήτριες και εκπαιδευτικοί συνοδοί τους από το 11ο Δημοτικό Σχολείο Αγίου Δημητρίου Αττικής, το Δημοτικό Σχολείων Καμαρών, το Δημοτικό Σχολείο Περιβόλια Λάρνακας, το 106ο Δημοτικό Σχολείο Θεσσαλονίκης, το 4ο Δημοτικό Περαίας Θεσσαλονίκης, το 17ο Δημοτικό Σχολείο Κοζάνης, το 1ο Δημοτικό Σχολείο Ιωαννίνων, το Δημοτικό Σχολείο Βυρώνειας Σερρών, φοιτήτριες και φοιτητές από το Πανεπιστήμιο Κρήτης, το Δημοτικό Σχολείο Νέου Μαρμαρά Χαλκιδικής, μέλη του Πολιτιστικού Συλλόγου Γυναικών Θεσπιών του Νομού Βοιωτίας και τα μέλη του Συλλόγου Ηπειρωτών Νομού Μαγνησίας , σελ.
2. Επί διαδικαστικού θέματος, σελ.
3. Επί προσωπικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ

 Συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2025», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΒΟΡΙΔΗΣ Μ. , σελ.
 ΓΕΩΡΓΑΝΤΑΣ Γ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΔΑΒΑΚΗΣ Α. , σελ.
 ΖΑΜΠΑΡΑΣ Μ. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΙΚΙΛΙΑΣ Β. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΠΑΡΚΑΣ Κ. , σελ.
 ΜΠΟΥΜΠΑΣ Κ. , σελ.
 ΜΠΟΥΡΑΣ Α. , σελ.
 ΠΑΦΙΛΗΣ Α. , σελ.
 ΠΛΑΚΙΩΤΑΚΗΣ Ι. , σελ.
 ΣΑΡΑΚΗΣ Π. , σελ.
 ΧΑΡΙΤΣΗΣ Α. , σελ.

Β. Επί προσωπικού θέματος:

 ΘΕΟΧΑΡΗΣ Θ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.

Γ. Επί του σχεδίου νόμου του Υπουργείου Εθνικής Οικονομίας και Οικονομικών:

 ΑΚΡΙΤΑ Έ. , σελ.
 ΑΜΠΑΤΙΕΛΟΣ Ν. , σελ.
 ΑΝΑΓΝΩΣΤΟΠΟΥΛΟΥ Α. , σελ.
 ΑΧΤΣΙΟΓΛΟΥ Ε. , σελ.
 ΒΕΤΤΑ Κ. , σελ.
 ΒΟΡΙΔΗΣ Μ. , σελ.
 ΒΡΕΤΤΑΚΟΣ Γ. , σελ.
 ΓΑΥΓΙΩΤΑΚΗΣ Μ. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΟΥΛΗΣ Χ. , σελ.
 ΓΚΙΟΥΛΕΚΑΣ Κ. , σελ.
 ΔΑΒΑΚΗΣ Α. , σελ.
 ΔΑΓΚΑ Π. , σελ.
 ΔΕΝΔΙΑΣ Ν. , σελ.
 ΔΟΥΔΩΝΗΣ Π. , σελ.
 ΔΟΥΡΟΥ Ε. , σελ.
 ΕΥΘΥΜΙΟΥ Ά. , σελ.
 ΖΑΜΠΑΡΑΣ Μ. , σελ.
 ΖΕΡΒΕΑΣ Α. , σελ.
 ΘΕΟΧΑΡΗΣ Θ. , σελ.
 ΚΑΖΑΜΙΑΣ Α. , σελ.
 ΚΑΛΑΦΑΤΗΣ Σ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΣΙΜΑΤΗ Ε. , σελ.
 ΚΑΤΣΙΒΑΡΔΑΣ Χ. , σελ.
 ΚΙΚΙΛΙΑΣ Β. , σελ.
 ΚΟΝΤΗΣ Ι. , σελ.
 ΚΟΝΤΟΤΟΛΗ Μ. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΟΥΡΟΥΠΑΚΗ Α. , σελ.
 ΚΡΗΤΙΚΟΣ Ν. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΝΟΥ Α. , σελ.
 ΜΑΝΤΖΟΣ Δ. , σελ.
 ΜΕΝΔΩΝΗ Σ. , σελ.
 ΜΗΤΑΡΑΚΗΣ Π. , σελ.
 ΜΠΑΚΟΓΙΑΝΝΗ Θ. , σελ.
 ΜΠΑΡΚΑΣ Κ. , σελ.
 ΜΠΙΑΓΚΗΣ Δ. , σελ.
 ΜΠΟΥΜΠΑΣ Κ. , σελ.
 ΝΑΤΣΙΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΠΑΠΑΝΑΣΤΑΣΗΣ Ν. , σελ.
 ΠΑΠΠΑΣ Ι. , σελ.
 ΠΑΡΑΣΤΑΤΙΔΗΣ Σ. , σελ.
 ΠΑΦΙΛΗΣ Α. , σελ.
 ΠΕΤΡΑΛΙΑΣ Α. , σελ.
 ΠΙΕΡΡΑΚΑΚΗΣ Κ. , σελ.
 ΠΟΥΛΑΣ Α. , σελ.
 ΣΑΡΑΚΗΣ Π. , σελ.
 ΣΚΕΡΤΣΟΣ Χ. ( Άκης Σκέρτσος) , σελ.
 ΣΤΥΛΙΟΣ Γ. , σελ.
 ΤΖΑΚΡΗ Θ. , σελ.
 ΤΖΟΥΦΗ Μ. , σελ.
 ΤΡΑΓΑΚΗΣ Ι. , σελ.
 ΤΣΙΡΩΝΗΣ Σ. , σελ.
 ΦΑΜΕΛΛΟΣ Σ. , σελ.
 ΧΑΡΙΤΣΗΣ Α. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ME**΄**

Σάββατο 14 Δεκεμβρίου 2024

Αθήνα, σήμερα στις 14 Δεκεμβρίου 2024, ημέρα Σάββατο και ώρα 9.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2025».

Θα δώσω τον λόγο στην κ. Αθηνά Λινού. Στη συνέχεια θα λάβει τον λόγο ο κ. Θεοχάρης και μετά ο Υπουργός Εξωτερικών, ο κ. Γεραπετρίτης.

Παρακαλώ, κυρία Λινού.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, καλημέρα και καλό Σαββατοκύριακο. Να πάμε καλά.

Μιλάμε σήμερα για τον προϋπολογισμό του 2025, ο οποίος, σύμφωνα με την Κυβέρνηση, είναι ένας κατ’ εξοχήν αναπτυξιακός προϋπολογισμός και οπωσδήποτε στοχεύει στην οικονομική ανάπτυξη της χώρας. Και νομίζω ότι έχει ακουστεί πολύ ότι αναπτύσσονται οικονομικά οι τράπεζες, οι εταιρείες ενέργειας -δυστυχώς όχι μόνο αυτές που περιλαμβάνουν πράσινη ανάπτυξη- και τα καρτέλ των τροφίμων, τα οποία ενισχύουν κάθε άλλο παρά τα υγιεινά τρόφιμα ή τα τρόφιμα που διασφαλίζουν, όχι μόνο την υγεία του ανθρώπου, αλλά και την επάρκεια του πλανήτη.

Διερωτήθηκα. Έτσι εννοούμε την ανάπτυξη, αυτή είναι η ανάπτυξη που θέλουμε; Για ποιον είναι η ανάπτυξη; Σαφώς, η ανάπτυξη στοχεύει στη βελτίωση της ζωής όλων μας και επομένως δεν θα πρέπει αποκλειστικά να είναι ανάπτυξη οικονομικών οργανισμών.

Περιλαμβάνει η ανάπτυξη τα παιδιά; Είναι δυνατόν να αφήνουμε πίσω τα παιδιά, τα άτομα με ειδικές ανάγκες, τους ευάλωτους, τους χρόνια άνεργους και τους χρόνια άρρωστους; Είναι ανθρωποκεντρική η ανάπτυξη; Ή μήπως είναι μόνο χρηματοκεντρική; Αναπτύσσουμε δηλαδή τα χρήματα και τις μηχανές, που δυστυχώς δεν θα μπορέσουν να συνεχίζουν να αναπτύσσονται χωρίς τον άνθρωπο; Χρειάζονται τον άνθρωπο και πρέπει να αναπτύσσονται για τον άνθρωπο και παράλληλα με τον άνθρωπο.

Σκέφτηκα μετά να δω τα τρία Υπουργεία που θεωρώ ότι είναι τα πιο κοντινά στην ανθρώπινη ανάπτυξη και να υπολογίσω τι κάνουμε οικονομικά στον προϋπολογισμό, αν λάβουμε υπ’ όψιν μας και τον πληθωρισμό, που είναι, όπως έχει δηλωθεί, 2,7%.

Στο Υπουργείο Υγείας τα πράγματα φαίνονται καλά. Ο περσινός προϋπολογισμός ήταν λίγο παραπάνω από 6 δισεκατομμύρια και φέτος είναι αρκετά παραπάνω από 7 δισεκατομμύρια. Αν λάβει υπ’ όψιν κανείς και τον πληθωρισμό, παραμένει σχεδόν 1 δισεκατομμύριο παραπάνω. Δηλαδή, λείπουν κάποια εκατομμύρια για να είναι 1 δισεκατομμύριο παραπάνω από τον περσινό προϋπολογισμό.

Αν το αναλύσουμε αυτό για κάθε άνθρωπο, για κάθε Έλληνα πολίτη, που είναι δέκα και μισό περίπου εκατομμύρια, σημαίνει ότι στον καθένα μας αντιστοιχούν στον προϋπολογισμό της υγείας 94 ευρώ παραπάνω.

Είναι αυτό αρκετό; Δεν προσεγγίζουμε τον μέσο όρο της Ευρώπης σαν ποσοστό του ΑΕΠ και έχουμε να αντιμετωπίσουμε ένα Υπουργείο εξαιρετικά γερασμένο. Το ΕΣΥ είναι πολύ γερασμένο και στις υποδομές και τους ανθρώπους.

Προσπαθούμε να λύσουμε το πρόβλημα των ανθρώπων συγκρατώντας ανθρώπους μεγάλης ηλικίας, πάνω από εβδομήντα χρονών, που βέβαια έχουν περισσότερη πείρα και εμπειρία, αλλά ίσως στην πίεση τη δημιουργική δεν είναι επαρκές.

Ας δούμε όμως το αμέσως επόμενο Υπουργείο, το Υπουργείο Κοινωνικής Συνοχής και Οικογένειας, εκεί που περιμένουμε να υποστηρίζονται όλοι οι ευάλωτοι, όλοι αυτοί που έχουν ανάγκη.

Φέτος ο προϋπολογισμός του 2025 είναι 2 - 3 εκατομμύρια λιγότερο από τον περσινό. Αυτό, χωρίς να υπολογίσει κανείς τον πληθωρισμό. Με τον πληθωρισμό φαίνεται ότι χάνουμε περίπου 110 εκατομμύρια. Ο προϋπολογισμός του 2025 είναι 110 εκατομμύρια χαμηλότερος από τον περσινό εκεί που υπάρχουν οι μεγάλες ανάγκες.

Τι σημαίνει αυτό; Για τον καθένα μας 10 ευρώ λιγότερα δεν είναι και σημαντικό, αλλά για τους πολίτες που βρίσκονται κάτω από το όριο της φτώχειας 40 ευρώ. Τα 40 ευρώ λιγότερα μπορεί να μην ακούγεται τίποτα, όπως δεν ακούγονται και πολύ σημαντικό τα 2 ευρώ με τη μείωση του ΦΠΑ στα τρόφιμα, αλλά για κάποιον που το εισόδημά του είναι 300 ευρώ, είναι τεράστια αλλαγή.

Ας δούμε και το Υπουργείο Παιδείας. Και χαίρομαι που είναι ο Υπουργός εδώ.

Στο Υπουργείο Παιδείας, κύριε Υπουργέ, τα πράγματα είναι πολύ πιο σοβαρά. Αυτό που συμβαίνει είναι ότι φέτος στον προϋπολογισμό, αν λάβουμε υπόψη το 2,7% του πληθωρισμού, η πρωτοβάθμια και δευτεροβάθμια εκπαίδευση θα έχει 118 εκατομμύρια λιγότερα απ’ ό,τι είχε πέρσι. Και ήμασταν σε πολύ κακό επίπεδο πέρσι.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα μου δώσετε δύο λεπτά, κύριε Πρόεδρε;

Αυτό σημαίνει ότι για το 1 εκατομμύριο τριακόσιες είκοσι τέσσερις χιλιάδες παιδιά θα ξοδεύουμε 90 ευρώ λιγότερα τον χρόνο και για τους μαθητές που είναι κάτω από το όριο της φτώχειας, το 28% των παιδιών, θα ξοδεύουμε 318 ευρώ λιγότερα τον χρόνο. Και αυτό είναι πολύ σημαντικό.

Ας δούμε τι γίνεται με το πρόγραμμα σίτισης των παιδιών. ‘Έχει αυξηθεί κατά 15 εκατομμύρια, αλλά αν το δει κανείς στον προϋπολογισμό, δεν είναι τόσο, είναι λιγότερο.

Πόσα παιδιά σιτίζουμε; Στην πρωτοβάθμια και δευτεροβάθμια το 30% των παιδιών και το 33%, αν δούμε μόνο τα παιδιά που δεν πάνε σε δημόσια σχολεία. Στο σύνολο των παιδιών μας που φοιτούν τα δεκατέσσερα χρόνια σπουδών το 17% των παιδιών παίρνει κάποια μορφή σίτισης, ενώ τα παιδιά που είναι κάτω από το όριο της φτώχειας είναι 28%. Είναι πολύ περισσότερα, γιατί στο σχολείο δεν σιτίζουμε μόνο τα παιδιά που είναι κάτω από το όριο της φτώχειας. Σε κάθε σχολείο, και στο φτωχότερο σχολείο, θα υπάρχουν κάποια παιδιά που το ξεπερνάνε.

Τι πετυχαίνουμε και τι χάνουμε με αυτό, όταν υπάρχουν παιδιά στα σχολεία που πεινάνε και πεινάνε πολύ; Τι λένε οι μελέτες; Η έκθεση ενός οργανισμού αμερικάνικου μιλάει για δεκατέσσερα εκατομμύρια παιδιά που πεινάνε. Και σε ένα πρόσφατο περιοδικό, δημοσίευση του 2024 για την υγεία του παιδιού, λέει ότι τα παιδιά που τυχόν πεινάνε έστω μια φορά τον μήνα στο σπίτι τους έχουν αναπτυξιακές διαταραχές, μείωση των νοητικών δεξιοτήτων, κατάθλιψη και αυτοκτονικές τάσεις στην εφηβεία, άσθμα, χρόνιες παθήσεις στην ενήλικη ζωή, κατάχρηση ουσιών, συμμετοχή σε πράξεις βίας.

Άλλη μελέτη για την κοινωνική πολιτική λέει ότι έχουμε χαμηλότερη επίδοση στα μαθηματικά. Μάλιστα, στην έκθεση της PISA, εκεί που συγκρίνουμε το τι ξοδεύουμε ανά μαθητή τον χρόνο ή τι ξοδεύουμε ανά μαθητή σε όλη τη διάρκεια της παιδείας του και τι απόδοση έχει, η Ελλάδα βρίσκεται στο χαμηλότερο τεταρτημόριο και στα δύο.

Και αυτή η επίδραση, δηλαδή η επίδραση στη φτωχή απόδοση στην παιδεία, είναι μεγαλύτερη στα κορίτσια απ’ ό,τι στα αγόρια και έτσι δεν ξέρουμε πραγματικά πού βρισκόμαστε.

Αν αποφασίσουμε, κύριε Υπουργέ -απευθύνομαι στον κ. Πετραλιά- να βρούμε 400 εκατομμύρια ευρώ τον χρόνο -μπορούμε να τα κόψουμε από τις τράπεζες ή να παρακαλέσουμε τις τράπεζες να δώσουν 400 εκατομμύρια ευρώ τον χρόνο- θα μπορούμε να έχουμε καθολική σίτιση για όλα τα παιδιά που φοιτούν σε σχολείο. Αυτή τη στιγμή δεν δίνουμε ούτε 1 ευρώ για τα παιδιά που φοιτούν στα νηπιαγωγεία και είναι, νομίζω, εκατόν εβδομήντα χιλιάδες παιδιά -ή κάπου κοντά- και δεν δίνουμε τίποτα για τα παιδιά που είναι στο Λύκειο ή στο Γυμνάσιο.

Νομίζω ότι αν θέλουμε να έχουμε ένα μέλλον, αν θέλουμε να έχουμε πραγματική ανάπτυξη στη χώρα μας, πρέπει να επενδύσουμε πρώτα στα παιδιά, μετά στους ευάλωτους και ταυτόχρονα βέβαια στις τράπεζες, στις εταιρείες, αλλά όχι αναγκαστικά στα καρτέλ τροφίμων.

Σας ευχαριστώ, κύριε Πρόεδρε.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Λινού.

Θα δώσω τώρα τον λόγο στον κ. Χάρη Θεοχάρη από τη Νέα Δημοκρατία.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρίες και κύριοι συνάδελφοι, δεν θα ασχοληθώ με τα προφανή του προϋπολογισμού, τον οποίο ο εισηγητής μας περιέγραψε πολύ καλά, ενός προϋπολογισμού σταθερότητας, αναπτυξιακής πνοής, κοινωνικής στήριξης, αλλά και άμυνας σε πιθανές αναταράξεις. Από αυτές θα έχουμε πολλές, να είστε σίγουροι!

Ένα πράγμα αποδεικνύει πόσο καλά πηγαίνουμε. Ένα πράγμα! Χθες το διετές γερμανικό ομόλογο ήταν πιο ακριβό από το ελληνικό. Εμείς που ζήσαμε την εποχή των CDS και των spreads που τα παρακολουθήσαμε μέρα με τη μέρα, χθες το γερμανικό ήταν ακριβότερο από το ελληνικό. Σκεφτείτε το.

Θα περιοριστώ μόνο σε δύο παρατηρήσεις στην ομιλία μου.

Πρώτο σημείο. Αυτός είναι ο προϋπολογισμός των νέων, γιατί έχει μέτρα για τους νέους και τις νέες οικογένειες. Απαριθμώ: Το «Σπίτι μου 2» έρχεται σε συνέχεια του επιτυχημένου προγράμματος «Σπίτι μου» με διευρυμένο ποσό στα 2 δισεκατομμύρια και διευρυμένα κριτήρια. Η διάθεση του 50% έως 60% των κοινωνικών κατοικιών της ΔΥΠΑ, δυόμισι χιλιάδες τον αριθμό, είναι σε νέους και νέα ζευγάρια. Η ενίσχυση κατά 20 εκατομμύρια ευρώ των επιδομάτων προς νέους γονείς με εκατόν εβδομήντα τρεις χιλιάδες vouchers και είκοσι χιλιάδες νέες θέσεις παιδικών σταθμών. Η απαλλαγή των παροχών έως και 5.000 ευρώ ετησίως σε νέους γονείς από τη φορολογία, ποσό που προσαυξάνεται για κάθε μέλος της οικογένειας. Η σύγκλιση των δικαιωμάτων των τρίτεκνων με των πολύτεκνων ανεξάρτητα από εισόδημα. Οι νταντάδες της γειτονιάς που θα επεκταθούν με vouchers έως 500 ευρώ για κάθε παιδί. Η άμεση κατάργηση του φόρου 15% στην ασφάλιση υγείας για παιδιά μέχρι δεκαοκτώ ετών. Ο δωρεάν έλεγχος γονιμότητας -πολύ σημαντικός γιατί πολλές γυναίκες δεν ξέρουν την κατάσταση της γονιμότητάς τους- από τριάντα έως τριάντα πέντε ετών και η απλοποίηση καλύψεων του ΕΟΠΥΥ στην υποβοηθούμενη αναπαραγωγή. Η πιο δίκαιη, τέλος, αποτελεσματική και στοχευμένη διανομή των τριών βασικών κοινωνικών επιδομάτων, Ελάχιστο Εγγυημένο Εισόδημα, επίδομα στέγασης και παιδιού.

Υπάρχει όμως και ένας πρόσθετος λόγος, κυρίες και κύριοι συνάδελφοι, που ο προϋπολογισμός αυτός είναι ο προϋπολογισμός των νέων. Γιατί είναι ο προϋπολογισμός συνέχισης της μείωσης του χρέους μας ως ποσοστό του ΑΕΠ. Το χρέος μειώνεται πάνω από εξήντα μονάδες του ΑΕΠ από το 2020, όταν είχε κορυφωθεί το 2010. Τα πλεονάσματα που χρηματοδοτεί η ανάπτυξη, που αυτή η Κυβέρνηση έφερε, αλλά και η συνετή δημοσιονομική πολιτική, είναι το μεγαλύτερο δώρο στους νέους δεκαοκτώ ετών, στους ανήλικους, αλλά και στους αγέννητους, δημιουργώντας ανάχωμα στο δημογραφικό, τη μεγαλύτερη απειλή για τη χώρα.

Είχαμε φθάσει, κάθε νέος που γεννιέται, για κάθε 1.000 ευρώ που θα παράγει από την εργασία του, να χρωστάει πάνω από 2.000 ευρώ. Αυτό δίναμε στα παιδιά μας. Σήμερα αυτός ο λόγος είναι κοντά στα 1.500 ευρώ χρέος για 1.000 ευρώ εισόδημα και πρέπει να κατέβει πιο κάτω. Οι θυσίες που κάνουμε σήμερα δεν είναι ματωμένα πλεονάσματα, είναι η ελπίδα στις γενιές που έρχονται. Να σταματήσει επιτέλους η ηθική της κατανάλωσης την οποία πρεσβεύει η Αξιωματική Αντιπολίτευση.

Πείτε, λοιπόν, στον ελληνικό λαό, όταν μας λέτε ότι πρέπει να δώσουμε περισσότερα, από πού θα τα κόβατε; Γιατί η μείωση του χρέους δεν πρέπει να διακυβευτεί. Δεν θέλετε να το κάνετε, δεν μπορείτε να το κάνετε. Γιατί αν το κάνατε, θα ήσασταν η Αντιπολίτευση του ορθολογισμού που τόσο ανάγκη έχει η χώρα αντί για την Αντιπολίτευση του λαϊκισμού.

**ΧΡΗΣΤΟΣ ΓΙΑΝΝΟΥΛΗΣ:** Για ποιον ακριβώς λέτε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Το δεύτερο σημείο στο οποίο θέλω να αναφερθώ είναι η πρόταση για τη μείωση του ΦΠΑ κατά δύο ποσοστιαίες μονάδες την οποία πρεσβεύει η Αξιωματική Αντιπολίτευση και θέλω να καταρρίψω κάποιους μύθους που καλλιεργείτε.

Μύθος πρώτος. Έχουμε τον υψηλότερο συντελεστή ΦΠΑ. Η χώρα μας δεν έχει τον υψηλότερο συντελεστή ΦΠΑ. Αυτόν τον έχει η Ουγγαρία με 27%. Είμαστε στο άνω τεταρτημόριο, φυσικά, των υψηλών συντελεστών, αλλά είκοσι δύο στις είκοσι επτά χώρες έχουν υψηλό συντελεστή από το 20% ΦΠΑ και πάνω.

Εδώ έχω και το γράφημα το οποίο και καταθέτω στα Πρακτικά, που αποδεικνύει αυτό που σας λέω.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενώ το 24% είναι ο μεγάλος συντελεστής της χώρας μας, έχουμε πολλές εξαιρέσεις στο 13% και στο 6%. Αυτό μας λέει ο ΟΟΣΑ, ότι ευνοεί τους πλούσιους το 13%, οι πολλές εξαιρέσεις. Και είδα εδώ ομιλητές, τον ένα μετά τον άλλο, να μας κουνούν το δάκτυλο ότι ο ΟΟΣΑ μας λέει ότι ευνοούν τους πλούσιους και κρύβουν ότι αυτό που εννοεί ο ΟΟΣΑ είναι να καταργήσουμε το 13%, τις εξαιρέσεις, και να τις μετακινήσουμε στο 24% και τότε θα σταματήσουμε να ευνοούμε τους πλούσιους. Αυτό προτείνει η έκθεση του ΟΟΣΑ. Αυτό, λοιπόν, μας λέτε όταν την αναπαράγετε από το πρωί ως το βράδυ; Μην κοροϊδεύετε τον κόσμο.

Μύθος δεύτερος. Λόγω του αυξημένου ΦΠΑ η φορολογία είναι άδικη. Έχω καταθέσει ένα γράφημα που έκανα ως Υφυπουργός Οικονομικών τρεις φορές. Δεν θέλετε να το καταλάβετε, γι’ αυτό δεν το εννοείτε. Η συνολική επιβάρυνση έμμεσων και άμεσων φόρων στις οικογένειες -όταν αθροίσουμε, δηλαδή, τι πληρώνουν ως φόρο εισοδήματος και τι πληρώνουν ως ΦΠΑ στην κατανάλωσή τους- είναι απόλυτα προοδευτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε ποιος είναι ο πραγματικός συντελεστής ΦΠΑ που πληρώνουμε; Θα σας το υπολογίσω. Ιδιωτική κατανάλωση το 2024, 141 δισεκατομμύρια. Τουριστικές εισπράξεις, 21 δισεκατομμύρια, σύνολο 162 δισεκατομμύρια. Έσοδα από ΦΠΑ 25,34 δισεκατομμύρια. Μέσος συντελεστής 15,7%. Αυτό πληρώνουμε στον ΦΠΑ: 15,7% στη συνολική μας κατανάλωση, ενώ η μέση επιβάρυνση των άμεσων φόρων είναι κοντά στο 20%. Γι’ αυτό οι άμεσοι φόροι είναι πιο ψηλοί σε σχέση με τους έμμεσους.

Μύθος τρίτος. Αν μειώσουμε τον συντελεστή, θα αποκαταστήσουμε την αναλογία φόρων. Εκτός από το γεγονός ότι η αναλογία φόρων με τη Νέα Δημοκρατία -των έμμεσων φόρων- βαίνει μειούμενη, από το 38% των συνολικών φόρων έχει φθάσει στο 32% αυτά τα πέντε χρόνια -συνεπώς, είναι στον κατάλληλο δρόμο- εσείς αντιστρέφετε την πραγματικότητα. Δεν έχουμε πολλά έσοδα από ΦΠΑ γιατί έχουμε υψηλό συντελεστή. Έχουμε πολλά έσοδα από ΦΠΑ, κύριε Υπουργέ, γιατί έχουμε υψηλή κατανάλωση. Η χώρα μας καταναλώνει περισσότερο απ’ ό,τι οι άλλες χώρες και γι’ αυτό έχουμε συνεπαγόμενα και υψηλότερους φόρους. Εδώ έχω το γράφημα που δείχνει τη χώρα μας πρώτη απ’ όλη την Ευρώπη στην κατανάλωση ως ποσοστό του ΑΕΠ. Αυτός είναι ο λόγος που έχουμε υψηλά έσοδα από έμμεση φορολογία.

Εσείς, λοιπόν, προτείνετε να μειώσουμε τους φόρους για να ενθαρρύνουμε την κατανάλωση που βρίσκεται αυτή τη στιγμή στο 75%. Στην υπόλοιπη Ευρώπη η ιδιωτική κατανάλωση είναι στο 52%, ενώ μαζί με τη δημόσια κατανάλωση στο 88,7% του ΑΕΠ μας είναι κατανάλωση.

Όταν θέλουμε αλλαγή παραγωγικού μοντέλου αυτό εννοούμε. Να μετακινήσουμε από την κατανάλωση στις επενδύσεις και εσείς λέτε να κάνουμε το ανάποδο. Δεν μπορείτε, λοιπόν, υποκριτικά να λέτε ότι πρέπει να αλλάξει το παραγωγικό μοντέλο και όλες οι προτάσεις σας είναι στη χειροτέρευση του παραγωγικού μοντέλου.

Τελειώνω, κύριε Πρόεδρε.

Μύθος τέταρτος. Η πρόταση είναι κοστολογημένη. Πάτε να μας κοστολογήσετε τα 3,2 δισεκατομμύρια που θα μειώσετε. Ο μέσος συντελεστής είναι 15,7. Οι δύο μονάδες είναι να το κατεβάσουμε στο 13,7, τεράστιο ποσό. Πού θα βρεθούν; Στα μερίσματα που μειώσαμε τον συντελεστή και αυξήθηκαν τα έσοδα; Αν τον αυξήσετε, θα μειωθούν τα έσοδα. Θα ψάχνετε για δύο μεριές να μας φέρετε αντίμετρα.

Θέλετε μια πραγματικά κοστολογημένη πρόταση; Να σας πω ποια είναι η κοστολογημένη πρόταση. Ενοποίηση των συντελεστών 13 και 24 στο 18 με 19. Εκεί θα ήταν το ισοδύναμο. Και πέντε έως έξι βασικά αγαθά να πάνε στο 6%. Αυτό θα ήταν μια ουδέτερη δημοσιονομικά πρόταση που θα μείωνε και τη γραφειοκρατία καταργώντας τους δύο συντελεστές. Δεν θα είχαμε πολυπλοκότητα, θα στηρίζαμε τους ευάλωτους με τα βασικά αγαθά και θα είχαμε έναν από τους χαμηλότερους συντελεστές στην Ευρωπαϊκή Ένωση. Ιδού η Ρόδος, ιδού και το πήδημα. Όταν λέμε να φέρετε κοστολογημένες προτάσεις αυτό εννοούμε. Όταν κυβερνάμε, κυβερνάμε με αυτού του είδους τις προτάσεις ή όχι. Εγώ, λοιπόν, αν τη φέρετε, θα τη στηρίξω.

Κυρίες και κύριοι συνάδελφοι, κλείνω λέγοντας το εξής. Συζητάμε συχνά ποιος φταίει για την πτώχευση. Αν φταίει ο Κώστας Καραμανλής ή ο Γιώργος Παπανδρέου. Για την πτώχευση φταίει η διάβρωση της συνείδησης του Έλληνα τη δεκαετία του 1980 από το ΠΑΣΟΚ. Αντικαταστήστε την ηθική της εργασίας, την ηθική της δημιουργίας με την ηθική της κατανάλωσης. Υπάρχω, έχω αξία, όχι γιατί δημιουργώ κάτι, αλλά γιατί κλείνω κάθε βράδυ το πρώτο τραπέζι πίστα. Αυτό μας πτώχευσε. Αυτό είναι με μια λέξη το μοντέλο ΠΑΣΟΚ της δεκαετίας του 1980, η ηθική της κατανάλωσης.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Και με αυτή την έννοια κάνουμε λάθος που σας λέμε ότι είστε ο «πράσινος ΣΥΡΙΖΑ». Ο ΣΥΡΙΖΑ ήταν το «ροζ ΠΑΣΟΚ». Για λίγο αλλάξατε. Όμως τώρα βλέπω με πολλή λύπη πως με Αρχηγό τον Νίκο Ανδρουλάκη επιστρέφετε στις ένδοξες ρίζες του λαϊκισμού που μας πτώχευσε μία φορά. Ε, λοιπόν, ο ελληνικός λαός δεν πρόκειται να σας αφήσει να μας πτωχεύσετε και δεύτερη φορά. Γι’ αυτό στηρίζουμε και υπερψηφίζουμε τον προϋπολογισμό.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Θεοχάρη.

Η κυρία Πρόεδρος έχει ζητήσει τον λόγο για μια παρέμβαση.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Πραγματικά προσπαθώ να ζυγίσω και να μετρήσω σε κιλά, σε χιλιόμετρα, σε απόσταση, το θράσος ορισμένων προσώπων, όπως ο ομιλητής που μόλις κατέβηκε από το Βήμα. Το πρόσωπο, ο κ. Θεοχάρης, ο συνεργάτης του Γιώργου Παπακωνσταντίνου, του Υπουργού ο οποίος δήλωσε ότι η οικονομία είναι τιτανικός, ο συνδεδεμένος με όλα τα μνημόνια, ανεβαίνει στο Βήμα και μας λέει ότι για τη χρεοκοπία της χώρας, που εσείς προκαλέσατε, φταίνε τελικά οι Έλληνες πολίτες που κάποιοι τους διαμόρφωσαν τη συνείδηση.

Κύριε Θεοχάρη, σε αυτή εδώ την Αίθουσα, όσο νωρίς και αν ανεβαίνετε στο Βήμα και όσο κι αν ελπίζετε ότι θα λέτε ό,τι θέλετε, θα υπάρχει πάντα η Πλεύση Ελευθερίας για να σας θυμίζει τι κάνατε και βεβαίως για να δείχνει ποιον επέλεξε ο κ. Μητσοτάκης, τον στυλοβάτη της Κυβέρνησης που μας έβαλε στα μνημόνια, τον στενότερο συνεργάτη του Γιώργου Παπακωνσταντίνου που υπήρξε από επιστημονικός συνεργάτης στη συνέχεια Γενικός Γραμματέας Πληροφοριακών Συστημάτων και Γενικός Γραμματέας Δημοσίων Εσόδων, το πρόσωπο που υπηρετούσε όταν ο Γιώργος Παπακωνσταντίνου, ο Υπουργός Οικονομικών της χώρας, αυτός που υπέγραψε μνημόνιο χωρίς καμία εξουσιοδότηση και το έφερε εδώ στη Βουλή ανυπόγραφο και το ψηφίζανε κάποιοι, πήρε στα χέρια του τη λίστα Λαγκάρντ, τη λίστα, δηλαδή, των μεγαλοκαταθετών στην τράπεζα HSBC της Ελβετίας, μια λίστα με πάρα πολλά πολιτικά πρόσωπα, συγγενείς πολιτικών προσώπων, υπουργικά πρόσωπα, δημόσια πρόσωπα, μια λίστα φοροδιαφυγής.

Τι την έκανε ο κ. Παπακωνσταντίνου; Την έβαλε στο συρτάρι του. Και μετά την πήρε σε δεύτερο χρόνο και ο κ. Βενιζέλος. Ο πολύς κ. Βενιζέλος που κάποιοι θέλουν να μας τον φορτώσουν τώρα και ως επόμενο Πρόεδρο Δημοκρατίας. Ελπίζω να μην το διανοηθούν. Ο κ. Βενιζέλος είχε τη λίστα των μεγαλοκαταθετών στην HSBC για την πάταξη της φοροδιαφυγής από το 2011 που ανέλαβε Υπουργός Οικονομικών. Τι την έκανε; Την έβαλε και αυτός στην τσέπη του, κύριε Θεοχάρη.

Την ώρα που έβαλε στην τσέπη του τη λίστα αυτή και έκανε εκλογές το ΠΑΣΟΚ και εκλογές εθνικές έχοντας στην τσέπη του ένα πολύτιμο στοιχείο, επέβαλε στον κόσμο, στους πολίτες, αυτούς που μόλις τους είπατε διεφθαρμένους, το χαράτσι. Στο Υπουργικό Συμβούλιο του Σεπτεμβρίου του 2011 ο κ. Βενιζέλος με εσάς τότε, κύριε, υπεύθυνο είπε ότι δεν έχει καμία άλλη επιλογή παρά να επιβάλλει το χαράτσι στους πολίτες. Δεν έχει κανέναν άλλο τρόπο να βρει δημόσια έσοδα παρά να επιβάλλει το χαράτσι. Και είχε στην τσέπη του τη λίστα Λαγκάρντ.

Αυτό είναι το θράσος σας, να έρχεστε εδώ το 2024 και να νομίζετε ότι κάποιοι έχουμε πάθει αμνησία. Και να νομίζετε ότι θα πείτε ένα άλλο «μαζί τα φάγαμε» ή μάλλον να λέτε στους πολίτες «εσείς τα φάγατε», την ώρα που χρωστάτε στο κόμμα που τώρα είστε. Έχετε περάσει από το ΠΑΣΟΚ, από το Ποτάμι, τώρα είστε στη Νέα Δημοκρατία. Και αν κάποιος άλλος αποκτήσει το χάρισμα των δανειστών θα είστε με αυτόν. Διότι ξεκάθαρα δεν είστε με την Ελλάδα. Ξεκάθαρα δεν είστε με την πατρίδα μας και ξεκάθαρα δεν υπηρετείτε τον ελληνικό λαό.

Υπήρξατε Υφυπουργός Οικονομικών και επιβάλατε τεκμήρια φορολόγησης στους ελεύθερους επαγγελματίες. Επιτυχημένα τα κάνατε; Γι’ αυτό είναι στα κάγκελα οι ελεύθεροι επαγγελματίες; Γι’ αυτό σας έβγαλε από Υφυπουργό ο Πρωθυπουργός σας και τώρα ψάχνετε νέα θέση από ό,τι λέτε σε διεθνή fora για τον τουρισμό;

Ακούστε, κύριε Θεοχάρη, για να είμαστε συνεννοημένοι. Εδώ μέσα θα μιλάτε χωρίς να παραποιείτε την πραγματικότητα, χωρίς να προσβάλλετε τους πολίτες που εσείς έχετε με πάρα πολλούς τρόπους οδηγήσει σε δυστυχία και σε απόγνωση. Φτάσατε να μας πείτε ότι δεν ξέρετε πού θα βρείτε χρήματα για να αποκαταστήσετε αυτά τα οποία εσείς κάνατε από το 2010 και μετά.

Η αποκατάσταση του δέκατου τρίτου και του δέκατου τέταρτου μισθού έχει κοστολογηθεί σε όλον τον δημόσιο τομέα στα 2,1 δισεκατομμύρια ευρώ. Οκτώ δισεκατομμύρια ευρώ επιλέγει η Κυβέρνηση να προπληρώσει, χωρίς να οφείλονται, στο Διεθνές Νομισματικό Ταμείο. Είναι ξεκάθαρο, λοιπόν, ότι κάνετε μία επιλογή φτωχοποίησης, δυσχέρειας και ανέχειας για τους εργαζόμενους και μία επιλογή εξυπηρέτησης του Διεθνούς Νομισματικού Ταμείου το οποίο και από άλλη θέση έχετε εξυπηρετήσει.

Οι πολίτες να ξέρετε ότι και ξέρουν και καταλαβαίνουν. Επίσης, να γνωρίζετε ότι εμείς θα είμαστε εδώ κάθε φορά που θα λέτε ψέματα και κάθε φορά που θα στοχοποιείτε τους πολίτες. Να ξέρετε ότι κάθε φορά που θα λέτε «έτσι κυβερνάμε», σας ακούν εκείνοι που θα σας μαυρίσουν την επόμενη φορά. Και επειδή βλέπω ότι περνάτε καλά και γελάτε μαζί με τον κ. Μηταράκη, που κι αυτόν τον έβγαλε από Υπουργό ο κ. Μητσοτάκης και τώρα κάπως με τις ομιλίες σας διεκδικείτε νέες προαγωγές, να ξέρετε ότι στη συνείδηση των πολιτών έχετε προ πολλού χρεοκοπήσει. Αυτό το σύστημα το οποίο υπηρετείτε έχει ήδη καταρρεύσει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Πρόεδρε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Για ποιον λόγο, κύριε Θεοχάρη;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Πρέπει να απαντήσω επί προσωπικού.

**ΠΡΟΕΔΡΕΥΩΝ (Ιωάννης Πλακιωτάκης):** Για ένα λεπτό, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κοιτάξτε, κυρία Κωνσταντοπούλου, για να είμαστε συνεννοημένοι, όπως το είπατε και εσείς. Δεν μπορεί να συνεννοηθεί κανείς μαζί σας. Είστε σε τέτοια τρικυμία που δεν μπορεί το δεξιό σας ημισφαίριο να συνεννοηθεί με το αριστερό, οπότε δεν μπορείτε να συνεννοηθείτε με κανέναν.

Απ’ όλα όσα είπατε, το μόνο αληθινό είναι ότι είμαστε στο 2024 και συνεπώς δεν έχει και κανένα νόημα να απαντήσω. Θα απαντούσα σε οποιονδήποτε άλλον εκ των διακοσίων ενενήντα οκτώ συναδέλφων μου εκτός από εσάς. Το μόνο μεγαλύτερο από το θράσος για το οποίο με κατηγορήσατε είναι η δική σας απελπισία. Και το μόνο μεγαλύτερο από τη δική σας απελπισία, είναι η περιφρόνηση που έχω για σας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Υπουργός Εξωτερικών, ο κ. Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, κυρίες και κύριοι Βουλευτές, ζούμε στην εποχή των πολλαπλών κρίσεων, ζούμε στην εποχή της επιθετικότητας, της κλιματικής κρίσης, της επισιτιστικής κρίσης, της κρίσης της δημόσιας υγείας, της μεταναστευτικής κρίσης. Αρκεί κάποιος να δει τον παγκόσμιο χάρτη για να αντιληφθεί τις τεκτονικές αλλαγές οι οποίες συντελούνται σήμερα, τους κινδύνους οι οποίοι παράγονται για την ανθρωπότητα.

Σε πενήντα πέντε χώρες αυτή τη στιγμή υφίσταται ένοπλη σύρραξη, εμφύλιος πόλεμος ή εξωτερική επιρροή. Περίπου εκατόν δεκαεπτά εκατομμύρια άνθρωποι βρίσκονται σε καθεστώς αναγκαστικής εκτόπισης, σύμφωνα με τα στοιχεία της Ύπατης Αρμοστείας για τους πρόσφυγες, εκ των οποίων 40% παιδιά. Σε αυτό το περιβάλλον έχουμε την απόλυτη κατάργηση των βεβαιοτήτων, όπως επίσης έχουμε και την κατάργηση της έννοιας της εδαφικότητας. Τα προβλήματα πια ποτέ δεν είναι εθνικά. Είναι πάντοτε περιφερειακά και διεθνή και οι λύσεις δεν μπορεί να είναι διαφορετικές από λύσεις οικουμενικές.

Σε αυτό το πεδίο η ελληνική εξωτερική πολιτική έχει επιλέξει μια στάση αρχής. Η στάση αυτή αρχής έχει να κάνει με τον πολύτροπο, τον ενεργητικό χαρακτήρα της ελληνικής διπλωματίας, κυρίως όμως με την αμέριστη, αναπαλλοτρίωτη προσήλωσή μας στο Διεθνές Δίκαιο. Είχα εχθές την τιμή να παρευρεθώ σε μια συνάντηση, σε έναν διάλογο με τον πρώην Υπουργό Εξωτερικών, τον κ. Κοτζιά, ο οποίος μέμφθηκε την παρούσα ηγεσία του Υπουργείου Εξωτερικών γιατί δεν είναι συναλλακτική, γιατί δεν φροντίζει να συναλλάσσεται για να μεγιστοποιεί τα ωφελήματα για την εξωτερική μας πολιτική.

Η απάντηση είναι απλή. Η εξωτερική πολιτική ή είναι πολιτική αρχών ή δεν είναι πολιτική. Για την χώρα το Διεθνές Δίκαιο είναι ένας μονόδρομος από τον οποίο παραχώρηση δεν πρόκειται να υπάρξει. Και σε αυτό θα επιμείνουμε έως το τέλος, με ενέργεια, με πολλά μέσα, με σύγχρονες μορφές διπλωματίας, με την οικονομική μας διπλωματία και την εξωστρέφεια η οποία έχει απογειώσει τις οικονομικές μας σχέσεις με χώρες οι οποίες είναι πολύ υψηλής ισχύος, περιφερειακά και διεθνώς, με τη δημόσια διπλωματία μας, με την πολιτική των Αποδήμων, με το στρατηγικό σχέδιο για τους Απόδημους Έλληνες, με όλα εκείνα τα εργαλεία που φέρνουν τους Έλληνες της Διασποράς κοντά στη μητρόπολη.

Πού, όμως, τοποθετείται η Ελλάδα σήμερα; Άκουσα τον πρώην Πρωθυπουργό, τον κ. Τσίπρα, να αναφέρεται στο ότι η Ελλάδα είναι περίπου σήμερα αδύναμη και οι γείτονές μας, ιδίως η Τουρκία, ισχυροποιείται διαρκώς. Αισθάνομαι ότι ο πρώην Πρωθυπουργός του διέφυγε το τι συνέβη το 2020 στον Έβρο. Πού είναι σήμερα η Ελλάδα σε σχέση με το 2019;

Ο καθένας ας μιλάει για τα του οίκου του. Κι εγώ θα μιλήσω γι’ αυτά. Το 2020 η Ελλάδα απέτρεψε μία υβριδική απειλή η οποία ήταν η μείζων η οποία είχε γνωρίσει ως τότε η χώρα μας. Έκτοτε έχει ενισχυθεί η εθνική μας άμυνα πολλαπλά. Θυμίζω το 2019 η Ελλάδα είναι εκτός του προγράμματος των F35, η Ελλάδα είναι αποδυναμωμένη σε σχέση με τις Ένοπλες Δυνάμεις, χωρίς καν να έχει μπει στο πρόγραμμα για την αναβάθμιση των F16. Σήμερα που μιλάμε η Ελλάδα είναι στο πρόγραμμα των F16, αναβαθμίζονται σε Viper όλα τα μαχητικά μας και παράλληλα έχουμε ενταχθεί στο πρόγραμμα των F35, από το οποίο, σας θυμίζω, έχει βγει η Τουρκία.

Η Ελλάδα μεγάλωσε. Τα χωρικά μας ύδατα έχουν μεγαλώσει ως το ακρωτήριο Ταίναρο, έχουν επεκταθεί στα δώδεκα μίλια. ΟΙ μεγάλες συμφωνίες που έγιναν για τον καθορισμό Αποκλειστικής Οικονομικής Ζώνης με την Αίγυπτο και την Ιταλία έχουν μεγαλώσει το αποτύπωμα της χώρας μας στο Αιγαίο, στην Ανατολική Μεσόγειο, στην Αδριατική. Η Ελλάδα κατέστη ενεργειακός κόμβος στην Ανατολική Ευρώπη, με την Αλεξανδρούπολη αυτή τη στιγμή να αποτελεί το κέντρο του κάθετου άξονα προς τον Βορρά.

Οι μεγάλες ευρωπαϊκές πολιτικές φέρουν τη σφραγίδα της Ελλάδας. Το Ταμείο Ανάκαμψης και Ανθεκτικότητας ξεκίνησε ως πρόταση από τη χώρα μας. Το πιστοποιητικό COVID ξεκίνησε από τη χώρα μας. Όλες οι ανακτήσεις οι οποίες έγιναν σε σχέση με τα ενεργειακά, το πλαφόν ξεκίνησε από τη χώρα μας. Και η χώρα μας σήμερα βρίσκεται στην αιχμή του δόρατος σε όλους τους διεθνείς οργανισμούς. Σε λίγες ημέρες η Ελλάδα αναλαμβάνει μη μόνιμο μέλος του Συμβουλίου Ασφαλείας. Καθίσταται συμπαραγωγός της διεθνούς πολιτικής και της αρχιτεκτονικής ασφάλειας με ποσοστό 97% αποδοχής. Από τις εκατόν ογδόντα οκτώ χώρες οι οποίες ψήφισαν, εκατόν ογδόντα δύο υπερψήφισαν την θέση της Ελλάδας. Υπάρχει ένας καθολικός σεβασμός στην πολιτική αρχών την οποία ακολουθεί η χώρα μας. Κανένα φοβικό σύνδρομο, κανένας εταιροκαθορισμός.

Παράλληλα, φροντίζουμε έτσι ώστε η ενέργειά μας να διοχετεύεται στη νέα συγκρότηση του Υπουργείου Εξωτερικών, στην προσπάθεια να ενισχυθεί το προσωπικό, να μπορέσουμε να έχουμε μεγαλύτερο αποτύπωμα, να γίνονται τακτικά τα υπηρεσιακά και τα πειθαρχικά συμβούλια, να αυξάνονται οι πόροι. Την επόμενη εβδομάδα θα ψηφιστεί, καλώς εχόντων των πραγμάτων, το νομοσχέδιο το Υπουργείου Εξωτερικών μέσω του οποίου αυξάνεται το προσωπικό μας. Αναλαμβάνουμε εκατό επιπλέον διοικητικούς προξενικούς υπαλλήλους για να καλυφθούν τα σημαντικά κενά τα οποία υφίστανται τις προξενικές αρχές του εξωτερικού και παράλληλα, δημιουργείται, χάρις και στη συνέργεια του Υπουργείου Οικονομικών, ένας νέος πόρος από τις προξενικές εισπράξεις έτσι ώστε να μπορέσουμε να αναβαθμίσουμε τις υποδομές μας στο εξωτερικό, ένα ειδικό ταμείο για την συντήρηση των κτιρίων στο εξωτερικό.

Κι εδώ έρχεται το ζήτημα της πραγματικής ενέργειας του Υπουργείου μας για τα εθνικά μας θέματα. Στο θέμα της Κύπρου νομίζω ότι τα πράγματα είναι προφανή. Σήμερα η Κύπρος αποτελεί το νούμερο ένα ζήτημα εκτός πολέμου για την φροντίδα του Οργανισμού Ηνωμένων Εθνών. Ήδη στις 15 Οκτωβρίου είχαμε την πρώτη συζήτηση υπό τη σκέπη του Γενικού Γραμματέα του Οργανισμού Ηνωμένων Εθνών και την συμμετοχή των ηγετών των δύο πλευρών έτσι ώστε να επανεκκινήσει ο διάλογος. Θα υπάρξει και διευρυμένη σύνθεση στο μέλλον. Το Κυπριακό επανέρχεται στην αιχμή του δόρατος για μία λύση στο πλαίσιο των ψηφισμάτων του Συμβουλίου Ασφαλείας, έτσι ώστε η Κύπρος μας να βρεθεί και πάλι επανενωμένη.

Και κυρίως, για να μην το ξεχνάμε αυτό, η Ελλάδα έχει επιτύχει να αναβαθμίσει σε ευρωπαϊκά ζητήματα εκείνα τα οποία μέχρι τώρα εθεωρούντο από πολλούς ως διμερή. Στην κοινή θέση των είκοσι επτά κρατών μελών της Ευρωπαϊκής Ένωσης για την ενταξιακή πορεία της Αλβανίας πέρασε ειδική αναφορά και ειδικό ορόσημο το οποίο αφορά τον σεβασμό των μειονοτήτων και ειδικά της ελληνικής εθνικής μειονότητας και τον σεβασμό των περιουσιακών δικαιωμάτων των μειονοτήτων.

Στα συμπεράσματα του Ευρωπαϊκού Συμβουλίου του Ιουνίου του 2023 καταγράψαμε τη συμμετοχή της Ευρωπαϊκής Ένωσης σε όλα τα στάδια επίλυσης του Κυπριακού. Στα συμπεράσματα του Απριλίου του 2024 συνδέθηκε η ευρωπαϊκή πορεία της Τουρκίας με την εξέλιξη στο Κυπριακό. Αναβαθμίζουμε διαρκώς τα ζητήματα τα οποία μας αφορούν σε ευρωπαϊκές πολιτικές.

Και για την Τουρκία. Εάν κάποιος ακούσει σήμερα τη συζήτηση για τον ελληνοτουρκικό διάλογο θα θεωρήσει τρία πράγματα. Το πρώτον είναι ότι οι αξιώσεις της Τουρκίας δημιουργήθηκαν τους τελευταίους δεκαοκτώ μήνες, το δεύτερο είναι ότι συζητάμε για τα πάντα και το τρίτο είναι ότι συζητάμε πίσω από κλειστές πόρτες. Να δούμε, λοιπόν, τι ισχύει σε σχέση με αυτό.

Nα κάνουμε τη βασική μας παραδοχή, όμως, πριν από αυτό. Οφείλουμε να συζητούμε με τους γείτονες. Το κάναμε πάντα, θα το κάνουμε πάντα. Ενίοτε οι πρωθυπουργοί, οι Υπουργοί Εξωτερικών και οι εμπειρογνώμονες συζητούσαν πολύ περισσότερο, πολύ πιο οικεία και πολύ περισσότερες ώρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, αν θα μου επιτρέψετε, δύο λεπτά υπέρβαση με την ανοχή σας.

**ΠΡΟΕΔΡΕΥΩΝ (Ιωάννης Πλακιωτάκης):** Κανένα πρόβλημα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ.

Για τις αξιώσεις, όμως, της Τουρκίας: Αποστρατικοποίηση, 1964, το casus belli, 1995, η δημοσίευση χαρτών για τις μαξιμαλιστικές αξιώσεις της Τουρκίας, 1974, η γαλάζια πατρίδα, 2006, η εκχώρηση οικοπέδων από την τουρκική κυβέρνηση στην τουρκική εταιρεία πετρελαίων το 2012, οι γκρίζες ζώνες τη δεκαετία του 1990. Όλα αυτά υπήρξαν και παρά ταύτα όλες οι κυβερνήσεις -και ορθώς- συζητούσαν με την Τουρκία. Καμία διεύρυνση δεν υπήρξε. Αντιθέτως υπήρξαν ζητήματα στα οποία υφίσταται σήμερα μια σημαντική απομείωση και δεν μιλώ μόνο για τη ρητορική, δεν μιλώ για τον ενεργό συντονισμό στο μεταναστευτικό, για τις σημαντικές εμπορικές συμφωνίες. Μιλάω για το ένα και κορυφαίο, πέραν του κυπριακού στο οποίο η Τουρκία προσήλθε παρά τη διακηρυγμένη θέση της για δύο κράτη, ομιλώ για το γεγονός των παραβιάσεων του εθνικού εναέριου χώρου. Αλήθεια, για να είμαστε λίγο απτοί και να θυμόμαστε, γιατί πολλές φορές ξεχνούμε εύκολα, το 2018 και το πρώτο εξάμηνο του 2019 σε δεκαοκτώ μήνες είχαμε περισσότερες από έξι χιλιάδες παραβιάσεις του εθνικού εναέριου χώρου. Είχαμε περισσότερα από τρεις χιλιάδες τουρκικά αεροσκάφη να πετούν πάνω από ελληνική επικράτεια, από τον ελληνικό εναέριο χώρο. Αυτό σήμερα έχει μηδενιστεί και νομίζω ο καθένας καταλαβαίνει τι μπορεί να σημαίνει αυτό.

Συζητούμε τα πάντα. Δεν μπορώ να πω κάτι γι’ αυτό, διότι όλοι γνωρίζετε ποια είναι η θεμελιώδης μου θέση και η θέση την οποία εκφράζει ο Πρωθυπουργός, το ΚΥΣΕΑ, το Υπουργικό Συμβούλιο το οποίο καθορίζει την εξωτερική πολιτική την οποία εφαρμόζει το Υπουργείο Εξωτερικών. Κανένα θέμα κυριαρχίας δεν συζητείται, ούτε πρόκειται να συζητηθεί. Το ένα και μόνο θέμα το οποίο αποτελεί τη μείζονα διαφορά η οποία μπορεί να ‘ρθει ενώπιον διεθνούς δικαιοδοσίας αποτελεί η οριοθέτηση υφαλοκρηπίδας και Αποκλειστικής Οικονομικής Ζώνης. Δεν είμαστε δυστυχώς σήμερα εκεί, διότι η θέση της Τουρκίας είναι ότι το ζήτημα αυτό συνδέεται και με άλλα θέματα. Δεν πρόκειται να προχωρήσει προφανώς η συζήτηση ειμή μόνον εάν η Τουρκία προσχωρήσει στη βασική θέση, η οποία είναι η μόνη σύμφωνη με το Διεθνές Δίκαιο, ότι πρόκειται για μια και μόνη διαφορά. Μόνο τότε θα προχωρήσει η συζήτηση. Οφείλουμε σε κάθε περίπτωση να διασφαλίσουμε ότι θα συνεχιστεί η βελτίωση των διμερών σχέσεων, έτσι ώστε να αποφεύγονται οι εντάσεις και οι κρίσεις και συζητούμε «πίσω από κλειστές πόρτες».

Με κάθε σεβασμό θεωρώ ότι αυτή η υπερβολή, δεν μπορεί παρά να ερείδεται σε μικροπολιτικές σκοπιμότητες. Για πρώτη φορά νομίζω η ελληνική εξωτερική πολιτική συνδέεται τόσο πολύ με το αντιπροσωπευτικό Σώμα, στο οποίο όπως γνωρίζετε εγώ τηρώ μια εξαιρετικά θεσμική στάση από διαθέσεως. Κατά τη διάρκεια των τελευταίων δεκαοκτώ μηνών έχουν υπάρξει διαρκείς ενημερώσεις των πολιτικών Αρχηγών, διαρκείς ενημερώσεις της Επιτροπής Άμυνας και Εξωτερικών, απαντώ σε όλες τις ερωτήσεις οι οποίες αφορούν τα ζητήματα αυτά. Αισθάνομαι -και είναι η πραγματικότητα- ότι η εξωτερική πολιτική στην Ελλάδα, με βάση την εθνική γραμμή και τις δικές μας -όλων μας- κόκκινες γραμμές, ασκείται από κοινού από την Ελληνική Κυβέρνηση και τη Βουλή των Ελλήνων ως κοινή ελληνική θέση.

Εμείς δεν θα ξυπνήσουμε μια μέρα διαβάζοντας για τη Συμφωνία των Πρεσπών, όπως συνέβη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, ο Σαμαράς σας κατηγορεί. Μην πετάτε την μπάλα στην εξέδρα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, όχι παρεμβάσεις.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Επαναλαμβάνω, εμείς δεν θα ξυπνήσουμε ένα πρωί για να διαβάσουμε στις εφημερίδες τη Συμφωνία των Πρεσπών. Οτιδήποτε συμβεί, θα είναι το προϊόν της διαβούλευσης στο αντιπροσωπευτικό Σώμα που έχει τη λαϊκή νομιμοποίηση για να μας δώσει αυτή την εντολή.

(Χειροκροτήματα από την πτέρυγα της Νέας Δημοκρατίας)

Καμία συμφωνία παρά μόνο με τη σύμφωνη γνώμη του συνόλου του πολιτικού προσωπικού, εάν το θέλουμε, αλλά να σταματήσουμε αυτή την υποκριτική στάση.

Ξέρετε, η διπλωματία δεν είναι απλό θέμα και όποιος την αντιμετωπίζει υπεραπλουστευτικά, είτε αιθεροβατεί, είτε λαϊκίζει, ένα από τα δύο. Η ιστορία θα γράψει ποιος ήταν ο αληθινός πατριώτης. Αληθινός πατριώτης δεν είναι εκείνος ο οποίος δεν τόλμησε να κάνει όσα σήμερα απαιτεί. Αληθινός πατριώτης είναι εκείνος ο οποίος θα καθυποτάξει το εγώ του στο πραγματικό συμφέρον της πατρίδας, γιατί εθνικό είναι το αληθές. Αυτή είναι η πραγματικότητα. Η εξωτερική πολιτική δεν προσφέρεται για λαϊκισμό και επίσης δεν προσφέρεται για ακινησία. Την ειρήνη και την ασφάλεια δεν την προάγει η δογματική ακινησία. Την προάγει η ενίσχυση της ισχύος και ο δομημένος διάλογος αρχών. Αυτόν θα υπηρετήσουμε, κυρίες και κύριοι Βουλευτές.

Θα ήθελα να κλείσω με μια αποστροφή του κατά τη γνώμη μου πιο σημαντικού διπλωμάτη που πέρασε από το Υπουργείο Εξωτερικών, του Γιώργου Σεφέρη. «Δεν γυρεύω μήτε το σταμάτημα μήτε το γύρισμα προς τα πίσω. Γυρεύω τον νου, την ευαισθησία και το κουράγιο των ανθρώπων να προχωρούν εμπρός».

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Έχουν ζητήσει τον λόγο ο κ. Χήτας, ο κ. Καραθανασόπουλος, ο κ. Καζαμίας και ο κ. Ζερβέας.

Πριν δώσω τον λόγο στον κ. Χήτα, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και πέντε εκπαιδευτικοί συνοδοί τους από το 2ο Δημοτικό Σχολείο Σκύδρας Πέλλας.

Η Βουλή σάς καλωσορίζει. Σας ευχόμαστε καλές γιορτές.

(Χειροκροτήματα απ’ όλες τις πτέρυγες της Βουλής)

Παρακαλώ, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε. Καλημέρα, κύριε Υπουργέ, καλημέρα σε όλους.

Ακούγοντάς σας, κύριε Γεραπετρίτη, επιβεβαιωθήκαμε -δεν είχαμε βέβαια καμία αμφιβολία- πως συμφωνούμε ότι διαφωνούμε. Αυτό επιβεβαιώθηκε και στην τελευταία συνάντηση που είχατε κατ’ ιδίαν με τον Πρόεδρό μας, τον Κυριάκο Βελόπουλο, οπότε θα το πω και εγώ σήμερα ότι συμφωνούμε πραγματικά μαζί σας ότι διαφωνούμε σε όλα.

Επίσης, επειδή έχετε βρεθεί στο επίκεντρο τον τελευταίο καιρό και δέχεστε πυρά, θέλω να πούμε το εξής προς όλους: Εμείς το έχουμε συνειδητοποιήσει και το προτείνουμε και στις υπόλοιπους πλευρές να το συνειδητοποιήσουν ότι επειδή ασχολούνται ακριβώς όλοι με εσάς, να πούμε ότι πίσω από την πολιτική που ακολουθείτε, το είπατε και σήμερα πριν από λίγο, βρίσκεται η Κυβέρνηση, ο Πρωθυπουργός. Άρα, ουσιαστικά η εξωτερική πολιτική που ακολουθεί ο Γιώργος Γεραπετρίτης είναι η εξωτερική πολιτική την οποία ουσιαστικά υποδεικνύει και συμφωνεί με αυτήν ο Πρωθυπουργός, ο Κυριάκος Μητσοτάκης. Διαβάζω τη δήλωσή σας πριν από δύο μέρες: «Εγώ εφαρμόζω την πολιτική η οποία τίθεται με την κατεύθυνση του Πρωθυπουργού και από το ΚΥΣΕΑ». Άρα, εδώ μιλάμε για συλλογική πολιτική της Κυβέρνησης. Αυτά, για να ξέρουμε ποιος τελικά θα αναλάβει την ευθύνη των αποτελεσμάτων της εξωτερικής πολιτικής που ακολουθεί η Νέα Δημοκρατία.

Θέλω να μου πείτε αν συμφωνείτε με την αδιανόητη -κατ’ εμάς- δήλωση του Πρωθυπουργού χθες, ο οποίος ουσιαστικά δίνει γη και ύδωρ στην Αμερική. «Αν είσαι σύμμαχος πρέπει να μην σκέφτεσαι μόνο το δικό σου συμφέρον, το εθνικό συμφέρον, αλλά και το συμφέρον του συμμάχου σου». Για εμάς αυτή η δήλωση, κύριε Γεραπετρίτη, είναι αδιανόητη. Θα θέλαμε ένα σχόλιο. Γιατί για εμάς πάνω από οτιδήποτε άλλο βρίσκεται το εθνικό συμφέρον. Έχουμε πει πάρα πολλές φορές ότι μόνοι μας ήμασταν, μόνοι μας είμαστε και μόνοι μας θα είμαστε. Γιατί δεν υπάρχουν φιλίες, υπάρχουν μόνο συμφέροντα στην εξωτερική πολιτική.

Είναι ευκαιρία να τοποθετηθείτε -εάν το έχετε σκεφτεί μετά το πέρας δύο ημερών και τη συνάντηση που είχατε από τον Κυριάκο Βελόπουλο- στην Εθνική Αντιπροσωπεία για την πρόταση που σας κατέθεσε ο Πρόεδρός μας στην κατ’ ιδίαν συνάντηση που είχατε. Κατ’ εμάς, κύριε Υπουργέ, η χώρα μας πρέπει να γίνει σημαιοφόρος, αυτή τη στιγμή που μιλάμε, όπως εξελίσσονται τα γεγονότα για ίδρυση κουρδικού κράτους. Κατ’ εμάς είναι η μοναδική διέξοδος για τη χώρα για να απεμπλακεί από την προκλητικότητα της Τουρκίας αυτή τη στιγμή που μιλάμε. Η ίδρυση, λοιπόν, κουρδικού κράτους την παρούσα φάση, εμείς πιστεύουμε θα βοηθήσει τη χώρα μας να απεγκλωβιστεί από τη γάγγραινα που λέγεται Τουρκία.

Και ένα τρίτο θέμα, θα θέλαμε επίσης ένα σχόλιο -δεν κάνατε κάποια αναφορά μετά τις τελευταίες εξελίξεις που είναι πάρα πολύ σημαντικές- στα όσα έχουν γίνει στη Συρία. Στην Ελλάδα βρίσκονται χιλιάδες Σύριοι, οι οποίοι εγκατέλειψαν τη χώρα τους, επειδή εκδιώχθηκαν από το καθεστώς, όπως λένε, του Άσαντ. Έτσι είπαν, έτσι βρέθηκαν εδώ.

Ήρθε η ώρα, κύριε Γεραπετρίτη, να επιστρέψουν πίσω αυτοί οι άνθρωποι. Το καθεστώς, όπως λένε, Άσαντ δεν υπάρχει πλέον, οι πρόσφυγες αυτοί οι Σύριοι πρέπει αφού πανηγύριζαν στο Σύνταγμα πριν από λίγες μέρες να επιστρέψουν στη Συρία. Υπάρχει η δήλωση της Κυβέρνησης που λέει το εξής και εμείς διαφωνούμε πάλι: Θα περιμένουμε την Ευρωπαϊκή Ένωση τι θα αποφασίσει για το θέμα αυτό για να ακολουθήσουμε και εμείς. Εμείς διαφωνούμε. Τι θα πει θα περιμένουμε την Ευρωπαϊκή Ένωση; Η χώρα μας πρέπει να αποφασίσει τώρα, άμεσα την επιστροφή των ανθρώπων αυτών στη χώρα τους από τη στιγμή που πλέον νιώθουν ασφαλείς στη χώρα τους. Πανηγύριζαν, είναι ευχαριστημένοι, είναι χαρούμενοι. Στο καλό της Παναγίας να πάνε, να επιστρέψουν πίσω. Τι θα πει θα περιμένουμε την Ευρωπαϊκή Ένωση;

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα.

Θα δώσω τώρα τον λόγο στον κ. Καραθανασόπουλο, Κοινοβουλευτικό Εκπρόσωπο του Κομμουνιστικού Κόμματος Ελλάδας.

Παρακαλώ, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, ξεκινώντας την ομιλία σας είπατε για τις πενήντα πέντε συγκρούσεις σε παγκόσμιο επίπεδο. Τι δεν είπατε; Ότι η ανατροπή του σοσιαλισμού άνοιξε τον ασκό του Αιόλου, αποκαλύπτοντας την καπιταλιστική βαρβαρότητα. Πόλεμοι, κρίσεις, φτώχεια είναι τα συνώνυμα του καπιταλισμού. Και βεβαίως, πολιτική αρχών οι ελληνικές κυβερνήσεις στα εξωτερικά ζητήματα; Από ποτέ; Εδώ, δύο μέτρα και δύο σταθμά. Το λέω αυτό γιατί η στρατηγική σας δεν είναι καμία άλλη και των προηγούμενων κυβερνήσεων, παρά η αναβάθμιση της στρατηγικής σας σύμπλευσης με τους Αμερικανούς, το ΝΑΤΟ, με τον ευρωατλαντικό ιμπεριαλιστικό άξονα. Και σε αυτή ακριβώς την επιλογή, βεβαίως, έχετε μια ευρύτατη σύμπλευση από όλα τα κόμματα, τα υπόλοιπα, με τις όποιες μικροπαραλλαγές.

Συνταχθήκατε με τον Ζελένσκι στην Ουκρανία, στη Μέση Ανατολή με το κράτος δολοφόνο και τρομοκράτη, το Ισραήλ. Πολιτική αρχών; Δηλαδή η Λωρίδα της Γάζας; Ο Λίβανος; Η Συρία; Βγήκατε και χαιρετίσατε τη Συρία; Μα δεν έχετε διδαχθεί από αυτή την Αραβική Άνοιξη, τι έγινε στη Λιβύη και στο Ιράκ και τι συνεχίζεται να γίνεται; Και μιλάτε για σταθεροποίηση. Ίσα-ίσα που ο κίνδυνος γενικεύεται ακόμη περισσότερο και μάλιστα σας έχουμε προειδοποιήσει ότι οι εξελίξεις στη Συρία δεν αποκλείεται να οδηγήσουν σε ένα νέο σύμφωνο καθορισμού της ΑΟΖ, ανάμεσα στη νέα κατάσταση στη Συρία και στα κατεχόμενα εδάφη από την Τουρκία στην Κύπρο. Και το λέμε αυτό γιατί βεβαίως προσπαθείτε να ωραιοποιήσετε την κατάσταση με την Κύπρο, όταν βρίσκεται σε 37% υπό κατοχή και προωθείται η de facto διχοτόμηση του νησιού.

Από την άλλη μεριά, ισχυριστήκατε ότι η Ελλάδα ισχυροποιείται, με τα F-35, την αναβάθμιση των F-16, τις φρεγάτες και όλα τα υπόλοιπα εξοπλιστικά προγράμματα, τα οποία εντάσσονται πλήρως στους αμερικανονατοϊκούς αυτούς ιμπεριαλιστικούς σχεδιασμούς, στον πόλεμο και τη μετατροπή της οικονομίας σε πολεμική οικονομία.

Για τις δηλώσεις του Ρούτε, Γενικού Γραμματέα του ΝΑΤΟ, έχετε να πείτε κάτι; Διπλασιασμός από το 2 στο 3, 50% παραπάνω των πολεμικών δαπανών για τα κράτη μέλη του ΝΑΤΟ ζήτησε ο Ρούτε. Μείωση συντάξεων και κοινωνικών δαπανών, λέει, γιατί έτσι επιβάλλει σήμερα η κατάσταση για να κατευθυνθούν στην πολεμική οικονομία και στα εξοπλιστικά προγράμματα. Και βεβαίως, πέρα από αυτό ταυτόχρονα προωθείται το αμερικανοευρωενωσιακό σχέδιο για αντιμετώπιση των διαφορών στην Ανατολική Μεσόγειο και στο Αιγαίο, ανάμεσα στην Ελλάδα και στην Τουρκία, δηλαδή, στα πλαίσια της συνδιαχείρισης. Γιατί και οι Αμερικανοί και το ΝΑΤΟ και η Ευρωπαϊκή Ένωση καλούν σε συνδιαχείριση να τα βρούμε.

Από αυτή την άποψη, η συνδιαχείριση οδηγεί de facto σε βάρος των κυριαρχικών δικαιωμάτων της χώρας μας. Δηλαδή με στοχοπροσήλωση υλοποιείτε τον οδικό άξονα που αποφασίστηκε στο Βίλνιους στη Σύνοδο Κορυφής του ΝΑΤΟ το 2023. Ισχυροποίηση του Νοτιοανατολικού σκέλους του ΝΑΤΟ, εξοπλιστικά προγράμματα Ελλάδας - Τουρκίας και ταυτόχρονα, συνδιαχείριση στο Αιγαίο.

Από αυτή την άποψη, λοιπόν εμείς το λέμε καθαρά, ότι με αυτές τις πολιτικές η χώρα μετατρέπεται σε σημαιοφόρο, προγεφύρωμα και ορμητήριο αυτών των σχεδιασμών. Ο κίνδυνος αντιποίνων είναι πολύ σοβαρός και δεν το λαμβάνετε υπ’ όψιν, όπως επίσης ούτε και την εμπλοκή που ήδη υπάρχει σε γενικότερες συγκρούσεις στην περιοχή μας, στη χώρα μας.

Άρα, λοιπόν, η απαίτηση, κύριε Υπουργέ, είναι η άμεση απεμπλοκή της Ελλάδας από τις συγκρούσεις, η επιστροφή των Ελλήνων στρατιωτών από το εξωτερικό, από τις αποστολές που πάνε στο εξωτερικό, και βεβαίως, το κλείσιμο των αμερικανικονατοϊκών βάσεων και η υλοποίηση από μεριάς της Κυβέρνησης μιας απόφασης του Ελληνικού Κοινοβουλίου που έχει μείνει πουκάμισο αδειανό αυτό το διάστημα, της αναγνώρισης του κράτους της Παλαιστίνης στα «σύνορα του 67» και με πρωτεύουσα την Ανατολική Ιερουσαλήμ.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καραθανασόπουλο.

Τον λόγο έχει ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

Ορίστε, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, σας ακούσαμε να μιλάτε στην αρχή της ομιλίας σας για τη σημασία που έχει μια εξωτερική πολιτική αρχών, μια εξωτερική πολιτική προσηλωμένη στο Διεθνές Δίκαιο και μια εξωτερική πολιτική, η οποία είναι ευαισθητοποιημένη απέναντι στον πόλεμο και στις εστίες σύρραξης στον πλανήτη, οι οποίες, όπως πολύ σωστά είπατε, στοιχίζουν τις ζωές σε πάρα πολλά παιδιά.

Η Πλεύση Ελευθερίας είναι απολύτως προσηλωμένη σε αυτές τις αρχές και σε μια ειρηνική εξωτερική πολιτική. Σας ακούμε όμως, και μετά βλέπουμε τι κάνει η Κυβέρνηση και απορούμε αν ακούμε την ίδια την Κυβέρνηση να μιλά όταν σας παρακολουθήσαμε στην ομιλία σας λίγο πριν.

Όπως γνωρίζετε στις 21 Νοεμβρίου το Διεθνές Ποινικό Δικαστήριο εξέδωσε ένταλμα σύλληψης του Πρωθυπουργού του Ισραήλ Μπενιαμίν Νετανιάχου και του πρώην Υπουργού Άμυνας Γκάλαντ. Ο Κυβερνητικός Εκπρόσωπος δήλωσε λίγες μέρες μετά, προφανώς θα υπήρχε και κάποια αμηχανία, ότι δεν βοηθά η εκτέλεση του εντάλματος στη χώρα μας. Δηλαδή αν επισκεφθεί τη χώρα μας ο ισραηλινός Πρωθυπουργός, δεν θα εφαρμοστεί το ένταλμα. Αυτό τι πολιτική προσήλωση στις αρχές του Διεθνούς Δικαίου είναι; Μπορείτε να μας απαντήσετε;

Και επίσης δεν βοηθά τι ακριβώς; Δεν βοηθά το Ισραήλ να συνεχίσει να διαπράττει εγκλήματα κατά της ανθρωπότητας; Αυτή ήταν η κατηγορία και είναι η κατηγορία του Διεθνούς Ποινικού Δικαστηρίου, εγκλημάτων κατά της ανθρωπότητας. Δεν βοηθά τον κ. Νετανιάχου να συνεχίζει αυτή την πολιτική εγκλημάτων κατά της ανθρωπότητας; Τι άλλο δεν βοηθά;

Κύριε Υπουργέ, το διεθνές δίκαιο είναι ο κύριος σύμμαχος της ελληνικής εξωτερικής πολιτικής. Δεν μπορούμε να διεκδικούμε τα δίκαια μας στο Αιγαίο και στην Κύπρο χωρίς να είμαστε απολύτως προσηλωμένοι στις αρχές του διεθνούς δικαίου και να τις εφαρμόζουμε με συνέπεια.

Η πολιτική της Κυβέρνησης όσον αφορά το Αιγαίο ζητά πράγματι την εφαρμογή του Διεθνούς Δικαίου της Θάλασσας. Και το είπατε τώρα και θεωρούμε ότι είναι ένα βήμα προς τη σωστή κατεύθυνση, το ότι έχουν παγώσει οι συνομιλίες με την Τουρκία όσον αφορά τα θέματα του Αιγαίου. Υποστηρίζουμε συνολικά τις συνομιλίες με την Τουρκία, αλλά δεν θεωρούμε ότι πρέπει να συνεχιστούν, δεδομένης της στάσης της Τουρκίας πάνω στο θέμα αυτό.

Ωστόσο, ακούμε πάλι από την πρώην Υπουργό Εξωτερικών την κ. Μπακογιάννη ότι δεν πρέπει να θεωρούμε το Αιγαίο ελληνική λίμνη και θέσεις, οι οποίες δείχνουν αποστασιοποίηση από τις αρχές του Διεθνούς Δικαίου που θα έπρεπε να είναι η εφαρμογή της διεθνούς συνθήκης για το Δίκαιο της Θάλασσας του 1982. Δεν μπορούμε να παίζουμε με αυτά τα θέματα.

Θέλω να σας πω και κάτι άλλο, το οποίο πολύς κόσμος δεν αντιλαμβάνεται. Η εφαρμογή του Διεθνούς Δικαίου δεν μπορεί να υποστηρίζεται όταν αφορά μόνο τους αντιπάλους και τους εχθρούς μας. Εκεί που φαίνεται η συνέπεια της χώρας είναι όταν η εφαρμογή του Διεθνούς Δικαίου πρέπει να γίνεται εις βάρος και των συμμάχων μας.

Όμως, βέβαια εδώ τίθεται και ένα θέμα του κατά πόσο συμφέρει την Ελλάδα αυτή η διμερής συμμαχία με το Ισραήλ. Εμείς θεωρούμε ότι παίζει καταστροφικό ρόλο για τα ελληνικά εθνικά συμφέροντα, Μας ταυτίζει με ένα κράτος το οποίο παραβιάζει διαχρονικά το Διεθνές Δίκαιο με όλους τους τρόπους, τη στιγμή που εμάς η εξωτερική μας πολιτική βασίζεται στο Διεθνές Δίκαιο. Ένα κράτος το οποίο έχει μια πολεμοχαρή εξωτερική πολιτική και στηρίζεται στον μιλιταρισμό είναι ένα κράτος το οποίο θαυμάζει η άκρα Δεξιά στη χώρα μας και δεν πρέπει να είναι αυτή η σχέση και η ιδεολογική ορμή, αν θέλετε, στη συνεργασία με το Ισραήλ, όσον αφορά την εξωτερική μας πολιτική. Δεν μπορεί η εξωτερική μας πολιτική να προσδιορίζεται από τον θαυμασμό του μιλιταρισμού του Ισραήλ που υπάρχει, δυστυχώς, σε κάποια μικρή μερίδα της ελληνικής κοινωνίας.

Η Πλεύση Ελευθερίας έχει ξεκαθαρίσει ότι υποστηρίζει μία πολιτική ειρήνης στην περιοχή και προσήλωσης στις αρχές και στο Διεθνές Δίκαιο και αυτή στηρίζεται στη διακοπή των διπλωματικών σχέσεων με το Ισραήλ που έπρεπε να κάνετε, στην άμεση αναγνώριση του παλαιστινιακού κράτους, στην υποστήριξη της προσφυγής στο Διεθνές Δικαστήριο της Χάγης για καταδίκη του Ισραήλ για παραβίαση της συνθήκης γενοκτονίας και, βεβαίως, την εφαρμογή του εντάλματος για τη σύλληψη του Ισραηλινού Πρωθυπουργού Μπένιαμιν Νετανιάχου.

Λυπούμαστε που στα λόγια μόνο εκφράζετε προσήλωση στο Διεθνές Δίκαιο και στις αρχές, αλλά στην πράξη δεν το κάνετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καζαμία.

Θα ολοκληρώσουμε με τον κ. Ζερβέα, Κοινοβουλευτικό Εκπρόσωπο των Σπαρτιατών.

Ορίστε, κύριε Ζερβέα, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κάνατε λόγο περί στάσεως αρχής βασιζόμενοι στην προσήλωσή μας στο Διεθνές Δίκαιο. Θα συμφωνήσουμε μαζί σας ότι έτσι πρέπει να κινείται η εξωτερική μας πολιτική, αλλά με μια διαφορά, ότι δηλαδή η δική μας στάση είναι η ενεργητική προσήλωση στο Διεθνές Δίκαιο και όχι η παθητική.

Τι θέλω να πω; Είχατε αναφέρει παλαιότερα σε συνέντευξή σας ότι υπάρχουν τρεις επιλογές, δηλαδή ο πόλεμος, τον οποίο βεβαίως ουδείς επιθυμεί, η ακινησία και ο διάλογος. Αφού έχουμε απορρίψει το ενδεχόμενο του πολέμου, ας πάμε να δούμε το ενδεχόμενο διαλόγου. Διάλογος επί ποίας βάσεως με τη γείτονα χώρα, όταν μας απειλούν με πόλεμο από το 1995 όπως αναφέρατε, όταν κατέχουν το 38% της Κύπρου και όταν δεν αναγνωρίζουν το διεθνές δίκαιο και τα δικαιώματά μας στο Αιγαίο όσον αφορά την επέκταση των ναυτικών μιλίων, αλλά και την ανακήρυξη της ΑΟΖ; Για να γίνει ένας διάλογος, θα πρέπει να υπάρχει κοινή βάση. Όταν, λοιπόν, αυτοί διεκδικούν ακόμη και εδάφη της πατρίδας μας, όταν λένε ότι νησιά, βραχονησίδες, νησίδες ανήκουν σε αυτούς, όταν λένε ότι δεν πρέπει να υπάρχουν Ένοπλες Δυνάμεις στα ελληνικά νησιά, τότε για ποιον διάλογο μιλάμε;

Όσον αφορά την ακινησία, εμείς σας έχουμε προτείνει και παλαιότερα κάτι, το οποίο βασίζεται ακριβώς στην ενεργητική προσήλωσή μας στο διεθνές δίκαιο. Ποιο είναι αυτό; Ποια είναι αυτή η πολιτική; Είναι η επέκταση των χωρικών μας ναυτικών μιλίων στα δώδεκα μίλια στα δώδεκα μίλια, όπως δικαιούμαστε, η ανακήρυξη Αποκλειστικής Οικονομικής Ζώνης και μετά η μονομερής προσφυγή στο Δικαστήριο του Αμβούργου, το οποίο είναι και το πλέον αρμόδιο. Και εδώ είναι μια παγίδα, η οποία ελπίζω ότι δεν στήνεται τεχνηέντως. Δεν πρέπει να προσφύγουμε ενδεχομένως στο Ποινικό Δικαστήριο της Χάγης το οποίο είναι ένα πολιτικό δικαστήριο. Πρέπει να προσφύγουμε στο Δικαστήριο του Αμβούργου που είναι αρμόδιο για την εφαρμογή του Διεθνούς Δικαίου της Θάλασσας.

Θα συνεχίσω με τη Συρία. Είναι κοινώς αποδεκτό ότι νικήτρια, αν όχι θριαμβεύτρια, απεδείχθη η Τουρκία. Και τίθεται το εξής ερώτημα: Εάν το νέο καθεστώς αποδειχθεί φιλοτουρκικό -που όπως όλα δείχνουν, θα είναι φιλοτουρκικό- τι θα γίνει εφόσον έχουμε ένα νέο μνημόνιο, όχι τουρκολυβικό πλέον, αλλά τουρκοσυριακό; Τι θα κάνετε; Ποια θα είναι η αντίδρασή σας; Ποιες πρωτοβουλίες θα λάβετε για την υπεράσπιση των χριστιανικών πληθυσμών όλων των δογμάτων και δοξασιών, οι οποίοι ήδη γίνονται στόχος των τζιχαντιστών και των ισλαμιστών τρομοκρατών;

Τέλος, κύριε Υπουργέ, θέλω να κάνω μια αναφορά για τους πόρους που προβλέπονται στον προϋπολογισμό για το Υπουργείο σας. Είναι τραγικά ισχνοί. Δεν μπορούμε να λέμε ότι έχουμε ένα Υπουργείο Εξωτερικών αποτελεσματικό στην αλλοδαπή, όταν ο προϋπολογισμός ισούται με 0,15%-0,2%. Με ποιον τρόπο θα κινητοποιηθούν οι πρόξενοί μας και οι πρέσβεις μας στο εξωτερικό;

Και, τέλος, όσον αφορά το θέμα του Απόδημου Ελληνισμού, κύριε Υπουργέ, πρόσφατα το Υπουργείο σας έκανε λόγο για το στρατηγικό σχέδιο του Απόδημου Ελληνισμού από το 2024 μέχρι το 2027, ένα μεγαλεπήβολο σχέδιο με το οποίο συντασσόμαστε και είμαστε υπέρ. Πώς, όμως, αυτό το σχέδιο θα υλοποιηθεί, όταν βλέπουμε ότι στον προϋπολογισμό του Υπουργείου έχουμε μια τεράστια μείωση δαπανών όσον αφορά το σκέλος του Απόδημου Ελληνισμού, το οποίο κυμαίνεται στο 50% σε σχέση με πέρσι;

Έχουμε, λοιπόν, μείωση των επιχορηγήσεων για ελληνόγλωσσα σχολεία, μείωση δαπανών για επιμόρφωση εκπαιδευτικών, μείωση επιχορηγήσεων για πολιτιστικούς συλλόγους ομογενών και μείωση δαπανών για διοργάνωση πολιτιστικών εκδηλώσεων.

Με άλλα λόγια, δίνετε ένα πολύ μεγάλο χτύπημα και στην παιδεία και στον πολιτισμό των ομογενών. Με ποιον τρόπο θα κρατήσουμε αυτούς τους ανθρώπους κοντά μας και θα διατηρήσουν αυτοί οι άνθρωποι την εθνική τους συνείδηση;

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα ήθελα να ευχαριστήσω όλους όσους έλαβαν τον λόγο και έθεσαν παρατηρήσεις στην ομιλία μου.

Επίσης, θέλω να εξάρω το γεγονός ότι και στο πλαίσιο του Εθνικού Συμβουλίου Εξωτερικής Πολιτικής γίνεται μία πολύ ουσιαστική συζήτηση. Προ ημερών είχαμε την τρίτη συνεδρίαση του Εθνικού Συμβουλίου Εξωτερικής Πολιτικής για την εκτίμηση και την αποτίμηση των γεγονότων στη Συρία και θέλω να πω το πόσο ωφέλιμη είναι στην πραγματικότητα η αλληλεπίδραση αυτή, έτσι ώστε να μπορούμε να έχουμε μία περισσότερο εθνική στάση. Το επόμενο Εθνικό Συμβούλιο θα γίνει στις αρχές του 2025.

Θα μου επιτρέψετε να αναφερθώ κατ’ ιδίαν σε όσους έλαβαν τον λόγο. Το πρώτο ζήτημα από τον κ. Χήτα αφορούσε το συμφέρον των συμμάχων και δεν είμαστε μόνοι μας.

Θέλω να σας πω για τα δύο αυτά, αξιότιμε κύριε Βουλευτά, το ακόλουθο. Πρώτα απ’ όλα, η Ελλάδα έχει μία ισχυρή, αυτοδύναμη, μη ετεροκαθοριζόμενη πολιτική και το έχει αποδείξει, Με ποιον τρόπο; Έχοντας ένα ισχυρό διπλωματικό κεφάλαιο, θέλω να σας θυμίσω, αυτή τη στιγμή μόνιμο μέλος του Συμβουλίου Ασφαλείας στον σκληρό πυρήνα της Ευρωπαϊκής Ένωσης στην πιο καίρια θέση του του Οργανισμού για την ασφάλεια και την συνεργασία στην Ευρώπη και με τις περισσότερες διεθνείς στρατηγικές συμμαχίες στην περιφέρεια και τον κόσμο.

Θέλω, όμως, να έχουμε την εικόνα ότι πάντοτε όταν βρίσκεσαι μέσα σε μια συμμαχία, όπως είναι η Ευρωπαϊκή Ένωση, έχεις να κερδίσεις από αυτή τη συμμαχία. Αναφέρθηκα προηγουμένως, κύριε Βουλευτά, στο πόσο τον τελευταίο ενάμιση χρόνο έχουμε αυξήσει το κεφάλαιό μας απέναντι σε αποδεδειγμένα προβλήματα της ελληνικής διπλωματίας λόγω ακριβώς της ενεργούς παρουσίας μας στην Ευρωπαϊκή Ένωση: τα συμπεράσματα για την Κύπρο, τα συμπεράσματα για την Αλβανία, η κοινή θέση για την Αλβανία. Η Ελλάδα είναι επισπεύδουσα δύναμη αυτή τη στιγμή στην ευρωπαϊκή πορεία όλων των κρατών των δυτικών Βαλκανίων. Καταλαβαίνουμε το πολλαπλασιαστικό αποτέλεσμα που έχει για τη διπλωματική ισχύ της χώρας να μπορείς να είσαι ενεργό μέλος στον πυρήνα ενός τέτοιου διεθνούς Οργανισμού, όπως είναι η Ευρωπαϊκή Ένωση ή ο Οργανισμός Ηνωμένων Εθνών.

Άρα, ναι, κερδίζουμε από την ισχυρή και ενεργή μας παρουσία και κερδίζουμε και από τις στρατηγικές μας συμμαχίες. Βεβαίως, δεν εξαρτώμεθα από κανέναν και γι’ αυτόν τον λόγο έχουμε πολλαπλασιάσει την αμυντική μας ισχύ και έχουμε σταθεροποιήσει την οικονομία μας.

Από την άλλη, όμως, πλευρά το να είσαι μέλος μιας ισχυρής ομάδας πολλαπλασιάζει το δικό σου κεφάλαιο και ιδίως το αμυντικό κεφάλαιο. Αναφερθήκατε στο ζήτημα της Συρίας και στο Κουρδικό. Όπως είχα την ευκαιρία να θέσω και στο Εθνικό Συμβούλιο Εξωτερικής Πολιτικής καλό θα ήταν να είμαστε ακόμα αρκετά συγκρατημένοι σε ότι αφορά το ζήτημα της Συρίας. Η Ελλάδα από την πρώτη στιγμή ήρθε και είπε ότι η πτώση του ολοκληρωτικού καθεστώτος Άσαντ ήταν κάτι το οποίο ήταν αναγκαίο. Αντιλαμβανόμαστε όλοι το ότι η πτώση του αυταρχισμού είναι αναγκαία.

Από την άλλη πλευρά προφανώς και διατυπώνουμε επιφυλάξεις σε σχέση με τους θρησκευτικούς πληθυσμούς, που υφίστανται με τα θρησκευτικά μνημεία και κυρίως εκφράζουμε τις επιφυλάξεις μας σε σχέση με τη νέα διακυβέρνηση, η οποία οφείλει και κατά το Συμβούλιο Ασφαλείας του Οργανισμού Ηνωμένων Εθνών και τα ψηφίσματα του να είναι συμπεριληπτική. Η κυριαρχία και η ακεραιότητα συνέχεται με την συμπερίληψη. Δεν μπορεί καμία κοινότητα, ιδίως η Κουρδική, να είναι εκτός αυτής της κυριαρχίας του κράτους, που θα προκύψει. Και βεβαίως, ανησυχούμε για την περίπτωση κατά την οποία θα έχουμε μία εξέλιξη προς την κατεύθυνση που έχουμε δει ιστορικά, όπως της Λιβύης ή του Αφγανιστάν. Είναι, όμως, προς όφελος της περιφερειακής σταθερότητας, αλλά και της οικουμενικής ειρήνης να μπορέσει να σταθεροποιηθεί το κράτος και να μπορέσει με αυτοδιάθεση να προχωρήσει χωρίς έξωθεν παρεμβάσεις.

Για δε την επιστροφή των προσφύγων, αγαπητέ κύριε Βουλευτά, θέλω να σας πω ότι η Ελλάδα είναι ένα κράτος δικαίου. Δεν πρόκειται να αποστούμε από τις υποχρεώσεις, οι οποίες απορρέουν από διεθνείς συμβάσεις για την ανθρωπιστική προστασία. Καταλαβαίνω ότι μπορούμε να έχουμε μία διαφορά σ’ αυτό. Εγώ θα επιμείνω. Η Ελλάδα θα συνεχίσει να δέχεται αιτήσεις, θα συνεχίζει να επεξεργάζεται αιτήσεις.

Βεβαίως, αυτή τη στιγμή διαμορφώνεται μια σχετική ευρωπαϊκή πολιτική, αλλά δεν θεωρώ ότι είναι δυνατό αυτή τη στιγμή που ακόμη παραμένει ρευστή η κατάσταση να έχουμε μια συνολική τοποθέτηση. Θα αναμένουμε να δούμε εάν και κατά πόσον η Συρία θα καταστεί πραγματικά ασφαλής χώρα, διότι η πτώση Άσαντ δεν την κατέστησε με έναν οιονεί αυτόματο τρόπο ασφαλή. Ασφαλής θα καταστεί μόνον εάν υπάρξει πλήρης εμπέδωση όλων των δικαιωμάτων που απορρέουν.

**ΚΩΝΣΤΑΝΤΙΝΟΣ ΧΗΤΑΣ:** Για το Κουρδικό;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Είπαμε για το Κουρδικό.

Κύριε Καραθανασόπουλε, θέλω να σας πω, γιατί αναφερθήκατε στα δύο μέτρα και δύο σταθμά. Γνωρίζω τη θέση σας. Είχα την ευκαιρία και την τιμή να συνομιλήσω με το γενικό γραμματέα και να έχουμε τη συζήτηση γύρω από το ζήτημα αυτό. Με κάθε σεβασμό θα μου επιτρέψετε να σας πω ότι η Ελλάδα δεν έχει δύο μέτρα και δύο σταθμά. Είναι το ακριβώς αντίθετο αυτό το οποίο πράττουμε. Έχουμε μία πολιτική, η οποία είναι συνεπής και νομίζω αυτό το πιστώνεται η ελληνική εξωτερική πολιτική. Αναφερθήκατε σε μία διαφορετική μεταχείριση επί της αρχής σε ότι αφορά το Παλαιστινιακό έναντι της Ουκρανίας ή άλλων συρράξεων ένοπλων και μη.

Θέλω να σας πω ότι εμείς όταν λέμε Διεθνές Δίκαιο το εννοούμε. Ενιαία κριτήρια για όλους. Αναφέρθηκε και ο κ. Καζαμίας στο ζήτημα αυτό. Κύριε καθηγητά, η Ελλάδα ήταν από τις χώρες εκείνες, όχι πολλές ευρωπαϊκές χώρες, οι οποίες υπερψήφισαν όλα τα ψηφίσματα του Συμβουλίου Ασφαλείας και της Γενικής Συνέλευσης του Οργανισμού Ηνωμένων Εθνών για το Παλαιστινιακό, για την άμεση διακοπή των εχθροπραξιών πλην μιας αρχικής περιπτώσεως.

Η Ελλάδα αυτή τη στιγμή αποτελεί τον πυλώνα συνέπειας και σταθερότητας. Εξ αυτού του λόγου, κύριε καθηγητά, τόσο το Ισραήλ, αλλά και όλος ο αραβικός κόσμος αισθάνεται ευγνωμοσύνη και απέναντι στην Ελλάδα. Είχα την ευκαιρία να το διαπιστώσω ο ίδιος. Η πολιτική μας είναι εξαιρετικά ενεργή. Τη Δευτέρα θα βρεθούμε με τον Πρωθυπουργό στο Λίβανο. Ο ίδιος είχα τις τελευταίες ημέρες άμεσες επικοινωνίες με όλο τον αραβικό κόσμο και θα υπάρχει συνέργεια. Η Ελλάδα έχει ένα μεγάλο κεφάλαιο αξιοπιστίας στον αραβικό κόσμο, το οποίο είναι βέβαιο ότι θα αποτυπωθεί και στην πράξη.

Μιλήσατε, κύριε Καραθανασόπουλε, για την Κύπρο και για τα Ελληνοτουρκικά και την παραγωγική δύναμη, η οποία βρίσκεται πίσω από την συζήτηση για τα Ελληνοτουρκικά. Η περίπτωση της Κύπρου είναι ενδεικτική. Πενήντα χρόνια επέκεινα παράνομης εισβολής έχουμε μια παράνομη κατοχή. Ο τρόπος για να μπορέσουμε να διακόψουμε αυτόν τον φαύλο κύκλο παρανομίας του Διεθνούς Δικαίου είναι να μπορέσουμε να ενεργοποιήσουμε όλους τους μηχανισμούς του Διεθνούς Δικαίου, το οποίο οφείλουμε να σεβόμαστε από άκρη σε άκρη. Και αυτό πράττουμε.

Επαναλαμβάνω, γιατί νομίζω αποτελεί εν τέλει την ομόφωνη στάση όλης της Αντιπροσωπείας, το Κυπριακό οφείλει να είναι στην αιχμή του Οργανισμού Ηνωμένων Εθνών. Τους τελευταίους δεκαοκτώ μήνες ενεργοποιήθηκε προσωπική απεσταλμένη του Οργανισμού Ηνωμένων Εθνών, η οποία ανέλαβε το δύσκολο έργο να μπορέσει να καταθέσει ένα πόρισμα. Είχαμε την άμεση συζήτηση, επίκειται διευρυμένη συζήτηση. Συμφωνούμε με το ότι η Ελλάδα σε σύμπνοια με την Κυπριακή δημοκρατία πρέπει να επενδύει όλες της τις δυνάμεις, έτσι ώστε να μπορέσει να επανεκκινήσει το Κυπριακό και να έχουμε μια λύση ενιαίας Κύπρου με βάση τα ψηφίσματα του Συμβουλίου Ασφαλείας;

Δεν μπορεί να γίνει αυτό με ακινησία. Δεν μπορώ να το πω με άλλο τρόπο. Η εξωτερική πολιτική δεν είναι μια λογική δογματικής ακινησίας. Η ακινησία θα φέρει επιβάρυνση. Μόνο η ενεργός διπλωματία μπορεί να παραγάγει ουσιώδες αποτέλεσμα.

Και σε ό,τι αφορά τα Ελληνοτουρκικά θέλω να σας διαβεβαιώσω πίσω από τη συζήτηση δεν βρίσκονται οι Αμερικανοί, δεν βρίσκεται το ΝΑΤΟ, δεν βρίσκεται η Ευρωπαϊκή Ένωση, δεν βρίσκεται οποιοσδήποτε άλλος φορέας ή οργανισμός. Η Ελλάδα θα πρέπει να συζητεί με τους γείτονές της, να συζητεί με αυτοπεποίθηση και ισχύ. Εκτός εάν θέλουμε να κλειδωθούμε μέσα στη δική μας γεωγραφική οντότητα, να αποστούμε από οποιονδήποτε διάλογο και να περιμένουμε με κάποιο μαγικό τρόπο να επιλυθούν τα προβλήματά μας.

Η απάντηση είναι «όχι». Ενισχύουμε την αμυντική μας θωράκιση, σταθεροποιούμε την οικονομία μας, μεγαλώνουμε το διπλωματικό μας αποτέλεσμα και με τον τρόπο αυτό καθιστάμεθα διπλωματικά πιο ισχυροί για να συζητάμε με τον καθένα. Γιατί είναι πολύ καλύτερα, κύριε Καραθανασόπουλε, να συζητάς από θέση ισχύος παρά από θέση αδυναμίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και το σχέδιο Ανάν, κύριε Υπουργέ…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ πολύ, μην διακόπτετε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ο κ. Καζαμίας αναφέρθηκε στην απόφαση της εισαγγελίας του διεθνούς δικαστηρίου για το ζήτημα Νετανιάχου. Θέλω να σας πω το ακόλουθο. Η Ελλάδα σέβεται την δικαιοδοσία του διεθνούς δικαστηρίου. Το λέω με τρόπο απόλυτο. Εκείνο το οποίο αναφέρουμε -και θα το επαναλάβω και σήμερα- είναι ότι αυτή τη στιγμή το άμεσα ωφέλιμο δεν είναι η εφαρμογή αυτής της απόφασης. Το άμεσο ωφέλιμο είναι να υπάρξει κατάπαυση του πυρός επί τη βάσει της διπλωματικής οδού για την ειρηνική επίλυση των διαφορών.

Αλήθεια, πιστεύετε, κύριε καθηγητά, ότι μετά από την απόφαση αυτή με έναν επίσης μαγικό τρόπο θα σταματήσει ο πόλεμος στη Μέση Ανατολή; Αυτό το οποίο προέχει είναι η διπλωματία. Το υπόδειγμα του Λιβάνου, όπου είχαμε μία εκεχειρία, την οποία εμείς θα στηρίξουμε ενεργά και με την ουσιαστική και συμβολική μας παρουσία τη Δευτέρα είναι το υπόδειγμα. Θα πρέπει να δοθεί άμεσα χώρος στη διπλωματία.

Και θα μου επιτρέψετε να πω ότι η Ελλάδα ήταν η πρώτη χώρα στις 9 Οκτωβρίου, δύο ημέρες μετά την τρομοκρατική εισβολή της Χαμάς, που ήρθε και είπε ότι η άμυνα κατά το Διεθνές Δίκαιο, την οποία δικαιούται το Ισραήλ, οφείλει να κινείται εντός του Διεθνούς Δικαίου και ιδίως του Ανθρωπιστικού Δικαίου. Και ήμασταν η πρώτη, η οποία ήρθαμε και είπαμε ευθαρσώς, αναγνωρίζοντας τη στρατηγική μας σχέση ότι δεν μπορεί να υπάρξει οποιαδήποτε δυσανάλογη άμυνα στα ζητήματα αυτά. Και γι’ αυτόν τον λόγο έχουμε κερδίσει αυτό το διπλωματικό κεφάλαιο με τον αραβικό κόσμο.

Σε ποια βάση συζητούμε με την Τουρκία. Η απάντηση είναι σαφής και δεν επιδέχεται καμία αμφισβήτηση. Συζητούμε στη βάση του Διεθνούς Δικαίου. Επιλεκτική εφαρμογή του Διεθνούς Δικαίου δεν μπορεί να υπάρξει. Είτε εφαρμόζεις το Διεθνές Δίκαιο καθ’ ολοκληρίαν είτε εφαρμόζεις άτακτη πολιτική.

Εμείς εφαρμόζουμε το Διεθνές Δίκαιο, το οποίο διαθέτουμε και ως προϋπόθεση του διαλόγου αυτού. Η διαφορά, κύριε Βουλευτά, σε σχέση με προηγούμενες απόπειρες, οι οποίες έγιναν για να συζητήσουμε, έγκειται πρώτον, στο γεγονός ότι ο διάλογος είναι δομημένος, γίνεται επί τη βάσει τριών πυλώνων, όπου σε κάθε πυλώνα προΐσταται στέλεχος του Υπουργείου Εξωτερικών, υπάρχει συγκεκριμένη ατζέντα, συγκεκριμένος ιδιοκτήτης, συγκεκριμένα παραδοτέα και άρα δεν μπορείς να αποστείς σε οτιδήποτε άλλο, πολλώ δε μάλλον σε θέματα τα οποία η ελληνική πολιτεία ουδέποτε θα αναγνώριζε ως αντικείμενο συζήτησης ενός τέτοιου διαλόγου.

Και το δεύτερο είναι ότι η απαρέγκλιτη προϋπόθεση είναι η εφαρμογή του Διεθνούς Δικαίου. Θέλω να θυμίσω ότι με βάση τη Διακήρυξη των Αθηνών του Δεκεμβρίου του 2023 η Τουρκία κατέγραψε σε κείμενο την προσήλωση στο Διεθνές Δίκαιο και της ίδιας της Τουρκίας σε ό,τι αφορά τις ελληνοτουρκικές σχέσεις, γεγονός το οποίο έχει μια μεγάλη πολιτική, δικαιοπολιτική, αλλά και νομική αξία, κύριε Ζερβέα.

Σε ό,τι αφορά τη Συρία, σας επαναλαμβάνω ότι, είναι πάρα πολύ πρώιμο να μιλήσουμε για νικητές και ηττημένους. Εκείνο το οποίο είναι το ορθό, κατά την άποψή μου, είναι αυτή τη στιγμή να παρακολουθούμε, να συντονιζόμαστε, να είμαστε ενεργητικά παρόντες στη συζήτηση η οποία γίνεται και να ενισχύουμε κατά το δυνατόν την προσπάθειά μας για την προστασία των χριστιανικών πληθυσμών. Η προστασία αυτή παρέχεται ήδη από την πρώτη στιγμή. Η Ελληνική Διπλωματική Αντιπροσωπεία στη Δαμασκό βρίσκεται σε άμεση, καθημερινή επικοινωνία με όλους τους Έλληνες. Ένας πολύ μικρός αριθμός ζήτησε να εξέλθει της Συρίας, παρέχουμε αυτή την προξενική συνδρομή και θα εξακολουθήσουμε να το πράττουμε.

Θέλω κλείνοντας να μιλήσω για τα οικονομικά του Υπουργείου στα οποία είχε την τιμή να αναφερθεί ο κ. Ζερβέας. Πράγματι για την εξωτερική πολιτική θα έπρεπε να επενδυθούν πολύ περισσότεροι πόροι και πολύ μεγαλύτερο προσωπικό, το αντιλαμβανόμαστε όλοι. Όπως επίσης καταλαβαίνουμε ότι δεν υπάρχει απεριόριστη δυνατότητα δημοσίων πόρων, διότι ο δημοσιονομικός χώρος είναι πεπερασμένος. Και επειδή υπάρχουν αυτή τη στιγμή πολύ μεγάλες προτεραιότητες της κοινωνικής πολιτικής που αντιλαμβανόμαστε όλοι και ιδίως το κομμάτι της υγείας και της παιδείας, αναγκαστικώς θα πρέπει να γίνουν και κάποιες πολιτικές συναιρέσεις. Παρά ταύτα υπάρχει μια μικρή αύξηση του προϋπολογισμού από τα 408 στα 420 εκατομμύρια. Θα υπάρξει η δυνατότητα εντός του έτους, και γι’ αυτόν τον λόγο θα ήθελα την καταφατική στάση του κ. Πετραλιά, που κάθεται δίπλα μου -χαίρομαι για το νεύμα- για περαιτέρω 30 εκατομμύρια κατά τη διάρκεια του έτους.

Συμφώνησε, παρακαλώ να καταγραφεί στα Πρακτικά.

**ΠΡΟΕΔΡΕΥΩΝ (Ιωάννης Πλακιωτάκης):** Ο κ. Πετραλιάς συμφώνησε.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, νεύμα έκανε.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Ο κύριος Πρόεδρος το ερμήνευσε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ζητώ πάρα πολύ συγγνώμη από το Σώμα και από τον Πρόεδρο, θέλω να αναφερθώ στο ζήτημα ιδίως του προσωπικού του Υπουργείου Εξωτερικών. Το προσωπικό του Υπουργείου Εξωτερικών, δυστυχώς, υπολείπεται του αναγκαίου και υπολείπεται ιδίως σε ό,τι αφορά τη στελέχωση των προξενείων μας ανά τον κόσμο, που δημιουργεί σε ορισμένες περιπτώσεις και μεγάλες δυσχέρειες.

Το έργο των προξενείων σήμερα έχει πολλαπλασιαστεί και έχει πολλαπλασιαστεί και εκ του γεγονότος ότι υφίσταται πολύ μεγάλη ζήτηση για μετάκληση εργατών γης ή εργατών που έρχονται στην Ελλάδα για να εργαστούν νομίμως. Όπως γνωρίζετε, εμείς ενισχύουμε τις νόμιμες οδούς εργασίας δια της μετανάστευσης. Έχουμε τη διμερή συμφωνία με την Αίγυπτο και την Ινδία. Αυτό σημαίνει την ανάγκη για πάρα πολύ μεγαλύτερο προσωπικό.

Χάρη στην καλή συνεργασία με το Υπουργείο Οικονομικών και το Υπουργείο Εσωτερικών, το οποίο ευχαριστώ ιδιαιτέρως, εξασφαλίσαμε εκατό θέσεις διοικητικών προξενικών υπαλλήλων για να στελεχώσουμε τα προξενεία μας ανά τον κόσμο. Είναι ένα σημαντικό βήμα.

Επιπλέον να πω ότι είναι πάρα πολύ σημαντικό όχι μόνο για την εικόνα της χώρας, αλλά και για την ουσία της άσκησης της εξωτερικής πολιτικής τα κτήρια των διπλωματικών αντιπροσωπειών της Ελλάδας στο εξωτερικό να είναι ευπρεπή και να αποδίδουν την αίσθηση ισχύος. Για τον λόγο αυτόν προβλέπουμε ειδικό πόρο για τη συντήρηση και ανάδειξη των κτηρίων αυτών, έναν ειδικό φόρο 10% από τις προξενικές εισπράξεις. Ευελπιστούμε ότι κτήρια σημαντικά, όπως είναι της Ουάσιγκτον και της Άγκυρας, που θα έχουμε ένα νέο κτήριο, να μπορέσουμε επιτέλους να έχουμε μία ευπρεπή παρουσία.

Κλείνω με τα οργανωτικά του Υπουργείου, λέγοντας ότι προσπαθούμε να κάνουμε και μια σημαντική ανασυγκρότηση του Υπουργείου. Υπερηφάνως θα πω ότι έχουμε συστήσει Γραφείο Ισότητας και ότι το Υπουργείο Εξωτερικών πρέπει να είναι ίσως το μόνο Υπουργείο στο οποίο συνολικώς οι γυναίκες υπάλληλοι είναι περισσότερες από τους άνδρες. Πάνω από το 50% του προσωπικού του Υπουργείου Εξωτερικών είναι γυναίκες, η ισότητα στην πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Για την ενημέρωσή σας, θα δώσω τώρα τον λόγο στον κ Μάντζο, στη συνέχεια στον κ. Στύλιο, μετά στην κ. Αναγνωστοπούλου και μετά τον λόγο θα πάρει ο Υπουργός Παιδείας, θρησκευμάτων και Αθλητισμού κ. Πιερρακάκης.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ.

Κυρίες και κύριοι συνάδελφοι, για τα όσα είπε ο κ. Θεοχάρης δεν μπορώ να μην σχολιάσω. Το μόνο σχόλιό μου είναι ότι δεν πρόλαβα να δω αν χειροκρότησε και ο κ. Πιερρακάκης, ο κ. Γεραπετρίτης, άλλοι κύριοι που είναι στα Υπουργικά. Το μόνο σχόλιο που είχα να κάνω, όλα τα υπόλοιπα έχουν κριθεί.

Η συζήτηση του προϋπολογισμού είναι μια συζήτηση η οποία σε κάθε περίπτωση δεν μπορεί να εξαντλείται μόνο στα δημοσιονομικά μεγέθη, αλλά πρέπει να έχει και ένα οραματικό πολιτικό σκέλος όσον αφορά στο μεγάλο ερώτημα, το βαθύτερο πολιτικό ερώτημα, τι ανάπτυξη θέλουμε και για ποιους, πώς θα δημιουργήσουμε πλούτο ακόμα μεγαλύτερο, ο οποίος, για να είναι ωφέλιμος στους πολλούς, πρέπει να διανέμεται δίκαια. Να είναι δηλαδή μια ανάπτυξη πραγματική, βιώσιμη, ανθεκτική, μια ανάπτυξη πραγματικά περιφερειακή, η οποία θα στηρίζεται σε παραγωγικές επενδύσεις.

Διότι αυτή τη στιγμή με το εμπορικό έλλειμμα να διευρύνεται, με την απόσταση μεταξύ εισαγωγών και εξαγωγών, με τη χώρα ουραγό σε ξένες επενδύσεις, με τον Γενικό Γραμματέα του ΟΟΣΑ να μας μιλά για χαμηλές επενδύσεις ιδίως στην ψηφιακή τεχνολογία και για την έλλειψη εργαζομένων με δεξιότητες, τα πράγματα δεν φαίνονται τόσο ευοίωνα.

Η ανάγκη για περιφερειακή ανάπτυξη στη χώρα μας παραμένει ισχυρή. Μια ανάπτυξη που θα στηρίζεται στις τοπικές κοινωνίες, στην Αυτοδιοίκηση, στις παραγωγικές δυνάμεις κάθε τόπου της πατρίδας μας, μια φιλική στο περιβάλλον ανάπτυξη, με αξιοποίηση των πλεονεκτημάτων κάθε περιοχής, με καθοριστική συμβολή στη δημογραφική στήριξη των περιφερειών της χώρας.

Η ανάπτυξη είναι πράγματι μια πολύ σύνθετη διαδικασία, πολιτική διαδικασία, που υπερβαίνει τα δημοσιονομικά μεγέθη του προϋπολογισμού. Απαιτεί τόλμη και απαιτεί και εξωστρέφεια. Απαιτεί μια σύγχρονη στρατηγική εξωστρέφεια, μια σύγχρονη οικονομική διπλωματία, την παρουσία της Ελλάδας παντού στον κόσμο όχι ως Ελ Ντοράντο κερδοσκόπων σε ακίνητα, σε κόκκινα δάνεια, ούτε ως το μονοπώλιο του τουρισμού. Για να μην υπάρξει το φαινόμενο της «διχασμένης χώρας», όπως πολύ γλαφυρά έχει περιγράψει ο γενικός εισηγητής μας στον προϋπολογισμό, ο Πάρις Κουκουλόπουλος: Ό,τι δεν ακουμπάει ο τουρισμός να καταδικάζεται στην εγκατάλειψη.

Αλλά ως μιας χώρας σύγχρονης, εξωστρεφούς, ανταγωνιστικής, με στρατηγικά πλεονεκτήματα, φυσικά και θεσμικά, που ενθαρρύνουν υγιείς οικονομικές δραστηριότητες, επενδύσεις παραγωγικές που δημιουργούν καλές θέσεις εργασίας, προστιθέμενη αξία για τον τόπο. Μια χώρα πυλώνα σταθερότητας, ασφάλειας και ειρήνης στην ευρύτερη περιοχή, που ακολουθεί ανυπόκριτα και ανεπιφύλακτα μια εξωτερική πολιτική αρχών διαχρονικά και παντού, και στην Ουκρανία, και στη Μέση Ανατολή, στη Γάζα, και στη Συρία. Με την προσήλωση στις αρχές του Διεθνούς Δικαίου, του ανθρωπισμού, της αξίας της ανθρώπινης ζωής, αλλά και των μεθόδων ειρηνικής επίλυσης των διαφορών.

Μια χώρα στο επίκεντρο της διεθνούς γεωπολιτικής, που θα ανακαλύπτει, και θα αναδεικνύει, και θα αξιοποιεί νέες μορφές διπλωματίας πέραν της παραδοσιακής σε πεδία κρίσιμα, όπως η οικονομία, η ενέργεια, ο πολιτισμός, το φυσικό περιβάλλον. Με πολυεπίπεδη παρουσία και εγγυητικούς ρόλους για την εφαρμογή του Δικαίου της Θάλασσας και του Διεθνούς Δικαίου στο σύνολό του στο Αιγαίο και στην Ανατολική Μεσόγειο. Με ρεαλιστικά δεδομένα, επίγνωση των θέσεων της άλλης πλευράς, όχι ρηχή επικοινωνιακή εκμετάλλευση και μόνο του διαλόγου με την Τουρκία, ο οποίος πρέπει να συνεχιστεί χωρίς αυταπάτες. Για τη δίκαιη και βιώσιμη λύση του Κυπριακού προβλήματος πάνω και μόνο στη βάση των αποφάσεων του Συμβουλίου Ασφαλείας του Οργανισμού Ηνωμένων Εθνών. Για την ευρωπαϊκή προοπτική των Βαλκανίων, μιας γεωγραφικής περιοχής με ιδιαίτερη στρατηγική σημασία για την πατρίδα μας. Με εμβάθυνση της δημοκρατίας, του κράτους δικαίου, με διαφύλαξη των δικαιωμάτων των μειονοτήτων σε όλες τις χώρες της περιοχής.

Οφείλει να επενδύει αυτή η χώρα, η Ελλάδα, στις διεθνείς της σχέσεις, να αναβαθμίζει διαρκώς τη διεθνή της παρουσία, να εμπνέει φίλους και συμμάχους, να είναι, και να φαίνεται αυτό και στο εξωτερικό, ένα ισχυρό κράτος δικαίου με μια ανθεκτική δημοκρατία. Ένα κράτος δικαίου που θα επενδύει στη διπλωματία για να αποτρέψει τις κρίσεις πριν καν αυτές γεννηθούν.

Άκουσα με προσοχή τον κύριο Υπουργό να απευθύνεται στο Σώμα. Όλα όσα είπε δεν μπορεί προφανώς να τα απευθύνει τουλάχιστον στο ΠΑΣΟΚ-Κίνημα Αλλαγής και στην αντιπολίτευση που ασκούμε. Μάλλον είναι και πρέπει να εκληφθούν ως ισχυρισμοί και ενστάσεις του προσωπικές, αλλά και θεσμικές για όλο το Υπουργείο Εξωτερικών, απέναντι στο εσωτερικό ακροατήριο της Νέας Δημοκρατίας, δεξιά και άκρα δεξιά ενδεχομένως ακροατήρια, τα οποία αυτή τη στιγμή έχουν μαζί με την Κυβέρνηση επιδοθεί σε ένα ανέξοδο παιχνίδι, μια πλειοδοσία πατριωτισμού.

Μαθήματα πατριωτισμού προφανώς δεν μπορεί να δεχθεί το ΠΑΣΟΚ. Δεν μπορεί να δεχθεί η παράταξη εκείνη, η οποία έχει αποδείξει και ότι γνωρίζει να προσδιορίζει το αληθές, το ρεαλιστικό, όχι το κατά φαντασίαν ούτε το κατά παράδοσιν εθνικό συμφέρον, να εφαρμόζει εξωτερική πολιτική αρχών, εξωτερική πολιτική που αποδεικνύει την πίστη και την προσήλωση στο Διεθνές Δίκαιο και στην ειρηνική επίλυση των διαφορών. Άρα, μόνο ως αυτοκριτική της Νέας Δημοκρατίας και εσωτερική κριτική μπορεί να εκληφθεί η τοποθέτηση.

Πρέπει κάποια στιγμή άλλωστε εδώ, σε αυτή την Αίθουσα, να το πούμε χωρίς συστολή: «Η διπλωματία δεν είναι πολυτέλεια, δεν είναι μια πολυτελής δημόσια υπηρεσία, είναι η πολιτική που πρέπει να προηγείται από τον πόλεμο και να τον αποτρέπει», για να βελτιώσουμε το γνωστό ορισμό του Κλάουζεβιτς. Δεν μπορεί να υπολείπεται, λοιπόν, τόσο πολύ των αμυντικών δαπανών. Συμφωνούμε να υπάρχει ενίσχυση της αποτροπής της χώρας, το έχει πει και ο Υπουργός. Πρέπει, όμως, να περάσουμε στην επόμενη διαπίστωση ότι η εξωτερική πολιτική είναι κρίσιμο σημείο και τμήμα αυτής ακριβώς της αποτροπής.

Λέμε πολύ συχνά πως οι αμυντικές δαπάνες είναι αναγκαίες και μπορούμε έτσι να διαπραγματευόμαστε καλύτερα από θέση ισχύος, αλλά ποιοι διαπραγματεύονται; Τείνουμε να ξεχνούμε ότι τη διαπραγμάτευση την κάνει το Υπουργείο Εξωτερικών και πράγματι αυτό δεν μπορεί να επιτευχθεί, γίνεται πιο δυσχερές με έναν υποχρηματοδοτούμενο κρατικό προϋπολογισμό εξωτερικής πολιτικής. Οι συγκρίσεις με άλλες χώρες, όχι μόνο με τη γειτονική Τουρκία, με το Βέλγιο, με την Πορτογαλία, με άλλες χώρες εφάμιλλου πληθυσμιακού και κοινωνικού και οικονομικού μεγέθους, είναι πολύ προβληματικές.

Οι διπλωμάτες μας χρόνια τώρα με διαρκή υπομνήματα ζητούν στήριξη. Αντί να είναι στην πρωτοπορία δίνουν τον αγώνα της καθημερινότητας. Η Υπηρεσία στην αλλοδαπή δεν αποζημιώνεται επαρκώς. Ο κλάδος δεν είναι το ίδιο ελκυστικός. Έχουμε αφυπηρετήσεις περίπου τριάντα διπλωματών το χρόνο και μόλις δώδεκα εισόδους τον χρόνο. Ζητούνται κάθε χρόνο σχέδια στρατηγικής και στόχων από τις πρεσβείες μας, κοστολόγηση και όλα αυτά τα σχέδια μένουν στο συρτάρι, διότι δεν υπάρχουν οι πόροι υλοποίησης.

Κρίσιμες μονάδες του Υπουργείου στην κεντρική υπηρεσία, σε υπηρεσίες του εξωτερικού, παραμένουν υποστελεχωμένες με κίνδυνο για την ποιοτική τους απόδοση παρά το φιλότιμο και την επαγγελματική υπευθυνότητα του προσωπικού και των στελεχών που τις στελεχώνουν. Την ώρα που μαίνονται πόλεμοι παντού γύρω μας και η ανασφάλεια ενός πολυπολικού κόσμου εντείνεται διαρκώς, τι άλλο πρέπει να συμβεί για να αντιληφθούμε το πρόβλημα και να δράσουμε και να μη μένουμε μόνο στις διαπιστώσεις κάθε χρόνο τέτοιες μέρες του Δεκέμβρη;

Η υλοποίηση της εξωτερικής πολιτικής, αν θέλουμε να είναι αυτή διορατική και ενεργητική, χρειάζεται επαρκείς πόρους, απαιτεί προσωπικό το οποίο θα είναι και έμπειρο και εξειδικευμένο και προσοντούχο και θα κατανέμεται σωστά στα αντίστοιχα πόστα και οι πόροι θα κατανέμονται σωστά και ορθολογικά στους τομείς όπου υπάρχει ανάγκη.

Πώς θα γίνει αυτό; Με ποιον προϋπολογισμό; Σε αυτό τον μικρό προϋπολογισμό, στον οποίο μαζί με τις υπόλοιπες ανελαστικές δαπάνες έχουμε και τις απόρρητες δαπάνες; Πόσες ακριβώς είναι οι απόρρητες δαπάνες, ώστε να γνωρίζουμε και τι ακριβώς μένει στις πραγματικές δαπάνες του Υπουργείου Εξωτερικών, που μπορούμε να αξιοποιήσουμε για τις ανάγκες της εξωτερικής μας πολιτικής;

Πώς περιμένουμε -άκουσα τον κύριο Υπουργό να χρησιμοποιεί τη λέξη «δημόσια διπλωματία», τον όρο, τον πολύ σωστό όρο της «δημόσιας διπλωματίας»- να αυξήσουμε τη διεθνή μας επιρροή, να προβάλουμε την ήπια ισχύ μας στον κόσμο, αυτό τον κόσμο που αλλάζει τόσο βίαια, όταν τα γραφεία δημόσιας διπλωματίας και τα αντίστοιχα στελέχη μας βρίσκονται μόλις στο ένα τέταρτο των υπηρεσιών της αλλοδαπής; Ή μπορούν να τα κάνουν όλα οι διπλωματικοί υπάλληλοι, οι πρέσβεις, οι οποίοι πολλές φορές είναι με έναν υπάλληλο και πρέπει την ίδια ώρα να κάνουν και χρέη δημόσια διπλωματίας, να ανανεώνουν ακόμα και τις σελίδες των πρεσβειών μας στα μέσα κοινωνικής δικτύωσης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ευχαριστώ για την ανοχή σας, κύριε Πρόεδρε, ένα λεπτό.

Μιλάμε και σωστά για την ανάγκη ενίσχυσης της κοινής εξωτερικής πολιτικής και πολιτικής ασφαλείας της Ευρωπαϊκής Ένωσης. Μιλάμε για τη στρατηγική πυξίδα, για τη διεύρυνση, για την ανάγκη ενίσχυσης της αμυντικής βιομηχανίας της Ευρώπης, για τη γειτονία της Ευρώπης, μιλάμε για το Ταμείο Ευρωπαϊκής Κυριαρχίας που είναι πρότασή μας. Προτάσεις μας ήταν και το Ταμείο Ανάκαμψης, κάποτε όταν το Λαϊκό Κόμμα μάς λοιδορούσε, πριν το ανακαλύψει ο κ. Μητσοτάκης και η Νέα Δημοκρατία, όπως και τα ευρωομόλογα. Μιλάμε για όλους αυτούς τους θεσμούς και τα εργαλεία.

Την ίδια ώρα έχει καταργηθεί το πολιτικό χαρτοφυλάκιο του Αναπληρωτή Υπουργού Εξωτερικών για τα ευρωπαϊκά θέματα. Έχει καταργηθεί όλη η διοικητική δομή για τα ευρωπαϊκά θέματα στο Υπουργείο των Εξωτερικών, μιας χώρας που το δεύτερο εξάμηνο του 2027 θα αναλάβει την Προεδρία της Ευρωπαϊκής Ένωσης. Γιατί συνέβη αυτή η επιλογή, η οποία κοστίζει σε πολιτικό επίπεδο, μια επιλογή που δεν έχει γίνει σε άλλα κράτη-μέλη της Ευρωπαϊκής Ένωσης;

Αναλαμβάνουμε είπατε σωστά, κύριε Υπουργέ, την 1-1-2025 μη μόνιμο μέλος του Συμβουλίου Ασφαλείας του ΟΗΕ, μία σπουδαία ευκαιρία πράγματι. Έχουμε την ευθύνη ως πολιτεία να στελεχώσουμε τις διπλωματικές μας αρχές και στη Νέα Υόρκη και αλλού. Πώς θα τα καταφέρουμε με τα τρέχοντα οικονομικά δεδομένα; Και φυσικά ανάλογη είναι η ευθύνη για τη δικτύωση με τη διασπορά που είναι πολύ σημαντικός παράγοντας ήπιας ισχύος.

Το Συμβούλιο Απόδημου Ελληνισμού δεν έχει συγκροτηθεί ακόμη, ενώ είναι συνταγματικός θεσμός. Οι συμπατριώτες μας στο εξωτερικό δεν είναι μόνο ψηφοφόροι, ώστε να θεωρήσουμε ως πολιτεία ότι έχουμε κάνει το καθήκον μας ψηφίζοντας τον νόμο για την ψήφο τους. Είναι κοινωνοί μιας πολιτιστικής και ιστορικής κληρονομιάς, μιας κοινής εθνικής εικονογραφίας με κυρίαρχα στοιχεία τη γλώσσα και τον πολιτισμό.

Και εκεί ακριβώς είναι η αξία της ελληνόγλωσσης εκπαίδευσης ως ενός ισχυρού δεσμού της μητρόπολης με τη Διασπορά. Και εκεί ακριβώς επιμένουμε μαζί με το Στέφανο Παραστατίδη, τον Τομεάρχη Παιδείας, στα ζητήματα των σοβαρών κενών των σχολείων του εξωτερικού και είναι τύχη αγαθή που είναι εδώ και ο Υπουργός Παιδείας. Με τα τρέχοντα οικονομικά δεδομένα δεν έχουμε εκπαιδευτικούς να στελεχώσουν τα κρίσιμα κενά στη Γερμανία και αλλού.

Και, βεβαίως, τα προξενικά γραφεία όπως αναφέρατε, κύριε Υπουργέ, εκτός από την εξυπηρέτηση των ομογενών μας, του απόδημου Ελληνισμού, έχουν αναλάβει και το φόρτο, το καθήκον των θεωρήσεων εισόδου για τους μετανάστες εργάτες με βάση την ισχύουσα νομοθεσία.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Κλείνω, κύριε Πρόεδρε, με τη διαπίστωση.

Πενήντα χρόνια δημοκρατίας, η εξωτερική μας πολιτική ίσως είναι το μοναδικό πεδίο στο οποίο επιτεύχθηκε τόσο ζηλευτή εθνική συνεννόηση και εξασφαλίστηκε η ιστορική συνέχεια, με όλες τις διαφοροποιήσεις που υπήρχαν, αποκλίσεις από τα βασικά δεν υπήρξαν.

Έχουμε βαθιά ιστορική διπλωματική παράδοση που, όμως, πρέπει να υποστηριχθεί για να υλοποιήσει την εθνική μας στρατηγική, να εμβαθύνει τις διεθνείς μας σχέσεις και τις συμμαχίες, να αξιοποιήσει κάθε μορφή διπλωματίας, να πυκνώσει η χώρα μας το δίκτυο με τη διασπορά, να εμπεδώσει τον ρόλο της ως εγγυητή σταθερότητας, ειρήνης και ασφάλειας στην ευρύτερη περιοχή, με μια ενεργητική και πολυσχιδή εξωτερική πολιτική ρεαλιστικού πατριωτισμού και πατριωτικού ρεαλισμού.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μάντζο.

Θα δώσω τώρα τον λόγο στον κ. Τραγάκη, που έχει αλλάξει με τον κ. Στύλιο. Μετά είναι η κ. Αναγνωστοπούλου και μετά ο Υπουργός.

Παρακαλώ, κύριε Τραγάκη, έχετε τον λόγο.

**ΙΩΑΝΝΗΣ ΤΡΑΓΑΚΗΣ:** Κυρίες και κύριοι συνάδελφοι, στέκομαι ενώπιον της Ολομέλειας του Σώματος μετά από πενήντα χρόνια κοινοβουλευτικής θητείας. Σκεφτείτε ότι έχω πάρει τον λόγο σε πάνω από εκατόν πενήντα προϋπολογισμούς.

**ΕΙΡΗΝΗ (ΡΕΝΑ) ΔΟΥΡΟΥ:** Να σας μοιάσουμε!

**ΙΩΑΝΝΗΣ ΤΡΑΓΑΚΗΣ:** Ευχαριστώ.

Μάλιστα ήταν προηγουμένως και ο Πρόεδρος, ο κ. Τασούλας εδώ, που είχαμε την τύχη και την τιμή να μας βραβεύσει προχθές στη Βουλή με το ασημένιο μετάλλιο της Βουλής των Ελλήνων με την επιγραφή «ΣΦΡΑΓΙΣ ΕΛΕΥΘΕΡΙΑΣ 1821». Παραβρέθηκαν δέκα, οι οποίοι ήμασταν από το 1974.

Εγώ έχω την τιμή να είμαι ο αρχαιότερος εν ενεργεία κοινοβουλευτικός στον κόσμο. Δηλαδή Βουλευτής, ο οποίος να ήταν το 1974 Βουλευτής και να είναι και το 2024 Βουλευτής, δεν υπάρχει. Αντιλαμβάνεστε, λοιπόν, με τι δέος και σεβασμό σας αντιμετωπίζω όλους, για να υπερασπιστώ τον προϋπολογισμό του 2025.

Αντιλαμβάνεστε ότι η κορυφαία κοινοβουλευτική διαδικασία είναι η ψήφος εμπιστοσύνης στην Κυβέρνηση, είναι οι προγραμματικές δηλώσεις και βέβαια οι προϋπολογισμοί, οι οποίοι ενέχουν και οι ίδιοι το σκέλος της ψήφου εμπιστοσύνης.

Δεν θα αναφερθώ πολύ στα νούμερα του προϋπολογισμού. Θα ήθελα να μιλήσω επί της ουσίας του προϋπολογισμού. Άλλωστε, και οι εισηγητές όλων των κομμάτων -το χαίρομαι αυτό- έχουν εστιάσει στη μεγάλη εικόνα του προϋπολογισμού, έχουν αναλύσει τα νούμερα του προϋπολογισμού. Γι’ αυτό επιτρέψτε μου να αναφερθώ σε ορισμένα γενικά θέματα.

Ο κρατικός προϋπολογισμός του 2025 είναι ένας προϋπολογισμός που κοιτάζει μπροστά, χωρίς, όμως, να ξεχνά από πού ξεκινήσαμε. Είναι ένας προϋπολογισμός που ισορροπεί μεταξύ της δημοσιονομικής ευθύνης και της οικονομικής ανάπτυξης. Για πρώτη φορά μετά από πολλά χρόνια οι αριθμοί δείχνουν ότι η Ελλάδα δεν είναι απλώς εκτός κρίσης, αλλά είναι πρωταγωνίστρια σε μία Ευρώπη που αναζητά πρότυπα ανάπτυξης και ανθεκτικότητας.

Τι σημαίνει αυτό στην πράξη; Σημαίνει περισσότερες επενδύσεις σε έργα υποδομής σε όλη την Ελλάδα, από τον Έβρο μέχρι την Κρήτη. Σημαίνει στήριξη του Έλληνα αγρότη, του επαγγελματία, του εργαζόμενου. Σημαίνει φοροελαφρύνσεις για τα νοικοκυριά. Σημαίνει επένδυση στη νέα γενιά, στα παιδιά μας, μέσω της ενίσχυσης της παιδείας -χαίρομαι που είναι εδώ ο Υπουργός Παιδείας-, της καινοτομίας και της τεχνολογίας.

Και ναι, αγαπητοί συνάδελφοί, σημαίνει και θωράκιση του κοινωνικού κράτους. Γιατί δεν μπορούμε να μιλάμε για ανάπτυξη, όταν υπάρχει έστω και ένας συμπολίτης μας, ο οποίος νιώθει εγκαταλελειμμένος.

Η αύξηση των συντάξεων, η στήριξη των ευάλωτων κοινωνικών ομάδων και η αναβάθμιση του Εθνικού Συστήματος Υγείας αποτελούν κεντρικές προτεραιότητες του προϋπολογισμού.

Ας μιλήσουμε για τα αποτελέσματα. Αυξήσεις αποδοχών και μειώσεις φόρων! Στον προϋπολογισμό του 2025 περιλαμβάνεται το σύνολο των παρεμβάσεων που έχουν ανακοινωθεί, συμπεριλαμβανομένων και όσων παρουσιάστηκαν από τον Πρωθυπουργό, τον Κυριάκο Μητσοτάκη, στη Διεθνή Έκθεση Θεσσαλονίκης.

Πρόκειται για δώδεκα αυξήσεις αποδοχών, νέα αύξηση των συντάξεων, νέα αύξηση των μισθών του δημοσίου, αύξηση του φοιτητικού επιδόματος και δώδεκα μειώσεις φόρων, όπως περαιτέρω μείωση των ασφαλιστικών εισφορών κατά 1%, κατάργηση του τέλους επιτηδεύματος για τους ελεύθερους επαγγελματίες, μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο.

Έχουμε υψηλότερο βαθμό ανάπτυξης από τον ευρωπαϊκό μέσο όρο. Η ανάπτυξη της ελληνικής οικονομίας αποδεικνύεται ανθεκτική, επιτυγχάνοντας έναν από τους υψηλότερους ρυθμούς οικονομικής μεγέθυνσης μεταξύ των μελών της Ευρωπαϊκής Ένωσης.

Αναφέρομαι στα προχθεσινά δημοσιεύματα των γερμανικών μέσων ενημέρωσης, που αναφέρουν ότι η Ελλάδα από προβληματικό παιδί της Ευρώπης προήχθη σε πρότυπο μαθητή και αναπτύσσεται –κρατήστε το αυτό- πιο γρήγορα και από τη Γερμανία. Αυτό αποδεικνύεται και από τους οίκους αξιολόγησης, οι οποίοι αξιολογούν τα ελληνικά ομόλογα σε πολύ καλύτερο βαθμό. Μάλιστα, επανερχόμεθα περίπου στο 2006, όταν ήταν 0,82 η διαφορά μας από τα γερμανικά ομόλογα.

Αντίστοιχα, το Ακαθάριστο Εγχώριο Προϊόν σε ονομαστικούς όρους το 2025 αναμένεται να αυξηθεί περίπου κατά 10 δισεκατομμύρια ευρώ. Έχουμε μείωση της ανεργίας στα χαμηλότερα επίπεδα της τελευταίας δεκαετίας. Μην ξεχνάτε ότι έχουν δημιουργηθεί περισσότερες από πενήντα χιλιάδες νέες θέσεις εργασίας.

Έχουμε σημαντική αύξηση των εξαγωγών και των επενδύσεων. Οι επενδύσεις θα τρέξουν με πολύ υψηλό ρυθμό και αυτό έχει σαν αποτέλεσμα την ανάκτηση της επενδυτικής βαθμίδας. Το ίδιο ισχύει και για τις δημόσιες επενδύσεις, οι οποίες έχουν υπερδιπλασιαστεί το 2024 σε σχέση με το 2019.

Έχουμε περαιτέρω σημαντική μείωση του δημόσιου χρέους. Θα ήθελα να σταθώ λίγο σε αυτό. Η Ελλάδα είναι η χώρα που σημειώνει τη μεγαλύτερη μείωση του δημόσιου χρέους προς το ΑΕΠ σε ολόκληρη την Ευρωπαϊκή Ένωση μεταξύ 2019-2023.

Κυρίες και κύριοι συνάδελφοι, θα ήθελα να αναφέρω ότι ο προϋπολογισμός του 2025 αποτυπώνει ότι στην Ελλάδα συνδυάζονται αρμονικά η δημοσιονομική σύνεση με την ανάπτυξη. Όμως, δεν εφησυχάζουμε. Γνωρίζουμε ότι οι προκλήσεις είναι μπροστά μας: Ο παγκόσμιος πληθωρισμός, οι γεωπολιτικές εντάσεις, οι ανάγκες της κλιματικής κρίσης. Έχουμε, όμως, σχέδιο, έχουμε τη δύναμη και την αποφασιστικότητα να προχωρήσουμε.

Αγαπητοί συνάδελφοι, ο προϋπολογισμός του 2025 δεν είναι απλώς μια πρόταση, είναι ένα σοβαρό και συγκροτημένο σχέδιο, που συνδυάζει τη δημοσιονομική σοβαρότητα και την οικονομική ανάπτυξη, απαντά σε εθνικές και κοινωνικές προτεραιότητες, επουλώνει τις πληγές της κρίσης των περασμένων δεκαετιών, συντελεί στο να ανέβει η πατρίδα μας ακόμα ψηλότερα.

Γι’ αυτό τον λόγο σάς καλώ να στηρίξετε τον κρατικό προϋπολογισμό, σας καλώ να στείλουμε ένα μήνυμα ενότητας, ελπίδας και αποφασιστικότητας. Η Ελλάδα μπορεί και θα τα καταφέρει.

Σας ευχαριστώ πολύ.

(Χειροκροτήματα παρατεταμένα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον Πρόεδρο, τον κ. Τραγάκη.

Θα δώσω τώρα τον λόγο στην κ. Σία Αναγνωστοπούλου από τη Νέα Αριστερά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριοι Υπουργοί, κύριε Υφυπουργέ, χαίρομαι που είναι εδώ σχεδόν όλοι οι Υπουργοί που μας αφορούν. Λείπει ο Υπουργός Υγείας, αλλά αυτό είναι άλλο «κεφάλαιο».

Μίλησε ο κ. Γεραπετρίτης, ο Υπουργός Εξωτερικών. Τον άκουσα με προσοχή. Είπε ότι έχει περιορισμένο προϋπολογισμό το Υπουργείο Εξωτερικών, γιατί υπάρχουν οι κοινωνικές δαπάνες και τα Υπουργεία των κοινωνικών δαπανών.

Δεν είναι αλήθεια, κύριε Υπουργέ, γιατί στην παιδεία ο προϋπολογισμός του ΑΕΠ είναι 2,92%, όταν ο μέσος όρος στην Ευρωπαϊκή Ένωση είναι 4,7%. Στην υγεία είναι 5,7%, όταν μέσος όρος είναι 7,4%. Άρα, δεν πάνε εκεί τα λεφτά του προϋπολογισμού.

Σε μια στιγμή που μας χρειάζεται η διπλωματία, σε μια στιγμή που τα όπλα «φωνάζουν» όλο και περισσότερο, στη δικιά μας χώρα η διπλωματία έπρεπε να είναι πιο ισχυρή από όλα τα άλλα. Τα λεφτά του προϋπολογισμού πηγαίνουν στην άμυνα, στις αμυντικές δαπάνες.

Εμείς ως Νέα Αριστερά έχουμε κάνει πραγματικά την επικεφαλίδα της στάσης μας στον προϋπολογισμό σε σχέση με την καταψήφιση των αμυντικών δαπανών, όχι μόνο γιατί είναι υπέρογκες δαπάνες, όχι μόνο γιατί η χώρα μας ακόμα και την περίοδο της οικονομικής κρίσης, όταν ο κόσμος δεν κατανάλωνε, δεν ήταν κακομαθημένος, όπως μας είπε ο κ. Θεοχάρης, αλλά είχε συνθλιβεί…

Μη βάλετε ότι κατανάλωνε το 1980, το 1981 και μετά, όταν μία κοινωνία αισθάνθηκε από τη σκοπιά την αριστερή ότι μπορεί επιτέλους να διεκδικήσει κάτι συλλογικά, να έχει ένα άλλο όραμα.

Εγώ θα σας δείξω τους πίνακες, κύριε Υπουργέ, και χαίρομαι που είσαστε εδώ. Για τον κ. Δένδια το λέω.

Η χώρα μας είναι μέσα στις δέκα πρώτες επί μεγάλο χρονικό διάστημα στις αμυντικές δαπάνες. Φέτος και πάλι ο προϋπολογισμός είναι στο 3,1%, όταν ο κ. Ρούτε –θα επανέλθω στον κ. Ρούτε, όπως καταλαβαίνετε- είπε ότι κάτι πρέπει να γίνει για να ανέβουν στο 3%. Εμείς το έχουμε ξεπεράσει προ πολλού.

Θέλω, όμως, εδώ να μείνω σε ένα πράγμα. Τι μας είπε ο Γενικός Γραμματέας του ΝΑΤΟ ούτε λίγο ούτε πολύ; Αυτό που βιώνουμε εμείς επί πολλά χρόνια σε αυτή τη χώρα. Οικονομία πολέμου, πολεμική οικονομία. Ξεχάστε τις κοινωνικές δαπάνες, περιορίστε τες, γιατί τώρα δεν ξέρετε τι σας περιμένει σε τέσσερα-πέντε χρόνια. Γιατί το είπε ο κ. Ρούτε αυτό, προετοιμάζοντας τις κοινωνίες για ακόμα μεγαλύτερη συμπίεση των κοινωνικών αναγκών και των κοινωνικών δαπανών;

Αφού ο νεοφιλελευθερισμός έκανε στην κυριολεξία πλιάτσικο με όλους τους τρόπους, καταλύοντας όλο το αξιακό σύστημα που οι κοινωνίες -και η δικιά μας- έφτιαξαν με πολύ κόπο από τον Β΄ Παγκόσμιο Πόλεμο και μετά, τώρα το μεγαλύτερο πλιάτσικο θα γίνει μέσα από την πολεμική βιομηχανία. Αυτή η τροφοδότηση των λίγων σε βάρος των πολλών και επειδή, βέβαια, ο Τραμπ απείλησε ότι θα φύγει η Αμερική από το ΝΑΤΟ. Άρα, πληρώστε Ευρωπαίοι όσο μπορείτε περισσότερα, αν θέλετε, μήπως και κρατήσουμε τον Τραμπ μέσα στο ΝΑΤΟ. Δεν θέλω, όμως, να έλθω σε αυτά, ελπίζω ότι θα έχουμε την ευκαιρία με τον Υπουργό Εθνικής Άμυνας να τα συζητήσουμε.

Θα μιλήσω, όμως, αυστηρά για τον προϋπολογισμό στις αμυντικές δαπάνες, γιατί και σε αυτόν τον προϋπολογισμό τα περισσότερα χρήματα για δαπάνες -ένα μεγάλο, τεράστιο μέρος- πηγαίνουν στα εξοπλιστικά προγράμματα.

Κύριε Υπουργέ, διάβασα πολύ προσεκτικά τον προϋπολογισμό του Υπουργείου Εθνικής Άμυνας. Το Ελεγκτικό Συνέδριο κάνει εδώ και καιρό -όχι μόνο σε αυτόν, αλλά και στους προηγούμενους προϋπολογισμούς- μερικές παρατηρήσεις πάρα πολύ χρήσιμες.

Παρατήρηση πρώτη. Πότε συζητήθηκαν αυτά τα εξοπλιστικά προγράμματα; Πότε συζητήθηκαν, πότε έγινε διαβούλευση; Πότε έγινε μία διαβούλευση και με τη Βουλή, με την αντίστοιχη επιτροπή; Πότε έγινε διαβούλευση; Ποιοι είναι οι γεωπολιτικοί κίνδυνοι; Ποιες είναι οι γεωπολιτικές απειλές; Τι οπλικά συστήματα μας χρειάζονται; Γιατί μας χρειάζονται; Ξέρετε τι σας λέει Ελεγκτικό Συνέδριο; Ότι τα επιτελεία των Ενόπλων Δυνάμεων έρχονται μετά να νομιμοποιήσουν αποφάσεις που έχει πάρει η πολιτική ηγεσία. Ξέρετε τι κάνουμε;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο περισσότερο χρόνο, κύριε Πρόεδρε.

Προσέξτε. Ακόμα και το ΝΑΤΟ, στα κριτήρια που δίνει, αριθμός ένα είναι ότι πρέπει να υπάρχει δωδεκαετής μακροπρόθεσμος προγραμματισμός και τριετής κυλιόμενος προγραμματισμός, για να μπορεί να ελέγχεται η ηγεσία για το πού πηγαίνουν οι δαπάνες και τι είδους οπλικά συστήματα είναι αυτά. Πότε τα κάναμε εμείς αυτά;

Ξέρετε τι γίνεται, κύριε Υπουργέ; Κάνουμε shopping οπλικών συστημάτων. Είναι σαν να είμαστε καθ’ υπαγόρευση του ΝΑΤΟ και των Ηνωμένων Πολιτειών. Ό,τι χρειάζονται και για όπου τα χρειάζονται. Και η χώρα μας κάνει αυτό το πράγμα εδώ και χρόνια, κράχτης των πολεμικών βιομηχανιών των Ηνωμένων Πολιτειών και όχι μόνο.

Πότε, λοιπόν, έγινε αυτός ο σχεδιασμός και μη μου πείτε για την ατζέντα 2030 η οποία ήταν μία έκθεση ιδεών. Πού υπήρχε η οποιαδήποτε συζήτηση για όλα αυτά; Δηλαδή, να ξέρουμε αν αυτά τα αεροπλάνα είναι καλύτερα, αν αυτά είναι πιο αποτελεσματικά, αν αυτά μας χρειάζονται και που μας χρειάζονται, αν οι φρεγάτες είναι για τη δική μας αποτελεσματική άμυνα ή αν είναι για να τρέχουν στην Ερυθρά Θάλασσα και εναντίον των Σομαλών. Αυτά τα πράγματα πότε τα συζητήσαμε; Πότε υπήρξε λογοδοσία; Δηλαδή, να παρακολουθούμε τι αγοράζουμε και πού πηγαίνουν.

Κύριε Υπουργέ, το είπα και άλλες φορές και στην επιτροπή. Είμαστε υποχρεωμένοι ως Βουλευτές και Βουλεύτριες κάθε 1 ευρώ δαπάνης να αντιστοιχεί σε 1 ευρώ άμυνας αυτής της χώρας. Και γι’ αυτό πρέπει να υπάρχει συνεχής λογοδοσία.

Μένω λίγο στα F35. Μπορεί να είναι το υπερόπλο. Πώς τα πήραμε; Πώς έκλεισε η αγορά των F35; Μήπως θυμόμαστε; Ήταν τότε που πανηγυρίζαμε γιατί η Τουρκία δεν έμπαινε στο πρόγραμμα συντήρησης των F-16, εμείς προχωρούσαμε ακόμα παραπέρα στα F35, σε μία εποχή που είχε τεθεί πρόβλημα από το Γενικό Λογιστήριο του Κράτους, το αντίστοιχο της Αμερικής, γι’ αυτό το πρόγραμμα των F35 που είναι πολυδάπανο και τώρα έρχεται ο Τραμπ και το λέει αυτό και δεν ξέρουμε τι θα γίνει. Και μετά ήλθε ο Μπλίνκεν για να δώσει και τη συντήρηση των F-16 στην Τουρκία.

Δεύτερο στοιχείο, πολύ σημαντικό. Αμυντικές δαπάνες για άμυνα της χώρας είναι το ανθρώπινο δυναμικό, κύριε Υπουργέ. Αυτό το ανθρώπινο δυναμικό το οποίο φεύγει από τον Στρατό. Διάβαζα τις προβλέψεις πέρυσι για τις αποχωρήσεις από τον Στρατό ήταν χίλιες αποχωρήσεις και κάτι. Τελικά, η πραγματικότητα μας δείχνει ότι είναι δύο χιλιάδες τόσες. Γίνεται πρόβλεψη για το 2025 δυόμισι χιλιάδες περίπου.

Το αμυντικό αποτύπωμα μιας χώρας είναι κατ’ αρχάς -και κατ’ αρχήν- οι άνθρωποι. Και εδώ έχουμε τεράστια προβλήματα στα στρατιωτικά νοσοκομεία -θα τα πούμε με το νομοσχέδιο, τα μαθαίνουμε από τις εφημερίδες ή τις ομιλίες σας- από τις Σχολές και την καταβύθιση των Στρατιωτικών Σχολών. Τα βλέπουμε, κυρίως, από τις αποχωρήσεις των στρατιωτικών.

Έχουμε, λοιπόν, ένα πρόβλημα δημοκρατίας και αδιαφάνειας. Ξέρετε τι λέει η διεθνής βιβλιογραφία για τις μίζες και τη διαφθορά; Και βάζει την Ελλάδα ως πρωταγωνίστρια. Ο κύριος παράγοντας της διαφθοράς είναι τα εξοπλιστικά προγράμματα. Ο κύριος παράγοντας, από την άλλη μεριά, απομάκρυνσης, απαξίωσης του ανθρώπινου δυναμικού -που βλέπουμε σε αυτή τη χώρα, σε όλο τον δημόσιο τομέα- φαίνεται και στις Ένοπλες Δυνάμεις.

Ως Νέα Αριστερά έχουμε καλέσει και τον ΣΥΡΙΖΑ και το ΠΑΣΟΚ να καταψηφίσουν αυτές τις αμυντικές δαπάνες με τον τρόπο που γίνονται. Ακούμε σιδερένιους θόλους από το Ισραήλ. Όχι σιδερένιους θόλους, αλλά από την άλλη μεριά θα πάρουμε πυραυλικά συστήματα –διαβάζω- από το Ισραήλ.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Έχουμε μπει στην ευθεία ακριβώς, Ελλάδα-Κύπρος-Ισραήλ σε μία περιοχή, όπου οι γεωπολιτικές αλλαγές χρειάζονται ισχυρή διπλωματία και πραγματικά προσήλωση στις αρχές και στις αξίες.

Καλούμε τα κόμματα που τοποθετούνται στον προοδευτικό χώρο, να καταψηφίσουν. Είναι ο πυρήνας της σύγκρουσης με την πολεμική οικονομία, με την οικονομία του πολέμου, με την ανυπαρξία εντελώς οποιουδήποτε -όποιο και να ήταν αυτό- ευρωπαϊκού συστήματος αξιών της διπλωματίας, αλλά κυρίως είναι υπέρ της διαφθοράς και της αυταρχικής αντιμετώπισης - αυταρχικής αντιμετώπισης, όπως λαμβάνονται οι αποφάσεις για τέτοια κρίσιμα θέματα- γι’ αυτό και θα καταψηφίσουμε και είναι για μας η γραμμή υπεράσπισης αυτού που ονομάζουμε δημόσιο συμφέρον και δημοκρατία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αναγνωστοπούλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα μέλη του Πολιτιστικού Συλλόγου Γυναικών Θεσπιών του Νομού Βοιωτίας, του ιστορικού, βέβαια, σωματείου, απόγονοι των επτακοσίων Θεσπιέων και τόπος καταγωγής του κ. Παραστατίδη.

Η Βουλή σάς καλωσορίζει και σας ευχόμαστε καλές γιορτές!

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Υπουργό Παιδείας, Θρησκευμάτων και Αθλητισμού, τον κ. Πιερρακάκη.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κυρίες και κύριοι συνάδελφοι, πάντοτε η συζήτηση για τον προϋπολογισμό μας προσφέρει μία διπλή ευκαιρία. Μια ευκαιρία για απολογισμό και αναστοχασμό από τη μία, μια ευκαιρία για προγραμματισμό και σχεδιασμό από την άλλη. Και σε αυτή τη συζήτηση νομίζω ότι έχει νόημα κανείς να ξεκινάει από το πλαίσιο, δηλαδή πού βρισκόμαστε και πώς η συγκυρία στην οποία συζητάμε τον προϋπολογισμό εντάσσεται μέσα σε ένα ευρύτερο ιστορικό πλαίσιο. Αρκεί κανείς να κάνει τη σύγκριση με το πού βρισκόμασταν νομίζω δέκα χρόνια πριν, το 2015, ποιο ήταν το φάσμα της χρεοκοπίας που ίσχυε τότε, το φάσμα της αποσταθεροποίησης, ο φόβος, για να κάνει τη σύγκριση και να δει πως έχουμε κάθε λόγο σήμερα να ατενίζουμε το μέλλον πολύ πιο αισιόδοξα.

Αισιόδοξα, όμως, επιτρέψτε μου να πω σε καμμία περίπτωση δεν σημαίνει αυτάρεσκα. Η εποχή της αυταρέσκειας έχει τελειώσει. Είμαστε στην εποχή της κινητικότητας, της περιέργειας και με περισυλλογή και ωριμότητα θέλουμε διαρκώς να βελτιώνουμε τους εαυτούς μας, διαρκώς να γινόμαστε καλύτεροι. Έχει κατακτηθεί η σταθερότητα στα οικονομικά της χώρας.

Είναι αυτός ο προϋπολογισμός, είναι γενικά η οικονομική πολιτική της Κυβέρνησης η στέρεα βάση πάνω στην οποία μπορούν να οικοδομηθούν όλες οι πολιτικές που διαρθρώνονται από τη χώρα; Η απάντηση είναι ναι. Και γι’ αυτό αρκεί να δει κανείς πρώτα τα στοιχεία και να μεταφράσει αυτά τα στοιχεία σε κοινωνικές πραγματικότητες για να το αξιολογήσει, είτε μιλάμε για το χρέος το πώς αποκλιμακώθηκε μέσα στον χρόνο από το 183,2% του ΑΕΠ όταν ξεκινούσαμε το 2019, στο 147% του χρόνου, είτε δει κανείς τους ρυθμούς ανάπτυξης.

Το 2,2% φέτος είναι πολλαπλάσιο του 0,8% που είναι ο μέσος όρος της Ευρωζώνης. Το 2,3% που προβλέπεται του χρόνου είναι παραπάνω από το 1,3% που προβλέπεται για την Ευρωζώνη. Ο κατώτατος μισθός εξελίχθηκε από τα 650 ευρώ το 2019 στα 830 ευρώ σήμερα. Θα φτάσει στα 950 ευρώ στο τέλος της τετραετίας. Και η ανεργία έχει αποκλιμακωθεί από το 17,3% σε μονοψήφια περίπου ποσοστά. Θα είναι στο 9,7% του χρόνου.

Αυτά μας λένε οι αριθμοί. Οι αριθμοί είναι πραγματικότητες και είναι η σταθερή βάση πάνω στην οποία μπορούμε να οικοδομήσουμε πολλές και σημαντικές αλλαγές στο βιοτικό επίπεδο των πολιτών. Αλλά πέρα από την αμιγώς οικονομική συνθήκη υπάρχει και μια πολιτική συνθήκη. Ας δει κανείς τι συμβαίνει στη Γαλλία. Ας δει κανείς τι συμβαίνει στην Ιταλία. Ας μεταφράσει αυτό που συμβαίνει στην Ιταλία και στη Γαλλία στα spreads των ομολόγων.

Ποιος θα μας έλεγε στη δεκαετία της καχεκτικής ελληνικής οικονομίας του 2010 ότι κάποτε τα ελληνικά ομόλογα θα είχαν καλύτερη επίδοση από το γαλλικό και το ιταλικό ομόλογο; Αυτή είναι μια συνέπεια της έλλειψης πολιτικής σταθερότητας σε μεγάλο βαθμό σε αυτές τις χώρες και είναι πολύ μεγάλη κατάκτηση της πολιτικής σταθερότητας για να μπορεί κανείς να τη διαφυλάξει.

Και φυσικά είναι δεδομένο ότι κάποτε ως χώρα είχαμε θεμελιώσει εκείνο το ρητό που είχε πει κάποτε ο Τσώρτσιλ για τα Βαλκάνια, ότι παράγουμε πιο πολλή ιστορία απ' ό,τι μπορούμε να καταναλώσουμε, γι’ αυτό και την εξάγουμε. Η Ελλάδα αυτό έκανε σε μεγάλο βαθμό. Εξήγαγε προβλήματα. Κι έτσι βήμα-βήμα από το 2019 έγινε αξιόπιστος συνομιλητής και τώρα, υπό την ηγεσία του Κυριάκου Μητσοτάκη, είναι συνδιαμορφωτής πολιτικών στις Βρυξέλλες σε πάρα πολλά επίπεδα. Επίσης, μια πολύ σημαντική κατάκτηση συμβολής σε κοινές λύσεις.

Σε ό,τι αφορά στο κομμάτι του προϋπολογισμού εκείνο το οποίο έχει να κάνει με την παιδεία -κι επειδή πολλά αναφέρθηκαν- επιτρέψτε μου και εμένα να σταθώ σε κάποια στοιχεία. Άκουσα κάποια στοιχεία να λέγονται από την Αντιπολίτευση και νομίζω ότι έχει νόημα κανείς να υπογραμμίσει ποια είναι πραγματικότητα. Οι δαπάνες του Υπουργείου Παιδείας -προσοχή όχι οι δαπάνες παιδείας, γιατί οι δαπάνες παιδείας δεν είναι μόνο οι δαπάνες του Υπουργείου Παιδείας, όπως δεν ήταν σε κανέναν προϋπολογισμό οποιασδήποτε κυβέρνησης- θα φτάσουν με βάση αυτό το κείμενο του προϋπολογισμού στα 6,6 δισεκατομμύρια, του Υπουργείου. Αυτό συνιστά αύξηση 16,7% από το 2019.

Οι συνολικές δαπάνες παιδείας όπως υπολογίζονται από τη EUROSTAT είναι ακόμη 9,58 δισεκατομμύρια ευρώ για του χρόνου. Αυτό μας τοποθετεί στο 3,9% του ΑΕΠ. Αυτό είναι το πραγματικό νούμερο στο σύνολο. Ο μέσος όρος της Ευρωζώνης είναι 4,6%, της Ευρωπαϊκής Ένωσης είναι 4,7%. Άρα, ακόμη δεν είμαστε στο σημείο το οποίο θέλουμε, αλλά ο τρόπος που κατακτάς αυτό το σημείο είναι βήμα-βήμα με αξιοπιστία και με σταθερές επιλογές. Είμαστε στο 3,9% τώρα. Ήμασταν πιο πριν στο 3,8%. Βήμα-βήμα αυξάνεται αυτό το μείγμα.

Για να απαντήσω και στην Αντιπολίτευση, δεν είδα κάποιο από τα κόμματα που κυβερνούσε τα προηγούμενα χρόνια να έρθει με ένα μαγικό ραβδί και να πολλαπλασιάσει τις δαπάνες παιδείας ως ποσοστό του ΑΕΠ. Ποια είναι η αξιοπιστία της κριτικής όταν κόμματα που κυβέρνησαν, αυτό δεν το έπραξαν; Και ποια είναι η εναλλακτική πραγματικότητα απέναντι σε αυτή των σταθερών κατακτήσεων και των σταθερών βελτιώσεων;

Αυτό είναι, λοιπόν, που επιδιώκει να κάνει αυτό το σχέδιο προϋπολογισμού. Αυτό είναι πάνω στο οποίο θα έρθουμε εμείς να χτίσουμε με μια σειρά από αλλαγές. Εδώ θα μου επιτρέψετε να κωδικοποιήσω ως προς το σχέδιο του Υπουργείου Παιδείας ποιες είναι αυτές οι αλλαγές, ποιες είναι κάποιες πρώτες κατακτήσεις που είχαμε και τι περιμένουμε να δούμε φέτος.

Ξεκινώ τα σχολεία. Η χρονιά φέτος ξεκίνησε με 11 συν 1 αλλαγές στα σχολεία. Οι περισσότερες έχουν ξεκινήσει. Κάποιες θα έχουν ολοκληρωθεί κατά τη διάρκεια του χρόνου. Μονοπώλησε τη συζήτηση πάρα πολύ το θέμα των κινητών τηλεφώνων στα σχολεία. Για το ότι δεν επιτρέπεται η εμφανής κατοχή και χρήση κινητών τηλεφώνων στα σχολεία είναι πάρα πολύ σπουδαίο που αγκαλιάστηκε από την ελληνική κοινή γνώμη. Το 86% συμφωνεί, σύμφωνα με τελευταία δημοσκόπηση.

Εγώ θα πω ότι είναι ακόμη πιο σημαντικό το ότι αγκαλιάζει και τους εκπαιδευτικούς μέσα στα σχολεία, από τις οικογένειες, από τους γονείς. Και το μέτρο αυτό σήμερα εφαρμόζεται. Αυτό, όμως, ήταν ένα κομμάτι του νέου κανονισμού λειτουργίας που ισχύει σήμερα στα σχολεία μας. Και είναι ένα κομμάτι όλων αυτών των αλλαγών.

Φέτος είχαμε δέκα χιλιάδες μόνιμους διορισμούς στην εκπαίδευση. Πολύ σπουδαίο για να μπορέσουμε να αλλάξουμε το μείγμα των αναπληρωτών καθηγητών ως προς το σύνολο. Να κάνουμε πιο πολλούς μόνιμους διορισμούς. Αυτό ξεκίνησε να επιτυγχάνεται φέτος. Θα συνεχιστεί.

Επιτρέψτε μου να σταχυολογήσω, σε ό,τι αφορά στα πράγματα που, ήδη, έγιναν, ακόμα δύο για τα σχολεία. Το ένα έχει να κάνει με την εισαγωγή της τεχνολογίας με το ότι αυτή τη στιγμή σε κάθε σχολείο από πέμπτη δημοτικού και πάνω, μέχρι το τέλος της χρονιάς θα έχουμε διαδραστικό πίνακα. Αλλά έχει να κάνει και με την αναγνώριση μιας πραγματικότητας από την Κυβέρνηση ότι δεν μπορείς να έχεις διαδραστικό πίνακα το 2024 σε ένα σχολείο και να έχεις κι ένα σοβά που πέφτει.

Και ακριβώς γι’ αυτόν τον λόγο δημιουργήθηκε ένα πρόγραμμα που ανακοινώθηκε από τον Πρωθυπουργό στη ΔΕΘ. Είναι το πρόγραμμα που είχε οραματιστεί η αείμνηστη Μαριέττα Γιαννάκου, το οποίο ξεκινάει με 250 εκατομμύρια ευρώ και θα δούμε παρεμβάσεις να συμβαίνουν στα σχολικά κτήρια. Έχουμε προοπτική και με ιδιωτικές χορηγίες και με κάθε ενέργεια να κάνουμε παρεμβάσεις όπου χρειάζεται. Γιατί ταυτόχρονα γίνεται και προσεισμικός έλεγχος από το ΤΕΕ στα σχολεία. Αυτά, όμως, είναι μόνο η αρχή.

Ανακοινώσαμε, ήδη, ότι πρέπει να κάνουμε κι άλλες αλλαγές. Κι εγώ θα σας πω ότι οι αλλαγές πρέπει να έχουν την εξής φιλοσοφία κατά τη γνώμη μου. Δεν μπορεί να είμαστε θιασώτες της μίας και μοναδικής αλήθειας. Λέει ένα λατινικό ρητό: «να φοβάσαι τον άνθρωπο του ενός βιβλίου». Πρέπει να προσπαθήσουμε να προωθήσουμε πολυτυπία, να κάνουμε και άλλες αλλαγές, να πειραματιστούμε με αλλαγές και να δούμε τι γίνεται διεθνώς.

Αποφασίσαμε να εισάγουμε και στη δημόσια εκπαίδευση το διεθνές Baccalaureate, το οποίο σήμερα ισχύει μόνο σε δεκατρία ιδιωτικά σχολεία. Είναι ένας μηχανισμός μείωσης ανισοτήτων αυτός. Ένας μηχανισμός μείωσης ανισοτήτων είναι το ψηφιακό φροντιστήριο γιατί η μέση ελληνική οικογένεια δαπανά χρήματα για φροντιστήριο.

Αποδεχόμαστε, λοιπόν, αυτή την πραγματικότητα και ερχόμαστε να προσθέσουμε -το κάναμε, ήδη, και λειτουργεί- ένα ψηφιακό φροντιστήριο το οποίο κατ’ αρχάς αφορά την Γ΄ λυκείου αλλά θα διευρυνθεί σε όλες τις τάξεις. Και η ιδέα ποια είναι; Η ιδέα είναι να μπορέσουμε να μειώσουμε ανισότητες. Το διεθνές Baccalaureate είναι ένα βήμα.

Στο βήμα αυτό φυσικά θα πρέπει να κάνουμε κι άλλες αλλαγές. Θα πρέπει να εξετάσουμε -εφόσον το εφαρμόζουμε και εφόσον θα εφαρμοστεί και αφού εφαρμοστεί στα δημόσια σχολεία- και το πώς θα μπορεί κανείς -γιατί όχι;- να εισάγεται και στη δημόσια τριτοβάθμια εκπαίδευση. Σε πολύ μικρούς αριθμούς, εγώ θα σας έλεγα για αρχή γι’ αυτό. Και γενικότερα πρέπει να μπορέσουμε να κάνουμε και άλλες αλλαγές.

Προσθέτω σε αυτό που λέτε ως αντιπολίτευση: Πανεπιστήμια. Λέτε κι ακούω: «δεν έχουμε δει τα μεγάλα, τα διεθνή πανεπιστήμια να έρχονται στην Ελλάδα». Απαντώ. Ήξερα ότι κάποιοι δεν ψήφισαν τον νόμο. Δεν ήξερα ότι δεν τον διάβασαν. Γιατί ο νόμος προβλέπει ότι τα πανεπιστήμια θα έρθουν από τον Σεπτέμβριο του 2025 και θα ξεκινήσουν. Και θα ξεκινήσουν κατ’ αρχάς από το δημόσιο πανεπιστήμιο.

Χθες ήμουν στη σύνοδο των πρυτάνεων. Στη σύνοδο των πρυτάνεων αναλύθηκαν τα προγράμματα της διεθνοποίησης. Σας ενημερώνω ότι έχουν κατατεθεί κορυφαίες προτάσεις από όλα τα ανώτατα δημόσια ιδρύματά μας για συμπράξεις, για κοινά μεταπτυχιακά ανάμεσα στα ελληνικά δημόσια πανεπιστήμια και σε κορυφαία ξένα πανεπιστήμια. Θα δούμε, λοιπόν, κορυφαία ξένα πανεπιστήμια να έρχονται στη χώρα μας κατ’ αρχάς μέσω του ελληνικού δημοσίου πανεπιστημίου. Και ναι, μέσα στο 2025 θα δούμε να σπάει ένα ιστορικό ταμπού, ένα περιττό ταμπού στη δημόσια εκπαίδευση. Θα ιδρυθούν μη κρατικά, μη κερδοσκοπικά πανεπιστήμια στην Ελλάδα.

**ΧΡΗΣΤΟΣ ΓΙΑΝΝΟΥΛΗΣ:** Το εξής ένα.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Βιάζεστε.

Είναι ένα αίτημα διαχρονικό. Το θέλει η πλειοψηφία της ελληνικής κοινής γνώμης.

Να προσθέσω, όμως, σε αυτό ότι και σε ό,τι αφορά τα πανεπιστήμια δεν έχουμε σταθεί μόνο στη διεθνοποίησή τους. Φέτος έγιναν και ανακοινώθηκαν και θα δρομολογηθούν γρήγορα χίλιοι διορισμοί μελών ΔΕΠ στα ελληνικά δημόσια πανεπιστήμια. Ρωτώ την Αντιπολίτευση: Το κάνατε όταν κυβερνήσατε;

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Διορίσατε χίλια μέλη ΔΕΠ; Πότε και με ποιον τρόπο; Αθροιστικά ή σε μία χρονιά; Με ποιον τρόπο στηρίξατε το ελληνικό δημόσιο πανεπιστήμιο, με ονομαστικές ιδρύσεις τμημάτων;

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι, είναι η απάντηση.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Η απάντηση είναι ότι σε όλα αυτά, τα οποία λέτε έχετε περίσσευμα υποκρισίας στην κριτική στην οποία ασκείτε. Είναι καιρός να μπορέσετε να στηρίξετε επιλογές. Γιατί; Διότι πρέπει να υπάρξει θεμελίωση συναίνεσης σε μια σειρά από παραμέτρους που αφορούν την εκπαίδευση.

Κλείνω με δύο στοιχεία, κύριε Πρόεδρε, αν μου επιτρέπετε. Το πρώτο αφορά τα θρησκεύματα. Σε ό,τι αφορά τα πατριαρχεία, γιατί είχα πρόσφατα την ευκαιρία να επισκεφτώ το Πατριαρχείο Αλεξανδρείας, η Κυβέρνηση έχει λάβει την απόφαση να δρομολογήσει τη σύσταση οργανικών θέσεων στα Πρεσβυγενή Πατριαρχεία και στην Ιερά Μονή Σινά. Και αυτό είναι ένα αίτημα, το οποίο υπάρχει διαχρονικά και αφορά τη στήριξη του απόδημου Ελληνισμού, τη στήριξη της Ορθόδοξης Εκκλησίας στο εξωτερικό και γίνεται για θρησκευτικούς, εθνικούς και γεωπολιτικούς λόγους. Πρέπει να στηριχθεί από όλες και όλους, όπως και οι προηγούμενες επιλογές.

Θα μου επιτρέψετε να κλείσω με την εξής παρατήρηση πάνω σε αυτό και ας μου επιτραπεί να πω κάτι προσωπικό. Είχα την ευκαιρία πρόσφατα να επισκεφθώ την Αίγυπτο. Στην Αίγυπτο επισκέφθηκα τα ελληνικά σχολεία, τα σχολεία στην Αλεξάνδρεια, το «Αβερόφειο», το «Τοσιτσαίο», τα σχολεία στο Κάιρο. Όταν κανείς μπαίνει στα ελληνικά σχολεία, ας μου επιτραπεί να το πω, ειδικά σε ό,τι αφορά το «ελληνικό τετράγωνο» στην Αλεξάνδρεια, για το οποίο είχα διαβάσει μόνο από τα βιβλία του Τσίρκα, νιώθεις με πολύ μεγάλη ένταση τη δύναμη του Ελληνισμού μέσα σου.

Ταυτόχρονα βλέπεις και μία σειρά από προβλήματα, γιατί βλέπεις έναν πανέμορφο χώρο, τεράστιο χώρο που κάποτε είχε χιλιάδες παιδιά, τώρα να έχει μερικές δεκάδες παιδιά, να έχει εκπαιδευτικούς που έρχονται από την Ελλάδα διά του Υπουργείου Παιδείας και βλέπεις και μια κοινότητα, η οποία θέλει να πειραματιστεί, να κάνει αλλαγές. Τους βλέπεις να μιλάνε με ένα ελληνικό δημόσιο πανεπιστήμιο που θέλει να στήσει παράρτημα στο Κάιρο και στην Αλεξάνδρεια εντός τους ελληνικού τετραγώνου, το Πανεπιστήμιο Πατρών. Βλέπεις τη διάθεση αυτών των ανθρώπων να πειραματιστούν.

Εγώ, λοιπόν, για αρχή θα εκφράσω την πίστη μου σε αυτές τις προσπάθειες και θα πω ποιο είναι το κυριολεκτικό και ποιο το μεταφορικό μάθημα για μάς. Το κυριολεκτικό, προφανώς, έχει να κάνει με το δημογραφικό και γενικότερα με το πώς θα στηρίξουμε γενικά τον Ελληνισμό. Το μεταφορικό έχει να κάνει με την εμμονή στις ίδιες συνταγές. Δεν μπορεί ο χώρος της παιδείας να έχει τις τελευταίες δεκαετίες γίνει το απόλυτο πεδίο πολιτικής αντιπαράθεσης της Ελλάδας και στο κάθε τι να μιλάμε με συνθήματα και να σκεφτόμαστε ποια είναι η μία και μοναδική αλήθεια η οποία θα μας οδηγήσει σε συνθήκη να αντιμετωπίσουμε πολύ μεγαλύτερα προβλήματα εμείς και οι επόμενες γενιές από ό,τι έχουμε να αντιμετωπίσουμε σήμερα.

Στην Αίγυπτο των εκατόν δέκα περίπου εκατομμυρίων πολιτών καταλαβαίνεις ότι εμείς σε ένα κράτος δέκα εκατομμυρίων είμαστε μικροί σε αριθμούς για να είμαστε τόσο διχασμένοι και να έχουμε τέτοιες διαφωνίες, ειδικά σε θέματα που είναι υπαρξιακά για την υπόσταση της χώρας. Ακριβώς γι’ αυτό, λοιπόν, και ανάμεσα σε άλλα, τόσο στο κομμάτι που αφορά νέες νομοθετικές πρωτοβουλίες για τα σχολεία, τόσο στο κομμάτι το οποίο αφορά νέες νομοθετικές πρωτοβουλίες για τα πανεπιστήμια ή για την επαγγελματική εκπαίδευση στην οποία θα έχουμε κι εκεί πρωτοβουλίες, θα ζητήσω από τα κόμματα της Αντιπολίτευσης να καταθέσουν ολοκληρωμένες και κοστολογημένες προτάσεις τις οποίες με πολύ παρρησία θα υιοθετήσουμε ως πολιτική ηγεσία του Υπουργείου Παιδείας, οπουδήποτε θα είναι συμβατές με τους αξιακούς στόχους τους οποίους έχουμε θέσει, ακριβώς γιατί πρέπει να κινηθούμε γρήγορα και μπροστά.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Έχει ζητήσει το λόγο για μια παρέμβαση ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ.

Παρακαλώ, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Πολύ σύντομα, κύριε Πρόεδρε, και αν υπάρχει και χρονοδιαίρεση, θα έλεγα ότι είναι και ένα λεπτό από τα τρία για να τα κρατήσουμε παρακαταθήκη.

Κύριε Υπουργέ, σε ένα λεπτό ξέρετε πραγματικά είναι πολιτικά ανέντιμο αυτό που κάνετε, μια λαθροχειρία που λέει εμείς δημιουργούμε μια εικόνα ιδανική για τα ελληνικά δημόσια πανεπιστήμια και να πετάτε ως παγίδα μια σκέψη σας με ένα πολύ ευαίσθητο ζήτημα που είναι ο Ελληνισμός της οικουμενικής Ελλάδας, να καταλαμβάνετε πιθανή αρνητική στάση μας σε αυτό που δεν περιγράφεται με ακρίβεια. Δηλαδή, αυτό είναι, με συγχωρείτε πάρα πολύ, οι πολιτικές κουτοπονηριές. Προκαταλαμβάνετε ότι η Αντιπολίτευση, Αξιωματική ή ελάσσων Αντιπολίτευση, είναι εκ προοιμίου αρνητική για να δημιουργήσετε εντυπώσεις.

Έτσι δημιουργείτε την εντύπωση ότι έχουμε πολύ καλή προοπτική να έρθει το Χάρβαρντ στην Ελλάδα, αλλά οι φοιτητικές εστίες στη Θεσσαλονίκη παραμένουν τρώγλες, κύριε Υπουργέ. Η φοιτητική λέσχη στη Θεσσαλονίκη λειτουργεί με τριτοκοσμικό τρόπο. Η ουσιαστική χρηματοδότηση του ερευνητικού έργου καινοτομίας είναι ακόμα χίμαιρα για τους Έλληνες φοιτητές και τους Έλληνες ακαδημαϊκούς.

Αλλάξτε ρότα πολιτικής προσέγγισης. Μη χρησιμοποιείτε αυτές τις λαθροχειρίες. Δεν το αξίζει η παιδεία ως αξία για τον τόπο και για τα παιδιά μας.

Κύριε Πρόεδρε, ενάμισι λεπτό απομένει!

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Παρ’ ότι θα περίμενα να πάρει τον λόγο ο Κοινοβουλευτικός Εκπρόσωπος του ΠΑΣΟΚ εδώ…

**ΧΡΗΣΤΟΣ ΓΙΑΝΝΟΥΛΗΣ:** Βρε μανία με το ΠΑΣΟΚ!

**ΑΝΝΑ ΕΥΘΥΜΙΟΥ:** Δεν έχουμε καμμία μανία. Απλά λέω ότι θα περίμενα για τόσο σημαντικά ζητήματα, όπως το θέμα της παιδείας, που αφορά τη νέα γενιά, νομίζω είναι κορυφαίο θέμα.

Όμως, εντάξει το ΠΑΣΟΚ μπορεί να πιστεύει ότι έρχεται με φόρα. Εγώ και κυρίως οι νέοι άνθρωποι δεν μπορούν να ξεχάσουν με πόση φόρα μέσα σε μία νύχτα το «ναι» των μη κρατικών πανεπιστημίων έγινε «όχι». Αυτό νομίζω ότι δεν μπορούν να το ξεχάσουν.

Όπως επίσης, για την τοποθέτηση του κ. Γιαννούλη ότι εμείς προκαταλαμβάνουμε. Όχι, δεν προκαταλαμβάνουμε τίποτα. Εσείς είστε εκ προοιμίου δογματικοί και ιδεοληπτικοί στα θέματα της ίδρυσης μη κρατικών πανεπιστημίων. Είστε εκ προοιμίου δογματικοί και ιδεοληπτικοί.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Όχι διάλογο, παρακαλώ.

**ΑΝΝΑ ΕΥΘΥΜΙΟΥ:** Θα το κρίνουν. Απευθύνεστε στους νέους ανθρώπους που θέλουν να μείνουν εδώ να σπουδάσουν στον τόπο τους. Εκεί πρέπει να απευθυνθείτε, όχι σ’ εμένα, κύριε Γιαννούλη.

Όλοι αξιολογούμαστε εδώ πέρα και αξιολογούμαστε γιατί ακριβώς έρχεται εδώ ο Υπουργός και σας λέει περιμένετε, τα μη κρατικά πανεπιστήμια θα τα δούμε, όπως ο νόμος λέει και οφείλετε να το έχετε διαβάσει, τον Σεπτέμβριο του 2015. Ως τότε, ο καθένας μπορεί να φαντάζεται οτιδήποτε. Εμείς, όμως, είμαστε εδώ για να αξιολογήσουμε τις προτάσεις και πραγματικά πιστεύω ότι θα δοθεί μία άλλη εναλλακτική.

Όσο, δε, για τη διεθνοποίηση των κρατικών πανεπιστημίων κι εκεί δεν ακούσαμε ένα «μπράβο» για τα προγράμματα που υπάρχουν στα μεταπτυχιακά με εξαιρετικά ξένα πανεπιστήμια. Αυτή την πρόοδο δεν έχουμε ακούσει κάποιος να την επιδοκιμάζει. Όπως δεν έχει ακουστεί ένα «μπράβο», μία θετική κρίση σε ό,τι αφορά την πρόοδο που έγινε στα σχολεία.

**ΧΡΗΣΤΟΣ ΓΙΑΝΝΟΥΛΗΣ:** Ανάγκη από «μπράβο» έχετε;

**ΑΝΝΑ ΕΥΘΥΜΙΟΥ:** Δεν έχουμε ανάγκη από «μπράβο», αλλά είστε μονίμως «όχι» σε όλα. Είναι ένα ΠΑΣΟΚ αλά ΣΥΡΙΖΑ κι ένας ΣΥΡΙΖΑ τσίριζα. Αυτό είναι κατά τη διάρκεια αυτής της συζήτησης του προϋπολογισμού.

**ΧΡΗΣΤΟΣ ΓΙΑΝΝΟΥΛΗΣ:** Δεν τσιρίζω. Ήρεμα μιλάμε.

**ΑΝΝΑ ΕΥΘΥΜΙΟΥ:** Κύριε Γιαννούλη, δεν καταλαβαίνετε ότι έτσι, με αυτούς τους έξι προϋπολογισμούς που θα έχουμε ψηφίσει εδώ, την έκτη ψήφο εμπιστοσύνης στην Κυβέρνηση, ότι στην οποία αποδοκιμάζετε τον ελληνικό λαό. Αυτό κάνετε με αυτή σας τη στάση. Τουλάχιστον σε κάποια ζητήματα φανείτε λίγο πιο συγκαταβατικοί, πιο συναινετικοί. Δηλαδή, τι έγινε; Πήραμε φέτος εννέα χιλιάδες επτακόσιους ενενήντα δύο εκπαιδευτικούς για να αλλάξουμε την αναλογία μεταξύ των αναπληρωτών; Αυτό δεν ήταν ένα θετικό βήμα; Το ψηφιακό φροντιστήριο δεν είναι ένα θετικό βήμα; Το ΙΒ δεν είναι ένα θετικό βήμα για την αντιμετώπιση των ανισοτήτων και την ενίσχυση των ίσων ευκαιριών; Η μη χρήση κινητών στα σχολεία, που απασχολεί όλους τους γονείς -και μιλάω ως μητέρα δύο παιδιών- δεν μας απασχολεί; Αυτό δεν έφερε θετικά αποτελέσματα; Θα θέλαμε να ακούσουμε ένα «ναι» σε αυτό, μία θετική κρίση.

Επίσης, οι τριάντα έξι χιλιάδες διαδραστικοί πίνακες. Εγώ πήγα σε πάρα πολλά σχολεία της περιφέρειας μου. Ξέρετε πόσο θετικό αντίκτυπο είχε αυτό και στους εκπαιδευτικούς; Εκπαιδευτικοί μου το λένε αυτό.

**ΧΡΗΣΤΟΣ ΓΙΑΝΝΟΥΛΗΣ:** Στην ίδια εκλογική περιφέρεια είμαστε.

**ΑΝΝΑ ΕΥΘΥΜΙΟΥ:** Κάντε μια βόλτα, κύριε Γιαννούλη, στα σχολεία της Α΄ Θεσσαλονίκης να σας πούνε πόσο θετικό αντίκτυπο είχε. Και οι εκπαιδευτικοί θα το πουν και οι μαθητές θα το πουν.

Όπως επίσης για υποδομές, ναι θέλουμε να κάνουμε υποδομές. Είναι ένα πολύ μεγάλο πρόγραμμα το «Μαριέττα Γιαννάκου», 250 εκατομμύρια. Και η αλλαγή του σχολικού κανονισμού, όμως, για εμάς είναι πολύ σημαντικό βήμα. Όχι μόνο για τα κινητά.

Έχουν γίνει και άλλα βήματα, η διάθεση των απουσιών σε αδικαιολόγητες και δικαιολογημένες. Έχουν γίνει πιο αυστηρά τα πειθαρχικά μέτρα που υπάρχουν μέσα στον κανονισμό αυτόν.

Και τέλος θα ήθελα να κλείσω με μια πολύ μεγάλη προσπάθεια που καταβάλλεται από το Υπουργείο Παιδείας, για την αντιμετώπιση του ενδοσχολικού εκφοβισμού. Η πλατφόρμα στο μπούλινγκ έχει φέρει αποτελέσματα, όπως επίσης και το γεγονός ότι οι κοινωνικοί λειτουργοί και οι ψυχολόγοι έχουν αυξηθεί σε ένα ποσοστό πάνω από 30% αυτή τη σχολική χρονιά.

Με τις σκέψεις, λοιπόν, αυτές θα περίμενα τουλάχιστον να ακούσω κάποιες θετικές κρίσεις από εσάς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Ευθυμίου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και εννέα εκπαιδευτικοί συνοδοί τους από το 11ο Δημοτικό Σχολείο Αγίου Δημητρίου Αττικής, από το Δημοτικό Σχολείων Καμαρών και από το Δημοτικό Σχολείο Περιβόλια Λάρνακας.

Η Βουλή σάς καλωσορίζει. Σας ευχόμαστε καλές γιορτές.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κ. Μάντζο και στη συνέχεια στην κ. Τζούφη.

Παρακαλώ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Δεν ξέρω γιατί η καθ’ όλα συμπαθής και πολύ ικανή Κοινοβουλευτική Εκπρόσωπος της Νέας Δημοκρατίας αισθάνθηκε την ανάγκη σε μία συζήτηση, η οποία γίνεται νομίζω με τη δέουσα σοβαρότητα για ένα πράγματι πολύ κρίσιμο πεδίο κοινωνικής πολιτικής, όπως είναι η παιδεία, η εκπαίδευση, να κάνει μια τοποθέτηση προκατασκευασμένη ίσως εναντίον του ΠΑΣΟΚ -σας έλειψε μάλιστα ότι δεν κάναμε και παρέμβαση για να τα πείτε όλα αυτά- και μάλιστα με μια ένταση η οποία δεν προσήκει ούτε στη θέση την οποία έχουμε πάρει σε όλα τα ζητήματα εκπαίδευσης, με πρώτο το θέμα των πανεπιστημίων, αλλά και σε όλη την εκπαιδευτική πολιτική, της Κυβέρνησης και διαχρονικά των κυβερνήσεων. Πρέπει να απαντήσω σε ορισμένα ζητήματα τα οποία θέσατε.

Πρώτα και κύρια, είπατε και είπε και ο κύριος Υπουργός και το συνεχίσατε ότι θα πρέπει να περιμένουμε ως τον Σεπτέμβρη για να δούμε τα μεγάλα και σπουδαία πανεπιστήμια της αλλοδαπής που θα έρθουν να συμπράξουν με τα δημόσια πανεπιστήμια και ως τότε -είπατε χαρακτηριστικά- πρέπει να περιμένουμε. Δεν έχουμε να περιμένουμε. Έως τότε μετράμε ήδη ένα πανεπιστήμιο ιδιωτικό από την Κύπρο, που ήρθε και με ένα fund έφταιξε, ήδη, ιδιωτική σχολή. Είναι ακριβώς αυτή η επένδυση για την οποία νομοθετήσατε. Αυτό έγινε. Δικαιωνόμαστε. Με επίσημα έγγραφα της Επιτροπής Ανταγωνισμού και του Υπουργείου Παιδείας δικαιώνεται το ΠΑΣΟΚ - Κίνημα Αλλαγής για όλη την αντιπολίτευση που άσκησε, τη δομημένη και τεκμηριωμένη πάνω στο ζήτημα αυτό.

Πάμε στο άρθρο 16 του Συντάγματος. Κατ’ αρχάς άκουσα τον κύριο Υπουργό σήμερα να μιλάει για μη κρατικά μη κερδοσκοπικά πανεπιστήμια. Σημειώνεται αυτό. Εδώ ήμαστε, ο Στέφανος Παραστατίδης εδώ, όλοι οι Βουλευτές μας, ο Πρόεδρος, ο Νίκος Ανδρουλάκης, ρωτούσαμε. Το εννοείτε το «μη κρατικά, μη κερδοσκοπικά πανεπιστήμια»; Ο Υπουργός Επικρατείας ο κ. Βορίδης στην ίδια θέση καθόταν, κύριε Υπουργέ και έλεγε μόνο «μη κρατικά». Το «μη κερδοσκοπικά» το άφηνε απ’ έξω. Θα συνεννοηθείτε στην Κυβέρνηση τι ακριβώς θέλετε;

Να θυμίσω στο σημείο αυτό κάτι πολύ κρίσιμο για τη δημοκρατία μας, όχι για τη Νέα Δημοκρατία, για τη δημοκρατία. Το επόμενο έτος υπάρχει δικαίωμα της Βουλής να γίνει αναθεωρητική, να συζητήσει για την Αναθεώρηση του Συντάγματος. Αντί, λοιπόν, να μετράτε τις δήθεν ολιγωρίες του ΠΑΣΟΚ, το οποίο είναι το μόνο κόμμα σε αυτόν τον τόπο που έχει είκοσι έτη κρυστάλλινη θέση στο θέμα των πανεπιστημίων, των μη κρατικών, μη κερδοσκοπικών πανεπιστημίων και κυρίως της ενίσχυσης του δημοσίου πανεπιστημίου -αυτή είναι η θέση του ΠΑΣΟΚ είκοσι έτη, χωρίς ούτε μια μετατόπιση, όχι «κωλοτούμπα» ή «κυβίστηση», όπως λέγατε, μετατόπιση, εκατοστό, αυτή είναι η θέση-, μετρηθείτε εσείς μεταξύ σας και στις θέσεις τις οποίες έχετε κατά καιρούς λάβει, που είναι τελείως διαφορετικές και ελάτε μετά να κάνετε διάλογο.

Και κλείνω με αυτό, κύριε Πρόεδρε, με το θέμα του διαλόγου, επειδή άκουσα για τον διάλογο. Ξέρετε, πριν από το σχέδιο νόμου για τα πανεπιστήμια δεν υπήρξε κανένας διάλογος, ούτε με τα κόμματα, ούτε με την εκπαιδευτική κοινότητα. Σας λέγαμε ότι το 2024 εν όψει της αναθεώρησης, αν αυτή ανοίξει, έπρεπε να είναι έτος εθνικού διαλόγου για την παιδεία.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Δεν θα κάνετε μαθήματα διαλόγου στο ΠΑΣΟΚ, το οποίο είναι το μοναδικό κόμμα το οποίο έχει αποδείξει πώς γίνεται διάλογος για εκπαιδευτικές μεταρρυθμίσεις στην πατρίδα μας. Προτάσεις και έχουμε και τις τεκμηριώνουμε και μεταφέρουμε διεθνείς βέλτιστες πρακτικές και είμαστε εδώ για τους πολίτες που περιμένουν προτάσεις, όχι για μια Κυβέρνηση που κάνει προσχηματική επίκληση και χρήση του διαλόγου μόνο όταν την βολεύει.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Τζούφη, Κοινοβουλευτική Εκπρόσωπος από τη Νέα Αριστερά.

**ΜΕΡΟΠΗ ΤΖΟΥΦΗ:** Κύριε Υπουργέ, χθες είχα την ευκαιρία να συναντηθώ με τους εκπροσώπους της ΠΟΣΔΕΠ, τους οποίους έχετε συναντήσει, απ’ ό,τι μάθαμε μόνο μία φορά και στους οποίους αρνείστε να κάνετε έναν ουσιαστικό διάλογο που θα μπορούσε να γίνει μέσω της Επιτροπής Μορφωτικών Υποθέσεων και που δεν έγινε σε κανένα από τα προηγούμενα νομοσχέδια. Ο ίδιος ο προϋπολογισμός σας αποδεικνύει με την πολύ μικρή αύξηση των δαπανών κατά μόνο 0,9% ότι οι ανάγκες που υπάρχουν δεν εξασφαλίζουν την αναβάθμιση του εκπαιδευτικού συστήματος. Το ίδιο μάλιστα προκύπτει και από το πρόγραμμα δημοσίων επενδύσεων και το Ταμείο Ανάκαμψης που βλέπουμε μια μείωση κατά 7,6%. Η ουσία είναι, όμως, ότι τα χρήματα που δίνετε στα πανεπιστήμια δεν καλύπτουν τις λειτουργικές ανάγκες των πανεπιστημίων. Σας το έχουν θέσει επανειλημμένα και παρ’ όλα αυτά συνεχίζετε να μιλάτε για στήριξη του δημόσιου πανεπιστημίου.

Καμαρώσατε ότι έχει αυξηθεί ο αριθμός των μελών ΔΕΠ. Υπάρχει σοβαρότατο πρόβλημα και το ξέρετε. Αυτό που έγινε είναι ότι είχατε αρνηθεί αυτά τα χρόνια να υλοποιήσετε έναν νόμο ψηφισμένο, τον νόμο ένα προς ένα, ο οποίος έδινε τη δυνατότητα της αντικατάστασης των μελών ΔΕΠ και έγιναν κάποιοι πιο μαζικοί διορισμοί από τα προηγούμενα χρόνια και εμφανίζεται πράγματι ένα τέτοιο νούμερο, ενώ ξέρετε πολύ καλά ότι πήρατε θέσεις από το Εθνικό Σύστημα Υγείας άγονες και τις δώσατε στις ιατρικές σχολές. Φυσικά τα πανεπιστήμια δεν μπορούν να λειτουργήσουν μόνο με τα μέλη ΔΕΠ, αλλά χρειάζονται πολύ περισσότερο προσωπικό διοικητικό και λοιπό, ώστε να μπορούν να ανταποκριθούν στις πολύ μεγάλες τους ανάγκες.

Όλα αυτά που λέτε για στήριξη του δημόσιου πανεπιστήμιου δεν ισχύουν και βεβαίως γι’ αυτό και το πολύ μεγάλο πάθος να μας μιλήσετε για τα ιδιωτικά πανεπιστήμια, έναν νόμο τον οποίο ψηφίσατε και που ξέρετε ότι είναι αντισυνταγματικός και που αυτή τη στιγμή έχουν προσφύγει τόσο η ΠΟΣΔΕΠ όσο και πανεπιστημιακοί δάσκαλοι στο Συμβούλιο Επικρατείας για την αντισυνταγματικότητα του, παρ’ όλα αυτά επιμένετε. Από την άλλη μεριά η ΕΘΑΑΕ που είχε δεσμευτεί ότι θα ελέγξει τα προγράμματα σπουδών, τα προσόντα αυτών που θα υπηρετήσουν σε αυτά τα ιδιωτικά πανεπιστήμια, δεν έχει κάνει τίποτε σε αυτή την κατεύθυνση. Επομένως, έχετε επιλέξει από τη μια μεριά την ουσιαστική υποχρηματοδότηση και υποβάθμιση του δημόσιου πανεπιστήμιου για να αναδείξετε έναν χώρο ιδιωτικής εκπαίδευσης.

Και τι άλλο κάνετε; Ζητάτε να διαγραφούν οι φοιτητές από τα ελληνικά πανεπιστήμια που συμπληρώνουν το όριο. Εδώ σύμφωνα με τα στοιχεία είναι γύρω στο 40% αυτό το ποσοστό των παιδιών. Ξέρετε ότι οι οικονομικές δυσκολίες οι οποίες υπάρχουν αλλά και άλλα σοβαρά θέματα δημιουργούν σοβαρό πρόβλημα που παρατείνεται η φοίτηση -δεν είναι κάτι πρωτοφανές. Συμβαίνει σε όλα τα ευρωπαϊκά πανεπιστήμια- αλλά δεν γίνονται διαγραφές. Δημιουργούνται προδιαγραφές και προϋποθέσεις να στηρίξουμε αυτό το φοιτητικό δυναμικό. Και τι άλλο κάνετε; Τους λέτε «πάρτε τις πιστωτικές μονάδες και μπορείτε, αν έχετε τα χρήματα, να πάτε να υπηρετήσετε ή να φοιτήσετε και να ολοκληρώσετε τις σπουδές σας στα ιδιωτικά πανεπιστήμια», τα οποία έχετε ιδρύσει. Επομένως, ο προσανατολισμός σας είναι πάρα πολύ συγκεκριμένος.

Όσον αφορά, δε, τα ζητήματα της αριστείας κατέθεσα στην ομιλία μου την ανακοίνωση της ΠΟΣΔΕΠ για τον αδιαφανή απολύτως τρόπο με τον οποίο αξιολογήθηκαν copy paste όλες οι ερευνητικές προτάσεις που χρηματοδοτούνται από το Ταμείο Ανάκαμψης, όπου έχει καταλυθεί η διαφάνεια, η αξιοκρατία και η αντικειμενικότητα, σύμφωνα με την ανακοίνωση της ΠΟΣΔΕΠ, πράγμα που αποτρέπει σαφώς τους άλλους πανεπιστημιακούς να δουλέψουν πολύ σκληρά σε αυτήν την κατεύθυνση. Επομένως και στα ζητήματα αυτά υπάρχει σοβαρότατο πρόβλημα.

Και ένα τελευταίο. Τι κάνετε στις άλλες βαθμίδες της εκπαίδευσης; Επιστρατεύετε συνταξιούχους εκπαιδευτικούς για να μπαλώσουν τα κενά, διότι έχετε κενά σε σημαντικές περιοχές καθόσον οι αναπληρωτές καθηγητές εκτός από τον χαμηλό επιμίσθιο, υποχρεώνονται να περιοδεύουν σε διάφορα σχολεία και για τις μητέρες αναπληρώτριες δεν υπάρχουν ειδικά μέτρα αντιμετώπισης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε.

**ΜΕΡΟΠΗ ΤΖΟΥΦΗ:** Επομένως, ενώ διορίζονται, πάνω από χίλιους από αυτούς έχουν παραιτηθεί. Και τι κάνετε; Διορίζετε συνταξιούχους εκπαιδευτικούς.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κατ’ αρχάς, κύριε Πρόεδρε, θέλω να ξεκινήσω ζητώντας συγγνώμη από τον κ. Γιαννούλη. Και αυτό γιατί είπατε ότι δημιουργώ την ψευδαίσθηση ότι θα έρθει το Harvard στην Ελλάδα, σωστά; Πράγματι δεν έρθει το Harvard. Το Yale έχει καταθέσει πρόταση σύμπραξης με το Πανεπιστήμιο Αθηνών, το Πανεπιστήμιο της Καλιφόρνια έχει καταθέσει πρόταση, το Eteha έχει καταθέσει πρόταση, το Πανεπιστήμιο της Νέας Υόρκης έχει καταθέσει πρόταση και περίπου άλλα δεκαπέντε που δεν θυμάμαι και οι οποίες θα αξιολογηθούν. Οπότε θα τις δείτε με τα ίδια σας τα μάτια.

Σε ό,τι αφορά τις εστίες, αυτή η Κυβέρνηση βρήκε δέκα χιλιάδες κλίνες περίπου μαζί με τις πρόσθετες, όχι μόνο της αμιγείς κλίνες των εστιών, και δημιούργησε το μεγαλύτερο πρόγραμμα ΣΔΙΤ για την ανέγερση νέων εστιών. Θα πάμε στις είκοσι χιλιάδες κλίνες. Εσείς το κάνατε; Ταυτοχρόνως να πω ότι αυτή η Κυβέρνηση επιδοτεί τη φοιτητική στέγη και το κάνει περισσότερο για τα πανεπιστήμια της περιφέρειας από πέρυσι. Άρα να μη βιαζόμαστε να εξάγουμε κρίσεις, ειδικά όταν τα πεπραγμένα μας είναι αντιφατικά με αυτά που λέμε θα σας έλεγα.

Τώρα, σε ό,τι αφορά το ΠΑΣΟΚ, λέτε το εξής ένα μη κρατικό πανεπιστήμιο έκανε αίτηση. Δεν θέλετε προφανώς να καταλάβετε, όπως είχαμε πει και στην τότε συζήτηση, ότι αυτό έγινε δυνάμει του θεσμικού πλαισίου που υπήρχε πριν, όπως το ξέρετε πάρα πολύ καλά. Αυτό είναι που πήγαμε να θεραπεύσουμε, γιατί όλο αυτό γινόταν ανεξέλεγκτα. Και τώρα έρχονται και μπαίνουν κανόνες.

Λέτε για το κομμάτι των μη κερδοσκοπικών. Μα συγγνώμη, αυτή η Κυβέρνηση νόμο για μη κερδοσκοπικά δεν ψήφισε; Αντιφατική είναι η δικιά σας θέση, η οποία άλλαξε πέντε, έξι φορές εκείνη την εβδομάδα στη Βουλή.

Και μιας και μιλάμε για αλλαγές, κύριε Μάντζο, τώρα που είμαστε εδώ και σας βρήκα, να σας θέσω το εξής ερώτημα: Χτες ο τομέας παιδείας του ΠΑΣΟΚ έκανε μία ανακοίνωση, την οποία και θα καταθέσω στα Πρακτικά. Λέει: «ΠΑΣΟΚ για το ΙΒ στα πρότυπα σχολεία: ο κ. Πιερρακάκης λειτουργεί ως προωθητής ξένων προγραμμάτων». Αυτό ανέβηκε –και το καταθέτω και αυτό στα Πρακτικά- στα εκπαιδευτικά site και μετά κατέβηκε και καταλαβαίνω γιατί κατέβηκε.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το θεσμικό πλαίσιο για το ΙΒ ποιος το ψήφισε; Το ψήφισε ο Πρωθυπουργός Κυριάκος Μητσοτάκης με Υπουργό Παιδείας Κυριάκο Πιερρακάκη επί κυβέρνηση της Νέας Δημοκρατίας; Το θεσμικό πλαίσιο έχει ψηφιστεί το 1995. Πρωθυπουργός ήταν ο Ανδρέας Παπανδρέου και Υπουργός Παιδείας ο Γιώργος Παπανδρέου και προέβλεπε ένα θεσμικό πλαίσιο για τα ιδιωτικά και τα δημόσια σχολεία. Αυτό, δηλαδή, το οποίο κατηγορεί ο τομέας παιδείας του ΠΑΣΟΚ είναι η διάταξη που φέρατε εσείς. Και ερωτώ τώρα, αυτή τη στιγμή: με τη δική σας διάταξη αυτό κατέληξε να εφαρμόζεται μόνο σε δεκατρία ιδιωτικά σχολεία. Εμείς ερχόμαστε να το βάλουμε στα δημόσια. Ποια είναι η θέση σας ακριβώς ως κόμμα για το συγκεκριμένο θέμα; Ναι, όχι ή κάτι άλλο ή θα έχουμε repeat αυτό που είχαμε στα μη κρατικά πανεπιστήμια, τις πέντε, έξι αλλαγές, τα πέντε, έξι slalom;

Θα περιμένω να την ακούσω.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι επόμενοι ομιλητές είναι οι εξής: ο κ. Βρεττάκος, ο κύριος Υπουργός, κ. Δένδιας, ο κ. Μπάρκας, ο κ. Στύλιος και ο κ. Κατσιβαρδάς.

Ελάτε, κύριε Βρεττάκο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, διανύοντας τον έκτο χρόνο διακυβέρνησης της Νέας Δημοκρατίας, συζητάμε σήμερα έναν προϋπολογισμό που θα μας βάλει στο δεύτερο μισό του αιώνα, μετά τη Μεταπολίτευση.

Φέτος είναι τα πενήντα χρόνια από τη Μεταπολίτευση και με τον προϋπολογισμό αυτόν θα μπούμε στο πεντηκοστό πρώτο έτος, μία χρονολογία από τότε που επέστρεψε η δημοκρατία στον τόπο που τη γέννησε.

Είναι ιδιαίτερα σημαντικό να αποτιμήσουμε σε βάθος τα σωστά και τα λάθη αυτής της μακράς ιστορικής χρονικής περιόδου, για να βγάλουμε συμπεράσματα που θα μας βοηθήσουν να χτίσουμε πάνω σε σωστά, αλλά και πολύ σημαντικό να μην επαναλάβουμε τα λάθη. Γιατί, κυρίες και κύριοι συνάδελφοι, όπως λέει μια γνωστή φράση «ο λαός που ξεχνάει την ιστορία του είναι καταδικασμένος να την ξαναζήσει». Η Μεταπολίτευση αδιαμφισβήτητα ήταν μία από τις καλύτερες περιόδους στην ιστορία του νεοελληνικού κράτους. Εδραιώθηκε η δημοκρατία, αυξήθηκαν ραγδαία τα εισοδήματα των Ελλήνων πολιτών, αναπτύχθηκε η χώρα, μπήκαμε στην Ευρωπαϊκή Ένωση και στη συνέχεια στην Ευρωζώνη, ζήσαμε τουλάχιστον τριάντα πέντε χρόνια ένα ξέφρενο πάρτι που συνεχώς αυξανόταν η κατανάλωση με θεαματικά γρήγορους ρυθμούς.

Όλο αυτό, όμως, το ξέφρενο πάρτι που ζήσαμε στα χρόνια της Μεταπολίτευσης ήρθε μια μέρα και έσκασε με αποτέλεσμα η χώρα να φτάσει τελικά στα όρια της χρεοκοπίας. Μια χρεοκοπία που ήρθε να μας προσγειώσει ανώμαλα και να καταλάβουμε ότι το πάρτι αυτό που ζούσαμε τόσα χρόνια έχει τελειώσει άδοξα. Τα λάθη της Μεταπολίτευσης που οδήγησαν τελικά στην κατάρρευση δεν πρέπει σε καμμία περίπτωση να τα επαναλάβουμε. Το ότι η χώρα για πάρα πολλά χρόνια κατανάλωνε περισσότερα από όσα παρήγαγε ήταν η πηγή του προβλήματος. Ένα πολιτικό σύστημα ακραίας πόλωσης και διχασμού με τον λαϊκισμό και τη δημαγωγία να επικρατούν σχεδόν παντού, κυρίως με ευθύνη του ΠΑΣΟΚ το οποίο συμπαρέσυρε και τα υπόλοιπα κόμματα σε αυτό, με τις μεταρρυθμίσεις να μην προχωρούν, με τους θεσμούς να ατονούν, να μην αναλαμβάνουν οι κυβερνήσεις, πλην ελαχίστων εξαιρέσεων, το πολιτικό κόστος να κάνουν το σωστό, τα κοινοτικά πακέτα στήριξης να δαπανώνται με λάθος τρόπο. Ένα κράτος που συνεχώς διογκωνόταν με τους συνεχείς διορισμούς που γίνονταν και μια κοινωνία που ουσιαστικά έκλεβε από την ευημερία των παιδιών της, από την ευημερία των επόμενων γενεών. Και μετά από όλα αυτά ήρθε η δεκαετής οικονομική κρίση σκληρής λιτότητας, που είδαμε τους νέους να φεύγουν στο εξωτερικό, είδαμε επιχειρήσεις να κλείνουν, την ανεργία να αυξάνεται, να μπαίνουμε σε μια πολύ δύσκολη κατάσταση που όλοι μας θέλουμε να ξεχάσουμε. Και εκεί που πήγαμε να βγούμε από την κρίση, πάλι ένα κύμα λαϊκισμού, αυτή τη φορά με τον ΣΥΡΙΖΑ, ήρθε για να μας πει ότι με μια μαγική λύση θα λύσει όλα τα προβλήματα. Και οι πολίτες το πίστεψαν, αλλά και πάλι καταλήξαμε σε μνημόνια και περισσότερη λιτότητα. Και στη συνέχεια ο λαός αφού είδε όλα αυτά και τις αυταπάτες, οι οποίες λίγο έλειψε να μας πετάξουν στα βράχια και να καταστρέψουν τη χώρα, αποφάσισε να δώσει εντολή σε αυτή την Κυβέρνηση και στον Κυριάκο Μητσοτάκη, που ερχόταν με ένα μετρημένο και κοστολογημένο πρόγραμμα, να κάνει μια συμφωνία αλήθειας με τους πολίτες, μια συμφωνία που τιμήσαμε κατά την πρώτη τετραετία, με αποτέλεσμα στις εκλογές του 2023 να έχουμε επιτέλους το τέλος του λαϊκισμού, να έχουμε το παράδοξο στη Μεταπολίτευση, μία κυβέρνηση να παίρνει μεγαλύτερο ποσοστό σε δεύτερες εκλογές τάζοντας λιγότερα, σε αντίθεση με μια Αντιπολίτευση, η οποία είχε φυτέψει λεφτόδεντρα και έταζε τα πάντα στους πάντες ανεύθυνα.

Όλα αυτά, κυρίες και κύριοι, τα λέω γιατί πιστεύω ότι αυτός ο προϋπολογισμός που συζητάμε σήμερα έχει μια βαθιά ιστορική μνήμη όλων αυτών των γεγονότων. Στον πυρήνα του συμπυκνώνει τα συμπεράσματα από όλη αυτή τη μακρά περίοδο της χώρας μας. Όσο η Νέα Δημοκρατία του Κυριάκου Μητσοτάκη έχει την ευθύνη διακυβέρνησης του τόπου δεν θα παίξουμε ποτέ με το μέλλον των επόμενων γενεών, δεν θα εφαρμόσουμε ανεύθυνες πολιτικές για να γίνουμε πρόσκαιρα αρεστοί, αδιαφορώντας για το τι θα γίνει στο μέλλον, δεν θα φοβηθούμε να αναλάβουμε το πολιτικό κόστος και να υλοποιήσουμε μεταρρυθμίσεις που ξεβολεύουν τους λίγους, αλλά ευνοούν τους πολλούς. Με λίγα λόγια δεν πρόκειται να επαναλάβουμε λάθη του παρελθόντος.

Έχουμε μπροστά μας λοιπόν, έναν προϋπολογισμό σύνεσης που νοικοκυρεύει ακόμα περισσότερο τα δημόσια οικονομικά, είναι ισοσκελισμένος, αναπτυξιακός και δίνει μέρισμα από την ανάπτυξη στους συμπολίτες μας.

Κυρίες και κύριοι συνάδελφοι, πρώτα από όλα εμείς οι ίδιοι αναγνωρίζουμε ότι υπάρχουν πολλά σημαντικά προβλήματα σήμερα στην ελληνική κοινωνία, ότι υπάρχουν συμπολίτες μας και ειδικά από τα χαμηλά στρώματα που τα βγάζουν πέρα δύσκολα. Σας μιλάω εγώ που πολιτεύονται και ζω σε μια περιοχή όπως είναι η Β΄ Πειραιά, όπου πολλοί συμπολίτες μου λόγω του συσσωρευμένου πληθωρισμού και της ακρίβειας αντιμετωπίζουν μια δύσκολη καθημερινότητα. Αυτούς τους πολίτες, όμως, τους κοιτάμε στα μάτια και τους λέμε την αλήθεια. Δεν υπάρχει καμμία μαγική λύση που θα επαναφέρει τους μισθούς, τα εισοδήματα και τη ζωή μας εκεί που ήταν πριν από χρόνια πριν έρθει η μεγάλη οικονομική κρίση. Δεν γίνεται αυτό με το πάτημα ενός κουμπιού. Αυτό γίνεται με την εφαρμογή μιας σταθερής πολιτικής που σταδιακά βελτιώνει τα πράγματα. Γι’ αυτό πέρα από τους συμπολίτες μας που πιέζονται, βλέπουμε και την άλλη όψη του νομίσματος, ότι σε μια περιοχή όπως η Β΄ Πειραιά, που ήταν πρωταθλήτρια σε όλη την Αττική στην ανεργία, οι άνεργοι βρίσκουν δουλειά, οι επιχειρήσεις ανοίγουν, οι μισθοί αργά αλλά σταθερά αυξάνονται και ο κατώτατος και ο μέσος.

Βλέπω ζευγάρια να αποκτούν σπίτι από το πρόγραμμα «Σπίτι μου 1» και να περιμένουν το πρόγραμμα «Σπίτι μου 2» που έρχεται με αυτόν τον προϋπολογισμό, προκειμένου να αποκτήσουν ένα σπίτι και να μπορέσουν να κάνουν την οικογένειά τους εδώ. Και εκεί που δεν είχαμε καμμία οικοδομική δραστηριότητα, βλέπω οικοδομές να γίνονται και να ξεκινάει πάλι η ατμομηχανή της οικονομίας μας.

Βήμα-βήμα, λοιπόν, βλέπουμε ότι γίνονται θετικά πράγματα που πηγαίνουν τη χώρα μπροστά. Και όσο και αν η Αντιπολίτευση έρχεται να μας πει για άλλη μια φορά την ίδια κασέτα, ότι δηλαδή όλα στη χώρα είναι μαύρα και τίποτα δεν γίνεται σωστά, έρχεται η ίδια η πραγματικότητα να τους διαψεύσει. Και πιστέψτε με, το 2025 θα είναι μια εξαιρετική χρονιά για τη χώρα μας. Οι μισθοί και τα εισοδήματα θα συνεχίσουν να αυξάνονται με σταθερό ρυθμό. Οι φόροι θα συνεχίσουν να μειώνονται. Η ανεργία θα μειώνεται. Το δημόσιο χρέος θα μειώνεται. Ο πληθωρισμός και η ακρίβεια θα συνεχίσουν να μειώνονται, ενώ παράλληλα οι επενδύσεις θα αυξάνονται, οι εξαγωγές θα αυξάνονται, ο τουρισμός θα πηγαίνει καλύτερα.

Επίσης, θα ολοκληρώνονται το ένα πίσω από το άλλο τα έργα του Ταμείου Ανάκαμψης. Τα νοσοκομεία θα ανακαινίζονται. Τα κέντρα υγείας θα ανακαινίζονται. Περισσότεροι γιατροί και νοσηλευτές θα είναι στα νοσοκομεία μας. Θα υλοποιούνται προγράμματα προληπτικής ιατρικής για όλον τον πληθυσμό. Τα δημόσια σχολεία και τα πανεπιστήμια θα ανακαινίζουν τις υποδομές τους. Νέες φοιτητικές εστίες θα κατασκευαστούν μέσω ΣΔΙΤ. Μη κρατικά πανεπιστήμια θα ανοίξουν στη χώρα μας τον Σεπτέμβριο του 2025. Το Κτηματολόγιο θα τελειώσει. Τα Τοπικά Χωροταξικά Σχέδια το ένα πίσω από το άλλο θα ολοκληρώνονται. Οι δράσεις για το δημογραφικό με το στρατηγικό σχέδιο που καταθέσαμε, σταδιακά θα αρχίσουν να εφαρμόζονται. Και πολλά άλλα καλά θα γίνουν μέσα στο 2025, που για να τα πούμε δεν φτάνει ο χρόνος.

Εσείς απλά, κύριοι της Αντιπολίτευσης, θα παρακαλάτε, όπως κάνετε πάντα, να αποτύχει η χώρα, μήπως και κάποια στιγμή οι πολίτες έρθουν με το μέρος σας και γίνετε κυβέρνηση.

Μέσα στη μιζέρια αυτή, λοιπόν, σας προσπερνάνε οι ίδιες οι εξελίξεις και σας προσπερνάμε και εμείς οι ίδιοι. Πάμε μπροστά, κοιτάμε το μέλλον με αισιοδοξία και υπερψηφίζουμε άλλον έναν προϋπολογισμό που έρχεται ως μέρος μιας συνολικής πολιτικής, για να φτιάξει μια χώρα καλύτερη για όλες τις Ελληνίδες και όλους τους Έλληνες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, δεν ολοκλήρωσε αυτά που θα κάνουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μπάρκα, εδώ θα είστε να τα ακούσετε όλα.

Τώρα τον λόγο έχει ο Υπουργός κ. Δένδιας.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Κύριε Πρόεδρε, σας ευχαριστώ.

Κυρίες και κύριοι συνάδελφοι, στην εισήγησή μου ιδίως για τις δαπάνες που εμπεριέχει ο προϋπολογισμός για το Υπουργείο Εθνικής Άμυνας πρέπει κατ’ αρχάς να απαντήσω σε ένα βασικό ερώτημα το οποίο τέθηκε στην Αίθουσα. Είναι μεγάλες αυτές οι δαπάνες; Οι δαπάνες θα μπορούσαν να θεωρηθούν μεγάλες, μικρές, επαρκείς, ανεπαρκείς, οτιδήποτε, αλλά όποιος τοποθετείται γι’ αυτό πρέπει να εξηγήσει επί τη βάσει ποιων κριτηρίων τις σταθμίζει.

Εγώ θα σας προτείνω το ένα και βασικό κριτήριο, αφού κάνουμε μια κατ’ αρχάς παραδοχή. Απειλείται η χώρα, ναι ή όχι; Και από ποιον προέρχεται η βασική απειλή κατά της χώρας; Μπορούμε να συμφωνήσουμε όλοι ότι η γειτονική μας χώρα έχει εκπεφρασμένο «casus belli» (αιτία πολέμου) εναντίον της πατρίδας μας, εάν αυτή ασκήσει νόμιμα δικαιώματα, ναι ή όχι; Μπορούμε να συμφωνήσουμε ότι επιχειρεί να επιβάλει το παράνομο και ανύπαρκτο τουρκολυβικό μνημόνιο και διά της βίας, ναι ή όχι;

Εάν αυτό είναι αλήθεια, τότε σας καλώ σε μια απλή σύγκριση αριθμών. Ποιο είναι το ποσό που χαλά η γειτονική μας χώρα για εξοπλιστικά το 2025; Θα σας δώσω εγώ την απάντηση. Είναι 26,8 δισεκατομμύρια, δεκατέσσερις φορές ό,τι δαπανά η Ελλάς.

Ακούγονται πολύ υπερβολικές οι εξοπλιστικές δαπάνες της χώρας, κυρίες και κύριοι; Ακούγονται εκτός μέτρου;

Έρχομαι τώρα στον τρόπο αξιοποίησης του υστερήματος του Έλληνα φορολογούμενου, της προσπάθειας δηλαδή να γεφυρωθεί το τεράστιο χάσμα του 1:14 που έρχεται δίπλα σε ένα άλλο χάσμα του 1:10 πληθυσμιακά. Υπάρχει μια πλήρως διαφορετική αντίληψη, την οποία εμπεριέχει η «Ατζέντα 2030». Εάν δεν υπάρξει μια πλήρως διαφορετική αντίληψη, το χάσμα αυτό δεν γεφυρώνεται.

Υπάρχουν και άλλες παράμετροι, όπως η νέα υποχρέωση των Ενόπλων Δυνάμεων εξαιτίας των φαινομένων από τη θέρμανση του περιβάλλοντος να συντρέχουν στις φυσικές καταστροφές με τη δημιουργία της Ειδικής Διεύθυνσης Φυσικών Καταστροφών. Όμως, δεν μπαίνω σε αυτά. Μπαίνω στη βασική ανάγκη να παρέχουν ασφάλεια στην ελληνική κοινωνία.

Απαιτείται μία εντελώς νέα προσέγγιση και αυτό κρύβεται πίσω από τα νούμερα αυτού του προϋπολογισμού. Κατ’ αρχάς, στα ζητήματα που έχουν να κάνουν με την επιλογή των εξοπλιστικών και τη μορφή των νέων όπλων, η κύρια κατεύθυνση είναι η χώρα να μπει στον αιώνα της καινοτομίας. Ήδη, η Εθνική Αντιπροσωπεία έχει ψηφίσει το Ελληνικό Κέντρο Αμυντικής Καινοτομίας, αυτό το οποίο μαζί με τη Διεύθυνση Καινοτομίας που έχει δημιουργηθεί το 2024 στις Ένοπλες Δυνάμεις ενώνει τις ανάγκες των Ενόπλων Δυνάμεων με το ελληνικό περιβάλλον καινοτομίας και μοχλεύει, ώστε οι δαπάνες αυτές να γίνουν και οικονομική ανάπτυξη, να γίνουν και εξαγώγιμα προϊόντα.

Το ΕΛΚΑΚ είναι κάτι το εξαιρετικά αισιόδοξο. Προχθές οργανώσαμε το πρώτο συμπόσιο μαζί με τους Γάλλους συμμάχους και εταίρους μας. Το ΕΛΚΑΚ οργάνωσε έναν διαγωνισμό εν όψει αυτού του συμποσίου, στο οποίο μετείχε το ελληνικό αμυντικό σύστημα καινοτομίας. Ποια ήταν η ερώτηση που τέθηκε από το ΕΛΚΑΚ για τις επιχειρησιακές μας ανάγκες; Πώς μπορεί να κυβερνηθεί επιθετικά ή να αντιμετωπιστεί αμυντικά μεγάλο σμήνος drones UAV; Φαντάζεστε τη λογική του ερωτήματος. Ξέρετε πόσες ελληνικές επιχειρήσεις έδωσαν απάντηση; Απάντησαν εκατόν σαράντα μία και από αυτές, σαράντα αξιολογήθηκαν ως εξαιρετικά σοβαρές.

Μπαίνουμε, κυρίες και κύριοι συνάδελφοι, σε μια νέα εποχή, στην οποία μπορούμε να παράγουμε και να παρέχουμε λύσεις στα αμυντικά μας προβλήματα, πέραν της παλιάς λογικής: «Πάω και αγοράζω μόνο από το εξωτερικό». Και το πιο περήφανο παράδειγμα μέσα σε ελάχιστο χρονικό διάστημα είναι ο «Κένταυρος», το αντι-drone σύστημα το οποίο δοκιμάστηκε σε πραγματικές συνθήκες πολέμου στον Κόλπο και πλέον θα αποτελέσει το βασικό αντίπαλο όπλο των φρεγατών μας και των ελληνικών Ενόπλων Δυνάμεων.

Όμως, πέρα από την καινοτομία, χωρίς την οποία δεν υπάρχει λύση σήμερα και μην κοροϊδευόμαστε, προχωράμε σε μια αντίληψη νέων πλατφορμών πολλαπλών δυνατοτήτων, αλλά με ομογενοποίηση, ώστε να μην πετάμε χρήματα από το παράθυρο. Σας είπα σε προηγούμενη τοποθέτησή μου για την Ελληνική Αεροπορία ότι από τους πολλούς τύπους αεροσκαφών που έχουμε –οκτώ σήμερα- πηγαίνουμε σε μια Αεροπορία τριών μόνο τύπων, δηλαδή 4,5 και 5ης γενιάς.

Όμως, πάμε και σε μια άλλη πολύ πιο προχωρημένη αντίληψη. Δημιουργούμε θόλο αντιαεροπορικής και αντι-drone προστασίας πάνω από την πατρίδα και ελευθερώνουμε την Αεροπορία μας από την υποχρέωση της αντιαεροπορικής άμυνας, ώστε να λειτουργήσει ως πολλαπλασιαστής ισχύος και όχι ως αμυντικό μόνο εργαλείο.

Παράλληλα, δημιουργούμε τείχος πυραυλικό στο Αιγαίο, για να μην είναι ανάγκη τα μεγάλα μας πλοία, οι μεγάλες μας πλατφόρμες, οι Belharra του ενός δισεκατομμυρίου, να επιχειρούν στα στενά νησιά του Αιγαίου, δηλαδή να μην πάθουμε μόνοι μας αυτό που έκανε ο Θεμιστοκλής στους Πέρσες όταν έβαλε τα βαπόρια του στη Σαλαμίνα.

Και επίσης, με αυτή την αντίληψη σώζουμε δισεκατομμύρια. Προχωράμε σε μια πλήρη νέα δομή των Ενόπλων Δυνάμεων. Παρουσιάστηκε, ήδη, στην αρμόδια Επιτροπή, περνάει από το ΚΥΣΕΑ πριν από τα Χριστούγεννα. Την ακολουθεί, διότι έτσι ο νόμος, το νέο εξοπλιστικό της δεκαετίας. Πρώτη φορά που θα κατατεθεί εξοπλιστικό δεκαετίας στη νεότερη ελληνική ιστορία.

Η νέα δομή, επίσης, έχει μία τελείως διαφορετική αντίληψη, λιγότερες μονάδες μέσα από συγχωνεύσεις. Κλείνουμε εκατόν τριάντα επτά στρατόπεδα. Διαφορετική μορφή των μονάδων. Χρήση drone, χρήση αντι-drone. Και επίσης, δυνατότητες κυβερνοπολέμου επιθετικές και αμυντικές, ό,τι η πατρίδα μας δεν είχε. Και πέραν από όλα αυτά γυρνάμε και ασχολούμαστε με το ανθρώπινο δυναμικό, τον κύριο, πράγματι, πολλαπλασιαστή ισχύος.

Έχουμε κάνει όσα θέλαμε; Και βέβαια, όχι. Νομοθετήσαμε, όμως, τις αποζημιώσεις για τα πληρώματα των πλοίων του Πολεμικού Ναυτικού. Νομοθετήσαμε το επίδομα ειδικών αποστολών. Αυξήσαμε την αποζημίωση νυκτερινής απασχόλησης. Αλλάξαμε την αποζημίωση για τους φοιτούντες στις στρατιωτικές σχολές. Κάναμε ήδη και εκτελείται ένα οικιστικό πρόγραμμα χιλίων κατοικιών. Εδώ έχω να σας πω ότι θα ανακοινωθεί μέσα στο χρόνο που έρχεται η συνέχιση του προγράμματος των χιλίων κατοικιών μέχρι το 2030, όπου θα έχουμε φτάσει τις τέσσερις χιλιάδες κατοικίες με 25 εκατομμύρια τον χρόνο μετά τα πρώτα 100, όπου θεωρούμε ότι είναι η οροφή και θα έχουμε καλύψει όλες τις ανάγκες τις στεγαστικές των στελεχών των Ενόπλων Δυνάμεων. Ή για να το πω απλά, όποιον μεταθέτει κάπου η πατρίδα είτε μόνο του είτε με την οικογένειά του θα του δίνει, στο επαγγελματικό στέλεχος δηλαδή θα δίνει και ένα κλειδί με ένα σπίτι, όπως γίνεται σε όλους τους προοδευμένους στρατούς σε αυτόν τον πλανήτη.

Και βεβαίως, δημιουργούμε το καλύτερο πλαίσιο προστασίας για την οικογένεια των στελεχών μας που υπήρξε ποτέ. Θα έρθει, έχει κατατεθεί στη γενική γραμματεία της Κυβέρνησης πολύ πριν γίνουν γνωστά αυτά τα προβλήματα των τελευταίων ημερών με τα στρατιωτικά νοσοκομεία, μία διαφορετική νέα αντιμετώπιση των στρατιωτικών νοσοκομείων, γιατί ήταν προφανή τα προβλήματα. Απλώς τώρα βγήκαν στην επιφάνεια. Αυτά τα προβλήματα τα χειρίστηκαν σωρεία κυβερνήσεων. Η Κυβέρνηση Μητσοτάκη παρενέβη και σας ξαναλέω πριν εμφανιστούν στον δημόσιο διάλογο.

Και επίσης, δίνουμε τη δυνατότητα να αντιμετωπίζουμε και προκλήσεις πέραν των συνόρων μας. Έγινε αναφορά στην επιχείρηση «Ασπίδες». Είμαστε υπερήφανοι για την επιχείρηση «Ασπίδες». Έχει ελληνικό όνομα, γιατί εμείς ήμασταν η χώρα, η οποία είχε πρωταγωνιστικό ρόλο στο να δημιουργηθεί. Και τι κάνει η επιχείρηση «Ασπίδες»; Λειτουργεί ως φρουρός της οδού επικοινωνίας με τα λιμάνια μας, με τον Πειραιά, με τη Θεσσαλονίκη. Μας είναι αδιάφορη η διώρυγα του Σουέζ εμάς, για να καταλάβω; Δεν αφορά τα ελληνικά συμφέροντα; Η παρουσία μας στο Κόσοβο, στην ΚFOR, μας είναι αδιάφορη; Η παρουσία μας στη Βοσνία-Ερζεγοβίνη, στα δυτικά Βαλκάνια μας είναι αδιάφορη; Δεν υπηρετεί τα συμφέροντα του ελληνισμού;

Κυρίες και κύριοι συνάδελφοι, έχουμε πάει σε μια τελείως διαφορετική αντιμετώπιση. Τα θέματα της εθνικής άμυνας δεν είναι θέματα που αφορούν μία κυβέρνηση, έναν Πρωθυπουργό, έναν Υπουργό, μία Κοινοβουλευτική Ομάδα. Είναι πολύ ευρύτερο αυτό. Ουδεμία άρνηση υπάρχει πλήρους λογοδοσίας ή πλήρους εξήγησης των επιλογών που γίνονται και ουδείς γνωρίζει μόνος την απόλυτη αλήθεια. Θα πρέπει, όμως, να είναι σαφές σε όλους μας και με δεδομένο ότι ουδενός αμφισβητείται η πατριωτική αντίληψη ότι η χώρα αντιμετωπίζει υπαρκτή και ζώσα απειλή.

Και είπα και χθες στο συνέδριο του Βήματος, εδώ δίπλα στην πλατεία Συντάγματος, ότι είναι καλό να θυμηθούμε αυτό που εγώ διδάχτηκα στο κλασικό γυμνάσιο, το διάλογο των Μηλίων με τους Αθηναίους στο Ε΄ βιβλίο του Θουκυδίδη, που στην αρχή τίθεται σαφώς το ότι το δίκαιο λαμβάνεται υπόψιν -πότε;- όταν υπάρχει ίση δύναμη για την επιβολή του. Και πως όταν αυτό δεν υπάρχει, όταν δεν υπάρχει η ισχύς, τότε οι μεν ισχυροί κάνουν όσα τους επιτρέπει η ισχύς τους, οι δε αδύναμοι παραχωρούν όσα τους επιβάλλει η αδυναμία τους. Στο αρχαίο κείμενο η φράση είναι: «Δυνατά δε οι προύχοντες πράσσουσι και οι ασθενείς ξυγχωρούσιν».

Δεν επιθυμώ η πατρίδα μου να ξυγχωρεί, κυρίες και κύριοι.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, θεωρούμε ότι ισχυρές Ένοπλες Δυνάμεις σημαίνει ισχυρή κοινωνία. Και ισχυρές Ένοπλες Δυνάμεις Σημαίνει ισχυρή ειρηνική κοινωνία. Γιατί, όπως είπατε πολύ ορθώς και στον λόγο σας απέναντί μας έχουμε μια επεκτατική δύναμη, μια αναθεωρητική δύναμη, η οποία αμφισβητεί την άσκηση των νομίμων κυριαρχικών μας δικαιωμάτων σύμφωνα με το Διεθνές Δίκαιο, αμφισβητεί την εδαφική ακεραιότητα ακόμη και νησιών. Και επομένως, η μόνη δύναμη ανασχέσεως αυτής της δύναμης είναι οι Ένοπλες Δυνάμεις μας και όσο πιο ισχυρές είναι τόσο το καλύτερο για εμάς. Και βεβαίως, υπάρχουν οι ανθρώπινοι πόροι και υπάρχουν και οι υλικοί πόροι.

Δυστυχώς, κάποιες πολιτικές δυνάμεις και εντός του Κοινοβουλίου θεωρούν ότι η επένδυση, γιατί πρόκειται περί επενδύσεως, όπως είπα στην ειρήνη ουσιαστικά, στους πολεμικούς εξοπλισμούς είναι πέταμα χρημάτων. Προφανώς, αυτοί οι κάποιοι θεωρούν ότι όταν εισβάλλουν, όταν επιχειρήσουν, απευκταίο βεβαίως, αλλά δυστυχώς το έχουν στο μυαλό τους οι Τούρκοι, να εισβάλουν στην ελληνική επικράτεια, αυτοί θα τους βομβαρδίσουν με τόμους Διεθνούς Δικαίου.

Στηρίξαμε και εμείς τη δημιουργία του Ελληνικού Κέντρου Αμυντικής Καινοτομίας. Θεωρούμε ότι ήταν μια τομή, ήταν κάτι το οποίο δεν είχε πράξει προκάτοχός σας και σας τιμά αυτό. Βεβαίως, οι κυβερνήσεις στις οποίες και εσείς ήσασταν μέλος είτε ως Βουλευτής είτε ως Υπουργός, αλλά και όλες οι άλλες κυβερνήσεις της Μεταπολιτεύσεως φρόντισαν να ακολουθούν τη λογική, που ορθώς ψέγετε εσείς σήμερα, της αγοράς από το ράφι.

Πρέπει να φύγουμε από αυτήν τη λογική. Έχει γίνει ένα πρώτο βήμα με την ίδρυση του Ελληνικού Κέντρου Αμυντικής Καινοτομίας. Πρέπει να γίνουν, όμως και άλλα βήματα το γρηγορότερο δυνατόν, γιατί έχουμε μείνει πίσω. Οι Τούρκοι παράγουν ό,τι μπορεί να φανταστεί ο ανθρώπινος νους και πρέπει να καλύψουμε αυτό το κενό.

Θα αναφερθώ τώρα και στο έτερο σκέλος των ισχυρών Ενόπλων Δυνάμεων, το ανθρώπινο δυναμικό. Βλέπω σύμφωνα με την πρόβλεψη του προϋπολογισμού ότι θα έχουμε μείωση από 91.440 στελέχη το 2024 σε 90.347 το 2025. Θα ήθελα να εξηγήσετε για ποιο λόγο, λόγω συνταξιοδότησης, λόγω προβλέψεων πιθανών αποχωρήσεων;

Το ανθρώπινο δυναμικό, το οποίο θα κληθεί ανά πάσα στιγμή να υπερασπιστεί την εδαφική ακεραιότητα της πατρίδος μας, πρέπει να ζει τουλάχιστον αξιοπρεπώς. Πρέπει λοιπόν να ληφθούν μέτρα στήριξης, γενναία μέτρα στήριξης, οικονομικής φύσεως και βεβαίως λύσεως προβλημάτων, όπως το πρόβλημα του στεγαστικού, καθώς και θέματα μεταθέσεων.

Τέλος, πρέπει να δούμε το ζήτημα της φυγής φοιτητών από τις στρατιωτικές σχολές. Παλαιά οι στρατιωτικές σχολές θεωρούνταν το φιλέτο των πανελληνίων εξετάσεων και τώρα βλέπουμε ότι παρ’ ότι κάποια παιδιά έχουν δαπανήσει χρόνο, χρήματα, κόπο για να ενταχθούν σε αυτές τις σχολές μετά, αφού εισέλθουν, αποχωρούν. Θα πρέπει να μας πείτε ποιοι είναι, κατά τη γνώμη σας, οι λόγοι και πώς σκέφτεστε να διορθώσετε αυτό το φαινόμενο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάμε αντίστροφα στους Κοινοβουλευτικούς Εκπροσώπους. Τον λόγο έχει ο κ. Καζαμίας από την Πλεύση Ελευθερίας και αμέσως μετά η κ. Σία Αναγνωστοπούλου, αλλάξανε.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Δένδια, μας μιλήσατε για την ανάγκη χρήσης αντιπυραυλικών συστημάτων στο Αιγαίο, για να προστατεύσουν τις φρεγάτες και για να προστατεύσουν όλες τις Ένοπλες Δυνάμεις μας όταν επιχειρούν στο Αιγαίο.

Η Πλεύση Ελευθερίας θεωρεί, και το λέω αυτό για να ξεκαθαρίσω προτού πω αυτά που θα πω, ότι οι ελληνικές Ένοπλες Δυνάμεις και η χώρα πρέπει να έχουν ισχυρά αντιπυραυλικά συστήματα. Πρόκειται για αμυντικά συστήματα και η άμυνα της χώρας είναι σημαντική. Είναι πρώτη προτεραιότητα και για εμάς.

Ωστόσο μαθαίνουμε από τον διεθνή τύπο, κύριε Υπουργέ, ότι βρίσκεστε ήδη σε σημαντικές διαπραγματεύσεις με το Ισραήλ, συνομιλίες, για την αγορά αντιπυραυλικών συστημάτων από εκεί συνολικού ύψους 2 δισεκατομμυρίων, με σκοπό να δημιουργήσετε αυτό που αποκαλείται αντιπυραυλικός θόλος. Δεν είναι δόκιμο να τα μαθαίνουμε αυτά από τα διεθνή ειδησεογραφικά πρακτορεία, όπως το «Reuters» ή και πριν από έναν μήνα από τη βρετανική «Independent» και από άλλες τέτοιες πηγές. Καλό θα ήταν να γίνει μια συζήτηση εδώ, στη Βουλή, για τις συγκεκριμένες προθέσεις που έχει η Κυβέρνηση και για το γεγονός ότι ξεκινάει συνομιλίες με το Ισραήλ.

Κατά δεύτερο λόγο πρέπει να σας πω ότι η εντύπωση που δίνει ο αντιπυραυλικός θόλος του Ισραήλ αμφισβητείται πάρα πολύ σοβαρά από πολλούς επιστήμονες. Το «BBC», που είναι μια έγκριτη πηγή, θα συμφωνήσετε, έχει αναφέρει ότι το 2012 ο ίδιος ο ισραηλινός στρατός δήλωσε πως ο αντιπυραυλικός του θόλος ήταν κατά 84% επιτυχής, δηλαδή είχε πάρα πολλά κενά, όταν δέχτηκε πυραυλικές επιθέσεις τότε από τη Χεζμπολά. Και η Χεζμπολά δεν είναι ένας ισχυρός στρατός, όπως ο τουρκικός στρατός, δεν έχει τα πυραυλικά συστήματα που έχει η Τουρκία.

Ακόμη και το 2021, σύμφωνα πάλι με το BBC, το οποίο είμαι σίγουρος δεν θα αμφισβητήσετε, οι Ισραηλινοί οι ίδιοι λένε ότι κατά το 90% ο θόλος αυτός προστάτεψε το Ισραήλ. Εμπειρογνώμονες πάλι του BBC, του ΜΙΤ, του Ινστιτούτου Τεχνολογίας του Μίσιγκαν, λένε ότι αυτά τα στοιχεία είναι ψευδή. Αυτά τα υποστηρίζει και το BBC, την άλλη άποψη αυτή. Με άλλα λόγια υπάρχει μια πολύ μεγάλη συζήτηση γύρω από την αποτελεσματικότητα αυτών των αντιπυραυλικών συστημάτων που παρουσιάζονται μέσα από μία προπαγάνδα ως πάρα πολύ πετυχημένα.

Επίσης το think tank της Ευρωπαϊκής Ένωσης στο Βερολίνο έχει εκδώσει απόψεις και θεωρεί ότι η εφαρμογή αυτού του συστήματος σε χώρες, όπως είναι η Ελλάδα, πολύ μεγαλύτερες και λιγότερο συμπαγείς από το Ισραήλ, θα έχει ακόμη πιο μικρά αποτελέσματα. Μάλιστα έχει εκφράσει αρνητική γνώμη για τη χρήση ενός αντιπυραυλικού θόλου στην Ευρώπη.

Αυτά τα λαμβάνετε καθόλου υπ’ όψιν σας; Μήπως είστε εντυπωσιασμένος από μία προπαγάνδα που γίνεται από την πλευρά του Ισραήλ και αμφισβητείται από επιστήμονες, επειδή έχετε έναν θαυμασμό απέναντι στο πρότυπο που προάγει το Ισραήλ στη Μέση Ανατολή;

Και κάτι τελευταίο, κύριε Υπουργέ, αυτή τη στιγμή συντελείται μια γενοκτονία, κατά τον ΟΗΕ, από το Ισραήλ στη Γάζα. Η Κυβέρνηση του Ισραήλ και ο Πρωθυπουργός της ζητείται από το Διεθνές Ποινικό Δικαστήριο για διάπραξη εγκλημάτων κατά της ανθρωπότητας. Πρόκειται για μια τέτοια κυβέρνηση. Το Ισραήλ δεν είναι η μόνη χώρα που έχει αντιπυραυλικό θόλο, υπάρχουν πολλές άλλες. Και η Βρετανία, και οι Ηνωμένες Πολιτείες έχουν την τεχνολογία που θα μπορούσε να μας επιτρέψει να τα κάνουμε. Όμως πάτε εκεί. Και δεν είστε μόνο εσείς, και ο κ. Γεωργιάδης πάει εκεί να πάρει μαθήματα για το Εθνικό Σύστημα Υγείας λες και τα ευρωπαϊκά εθνικά συστήματα υγείας δεν είναι καλύτερα από αυτά του Ισραήλ.

Έχετε μία πολύ μονόπλευρη προσήλωση στο Ισραήλ, η οποία δεν θεωρούμε ότι συνάδει με μία σοφή εκτίμηση του τι θα αποτελούσε εθνικό συμφέρον στην περίπτωση της αεράμυνας. Θα θέλαμε να μας πείτε γιατί προτιμάτε το Ισραήλ. Έχετε κάνει διαγωνισμό; Έχετε εξετάσει άλλες περιπτώσεις; Και γιατί δεν μας ανακοινώνετε εκ των προτέρων ότι μπαίνετε σε τέτοιες διαπραγματεύσεις με το Ισραήλ; Αλλά χρειάζεται να έχετε και η χώρα πρέπει να έχει μια ηθική διάσταση στην εξωτερική και αμυντική πολιτική της και φοβόμαστε ότι αυτή δεν την έχετε καθόλου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, ακούσαμε πολλά και είμαι υποχρεωμένη να κάνω μερικές ερωτήσεις και μερικές παρατηρήσεις.

Μας είπατε ότι απειλείται η χώρα. Επί πενήντα χρόνια το ξέρουμε και το ακούμε αυτό και αγοράζει η χώρα συνέχεια εξοπλιστικά. Ξέρετε πόσο ήταν επί του ΑΕΠ το ποσοστό που καταναλώναμε, που δαπανούσαμε, για εξοπλιστικά προγράμματα από το 1988 μέχρι το 2010; Περίπου στο 4,5%, κύριε Υπουργέ. Έπεφτε κατά καιρούς, αλλά ξανά ανέβαινε. Επί κρίσης έπεσε λίγο. Ποτέ όμως, ποτέ, κάτω από 2,5%.

Άρα λοιπόν μία συζήτηση επείγουσα για το πώς ορίζουμε και πώς αντιμετωπίζουμε την απειλή σε επίπεδο Βουλής, της επιτροπής, όπου θα είναι και ο Υπουργός Εξωτερικών, θα είσαστε και εσείς, ο Υπουργός Εθνικής Άμυνας, της εκάστοτε κυβέρνησης και εκεί θα μιλήσουν και οι ηγεσίες των επιτελείων για να οριστεί τι και πώς αντιμετωπίζεται, ποιες είναι οι γεωπολιτικές προκλήσεις αυτό κάνουν οι σοβαρές δημοκρατικές χώρες. Δεν το έχουμε, κύριε Υπουργέ.

Μας είπατε ότι η Τουρκία θα δαπανήσει 26,4 δισεκατομμύρια. Εμείς πόσα θα δαπανήσουμε για εξοπλιστικά; Μπορείτε να μας πείτε; Σε δύο χρόνια 5 δισεκατομμύρια και δεν πιάνουμε αυτά τα οποία είναι κρυφά. Εγώ σας δείχνω εδώ τον πίνακα του ΝΑΤΟ για το 2023, κύριε Υπουργέ, για να ξέρουμε τι λέμε. Είναι η Πολωνία, οι Ηνωμένες Πολιτείες και μετά η Ελλάδα τρίτη για το 2023. Άρα λοιπόν η Τουρκία πού βρίσκεται; Για κοιτάξτε, κύριε Υπουργέ, στο ένα είναι τρίτη από το τέλος 1,31.

Και θέλω να σας πω ωραία, αλλάζει ο τρόπος πολέμου και όλα αυτά. Πού το έχουμε συζητήσει αυτό; Πότε το συζητήσαμε; Πότε ήρθαν τα επιτελεία να μας εξηγήσουν; Εσείς πάτε και ψωνίζετε, κάνετε shopping. Αν δει κανείς όλη την ιστορία των εξοπλιστικών προγραμμάτων, είναι shopping, όπως έγινε και με τα F-35 για τα οποία δεν είπατε τίποτα και την απειλή τώρα του επερχόμενου Προέδρου των Ηνωμένων Πολιτειών.

Θέλω όμως να σας ρωτήσω κάτι άλλο, κύριε Υπουργέ. Σύμφωνα πάντα όχι με τα δικά μας κριτήρια, όχι μιας Αριστεράς που είναι μειωμένου πατριωτισμού, όπως είναι η Δεξιά γενικώς, αλλά του ΝΑΤΟ του ίδιου, αλλά και του Ελεγκτικού Συνεδρίου, που έχει τη συνταγματική ευθύνη να παρακολουθεί τον προϋπολογισμό, νούμερο ένα είναι τα εξοπλιστικά, η προμήθεια.

Ξέρετε ποιο είναι ο μεγάλος όγκος στον προϋπολογισμό, που εκεί θα πρέπει να διατίθεται; Είναι η λειτουργία, η υποστήριξη και οι υποδομές. Ξέρετε πόσο είναι στον τρέχοντα προϋπολογισμό αυτό το οποίο προϋπολογίζεται για τις υποδομές; Είναι 0,3%. Μπορείτε να μου απαντήσετε πόσο είναι για τα άλλα κράτη-μέλη του ΝΑΤΟ; Αν θέλετε με τη δική σας λογική.

Το Ελεγκτικό Συνέδριο σας λέει ότι για την αμυντική βιομηχανία δεν προβλέπεται απολύτως τίποτα. Λέτε συνέχεια για το ΕΛΚΑΚ, άκουσα και τους αντιπροσώπους κάποιους που θα πάρουν προγράμματα. Δεν θέλουμε ντίλερ ξένων δυνάμεων, ξένων χωρών στη χώρα, θέλουμε την αμυντική βιομηχανία τη δικιά μας. Και εκεί μη κάνετε συγκρίσεις με την Τουρκία.

Ανθρώπινο δυναμικό: Είναι η ίδια κατάσταση που αφορά όλη τη χώρα. Για τα στρατιωτικά νοσοκομεία; Για το ανθρώπινο δυναμικό; Σας λέω εκεί είναι ό,τι αφορά όλη τη χώρα. Τους καθηγητές, τους ανθρώπους που δουλεύουν στο δημόσιο, τους διπλωμάτες κ.λπ.. Έχουμε μπει σε μία αντίληψη όπου προσπαθείτε να μας πείσετε ότι ο πατριωτισμός ταυτίζεται με τον πατριωτισμό, ο οποίος «πατριωτισμός» -μέσα σε εισαγωγικά- με αυτό που υποβάλλει και επιβάλλει το ΝΑΤΟ. Και έχουμε ταυτίσει τα συμφέροντα της χώρας με αυτά του Ισραήλ. Τα είπε ο κ. Καζαμίας, δεν θα τα επαναλάβω.

Λέτε για σιδερένιο θόλο, όχι, δεν θα το πάρουμε από το Ισραήλ, θα το πάρουμε. Δεν έχουμε συζητήσει με κανέναν, με τα επιτελεία, με τις ηγεσίες να μας πουν τι χρειάζεται αυτή η χώρα, η χώρα μας. Γιατί για μας αυτό είναι ο πατριωτισμός, η χώρα μας! Λοιπόν το I-Rerstart. Τι έχει γίνει; Αλλά αυτά θέλουμε να συζητήσουμε στη Βουλή. Το P-3B τι έχει γίνει, που έχουν δοθεί τα λεφτά για τον εκσυγχρονισμό;

Δεν ψηφίζουμε, κύριε Υπουργέ, γιατί δεν υπάρχει διαφάνεια, δεν υπάρχει δημοκρατικότητα και δαπανώνται άπειρα λεφτά σε βάρος του ελληνικού λαού και είμαστε υποχρεωμένοι να λογοδοτήσουμε. Εγώ θα ντραπώ αύριο να έχω σηκώσει το χέρι μου, σε κάτι που δεν μπορώ να δώσω εξηγήσεις σε αυτό τον λαό, ο οποίος έχει περιορισμένη παιδεία, περιορισμένη υγεία, περιορισμένο κράτος κοινωνικής πρόνοιας. Να είμαστε σοβαροί πια! Και πατριωτισμός χωρίς κοινωνική δικαιοσύνη, δημοκρατία, δικαιώματα δεν υπάρχει.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Χήτας έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Σας ευχαριστώ.

Κύριε Υπουργέ, στο σημείο αυτό πριν προχωρήσω στα ερωτήματα και τις παρατηρήσεις μας, να ξεκαθαρίσουμε ότι η Ελληνική Λύση όπως κάνει κάθε χρόνο έτσι και φέτος θα υπερψηφίσει τις αμυντικές δαπάνες. Δεν το συζητάμε αυτό, το ξεκαθαρίζουμε και προχωράμε.

Κύριε Υπουργέ, καλά είναι τα «θα», σας άκουσα πριν από λίγο, αλλά τα όσα είπατε για την παραγωγή εξοπλιστικών από τη δικιά μας την πλευρά, το έχουμε προτείνει από το 2019. Θα θυμάστε κι εσείς τον Πρόεδρό μας να προτείνει την δημιουργία, κατασκευή και την παραγωγή drone δικών μας κ.λπ.. Έρχεστε στα λόγια μας μετά από πέντε, έξι χρόνια καθυστερημένα.

Υπάρχει ένα πρόβλημα που λέγεται αμυντική βιομηχανία, γιατί η αμυντική μας βιομηχανία, δυστυχώς, σέρνεται. Έχουμε μία ΕΛΒΟ αδρανή, έχουμε την ΕΑΒ σε πολύ κακή κατάσταση, έχουμε τα ΕΑΣ όπου επικρατεί επίσης μια θολή κατάσταση, οπότε δεν ξέρω πώς μπορούν να υλοποιηθούν όλα αυτά.

Ένα σχόλιο για τα αντισταθμιστικά οφέλη από τα εξοπλιστικά προγράμματα και ένα ερώτημα: Γιατί δεν παίρνουμε και δεν έχουμε αντισταθμιστικά οφέλη και εμείς; Παράδειγμα η Τουρκία φτάνει έως και 70%. Ένα ερώτημα είναι αυτό.

Πάμε τώρα σε κάποια θέματα και θα θέλαμε ως Ελληνική Λύση -αυτός είναι και ο λόγος του διαλόγου αυτού- ξεκάθαρες απαντήσεις, μια τοποθέτηση από εσάς, κύριε Δένδια. Τι λέει ο Νίκος Δένδιας; Θα αναφερθούμε σε αυτό το παγκόσμιο φαινόμενο, αυτή την παγκόσμια πατέντα που υπέγραψε η Κυβέρνησή σας και νομοθέτησε, τη μειωμένη επήρεια ΑΟΖ με την Αίγυπτο. Μειωμένη επήρεια. Αυτό είναι πραγματικά ένα παγκόσμιο φαινόμενο.

Γνωρίζετε ότι πολλά από τα προβλήματα που καλούμαστε τώρα να αντιμετωπίσουμε, κύριε Υπουργέ, με την Τουρκία έχουν ως αφετηρία αυτή τη μειωμένη ΑΟΖ, μια μειωμένη ΑΟΖ με την Αίγυπτο, η οποία άφησε τη μισή Ρόδο απέξω, άφησε το Καστελόριζο απέξω. Ακόμα-ακόμα και αυτό που έγινε στην Κάσο πριν από λίγο καιρό σχετίζεται με τη μειωμένη ΑΟΖ. Το εκμεταλλεύεται η Τουρκία

Και θέτουμε το εξής ερώτημα: Γιατί η Ελλάς δεν προχωράει στο μονομερές της δικαίωμα ανακήρυξης ΑΟΖ με την Κύπρο; Είναι ένα μονομερές δικαίωμα. Γιατί; Θέλουμε ο Νίκος ο Δένδιας να μας πει, εάν συμφωνείτε σήμερα ή διαφωνείτε ότι πρέπει χθες η Ελλάδα να έχει ανακηρύξει ΑΟΖ με την Κύπρο. Εσείς τι λέτε;

Επίσης δεύτερο ερώτημα: Ο Νίκος ο Δένδιας τι λέει; Συμφωνείτε με τον κ. Μητσοτάκη, τον κ. Ανδρουλάκη, τον κ. Τσίπρα που λένε «προσφυγή στη Χάγη»; Ο Νίκος Δένδιας συμφωνεί με προσφυγή στη Χάγη, χωρίς μάλιστα πρωτίστως να έχουμε ανακηρύξει ΑΟΖ με την Κύπρο ή τα 12 ναυτικά μίλια υφαλοκρηπίδας; Αν συμφωνείτε ή διαφωνείτε.

Αμυντική συνεργασία με Ηνωμένες Πολιτείες. Όταν συζητούνταν το νομοσχέδιο είχαμε εκφράσει τις επιφυλάξεις μας γιατί δίναμε γη και ύδωρ. Μετά από λίγο καιρό ενώ υπερψηφίστηκε -το ψηφίσατε και εσείς- είπατε ότι οι Ηνωμένες Πολιτείες μας ξεγέλασαν και ο Μπλίνκεν. Είπατε ότι μας ξεγέλασαν οι Ηνωμένες Πολιτείες, υπογράψατε κάτι το οποίο δεν υλοποιήθηκε. Άρα, λοιπόν, πώς μπορούμε εμείς να σας εμπιστευτούμε ως Κυβέρνηση;

Άλλο θέμα, κύριε Υπουργέ. Αποστρατικοποίηση νησιών. Έφυγαν τα τεθωρακισμένα οχήματα μεταφοράς προσωπικού τα γνωστά σε όλους μας ΤΟΜΠ, από τα νησιά μας, με την προϋπόθεση ότι θα έρθουν τα γερμανικά Marder, κάτι το οποίο δεν έγινε ποτέ. Θέλω να μου πείτε αν συμφωνείτε με αυτό που είπε ο Πρωθυπουργός. Θέσαμε το ερώτημα και στον κ. Γεραπετρίτη πριν από λίγο, στον Υπουργό Εξωτερικών, ο οποίος συμφώνησε με τον κ. Μητσοτάκη.

Θέτουμε το ίδιο ερώτημα και στον Υπουργό Άμυνας, τον κ. Δένδια και λέμε: Κύριε Δένδια, ο κ. Μητσοτάκης είπε ότι: «Αν είσαι σύμμαχος δεν πρέπει να σκέφτεσαι μόνο το δικό σου συμφέρον αλλά το συμμαχικό». Συμφωνείτε με αυτή τη δήλωση του Πρωθυπουργού; Εμείς τη χαρακτηρίζουμε απαράδεκτη. Ναι ή όχι;

Επίσης τότε ήσασταν, βέβαια, Υπουργός Εξωτερικών τώρα είστε Υπουργός Άμυνας. Όταν έγινε αυτό στείλαμε όπλα στην Ουκρανία. Τώρα ως Υπουργός Άμυνας συμφωνείτε με την αποστολή όπλων στην Ουκρανία, την ίδια ώρα που -δεν θα πω ότι είναι όπλα τα οποία έχει πληρώσει με αίμα ο ελληνικός λαός, αλλά πέραν τούτου- δεν έχουμε στείλει ούτε μια σφαίρα στην Κύπρο και έχουμε στείλει όπλα στην Ουκρανία. Συμφωνεί ο Νίκος Δένδιας με την αποστολή όπλων στην Ουκρανία; Είναι ένα ερώτημα ακόμα.

Και τελευταίο, αν θέλετε να μας διαφωτίσετε, γιατί υπάρχει ένα πολύ μεγάλο ενδιαφέρον και ανησυχία από τον κόσμο στον Έβρο. Αναφέρομαι, κύριε Υπουργέ, στην 7η Ταξιαρχία στον Προβατώνα που θέλετε να το κλείσετε. Εκεί ξέρετε υπάρχει μια πολύ μεγάλη ανησυχία. Ο νομός βράζει, ιδίως ο κεντρικός Έβρος από το Σουφλί και πάνω.

Να θυμίσω, κύριε Υπουργέ, ότι είναι μια περιοχή η οποία επλήγη από τις φωτιές τις καταστροφικές και την περιοχή αυτή πρέπει να τη στηρίξουμε και στρατιωτικά και οικονομικά και το Υπουργείο, η Κυβέρνηση πάει να κλείσει την 7η Ταξιαρχία. Θέλουμε μία τοποθέτηση και σε αυτό το θέμα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Υπάρχει κάποιος άλλος Κοινοβουλευτικός Εκπρόσωπος που έχει ζητήσει τον λόγο; Όχι.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μέλη του Συλλόγου Ηπειρωτών Νομού Μαγνησίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Υπουργέ, έχετε τον λόγο.

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Σας ευχαριστώ, κύριε Πρόεδρε. Θα προσπαθήσω να είμαι σύντομος.

Ευχαριστώ και τους συναδέλφους για τις ερωτήσεις τους και τις διευκρινίσεις που ζητήθηκαν. Θα προσπαθήσω να τις απαντήσω διευκρινίζοντας, όμως, κατ’ αρχάς ότι η παρούσα ιδιότητά μου είναι του Υπουργού Αμύνης, όχι του Υπουργού Εξωτερικών. Κατά συνέπεια θα απαντήσω σε ό,τι αφορά το Υπουργείο Άμυνας, όχι ό,τι αφορά το Υπουργείο Εξωτερικών.

Ως προς τα ζητήματα που παρατηρήθηκαν για τη μείωση των στελεχών, κύριε συνάδελφε, δεν αναφέρομαι σε κόμματα, γιατί θεωρώ ότι είναι εθνικό το θέμα, άρα θα προτιμήσω να το θεωρήσω ως ερωτήσεις συναδέλφων. Έχετε δίκιο, είναι μικρότεροι οι αριθμοί και εάν κανείς παρατηρήσει την πληθυσμιακή εξέλιξη της χώρας, η χώρα αντιμετωπίζει απειλή.

Εάν συνεχίσουμε έτσι, μέσα στον 21ο αιώνα θα είμαστε μια χώρα επτά εκατομμυρίων, κατά πλειοψηφία γερόντων. Και αυτό δεν μπορεί να αντιμετωπιστεί με επιδόματα. Ο χρόνος τον οποίο έχουμε μπροστά μας, αν δείτε την καμπύλη εξέλιξης του πληθυσμού, είναι απολύτως πιεστικός.

Το δημογραφικό για το Υπουργείο Εθνικής Άμυνας είναι η πρώτη απειλή για την ασφάλεια της χώρας. Μπορούμε να κουβεντιάσουμε πάρα πολύ σε αυτό. Κάνουμε διάφορες σκέψεις για το τι μπορεί να γίνει στο μέλλον. Όπως ξέρετε, θα ξεκινήσουμε την εθελοντική στράτευση γυναικών, για να μπορέσουμε να έχουμε κάποια στοιχεία αντιμετώπισης. Όμως, το πληθυσμιακό -το ξαναλέω στην Εθνική Αντιπροσωπεία- είναι η υπ’ αριθμόν ένα απειλή για τη χώρα. Με αυτό τον ρυθμό γεννήσεων, πολύ κάτω από το 2,1%, που είναι η διατήρησή μας σε ίσο επίπεδο, η χώρα απειλείται.

Ως προς το στεγαστικό, εξήγησα ότι η πρόθεση της Κυβέρνησης είναι μέχρι το 2030 κάθε στέλεχος των Ενόπλων Δυνάμεων, όταν μετατίθεται, να έχει ένα σπίτι εκεί που πηγαίνει. Και υπάρχει ήδη η χρηματοδότηση.

Στο νομοθέτημα που θα έρθει για την ακίνητη περιουσία των Ενόπλων Δυνάμεων -ελπίζω να έρθει μέσα στο πρώτο τρίμηνο του χρόνου, θα παρουσιαστεί στο Υπουργικό Συμβούλιο στις 23 του μηνός- υπάρχουν και οι αριθμοί που εξηγούν αυτή την απάντηση. Θα επεκταθούμε τότε.

Όσον αφορά την ερώτηση σχετικά με τον αντιπυραυλικό θόλο, θα μου επιτρέψετε, κύριε Καζαμία, να πω ότι είναι λάθος η περιγραφή του θόλου ως αντιπυραυλικού και πιθανόν υπάρχει σύγχυση δύο διαφορετικών πραγμάτων που είπα.

Υπάρχει ο ένας θόλος, ο οποίος είναι και αντιπυραυλικός και αντι-drone. Και αντιλαμβάνεται κανείς ότι η πραγματικότητα για την Ελλάδα -δεν μπορώ βεβαίως να επεκταθώ σε επίπεδο δημόσιας τοποθέτησης γι’ αυτό- δεν είναι ίδια με του Ισραήλ. Το Ισραήλ αντιμετωπίζει κίνδυνο από ρουκέτες και πυραυλικές επιθέσεις. Για εμάς το ζήτημα είναι πολύ περισσότερο ζήτημα drones. Άρα το πού κατευθύνουμε τον σχεδιασμό είναι κάτι το τελείως διαφορετικό.

Επίσης, δεν πρέπει αυτό να συγχέεται με το πυραυλικό τείχος το οποίο είναι αντι-ship, εναντίον πλοίων. Είναι τρία πράγματα. Τα δύο είναι ενιαία, ένας ενιαίος θόλος, που απευθύνεται στον αέρα, και ένα άλλο τείχος -όχι θόλος- που απευθύνεται στη θάλασσα.

Βεβαίως, δεν υπάρχει ένας προνομιακός συνομιλητής της χώρας. Βεβαίως δεν υπάρχει. Η διαδικασία αυτή θα είναι διαδικασία ανταγωνιστικών προσφορών. Αλίμονο! Δεν μπορείς να πας να πάρεις μόνο…

Κατ’ αρχάς, δεν το επιτρέπει το κοινοτικό δίκαιο.

Και βεβαίως, για όλα αυτά τα θέματα θα ενημερωθεί η αρμόδια επιτροπή, κύριε Δαβάκη, της οποίας έχετε την προεδρία, όταν γίνει η συζήτηση για τα εξοπλιστικά, που θα γίνει αμέσως μετά. Τελείωσε η συζήτηση για τη δομή δυνάμεων. Θα περάσει στο ΚΥΣΕΑ η δομή δυνάμεων τις αμέσως προσεχείς ημέρες και μετά θα παρουσιαστεί στη Βουλή για πρώτη φορά -γιατί άκουσα τα περί αδιαφάνειας κ.λπ.- στη νέα ελληνική ιστορία ο δεκαετής σχεδιασμός εξοπλιστικών. Και μάλιστα, στην πραγματικότητα θα είναι εικοσαετής, δέκα συν δέκα, δηλαδή το τι γίνεται μετά από αυτό. Και θα είναι εντός δημοσιονομικού πλαισίου, μετά από διαπραγματεύσεις με το Υπουργείο Οικονομικών, για να μην τεθεί σε οποιαδήποτε αμφισβήτηση η δημοσιονομική σταθερότητα της χώρας. Γιατί βεβαίως αν τεθούμε σε επιτήρηση, άντε μετά να εξηγήσουμε ότι έχουμε δίκιο.

Εδώ ανοίγω παρένθεση. Η ευρωπαϊκή προσέγγιση, κυρίες και κύριοι συνάδελφοι, της Ευρωπαϊκής Ένωσης είναι σχιζοφρενική. Από τη μία πλευρά μας καλεί να δημιουργήσουμε αυτόνομο βραχίονα άμυνας και από την άλλη μας θέτει ένα στενότατο δημοσιονομικό κολάρο και μας θέτει σε επιτήρηση αν το υπερβούμε, χωρίς να αξιολογήσει πριν αν ήταν απαραίτητη η υπέρβαση. Αυτά δεν είναι σοβαρά πράγματα από πλευράς της Ευρώπης. Αλλά, αυτό είναι μια άλλη συζήτηση.

Αν με ρωτήσετε αν θα μετέχουν εταιρείες του Ισραήλ στον διάλογο, θα μετέχουν, ναι. Διότι η Ευρωπαϊκή Ένωση και εμείς δεν έχουμε επιβάλει κυρώσεις στο Ισραήλ. Αυτή είναι η πραγματικότητα. Αν η Ευρωπαϊκή Ένωση επιβάλει κυρώσεις σε ισραηλινές εταιρείες, η Ελλάδα δεν πρόκειται να πάρει προσφορές από ισραηλινές εταιρείες.

Οφείλω να πω, κυρία συνάδελφε, ότι πρώτη φορά άκουσα ότι η Τουρκία υποεξοπλίζεται. Με εκπλήξατε. Μακάρι! Τι να σας πω; Μακάρι! Είπατε ότι η Τουρκία έχει πολύ περιορισμένες δαπάνες στο Ακαθάριστο Εθνικό Προϊόν της για την άμυνα…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Μην διαστρέφετε…

**ΝΙΚΟΛΑΟΣ - ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας):** Μην με διακόπτετε. Εγώ σας άκουσα. Η στοιχειώδης ευγένεια, την οποία είναι βέβαιο ότι έχετε, επιβάλει να με ακούσετε και να μην με διακόπτετε. Δεν σας διέκοψα ποτέ.

Είναι δικαίωμά σας να θεωρείτε ότι η Τουρκία υποεξοπλίζεται. Λυπάμαι, αλλά αυτό αντίκειται, όχι μόνο στους αριθμούς, αλλά και στην κοινή αντίληψη.

Ξαναλέω. Δεν θα υπάρξει ευτυχέστερη στιγμή στη ζωή όλων ημών -διότι ουδενός αμφισβητώ τον πατριωτισμό- όταν θα καταλήξουμε όλοι εδώ ότι η Τουρκία υποεξοπλίζεται, ότι έχει μια διαφορετική προσέγγιση και ότι δεν υπάρχει κανένας λόγος εμείς να πηγαίνουμε σε εξοπλισμούς. Μακάρι! Αλλά, για την ώρα οι αριθμοί είναι αυτοί που σας έδωσα.

Θέλετε να σας δώσω και έναν χειρότερο αριθμό; Γιατί σας έδωσα μόνο τον στενό αριθμό των εξοπλιστικών τους. Οι συνολικές τους δαπάνες είναι 47 δισεκατομμύρια για την εθνική τους ασφάλεια, γιατί εκεί περιλαμβάνονται και οι μη στρατιωτικές μονάδες έντονου στρατιωτικού ρόλου, όπως η στρατοχωροφυλακή.

Αρκεί να πάρετε φωτογραφίες από μια τουρκική εφημερίδα στην πρώτη σελίδα και θα δείτε πάντα τον Πρόεδρο Ερντογάν να εγκαινιάζει μια καινούργια πλατφόρμα, είτε είναι πλοίο, είτε είναι αεροπλάνο, είτε τοκάν, είτε είναι drone. Όχι, να λέμε τώρα ότι και η Τουρκία υποεξοπλίζεται!

Ως προς το F-35 και πάλι, εγώ δεν ήμουνα στην Εθνική Αντιπροσωπεία που εξήγησα στον ναύαρχο Αποστολάκη -δεν είναι τώρα εδώ ο ναύαρχος- γιατί προχωράμε στο F-35; Σας παρακαλώ, θυμηθείτε το τι είπα. Είπα ότι προχωράμε τώρα, γιατί δεν ξέρουμε τι θα συμβεί στις εκλογές στις Ηνωμένες Πολιτείες της Αμερικής και δεν ξέρουμε μια διαφορετική κυβέρνηση στις Ηνωμένες Πολιτείες της Αμερικής αν θα διατηρήσει την απόφαση αποκλεισμού της Τουρκίας από το πρόγραμμα των F-35. Και δεν μπορεί η Ελλάδα να αναλάβει το ρίσκο η Τουρκία να έχει F-35 και η Ελλάδα να μην έχει F-35.

Μάλιστα, στην επιτροπή στη Βουλή, επειδή ήταν κεκλεισμένων των θυρών, σας έκανα και αξιολόγηση των δύο τύπων αεροσκαφών, του F-35 και του F-16 σε επίπεδο 70 Viper, για να εξηγήσω την ανάγκη να συμβεί αυτό. Δεν τα θυμάστε αυτά;

Όσον αφορά ότι δεν δίνουμε εξηγήσεις, με συγχωρείτε, αλλά η δομή δυνάμεων δεν πέρασε από την αρμόδια Επιτροπή Εξωτερικών και Άμυνας της Βουλής; Δεν ήταν εκεί οι αρχηγοί των επιτελείων, εκτός από τον Υπουργό και τον Υφυπουργό και τον Γενικό Γραμματέα; Δεν ήταν ανοιχτή σε οποιαδήποτε ερώτηση θέλατε να υποβάλετε; Απαγόρευσε κανείς; Υπήρξε ερώτηση που υπεβλήθη και δεν απαντήθηκε; Πώς εμφανίζονται τα καινοφανή ότι εν κρυπτώ και παραβύστω αποφασίζουμε;

Ποια είναι η σειρά, δε, που αναφέρεται; Πρώτα εγκρίνεται η δομή δυνάμεων και μετά εγκρίνονται τα όπλα για τη δομή δυνάμεων, το εξοπλιστικό. Αυτό ακολουθούμε. Πώς θα πηγαίναμε, ανάποδα; Πρώτα τα όπλα και μετά τους ανθρώπους;

Το ξαναλέω, δεν υπάρχουν σε αυτά στεγανά. Το μόνο στεγανό είναι η εθνική ασφάλεια. Θα έρθουν τα εξοπλιστικά, θα συζητήσουμε το κάθε πράγμα ξεχωριστά και πού πάμε. Όμως, πρέπει όλοι να έχουμε μια κατανόηση, ότι είναι τέτοια η διαφορά των δαπανωμένων χρημάτων που αν δεν πάμε σε έξυπνες και διαφορετικές λύσεις, δεν μπορούμε να τα αντιμετωπίσουμε. Αυτό υπηρετούν και το τείχος και οι θόλοι και το ΕΛΚΑΚ.

Όσον αφορά το ζήτημα των αντισταθμιστικών που τέθηκε, κυρίες και κύριοι συνάδελφοι, πρέπει να είμαστε εδώ ειλικρινείς. Τα αντισταθμιστικά ως τέτοια ήταν η μία από τις πηγές διαφθοράς στο ελληνικό πολιτικό σύστημα.

Τι ήταν τα αντισταθμιστικά; Στη βασική τιμή του όπλου προστίθετο ένα ποσό, το οποίο διαχειριζόταν η εταιρεία που πουλούσε το όπλο, επιστρέφοντάς το για υποδομές ή άλλα σε υπεργολάβους τους οποίους αυτή επέλεγε εντός της ελληνικής αγοράς. Είναι αυτό ή δεν είναι αυτό;

Εμείς δεν κάνουμε κάτι τέτοιο. Εμείς αυτό που ζητάμε είναι ποσοστό της τιμής της πλατφόρμας που αγοράζεται να επενδύεται στην Ελλάδα, δηλαδή να υπάρχει Έλληνας υποκατασκευαστής.

Πηγαίνοντας στους Γάλλους για να συζητήσουμε την πιθανότητα της τετάρτης Belharra, είπαμε ότι πρέπει αυτό για τις φρεγάτες να ανέβει στο 15%. Και υπάρχει έγγραφο με την υπογραφή μου στη Γενική Διεύθυνση Εξοπλισμών, που λέει ότι ξένος προμηθευτής θα ζητείται να μπει στη λογική του 15% ως στοιχείο της διαπραγμάτευσης και της ανάθεσης.

Η μεγάλη μας ελπίδα, κυρίες και κύριοι συνάδελφοι, δεν είναι εκεί. Η μεγάλη μας ελπίδα είναι το ΕΛΚΑΚ. Το ΕΛΚΑΚ είναι η μόχλευση χρημάτων για να υπάρξει ελληνική παραγωγή. Και η ελληνική παραγωγή δεν θα είναι οι μεγάλες πλατφόρμες. Δεν θα φτιάξουμε αεροπλάνο Stelth εμείς αύριο το πρωί.

Στο ΕΛΚΑΚ -κοιτάξτε τους αριθμούς-, ήδη ένα «βρέφος» μηνών…

Αυτό είναι το ΕΛΚΑΚ. Ακόμα ο κ. Πετραλιάς δεν έχει εγκρίνει τους κανονισμούς αμοιβής του διοικητικού του συμβουλίου. Το ενέκρινε χθες.

Διαχειρίζεται ογδόντα ένα προγράμματα 166 εκατομμυρίων από τα οποία τα 80 εκατομμύρια είναι από το ΝΑΤΟ και την Ευρωπαϊκή Ένωση, δεν είναι ελληνικά λεφτά και προσβλέπει σε διακρατικά προγράμματα 2,8 δισεκατομμυρίων ευρώ, για να πάμε σε προϊόντα νέας τεχνολογίας, καινοτομίας. Και το ΕΛΚΑΚ δεν είναι προϊόν της ευφυΐας Υπουργού ή Υφυπουργού ή Κυβέρνησης. Είναι το Blooprint που ακολουθούν όλες οι προηγμένες χώρες στον κόσμο, απλώς εμείς δεν είχαμε.

Χθες ήλθε στην Ελλάδα ο ανάλογος γαλλικός φορέας: Essence de la renovation de la defense. Στην Αμερική λέγεται Darpaκαι Info Quest. Αν σας έλεγα τώρα «info quest», μετά από δύο βδομάδες θα έλθει κάποιο κόμμα της Αριστεράς και θα μας πει: «Ναι, το info quest χρηματοδοτείται από τη CIA», αίσχος! Ναι, το info quest χρηματοδοτείται από τη CIA. Αλήθεια είναι αυτό, σας το λέω εγώ. Αλλά αυτό είναι το διεθνές πρότυπο παραγωγής-καινοτομίας και η Darpaχρηματοδοτείται από το Υπουργείο Άμυνας των Ηνωμένων Πολιτειών. Και οι Άγγλοι έχουν κάτι ανάλογο και οι Εμιρατινοί έχουν κάτι ανάλογο. Έτσι θα πάμε μπροστά, όχι απλώς, αγοράζοντας, όπως μέχρι τώρα.

Συμφωνία με τις Ηνωμένες Πολιτείες. Εγώ είμαι περήφανος για τις δύο στρατιωτικές συμφωνίες με τις Ηνωμένες Πολιτείες που φέρουν την υπογραφή μου. Όπως και για τη συμφωνία με τη Γαλλία, όπως και για τη συμφωνία με τα Εμιράτα. Οι συμφωνίες με τις Ηνωμένες Πολιτείες, κυρίες και κύριοι συνάδελφοι, έβαλαν την Αλεξανδρούπολη στον χάρτη και αυτό είναι απολύτως απαραίτητο για εθνικούς λόγους και το ξέρετε και δεν υπάρχει αμφισβήτηση γι’ αυτό.

Οι Ηνωμένες Πολιτείες, αυτά που προέβλεπαν αυτές οι συμφωνίες, τα τήρησαν. Ξέρετε τι δεν τήρησαν; Αυτά που προβλέπει η επιστολή Μπλίνκεν. Αυτά που έγραψε ο Υπουργός Μπλίνκεν στον Πρωθυπουργό δεν τηρήθηκαν από τις Ηνωμένες Πολιτείες -και το είπα ευθέως- και γι’ αυτό δεν έχει ευθύνη ούτε η Κυβέρνηση ούτε ο Έλληνας Πρωθυπουργός ούτε η χώρα μας. Έγραφαν «LCS» και μας μας πρότειναν «LCS» χωρίς διορθωμένο το σύστημα πρόωσης. Αυτό έλειπε να τις πάρουμε και με ανάγκη να πληρώσουμε 50 εκατομμύρια για την καθεμία. Όχι, χίλιες φορές, όχι. Και εσείς την ίδια απόφαση θα παίρνατε, με αυτήν που πήρα εγώ.

Αποστρατικοποίηση των νησιών. Πολύ ευαίσθητο θέμα. Επιτρέψτε μου να σας πω, με όλο τον σεβασμό, πως ό,τι λέτε είναι ανακριβές. Και οποτεδήποτε θέλετε, είμαι απολύτως στη διάθεσή σας να σας πω τι είναι ακριβές. Σας διαβεβαιώ, όμως, ότι έχουμε απόλυτη συνείδηση -απόλυτη συνείδηση!- και απέναντι στα νησιά του ανατολικού Αιγαίου βρίσκεται ο μεγαλύτερος αποβατικός στόλος της Μεσογείου.

Όπως δεν αμφισβητώ τον πατριωτισμό οιουδήποτε, παρακαλώ μην αμφισβητήσετε και τον δικό μου. Ξέρουμε τι μας γίνεται. Είμαι στη διάθεσή σας να εξηγήσω -κατ’ ιδίαν, βεβαίως- ή εν πάση περιπτώσει, με συνθήκες εθνικού απορρήτου.

Κυρίες και κύριοι συνάδελφοι, καταλήγω λέγοντας το εξής: Ουδενός αμφισβητούμε -εννοώ η Κυβέρνηση Μητσοτάκη- τον πατριωτισμό. Όμως, είμαστε σε μια ευαίσθητη καμπή. Τη διευρυνόμενη γκάμα διεκδικήσεων εναντίον της πατρίδας μας τη βλέπετε. Τη ζείτε καθημερινά. Χρειαζόμαστε εθνική συναίνεση. Το δίλημμα «βούτυρο ή όπλα» είναι ψευδεπίγραφο. Εάν δεν έχεις όπλα, το βούτυρο θα το φάει άλλος, δεν θα το φας εσύ. Και δεν έχετε το μονοπώλιο της καρδιάς. Και εμείς θέλουμε σχολεία. Και εμείς θέλουμε νοσοκομεία. Τα προτιμάμε από τα F35. Τα προτιμάμε από τα Rafale, αλλά για να τα έχουμε αυτά, πρέπει να έχουμε τα F35 και να έχουμε τα Rafale.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, τον λόγο, παρακαλώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Αναγνωστοπούλου, παρακαλώ. Δεν σας σταματάω με τίποτα.

Ελάτε, ελάτε, έχετε τον λόγο. Είναι η τρίτη σας και τελευταία παρέμβαση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, ναι, κύριε Πρόεδρε, είναι θέμα ηθικής τάξης, ευχαριστώ.

Ποτέ δεν είπα την έκφραση «που εξοπλίζεται η Τουρκία», γιατί αυτά δημιουργούν πάντα κουτσομπολίστικα θέματα. Δεν λέω για σας, αλλά απ’ αυτούς που θα τα πάρουν. Ενώ εγώ σας είπα απλώς: «Αν τον αμφισβητείτε, είναι του ΝΑΤΟ» επί των προϋπολογισμών, το ποσοστό επί του ΑΕΠ. Λοιπόν, αν το αμφισβητείτε, αμφισβητείστε το. Εγώ αυτό σας έδειξα. Γιατί, κύριε Υπουργέ -και το ξέρετε πολύ καλά- δεν έχω αμφισβητήσει τον πατριωτισμό κανενός. Δεν επιτρέπω, όμως, και σε κανέναν να αφήνει υπονοούμενα για τον πατριωτισμό τον δικό μας, της Αριστεράς, εν γένει!

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Μπάρκα, μετά ο κ. Στύλιος, μετά ο κ. Κατσιβαρδάς και μετά ο κ. Σκέρτσος.

Ορίστε, κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Να πω ότι έχουμε ευθύνη εμείς οι Βουλευτές, να σεβόμαστε τον εαυτό μας και τον ρόλο της Βουλής. Όχι οι Υπουργοί ούτε το Προεδρείο, αλλά οι Βουλευτές. Και να σεβόμαστε και τους χρόνους, γιατί όλοι θέλουμε να μιλήσουμε και δεν μπορεί το τελευταίο τρίωρο να έχουν μιλήσει μόνο δύο Βουλευτές.

Έχω τη χαρά να έχω μπροστά μου τον Υπουργό Άμυνας, ο οποίος έκανε μια διεξοδική ανάλυση για τον προϋπολογισμό που συζητούμε και ο οποίος ήταν και ο τέως Υπουργός Εξωτερικών, πράγματα τα οποία έχουν σχέση το ένα με το άλλο. Διότι εδώ ο κ. Γεραπετρίτης το πρωί μας είπε -φαντάζομαι και ο Υπουργός Άμυνας το ίδιο πιστεύει- ότι η άμυνα της χώρας, πέραν των οπλικών συστημάτων, πρέπει να έχει και δυνατή εξωτερική πολιτική.

Κύριε Κουκουλόπουλε, τουλάχιστον, να σέβεστε τους Βουλευτές, σας παρακαλώ!

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Σε μένα το λέτε αυτό;

**ΚΩΝΣΤΑΝΤΙΝΟΣ ΜΠΑΡΚΑΣ:** Ναι σε σας, που μιλάτε με τους Υπουργούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, ψυχραιμία λίγο. Είναι η ώρα δύσκολη, μεσημέρι…

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ήταν κάτι σοβαρό…

**ΚΩΝΣΤΑΝΤΙΝΟΣ ΜΠΑΡΚΑΣ:** Πρέπει να σεβόμαστε τους συναδέλφους, κύριε συνάδελφε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, παρακαλώ! Με σεβασμό…

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ζητώ συγγνώμη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, δόθηκαν οι εξηγήσεις.

Κύριε Μπάρκα, βάζω τον χρόνο από την αρχή, συνεχίστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ, κύριε Πρόεδρε, δεν θα τον χρειαστώ.

Λέω, λοιπόν, ότι θα πρέπει να δοθεί και βάρος στη διπλωματία. Και επειδή, κύριε Υπουργέ, μας ενημερώσατε για τον προϋπολογισμό του Υπουργείου Άμυνας της Τουρκίας, ενημερώστε μας σας παρακαλώ, ο προϋπολογισμός της Τουρκίας, σε σχέση με το Υπουργείο Εξωτερικών είναι ο ίδιος με της Ελλάδας; Διότι εδώ ο κ. Γεραπετρίτης το πρωί μας είπε ότι είναι μειωμένος και χρειαζόμαστε παραπάνω χρήματα σε σχέση με το Υπουργείο Εξωτερικών.

**ΕΙΡΗΝΗ (ΡΕΝΑ) ΔΟΥΡΟΥ:** Κι ο κ. Δένδιας το είχε πει.

**ΚΩΝΣΤΑΝΤΙΝΟΣ ΜΠΑΡΚΑΣ:** Κι ο κ. Δένδιας το έχει πει, προφανώς, ακριβώς για να υπερασπιστεί τα συμφέροντα της χώρας. Φαντάζομαι, συμφωνείτε σε αυτό.

Δεύτερον. Κύριε Υπουργέ, πριν από λίγο, εσείς παραδεχτήκατε ότι η αποχώρηση στελεχών από το Υπουργείο Άμυνας και το γεγονός ότι νέα παιδιά δεν επιλέγουν τις στρατιωτικές σχολές, θα μας οδηγήσει σε πολύ μεγάλα προβλήματα στο μέλλον. Και ρωτάει κανείς: Για να μπορέσει κάποιος να χρησιμοποιήσει τα οπλικά συστήματα που παίρνει η χώρα μας, ποιοι άνθρωποι θα κάνουν χρήση αυτών, εφόσον θα δημιουργηθεί τέτοιου είδους ζήτημα;

Πρέπει, λοιπόν, κύριε Υπουργέ -το καταλαβαίνετε και εσείς, εμείς το έχουμε αναδείξει και με την αρμόδια τομεάρχη μας- να δοθεί βάρος και στη διπλωματία. Η ελληνική διπλωματία, δυστυχώς, πάσχει. Ο προϋπολογισμός της χώρας πάσχει στην ελληνική διπλωματία.

Ήταν εδώ ο Υπουργός Παιδείας ο οποίος μας ενημέρωσε για διάφορα πράγματα, τα οποία κάνει το Υπουργείο Παιδείας. Κοιτάξτε να δείτε, την ώρα που ο προϋπολογισμός λέει ότι θα ρίξει το βάρος στην παιδεία και θα πάρει διαδραστικούς πίνακες, να ενημερώσουμε ότι η Σουηδία -ο Υπουργός Παιδείας έχει έτσι ένα σοσιαλιστικό παρελθόν- βγάζει τους διαδραστικούς πίνακες από τα σχολεία, όπως και τα κινητά και τα τάμπλετ και επιστρέφει πάλι στην κιμωλία. Γιατί; Διότι μέσα από έρευνες που κάνανε εκεί στην κυβέρνησή τους, είπαν ότι θα βοηθήσει τα παιδιά στην εκμάθησή τους και δεν θα έχουν ζητήματα απόσπασης προσοχής.

Εμείς λοιπόν, κατά την άποψή μου, είμαστε δέκα χρόνια πίσω. Φαντάζομαι ότι σε δέκα χρόνια, αν είμαστε όλοι εδώ -αν, τέλος πάντων, είμαστε εν ζωή- θα κουβεντιάζουμε για το πώς θα βγάζουμε τους διαδραστικούς πίνακες που σήμερα αγοράζουμε -και που η Ευρώπη αποσύρει από το εκπαιδευτικό σύστημα- από τα σχολεία μας.

Έκανα αναφορά στα ελληνικά σχολεία του εξωτερικού.

Κύριε Υπουργέ, ως τέως Υπουργός Εξωτερικών, έχετε επισκεφθεί σε πολλά σχολεία του εξωτερικού Έλληνες οι οποίοι ζουν στο εξωτερικό. Γνωρίζετε ότι καθηγητές που αποσπώνται στα ελληνικά σχολεία εκεί, φεύγουν, διότι το κονδύλι που αφορά τη διαβίωσή τους στις χώρες του εξωτερικού δεν τους βοηθά να ζήσουν.

Παράδειγμα εγώ έχω τη Νορβηγία, όπου εκεί έχουμε μεγάλο ελληνισμό, γιατί νέα παιδιά -κυρίως, μηχανικοί- τα χρόνια της κρίσης πήγαν και μένουν στη Νορβηγία. Δεν μπορεί μια καθηγήτρια να ζήσει με το επίδομα το οποίο παράσχει το Υπουργείο Παιδείας στους ανθρώπους αυτούς, γιατί τα ενοίκια είναι στο Θεό και άρα, δεν τους φτάνουν τα χρήματα. Ή παραδείγματος χάριν, τα σχολεία της Αιγύπτου. Επειδή εγώ έχω συγγενικό πρόσωπο -το γνωρίζετε- το οποίο μένει στην Αίγυπτο, δεν μπορούν να πάνε τα παιδιά στα ελληνικά σχολεία, ακριβώς γιατί δεν υπάρχουν καθηγητές. Άρα, για ποιον ελληνισμό και για ποια στήριξη συζητάμε;

Όσον αφορά στα ιδιωτικά πανεπιστήμια δεν χρειάζεται να πω ότι μεγάλη επιτυχία της μεταρρύθμισης που κάνατε είναι να ανοίξει στο Ελληνικό μία ιατρική σχολή ενός fund το οποίο είναι σε όροφο. Μια χαρά σχολή είναι αυτή. Και μάλιστα το fund έχει αγοράσει και μια μεγάλη εταιρεία ιδιωτικής υγείας. Καρπώνεται περίπου το μισό των χρημάτων που δαπανά ο ελληνικός λαός στην ιδιωτική παιδεία και άρα θα φτιάχνει τι; Γιατρούς οι οποίοι θα δουλεύουν στα δικά της νοσοκομεία στα οποία πηγαίνουν οι Έλληνες πολίτες. Αντί να φτιάχνουμε τη δημόσια υγεία, αυτό που κάνουμε είναι να φτιάχνουμε τις εταιρείες οι οποίες καρπώνονται την ιδιωτική υγεία.

Η κ. Κεραμέως πήγε στην Ολλανδία προ ημερών για το Rebrain Greece. Εκεί, λοιπόν, σύμφωνα με το Υπουργείο Εργασίας η ανταπόκριση των ενδιαφερομένων, των ανθρώπων δηλαδή που τους έκανε ενημέρωση για το πώς πρέπει να γυρίσουν στην χώρα μας και να εργαστούν εδώ, νέα παιδιά τα οποία ζουν στην Ολλανδία, ήταν εντυπωσιακά μεγάλη καθώς οι συμμετέχοντες ξεπέρασαν τους χίλιους εκατό γεγονός που υποδηλώνει πολύ μεγάλο ενδιαφέρον.

Τι δεν μας είπε όμως το Υπουργείο Εργασίας; Ως εδώ όλα καλά. Σε ερώτηση λοιπόν του κοινού για το τι συμβαίνει στην Ελλάδα, μιας και στην Ολλανδία το μεγαλύτερο ποσοστό των εργαζομένων δουλεύει τετραήμερο οκτάωρο με πενθήμερο μισθό στον ιδιωτικό τομέα –κύριε Υπουργέ, είμαι υπέρ του ιδιωτικού τομέα, μαζί με εσάς συμβαδίζω- η κ. Κεραμέως είπε «και στην Ελλάδα έχουμε θεσπίσει τετραήμερη εργασία, αλλά δουλεύουνε δέκα ώρες». Δηλαδή, τετραήμερο αλλά δουλεύεις δέκα ώρες. Εκεί, λοιπόν το πλήθος των χιλίων εκατό Ελλήνων του εξωτερικού ξέσπασε στα γέλια με την κ. Κεραμέως. Στη συνέχεια εκπρόσωπος τράπεζας που συμμετείχε εκεί σε αυτό το Rebrain Greece είπε στους παρευρισκόμενους, στους χίλιους εκατό Έλληνες «αν σκέφτεστε να επιστρέψετε στην Ελλάδα -σας το προτείνω να πάτε για δουλειά- ετοιμαστείτε για αποστολή στο εξωτερικό και κυρίως στο Αφγανιστάν». Έτσι περιέγραψε ένα τραπεζικό στέλεχος τον τρόπο με τον οποίο εργαζόμαστε στη χώρα μας.

Το κερασάκι δε στην τούρτα αυτού του Rebrain Greece το έβαλε ένας εκπρόσωπος της Νέας Δημοκρατίας ο οποίος είναι και υπάλληλος του Υπουργείου Εξωτερικών. Καλό είναι αυτό. Να υπάρχει μια συσχέτιση. Να ξέρει τι λέει το κόμμα με το Υπουργείο. Είπε στους Έλληνες πως οφείλουν να επιστρέψουν στη χώρα κάτω από αυτές τις συνθήκες εργασίας ώστε να επιστρέψουν στην Ελλάδα αυτά που τους έδωσε. Ένα θαλασσοδάνειο, δηλαδή, έχουμε δώσει στους Έλληνες του εξωτερικού και αυτοί οφείλουν τώρα να επιστρέψουν τα δανεικά πίσω.

Ο προϋπολογισμός της Νέας Δημοκρατίας για ακόμη μια φορά είναι ένας προϋπολογισμός ανασφάλειας, ένας προϋπολογισμός που κατά την άποψή μας οδηγεί στην παραπάνω μείωση του βιοτικού επιπέδου των Ελλήνων και των Ελληνίδων. Γι’ αυτό κι εμείς θα τον καταψηφίσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πολύ ωραία.

Ο κ. Στύλιος έχει τον λόγο. Αμέσως μετά ο κ. Κατσιβαρδάς. Κι αμέσως μετά ο κύριος Υπουργός.

Ορίστε, κύριε Στύλιο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η έγκριση του προϋπολογισμού είναι μια πράξη βαθιάς κοινοβουλευτικής ευθύνης. Μέσω αυτής εξουσιοδοτείται η Κυβέρνηση να εφαρμόσει τις δημοσιονομικές πολιτικές της τον επόμενο χρόνο.

Σε ένα οργανωμένο κράτος ο προϋπολογισμός απεικονίζει τις οικονομικές προτεραιότητες και εγγυάται τη διαφάνεια και τη νομιμότητα στη διαχείριση του δημοσίου χρήματος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, αν μου επιτρέπετε, θα ήθελα να ανακοινώσω ένα σχολείο που ξέχασα.

**ΓΕΩΡΓΙΟΣ ΣΤΥΛΙΟΣ:** Βεβαίως. Ό,τι πει το Προεδρείο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και δύο συνοδοί εκπαιδευτικοί από το 106ο Δημοτικό Σχολείο Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ευχαριστούμε, κύριε συνάδελφε. Παρακαλώ, συνεχίστε.

**ΓΕΩΡΓΙΟΣ ΣΤΥΛΙΟΣ:** Σε ένα οργανωμένο κράτος ο προϋπολογισμός απεικονίζει τις οικονομικές προτεραιότητες και εγγυάται τη διαφάνεια και τη νομιμότητα στη διαχείριση του δημόσιου χρήματος. Ο φετινός προϋπολογισμός μάλιστα διαφέρει σε σχέση με προηγούμενους, καθώς κατατίθεται εντός ενός νέου πλαισίου οικονομικής διακυβέρνησης της Ευρωπαϊκής Ένωσης με τον Κανονισμό 1263/2024. Οι χώρες έχουν συμφωνήσει σε κοινούς ευρωπαϊκούς δημοσιονομικούς κανόνες που δεσμεύονται να ακολουθούν. Ο προϋπολογισμός του 2025, που θα καταψηφίσει η Αντιπολίτευση, είναι ένας από τους οκτώ προϋπολογισμούς χωρών της Ευρωπαϊκής Ένωσης που εγκρίθηκε χωρίς καμία επιφύλαξη από την Ευρωπαϊκή Επιτροπή.

Κυρίες και κύριοι συνάδελφοι, ο προϋπολογισμός του 2025 έρχεται ως συνέχεια της σταθερής αναπτυξιακής πορείας της ελληνικής οικονομίας τα τελευταία πεντέμισι χρόνια. Πάνω σε αυτή την πορεία και τα θετικά της συνδυάζει τη δημοσιονομική σταθερότητα, την ανάπτυξη και την κοινωνική συνοχή. Βασική αρχή η σύνεση και η σοβαρότητα. Απαράβατος κανόνας μας να δίνουμε από αυτά που έχουμε. Και στόχος να επιστρέφονται στην κοινωνία και στους πολίτες τα κέρδη της ανάπτυξης με μείωση φόρων, αντιμετώπιση της φοροδιαφυγής, αύξηση του παραγόμενου πλούτου και στοχευμένες πολιτικές για τους πιο αδύναμους.

Κυρίες και κύριοι συνάδελφοι, με αίσθημα ευθύνης και πρόνοιας ο φετινός προϋπολογισμός περιλαμβάνει μέτρα στήριξης ιδίως για τους αγρότες και την ελληνική περιφέρεια. Μόνιμη επιστροφή του Ειδικού Φόρου Κατανάλωσης για το αγροτικό πετρέλαιο που επιβλήθηκε το 2016 και ίσχυσε από το 2017 από την κυβέρνηση ΣΥΡΙΖΑ - ΑΝΕΛ. Οριστική κατάργηση του τέλους επιτηδεύματος. Ενίσχυση του ΕΛΓΑ κατά 40 εκατομμύρια. Μείωση κατά μία ποσοστιαία μονάδα των ασφαλιστικών εισφορών. Επέκταση του μειωμένου κατά 50% τεκμηρίου για τους ελεύθερους επαγγελματίες και τους αγρότες σε κοινότητες έως 1.500 κατοίκους. Το πρόγραμμα «ΓΑΙΑ» για την ενέργεια με τιμή ρεύματος σε πραγματικά χαμηλά επίπεδα.

Όλα αυτά βοηθούν να γίνουν οικονομίες κλίμακος που μειώνουν το κόστος παραγωγής των προϊόντων και καθορίζουν την τιμή στο ράφι για να αντιμετωπιστεί η ακρίβεια. Η στήριξη όμως των αγροτών είναι σημαντική και για έναν ακόμα λόγο. Οι αγρότες πρώτοι απ’ όλους υφίστανται τις επιπτώσεις της κλιματικής κρίσης. Πρόκειται στην ουσία για μια πράξη κοινωνικής δικαιοσύνης και ενίσχυσης της εθνικής παραγωγής.

Κυρίες και κύριοι συνάδελφοι, όλοι ζούμε μέσα στην κοινωνία. Κανένας δεν έχει το μονοπώλιο της κοινωνικής ευαισθησίας και της αυθεντικής έκφρασης του λαού. Οι δύο πόλεμοι, η πανδημία, η ενεργειακή κρίση δημιουργούν πληθωριστικές πιέσεις και αυξάνουν τις τιμές σε αγαθά και προϊόντα. Η αντιμετώπισή τους δεν γίνεται με θαύματα, αλλά με πολιτικές κοινής λογικής. Όπως δεν παραγνωρίζουμε τα προβλήματα και τις δυσκολίες, οφείλουμε να αναγνωρίσουμε τις επιτυχίες και τα επιτεύγματα της ελληνικής οικονομίας. Είναι επιτεύγματα πρωτίστως των Ελλήνων πολιτών που με τις θυσίες και τον ιδρώτα τους κρατούν τη χώρα όρθια.

Τη βελτίωση της ελληνικής οικονομίας την καταδεικνύουν όλες οι εκθέσεις των διεθνών οργανισμών, οι συνεχείς πιστοληπτικές αναβαθμίσεις των διεθνών οίκων, καθώς και ρεπορτάζ μεγάλων μέσων. Την τελευταία πενταετία είχαμε τη μεγαλύτερη αύξηση επενδύσεων στην Ευρωπαϊκή Ένωση κατά 64%, επίσης τη μεγαλύτερη αύξηση εξαγωγών σε όλη την Ευρωπαϊκή Ένωση, τη μεγαλύτερη μείωση του δημοσίου χρέους σε όλη την Ευρωπαϊκή Ένωση και τη δεύτερη μεγαλύτερη παγκοσμίως.

Είχαμε επίσης το τέταρτο υψηλότερο πρωτογενές πλεόνασμα στην Ευρωπαϊκή Ένωση, 2,5% του ΑΕΠ για το 2024, την υπερδιπλάσια αύξηση από το μέσο όρο της Ευρωπαϊκής Ένωσης, 2,2% αύξηση του ΑΕΠ στην Ελλάδα όταν είναι 0,9% στην υπόλοιπη Ευρώπη, τη μεγαλύτερη μείωση της ανεργίας σε όλη την Ευρώπη. Μέσα σε πέντε χρόνια σε μια χώρα δέκα εκατομμυρίων κατοίκων, πεντακόσιες χιλιάδες Ελληνίδες και Έλληνες βρήκαν δουλειά, ενώ αναμένεται το 2025 επιπλέον τριάντα χιλιάδες άνεργοι να βρουν δουλειά.

Κυρίες και κύριοι συνάδελφοι, ο προϋπολογισμός που θα καταψηφίσει η Αντιπολίτευση είναι ένας προϋπολογισμός κοινωνικής συνοχής, με αναπτυξιακό πρόσημο που προβλέπει 1,1 δισεκατομμύριο ευρώ επιπλέον πόρους που εστιάζουν στη στήριξη του διαθέσιμου εισοδήματος, στην αντιμετώπιση του δημογραφικού και του στεγαστικού ζητήματος. Δώδεκα μειώσεις φόρων και δώδεκα μέτρα ενίσχυσης του εισοδήματος. Τρίτη διαδοχική αύξηση των συντάξεων χωρίς προσωπική διαφορά κατά 2,4%. Νέα αύξηση του κατώτατου μισθού και του μέσου μισθού με τον στόχο των 950 ευρώ στα 1.500 ευρώ αντίστοιχα στο τέλος της τετραετίας να είναι εφικτός. Αυξήσεις στις απολαβές των γιατρών.

Κυρίες και κύριοι συνάδελφοι, ο προϋπολογισμός για το 2025 απαντά με σαφήνεια, ξεκάθαρα και κοστολογημένα στα προβλήματα των πολιτών, των οικογενειών και στις ανάγκες της καθημερινότητας, γιατί αυτός είναι ο στόχος μας. Το 2025 οι πολίτες θα δουν βελτίωση τόσο στα εισοδήματά τους όσο και στην καθημερινότητά τους.

Ο προϋπολογισμός αντικατοπτρίζει τον χαρακτήρα και τη φιλοσοφία της διακυβέρνησης της Νέας Δημοκρατίας και του Κυριάκου Μητσοτάκη, της συνέπειας και της συνέχειας. Όσα υπόσχεται τα υλοποιεί. Το είπαμε, το κάναμε. Είναι μια πολιτική που αποπνέει ασφάλεια, σταθερότητα, εμπιστοσύνη, δημιουργεί τις προϋποθέσεις για μια οικονομία αξιόπιστη, ανθεκτική, ανταγωνιστική, πράσινη, ψηφιακή και καινοτόμα, μια οικονομία που οδηγεί στη βελτίωση των εισοδημάτων, που προσελκύει επενδύσεις και φέρνει την ανάκαμψη και την ανάπτυξη.

Για όλους αυτούς τους λόγους υπερψηφίζω τον φετινό προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Κατσιβαρδάς και μετά ο Υπουργός Επικρατείας κ. Σκέρτσος.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμες κυρίες και κύριοι Υπουργοί, κυρίες και κύριοι συνάδελφοι, κατ’ αρχάς, εγώ ως Ανεξάρτητος Βουλευτής, θεωρώ ότι θα εκπληρώσω την αντικειμενική υπόσταση της ανεξαρτησίας η οποία είναι αρρήκτως συνυφασμένη με την ελευθερία του ήθους. Και τι σημαίνει αυτό; Σημαίνει ότι προεχόντως και κυρίως, χωρίς δημαγωγικούς λαϊκισμούς, χωρίς καμία απολύτως συνθηματολογική ρητορική ή χωρίς να διολισθήσω, κατά την ταπεινή υποκειμενική μου γνώμη, σε κάποια μορφή εργαλειοποίησης ή σφετερισμού κρίσιμων εθνικών ζητημάτων, όπως είναι εν τοιαύτη περιπτώσει ο εθνικός προϋπολογισμός, θα διατυπώσω το γεγονός ότι καταφάσκων το διαληφθέν περιεχόμενο αυτού θα υπερψηφίσω τον παρόντα προϋπολογισμό.

Το λέω αυτό διότι ως ανεξάρτητος, σαφώς, δεν θέτω καμία απολύτως προτεραιότητα σε κάποιες αντιλήψεις ή σε κάποιες απόψεις. Διότι το εθνικό συμφέρον και το δημόσιο συμφέρον είναι αυτό το οποίο προέχει έναντι οιασδήποτε αντίρρησης. Διότι ορισμένα ζητήματα δεν αποτελούν αντικείμενο μικροπολιτικής εκμεταλλεύσεως. Είναι μια συνισταμένη ζητημάτων στο οποίο είμαι υπέρμετρα ευαισθητοποιημένος, όπως είναι τα οικονομικά και τα εθνικά, στα οποία το ζητούμενο πρέπει να είναι η σύγκλιση.

Ως προς τα λεγόμενά μου, σίγουρα θα κατηγορηθώ ή θα επικριθώ ότι στηρίζω τον Πρωθυπουργό κ. Μητσοτάκη. Εδώ στην παρούσα φάση και ως νομικός, ως δικηγόρος δηλαδή, θεωρώ ότι το κόμμα της Νέας Δημοκρατίας δεν είναι ένα προσωποκεντρικό κόμμα. Από την άλλη πλευρά, ο Πρωθυπουργός, ο κ. Μητσοτάκης είναι ένας κραταιός Πρωθυπουργός και πηδαλιουχεί τη Νέα Δημοκρατία η οποία έχει συμπαγή και αραγή ενότητα. Άρα, δεν τίθεται θέμα αναφορικώς με τη δική μου ψήφο. Εν άλλοις λόγοις, θέλω να πω ότι το ζήτημα είναι ότι στην παρούσα χρονική συγκυρία βεβαίως ταυτίζομαι γιατί κατά την ταπεινή υποκειμενική μου γνώμη είναι ζήτημα εθνικού συμφέροντος.

Ως προς το διά ταύτα, για τον συγκεκριμένο προϋπολογισμό στις επιμέρους διατάξεις, βεβαίως δεν είμαι επαΐων οικονομολόγος, αλλά διατρέχων κάποια στοιχεία, θεωρώ ότι είναι επιτακτική και αδήριτη ανάγκη να υπάρχει αυτή η προϊούσα παραγωγική ανάπτυξη, καθόσον αφορά την εθνική μας οικονομία. Διότι ναι μεν υπάρχει αυξημένη φορολογία, υπάρχουν φορολογημένα έσοδα τα οποία αντιστοιχούν αν δεν απατώμαι στο 9% ή στο 10% κατ’ αντιστοιχία του ΑΕΠ, αλλά είναι μονόδρομος καθότι οφείλω εγώ, κατά συνείδηση, υπακούοντας στη φωνή της συνείδησής μου να στηρίξω τον παρόντα προϋπολογισμό διότι εναρμονίζεται όπως προείπα με το εθνικό μας συμφέρον, καθότι εξυπηρετεί το κράτος δικαίου.

Καταλαμβάνει διατάξεις κοινωνικοκεντρικής φύσεως, όπου μόνον τοιουτοτρόπως θα υπάρχει το αρκούντως ικανοποιητικό εισόδημα, θα υπάρχει δηλαδή η δυνατότητα και να δημιουργηθούν έργα πνοής, αλλά και ταυτόχρονα το ίδιο το κράτος μέσα στα πλαίσια αυτής της κοινωνικής ευαισθησίας, απόρροια του κράτους δικαίου, να διασφαλίσει το μάξιμουμ της οικονομικής τρόπον τινά ευταξίας, αλλά και ευμάρειας.

Καλώς ή κακώς, αυτά είναι τα δεδομένα, λόγω του ότι από περιδινήσεις αλλεπάλληλων μνημονίων, με γνώμονα, όμως, τον αμείλικτο πολιτικό ρεαλισμό και όχι απλώς μια ρητορική πολιτικής ουτοπίας ή ενός ιδεαλισμού. Διότι αν στηρίξουμε έναν πολιτικό ιδεαλισμό είναι σαν να παραδεχόμαστε τον αυτοκτονικό ιδεασμό καθόσον αφορά τα πολιτικά του τόπου. Άρα, λοιπόν, θεωρώ ότι η κοινωνικοκεντρική κατεύθυνση, απότοκος του κράτους δικαίου, ισχυροποιεί το κοινωνικό κράτος και για τον λόγο αυτό, όπως είπαμε, συντάσσομαι αναφανδόν, εκθύμως και διαπρυσίως.

Στον αντίποδα του κοινωνικού κράτους και δια του βήματος τούτου, για να οριοθετήσω δηλαδή και τη θέση μου με απόλυτη σαφήνεια, υπερασπιζόμενος και προς τον αντίποδα την κατεύθυνση της ανεξαρτησίας και της ελευθερίας της συνειδήσεώς μου, είναι ότι είχα καταστηλιτεύσει και εξακολουθώ τον woke καπιταλισμό ο οποίος αποτελεί τον δούρειο ίππο ενός άκρατου νεοφιλελευθερισμού, μιας αγριότερης έκφανσης ουσιαστικά της καθημαγμένη αναδιάρθρωσης του καπιταλισμού, εξαιτίας και συνεπεία των μακροκοινωνικών και μικροκοινωνικών συνεπειών λόγω της πανδημίας και της παρατεταμένης μη ορθής και εύρυθμης λειτουργίας της οικονομίας εξαιτίας της περιόδου εκείνης.

Άρα, επομένως, θέλω να πω ότι είναι κάτι διαφορετικό. Δεν τάσσομαι υπέρ αυτού του άκρατου νεοφιλελευθερισμού και συν τοις άλλοις, είναι η woke κουλτούρα η οποία περιάπτεται του μανδύα ενός αντιεπιστημονικού και άκρατου δικαιωματισμού, αλλά επί της ουσίας το υπόβαθρο είναι αμιγώς οικονομικό. Είναι μια αντίληψη και ένας τρόπος ο οποίος αντιτίθεται στις ταυτότητες και στην ιδιοπροσωπεία.

Βεβαίως, η woke εν γένει κουλτούρα, με αυτό το υπόβαθρο και τη νοηματοδότηση, δεν σχετίζεται με τα θεμελιώδη ατομικά και κοινωνικά δικαιώματα πάσης φύσεως, τα οποία είναι ρητώς συνταγματικώς κατοχυρωμένα από διεθνείς συμβάσεις και κυρίως και από την Ευρωπαϊκή Σύμβαση Δικαιωμάτων του Ανθρώπου, αλλά μιλώ γι’ αυτό το μείγμα ουσιαστικά μιας, κατά την ταπεινή μου γνώμη, αντιεπιστημονικής προσέγγισης του woke ακτιβισμού.

Εν κατακλείδι, για τους λόγους αυτούς θεωρώ ότι το συγκεκριμένο σχέδιο νόμου το οποίο άγεται προς ψήφιση ενώπιον της ημετέρας Ολομελείας βρίσκεται στη σωστή κατεύθυνση και εξυπηρετεί το δημόσιο και το εθνικό συμφέρον. Άρα, σε αυτή τη μεταβατική καμπή, δεδομένου ότι υπάρχει και η δυστοπία της αποσταθεροποιήσεως στη Μέση Ανατολή και του μαινόμενου πολέμου Ρωσίας - Ουκρανίας, φρονώ ότι βρισκόμαστε σε αυτή τη μισγάγγεια για την εντορμία μεταξύ του λυκόφωτος και του λυκαυγούς.

Άρα η υπερψήφιση του συγκεκριμένου σχεδίου νόμου, του συγκεκριμένου προϋπολογισμού, θα αποτελέσει το εφαλτήριο για μια προϊούσα παραγωγική οικονομική ανάπτυξη, στέρεη και σταθερή, της πατρίδας μας ούτως ώστε να μπορούμε να μιλούμε με υπερηφάνεια για ένα καλύτερο αύριο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ.

Τον λόγο τώρα έχει ο Υπουργός Επικρατείας κ. Σκέρτσος.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Κυρίες και κύριοι Βουλευτές, διατρέχοντας τον προϋπολογισμό του 2025, τον έκτο κατά σειρά που καταθέτει η Κυβέρνηση του Κυριάκου Μητσοτάκη, αισθάνομαι πως μπορούμε να ισχυριστούμε ότι η Ελλάδα αρχίζει επιτέλους να κλείνει τις βαθιές πληγές που άφησε πίσω της η πολυετής κρίση και η μεγάλη ύφεση της προηγούμενης δεκαετίας. Χρειάστηκε πολύς κόπος, πολύς πόνος, πολλές διαψεύσεις και ματαιώσεις, μαθήματα που κόστισαν πολύ ακριβά για να σταθούμε ξανά όρθιοι σε πιο στέρεες βάσεις.

Καθημερινά βέβαια ο βραχνάς του «δεν φτάνουν τα λεφτά», βασανίζει ακόμη πολλούς συμπολίτες μας. Έτσι είναι και το βλέπουμε και το ξέρουμε. Δεν το προσπερνάμε. Το πολεμάμε και θα αναλύσω παρακάτω πώς. Υπάρχουν και λάθη, υπάρχουν αστοχίες, υπάρχουν παραλείψεις σε κυβερνητικές πολιτικές, διαχρονικές ελλείψεις στη δημόσια διοίκηση, υπάρχουν και συγκεκριμένα βήματα όμως που γίνονται προς τα μπρος. Τα αναγνωρίζουμε και τα αναλαμβάνουμε όλα και τα μεν και τα δε. Θέλουμε να είμαστε μια Κυβέρνηση της ευθύνης.

Ο έκτος, όμως, αυτός προϋπολογισμός είναι ένας ιστορικός σταθμός, το κλείσιμο ενός ιστορικού κύκλου. Το 2025 θα καταφέρουμε να δούμε το εθνικό μας εισόδημα στα 247 δισεκατομμύρια ευρώ, δηλαδή λίγο υψηλότερα από εκεί που αφήσαμε το ΑΕΠ στα 242 δισεκατομμύρια ευρώ το 2008. Μεσολάβησαν πολλά χρόνια, δεκαεπτά ολόκληρα χρόνια για να φτάσουμε ξανά εκεί που ήμασταν, πολύ περισσότερο από οποιαδήποτε άλλη χώρα.

Ήμουν τριάντα δύο χρονών το 2008 και θα γίνω σαράντα εννέα το 2025. Απόκτησα μαζί με τη σύζυγό μου έναν γιο το 2010, τα παιδιά της κρίσης που έχουν μεγαλώσει μόνο μέσα σε κρίσεις, κρίση χρέους, κρίση υγειονομική, κρίση ενεργειακή, προσφυγική, κλιματική κρίση. Δεν έχουν γνωρίσει τίποτα πέρα από αυτό. Είναι έφηβος πλέον ο γιος μου. Είναι ένας ανθεκτικός, πεισματάρης και διεκδικητικός έφηβος, απαιτητικός -και δίκαια- από εμάς τους μεγαλύτερους. Η γενιά μου πλέον βαδίζει στη μέση ηλικία. Είδε τα πιο παραγωγικά της χρόνια να χάνονται σε μια χώρα που βυθιζόταν για πολλά χρόνια στην οικονομική κατάρρευση, στην πολιτική τοξικότητα, στη διεθνή ανυποληψία, στο brain drain. Ποτέ ξανά.

Ποτέ ξανά να μην επιτρέψουμε, λοιπόν, στον λαϊκισμό να μας διχάσει, να μας χρεοκοπήσει και να μας σπρώξει στα πολιτικά άκρα. Η μνήμη, η διατήρηση της μνήμης για όσα ζήσαμε, είναι οδηγός για το μέλλον. Είναι καθήκον όλων μας και ταυτόχρονα υποχρέωση πρωτίστως προς τα παιδιά μας.

Ο προϋπολογισμός του 2025 εγγυάται ακριβώς αυτό, ότι η Ελλάδα έχει μάθει από τα λάθη της. Μπορεί να πετύχει την ευημερία των πολλών με καλύτερα εισοδήματα, αλλά πλέον και με μια κρίσιμη διαφορά, αυτή τη φορά με πρωτογενή πλεονάσματα αντί για δημοσιονομικά ελλείμματα, με ρυθμούς ανάπτυξης υψηλότερους, διπλάσιους από την Ευρωπαϊκή Ένωση, με ένα δημόσιο χρέος που πλέον μειώνεται ραγδαία αντί να αυξάνεται και αποπληρώνεται με ταχύτερους ρυθμούς, με περισσότερη φορολογική δικαιοσύνη, με λιγότερη παραοικονομία, με λιγότερα αδήλωτα εισοδήματα, με ένα πιο φιλικό επιχειρηματικό περιβάλλον που αυξάνει τις ιδιωτικές επενδύσεις, με ένα κράτος που ψηφιοποιείται πλήρως έως το 2027, με μια οικονομία πολύ πιο εξωστρεφή από το 2008 και 2010, με εξαγωγές που υπερβαίνουν πλέον το 45% και θέλουμε να φτάσουν ή και να ξεπεράσουν το 50% του ΑΕΠ, με εμπορικό πλεόνασμα πλέον στα αγροτικά μας προϊόντα, με αύξηση του μεριδίου της μεταποίησης και της βιομηχανίας τα τελευταία δύο χρόνια κατά δύο μονάδες του ΑΕΠ, με ρεκόρ εσόδων και επισκεπτών στον τομέα των τουριστικών υπηρεσιών, με εξυγίανση και περισσότερο ανταγωνισμό υπέρ των καταναλωτών υπέρ των επιχειρήσεων στο τραπεζικό σύστημα αλλά και σημαντική υποχώρηση των κόκκινων δανείων, με ενεργειακή αυτονομία και αυτάρκεια, με πράσινη ενέργεια, με τη δυνατότητα να παράγουμε και να καταναλώνουμε τη δική μας καθαρή πράσινη ενέργεια αλλά και να την εξάγουμε, με μια δικαιοσύνη που γίνεται μέρα με τη μέρα πιο ψηφιακή πιο γρήγορη που εκδίδει και θα εκδίδει αποφάσεις -ευελπιστούμε και θέλουμε- το 2027 στους ευρωπαϊκούς χρόνους, με ένα ευρωπαϊκού επιπέδου και ευρωπαϊκής ποιότητας δημόσιο σύστημα υγείας και ένα δημόσιο σύστημα εκπαίδευσης έως το 2027, με μέσα μαζικής μεταφοράς -λεωφορεία, τρένα, μετρό, πλοία- σύγχρονα πράσινα και ασφαλή και το σημαντικότερο με εισοδήματα σε σταθερά ανοδική τροχιά.

Πρόθεσή μου δεν είναι σε καμία περίπτωση να περιγράψω μια χώρα παράδεισο. Ξέρουμε πολύ καλά ότι η Ελλάδα δεν θα γίνει Ελβετία ή Δανία μέσα σε λίγα χρόνια. Είναι πολλά τα προβλήματα που αντιμετωπίζουν οι πολίτες, βαθιές ακόμα οι ανισότητες, μεγάλες οι αλλαγές που πρέπει να γίνουν μέσα στο κράτος, με κυριότερο πρόβλημα όλων τον συσσωρευμένο πληθωρισμό που έχει ροκανίσει ένα μέρος των μεγάλων σημαντικών αυξήσεων που έχουν δοθεί τα τελευταία χρόνια.

Ο πληθωρισμός είναι μια απειλή που γνωρίζουμε ότι συνεχίζει να πολιορκεί τα νοικοκυριά. Οι τιμές σε παγκόσμιο επίπεδο αυξήθηκαν πολύ τα τελευταία τρία χρόνια και δεν έχουν υποχωρήσει. Τώρα έχει σταθεροποιηθεί κάπως ο πληθωρισμός. Επιβαρύνει εδώ και τρία χρόνια πολύ τα νοικοκυριά και τις οικογένειες. Κάνουμε ό,τι είναι δυνατόν για να βοηθήσουμε τις οικογένειες να αντιμετωπίσουν το υψηλό κόστος διαβίωσης, με νέες αυξήσεις σε μισθούς και συντάξεις, με δώδεκα νέες μειώσεις φόρων και εισφορών, συνολικά εβδομήντα τρεις στα τελευταία πέντε χρόνια μειώσεις από το 2019, με δωρεάν ψηφιακό φροντιστήριο για τα παιδιά μας τους μαθητές, με δωρεάν προληπτικές εξετάσεις και προσωπικό γιατρό για όλο τον πληθυσμό, με δωρεάν παιδίατρο για μισό εκατομμύριο παιδιά, με δωρεάν απογευματινά χειρουργεία για όλους, με προσωπικούς βοηθούς για τα άτομα με αναπηρία, με αύξηση voucher για τους βρεφονηπιακούς και παιδικούς σταθμούς, με αύξηση των επιδομάτων στήριξης για τα νεογέννητα παιδιά και τις οικογένειές τους, με νέα προγράμματα για την προσιτή στέγη και την ανακαίνιση των παλιών κατοικιών, με ειδικό πρόγραμμα επιτέλους για το δημογραφικό ζήτημα.

Επιταχύνουμε και διευρύνουμε αυτές τις κοινωνικές πολιτικές ακριβώς διότι μας το επιτρέπει η καλή πορεία της οικονομίας. Έτσι μπορούμε να το κάνουμε και έτσι βοηθάμε τις οικογένειες, τους νέους, τους ευάλωτους με το υψηλό κόστος διαβίωσης. Έχουμε κατακτήσει τη σταθερότητα, αλλά δεν πρέπει να το κρύβουμε, δεν έχουμε κατακτήσει ακόμη την ευημερία. Όμως και η σταθερότητα για μια χώρα που το μόνο που έκανε τα προηγούμενα χρόνια ήταν να παράγει κρίσεις από το πολιτικό της σύστημα, δεν είναι μια καθόλου ευκαταφρόνητη κατάκτηση.

Τις τελευταίες μόνο δέκα μέρες μια σειρά από διεθνείς εκδόσεις, έγκριτους διεθνείς οικονομικούς οργανισμούς, πιστοποιούν με τις δημοσιεύσεις τους και τις εκθέσεις τους την καλή πορεία και τη σταθερή απόδοση της ελληνικής οικονομίας τα τελευταία χρόνια. Προεξοφλούν δε βάσει του προϋπολογισμού που συζητάμε αυτές τις ημέρες στη Βουλή τη συνέχιση αυτής της καλής πορείας και τα επόμενα χρόνια. Κι όλα αυτά μέσα σε ένα εξαιρετικά ρευστό και αβέβαιο διεθνές οικονομικό περιβάλλον, όπου στην υπόλοιπη Ευρώπη -και ειδικά στις μεγαλύτερες οικονομίες τους- καταγράφεται πολιτική και κυβερνητική αστάθεια, με πολύ πιο αδύναμους ρυθμούς ανάπτυξης της οικονομίας και αύξηση των εισοδημάτων από τα ελληνικά εισοδήματα.

Μερικά παραδείγματα νομίζω αξίζει να αναφερθούν. Ο οίκος αξιολόγησης Scope αναβάθμισε εκ νέου την ελληνική οικονομία ένα σκαλοπάτι πλέον πιο πάνω από την επενδυτική βαθμίδα που έχουμε κατακτήσει. Θα ήθελα να καταθέσω στα Πρακτικά.

(Στο σημείο αυτό ο Υπουργός Επικρατείας κ. Χρήστος - Γεώργιος Σκέρτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο «Economist» κατέταξε για τρίτη συνεχή χρονιά την πατρίδα μας στην πρώτη τριάδα των παγκόσμιων οικονομιών μεταξύ τριάντα επτά χωρών. Δεν είναι η πρώτη φορά. Είναι η τρίτη φορά. Τα προηγούμενα δύο χρόνια η Ελλάδα ήταν στην πρώτη θέση μεταξύ τριάντα επτά παγκόσμιων οικονομιών χάρη στις καλές επιδόσεις της οικονομίας. Παρακαλώ θα ήθελα να το καταθέσω στα Πρακτικά.

(Στο σημείο αυτό ο Υπουργός Επικρατείας κ. Χρήστος - Γεώργιος Σκέρτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο ΟΟΣΑ αναγνώρισε δια του Γενικού του Γραμματέα της σημαντικές μεταρρυθμίσεις που πολλοί αμφισβητούν ότι γίνονται μέσα σε αυτήν την Αίθουσα και έχουν οδηγήσει σε περαιτέρω βελτίωση -στη μεγαλύτερη βελτίωση- της λειτουργίας του ανταγωνισμού στις αγορές προϊόντων σε κράτος-μέλος του ΟΟΣΑ. Μιλάμε πολύ για τον ανταγωνισμό. Στην Ελλάδα έχουμε κάνει μεταρρυθμίσεις που τον βελτιώνουν από το 2018 έως σήμερα, αλλά και στη μείωση της γραφειοκρατίας, των φορολογικών και ασφαλιστικών βαρών. Η Ελλάδα έχει σημειώσει τη μεγαλύτερη μείωση φορολογικών βαρών, σύμφωνα με τους δείκτες του ΟΟΣΑ. Παρακαλώ, θα καταθέσω στα Πρακτικά τις μελέτες και τις εκθέσεις του ΟΟΣΑ.

(Στο σημείο αυτό ο Υπουργός Επικρατείας κ. Χρήστος - Γεώργιος Σκέρτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ευρωπαϊκή Επιτροπή έβαλε την Ελλάδα στο τσάμπιονς λιγκ των μόλις επτά ευρωπαϊκών χωρών που επιδοτούνται για να φτιάξουν ένα από τα εργοστάσια του μέλλοντος, ένα από τα πρώτα ευρωπαϊκά AI factories. Ανακοινώθηκε μόλις την περασμένη εβδομάδα και αυτό.

(Στο σημείο αυτό ο Υπουργός Επικρατείας κ. Χρήστος - Γεώργιος Σκέρτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντίστοιχα η Ευρωπαϊκή Επιτροπή κατατάσσει την Ελλάδα στην πρώτη θέση πανευρωπαϊκά στη μείωση των εκπομπών διοξειδίου του άνθρακα από το 2005 έως σήμερα κατά 46%, ενώ ήδη η μισή ενέργεια που καταναλώνουμε παράγεται πλέον από ήλιο και αέρα, κατατάσσοντας την Ελλάδα στη δεύτερη θέση της Ευρώπης πίσω μόνο από τη Δανία. Παρακαλώ, θα καταθέσω και αυτό για τα Πρακτικά.

(Στο σημείο αυτό ο Υπουργός Επικρατείας κ. Χρήστος - Γεώργιος Σκέρτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, οι «Financial Times» αναφέρονται με θετικά σχόλια στη σταθερή και δυναμική ανάκαμψη των οικονομιών του ευρωπαϊκού νότου με ιδιαίτερες αναφορές στην ελληνική οικονομία, όπως και η γερμανική «Zeit» ή η «Handelsblatt».

(Στο σημείο αυτό ο Υπουργός Επικρατείας κ. Χρήστος - Γεώργιος Σκέρτσος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσέξτε, αυτά έχουν συμβεί μόνο τις τελευταίες δέκα μέρες. Όλο τον προηγούμενο χρόνο έχουμε αντίστοιχες διεθνείς αναφορές. Είναι πληρωμένα τα διεθνή μέσα και κάνουν αυτές τις θετικές αναφορές στην ελληνική οικονομία; Συμμετέχουν σε κάποια διεθνή συνωμοσία υπέρ της ελληνικής Κυβέρνησης και του Έλληνα Πρωθυπουργού; Δεν το νομίζω. Και μιας και γιορτάζουμε τα πενήντα χρόνια ομαλού δημοκρατικού βίου, τα πενήντα χρόνια της Μεταπολίτευσης, ειλικρινά δεν θυμάμαι ποτέ στο παρελθόν από το 1974 έως σήμερα η Ελλάδα να συγκεντρώνει τόσα θετικά σχόλια από τον διεθνή τύπο για την οικονομική ανάκαμψη που σημειώνει. Μετρούν, συγκρίνουν, αξιολογούν, καταλήγουν σε συμπεράσματα που δεν χωρούν αμφισβήτηση. Λέγεται ανεξάρτητη δημοσιογραφία, λέγεται ανεξάρτητη οικονομική ανάλυση.

Γιατί τα αναφέρω όλα αυτά; Διότι αν σταθούμε στην κριτική που ασκείται από την Αντιπολίτευση εντός αυτής της Αίθουσας, θα νομίζουμε ότι μιλάμε για μια άλλη οικονομία, για έναν άλλο πλανήτη και μια χώρα που βαδίζει αν δεν βρίσκεται ήδη στα πρόθυρα της οικονομικής καταστροφής. Η χώρα όμως, βρίσκεται στον αντίποδα της οικονομικής καταστροφής και το επιβεβαιώνουν εκείνοι που μας ασκούσαν -και δικαίως- τα προηγούμενα χρόνια την πιο αυστηρή κριτική. Να θυμόμαστε όμως, ότι η χώρα μας δυσκολεύτηκε να βγει από την κρίση χρέους, διότι για αρκετά χρόνια αρνιόμασταν επίμονα να ακούσουμε τις αξιολογήσεις αυτών ακριβώς των ξένων οίκων, αυτών των ξένων επενδυτών, τα καμπανάκια που αυτοί χτυπούσαν τα προηγούμενα χρόνια. Αντιθέτως, επιλέξαμε ως κοινωνία να πιστέψουμε όσους υπόσχονταν λεφτόδεντρα. Αλλά και πάλι σήμερα τα βλέπουν όλα μαύρα.

Κυρίες και κύριοι Βουλευτές, κλείνοντας, ποια είναι η αποστολή, ο ρόλος της πολιτικής στις σημερινές συνθήκες της ευρύτερης γεωπολιτικής, οικονομικής, κλιματικής και κοινωνικής αστάθειας των επάλληλων πολυκρίσεων που βιώνουμε στον κόσμο μας; Είναι ένας και μοναδικός: Η πολιτική να προσφέρει ασφάλεια, να προσφέρει φροντίδα, μέτρο, σταθερότητα, διαφάνεια, λογοδοσία, προβλεψιμότητα και ισορροπία στις ζωές των ανθρώπων, παντού σε κάθε γωνιά της χώρας μας. Αντί η πολιτική να τροφοδοτεί την αυξανόμενη και διάχυτη ανασφάλεια που βιώνουν πολλές κοινωνίες και οικονομίες του κόσμου και της Ευρώπης σήμερα, να την περιορίζει, να θεραπεύει τις πληγές του παρελθόντος, να προβλέπει και να διαχειρίζεται με επάρκεια τις απειλές και τις προκλήσεις του παρόντος και του μέλλοντος, να δημιουργεί συνθήκες ασφάλειας, συνθήκες δικαιοσύνης, ευημερίας, προοπτικής για το παρόν και το μέλλον, χωρίς να αφήνει κανέναν πίσω.

Αυτό είναι το δικό μας όραμα. Να γίνει η Ελλάδα μια χώρα αυτάρκης και αυτόνομη παραγωγικά, ενεργειακά, αμυντικά, με λιγότερες εξαρτήσεις και λιγότερες απειλές. Μια χώρα που εργάζεται, μια χώρα που δημιουργεί, παράγει και εξάγει τα δικά της προϊόντα. Μια χώρα νοικοκυρεμένη, που έχει τα οικονομικά της σε τάξη, που αποταμιεύει στις καλές εποχές για να μπορεί να στηρίξει τους ευάλωτους στις δύσκολες εποχές. Μια χώρα ανοιχτή και φιλική στην καινοτομία, στο διεθνές εμπόριο, στις ιδιωτικές επενδύσεις, που δημιουργούν καλύτερα εισοδήματα για όλους. Μια χώρα που μειώνει τις ανισότητες και διευκολύνει τις ζωές των σκληρά εργαζόμενων ανθρώπων, με υπηρεσίες ποιότητας και αξιοπρέπειας στη δημόσια υγεία, στη δημόσια εκπαίδευση, στα μέσα μαζικής μεταφοράς. Μια χώρα με λιγότερες περιφερειακές ανισότητες, όπου κάθε πολίτης της θα μπορεί να επιλέγει να μείνει στον τόπο του, στον τόπο που γεννήθηκε, για να προκόψει εκεί και να μην ξενιτεύεται. Μια χώρα που επιβραβεύει και ανταμείβει αυτόν που δουλεύει σκληρά, όσους παράγουν και καινοτομούν, εκείνον που τηρεί τον νόμο και δεν κλέβει το κράτος, όσους σέβονται και φροντίζουν τον διπλανό τους. Μια χώρα όπου ευημερούν οι πολλοί και όχι οι λίγοι. Μια χώρα πιο ασφαλής από στεριά, από αέρα, από θάλασσα που είναι ισχυρή στα σύνορα και περήφανη, που τη σέβονται και την υπολογίζουν φίλοι και εχθροί. Μια χώρα που θα μπορούν επιτέλους οι νεότερες γενιές να ζήσουν ξανά, καλύτερα από τις προηγούμενες. Αυτό είναι το ζητούμενο. Αυτό χάσαμε στα χρόνια της βαθιάς κρίσης, της προηγούμενης δεκαετίας και αυτό παλεύουμε να ξανακερδίσουμε. Να δώσουμε ξανά ελπίδα στα νεότερα παιδιά, στα παιδιά μας να ονειρευτούν, να δημιουργήσουν, να πιστέψουν ότι αξίζει να ζουν και να δημιουργούν στη χώρα μας.

Ο προϋπολογισμός του 2025 όπως και οι πέντε προηγούμενοι προϋπολογισμοί που ψηφίστηκαν και υλοποιήθηκαν εκ του αποτελέσματος επιτυχημένα, υπηρετεί ακριβώς αυτό το σχέδιο, αυτό το όραμα. Δεν έχουμε φτάσει ακόμη εκεί που θέλουμε, όμως προσπαθούμε και βελτιωνόμαστε μέρα με τη μέρα.

Σας καλώ να τον υπερψηφίσετε για να συνεχίσουμε την πορεία προς μια Ελλάδα, η οποία θα είναι πιο δίκαιη, πιο παραγωγική, πιο πράσινη, πιο ψηφιακή, πιο δημοκρατική. Μια Ελλάδα πιο ισχυρή, μια Ελλάδα με όλους, για όλους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Σκέρτσο, θα προσυπέγραφα κάθε σημείο της ομιλίας σας και ειδικά το κεντρικό σύνθημα. Το «ποτέ ξανά». Με μια προσθήκη: «Ποτέ ξανά και όχι από τους ίδιους ως θύτες». Θα προσυπέγραφα επίσης, τον συγγραφέα της ομιλίας σας είτε είστε εσείς είτε κάποιος συνεργάτης σας για το περιεχόμενο, μόνο που θα σας παρακαλούσα για να είστε αξιόπιστοι με την αντιστοιχία έργων και λόγων, θα έπρεπε να έχει ημερομηνία 2019. Αυτό θα μπορούσατε να το λέτε και να το αρθρώνετε ως αφήγημα το 2019, όταν ήταν η πρώτη θητεία της εκλογής της Νέας Δημοκρατίας. Έξι χρόνια μετά και μετά από έξι προϋπολογισμούς, θέλω να δώσετε εσείς την απάντηση στο ερώτημα: Σήμερα ευημερούν οι πολλοί ή οι λίγοι; Γιατί δεν πρόκειται να βρούμε άκρη στο ίδιο επιχείρημα που αναπαράγουμε με διαφορετικό πρόσημο εσείς και εμείς. Εμείς λέμε σε εσάς ότι περιγράφετε μια άλλη Ελλάδα και εμείς λέμε επίσης, ότι ζούμε σε μια άλλη Ελλάδα που δεν αντιστοιχεί με τις περιγραφές της Κυβέρνησης. Άρα αυτό δεν θα το λύσουμε. Το ερώτημα που θέσατε όμως, μπορεί να απαντηθεί από εσάς με γενναιότητα, εντιμότητα και ειλικρίνεια που πιστεύω ότι σας διέπει. Ευημερούν σήμερα οι πολύ ή οι λίγοι, ξαναρωτώ.

Αναφερθήκατε στις αξίες που είναι πολιτικές και οικονομικές και τεχνοκρατικές του ανταγωνισμού και της αγοράς. Θέλω να μου απαντήσετε, πάλι με το χέρι στην καρδιά -και θέλω ως μεσεγγυητής αυτής της εμπιστοσύνης ότι θα ανταποκριθείτε και στη βιωματική αναφορά που κάνατε στο παιδί σας, που πράγματι τα παιδιά αυτού του χρονικού ορίζοντα που αναφέρατε είναι από τους σύγχρονους ήρωες αυτής της χώρας-, σε ποιο βαθμό συμβάλλατε εκ του αποτελέσματος στον ανταγωνισμό τεσσάρων παραγωγικών δραστηριοτήτων, της ενέργειας, των καυσίμων, των τραπεζών και των ειδών βασικής ανάγκης, σούπερ μάρκετ. Σε τι βαθμό έχετε συμβάλει, έτσι ώστε σήμερα η πολιτική διάσταση του Προϋπολογισμού, που εμείς θέλουμε να καταψηφίσουμε -όχι από γινάτι- να μην απαντά στην κυρίαρχη εξίσωση σε σχέση με το εισόδημα που έχουν οι Έλληνες και το κόστος ζωής σε αυτήν τη χώρα, που έχει και στατιστική αποτύπωση, σε σχέση με τη Βουλγαρία κ.λπ.. Να μη λέμε τα ίδια και τα ίδια.

Εγώ θα σας παρακαλέσω να προσθέσετε στις προτεραιότητές σας -όχι αφαιρετικά και με ελεύθερη απόδοση- τις έννοιες δημοκρατία, ανεξαρτησία, ελευθεροτυπία και πλουραλισμός. Είναι σημαντικά. Μη με κάνετε να φτάσω στην απέναντι όχθη, που μπορώ να ανασύρω και εγώ και όλοι οι συνάδελφοι εκατοντάδες δυσφημιστικά για την Ελλάδα, μέσω της Κυβέρνησής σας και των πρακτικών της, για ζητήματα κράτους δικαίου, δικαιοσύνης, ταχύτητας δικαιοσύνης, ελευθεροτυπίας, αδιαφάνειας στα δημόσια οικονομικά. Γιατί ξέρετε, κύριε Σκέρτσο, αυτά μας πήγαν στη δεκαετή και πλέον κρίση που αποτυπώθηκε βιωματικά και στιγματίζει και το παιδί σας και χιλιάδες παιδιά σε αυτή τη χώρα. Δεν μας πήγε μόνο η θεωρητική διαμάχη μεταξύ Δεξιάς και Αριστεράς. Μας πήγε η αδιαφάνεια, η διαφθορά και η ασέβεια στα δημόσια οικονομικά και η έλλειψη στόχων. Αυτά διακρίνουμε σε αυτόν τον προϋπολογισμό. Την έλλειψη προοπτικής. Και πιστεύω ότι έχετε τη δυνατότητα να απαντήσετε γενναία και ειλικρινά σε όλα αυτά τα ερωτήματα. Μην παραλείπετε, όμως, το κράτος δικαίου. Έχει συνοδευτεί από απώλειες ανθρώπινων ζωών και καθορίζει σε μεγάλο βαθμό και τη δημοκρατία. Και στην ελευθεροτυπία μην ξεχνάτε και το τι κάνατε αυτά τα έξι χρόνια με τις διάφορες χρηματοδοτήσεις σε ανθρώπους του Τύπου, ας μην το πω, ο καθένας καταλαβαίνει.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώσατε και τη δεύτερη παρέμβασή σας.

**ΧΡΗΣΤΟΣ ΓΙΑΝΝΟΥΛΗΣ:** Όχι και τη δεύτερη. Τη μιάμιση, 1,35 και 3, 4,5. Μένει 1,5 για τη δεύτερη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τα μαθηματικά αυτά δεν βγαίνουν.

Ελάτε, κύριε Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Αυτό είναι παζάρι, κύριε Υπουργέ, συγγνώμη.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Κύριε Γιαννούλη, ευχαριστώ για την παρέμβασή σας.

Θα ξεκινήσω από το τέλος. Εμείς, τον εαυτό μας και τις επιδόσεις της Κυβέρνησης στα θέματα του κράτους δικαίου τα μετράμε με βάση τις εκθέσεις της Ευρωπαϊκής Επιτροπής. Είναι ο πλέον αρμόδιος φορέας, όπως και ο ΟΟΣΑ να αξιολογεί το πώς τα πηγαίνει η χώρα μας σε ό,τι έχει να κάνει με τη λειτουργία της δικαιοσύνης, με την προστασία της ελευθεροτυπίας, με την ανεξαρτησία και τη λειτουργία των μέσων των μη κυβερνητικών οργανώσεων.

Η τελευταία έκθεση του 2024 διαπιστώνει για την Ελλάδα μία από τις μεγαλύτερες προόδους στα θέματα του κράτους δικαίου και είναι κάτι που περιμένουμε από τα κόμματα της Αντιπολίτευσης που έχουν δυσφημήσει, δυστυχώς, την Ελλάδα στο εξωτερικό για το κράτος δικαίου, να τη διαβάσουν, να τη μελετήσουν αναλυτικότερα και να αξιολογήσουν την πρόοδο που έχουμε κάνει ειδικά στη δικαιοσύνη και όχι μόνο…

**ΧΡΗΣΤΟΣ ΓΙΑΝΝΟΥΛΗΣ:** Την πρόοδο; Προσέξτε, έχει σημασία.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Την πρόοδο. Βεβαίως, την πρόοδο. Μα, για την πρόοδο μιλάμε. Και δεν μπορείτε εσείς που αυτοπροσδιορίζεστε ως προοδευτικά κόμματα να είστε αρνητές της προόδου. Διότι αυτό είστε, όταν δεν γνωρίζετε τα βήματα που γίνονται προς τα εμπρός. Είστε αρνητές της προόδου.

(Θόρυβος - διαμαρτυρίες)

**ΧΡΗΣΤΟΣ ΓΙΑΝΝΟΥΛΗΣ:** Ποια βήματα; Της προόδου;

**ΔΗΜΗΤΡΙΟΣ ΜΑΝΤΖΟΣ:** Τα βήματα προς τα πίσω εννοείτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μη διακόπτετε, κύριοι συνάδελφοι, τον Υπουργό. Λίγη υπομονή.

**ΣΤΑΥΡΟΣ ΚΑΛΑΦΑΤΗΣ:** Αφήστε, κύριοι συνάδελφοι, να μιλήσουν τα στοιχεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μάντζο, αν θέλετε, μετά μπορείτε να πάρετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ναι, αλλά όχι μαθήματα προόδου σε μας, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, συνεχίστε.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θυμίζω ότι η Ελλάδα από το 2010 και μετά αντιμετωπιζόταν από τον διεθνή Τύπο ως «failed democracy» λόγω της βαθιάς οικονομικής κρίσης και των ανερμάτιστων πολιτικών –που υποστήριζε ένα μέρος, δυστυχώς, των κομμάτων της Αντιπολίτευσης- που μας κράτησαν ακόμα περισσότερο στη βαθιά κρίση.

**ΔΗΜΗΤΡΙΟΣ ΜΑΝΤΖΟΣ:** Της τότε αντιπολίτευσης.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Το «failed democracy» σημαίνει αποτυχημένη δημοκρατία και αποτυχημένο κράτος δικαίου. Έχετε ευθύνη σε αυτή την παρακμή της δημοκρατίας και του κράτους δικαίου. Δεν έχετε αυτή τη στιγμή την πολυτέλεια να κουνάτε το δάχτυλο στην Κυβέρνηση που βελτιώνει τις επιδόσεις της δημοκρατίας και του κράτους δικαίου, με βάση –επαναλαμβάνω- όχι κάποιες ανερμάτιστες εκθέσεις κάποιων φορέων που μπορεί και να πρόσκεινται πολιτικά ή ιδεολογικά σε εσάς, αλλά βάσει των πιο έγκυρων οργανισμών που αξιολογούν το κράτος δικαίου.

**ΧΡΗΣΤΟΣ ΓΙΑΝΝΟΥΛΗΣ:** Με τις υποκλοπές; Οι υποκλοπές είναι κράτος δικαίου;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Σταματήστε να λιθοβολείτε τη χώρα σας. Σταματήστε να το κάνετε αυτό. Δεν είναι σωστό.

Να επανέλθω στα υπόλοιπα ζητήματα. Ως προς τη λειτουργία του ανταγωνισμού σε συγκεκριμένες αγορές, κανείς δεν έχει πει από την Κυβέρνηση ότι η ελληνική αγορά και η ελληνική οικονομία λειτουργούν με τον βέλτιστο δυνατό τρόπο ως προς τη λειτουργία του ανταγωνισμού. Αντιθέτως, ένα από τα βασικά διαρθρωτικά προβλήματα της ελληνικής οικονομίας και ένας από τους λόγους που χρεοκόπησε είναι ότι ήταν μια κλειστή οικονομία, χωρίς καλή και σοβαρή λειτουργία του ανταγωνισμού.

**ΧΡΗΣΤΟΣ ΓΙΑΝΝΟΥΛΗΣ:** Ποιος φταίει;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Αυτό όσο περνούν τα χρόνια βελτιώνεται. Αυτό το οποίο θέλουμε να αξιολογήσουμε εδώ είναι τα βήματα προόδου που γίνονται. Γίνονται βήματα προόδου σε όλες τις αγορές προϊόντων και υπηρεσιών και αυτή την έκθεση κατέθεσα πριν, την έκθεση του ΟΟΣΑ που δείχνει ότι στην Ελλάδα έχει υπάρξει από το 2018 έως σήμερα, χάρη στις μεταρρυθμίσεις που εφαρμόζονται, η μεγαλύτερη βελτίωση του ανταγωνισμού στις αγορές προϊόντων όλων των αγορών, όλων των κλάδων, κύριε Γιαννούλη.

Μελετήστε, σας παρακαλώ, τα στοιχεία. Γι’ αυτό έχω καταθέσει αυτά τα στοιχεία, για να μπορέσει να ενημερωθεί το Σώμα της Βουλής.

**ΧΡΗΣΤΟΣ ΓΙΑΝΝΟΥΛΗΣ:** Αυτό είναι το κακό, ότι τα έχουμε μελετήσει.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Μα, δεν τα έχετε μελετήσει, γιατί επαναλαμβάνω ότι έχουμε σημειώσει από το 2018 τη μεγαλύτερη βελτίωση στη λειτουργία του ανταγωνισμού. Πώς μπορείτε να έρχεστε εδώ και να λέτε το αντίθετο; Δεν παραπληροφορείτε το Σώμα, αλλά και την κοινή γνώμη και τους πολίτες;

**ΧΡΗΣΤΟΣ ΓΙΑΝΝΟΥΛΗΣ:** Εσείς εναρμονισμένες πρακτικές δεν βλέπετε στην ενέργεια…

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Φυσικά και βλέπω και κάνουμε παρεμβάσεις.

**ΧΡΗΣΤΟΣ ΓΙΑΝΝΟΥΛΗΣ:** Και μιλάτε για ανταγωνισμό;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Μα, γι’ αυτό κάνουμε παρεμβάσεις.

**ΧΡΗΣΤΟΣ ΓΙΑΝΝΟΥΛΗΣ:** Τους τρομάξατε!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Εγώ δεν έχω δει κάποιο κόμμα της Αριστεράς ή και του ΠΑΣΟΚ παλαιότερα να επιβάλει κάποια έκτακτη φορολογία στα διυλιστήρια, στις εταιρείες ενέργειας για τα υπερκέρδη που σημείωσαν.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δικό σας δημιούργημα είναι!

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Τα υπερκέρδη δεν ήταν ένα ελληνικό φαινόμενο, μια ελληνική ιδιαιτερότητα.

(Θόρυβος - διαμαρτυρίες)

**ΣΤΑΥΡΟΣ ΚΑΛΑΦΑΤΗΣ:** Έτσι θα γίνεται τώρα, κύριε Πρόεδρε;

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Θέσατε κάποια ερωτήματα και θα με αφήσετε, παρακαλώ, να απαντήσω.

Τα υπερκέρδη -επαναλαμβάνω- των εταιρειών ενέργειας δεν ήταν μια ελληνική ιδιαιτερότητα. Ήταν μια ευρωπαϊκή και παγκόσμια ιδιαιτερότητα που συνέβη κατά τη διάρκεια της ενεργειακής κρίσης. Η Ελλάδα ήταν από τις λίγες χώρες και μάλιστα, η πρώτη χώρα που επέβαλε έκτακτη φορολογία και που δημιούργησε, εισηγήθηκε και πέτυχε να γίνει ευρωπαϊκή πολιτική ο μηχανισμός ανάκτησης των υπερκερδών από τις εταιρείες ενέργειας λόγω των δυσλειτουργιών της αγοράς ενέργειας. Επομένως, μακριά από εμάς οποιαδήποτε προσπάθεια ή μομφή για υπόθαλψη δυσλειτουργιών στον ανταγωνισμό σε οποιαδήποτε αγορά.

Στην αγορά των τραπεζών μπορεί και να υπάρχουν ζητήματα τα οποία θα τα δούμε πολύ σύντομα και νομίζω ότι ο Πρωθυπουργός αύριο θα απαντήσει.

Ως προς το πρώτο σας ερώτημα –για να κλείσω- για το κατά πόσο ζούμε σε μια κοινωνία όπου ευημερούν οι πολλοί, το είπα στην ομιλία μου και νομίζω ότι δεν με ακούσατε. Είπα ότι έχουμε κατακτήσει τη σταθερότητα που είναι πάρα πολύ σημαντική. Την ευημερία ακόμη δεν την έχουμε κατακτήσει. Ισχύει αυτό. Η ευημερία, όμως, δεν είναι μόνο ένας οικονομικός παράγοντας. Η ευημερία έχει να κάνει με την ποιότητα και την παροχή των κρίσιμων δημόσιων αγαθών και υπηρεσιών, με τη λειτουργία του κράτους, της υγείας, της παιδείας, της ασφάλειας των μέσων μαζικής μεταφοράς.

Σε όλα αυτά τα προηγούμενα χρόνια, εξαιτίας και των δικών σας πολιτικών, υπήρξε μια μακρά και τεράστια αποεπένδυση. Δεν προσλάβαμε γιατρούς επί ΣΥΡΙΖΑ, δεν προσλάβαμε εκπαιδευτικούς…

**ΧΡΗΣΤΟΣ ΓΙΑΝΝΟΥΛΗΣ:** Εντάξει, καταλάβαμε.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** …δεν προσλάβαμε οδηγούς για τα λεωφορεία, δεν ανανεώθηκε ο στόλος των λεωφορείων. Και όλα αυτά τώρα μπορούμε να τα διορθώσουμε χάρη στην καλύτερη πορεία της οικονομίας.

Και κάτι τελευταίο. Εφ’ όσον νοιάζεστε τόσο πολύ για τους ευάλωτους και τους φτωχούς, η Ελλάδα έχει σημειώσει την τρίτη, αν δεν κάνω λάθος, μεγαλύτερη βελτίωση του δείκτη φτώχειας στην Ευρώπη τα τελευταία χρόνια. Μιλάμε για τους φτωχούς. Καλό είναι να μελετήσετε τα στοιχεία της Eurostat και της ΕΛΣΤΑΤ. Μιλάμε για την τρίτη –επαναλαμβάνω- μεγαλύτερη βελτίωση του δείκτη φτώχειας.

Παρακαλώ, να δείχνετε μεγαλύτερο σεβασμό στους ανθρώπους που υποφέρουν και που βλέπουν -χάρη στη δική μας εφαρμοζόμενη πολιτική- να βελτιώνεται έστω και λίγο η ζωή τους. Να μην είστε αρνητές της προόδου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Απ’ ό,τι βλέπω δεν θέλει κάποιος Κοινοβουλευτικός Εκπρόσωπος να μιλήσει.

Επομένως, τον λόγο έχει ο κ. Καλαφάτης από τη Νέα Δημοκρατία, μετά ο κ. Παραστατίδης, ο κ. Κρητικός, ο κ. Σιμόπουλος και θα ακολουθήσει Υπουργός.

Ορίστε, κύριε Καλαφάτη, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ πολύ.

Κυρίες και κύριοι συνάδελφοι, ο προϋπολογισμός που συζητούμε αυτές τις ημέρες είναι το κορυφαίο ετήσιο νομοθέτημα που θα αποτελέσει και τον οδηγό της ελληνικής οικονομίας για το 2025. Τρία είναι τα βασικά του χαρακτηριστικά: αναπτυξιακή πνοή, δημοσιονομική συνέπεια και κοινωνική ευαισθησία. Υπηρετεί τη βιώσιμη ανάπτυξη και την κοινωνική συνοχή, τη συλλογική πρόοδο και την ατομική προκοπή. Αποδεικνύει τη συνέπεια στις προεκλογικές μας δεσμεύσεις και την αταλάντευτη προσήλωση στη μεταρρυθμιστική στρατηγική μας.

Περιλαμβάνει, ακόμα, μια σειρά από διαρθρωτικές παρεμβάσεις για την αντιμετώπιση προκλήσεων όπως το στεγαστικό, το δημογραφικό, την κλιματική κρίση, την ενίσχυση των επενδύσεων και της καινοτομίας αλλά και τις αναγκαίες αυξημένες δαπάνες της εθνικής άμυνας.

Προβλέπει νέες μειώσεις ή ακόμα και καταργήσεις φόρων, όπως είναι: η κατάργηση του τέλους επιτηδεύματος, η διπλάσια μείωση του ΕΝΦΙΑ από το 2025, η μονιμοποίηση της επιστροφής του ειδικού φόρου κατανάλωσης στο αγροτικό πετρέλαιο αλλά και η νέα μείωση ασφαλιστικών εισφορών κατά μία επιπλέον μονάδα.

Προβλέπει, όμως, την ίδια στιγμή και νέες αυξήσεις μισθών και συντάξεων, νέα αύξηση του κατώτατου μισθού, αυξήσεις των αποδοχών των σπουδαστών στρατιωτικών σχολών, αλλά και νέα αύξηση του φοιτητικού επιδόματος. Μέτρα που στηρίζουν ξεκάθαρα τη μεσαία τάξη.

Κυρίες και κύριοι συνάδελφοι, ο προϋπολογισμός του 2025 έχει, όμως, επιπρόσθετα και έντονο κοινωνικό πρόσημο. Ενδεικτικά, οι δαπάνες για την υγεία θα είναι αυξημένες κατά 74% σε σχέση με το 2019. Όπως και οι δαπάνες για τα νοσοκομεία θα είναι αυξημένες κατά 120%. Ενώ προβλέπεται αύξηση των δαπανών του Προγράμματος Δημοσίων Επενδύσεων και του Ταμείου Ανάκαμψης κατά 285 εκατομμύρια ευρώ, ώστε να επιταχύνουμε την ανακαίνιση των νοσοκομείων και των κέντρων υγείας σε όλη τη χώρα.

Ταυτόχρονα, οι δαπάνες για την παιδεία αυξάνονται κατά 141 εκατομμύρια ευρώ έναντι του περσινού προϋπολογισμού.

Παράλληλα, οι δαπάνες για την προστασία του περιβάλλοντος αυξάνονται και αυτές σημαντικά, διότι για μας είναι ζήτημα προτεραιότητας η προστασία του φυσικού μας πλούτου και η αντιμετώπιση των συνεπειών της κλιματικής αλλαγής.

Κι όμως, μπροστά σε αυτή την πραγματικότητα, κυρίες και κύριοι συνάδελφοι της Αντιπολίτευσης, εθελοτυφλείτε. Εξακολουθείτε να παρουσιάζετε μια εικόνα μηδενισμού. Ξεχνάτε το πού βρισκόταν η χώρα το 2019 και αδικείτε την προσπάθεια όλων των συμπολιτών μας. Επιδίδεστε για ακόμα μια φορά σε ένα ρεσιτάλ ισοπέδωσης και λαϊκισμού. Λησμονείτε ότι την τελευταία πενταετία καταργήθηκαν ή μειώθηκαν πάνω από εξήντα φόροι. Προσποιείστε πως δεν καταλαβαίνετε ότι άλλο αυξημένα έσοδα και άλλο αυξημένοι φόροι. Έσοδα που προέρχονται από το μεγάλωμα της «πίτας», από την αύξηση δηλαδή, του ΑΕΠ και τις συντονισμένες παρεμβάσεις της Κυβέρνησης για τον περιορισμό της φοροδιαφυγής. Κάνετε πως δεν βλέπετε πως η ανεργία υποχωρεί, με μισό εκατομμύριο συμπολίτες μας τα τελευταία χρόνια να έχουν βρει δουλειά.

Θέλετε δεν θέλετε, κυρίες και κύριοι συνάδελφοι της Αντιπολίτευσης, ο νέος προϋπολογισμός έρχεται να πιστοποιήσει ότι η Ελλάδα, παρά τη διεθνή αβεβαιότητα, έχει αλλάξει πίστα και οι θυσίες των πολιτών πιάνουν τόπο.

Κυρίες και κύριοι, ο Πρωθυπουργός Κυριάκος Μητσοτάκης, η Κυβέρνηση και η Κοινοβουλευτική Ομάδα της Νέας Δημοκρατίας αποδεικνύουμε συνέπεια σε όσα δεσμευτήκαμε στους πολίτες. Συνεχίζουμε αταλάντευτα στο δρόμο των μεταρρυθμίσεων, που ενισχύουν την ανάπτυξη, ψηφιοποιούν το κράτος, διευκολύνουν την επιχειρηματικότητα και δημιουργούν νέες θέσεις εργασίας.

Ο νέος προϋπολογισμός ανταποκρίνεται στο σχέδιό μας για την Ελλάδα που θέλουμε, ένα σχέδιο δημοσιονομικής ισορροπίας που δεν επιτρέπει να κινδυνεύσουν ποτέ ξανά όσα με θυσίες κατακτήσαμε. Ένα σχέδιο που με μια «βεντάλια» μέτρων στηρίζει την εθνική οικονομία, τα νοικοκυριά και τις επιχειρήσεις. Σχέδιο που προβλέπει ρυθμό ανάπτυξης 2,3% του ΑΕΠ, υψηλότερο του μέσου όρου της Ευρωζώνης, σημαντική αύξηση επενδύσεων πάνω από 8%, μείωση της ανεργίας από το 10,3% στο 9,7%, πρωτογενές πλεόνασμα 2,4%, μείωση του δημοσίου χρέους στο 147,5% από 154% του ΑΕΠ, μείωση του πληθωρισμού στο 2,1% από 2,7% φέτος.

Ο προϋπολογισμός του 2025 στέλνει μήνυμα αισιοδοξίας. Πιστοποιεί ότι η οικονομία θα συνεχίσει να ανεβαίνει ψηλότερα μέσα σε ένα ασταθές διεθνές περιβάλλον, υπηρετεί τη βασική στρατηγική μας στόχευση για σύγκλιση των εισοδημάτων με τον ευρωπαϊκό μέσο όρο, επιβεβαιώνει το σχέδιο και το όραμά μας για την Ελλάδα που γίνεται πιο ισχυρή οικονομικά, γεωπολιτικά, αμυντικά και αναδεικνύεται σε παράγοντα σταθερότητας και ασφάλειας στην ευρύτερη περιοχή.

Και βέβαια, κυρίες και κύριοι συνάδελφοι, το 2025 βρίσκει τη Θεσσαλονίκη στον δρόμο της προόδου και της ανάπτυξης με το σχέδιο για τη Θεσσαλονίκη του 2030, στην εκπόνηση του οποίου είχα την τιμή να συνεισφέρω ενεργά από τη θέση του Υφυπουργού Εσωτερικών αρμόδιου για θέματα Μακεδονίας-Θράκης. Με το εμβληματικό έργο-καταλύτη, το μετρό Θεσσαλονίκης που ξεκίνησε την λειτουργία του, ένα σύμβολο προόδου της Μακεδονίας και ολόκληρης της Ελλάδας, όπως υπογράμμισε ο Πρωθυπουργός, με τον περιφερειακό οδικό άξονα fly over, με τα δύο νέα σύγχρονα νοσοκομεία, το παιδιατρικό και το αντικαρκινικό, με το Μουσείο Ολοκαυτώματος, με το τεχνολογικό πάρκο «ThessINTEC», με το κέντρο logistics στο πρώην στρατόπεδο «Γκόνου», με το μητροπολιτικό πάρκο «Παύλου Μελά», με την ανάπλαση του χώρου της Διεθνούς Εκθέσεως Θεσσαλονίκης, η Θεσσαλονίκη με αυτό το σχέδιο, που βρίσκεται σε εξέλιξη, μπαίνει σε μια νέα εποχή δυναμικής ανάπτυξης. Σε μια Ελλάδα που θέλουμε και αξίζει σε όλες τις Ελληνίδες και όλους τους Έλληνες.

Κυρίες και κύριοι συνάδελφοι, ό,τι είπαμε, γίνεται. Ό,τι λέμε, το κάνουμε. Γι’ αυτό λέμε «ναι» στον νέο προϋπολογισμό, «ναι» στην Ελλάδα της εθνικής υπερηφάνειας, του υπεύθυνου πατριωτισμού και της κοινωνικής συνοχής. Λέμε «ναι» στον Πρωθυπουργό, Κυριάκο Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Παραστατίδης από το ΠΑΣΟΚ, ακολουθεί ο κ. Κρητικός και ο κ. Σιμόπουλος.

Ορίστε, κύριε συνάδελφε, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, η συζήτηση του προϋπολογισμού διεξάγεται σε ένα διεθνές περιβάλλον αβέβαιο και ασταθές.

Η μεταψυχροπολεμική τάξη πραγμάτων θρυμματίζεται και ρευστοποιείται. Παραδοσιακές συμμαχίες διαλύονται. Οι μεταπολεμικές σταθερές υποχωρούν. Στη δύση η εκλογή Τραμπ σηματοδοτεί την απομόνωση, τον προστατευτισμό, τη σύγκρουση. Το σενάριο ενός εμπορικού πολέμου με την Ευρώπη, πλέον, φαντάζει πιθανό. Το μέχρι πρότινος σενάριο επιστημονικής φαντασίας ενός ΝΑΤΟ χωρίς την Αμερική, πλέον, ακούγεται επισήμως ως ενδεχόμενο από τα χείλη του εν αναμονή προέδρου των ΗΠΑ.

Ταυτόχρονα, ο γενικός γραμματέας του ΝΑΤΟ καλεί την Ευρώπη να δαπανήσει πολύ περισσότερα για την άμυνά της, θεωρώντας, επίσης, πιθανό το σενάριο πολέμου με τη Ρωσία. Στη Μέση Ανατολή η πτώση του Άσαντ και οι εξελίξεις στη Συρία ανοίγουν την αυλαία μιας επόμενης ημέρας, όπου η Τουρκία αναλαμβάνει τα ηνία από το αποδυναμωμένο Ιράν ως ο κεντρικός ρυθμιστικός παράγοντας στην περιοχή. Και η Ευρώπη ενεργειακά και αμυντικά ευάλωτη, εσωτερικά διαιρεμένη και θεσμικά δυσκίνητη οδηγείται σε μείωση του μεριδίου ισχύος της στον πλανήτη. Η δε δίδυμη πολιτική κρίση στον γαλλογερμανικό άξονα συγχρονίζεται με ένα νέο κύκλο ευρωπαϊκής λιτότητας και περιοριστικής δημοσιονομικής πολιτικής από το 2025. Σε αυτό το ασταθές περιβάλλον η Ελλάδα καλείται να επιδείξει μία θωρακισμένη οικονομία.

Ο προϋπολογισμός του 2025, όμως, έρχεται να επαναβεβαιώσει ένα στρεβλό αναπτυξιακό μοντέλο, που δεν προάγει την καινοτομία και την παραγωγικότητα, δεν επενδύει επαρκώς στην τεχνολογία, την εκπαίδευση και την έρευνα, δεν επενδύει σε τομείς υψηλής μακροπρόθεσμης προστιθέμενης αξίας, παρά επικεντρώνεται μονοδιάστατα και με όρους εξάρτησης σε παραδοσιακούς τομείς, όπως ο τουρισμός.

Το δε φορολογικό μείγμα παραμένει στρεβλό, παράγοντας αδικίες εις βάρος των αδύναμων διά μέσου των αυξημένων έμμεσων φόρων και υπερφορολογώντας την εργασία έναντι του κεφαλαίου. Οι άμεσες ξένες επενδύσεις επικεντρώνονται κυρίως στο real estate, αφελληνίζουν αντί να υποβοηθούν την ελληνική οικονομία, ενώ η Golden Visa ανταλλάσσει, βραχυπρόθεσμα, ρευστό με μία τιμητική ιθαγένεια.

Η Κυβέρνηση χέρι-χέρι με τα καρτέλ στην υγεία, στην ενέργεια, στις τηλεπικοινωνίες, στην πίστωση καταδικάζει τους Έλληνες πολίτες στην ανασφάλεια, στη φτώχεια, στην κοινωνική στασιμότητα. Η ελληνική νεολαία παγιδευμένη σε βιοτικές τροχιές επισφάλειας καλείται να παλέψει καθημερινά με την αναξιοκρατία, την εργασιακή ανασφάλεια, την αδυναμία πρόσβασης σε φθηνή στέγη, σε πίστωση, σε ευκαιρίες για να διεκδικήσει την αυτονομία της, τη μετάβασή της στην ενήλικη ζωή, μία ζωή με αξία. Και τέλος, η ελληνική περιφέρεια εγκαταλελειμμένη από τις προτεραιότητες του επιτελικού κράτους οδηγείται σε δημογραφικό και οικονομικό μαρασμό.

Στον τομέα μου, αυτόν της παιδείας, η Ελλάδα έχει την τρίτη χαμηλότερη δαπάνη στην Ευρωπαϊκή Ένωση για την εκπαίδευση με 3,8% του ακαθάριστου εθνικού προϊόντος έναντι του μέσου όρου της Ευρωπαϊκής Ένωσης 4,7%. Το πρόβλημα, όμως, δεν βρίσκεται μόνο στο ύψος της χρηματοδότησης της εκπαίδευσης, αλλά στο πώς οι περιορισμένοι αυτοί πόροι αξιοποιούνται σε επίπεδο πολιτικών επιλογών, σχεδιασμού και εφαρμογής.

Όλες οι μεταρρυθμίσεις που εξήγγειλε η Κυβέρνηση στις προγραμματικές της δηλώσεις παραμένουν σήμερα ανεφάρμοστες. Το πολλαπλό βιβλίο πήρε επτά παρατάσεις. Παράταση πήραν, επίσης, τα πιστοποιητικά γλωσσομάθειας, οι ψηφιακές δεξιότητες στο δημόσιο σχολείο και το σύστημα προσλήψεων. Παράταση δόθηκε και για το εξαγγελθέν εθνικό πρόγραμμα αναβάθμισης των κτηριακών υποδομών των σχολείων της χώρας, παράταση και για τον προσεισμικό έλεγχο των σχολείων με πολλά από αυτά ετοιμόρροπα, παγίδες για μαθητές και εκπαιδευτικούς, παράταση και στο διάλογο για το εθνικό απολυτήριο, παράταση και για τις πολυδιαφημιζόμενες μέγα-δομές στην επαγγελματική εκπαίδευση και κατάρτιση, παράταση και για τη δημιουργία ενός σύγχρονου πληροφοριακού συστήματος καταγραφής των εκπαιδευτικών κενών.

Ο κ. Πιερρακάκης επένδυσε στο μπακαλοτέφτερο 2.0 και φέτος με σημαντικές αρρυθμίες, τις οποίες είδαμε στην πλήρωση των εκπαιδευτικών κενών. Παράταση στην παράταση, κύριοι της Νέας Δημοκρατίας. Αυτά βλέπουν το Χάρβαρντ, το Γέιλ και η Οξφόρδη και σας αντιγράφουν, πήραν και αυτοί παράταση, δεν έρχονται στην Ελλάδα. Ξέχασα, κάποιοι έρχονται για μεταπτυχιακά, αλλά δεν χρειαζόταν ο νόμος Πιερρακάκη γι’ αυτό, όπως και αναφέρθηκε.

Τη θέση τους, όμως, θα την πάρουν κάποια κολέγια που λειτουργούν ήδη, αφού πρώτα θα αλλάξουν μαρκίζα και θα μετονομαστούν σε πανεπιστήμια μαζί με κάποια νέα παραρτήματα κερδοσκοπικών επιχειρήσεων χαμηλής εκπαιδευτικής ποιότητας.

Λέμε για το φθινόπωρο του 2025 ότι θα ξεκινήσει η διαδικασία, αλλά κάποιοι μάλλον είχαν πολύ καλύτερη πρόσβαση στην πληροφορία και πρόλαβαν και πήραν οικόπεδα, κατέθεσαν αίτημα στην Επιτροπή Ανταγωνισμού και προχωρούν. Για τους υπόλοιπους θα περιμένουμε.

Ο δε ακραίος λαϊκισμός -τον θυμάστε φαντάζομαι- στα τηλεπαράθυρα επί δίμηνο, των σαράντα χιλιάδων φοιτητών που θα φέρνατε πίσω εξέπνευσε ως επιχείρημα. Οι εισροές φοιτητών, που συνιστούν πραγματικό ζητούμενο, θα παραμείνουν χαμηλές και στο μέλλον δυστυχώς, διότι αυτό απαιτεί ισχυρά, δημόσια πανεπιστήμια και όχι αρπαχτές. Όσο για την κωδική ονομασία «ελεύθερο πανεπιστήμιο», που είχε εξαγγείλει ο φιλελεύθερος, κατά τα άλλα, κ. Μητσοτάκης, το συνταγματικά κατοχυρωμένο αυτοδιοίκητο παραμένει σε εισαγωγικά.

Οι πολιτικές σας επιλογές και στην παιδεία διευρύνουν αντί να αμβλύνουν τις ανισότητες. Από τη μία η πλούσια Ελλάδα των funds στη σχολική και τριτοβάθμια εκπαίδευση των υψηλών διδάκτρων και των ανισοτήτων και από την άλλη η φτωχή Ελλάδα των ετοιμόρροπων δημοσίων σχολείων, των εκπαιδευτικών κενών, των πανεπιστημίων χωρίς εστίες και βιβλιοθήκες, των υποαμειβόμενων καθηγητών, των κοστοβόρων φροντιστηρίων, των λιγότερων ευκαιριών.

Και έρχεται σήμερα ο κ. Πιερρακάκης, ο οποίος φέρνει μία ανακοίνωση που δεν βγήκε καν από το γραφείο Τύπου του ΠΑΣΟΚ και υπήρξε διορθωτική, και μας καλεί ή μας εγκαλεί να τοποθετηθούμε για το International Baccalaureate, για το διεθνές απολυτήριο, το οποίο πράγματι εμείς έχουμε θεσμοθετήσει με το ν.2327/1995, με κυβέρνηση Ανδρέα Παπανδρέου και Υπουργό Παιδείας τον Γιώργο Παπανδρέου. Πράγματι, αυτό πιστεύουμε, πιστεύουμε στις νέες εκπαιδευτικές διαδρομές και ευκαιρίες. Το ερώτημα είναι το πώς. Πού αποφάσισαν να δοκιμάσουν το διεθνές απολυτήριο, σε ποια σχολεία; Ποιος ο αριθμός των σχολείων; Ποιο το χρονοδιάγραμμα μετά; Είναι άλλο ο νόμος και άλλο το πώς θα τον εφαρμόσετε.

Όμως έχει πολύ ενδιαφέρον γιατί ο κ. Πιερρακάκης ήρθε ένα ωραίο πρωί, σήμερα, και μας είπε ότι θα συνδεθεί αυτό με την είσοδο στα δημόσια πανεπιστήμια. Δηλαδή, μας είπε σήμερα -δεν ξέρω αν το καταλάβατε, κύριοι της Νέας Δημοκρατίας- ότι θα κάνει bypass τις πανελλαδικές. Το καταλάβατε; Αυτό ειπώθηκε σήμερα από τον Υπουργό Παιδείας, ότι θα γίνει bypass στις πανελλαδικές.

Και ρωτάω εγώ: Ας γίνει bypass στις πανελλαδικές, αυτοί οι οποίοι είναι κάτοχοι IB των δεκατριών ιδιωτικών σχολείων θα έχουν το δικαίωμα και αυτοί να κάνουν bypass τις πανελλαδικές; Αυτός είναι ο εθνικός διάλογος της Κυβέρνησης για την πρόσβαση στην τριτοβάθμια εκπαίδευση, για το εθνικό απολυτήριο; Ερχόμαστε ένα ωραίο πρωί και συζητάμε αυτά τα πράγματα;

Κυρίες και κύριοι συνάδελφοι, κλείνω λέγοντας ότι η οικονομική πολιτική της Κυβέρνησης είναι και αντιφιλελεύθερη και κοινωνικά άδικη. Η Νέα Δημοκρατία επιλέγει να αυγατίσει τη συσσώρευση κεφαλαίου χωρίς καμμία διαδικασία αναδιανομής. Η οικονομική εξάρτηση των pass στερεί από τον πολίτη την αυτοπεποίθηση, αυξάνει το ρίσκο, μεγαλώνει τον φόβο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ολοκληρώστε.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ολοκληρώνω, δώστε μου λίγα δευτερόλεπτα, κύριε Πρόεδρε. Σας ευχαριστώ.

Η στρατηγική της κρατικής αισχροκέρδειας από τον υψηλό πληθωρισμό και των οικονομικών εξαρτήσεων μέσω επιδομάτων διακρίνει τους πολίτες σε δύο κατηγορίες, στους πραγματικά ελεύθερους και σε αυτούς που στερούνται ελευθερίας εξαιτίας της ένδειας, της φτώχειας και του φόβου. Κυρίες και κύριοι συνάδελφοι, η πραγματική ελευθερία πρέπει να συνοδεύεται από την απουσία κυριαρχίας. Αυτός που κυριαρχείται δεν κάνει ελεύθερες επιλογές.

Το ΠΑΣΟΚ στοχεύει στην οικοδόμηση μιας οικονομίας που προωθεί την έννοια του χειραφετημένου πολίτη, ενός κράτους που τον προστατεύει από κάθε μορφή εξουσίασης και εξάρτησης στο εργασιακό και οικογενειακό περιβάλλον και μιας κοινωνίας που θεμελιώνει την ίση ελευθερία. Για να συμβεί αυτό δεν αρκεί η εκπαιδευτική ισότητα και το κοινωνικό κράτος, πρέπει να επανεξεταστεί όλο το φάσμα των σχέσεων εξουσίας. Ακριβώς, λοιπόν, στην αντίθετη κατεύθυνση από αυτή που προϋπολογίζει η Νέα Δημοκρατία.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Κρητικό, τον κ. Σιμόπουλο, τον κ. Παπαναστάση και μετά ο Υπουργός.

Ορίστε, κύριε Κρητικέ. Έχετε τον λόγο.

**ΝΕΟΚΛΗΣ ΚΡΗΤΙΚΟΣ**: Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ο προϋπολογισμός του 2025 αποτυπώνει τον συνδυασμό δημοσιονομικής σύνεσης και κοινωνικής συνοχής με τον οποίον πορευόμαστε εδώ και πέντε χρόνια. Τα νέα μόνιμα δημοσιονομικά μέτρα επιφέρουν πρόσθετο δημοσιονομικό κόστος περίπου 1,1 δισεκατομμύριο ευρώ σε σχέση με το 2024 και επικεντρώνονται στη στήριξη του διαθέσιμου εισοδήματος, στην ενίσχυση των επενδύσεων και της καινοτομίας, στην αντιμετώπιση των προκλήσεων που απορρέουν από το δημογραφικό και το στεγαστικό ζήτημα καθώς και από την κλιματική αλλαγή. Την ίδια στιγμή ο νέος προϋπολογισμός φέρνει δώδεκα διαφορετικές αυξήσεις αποδοχών και δώδεκα μειώσεις φόρων.

Οι δαπάνες στις οποίες δίνει πρωταρχική προτεραιότητα είναι η υγεία, όπου θα είναι αυξημένες κατά 74% σε σχέση με το 2019. Είναι η μεγαλύτερη αύξηση σε σχέση με όλα τα υπόλοιπα Υπουργεία. Ειδικά οι δαπάνες για τα νοσοκομεία θα είναι αυξημένες κατά 120% σε σχέση με το 2019.

Για την άμυνα έχουμε τη δεύτερη μεγαλύτερη αύξηση δαπανών ήτοι θα είναι αυξημένες κατά 73% σε σχέση με το 2019, αποδεικνύοντας πως στηρίζουμε διαχρονικά τις Ένοπλες Δυνάμεις, θωρακίζοντας τη χώρα μας από οποιαδήποτε επιβουλή.

Για την παιδεία ο τακτικός προϋπολογισμός αυξάνεται κατά 141 εκατομμύρια του προϋπολογισμού του 2024, ενώ ενισχύονται σημαντικά οι δαπάνες για την προστασία του περιβάλλοντος, για τη θωράκιση έναντι των συνεπειών της κλιματικής αλλαγής, οι οποίες κρίνονται πλέον ως απολύτως απαραίτητες.

Ο προϋπολογισμός κινείται γύρω από τον άξονα της δημοσιονομικής σύνεσης, όπως είπα, που συνίσταται στο να μην ξοδεύουμε περισσότερα από αυτά που αντέχουμε, γιατί βρισκόμαστε σε αβέβαιους καιρούς και δεν μπορούμε να παίζουμε με το μέλλον της χώρας μας. Η Κυβέρνηση είναι πλέον σε θέση να επιτυγχάνει λογικά πρωτογενή πλεονάσματα και φέτος θα έχουμε το τέταρτο υψηλότερο πρωτογενές πλεόνασμα στην Ευρωπαϊκή Ένωση, ενώ το συνολικό έλλειμμα θα αγγίξει το μηδέν. Παράλληλα, έχουμε δραστική αποκλιμάκωση του χρέους, τη μεγαλύτερη στην ιστορία της Ευρωζώνης. Ο νέος προϋπολογισμός βρίσκει τη χώρα μας να έχει λάβει την επενδυτική βαθμίδα με υγιή δημόσια οικονομικά. Μια χώρα, το ΑΕΠ της οποίας το 2025 θα έχει αυξηθεί κατά 62 δισεκατομμύρια σε σχέση με το 2019.

Σας παρέθεσα ορισμένα μόνο από τα στοιχεία, κυρίες και κύριοι συνάδελφοι, για την πορεία των οικονομικών μεγεθών που προβλήθηκαν σε πίνακες και διαγράμματα από τον κ. Χατζηδάκη κατά την επεξεργασία του νομοσχεδίου στη Διαρκή Επιτροπή Οικονομικών Υποθέσεων. Ποιος μπορεί, συνάδελφοι, να διαψεύσει ένα από τα στοιχεία που παρουσίασε ο κύριος Υπουργός;

Ενώ, αναφορικά με την ανεργία, από το 17,9% το 2019 μειώνεται στο 9,7% το 2025, με μισό εκατομμύριο νέες θέσεις εργασίας. Προβλεπόμενη μείωση, λοιπόν, στα προ κρίσης επίπεδα με τη χώρα μας να καταγράφει μεταξύ του 2019 και του 2023 τη μεγαλύτερη μείωση ποσοστού ανεργίας σε ολόκληρη την Ευρωπαϊκή Ένωση.

Σε αυτό το σημείο πρέπει να θυμίσουμε ότι με αυτή την Κυβέρνηση ξεπάγωσαν οι αποδοχές στο δημόσιο, οι συντάξεις αυξάνονται με βάση τον κανόνα ΑΕΠ-πληθωρισμού, αυξάνονται οι αποδοχές για εφημερίες, ένστολους, το φοιτητικό στεγαστικό επίδομα, το επίδομα γέννησης, αυξήθηκε το αφορολόγητο για οικογένειες, μειώθηκαν οι ασφαλιστικές εισφορές, επιστρέφεται μόνιμα ο ειδικός φόρος κατανάλωσης στους αγρότες. Συγχρόνως, έχουμε υπεραπόδοση των εσόδων κατά 3,7 δισεκατομμύρια εξαιτίας και των παρεμβάσεών μας για την αντιμετώπιση της φοροδιαφυγής ή και της διεύρυνσης των ηλεκτρονικών συναλλαγών, με τα πιο απτά αποτελέσματα από κάθε άλλη εποχή, στη μεγάλη μάχη που δίνουμε κατά της φοροδιαφυγής.

Και βέβαια, η αύξηση της απασχόλησης και των μισθών δεν είναι εφικτή χωρίς υγιή δημοσιονομικά ειδικά σε μια χώρα που εξακολουθεί παρά τη συρρίκνωσή του να έχει υψηλό δημόσιο χρέος στην Ευρωπαϊκή Ένωση. Γι’ αυτό λέμε ότι έχουμε απόλυτη επίγνωση της κατάστασης και κινούμαστε με υπευθυνότητα και σοβαρότητα. Γι’ αυτό λέμε πως η συνολική εικόνα δεν επιδέχεται πανηγυρισμών, αλλά και πως δεν θα δεχτούμε ένα πλαστό αντιπολιτευτικό αφήγημα.

Ναι, ξεκινώντας από μια δυσμενή αφετηρία, τα τελευταία πέντε χρόνια έχουμε σαφή βελτίωση σε όλους τους τομείς που αναγνωρίζεται από τους διεθνείς οργανισμούς, από τον ΟΟΣΑ και βέβαια, τη χωρίς επιφυλάξεις ευρωπαϊκή έγκριση από την Ευρωπαϊκή Επιτροπή του ελληνικού προϋπολογισμού.

Η ανάταξη της οικονομίας δεν προέκυψε έτσι απλά, κυρίες και κύριοι συνάδελφοι. Είναι προϊόν συστηματικής δουλειάς. Και προχωρούμε αναγνωρίζοντας τα σοβαρά οικονομικά και κοινωνικά προβλήματα, γνωρίζοντας πως φυσικά και δεν έχουν επουλωθεί όλα τα τραύματα της μεγάλης κρίσης της προηγούμενης δεκαετίας. Είναι, όμως, ιδιαίτερα σημαντικό ότι σε αβέβαιους καιρούς, εν μέσω γεωπολιτικών κλυδωνισμών προβαίνουμε σε μειώσεις φόρων, αυξήσεις αποδοχών και αυξήσεις δαπανών σε κρίσιμους τομείς.

Βαδίζουμε μπροστά, κυρίες και κύριοι, αφήνοντας στην κρίση του κόσμου τις αποσπασματικές και ακοστολόγητες προτάσεις της Αντιπολίτευσης και κλείνοντας τα αυτιά στις πρόσκαιρα ευχάριστες λύσεις, τις ανεπανόρθωτες συνέπειες των οποίων έχουμε βιώσει και πληρώσει πανάκριβα στο παρελθόν.

Φτάνοντας προς το τέλος της τοποθέτησής μου, να ευχαριστήσω τον Πρωθυπουργό, Κυριάκο Μητσοτάκη, που με την καταλυτική παρέμβασή του ξεμπλόκαρε μετά από δεκαετίες η κατασκευή του νέου μουσείου της Σπάρτης, το οποίο θα υλοποιηθεί αμιγώς από εθνικούς πόρους, ενώ φτάνει προς το τέλος του το 2025 με πόρους ΕΣΠΑ το Συγκρότημα Παλατιού των Δεσποτών, ένα εμβληματικό τοπόσημο στον αρχαιολογικό χώρο Μυστρά.

Και ένα επίκαιρο σχόλιο για την ενσωμάτωση της τεχνητής νοημοσύνης στις δημόσιες πολιτικές. Πρόκειται για ένα εξαιρετικά χρήσιμο εργαλείο για την καλυτέρευση και διευκόλυνση της ζωής των πολιτών. Η Ελλάδα φιλοδοξεί να παίξει πρωταγωνιστικό ρόλο στο νέο αυτό κόσμο. Είναι επομένως ιδιαίτερα ενθαρρυντικό ότι η δημοσίευση της εθνικής στρατηγικής για την τεχνητή νοημοσύνη επιλέχθηκε ως ένα από τα επτά Artificial Intelligence Factories από την Ευρωπαϊκή Επιτροπή και δυνάμεθα να κάνουμε χρήση σε κρίσιμους τομείς, όπως η υγεία και η πολιτική προστασία.

Κλείνοντας, λοιπόν, και τη δική μου συνεισφορά σε αυτή την κορυφαία κοινοβουλευτική διαδικασία, σας καλώ να συνταχθούμε υπέρ της κύρωσης του προϋπολογισμού. Μέσω και αυτού του κορυφαίου σχεδίου, η Κυβέρνηση κάνει ακόμα ένα βήμα για την εκπλήρωση των προεκλογικών της δεσμεύσεων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τέσσερις συνοδοί εκπαιδευτικοί από το 4ο Δημοτικό Περαίας Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο κ. Σιμόπουλος. Ο κ. Σιμόπουλος απουσιάζει.

Ο κ. Παπαναστάσης –εδώ ήταν- απουσιάζει, επίσης.

Κύριε Υπουργέ, ελάτε. Η Κυβέρνηση στα δύσκολα καλύπτει το κενό των ομιλητών.

Ελάτε, κύριε Υπουργέ, ευχαριστούμε πάρα πολύ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Θα επανέλθουν οι κύριοι συνάδελφοι στην Αίθουσα, προκειμένου να τοποθετηθούν.

Κυρίες και οι κύριοι συνάδελφοι της συγκυβέρνησης, κύριοι συνάδελφοι στη Νέα Δημοκρατία, κύριοι συνάδελφοι στη μείζονα και ελάσσονα Αντιπολίτευση, αισθάνομαι για μια ακόμα φορά και θα το πω δημοσίως και ειλικρινώς ότι τα θέματα της πολιτικής προστασίας, της αξίας και της προστασίας της ανθρώπινης ζωής και μετά των δασών, της περιουσίας των ανθρώπων, η προστασία των οικογενειών μας, των φίλων μας, των συγγενών μας, των συγχωριανών μας, των συμπολιτών μας είναι τέτοιας ιδιαίτερης υφής και αξίας που δεν χωρά μικροπολιτική, δεν χωρούν κομματικοί διαξιφισμοί και δεν χωρά λαϊκισμός.

Δυστυχώς, αυτό δεν επετεύχθη τα τελευταία χρόνια, αλλά θα ήθελα να κάνω μια προσπάθεια σήμερα εδώ από το Βήμα, όπου μιλάμε για τον προϋπολογισμό 2025, να καταστεί σαφές πόσο σημαντικά είναι τα διακυβεύματα εν μέσω της κλιματικής κρίσης για τους συμπολίτες μας, την κοινωνία μας και τη χώρα μας.

Δεν είναι ψέμα ότι το 2019 -γνωρίζετε τα στοιχεία, κύριοι συνάδελφοι του ΣΥΡΙΖΑ- παραλάβαμε μια πολιτική προστασία που ήταν μια γενική γραμματεία σε ένα κτήριο μεσούσης της πόλης χωρίς στατικά, με ένα γενικό γραμματέα χωρίς αρμοδιότητες.

Υποεκτιμήσαμε, νομίζω, στα χρόνια της κρίσης και εσείς στα χρόνια που κυβερνήσατε, τη σημασία της προστασίας των συμπολιτών μας στα ακραία φαινόμενα της κλιματικής κρίσης, τα οποία τα βλέπετε παντού στη Μεσόγειο, στην Ευρώπη και στον κόσμο: Ακραίες πυρκαγιές, πλημμύρες, σεισμοί, φαινόμενα τα οποία εντείνονται, δυστυχώς, το ξέσπασμά τους είναι ραγδαίο και μέσα σε λίγα λεπτά, σε λίγα δευτερόλεπτα, μπορούν να οδηγήσουν σε ανθρώπινες τραγωδίες και καταστροφές.

Θα πρέπει να παραδεχτούμε όλοι ότι η Κυβέρνηση του Κυριάκου Μητσοτάκη και ο Πρωθυπουργός ο ίδιος παρέλαβαν αυτά, μετρήσιμα, και σήμερα, πεντέμισι χρόνια μετά, έχουμε ένα Υπουργείο, το οποίο είναι σαν κτήριο και δομές με αιχμή του δόρατος το war room του ΕΣΚΕΔΙΚ της Πολιτικής Προστασίας ό,τι πιο σύγχρονο υπάρχει στον ευρωπαϊκό τρόπο αντιμετώπισης τέτοιων κρίσεων, 2,1 δισεκατομμύρια ευρώ σε διαγωνισμό του «Αιγίς» -που επανειλημμένως είπατε ότι δεν προχωράνε και δεν έχουν προχωρήσει- στην υπηρεσία των εθελοντών μας, των πυροσβεστών μας, των ανθρώπων της ΕΜΑΚ, των δασοκομάντος, της Αστυνομίας, του Στρατού, του Λιμενικού, των ανθρώπων της τοπικής αυτοδιοίκησης και ένα νέο δόγμα για την αντιμετώπιση των δασικών πυρκαγιών, αλλά και των άλλων έκτακτων φαινομένων που φαίνεται ότι αποδίδουν.

Για του λόγου το αληθές και επειδή θέλω να λογοδοτώ στην ελληνική κοινωνία και στους συναδέλφους για το τι έχει γίνει, κύριοι συνάδελφοι, έχουν δημοπρατηθεί 1,7 δισεκατομμύριο ευρώ έργα του «Αιγίς», έχουν συμβασιοποιηθεί μισό δισεκατομμύρια έργα και μέχρι τα τέλη του Φλεβάρη του 2025 άλλα 700 εκατομμύρια. Ολοκληρώνεται το πρόγραμμα «Αιγίς».

Θα σας αναφέρω παράδειγμα. Παραλαμβάνουμε 449 από τα 1.191 οχήματα της Πυροσβεστικής τον Μάιο και τον Αύγουστο του 2025 και, επίσης, 300 οχήματα για τη Δασική Υπηρεσία, 553 οχήματα για την ΕΛ.ΑΣ., 140 οχήματα για το Λιμενικό Σώμα, 250 ασθενοφόρα για το ΕΚΑΒ, 176 οχήματα για το ΥΠΕΘΑ και 47.824 είδη εξοπλισμού για όλους τους ανωτέρω, για οτιδήποτε συνιστά κρίση στη χώρα, είτε επίγεια είτε εναέρια.

Με την προσωπική παρέμβαση του Πρωθυπουργού 7 Canadair CL-515, 10 πυροσβεστικά ελικόπτερα μεσαίου τύπου. Προσέξτε δεν έχει γίνει ποτέ, πέραν διακρατικών συμφωνιών, διαγωνισμός για τέτοιου είδους εξοπλισμό. Μήπως με ενημέρωσε πριν από λίγα λεπτά ο εντεταλμένος σύμβουλος του ΤΑΙΠΕΔ, ο κ. Παναγιώτης Σταμπουλίδης, ότι ολοκληρώθηκε ο διαγωνισμός και πάει να συμβασιοποιηθεί για τα 10 μεσαίου τύπου ελικόπτερα πυροσβεστικά, που για πρώτη φορά θα τα έχει η χώρα μας, η Πολιτική Προστασία και οι Ένοπλες Δυνάμεις, 3 αεροσκάφη, εναέρια κέντρα επιχειρήσεων, συμβασιοποιημένα και υπογεγραμμένα, 1 δικινητήριο τζετ, 2 εξοπλισμένα Super Puma, 25 αμφίβια με σταθερή πτέρυγα, οι τράκτορες.

Προσέξτε. Να πάμε στο προσωπικό. Με ολοκλήρωση πριν από την αντιπυρική περίοδο του 2025 προσλάβαμε 2.500 εποχικούς πυροσβέστες. Έγινε πολλή κουβέντα γι’ αυτούς τους ανθρώπους. Η Κυβέρνηση του Κυριάκου Μητσοτάκη από τον Γενάρη του 2025 θα έχει μετατρέψει σε δασοκομάντος τους 1.650 από αυτούς.

Κυρίες και κύριοι συνάδελφοι, έχουμε 20 μονάδες δασοκομάντος αερομεταφερόμενες στα μήκη και στα πλάτη της χώρας. Τους είδατε -είστε Βουλευτές της περιφέρειας οι πιο πολλοί- στα νησιά μας, στις ακριτικές περιοχές, να δίνουν μάχες οκτώ μήνες την αντιπυρική περίοδο μαζί με εθελοντές, μαζί με δημάρχους, αντιδημάρχους, εντεταλμένους της Πολιτικής Προστασίας, τις Ένοπλες Δυνάμεις, την Ελληνική Αστυνομία.

Τα νούμερα δεν μπορούν να αμφισβητηθούν. Μόνο για το 2025 έγιναν 831 προσλήψεις για την Πολιτική Προστασία, 70 δόκιμοι ανθυποπυραγοί με πανελλήνιες εξετάσεις, 260 δόκιμοι πυροσβέστες, 300 δασοκομάντος, 150 πυροσβέστες οδηγοί, 10 γιατροί, 30 στελέχη για τα πυροσβεστικά πλοία, 15 πλοηγοί μηχανικοί, 15 τεχνικοί, 8 χειριστές αεροσκαφών και ελικοπτέρων.

Παραλάβαμε το Πυροσβεστικό Σώμα με 13.000 πυροσβέστες. Την αντιπυρική περίοδο 2025 θα έχουμε 18.000, 16.500 μόνιμους και 2.500 εποχικούς. Θα έχουμε τεχνητή νοημοσύνη στο war room της Πολιτικής Προστασίας. Ήδη πέταξαν drones πάνω από τη χώρα, οργανωμένα και δομημένα, με 50 κέντρα επιχειρήσεων, ειδικούς χειριστές και μηχανικούς. Είδατε τη συμβολή τους στο να μπορούν να φτάνουν στο πεδίο νωρίτερα αναγνωρίζοντας πού είναι οι κίνδυνοι με εναέριες περιπολίες όλων. Όλοι μαζί, τα Σώματα Ασφαλείας και οι Ένοπλες Δυνάμεις στη μάχη ενάντια στις κρίσεις, στην υπηρεσία και στην προστασία της ελληνικής κοινωνίας και του ελληνικού λαού.

Κυρίες και κύριοι, αν αυτό το ενώσει κάποιος με το σύνολο της πολιτικής μας στα εθνικά και στην άμυνα, κατά την άποψή μου, αυτός είναι ο σύγχρονος πατριωτισμός για τη χώρα. Οι αποφάσεις δεν λαμβάνονται στο ΚΥΣΕΑ παρουσία του Πρωθυπουργού και όλων των Υπουργών, δεσμεύουν όλους μας και, άρα ,εξ αυτού τεκμαίρεται ότι ουδείς ο οποίος συμμετέχει στην Κυβέρνηση -είτε Υπουργός και φυσικά, διά των κοινοβουλευτικών επιτρόπων είτε Βουλευτής- μπορεί να έχει καμμία αμφιβολία για το τι συνιστά εσωτερική ασφάλεια, εξωτερική ασφάλεια και αποφάσεις στην εξωτερική πολιτική.

Σας δηλώνω, λοιπόν, μετά λόγου γνώσεως, για μια ακόμα φορά, ως μέλος της Κυβέρνησης και του ΚΥΣΕΑ, ότι ουδέποτε έχω ακούσει ή έχω γίνει κοινωνός οποιασδήποτε πολιτικής αυτά τα χρόνια που εκχωρεί ένα μικρό πετραδάκι από τη χώρα μας, πόσω μάλλον όλα αυτά τα οποία ακούγονται τον τελευταίο καιρό.

Αυτός είναι ο σύγχρονος πατριωτισμός και εμπεριέχει πολύ σκληρή δουλειά, προσπάθεια, ανθρωποώρες από αυτούς στους οποίους κατά καιρούς βλέπω ότι τους παινεύουμε -και σωστά- για τη δουλειά την οποία κάνουν είτε είναι εθελοντές είτε είναι πυροσβέστες είτε είναι όλοι οι άνθρωποι της Πολιτικής Προστασίας. Κοιτάξτε. Πλέον δεν υπάρχει περίοδος για αυτούς αντιπυρική. τις ίδιες δυσκολίες και τα ίδια προβλήματα τα ζούμε καθημερινά και λόγω των πλημμυρών και λόγω άλλων ακραίων καταστάσεων, οι οποίες μας δοκιμάζουν. Τα βλέπουμε γύρω μας στην Ευρώπη και αισθάνομαι ότι για αυτόν τον λόγο η δουλειά που έχει γίνει στην Πολιτική Προστασία, αλλά και στο σύνολο, όπως βλέπετε, των θεμάτων της άμυνας και της ασφάλειας, βάζει τη σφραγίδα τα τελευταία πεντέμισι χρόνια στο πώς εμείς εννοούμε τον πατριωτισμό.

Να θυμίσω κλείνοντας, κύριε Πρόεδρε, ποιοι πάλεψαν στον Έβρο, στα βόρεια σύνορά μας. Δεν ήταν η Ελληνική Αστυνομία; Δεν ήταν οι Ένοπλες Δυνάμεις; Ποιοι εμπόδισαν όλους αυτούς τους παράνομους μετανάστες να μπουν στη χώρα; Στην πανδημία ποιοι πάλεψαν; Οι υγειονομικοί μας δεν ήταν; Δεν ήταν και οι άνθρωποι της Πολιτικής Προστασίας; Δεν ήταν και οι άνθρωποι της αυτοδιοίκησης ή οι συνάδελφοι σε κάθε περιοχή; Το Λιμενικό πού ήταν; Δεν πάλεψε το Λιμενικό μας στα θαλάσσια σύνορά μας; Ακούγαμε ευφάνταστα πράγματα περί χώρου.

Πρόκειται για χώρα, κύριοι, με θαλάσσια σύνορα και τα υπερασπιστήκαμε παντού. Δεν φέραμε καλύτερα νούμερα σε ό,τι έχει να κάνει με την αντιμετώπιση του προσφυγικού-μεταναστευτικού; Δεν ήταν αυτό μετρήσιμο στις ευρωπαϊκές πολιτικές; Ο τρόπος που συμπεριφερθήκαμε και κινηθήκαμε στην αντιμετώπιση της πανδημίας δεν έφερε κεφάλαια, όπως τα RRF, στη χώρα; Ο ίδιος ο Πρωθυπουργός παρενέβη για αυτό. Δεν επενδύθηκαν στη χώρα; Δεν επενδύονται; Δεν απορροφώνται;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δύο λεπτά θα χρειαστώ ακόμη, κύριε Πρόεδρε, αν έχετε την ευγενή καλοσύνη.

Κύριοι, σας απέδειξα ότι το «Αιγίς» δεν είναι ένα υπερδεκαετές πρόγραμμα αστείο, σαν κι αυτά τα οποία είδαμε πολλά χρόνια να βουλιάζουν στη γραφειοκρατία και να μην υλοποιούνται ποτέ. Εντός έντεκα ημερολογιακών μηνών είναι αυτά τα οποία ακούσατε σε ένα πολύ βαρύ πρόγραμμα και δύσκολο.

Λίγο μετά είχαμε τις προκλήσεις τις οποίες έφερε, δυστυχώς, η αστάθεια στην Ευρώπη. Ποιος θα περίμενε πόλεμο στην καρδιά της Ευρώπης μετά από ογδόντα χρόνια; Δεν βρεθήκαμε εκεί να αντιμετωπίσουμε και τις προκλήσεις, αν θέλετε, και στον τομέα της ενέργειας; Δεν προδίκαζαν κάποιοι ότι θα καταρρεύσει η χώρα πάλι;

Είχαμε και δεύτερη πληγή στη Μέση Ανατολή πάλι. Με πολύ μεγάλη προσοχή και εγκράτεια δεν είμαστε εκεί για να αντιμετωπίσουμε τις προκλήσεις, οι οποίες, δυστυχώς, είναι τέτοιες που θέτουν σε αβεβαιότητα το μέλλον οργανισμών ολόκληρων της Ευρωπαϊκής Ένωσης, την εσωτερική ασφάλεια των χωρών και οδηγούν σε προβληματισμό;

Δεν είναι η Κυβέρνηση αυτή που επί πέντε-πεντέμισι χρόνια κατ’ επανάληψη έχει βγει μπροστά για όλα αυτά;

Και εν τοιαύτη περιπτώσει, δεν είναι η ανώτερη στιγμή της δημοκρατίας αυτή της λαϊκής ετυμηγορίας; Πόσες φορές δεν πήγαμε στην κάλπη είτε την εθνική κάλπη είτε για την τοπική αυτοδιοίκηση είτε –αν θέλετε- για την Ευρωβουλή, για να αποδειχθεί αν επικροτεί ή όχι η κοινωνία τις πολιτικές μας;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κυρίες και κύριοι συνάδελφοι, φυσικά θα υπερψηφίσω τον προϋπολογισμό. Φυσικά σας καλώ όλους να κάνετε το ίδιο και εν τοιαύτη περιπτώσει, επειδή αυτό δεν έχει γίνει ποτέ στα πενήντα χρόνια του σύγχρονου κοινοβουλευτισμού και καταλαβαίνω ότι μόνιμα θα υπάρχουν αιτιάσεις και λόγοι για τους οποίους η μείζονα και η ελάσσονα Αντιπολίτευση δεν θα θέλει να ψηφίσει έναν προϋπολογισμό, σας βλέπω ότι συναινείτε στο κομμάτι των αμυντικών δαπανών, σε ό,τι έχει να κάνει με τον προϋπολογισμό αυτό και το μέλλον της χώρας και θα έλεγα ότι το ίδιο πρέπει να κάνετε για την Πολιτική Προστασία, αφορά στην εσωτερική ασφάλεια. Αυτοί οι άνθρωποι παλεύουν κάθε ημέρα στο πεδίο, δεν έχουν κομματικό πρόσημο, δεν κοιτάξαμε ποτέ να δούμε πού ανήκουν, πού βρίσκονται, τι είναι, γιατί είναι, αξιωματικοί είτε πυροσβέστες, εθελοντές είτε αστυνομικοί, λιμενικοί, στρατιωτικοί. Είναι άνθρωποι που μας κάνουν υπερήφανους και αξίζουν τη στήριξή σας και τη βοήθειά σας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ο κ. Μάντζος έχει τον λόγο για μια παρέμβαση τριών λεπτών.

**ΔΗΜΗΤΡΙΟΣ ΜΑΝΤΖΟΣ:** Νομίζω ότι είναι η δεύτερη, έτσι δεν είναι;

Κύριε Πρόεδρε, ευχαριστώ πολύ.

Κύριε Υπουργέ, δυστυχώς, παρά τα όσα λέμε εδώ πολλές φορές και επαναλαμβανόμενα και παρά τις φυσικές καταστροφές που εμφιλοχωρούν, το κράτος συνεχίζει να λειτουργεί αντιδραστικά αντί προληπτικά, με αποτέλεσμα να επιβαρύνονται οικονομικά και κοινωνικά οι πολίτες μετά από κάθε καταστροφή. Οι καθυστερήσεις στις αποζημιώσεις είναι χτύπημα στην αξιοπιστία του κράτους, υπονομεύουν την εμπιστοσύνη των πολιτών στους θεσμούς και φυσικά, η έλλειψη συντονισμού μεταξύ των κρατικών και των τοπικών αρχών καταδεικνύει την απουσία ενός ολοκληρωμένου σχεδιασμού πολιτικής προστασίας και διαχείρισης των κρίσεων.

Είναι ο έκτος χρόνος της Νέας Δημοκρατίας στη διακυβέρνηση της χώρας και δυστυχώς, αποδεικνύεται η καταφανής ανεπάρκεια αποτελεσματικής διαχείρισης των φυσικών καταστροφών. Ακούσαμε πάρα πολλές διαβεβαιώσεις το περασμένο καλοκαίρι από το Υπουργείο σας για την πρωτόγνωρη ετοιμότητα, για το νέο επιχειρησιακό δόγμα της Πολιτικής Προστασίας «Πρόληψη, Προετοιμασία, Ετοιμότητα» στο οποίο η Κυβέρνηση κλήθηκε να ανταποκριθεί. Δυστυχώς, ο άξονας «Πρόληψη» δεν χρηματοδοτήθηκε, οργανωτικά η Πυροσβεστική Υπηρεσία δεν βελτιώθηκε και στην καταστολή δαπανήθηκε πακτωλός χρημάτων χωρίς αντίκρισμα.

Έχουμε τη βορειοανατολική Αττική με τα 104.000 στρέμματα καμένης γης, τα 1.238 κατεστραμμένα κτήρια, τον 1 νεκρό, τους 5 τραυματίες πυροσβέστες, τους εκατοντάδες συμπολίτες μας να υποφέρουν από αναπνευστικά προβλήματα επί σειρά ημερών, το Ξυλόκαστρο της Κορινθίας με τα 70.000 καμένα στρέμματα καλλιεργήσιμης γης, τους 2 νεκρούς, κατεστραμμένες καλλιέργειες και κτηνοτροφικές εγκαταστάσεις και οικισμούς, το χάος στον Όρβηλο Σερρών με μια φωτιά που ξεκίνησε στις 18 Ιουλίου του 2024 και κράτησε για έναν μήνα ενεργή, αδιανόητο για μια υποτιθέμενη έτοιμη Πολιτική Προστασία.

Όλα αυτά είναι γνωστά και τα πειστήρια της ανεπάρκειας είναι πολύ ισχυρά.

Ραντάρ μετεωρολογικής κάλυψης: Από τα οκτώ ραντάρ, τους σταθμούς της ΕΜΥ, μόλις δύο υπολειτουργούν και τα υπόλοιπα είναι εκτός λειτουργίας. Από πότε το γνωρίζει η πολιτεία αυτό; Γιατί ήρθε κατόπιν εορτής με τεράστια καθυστέρηση να εξαγγείλει το έργο και να χρειαστεί να περιμένουμε άλλα δύο έτη, προκειμένου να έχουμε μετεωρολογικούς σταθμούς σε λειτουργία;

Προμήθεια εξοπλισμού: Οι καθυστερήσεις στην παραλαβή των Canadair και των νέων πυροσβεστικών μέσων είναι πολύ μεγάλες. Πληρώνουμε μεγάλα ποσά για μέσα τα οποία θα έρθουν αφού καούν και άλλα στρέμματα.

Πρόληψη: Εδώ έχουμε μια εγκληματική αναλογία «80-20» «καταστολής-πρόληψης», που δεν επιτρέπει, προφανώς, τον σοβαρό σχεδιασμό αντιμετώπισης των καταστροφών. Το πρόγραμμα «Αιγίς» κατά μεγάλη πλειοψηφία δαπανάται σε μέτρα καταστολής, σε ανάγκες που είναι ήδη γνωστές εδώ και πάρα πολλά χρόνια. Αναρωτιόμαστε αν δεν υπήρχε αυτό το πρόγραμμα, αν δεν υπήρχε το Ταμείο Ανάκαμψης και Ανθεκτικότητας, όλες αυτές οι γνωστές εδώ και χρόνια ανάγκες και με δεδομένη την κλιματική κατάρρευση, πώς θα καλύπτονταν; Γιατί το πρόγραμμα «Αιγίς» δεν μπόρεσε να αξιοποιηθεί και για την πρόληψη και αποτροπή των ανάλογων φαινομένων στο μέλλον; Κατακερματισμένα δασαρχεία, έλλειψη προσωπικού, μεταβίβαση αρμοδιοτήτων στο ΤΑΙΠΕΔ για τη διαχείριση των δασών που τα αφήνουν απροστάτευτα, απουσία συντονισμού των υπηρεσιών και επιμέρους ζητήματα.

Έχουμε την πλημμυρική περίοδο. Στον Κηφισό η Περιφέρεια Αττικής και οι είκοσι επτά παρακηφίσιοι δήμοι μιλούν για την ανάγκη αύξησης της παροχετευτικής ικανότητας του ποταμού, προκειμένου να αποφευχθούν οι πολύ σοβαροί κίνδυνοι που υπάρχουν. Πότε θα γίνουν αυτά τα έργα -αν γίνουν- και πώς;

Όλα είναι καλά με τον Περιφερειάρχη Αττικής σε αυτό το θέμα, κύριε Υπουργέ; Και Υπουργείο-κέλυφος στο οποίο, δυστυχώς, προΐστασθε αυτό είναι η κορωνίδα σε όλη αυτή την πολύ προβληματική περίπτωση και κατάσταση. Από το 2021 δεν υπάρχει οργανόγραμμα, δεν υπάρχει ολοκληρωμένος μηχανισμός Πολιτικής Προστασίας, γιατί πολύ απλά δεν έχουν εκδοθεί οι κοινές υπουργικές αποφάσεις, τα προεδρικά διατάγματα και όλες οι αναγκαίες κανονιστικές πράξεις της διοίκησης.

Ακόμα και όσον αφορά στα δεκατρία ΠΕΚΕΠΠ στις περιφέρειες της χώρας, σας το είχαμε πει πολλές φορές και ο Ανδρέας Πουλάς και όλοι μας ότι αυτός ο φαραωνικός σχεδιασμός δεν θα μπορέσει να ολοκληρωθεί εγκαίρως. Το καταλαβαίνετε μετά, κατόπιν εορτής και προφανώς ναυαγεί το σενάριο αυτό με πολύ μεγάλο κόστος για τις περιφέρειες της χώρας.

Κλείνω, κύριε Πρόεδρε, επαναλαμβάνοντας ότι εμείς θα κάνουμε αυστηρή, τεκμηριωμένη και υπεύθυνη αντιπολίτευση και κοινοβουλευτικό έλεγχο στα ζητήματα της πολιτικής προστασίας και της αντιμετώπισης κλιματικής κρίσης με πλήρη συναίσθηση της βαρύτητας του θέματος και της εθνικής -το είπατε σωστά, κύριε Υπουργέ- ανάγκης να έχουμε μηχανισμό πολιτικής προστασίας.

Όμως, για να έχουμε κάτι τέτοιο χρειαζόμαστε μία αναλογία ισόρροπη μεταξύ της καταστολής και της πρόληψης.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Χρειαζόμαστε την ομογενοποίηση του Πυροσβεστικού Σώματος, ένα ενιαίο Πυροσβεστικό Σώμα που θα είναι επιχειρησιακά αποτελεσματικό και θα καλύψει οργανικές του θέσεις και όχι να έχουμε δυόμισι χιλιάδες εποχικούς πυροσβέστες ανέργους, όταν έχει η χώρα μας πολύ μεγάλες ανάγκες πρόληψης και τον χειμώνα. Πρέπει να αυξηθεί η αντιπυρική περίοδος. Αυτό πρέπει να το πούμε και να ομονοήσουμε. Πρέπει να δοθεί λύση και εμείς θα αναλάβουμε και νομοθετική πρωτοβουλία με τροπολογία, γιατί τελικά πρέπει να αποφασίσουμε: Έχουμε κλιματική κρίση ή απλές εποχικές ανάγκες; Δεν γίνεται και τα δύο.

**ΠΡΟΕΔΡΕΥΩΝ (Αθανάσιος Μπούρας):** Κλείστε, έχετε υπερβεί πολύ τον χρόνο σας.

**ΔΗΜΗΤΡΙΟΣ ΜΑΝΤΖΟΣ:** Ελέγχουμε, λοιπόν, αυστηρά την Κυβέρνηση, διότι η κλιματική κρίση δεν μπορεί να περιμένει. Χρειάζεται η χώρα μας ένα λειτουργικό, αποτελεσματικό κράτος με μία πολιτική διαφανή, προνοητική και λειτουργική που θα στηρίζει τους πολίτες και θα προετοιμάζει τη χώρα για τις προκλήσεις του μέλλοντος.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Η κ. Κωνσταντοπούλου θα πάρει τον λόγο για μια παρέμβαση.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι, όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, του δίνω τη θέση μου, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν δίνετε εσείς, εγώ δίνω. Κοιτάξτε, εδώ υπάρχει μία διαδικασία. Η διαδικασία είναι να ολοκληρώνονται οι παρεμβάσεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφού θέλει να απαντήσει.

**ΠΡΟΕΔΡΕΥΩΝ (Αθανάσιος Μπούρας):** Δεν πάει να θέλει; Εμένα δεν με ενδιαφέρει.

(Χειροκροτήματα)

Ακούστε, λοιπόν, αν θέλετε να παρέμβετε για τρία λεπτά, έχετε τη δυνατότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας το είπα ότι θέλω, αλλά θέλει να απαντήσει.

**ΠΡΟΕΔΡΕΥΩΝ (Αθανάσιος Μπούρας):** Ορίστε, δεν θέλει συνήγορο ούτε εγώ θέλω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ξέρω, ίσως και να θέλετε.

**ΠΡΟΕΔΡΕΥΩΝ (Αθανάσιος Μπούρας):** Όχι.

Στο τέλος θα απαντήσετε, κύριε Υπουργέ, σε όλα μαζί.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κικίλια, όπως είδατε, εγώ είμαι gentlewoman, σας παραχώρησα τη θέση για να απαντήσετε, γιατί θεωρώ πάντα κρίσιμο να σας ακούμε και πάντα σημαντικό να δίνονται οι απαντήσεις. Εμείς είμαστε εξάλλου εκείνη η Κοινοβουλευτική Ομάδα που είναι μονίμως εδώ και ακούει τους πάντες. Δεν συμμεριζόμαστε την κουλτούρα του να ερχόμαστε, να μιλάμε και να φεύγουμε ούτε, βεβαίως, αντιλαμβανόμαστε τη συνήθεια της Κυβέρνησης να έρχεται και να απέρχεται χωρίς να ακούει κανέναν. Είναι, βέβαια, πρώτος διδάξας ο κ. Μητσοτάκης ο οποίος ακούει μόνο τον εαυτό του και φαίνεται ότι και γύρω-γύρω του κάνετε τους αντιλάλους και δεν ακούει καμμία άλλη άποψη και θα προσγειωθεί πολύ απότομα, ίσως με ελικόπτερο της Πολιτικής Προστασίας, ίσως και όχι.

Τώρα, επειδή ξέρετε πάρα πολύ καλά ότι εμάς μας καίνε τα θέματα της Πολιτικής Προστασίας κυριολεκτικά, όπως καίνε την ελληνική κοινωνία, επειδή ξέρετε πολύ καλά ότι έχουμε καταθέσει προτάσεις για την πολιτική προστασία από τις 31 Αυγούστου του 2023, από εκείνη την πρώτη συζήτηση σε επίπεδο πολιτικών Αρχηγών μετά τις φοβερές πυρκαγιές του 2023 που κάηκε ο τόπος -που κάηκε ο τόπος!- και που ήρθε ο κ. Μητσοτάκης να μας πει ότι είμαστε από άλλον πλανήτη εάν θεωρούμε ότι μπορούμε να προστατεύσουμε όλα μας τα δάση. Αυτό ήρθε να πει, ότι είμαστε εξωγήινοι, όταν αξιώνουμε Πολιτική Προστασία έτσι οργανωμένη, ώστε να προστατεύονται όλα τα δάση, ότι είμαστε εξωγήινοι που καταθέσαμε δέκα προτάσεις, με πρώτη τη μονιμοποίηση του προσωπικού και την πρόσληψη σε δωδεκάμηνη βάση όλων των εποχικών πυροσβεστών.

Η δεύτερη πρόταση αφορούσε στην αύξηση του προϋπολογισμού της Πολιτικής Προστασίας στο πεδίο της εξάρτησης, γιατί, κύριε Κικίλια, βρήκα τους πυροσβέστες ακόμη με μασκούλες φαρμακείου στην Πεντέλη και στα Βριλήσσια. Με μασκούλες φαρμακείου! Αυτές τους δώσατε ως εξοπλισμό για να μπουν μέσα στη φωτιά.

Η τρίτη πρόταση που καταθέσαμε αφορούσε στη δημιουργία πραγματικής δασοφυλακής και αγροφυλακής, η τέταρτη πρόταση αφορούσε στην ενεργοποίηση όλων των πυροφυλακείων της χώρας που είναι εγκαταλελειμμένα, η πέμπτη το να αποτάξετε το επίορκο προσωπικό που ενέχεται στις πυρκαγιές, η έκτη πρόταση αφορούσε στη νομοθεσία απόλυτης προστασίας των αναδασωτέων εκτάσεων εν αντιθέσει με την πολιτική σας που είναι η εγκατάσταση ανεμογεννητριών στις αναδασωτέες και καμένες εκτάσεις, η έβδομη πρόταση την απαγόρευση του κυνηγιού στις καμένες εκτάσεις, η όγδοη πρόταση τη σύσταση εξεταστικής επιτροπής για το έγκλημα των πυρκαγιών που επαναλήφθηκε αυτό το καλοκαίρι, η ένατη τον έλεγχο των εμπλεκομένων δικαστικών λειτουργών στη συγκάλυψη μεγάλων εγκλημάτων, εμπρησμών και πυρκαγιών και η δέκατη πρόταση αφορούσε σε μία μεγάλης κλίμακας ακρόαση φορέων εδώ στη Βουλή για όλα τα ζητήματα Πολιτικής Προστασίας.

Πριν από αυτές τις δέκα προτάσεις, είχαμε καταθέσει το 2022 δεκατέσσερα σημεία για ένα εθνικό σχέδιο αυτοδύναμης Πολιτικής Προστασίας και περιβαλλοντικής πολιτικής, ενώ έχουμε παρέμβει στα θέματα αυτά ξανά και ξανά. Προσωπικά έχω βρεθεί μέσα στη φωτιά στην πατρίδα μου, την Εύβοια, το 2021 που εξακολουθεί να μην έχει αποκατασταθεί και την οποία αφήσατε να καεί -δεν ήσασταν εσείς τότε Υπουργός, αλλά αφήσατε να καεί με φωτιά που προέλαυνε επί δέκα ημέρες σε συνθήκες άπνοιας- μέχρι τη Ρόδο που κατακάηκε και ξανακατακάηκε και τώρα πλημμυρίζει.

Ο πατριωτισμός, κύριε Κικίλια, δεν είναι να προστατεύσετε τις ακριτικές περιοχές από τους μετανάστες, γιατί άκουσα την τοποθέτησή σας. Δηλαδή, ως Υπουργός Πολιτικής Προστασίας μας λέτε ότι προστατεύετε τον Έβρο από τους μετανάστες; Από τις πυρκαγιές ποτέ θα τον προστατεύσετε; Από την πυρκαγιά που κατέκαψε τη Δαδιά και δεν έχετε κάνει εργασίες αποκατάστασης και είναι εξαγριωμένοι οι κάτοικοι του Έβρου, πότε θα προστατεύσετε τις ακριτικές περιοχές; Ο πατριωτισμός δεν είναι η ρευστοποίηση της πατρίδας. Ο πατριωτισμός δεν είναι η εγκατάλειψη του πληθυσμού των ακριτικών νησιών. Ο πατριωτισμός δεν είναι η αποψίλωση της Πολιτικής Προστασίας, όταν το σημαντικότερο κεφάλαιο -το σημαντικότερο κεφάλαιο!- στο πλαίσιο της εθνικής κυριαρχίας είναι το περιβάλλον και τα έμβια όντα, αυτά δηλαδή που εγκαταλείπονται συστηματικά.

Μιλήσατε για τους εποχικούς πυροσβέστες και συνολικά για το έμψυχο δυναμικό. Δεν κατάλαβα τι ακριβώς μας λέτε. Για ποιον λόγο τους στείλατε στην ανεργία; Δεν είχατε χρήματα; Δεν πιστεύετε ότι χρειάζονται; Μας κατηγορείτε ότι δεν τους αναγνωρίζουμε εσείς που τους δείρατε, εσείς που τους ξυλοκοπήσατε και τους ρίξατε χημικά στο κτήριο του Υπουργείου και που παινεύεστε ότι υπάρχει, ενώ προηγουμένως δεν υπήρχε. Το Υπουργείο, δηλαδή, υπάρχει για να δέρνετε το προσωπικό και για να ρίπτονται χημικά εντός του κτηρίου; Πιστεύω πως όχι. Οι άνθρωποι αυτοί που δίνουν την ψυχή τους και τη ζωή τους και πέφτουν στη φωτιά και έχουν γυναίκες και παιδιά ή οι γυναίκες έχουν άνδρες και παιδιά ή έχουν οικογένειες ή δεν έχουν, αλλά πάντως πέφτουν στη φωτιά για όλους μας, αυτή τη μεταχείριση αξίζουν, κύριε Κικίλια;

Μας λέτε ότι δεν τους μεταχειρίζεστε πολιτικά. Εσείς δεν βγήκατε να τους πείτε προβοκάτορες και πολιτικά υποκινούμενους, επειδή ζήτησαν το αυτονόητο, να δουλεύουν όλη την περίοδο, γιατί η κλιματική κρίση είναι αυτή που επιβάλλει να είναι δώδεκα μήνες εν ισχύ τα μέτρα της αντιπυρικής περιόδου και δώδεκα μήνες εν ισχύ τα μέτρα της αντιπλημμυρικής περιόδου;

Και αν πράγματι πιστεύετε ότι υπάρχει κλιματική κρίση, κάντε αυτό που σας έχουμε προτείνει με τροπολογία που καταθέσαμε. Την κήρυξη αντιπυρικής περιόδου όλη τη χρονιά, την κήρυξη αντιπλημμυρικής περιόδου όλη τη χρονιά και προσλάβετε αυτούς τους ανθρώπους για την ανταπόκριση σε αυτές τις ανάγκες όλη τη χρονιά. Αυτό δεν είναι μονιμοποίηση υπό τη στενή έννοια που σας απασχολεί ότι μπορεί να προσκρούσει σε άλλες απαγορεύσεις. Είναι μία απολύτως -απολύτως!-εφικτή ρύθμιση που είναι συμβατή με περιβαλλοντική πολιτική και με ανταπόκριση στις ανάγκες της Πολιτικής Προστασίας και της κλιματικής κρίσης που δεν την κάνετε, γιατί θέλετε να τιμωρήσετε κάποιους ανθρώπους, επειδή διεκδικούν τα δικαιώματά τους.

Είστε ένας σχετικά νέος άνθρωπος, ένας άνθρωπος της δικής μου γενιάς, της δικής μας και δεν επιτρέπετε τους συνομηλίκους σας και συνομηλίκους μας να τους αντιμετωπίζετε σαν γέρους που δεν μπορούν να προσφέρουν τίποτε. Διότι αυτό προβλέπουν τα νομοσχέδιά σας, ότι όσον αφορά στους άνω των 35 ή άνω των 40 κατά περίπτωση, εκείνος που πέφτει στη φωτιά τον Οκτώβριο είναι άχρηστος τον Νοέμβριο και τον Φλεβάρη παίρνει «0», είναι ταμείο ανεργίας έχοντας εξαντλήσει τα επιδόματα.

Αυτά, λοιπόν, είναι θέματα που θα πρέπει να μας τα απαντήσετε. Γιατί, δηλαδή, στον προϋπολογισμό του Υπουργείου σας δεν προβλέπεται εκείνη η ρύθμιση που θα αποκαταστήσει τους ανθρώπους; Μη μετέλθετε αυτό το φθηνό τέχνασμα του κ. Μητσοτάκη που την ώρα που εξαθλιώνει τους υγειονομικούς λέει «εσείς δεν σέβεστε τους υγειονομικούς» και την ώρα που εξαθλιώνει τους πυροσβέστες, λέει «εσείς δεν σέβεστε τους πυροσβέστες».

Εμείς σας προτείνουμε και σας προκαλούμε και σας προσκαλούμε να αναλάβετε πρωτοβουλίες, να σταματήσετε την αντιπαράθεση με δυόμισι χιλιάδες οικογένειες. Να ξέρετε ότι κάποιοι από αυτούς ήρθαν στη Βουλή και κάποιοι από αυτούς όχι απλώς δάκρυσαν, αλλά έβαλαν τα κλάματα από τη συγκίνηση που βρέθηκαν στη Βουλή. Τέτοιο σεβασμό αισθάνθηκαν γι’ αυτόν εδώ τον χώρο που κάποιοι, οι πιο πολλοί, δυστυχώς, από την κυβερνητική πλειοψηφία, τον απαξιώνουν.

Σας καλώ να απαντήσετε εάν θα αναλάβετε άμεσα πρωτοβουλίες και εάν θα προβλέψετε, όπως μπορείτε και εφόσον το θέλετε, την αποκατάσταση των ανθρώπων αυτών. Και σας διαβεβαιώ ότι αν το κάνετε, αυτό θα είναι μία υπηρεσία για το εθνικό συμφέρον και θα είναι μία πάρα πολύ πατριωτική κίνηση. Διότι η πατρίδα δεν υπάρχει χωρίς το έμψυχο δυναμικό της, πατρίδα δεν υπάρχει χωρίς τις θάλασσες, τα δάση, τα βουνά και το έμβιο υλικό της, πατρίδα δεν υπάρχει εάν την κατακάψουν, την καταστρέψουν και την πλημμυρίσουν και την αφήσουμε αθωράκιστη.

Πατριωτικά, λοιπόν, όπως μιλάτε κι εσείς, εγώ σας καλώ να πράξετε αυτό που οφείλετε και που πιστεύω ότι σας υπαγορεύει η συνείδησή σας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα για την παρέμβασή της η Κοινοβουλευτική Εκπρόσωπος της Νέας Δημοκρατίας κ. Άννα Ευθυμίου.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Άκουσα από την πλευρά του ΠΑΣΟΚ ότι θέλει να κάνει μια αυστηρή αντιπολίτευση, η οποία είναι εύλογη και καλοδεχούμενη. Όταν, όμως, συζητάμε για τον προϋπολογισμό, πέραν του ότι κρίνεται η αξιοπιστία και η πολιτική της Κυβέρνησης, κρίνεται και η αξιοπιστία και η πολιτική της Αντιπολίτευσης.

Εσείς, κύριοι του ΠΑΣΟΚ, έχετε κυβερνήσει. Άρα, εμείς μπροστά σε μία σφοδρή κλιματική αλλαγή με βίαιες συνέπειες ερχόμαστε να αντιμετωπίσουμε και όλες τις παθογένειες του παρελθόντος. Επομένως, καλοδεχούμενη η κριτική, αλλά νομίζω ότι σε κάθε περίπτωση όταν μιλάμε για φυσικές καταστροφές, πρέπει να υπάρχει, τουλάχιστον, ένα ελάχιστο σημείο πολιτικής συναίνεσης σε ένα τόσο μείζον και κρίσιμο ζήτημα.

Και επειδή άκουσα ότι υπάρχει απώλεια συνεκτικού σχεδίου για την αντιμετώπιση των φυσικών καταστροφών, κατ’ αρχάς να πούμε ότι προτεραιοποιείται αυτό το κομμάτι, δηλαδή οι φυσικές καταστροφές, στον προϋπολογισμό, γιατί προβλέπεται ως ξεχωριστό κεφάλαιο. Είναι η σελίδα 189 του προϋπολογισμού.

Πέρα απ’ αυτό, όμως, υπάρχει ένα απολύτως συνεκτικό σχέδιο, το οποίο πατάει σε τρεις πυλώνες.

Ο πρώτος είναι η πρόληψη. Πρόγραμμα «AntiNero» I, II, III, πάνω από 400 εκατομμύρια ευρώ.

Ο δεύτερος πυλώνας είναι η αντιμετώπιση. Πρόγραμμα «Αιγίς» 2,1 δισεκατομμύρια ευρώ. Μάλλον δεν ήσασταν εδώ όταν ο Υπουργός είπε ότι το μισό δισεκατομμύριο ευρώ έχει ήδη συμβασιοποιηθεί και πολύ γρήγορα θα ολοκληρωθεί το πρόγραμμα «Αιγίς». Και πρέπει, επίσης, να γνωρίζουμε ότι αυτοί οι διαγωνισμοί, που αφορούν σε μεγάλα χρηματικά ποσά, είναι διαγωνισμοί που παίρνουν χρόνο να ολοκληρωθούν. Άρα, εμείς αυτό που κάναμε είναι να τρέξουμε αυτούς τους διαγωνισμούς όσο γρήγορα μπορούσαμε μέσα στις προβλεπόμενες διαδικασίες. Και, φυσικά, να πούμε ότι ο εξοπλισμός με υπερσύγχρονα drones είναι κάτι που βοήθησε πάρα, μα πάρα, πολύ αυτή την αντιπυρική περίοδο.

Και ο τρίτος πυλώνας, είναι ο μηχανισμός άμεσης αποκατάστασης που βλέπουμε ότι επί Κυβέρνησης Νέας Δημοκρατίας πρώτη φορά έχει εφαρμοστεί και αυτός φέρνει αποτελέσματα.

Καταλήγοντας, θα ήθελα να δώσουμε την αξία που αξίζει στον μηχανισμό λειτουργίας «112», γιατί βλέπουμε ότι εδώ λειτουργεί και πραγματικά σώζει ζωές και είναι μείζονος σημασίας να σώζουμε ζωές. Το θέτω αυτό εδώ, σε αντιπαράθεση με τη Βαλένθια, όπου είδαμε τι έγινε στην περίπτωση των πλημμυρών.

Καταλήγοντας, λοιπόν, θα ήθελα να πω ότι, επειδή επισκέφτηκα τον κ. Κικίλια μέσα στην αντιπυρική περίοδο και πήγα στο κέντρο επιχειρήσεων, είδα, πραγματικά, με τα μάτια μου -και το καταθέτω αυτό- πόσο σοβαρή δουλειά γίνεται και πόσο ρόλο έχει διαδραματίσει η συνεργασία όλων των εμπλεκόμενων φορέων.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Και τώρα, κύριε Υπουργέ, έχετε τον λόγο με άνεση να απαντήσετε στα ερωτήματα τα οποία σας ετέθησαν.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, συνήθως είμαι λακωνικός, αλλά ζητώ την επιείκειά σας στο σημείο αυτό, διότι -για παράδειγμα- η κυρία Πρόεδρος της Πλεύσης Ελευθερίας έκανε ερώτηση οκτώμισι λεπτών. Είναι φύσει αδύνατο, να απαντήσω σε τρία λεπτά.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι, δεν μετρήσατε σωστά. Μίλησε εννέα λεπτά και πενήντα έξι δευτερόλεπτα.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Εντάξει, επομένως, παρακαλώ, λίγη επιείκεια για να μπορέσω να απαντήσω σε όσο πιο πολλά ερωτήματα υπάρχουν.

Πρώτα, θα απαντήσω στον συνάδελφό μου –και νέο συνάδελφο στη Βουλή- τον κ. Μάντζο. Δεν ξέρω ποιος σας έχει δώσει τα στοιχεία, αν είναι ο κ. Πουλάς ή κάποιος άλλος. Αλλά, ξέρετε, τα στοιχεία είναι αδιάσειστα και όταν τοποθετείστε στο Εθνικό Κοινοβούλιο, την ύψιστη στιγμή του κοινοβουλευτισμού που είναι η συζήτηση για τον προϋπολογισμό, πρέπει να είστε πολύ προσεκτικός. Τα στοιχεία είναι από το «Engage», δεν είναι από το σπίτι μου. Το «Engage» είναι σύστημα τεχνητής νοημοσύνης και γεωεντοπισμού με όλα τα στοιχεία για την αντιπυρική περίοδο και όλη τη χρονιά για τις πυρκαγιές μας του 2023–2024. Το 2024 εκδηλώθηκαν 7,42% παραπάνω ενάρξεις από κάθε άλλο έτος, αλλά κατεγράφησαν λιγότερες καμένες εκτάσεις κατά 13,67% από τον μέσο όρο της εικοσαετίας, στις χειρότερες κλιματολογικές συνθήκες των τελευταίων σαράντα ετών, κύριε συνάδελφε.

Επίσης, ο μέσος όρος της εικοσαετίας για αμιγώς τα δάση μας -ό,τι πιο υψηλής αξίας έχουμε στην οικολογία, τα υψηλής αξίας δάση μας- ήταν 117.858 στρέμματα. Το 2024 κάηκαν 27.756 στρέμματα δασών. Καταγράφηκε μείωση 76,45%, κύριε συνάδελφε. Επίσης, σε ό,τι έχει να κάνει με τα δάση και τις δασικές εκτάσεις. Τι είναι οι δασικές εκτάσεις; Θάμνοι, πουρνάρια, σχίνα κ.λπ.. Καταγράφηκε μείωση το 2024 κατά 15,6%.

Επίσης, στο σύνολο των 444.000 καμένων στρεμμάτων, τα 191.000 -και έτσι εξηγούνται όλες αυτές οι μειώσεις- είναι καλαμιές, καλλιέργειες, υπολείμματα εκτάσεων και χορτολιβαδικές. Αυτά, κύριε συνάδελφε, είναι τα στοιχεία από το «Engage». Δεν αμφισβητούνται. Στη χρονιά –σας επαναλαμβάνω, με βάση τους δείκτες- που ήταν η δυσκολότερη και η χειρότερη που έχει αντιμετωπίσει η χώρα μας, με ρεκόρ θερμοκρασιών, από τότε που καταγράφονται από την ΕΜΥ, για τον Μάιο, Ιούνιο, Ιούλιο και Αύγουστο και με στοιχεία, κίτρινο, πορτοκαλί και κόκκινο, του ημερήσιου χάρτη που βγαίνει για την επικινδυνότητα, δεκάδες φορές πάνω από οποιαδήποτε άλλη χρονιά. Το ένα είναι αυτό.

Πάμε στην πρόληψη. Εμένα μου αρέσει που το ΠΑΣΟΚ θέλει να συζητήσει και να μιλήσει για πρόληψη. Είπε η κυρία συνάδελφος και Εκπρόσωπος της Νέας Δημοκρατίας, η κ. Ευθυμίου ότι, τρία χρόνια με το «AntiNero» καθαρίστηκαν δάση και δημιουργήθηκαν ξανά δασικές οδοί, χωμάτινοι δρόμοι, αντιπυρικές οδοί, κόπηκαν κλαδιά και φύλλα, όταν στο σύνολο της Μεταπολίτευσης των πενήντα χρόνων αυτό ήταν ταμπού και κανείς δεν είχε μπει ποτέ μέσα στα δάση. Γι’ αυτό και έχουμε ακόμη, κύριε συνάδελφε, δύο μέτρα καύσιμη ύλη -ξύλα και λοιπή καύσιμη ύλη- μέσα στα δάση μας.

Θα χρειαστούν πολλά χρόνια, δυστυχώς, προκειμένου αυτά τα δάση στο σύνολό τους να καθαριστούν. Αλλά θεωρώ ότι είναι μια πολύ θαρραλέα, πολύ μπροστά από την εποχή της και πολύ σωστή πολιτικά τοποθέτηση του Πρωθυπουργού να επενδύσει κάτι λιγότερο από 1 δισεκατομμύριο γι’ αυτούς καθαρισμούς.

Πάμε να δούμε τι έκαναν οι συμπολίτες μας. Πάλεψαν μαζί μας και μας βοήθησαν σε αυτήν την προσπάθεια; 840.000 καθαρισμένα οικόπεδα. Αυτό λέω, κυρία Πρόεδρε της Πλεύση Ελευθερίας, ότι είναι ο νέος πατριωτισμός: 840.000 οικογένειες καθάρισαν τα οικόπεδα τους και εκεί δεν περπάτησε η φωτιά. Γι’ αυτό και έχουμε αυτά τα στοιχεία.

Επίσης, «αργείτε να επενδύσετε και δεν προχωράτε και έχουν μείνει πίσω οι επενδύσεις κ.λπ.». Θέλω να ελπίζω ότι αστειεύεστε! Δεν έχει ξαναγίνει στην ιστορία σε μερικούς μήνες να τρέχει, αφού ξεμπλοκαρίστηκε, ένα τόσο βαρύ πρόγραμμα.

Σας εξήγησα και είναι αδιαμφισβήτητο. Αν θέλετε να πάρετε τους ορκωτούς λογιστές –το PMOs που χρησιμοποιούν είτε το ΤΑΙΠΕΔ είτε η «Κοινωνία της Πληροφορίας» είτε το ΕΣΠΑ για τους διαγωνισμούς τους οποίους έχουμε κάνει, για να πάρετε και εσείς τα στοιχεία- είναι 1,7 δισεκατομμύριο ευρώ στους διαγωνισμούς τους τελευταίους έντεκα μήνες, μισό δισεκατομμύριο συμβασιοποιημένο και άλλα 700 εκατομμύρια μέχρι τον Φλεβάρη. Σας είπα και είδηση της τελευταίας στιγμής σε ό,τι έχει να κάνει με τα δέκα μεσαίου τύπου ελικόπτερα. Δεν υπάρχει καμμία αμφιβολία ότι έχουν τρέξει και μπράβο στους επιχειρησιακούς, μπράβο στους εργαζόμενους στην πολιτική προστασία, μπράβο στην επιτελική δομή, μπράβο στο ΕΣΠΑ, μπράβο στο ΤΑΙΠΕΔ, μπράβο στις καινούργιες πληροφορίες από το Υπουργείο Οικονομικών που συνεργάστηκαν μαζί μας γι’ αυτό το οποίο φάνταζε ακατόρθωτο.

Πάμε στο οργανόγραμμα του Υπουργείου. Μα, ο Πρωθυπουργός αποφάσισε -και σωστά- να υπάρχει πρόληψη, αντιμετώπιση και αρωγή. Δεν θυμάστε επί των ημερών σας πόσα χρόνια έκανε κάποιος να αποζημιωθεί από κάποια καταστροφή, πυρκαγιά, σεισμό ή οτιδήποτε; Θα σας πω εγώ πόσα χρόνια έκανε. Ποτέ. Γιατί υπάρχουν ακόμη και βλέπω με τον κ. Τριαντόπουλο τι δεν έχει εκκαθαριστεί όλα αυτά τα χρόνια. Μιλάμε για τριάντα και σαράντα χρόνια πίσω. Προσέξτε, και με δική μας ευθύνη μερικές φορές. Αλλά αυτή είναι η πραγματικότητα που παραλάβαμε.

Το ότι υπάρχει ένα κομμάτι κρατικής αρωγής και οι μηχανικοί μας του Υπουργείου σπεύδουν αμέσως σε μια καταστροφή ανά την Ελλάδα, είτε είναι νησί είτε ακριτική περιοχή είτε ηπειρωτική, καταγράφουν αμέσως και υπάρχει προκαταβολή και αποζημιώσεις γι’ αυτούς οι οποίοι υπέστησαν αυτές τις καταστροφές, δεν το θεωρείτε ως μία συμβολή πολύ σημαντική και μεταρρυθμιστική στο όλο πεδίο.

Πάμε παρακάτω και στο έμψυχο δυναμικό, για να απαντήσω και στο κομμάτι το οποίο η κυρία Πρόεδρος έθεσε. Και εγώ θεωρώ ότι είναι ειλικρινές το ενδιαφέρον της για όλο το έμψυχο δυναμικό της Πολιτικής Προστασίας, του Πυροσβεστικού Σώματος και τους εθελοντές και της τοπικής αυτοδιοίκησης.

Και πάλι, κυρία Πρόεδρε, τα στοιχεία είναι αδιάψευστα: Το 2019 -και μπορείτε να ελέγξετε τα στοιχεία- παραλάβαμε το Πυροσβεστικό Σώμα με 13.000 πυροσβέστες και στην αντιπυρική περίοδο το 2025 θα έχει 18.000 πυροσβέστες. Τεκμαίρεται εξ αυτού ότι με πρόθεση και εντολή του Πρωθυπουργού της χώρας, τον οποίο μέμφεστε ότι θα φύγει με ελικόπτερο της πολιτικής προστασίας κ.λπ., κάθε χρόνο προσλαμβάνουμε δασοκομάντος και πυροσβέστες και φτάσαμε σε αυτό το νούμερο. Από δε τους αρχικούς δυόμισι χιλιάδες εποχικούς οι 1.650 έχουν ήδη μονιμοποιηθεί και έχουν γίνει δασοκομάντος.

Τι προέβλεπε, τότε, ο νόμος ΣΥΡΙΖΑ για τους δυόμισι χιλιάδες εποχικούς; Όσο θα προσλαμβάνουμε μόνιμους, τόσο θα μειώνουμε τον αριθμό των εποχικών. Τον μειώσαμε; Όχι. Πάλι διαγωνισμό κάνουμε για πέντε έτη για δυόμισι χιλιάδες εποχικούς. Η εποχικότητα υπάρχει σε αυτό το επάγγελμα σε όλες τις χώρες του κόσμου, προφανώς, και απαιτείται στα χρόνια αιχμής, προφανώς. Και τι είπαμε; Αυξάνουμε και τα όρια ηλικίας. Παραμένουν στα 40 χρόνια -από τα 35 που ήταν και το είχαμε αυξήσει- στους μάχιμους και τα πάμε στα 50 στους οδηγούς. Μάλιστα.

Και εξ αυτού πιθανώς κάποιοι εποχικοί –εκατό, διακόσιοι, τριακόσιοι- θα μείνουν εκτός. Επεξεργάζεται η Προεδρεία της Κυβέρνησης –κι όταν είμαστε έτοιμοι θα έρθουμε να τοποθετηθούμε γι’ αυτό- έναν τρόπο να μπορούν οι συγκεκριμένοι να ενσωματωθούν στα τμήματα της πολιτικής προστασίας των δήμων ή στις διευθύνσεις της πολιτικής προστασίας των περιφερειών ή στα δασαρχεία.

Θέλω, επίσης, εδώ να σας πω ότι μετά από εξετάσεις και αθλήματα θα συνεχίσουν να προσλαμβάνονται επί ημερών μου οι πυροσβέστες, γιατί πρέπει να ανεβαίνουν επάνω στο βουνό και να ανεβάζουν μάνικες με 20.000 βαθμούς και σε καταστάσεις και συνθήκες πάρα πολύ δύσκολες και πρέπει να είναι γυμνασμένοι και σε καλή φυσική κατάσταση, αλλά και ιατρικώς –αν θέλετε- έχω ευθύνη και έχουμε ευθύνη με βάση την εισήγηση της υπηρεσίας, δεν είναι αυθαίρετο αυτό. Το Αρχηγείο αποφασίζει για τους ανθρώπους αυτούς και ποια είναι τα όρια στα οποία μπορούν να δουλεύουν, προκειμένου να τους προσλάβουμε αενάως, μέχρι τη σύνταξη τους. Γιατί αυτό σημαίνει μετατρέπουμε τη σύμβαση μετά από διαγωνισμό και αθλήματα σε δασοκομάντος. Είναι επτά χρόνια, συν επτά χρόνια και μετά μονιμοποίηση.

Άρα, αυξήσαμε τους εθελοντές. Έχουμε πέντε χιλιάδες στην Πολιτική Προστασία και τέσσερις χιλιάδες στο Πυροσβεστικό Σώμα, δηλαδή συνολικά εννέα χιλιάδες. Αυξήσαμε τους πυροσβέστες, συστήσαμε τους δασοκομάντος και έχουμε είκοσι μονάδες σε όλη την Ελλάδα και τους αυξήσαμε. Συνεργαστήκαμε με υποδειγματικό τρόπο με τους δύο βαθμούς τοπικής αυτοδιοίκησης. Μπορείτε, εάν θέλετε, να κάνετε την έρευνά σας σε όλη την Ελλάδα και να μιλήσετε με δημάρχους, αντιδημάρχους και περιφερειάρχες, ανεξάρτητα που ανήκουν πολιτικά, και να ρωτήσετε: Αυτή η πολιτική προστασία ήταν δίπλα στο πεδίο καθ’ όλη τη διάρκεια της αντιπυρικής περιόδου, ημέρα και νύχτα; Είχαμε χωματουργικά μηχανήματα εκεί, με τις παλιές ΜΟΜΑ του στρατού ανοίξαμε αντιπυρικές οδούς, με βάση τις άδειες των δύο δασαρχών εκεί που αυτοί μας ζήτησαν. Με τους δασάρχες, δασικούς υπαλλήλους παλέψαμε μαζί στο πεδίο, σύμφωνα με το νέο δόγμα των δασικών πυρκαγιών μαζί και οι κύριοι λιμενικοί, μαζί και η Αστυνομία και το «112» λειτούργησε υποδειγματικά και όλο αυτό είναι μία πολύ μεγάλη προίκα για την ελληνική κοινωνία και μαζί με το «Αιγίς» για τις επόμενες γενιές.

Αισθάνομαι, λοιπόν, κυρία Πρόεδρε, ότι έχουν γίνει όλα αυτά τα οποία απαιτούνται, σύμφωνα με τη δική μας πολιτική, αντίληψη και αξιακό κώδικα, προκειμένου να αφήσουμε μια Πολιτική Προστασία πολύ πιο ισχυρή απ’ ό,τι βρήκαμε. Εμείς αξιολογούμαστε και έχουμε ψηφιστεί πέντε συνεχόμενες φορές για να είμαστε στα έδρανα της Κυβέρνησης και εσείς αξιολογείστε –και είναι η δουλειά σας να μας κρίνετε και να μας ελέγχετε- κι αυτή τη στιγμή είστε στα έδρανα της ελάσσονος Αντιπολίτευσης.

Άρα, με αυτό το οπτικό πρίσμα καλώς κάνετε και ελέγχετε και κάνετε τη δουλειά σας. Είμαι υποχρεωμένος, όμως, να απαντώ και να βάζω τα πράγματα στη θέση τους, όπως εγώ πιστεύω.

Να πω και κάτι ακόμη που το είπα τότε και το ξαναλέω τώρα. Όχι, το σύνολο των εποχικών των δυόμισι χιλιάδων φυσικά δεν έκανε αυτό το οποίο εγώ θεωρώ επιεικώς απαράδεκτο, να σπάσει τις πόρτες και να μπει σε ένα Υπουργείο Πολιτικής Προστασίας, ενώ είχαμε δύο πυρκαγιές και μάχες στο ΕΣΚΕΔΙΚ.

Όπως θεωρώ αδιανόητο οι άνδρες και οι γυναίκες των Ενόπλων Δυνάμεων να σπάσουν τις πόρτες στο Πεντάγωνο και να μπουκάρουν μέσα ή οι άνδρες και οι γυναίκες της Ελληνικής Αστυνομίας να σπάσουν τις πόρτες στη ΓΑΔΑ ή στο Υπουργείο Προστασίας του Πολίτη και να μπουν μέσα, έτσι θεωρώ και αδιανόητο, έστω και την τελευταία μέρα της σύμβασής τους, κάποιοι λίγοι από αυτούς να σπάσουν τις πόρτες και να μπουν μέσα και να συμπεριφερθούν με αυτόν τον τρόπο στο Υπουργείο Πολιτικής Προστασίας.

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** (Δεν ακούστηκε)

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν τελείωσα…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε παρακαλώ.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Όλους τους Πυροσβέστες, λοιπόν, στο σύνολό τους και τους σέβομαι και τους αγαπώ και έχω το προνόμιο, κυρία Πρόεδρε, να έχω παλέψει μαζί τους στο πεδίο στις πιο δύσκολες συνθήκες και σε πυρκαγιές και σε πλημμύρες και παντού.

Αυτό, λοιπόν, δεν το εκχωρώ. Και ο σύγχρονος πατριωτισμός αυτό επιβάλλει. Βεβαίως, δικαιώματα, αλλά και υποχρεώσεις. Βεβαίως, στήριξη της κοινωνίας και των κοινωνικών ομάδων, αλλά σε ένα πλαίσιο που δεν καταπατά ο ένας την ελευθερία και την ελευθεριότητα του άλλου. Και σε ό,τι έχει να κάνει με τα Σώματα Ασφαλείας και τις Ένοπλες Δυνάμεις, αυτό πρέπει να τηρείται απαρέγκλιτα. Αλλιώς, ποιος θα είναι αυτός ο οποίος θα πάει στο πεδίο και θα υπηρετήσει με κανόνες και μια καθετοποιημένη δομή; Ποιος θα είναι αυτός σε ό,τι έχει να κάνει με την Ελληνική Αστυνομία, σε ό,τι έχει να κάνει με τις Ένοπλες Δυνάμεις, σε ό,τι έχει να κάνει με το Λιμενικό Σώμα και σε ό,τι έχει να κάνει με το Πυροσβεστικό Σώμα;

Τους αγαπώ και τους σέβομαι έναν, έναν και μία, μία και είμαι δίπλα τους, με κανόνες όμως και με τέτοιον τρόπο που να διασφαλίζεται πάνω απ’ όλα η σωματική ακεραιότητα των συμπολιτών μας και της κοινωνίας, μετά οι περιουσίες τους και το φυσικό κάλλος.

Θεωρώ, λοιπόν, εκ του αποτελέσματος, κυρία Πρόεδρε, ότι αυτό το έχω και το έχουμε υπηρετήσει με τον καλύτερο δυνατό τρόπο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Πρόεδρε, όχι, όχι, δεν προβλέπεται, δεν υπάρχει η δυνατότητα. Την πρώτη ημέρα ανακοινώθηκε η διαδικασία. Εάν θέλετε να πάρετε την τρίτη παρέμβαση που δικαιούστε, να σας δώσω τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, θα ήθελα τον λόγο για την τριτολογία μου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

Και παρακαλώ να μπορέσουμε να συνεχίσουμε τη διαδικασία γιατί…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να έχω τον λόγο, κύριε Πρόεδρε, όπως δικαιούμαι;

**ΠΡΟΕΔΡΕΥΩΝ (Αθανάσιος Μπούρας):** Θα τον πάρετε τον λόγο με άνεση, μη φοβάστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο και θα τα πω μετά αυτά που εγώ θέλω να πω για την από εδώ και πέρα διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κικίλια, άκουσα τη με χαμηλούς τόνους απάντησή σας, άκουσα και την επιφύλαξή σας να αποκαταστήσετε τους ανθρώπους που έχετε αφήσει αυτή τη στιγμή ξεκρέμαστους.

Όπως εσείς δεν επιτρέπετε αυτά που λέτε ότι δεν επιτρέπετε, έτσι και εγώ δεν επιτρέπω, επειδή ήμουν εκεί στις 31 Οκτωβρίου, επειδή ρίφθηκε στα πόδια μου βομβίδα κρότου - λάμψης, επειδή δίπλα μου ήταν ένα παιδί εργαζόμενο, εποχικός πυροσβέστης, με τα γυαλιά ηλίου στο κεφάλι –τόσο επικίνδυνος-, ο οποίος έλεγε «ι κάνετε;» και τον εμβόλισε μηχανή της ομάδας «ΔΕΛΤΑ» χωρίς διακριτικά και με καλυμμένα τα χαρακτηριστικά, επειδή μπροστά στα μάτια μου αστυνομικοί, χωρίς διακριτικά και με καλυμμένα τα χαρακτηριστικά, άσκησαν δολοφονική βία απέναντι σε άοπλους, εργαζόμενους ανθρώπους, που συμβαίνει να ανήκουν στα Σώματα Ασφαλείας και κυρίως, κύριε Κικίλια, που συμβαίνει να είναι οι ήρωες οι οποίοι πέφτουν στη φωτιά για όλους μας, εγώ δεν επιτρέπω να τους συκοφαντείτε, εγώ δεν επιτρέπω να τους λασπώνετε. Γιατί οι άνθρωποι αυτοί έχουν επιλέξει, πολλοί από αυτούς ήταν εθελοντές πολύ πριν γίνουν εποχικοί, έδιναν τον χρόνο τους, την υπόστασή τους και την ψυχή τους για τη δασοπροστασία και την αλληλεγγύη στον συνάνθρωπο.

Εγώ, λοιπόν, δεν επιτρέπω να τους λασπώνετε με σενάρια τα οποία είναι καθ΄ ολοκληρίαν κατασκευασμένα. Κανείς δεν έσπασε καμμία πόρτα. Το ξέρετε αυτό. Ξέρετε ότι το ΕΣΚΕΔΙΚ φυλασσόταν από αστυνομική δύναμη, με επικεφαλής τον κ. Αλεξανδρόπουλο. Ξέρετε ότι ήταν παρών ο Υπαρχηγός της Αστυνομίας κ. Ρουμελιώτης. Ξέρετε, επίσης, ότι είναι τα πάντα μαγνητοσκοπημένα, ώστε να μην υπάρχει η παραμικρή αμφιβολία ότι οι εποχικοί πυροσβέστες άσκησαν το συνταγματικό δικαίωμα στην ειρηνική διαμαρτυρία και στη διεκδίκηση του δικαιώματος εργασίας, αμοιβής και αξιοπρέπειας.

Ξέρετε ότι ζήτησαν να έχουν συνάντηση μαζί σας και σας είδαν στον διάδρομο και τους είπατε «την Τετάρτη». Σας είδαν στον διάδρομο και σας είπαν: «Δείτε μας», την τελευταία μέρα της υπηρεσίας τους και τους είπατε: «την Τετάρτη θα σας δω».

Ξέρετε ότι ήταν εκεί ειρηνικά, ότι έκαναν καθιστική διαμαρτυρία, όπως έχουν το δικαίωμα και ξέρετε πολύ καλά ότι με εντολή την οποία δεν έχει αναλάβει κανείς σας μέχρι στιγμής -ούτε εσείς, ούτε ο κ. Χρυσοχοΐδης, ούτε κανείς- επέλασαν εντός του εσωτερικού χώρου του Υπουργείου Κλιματικής Κρίσης και Πολιτικής Προστασίας οργανωμένες δυνάμεις των ΜΑΤ και με γκλοπ ξυλοκόπησαν γυναίκες και άνδρες πυροσβέστες, προκάλεσαν σωματικά τραύματα, έριψαν εντός του χώρου χημικά -ανεπίτρεπτη ενέργεια σε μία δημοκρατία, επιζήμια για την ανθρώπινη ζωή και για την υγεία!-, λιποθύμησαν πυροσβέστες και ποδοπατήθηκαν από τα ΜΑΤ. Όλα αυτά έχουν μαγνητοσκοπηθεί.

Ξέρετε ότι αποχώρησαν ουσιαστικά ξυλοκοπούμενοι και ξέρετε ότι οι δυνάμεις των ΜΑΤ τους κυνηγούσαν και στους δρόμους, στην Κηφισίας και ακόμη και στα στενάκια απέναντι.

Καταδίωξη κανονική σε ποιους; Στους ήρωες; Στους ανθρώπους που πέφτουν στη φωτιά με ελάχιστη εξάρτυση, χωρίς μέσα, με πεπαλαιωμένα επίγεια μέσα, με ανύπαρκτες στολές, με μπότες οι οποίες έχουν λήξει, με στολές οι οποίες έχουν λήξει, με κράνη εργοταξίου των τριών ευρώ; Σ’ αυτούς, αντί να αναλάβετε την ευθύνη σας και να πείτε ότι ήταν μία παράνομη πράξη της Αστυνομίας και ότι η Κυβέρνηση αναλαμβάνει την ευθύνη; Αυτό είναι η παλικαρίσια στάση. Αντί να πείτε αυτό, θέλετε να τους εμφανίσετε ως τραμπούκους, προβοκάτορες, κακοποιά στοιχεία και ταραχοποιούς; Ποιους; Αυτούς που μπήκαν στην Βουλή και κλαίγανε από τη συγκίνηση; Αυτούς που σώζουν γέροντες, παιδάκια, ανθρώπους από τη φωτιά; Αυτούς που σώζουν από την πλημμύρα; Αυτούς που δουλεύουν με κίνδυνο ζωής βγάζοντας σκυλάκια και αδέσποτα ζώα μέσα από τη φωτιά; Αυτούς θέλετε να εμφανίσετε εσείς ότι τι; Ότι πήγαν να τα σπάσουν;

Μα, είναι κόντρα στη φύση τους και στην υπόστασή τους και στην υπηρεσία που προσφέρουν, ενώ αντίθετα αυτή η δράση της Αστυνομίας -έχετε υπηρετήσει στην ηγεσία του συγκεκριμένου Υπουργείου- είναι δράση αυταρχικού καθεστώτος, δεν είναι δράση δημοκρατίας, είναι λόγος για τον οποίον ελέγχεται η χώρα μας για παραβιάσεις του κράτους δικαίου και για παραβίαση όχι μόνο του δικαιώματος στη ζωή, αλλά και του δικαιώματος στην ειρηνική διαμαρτυρία, διότι όταν επιφυλάσσετε τέτοιου είδους κακοποίηση και δολοφονικές συμπεριφορές απέναντι σε άοπλους ανθρώπους που ανήκουν και αυτοί στα Σώματα Ασφαλείας και διαμαρτύρονται, τότε κανένας απλός πολίτης δεν μπορεί να αισθάνεται ασφαλής.

Προσωπικά ως Αρχηγός κόμματος, κύριε Κικίλια, θα περίμενα να μου έχετε δώσει εξηγήσεις, όπως σας έχω ζητήσει, για ποιον λόγο ασκήθηκε βία και σε εμένα, για ποιον λόγο ρίφθηκε κρότου - λάμψης στα πόδια μου, για ποιον λόγο έχει μαγνητοσκοπηθεί η βία αστυνομικών και σε εμένα και σε άλλους δύο Βουλευτές, την κ. Πέρκα από τη Νέα Αριστερά και τον κ. Κατσώτη από το Κομμουνιστικό Κόμμα και πώς δικαιολογείτε αυτού του είδους τη συμπεριφορά των αστυνομικών δυνάμεων. Ήμασταν και εμείς τραμπούκοι; Τα σπάσαμε και εμείς; Ήμασταν και εμείς κίνδυνος για τη δημόσια τάξη; Διότι αν αυτά τα υιοθετείτε, να ξέρετε ότι ιστορικά αυτά παραπέμπουν σε άλλα καθεστώτα και σε άλλες εποχές.

Δεν σας επιτρέπω λοιπόν να συκοφαντείτε τους ανθρώπους οι οποίοι δίνουν για όλους μας τη μάχη. Ούτε λίγοι ούτε περισσότεροι. Ήταν όλοι εκεί. Ήταν μια διαμαρτυρία των εποχικών πυροσβεστών από το πρωί της 31ης Οκτωβρίου, τελευταία μέρα της υπηρεσίας τους. Την άλλη μέρα τους βγάζατε στην ανεργία. Ήταν δυόμισι χιλιάδες πυροσβέστες εκεί. Εγώ πήγα και το πρωί και τους είδα, πήγα και το βράδυ και τους είδα ξυλοκοπημένους και κάλεσα προσωπικά τον κ. Χρυσοχοΐδη να μου πει πού είχαν εξαφανιστεί τρεις τραυματίες άγρια ξυλοκοπημένοι και χρειάστηκαν επανειλημμένα τηλεφωνήματά μου στον κ. Χρυσοχοΐδη για να τους ανακαλύψω ξυλοκοπημένους και βαρύτατα τραυματισμένους στη ΓΑΔΑ. Ο κ. Χρυσοχοΐδης δεν αναλαμβάνει την ευθύνη γι’ αυτό και διέταξε έρευνα και τη διαβίβασε στον Συνήγορο του Πολίτη. Εσείς κάνατε την έρευνα και έχετε να μας πείτε ότι τελικά ήταν κακοποιοί οι εποχικοί;

Σας παρακαλώ να μην επαναλάβετε αυτούς τους ισχυρισμούς, γιατί θα είμαι εδώ κάθε φορά να τους αποκρούω και ως συνήγορός τους αφιλοκερδώς, γιατί και αυτή μου την ιδιότητα την έχετε στοχοποιήσει ως Κυβέρνηση, όχι εσείς προσωπικά ελπίζω, θα το δούμε και αυτό. Να ξέρετε όμως ότι η κοινωνία ολόκληρη γνωρίζει πάρα πολύ καλά ότι αυτοί οι άνθρωποι πέφτουν στη φωτιά την ώρα που κάποιοι Υπουργοί, που τώρα είναι εισηγητές της Πλειοψηφίας, πηγαίνουν για μπάνιο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και τέσσερις συνοδοί εκπαιδευτικοί από το 17ο Δημοτικό Σχολείο Κοζάνης.

Η Βουλή σάς καλωσορίζει. Σας ευχόμαστε καλή πρόοδο και καλές γιορτές.

Πρέπει να σας πω ότι σας παρακολουθούν στην Αίθουσα Βουλευτές της περιοχής σας, ο κ. Κουκουλόπουλος, η κ. Βέττα, αλλά βλέπω και τον κ. Κωνσταντινίδη, ο οποίος είναι δίπλα σας στα θεωρεία.

(Χειροκροτήματα από όλες τις πτέρυγες της Βουλής)

Κύριε Υπουργέ, θέλετε να απαντήσετε;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν θα τελειώσουμε ποτέ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Υπουργέ. Μας διευκολύνετε.

Πριν πάμε στα επόμενα βήματα, να σας ενημερώσω, γιατί όλοι περιμένουν να δουν τη διαδικασία από εδώ και πέρα. Θα την προδιαγράψω και είναι η οριστική.

Σήμερα γενικά θα εξαντληθεί ο κατάλογος όλων των Βουλευτών. Το τονίζω αυτό, γιατί εγώ ως παλαιός πολλές φορές παλαιότερα δεν προλάβαινα και δεν μίλαγα. Έτσι, κύριε Παφίλη; Θυμάστε. Τα τελευταία χρόνια υπάρχει μια προσπάθεια που κάνει αυτό το Προεδρείο και ο Πρόεδρος της Βουλής, έτσι ώστε να εξαντλείται όλος ο κατάλογος των ομιλητών και των συναδέλφων Βουλευτών, αλλά και των Υπουργών. Άρα, σήμερα κλείνουμε αυτόν τον κύκλο.

Αμέσως τώρα θα μιλήσουν τρεις συνάδελφοι Βουλευτές και συγκεκριμένα ο κ. Παπαναστάσης, ο Ε΄ Αντιπρόεδρος της Βουλής κ. Οδυσσέας Κωνσταντινόπουλος και η κ. Μαρία - Νεφέλη Χατζηιωαννίδου. Στη συνέχεια τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης. Αμέσως μετά θα μιλήσουν τρεις συνάδελφοι Βουλευτές, η κ. Κοντοτόλη, η κ. Τζάκρη και η κ. Ακρίτα και αμέσως μετά την κ. Ακρίτα τον λόγο θα πάρει ο Υφυπουργός Εθνικής Οικονομίας και Οικονομικών κ. Πετραλιάς. Από εκεί και πέρα θα ακολουθήσει η υπόλοιπη διαδικασία.

Αύριο η συνεδρίαση θα ξεκινήσει στις 11.00΄ το πρωί με τον κύκλο των Κοινοβουλευτικών Εκπροσώπων κατά αντίθετη σειρά. Πολλοί εκ των Κοινοβουλευτικών Εκπροσώπων θα εκφωνήσουν είτε την πρωτομιλία τους, αν δεν το κάνουν σήμερα, η οποία είναι δώδεκα λεπτά, είτε τη δευτερολογία τους όσοι θα έχουν μιλήσει ήδη, η οποία είναι έξι λεπτά. Στις 11.00΄ θα ξεκινήσουμε με τον Κοινοβουλευτικό Εκπρόσωπο των Σπαρτιατών και θα κλείσουμε με τον Κοινοβουλευτικό Εκπρόσωπο της Νέας Δημοκρατίας, τον κ. Πλεύρη. Αμέσως μετά χωρίς διακοπή θα ξεκινήσουν οι ομιλίες των πολιτικών Αρχηγών πάλι με την αντίστροφη φορά από το τέλος προς την αρχή. Βεβαίως –δεν χρειάζεται να το πω αυτό, το γνωρίζετε όλοι- η διαδικασία θα ολοκληρωθεί, όπως πάντα, με την ομιλία του Πρωθυπουργού και στη συνέχεια την ψηφοφορία για τον προϋπολογισμό του 2025.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, αύριο θα υπάρχουν και Υπουργοί ή όχι;

**ΠΡΟΕΔΡΕΥΩΝ (Αθανάσιος Μπούρας):** Όχι. Όπως ξέρετε, μετά τον Αρχηγό της Αξιωματικής Αντιπολίτευσης ακολουθεί πάντα η ομιλία του Υπουργού Οικονομικών και στη συνέχεια μετά το τέλος της ομιλίας του Υπουργού Οικονομικών τον λόγο παίρνει ο Πρωθυπουργός, ο οποίος και κλείνει τη διαδικασία και πάμε –πρώτα ο Θεός- στην ψηφοφορία αύριο το βράδυ.

Δεν υπάρχει κάτι άλλο σε αυτά. Ανακοινώσεις ήταν, ούτε διαδικασίες, ούτε συζητούνται.

Θέλω να καλέσω στο Βήμα τον Βουλευτή του Κομμουνιστικού Κόμματος Ελλάδος τον κ. Νικόλαο Παπαναστάση.

Ορίστε, κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, της Πολιτικής Προστασίας, πολλά «εγώ» ακούστηκαν. Εμείς θα σας πούμε –εμείς- ότι όλους τους αγαπάτε, όλους τους φροντίζετε, όλους τους έχετε σε ομηρία. Αυτά τα λίγα. Και αν θέλετε ως προερχόμενος από τις Ένοπλες Δυνάμεις να κάνω δύο, τρία σχόλια στα λεχθέντα από τον κύριο Υπουργό Άμυνας.

Αναρωτήθηκε ο κ. Δένδιας αν οι δαπάνες για τις Ένοπλες Δυνάμεις είναι μεγάλες με δεδομένη την τουρκική απειλή. Θα θέλαμε να του απαντήσουμε και του λέμε ότι το ύψος των δαπανών δεν τον καθορίζει η τουρκική απειλή, τον καθορίζει η νόρμα που βάζει το ΝΑΤΟ και που συμφωνεί και αυτή η Κυβέρνηση και οι προηγούμενες και όλα τα κόμματα του ευρωατλαντισμού, που είναι πάνω από 3% τη στιγμή που ο λαός πεινάει και από αυτό το 3%, το 20% πάει υποχρεωτικά σε καινούργια οπλικά συστήματα. Άρα να παραμερίσουμε το κλασικό υποζύγιο που φορτώνει η Κυβέρνηση κάθε εξοπλισμό για το ΝΑΤΟ στην Τουρκία.

Αναρωτήθηκε επίσης ρητορικά αν απειλείται η Ελλάδα, πάλι υπονοώντας για το ύψος των εξοπλισμών. Βεβαίως και απειλείται. Απειλείται από την Τουρκία. Τι είναι η Τουρκία; Η Τουρκία είναι ένα μέλος του ΝΑΤΟ, σύμμαχος της Ελλάδας και αν θέλετε δείχνει αυτό και πώς εξευτελίζεται κάθε έννοια προστασίας που δήθεν προσφέρει το ΝΑΤΟ και που επικαλείται συνεχώς η Κυβέρνηση.

Απειλείται επίσης από τη Ρωσία. Γιατί; Γιατί η πολιτική της Κυβέρνησης με τα σύμφωνα που έστησε ο ΣΥΡΙΖΑ και τα υπέγραψε η Κυβέρνηση, ελληνοαμερικανικής συνεργασίας, έχει γίνει η Ελλάδα μια απέραντη επιθετική αμερικανική βάση, κομβικής σημασίας για τους σχεδιασμούς και τις επιχειρήσεις τώρα στην Ουκρανία και για τη Μέση Ανατολή. Βεβαίως αυτή η επιθετικότητα που εκπορεύεται από το ελληνικό έδαφος, δημιουργεί απειλές για την Ελλάδα. Τα έχουν πει και οι Πρόεδροι αυτών των χωρών αλλά και αντίστοιχα του Ιράν.

Προβάλλει ο κύριος Υπουργός ως μέγιστη επιτυχία -και αν θέλετε ένα στοιχείο που θα βοηθήσει στους εξοπλισμούς της Ελλάδας- την εταιρεία καινοτομίας. Τι είναι αυτή η εταιρεία; Είναι μια πλατφόρμα που θα συντονίσει στο πλαίσιο της πολεμικής οικονομίας τις επιχειρήσεις, τους επιχειρηματίες, που θα επενδύσουν στον κύκλο της κερδοφορίας πάνω στο θάνατο, την καταστροφή και τον ξεριζωμό, τα κέρδη τους. Αυτό είναι η καινοτομία.

Μίλησε ο κύριος Υπουργός για τον αντιπυραυλικό θόλο πια και ότι αυτός θα προστατεύσει την Ελλάδα, τον Έβρο, τα νησιά. Τι δεν λέει ο Υπουργός; Ότι η Ελλάδα είναι μία από τις δεκαπέντε χώρες στη γερμανική πρωτοβουλία υπό την αιγίδα της Ευρωπαϊκής Ένωσης για τη δημιουργία της ευρωενωσιακής αντιπυραυλικής ασπίδας με υλικά που κυρίως θα το αγοράσουν από εταιρείες της Γερμανίας. Άλλο υποζύγιο τώρα βρήκε, ξανά το ίδιο, ο Υπουργός για να πει για την αντιπυραυλική προστασία.

Επίσης, ένα άλλο στοιχείο σε σχέση με αυτό είναι το ότι αφού νοιάζεται για την αντιπυραυλική προστασία της χώρας η Κυβέρνηση, γιατί έχει μία πυροβολαρχία Patriot 440 εκατομμυρίων δολαρίων να φυλάει την «ARAMCO» στη Σαουδική Αραβία; Αν ήθελαν αντιπυραυλική προστασία, να την είχαν εδώ.

Βέβαια είναι πάρα πολλά άλλα. Μιλώντας για τις προκλητικές θέσεις του κυρίου Υπουργού, δεν θα προλάβω να μιλήσω και θα φωνάζει ο κύριος Πρόεδρος εδώ. Γι’ αυτό τα παρατάω μέχρι εδώ.

Πάμε στην ομιλία. Σε αυτό που είχα σχεδιάσει να σας πω. Κυρίες και κύριοι, οι τελευταίες εξελίξεις στην ευρύτερη περιοχή της Ελλάδας, Ευρώπη και Μέση Ανατολή, δείχνουν καθαρά ότι υπάρχει μια όξυνση των δύο ενδοϊμπεριαλιστικών ανταγωνισμών. Ευρωπαϊκή Ένωση, ΗΠΑ, ΝΑΤΟ αναδεικνύονται σε πρωταγωνιστές αυτών των πολέμων και επεμβάσεων. Κύριο στοιχείο όλων αυτών είναι η πολεμική οικονομία η οποία συντείνει στην κλιμάκωση του πολέμου. Αυτό είναι πρώτη προτεραιότητα και της Ευρωπαϊκής Ένωσης και του ΝΑΤΟ.

Στην έκθεση Ντράγκι είναι 500 δισεκατομμύρια δολάρια στο θάνατο. Αυτό ο Ντράγκι το βάφτισε και η Ευρωπαϊκή Ένωση «άνοδος της ευρωπαϊκής ανταγωνιστικότητας». Επίσης 400 δισεκατομμύρια από το Ταμείο Συνοχής, που είναι το εργαλείο δήθεν της Ευρωπαϊκής Ένωσης σύγκλισης των διαφορών των χωρών βορρά - νότου. Ακόμη 900 δισεκατομμύρια, σχεδόν ένα τρισεκατομμύριο, για να δουλέψουν οι επιχειρηματίες του θανάτου. Τι Τουρκία και παραμύθια ακούμε εδώ μέσα; Όλα όσα γίνονται, γίνονται στο πλαίσιο αυτό.

Γιατί τα κάνουν αυτά; Γιατί επιβεβαιώνουν τη θέση μας ότι για το κεφάλαιο οι ιμπεριαλιστικές επεμβάσεις και οι πόλεμοι είναι επενδυτικές ευκαιρίες προσφέρουν κερδοφόρα διέξοδο στο υπερσυσσωρευμένο κεφάλαιο. Οι εκατό μεγαλύτερες βιομηχανίες όπλων στον κόσμο το 2023 έφτασαν τα 632 δισεκατομμύρια. Συνολικά ο κύκλος αυτός του πολέμου για το 2023 ξεπέρασε τα 2,5 τρισεκατομμύρια δολάρια, αν είναι δυνατόν! Η ασύλληπτη αυτή κερδοφορία ήταν αυτή η αιτία που δύο χιλιάδες εκπρόσωποι κυβερνήσεων και επιχειρηματικών ομίλων στο Βερολίνο πριν από λίγο καιρό μαζεύτηκαν για να συζητήσουν. Αυτή είναι η ηθική τους, να συζητήσουν για τις επενδυτικές ευκαιρίες που παρουσιάζει η κατακρεουργημένη Ουκρανία. Τα κοράκια ήδη πετούν πάνω από το πτώμα και δεν είναι χάρτινα και έχουν και νύχια γαμψά. Αυτή είναι η ηθική του απάνθρωπου και βάρβαρου καπιταλισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, λίγο την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, την έχετε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Αυτή η αύξηση των εξοπλισμών αφαιρεί χρήματα από τα κονδύλια τα οποία θα προσανατολίζονταν στην κάλυψη κάποιων αναγκών του προσωπικού των Ενόπλων Δυνάμεων, που είναι έωλα εδώ και χρόνια, στέγαση, υπερωρίες, νυχτερινή εργασία, ανάγκες υγείας, επίδομα ανθυγιεινής εργασίας, χρηματοδότηση των στρατιωτικών νοσοκομείων. Είναι και επίκαιρο τώρα τελευταία. Μάλιστα έχει διαρρεύσει, καθόλου τυχαία, ένα σχέδιο νόμου. Κατά την άποψή μας αυτό το νομοσχέδιο καλά θα είναι η Κυβέρνηση να μην το βγάλει ούτε καν σε διαβούλευση.

Χαίρεται το ΝΑΤΟ για τους εξοπλισμούς. Ξέρετε γιατί χαίρετε; Προχθές τα είπε και ο Ρούτε στον Πρωθυπουργό και τον χτύπησε και στην πλάτη και τον ευχαρίστησε. Γιατί; Εκτός από το 3% και πάνω που δίνει η Κυβέρνηση στο ΝΑΤΟ, τι άλλο του δίνει; Αναβαθμισμένα F-16 Viper 1,5 δισεκατομμύριο, τα νέα Rafale 2,5 δισεκατομμύρια, τα F-35 που τα περιμένουμε 3,8 δισεκατομμύρια δολάρια, Belaharra 4,1, εξήντα ελικόπτερα Black Hawk 1,2 δισεκατομμύριο. Τι άλλο να πεις; Άμα τα σουμάρεις όλα αυτά, βγαίνουν πάνω από 15 δισεκατομμύρια δολάρια, που είναι ο ιδρώτας των εργαζομένων. Αυτά όπως τα παίρνει η Κυβέρνηση, έτσι τα προσφέρει για την αύξηση της ισχύος του ΝΑΤΟ.

Αυτά όλα είναι συστήματα ζωτικής σημασίας για την πολεμική μηχανή του ΝΑΤΟ και κλείνω. Το Κομμουνιστικό Κόμμα Ελλάδας συγκρούεται με αυτή ακριβώς την πολιτική ως πραγματική λαϊκή Αντιπολίτευση, ως δύναμη αντεπίθεσης και ανατροπής για να ζήσει ο λαός τη ζωή που του αξίζει ειρηνικά με τους άλλους λαούς, χωρίς εκμεταλλευτές και ψευτοπροστάτες, με το τιμόνι της εξουσίας στα χέρια του.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε, κύριε Παπαναστάση, και να καλέσω στο Βήμα τον Βουλευτή του ΠΑΣΟΚ - Κινήματος Αλλαγής και Αντιπρόεδρο της Βουλής, τον κ. Οδυσσέα Κωνσταντινόπουλο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, διαβάζοντας τον προϋπολογισμό επέλεξα να βάλω δύο ερωτήματα που πρέπει να απαντηθούν. Υπάρχει βιώσιμο σχέδιο για τους Έλληνες; Υπάρχει δικαιοσύνη μέσα από τον προϋπολογισμό; Και νομίζω ότι οι απαντήσεις και στα δύο είναι όχι.

Και για να μη λέμε απλά θεωρία, αρκεί να πούμε δύο - τρία παραδείγματα που αφορούν το δημογραφικό, τη γήρανση του πληθυσμού και την ερημοποίηση της περιφέρειας.

Σύμφωνα με την ΕΛΣΤΑΤ, τριακόσιες τριάντα χιλιάδες λιγότεροι άνθρωποι σε μια δεκαετία. Η Κυβέρνηση αντιμετώπισε αυτό το θέμα με την αύξηση στην επιδότηση του ηλεκτρικού αυτοκινήτου ως 9.000 ευρώ, την ίδια ώρα που το επίδομα του παιδιού, του τέταρτου παιδιού, είναι στα 3.500 ευρώ. Για να δούμε λίγο τα αποτελέσματα του 2023: Είχαμε εκατόν είκοσι χιλιάδες νέα επιβατικά ηλεκτροκίνητα αυτοκίνητα και μόλις εβδομήντα μία χιλιάδες γεννήσεις.

Υπάρχουν εθνικοί στόχοι; Υπάρχουν πραγματικά ζητήματα που πρέπει πιθανόν όλοι μαζί να τα απαντήσουμε; Για το θέμα του δημογραφικού υπήρξε με πρωτοβουλία της Φώφης Γεννηματά μια ολόκληρη διαρκής επιτροπή και πολλά συμπεράσματα. Αναρωτιέμαι αν θα μπορούσαμε να έχουμε έναν εθνικό στόχο για εκατόν πενήντα χιλιάδες γεννήσεις κάθε χρόνο.

Θα μπορούσαμε όλοι μαζί να το στηρίξουμε με μια έκτακτη φορολόγηση των υπερκερδών των τραπεζών; Για σκεφτείτε, γύρω στα 375 εκατομμύρια κάθε συστημική τράπεζα. Και για δείτε λίγο την αδικία. Οι τράπεζες απασχολούν είκοσι οκτώ χιλιάδες ανθρώπους, το 6‰ των απασχολουμένων και καρπώνονται το 9% των συνολικών κερδών προ φόρων της οικονομίας.

Είμαστε πάρα πολλοί Βουλευτές από την επαρχία και η ερημοποίηση της είναι χαρακτηριστική. Έντεκα νομοί με μείωση πληθυσμού πάνω από 10%, ανάμεσα σε αυτές και η δική μου περιοχή, η Αρκαδία. Αλλά πώς να μην ερημοποιηθεί η περιφέρεια όταν σε μια μικρή κωμόπολη στα Τρόπαια δεν έχουν πάει ακόμα -ήταν ο Υπουργός πριν- μαθηματικός και καθηγητής πληροφορικής, όταν τα κέντρα υγείας και τα περιφερειακά ιατρεία εγκαταλείπονται;

Για να δούμε πώς απευθυνόμαστε σε αυτούς σε σχέση με τους τραπεζίτες. Οι αγρότες είναι το 12% του γενικού πληθυσμού και το 40% είναι στην επαρχία. Συμβάλλουν στο 4% του ΑΕΠ και παίζουν πολύ σημαντικό ρόλο στις εξαγωγές. Αφού ερημώνεται η επαρχία, έχουμε την αύξηση των εισαγωγών. Γι’ αυτό δεν είμαστε αυτάρκεις στα σιτηρά, το κρέας, τη ζάχαρη, τα γαλακτοκομικά, τις πατάτες, το μέλι. Η Κυβέρνηση δεν μπορεί να αντιμετωπίσει ούτε καν την ελληνοποίηση του κινεζικού μελιού.

Κυρίες και κύριοι συνάδελφοι, επειδή μιλάμε με τις τράπεζες και πολλές φορές μας νουθετείτε ότι τώρα ασχοληθήκαμε, θέλω να σας καταθέσω εδώ ότι από τον Οκτώβριο του 2019 μέχρι σήμερα έχω καταθέσει έντεκα ερωτήσεις σχετικά με όλα αυτά που λέει η παράταξή μου και το ΠΑΣΟΚ.

(Στο σημείο αυτό ο Βουλευτής και Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να δούμε όμως τα μεγάλα ζητήματα τα οποία θέσατε και αυξάνουν τον πληθωρισμό και δημιουργούν με τον ΦΠΑ, γιατί συνέχεια μας λέτε να κοστολόγησει το ΠΑΣΟΚ. Υπάρχει εισφοροδιαφυγή σήμερα και φέρνετε τη μείωση; Αρκεί η μείωση των ασφαλιστικών εισφορών κατά 1%;

Θέλω να σας πω, αγαπητοί συνάδελφοι και κύριε Υπουργέ, ένα παράδειγμα για να μου πείτε αν είναι πραγματικό. Ένας υπάλληλος παίρνει 1.100 ευρώ και οι κρατήσεις του εργαζόμενου είναι 183 ευρώ. Άρα, πάει στα 826 ευρώ. Ο εργοδότης πληρώνει επιπλέον 225 ευρώ και το κόστος του είναι 1.235 ευρώ. Κύριε Υπουργέ, εσείς που είσαστε στο Γενικό Λογιστήριο πιστεύω ότι το έχετε δει το νούμερο: είναι 430 ευρώ το μη μισθολογικό κόστος, το μισό από αυτό που παίρνει ο εργαζόμενος. Ο εργαζόμενος παίρνει 860 ευρώ και τα 430 πάνε σε μη μισθολογικό κόστος. Άρα, θα υπάρξει εισφοροδιαφυγή; Θα υπάρξει.

Και να σας ρωτήσω το εξής. Αν μειώναμε τις ασφαλιστικές εισφορές και τις ασφαλιστικές εισφορές για τις υπερωρίες και αφήσουμε αυτήν την αδικία ένας κακομοίρης που έχει φούρνο να δουλεύει δώδεκα ώρες και να πληρώνει μικρότερες ασφαλιστικές εισφορές -να το κεφάλι- από τον εργαζόμενο του οκτάωρου, πώς γίνεται αυτό;

Και θα συνεχίσω, γιατί βλέπω ότι τελειώνει ο χρόνος, να δούμε μια άλλη αδικία. Ακούω συνέχεια την Κυβέρνηση να μας νουθετεί για την Ισπανία -και εσείς το λέτε- ότι όταν, λέει, μειώνεται ο ΦΠΑ, χάνουμε έσοδα. Ωραία, εγώ σας πιστεύω. Γιατί μειώσατε τον ΦΠΑ στην εστίαση στο take away από 24% στο 13%;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Για τον COVID το κάναμε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Έχουμε ακόμα COVID; Έχουμε COVID τώρα; Δεν ξέρω, παιδιά. Έχουμε COVID;

**ΑΝΔΡΕΑΣ ΠΟΥΛΑΣ:** Έχει η Νέα Δημοκρατία!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Συγγνώμη, κύριε Υπουργέ, μας λέτε ότι το 24% το κάνατε 13% για τον COVID;

Μας λέτε ότι αφού μειώνετε, χάνετε έσοδα. Να σας ρωτήσω κάτι; Στο take away μειώνετε τους ανθρώπους που δουλεύουν και εργάζονται. Επιδοτείτε μόνο έναν: τις μεγάλες αλυσίδες τύπου «MacDonald’s» κ.λπ..

Άρα ουσιαστικά μη μας κουνάτε συνέχεια το χέρι για τη μείωση του ΦΠΑ, γιατί εσείς την κάνατε. Περισσότερα έσοδα θα φέρετε αν μειώσετε τον ΦΠΑ στο 13% και αυστηροποιήσετε τα μέτρα. Αλλά ξέρετε κάτι; Δεν θέλετε, γιατί δεν σας ενδιαφέρουν όλες οι επιχειρήσεις. Σας ενδιαφέρουν ελάχιστες επιχειρήσεις.

Κυρίες και κύριοι συνάδελφοι, υπάρχει μια δημόσια συζήτηση στη χώρα και κυρίως, από τα μίντια και στην πολιτική ζωή ότι μία είναι η σοβαρή οικονομική πρόταση, η πρόταση της Κυβέρνησης. Αν επικρατήσει αυτό το σενάριο, ότι υπάρχει μονόδρομος, τότε θα είναι κακό για την οικονομία, για τη χώρα και το πολιτικό σύστημα.

Γι’ αυτό εγώ πιστεύω ακράδαντα ότι το ΠΑΣΟΚ μπορεί, γιατί ιδεολογικά, πολιτικά, αλλά και στελεχιακά, να έχει μια διαφορετική πρόταση που θα φέρει δικαιοσύνη και καλύτερες μέρες στην πατρίδα μας. Αυτό είναι το στοίχημα και θα το κερδίσουμε.

Καλά Χριστούγεννα σε όλους.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ τον κύριο Αντιπρόεδρο και να καλέσω στο Βήμα τη Βουλευτή του ΣΥΡΙΖΑ - Προοδευτική Συμμαχία κ. Κοντοτόλη και αμέσως μετά τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Θανάσης Παφίλης.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε πριν ξεκινήσω την τοποθέτησή μου για τον προϋπολογισμό του 2025, να σας μεταφέρω τη βαθιά μου θλίψη για την απώλεια του αγαπημένου φίλου και σπουδαίου στιχουργού Νίκου Βρεττού.

Ο Νίκος Βρεττός ήταν ένας άνθρωπος ταπεινός, ένας άνθρωπος αυθεντικός, που με τους στίχους του έδωσε φωνή στα συναισθήματα όλων μας και άφησε ανεξίτηλο το στίγμα του στον ελληνικό πολιτισμό. Η απώλειά του είναι μεγάλη, αλλά η κληρονομιά του θα συνεχίσει να μας εμπνέει. Στην οικογένειά του και στους οικείους του εκφράζω εκ μέρους του Προέδρου μας Σωκράτη Φάμελλου και όλων μας τα θερμά μας συλλυπητήρια.

Κυρίες και κύριοι συνάδελφοι, είναι η τέταρτη ημέρα συζήτησης του προϋπολογισμού του 2025, ενός προϋπολογισμού που δυστυχώς μοιάζει περισσότερο με λίστα αποφυγής παρά με πραγματικό σχέδιο για το μέλλον. Και τι μας λέει αυτός ο προϋπολογισμός για τον πολιτισμό και τον αθλητισμό; Ότι παραμένουν για την Κυβέρνηση δύο τομείς παραμελημένοι, δύο τομείς που τους θυμούνται μόνο όταν χρειάζονται φωτογραφίες σε εγκαίνια και δημόσιες σχέσεις.

Ας το ξεκαθαρίσουμε από την αρχή. Ο πολιτισμός και αθλητισμός δεν είναι διακοσμητικά στοιχεία ενός προϋπολογισμού, είναι η καρδιά και η ψυχή της κοινωνίας. Και σε αυτόν τον προϋπολογισμό η καρδιά αυτήν τη στιγμή χτυπά αδύναμα. Το Υπουργείο Πολιτισμού είναι ένα παραγωγικό Υπουργείο, ένα Υπουργείο όχι μόνο δαπανών αλλά και εσόδων, δηλαδή εισφέρει με έσοδα στον κρατικό προϋπολογισμό, ιδιαίτερα σε ό,τι αφορά την είσπραξη εσόδων από τα εισιτήρια σε μουσεία και αρχαιολογικούς χώρους. Όπως προκύπτει από τα στοιχεία της ΕΛΣΤΑΤ για τα έσοδα του 2023, τα μουσεία και οι αρχαιολογικοί χώροι της χώρας εισέπραξαν από εισιτήρια 158 εκατομμύρια ευρώ, ενώ για το 2024 τα έσοδα αυτά αναμένεται να ξεπεράσουν αυτό το επίπεδο. Συνεπώς, θα πρέπει προκαταρκτικά να σημειώσουμε ότι πρώτον, ο πολιτισμός δεν είναι δαπανηρός με δεδομένη την οικονομική του ανταποδοτικότητα και ότι δεύτερον, η αύξηση των εσόδων του πολιτισμού δεν φαίνεται να επιστρέφει ως αύξηση δαπανών στην προστασία των μνημείων και στην ανάπτυξη της μουσειακής πολιτικής.

Αλήθεια, κυρίες και κύριοι της Κυβέρνησης, πόσα από αυτά τα δεκάδες εκατομμύρια επιστρέφουν σε υπηρεσίες πολιτισμού και προς ποια κατεύθυνση; Ο προϋπολογισμός του Υπουργείου Πολιτισμού για το 2025 παρουσιάζει μείωση της κρατικής χρηματοδότησης κατά 83 εκατομμύρια ευρώ, με την κάλυψη να βασίζεται σε πόρους του Ταμείου Ανάκαμψης. Όμως, το Υπουργείο Πολιτισμού παρουσίασε απορροφητικότητα μόλις 40% αναφορικά με τους πόρους του Ταμείου Ανάκαμψης και Ανθεκτικότητας, αρκετά χαμηλότερα από το μέσο όρο ποσοστού απορρόφησης που είναι συνολικά για τα υπόλοιπα υπουργεία στο 57,1%. Δεν υπάρχει αμφιβολία ότι η συνειδητή υποστελέχωση με ελάχιστες προσλήψεις και μειωμένη μισθολογική δαπάνη δημιουργεί καθυστερήσεις και περιορίζει τη λειτουργικότητα του Υπουργείου. Πολλές συνταξιοδοτήσεις, ελάχιστες προσλήψεις, η μισθολογική δαπάνη μειώνεται δημιουργώντας κρίσιμα κενά. Προβλέπονται μόλις εκατόν είκοσι έξι χιλιάδες προσλήψεις για το 2025 από τις είκοσι χιλιάδες συνολικά στον δημόσιο τομέα.

Κυρίες και κύριοι συνάδελφοι, όλα τα παραπάνω δεν είναι αριθμοί, είναι απόδειξη της αποτυχίας.

Και πάμε τώρα στον αθλητισμό. Μέσα σε λίγους μήνες μόνο, αφότου έσβησαν τα φώτα των Ολυμπιακών Αγώνων στο Παρίσι, φαίνεται πως λύγισαν τα χειροκροτήματα για τις εξαιρετικές επιτυχίες της ελληνικής αποστολής και ξεθώριασαν οι φωτογραφίες αεροδρομίου. Για άλλη μια χρονιά η πολιτεία διαθέτει για τον αθλητισμό –ακούστε- μόλις 0,01% του συνολικού προϋπολογισμού, αποκλείοντας κάθε προοπτική ανάπτυξης και κάλυψης των πραγματικών αναγκών του αθλητικού οικοσυστήματος!

Από τον προϋπολογισμό του 2025 δεν προκύπτει καμμία αναπτυξιακή λογική, καμμία προσπάθεια υποστήριξης των ελάχιστων υφιστάμενων αθλητικών υποδομών, καμμία απολύτως προσπάθεια να καλυφθούν τα κενά σε αθλητικές υποδομές και συγκεκριμένα βήματα και συγκεκριμένες αθλητικές δραστηριότητες.

Και αλήθεια, τι κάνετε για τους νέους αθλητές; Πώς θα εμπνεύσετε τα παιδιά μας να ασχοληθούν με τον αθλητισμό, όταν τα σχολεία στερούνται βασικού εξοπλισμού, όταν ο ερασιτεχνικός, ο λαϊκός μαζικός αθλητισμός λαμβάνει ελάχιστη στήριξη;

Κλείνοντας, κυρίες και κύριοι συνάδελφοι, θα ήθελα να επισημάνω σοβαρές δυσκολίες που αντιμετωπίζει ο πολιτισμός και αθλητισμός στον Νομό Τρικάλων. Τα ποδοσφαιρικά σωματεία συρρικνώνονται λόγω ανεπαρκούς χρηματοδότησης και της ελάχιστης στήριξης για τα υπέρογκα έξοδα τους. Στα ΤΕΦΑΑ μετά τις πλημμύρες «Ντάνιελ» παραμένουν ανεπίλυτα ζητήματα, όπως η έλλειψη ρεύματος και οι κατεστραμμένοι λέβητες. Τα αθλητικά γήπεδα βρίσκονται σε κακή κατάσταση απαιτώντας άμεσες παρεμβάσεις.

Πάμε στον πολιτισμό. Η γέφυρα της Σαρακίνας, αριστούργημα του 16ου αιώνα παραμένει εγκαταλειμμένη. Το σπήλαιο της Θεόπετρας και το κέντρο τεκμηρίωσης παραμένουν κλειστά στερώντας από την περιοχή πολύτιμους πόρους και επισκεψιμότητα. Αν δεν υπάρξει άμεση ενίσχυση του πολιτισμού και του αθλητισμού, τότε να μην περιμένουμε την κοινωνική και οικονομική ανάπτυξη του τόπου μας.

Αγαπητοί συνάδελφοι, ο προϋπολογισμός του 2025 παρουσιάζεται ως εργαλείο ανάπτυξης και προόδου. Όμως, για τον προϋπολογισμό και τον αθλητισμό είναι περισσότερο ένας κατάλογος αναβολών, παραλείψεων και δικαιολογιών. Και θέλω να είμαι σαφής. Αυτό δεν είναι απλά ένα τεχνοκρατικό ζήτημα. Είναι μια βαθιά πολιτική απόφαση που αγνοεί τις ανάγκες των πολιτών. Αν δεν μπορείτε να απαντήσετε στους πολίτες, τότε οι πολίτες θα απαντήσουν σε εσάς την ώρα της κάλπης. Γιατί ο πολιτισμός και αθλητισμός δεν είναι μόνο θέμα πολιτικής, είναι θέμα ταυτότητας ζωής και μέλλοντος.

Κύριε Πρόεδρε, κυρίες και κύριοι συνάδελφοι, κλείνω με τα λόγια του αγαπημένου φίλου και σπουδαίου στιχουργού και εξαιρετικού ανθρώπου, του Νίκου Βρεττού: «Για να κατοικεί η άνοιξη μέσα σου, πρέπει να το οργώνεις το χωράφι». Και εσείς, δυστυχώς, κυρίες και κύριοι της Κυβέρνησης, δεν οργανώνετε ούτε το χωράφι του πολιτισμού ούτε το χωράφι του αθλητισμού.

Σας εύχομαι ολόψυχα καλές γιορτές. Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Κοντοτόλη.

Και να καλέσω στο Βήμα τώρα τον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Θανάση Παφίλη.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, για να μην έχουμε διακοπές, θα πάρω όλο τον χρόνο που δικαιούμαι.

**ΠΡΟΕΔΡΕΥΩΝ (Αθανάσιος Μπούρας):** Θα πάρετε και αύριο τη δευτερολογία σας. Τώρα θα μιλήσετε με άνεση. Αφήστε σε εμένα να διαχειριστώ το θέμα.

**ΑΘΑΝΑΣΙΟΣ ΠΑΦΙΛΗΣ:** Η Κυβέρνηση και οι κυβερνητικοί Βουλευτές δίνουν ένα ρεσιτάλ της ωραιοποίησης της κατάστασης, που όμως δεν πέρασε και δεν περνά στον λαό. Ζούμε σε κόσμους μαγικούς, όταν ακούμε τους Υπουργούς. Και γιατί δεν πέρασε ούτε περνάει στον λαό; Γιατί η πραγματικότητα είναι τελείως διαφορετική. Βγείτε από τους πύργους, αν είστε εκεί! Και πάρα πολλοί είσαστε στους πύργους, ζείτε όπως ζουν αυτοί που είναι στους πύργους και πάτε στα εργοστάσια του δωδεκάωρου, πάτε στους σκοτωμένους και στις οικογένειές τους από τα εργοδοτικά εγκλήματα, πάτε στους εξακόσιους πενήντα χιλιάδες της μερικής απασχόλησης.

Και μην κάνετε νεοδημοκρατικό μαγειρείο στα στοιχεία. Οι εισηγητές μας και οι Βουλευτές μας τα κάνουν φύλλο και φτερό. Εγώ θα αναφερθώ σε μερικά παραδείγματα. Λέτε ότι έχει κοινωνικό πρόσημο. Είναι αστείο, γιατί η ζωή, όπως είπα, της εργατικής τάξης και του λαού είναι σκληρή, πολύ σκληρή, για να βγάλει τα προς το ζην. Και δεν τα βγάζει τα προς το ζην. Και μη μας λέτε τώρα ιστορίες για αγρίους. Γιατί; Γιατί η καπιταλιστική ανάπτυξη που εσείς διαφημίζετε έχει μία κατεύθυνση, τα κέρδη των μονοπωλίων, των επιχειρηματικών ομίλων. Και σταματήστε να παραβιάζονται τα εύσημα από τον «ECONOMIST», από τον ΟΟΣΑ, από την Ευρωπαϊκή Ένωση κ.λπ.. Γιατί; Γιατί από στόματος κοράκου «κρα» θα ακούσεις. Γιατί όλοι αυτοί οι οργανισμοί είναι στυλοβάτες και δίνουν και κατεύθυνση στο καπιταλιστικό σύστημα και σας παινεύουν ακριβώς γι’ αυτό, γιατί αυξάνετε τα κέρδη μιας συντριπτικής μειοψηφίας που ρουφάει το αίμα του λαού και βέβαια τσακίζετε τον λαό.

Είναι μύθος και η αύξηση των μισθών και των συντάξεων. Κατ’ αρχάς, είναι ξεφτίλα πολιτική κυριολεκτικά να μιλάτε για αύξηση 2,5% στους συνταξιούχους μετά από το 2010 που κόπηκαν, από το 2011. Δεν ντρέπεστε λίγο; Ο πληθωρισμός είναι 2,7% και μιλάτε για αύξηση; Έχει φαγωθεί τόσο καιρό. Και ξεκινάω από αυτό το ακραίο. Είναι κυριολεκτικά προκλητικό να μιλάτε για κατώτατο μισθό και για μέσο μισθό, όταν ο μέσος μισθός είναι 14,5% παρακάτω από το 2011.

Είναι μύθος η μείωση της φορολογίας. Αυτά μόνο αλχημείες τα κάνουν: 70 δισ. θα αυξηθούν και θα πάνε και παραπάνω, όπως πήγαν και το 2024. Ποιος το πληρώνει; Αυτό γιατί δεν το λέτε; Οι εργαζόμενοι 65 δισ., που θα πάνε 67 και 68 απ’ ό,τι φαίνεται, και οι αυτοαπασχολούμενοι, 5 δισ. το κεφάλαιο, στο θεό σας! Αυτοί που έχουν τον πλούτο, το 60%-70% του ΑΕΠ πληρώνουν 5 δισεκατομμύρια φόρους και ο υπόλοιπος λαός πληρώνει το 95% και μας μιλάτε για δίκαιο φορολογικό σύστημα! Οι όποιες μειώσεις φόρων που κάνετε εξυπηρετούν τους επιχειρηματικούς ομίλους και όχι τον λαό. Οι όποιες αυξήσεις, επίσης, αυτά τα ψίχουλα που δίνετε, εξανεμίζονται από την αύξηση των φορολογικών βαρών. Γιατί; Διότι όταν αυξηθεί ο μισθός, θα αυξηθεί και η φορολογία και θα τον πάρει πίσω, πέρα από την ακρίβεια που τα κατατρώει όλα.

Κραδαίνετε εδώ -δεν είναι εδώ ο κ. Δήμας, που έχει γίνει τώρα αιχμή του δόρατος και στον αντικομμουνισμό, αλλά θα του τα πούμε, του τα είπε ο Καραθανασόπουλος, θα του τα πούμε κι εμείς- τη σπάθη της φοροδιαφυγής. Και μας ρωτάτε: «Είστε με τους φοροφυγάδες;». Τι λέτε; Τι μας λέτε λοιπόν; Εσείς κουνάτε αυτήν τη σπάθη πάνω από τα κεφάλια τους, τη στιγμή που είσαστε πρυτάνεις, πατριάρχες -κύριε Χατζηδάκη, που ήρθατε, καλωσήρθατε- της νόμιμης φοροδιαφυγής, που είναι οι φοροαπαλλαγές, που κάνετε συνέχεια ανακαλύψεις, σκαρφίζεστε συνεχώς νέες διατάξεις για να απαλλαγούν από τα όποια ψίχουλα που δίνουν. Εθελοντική φορολογία δεν λέτε στους εφοπλιστές; Γιατί δεν τη λέτε και στον λαό, αφού είστε δίκαιοι; Είναι πάμφτωχοι οι καημένοι! Στην Ομόνοια είναι και ζητιανεύουν!

Εσείς, λοιπόν, αυτό κάνετε συνέχεια. Απαλλάσσετε όλο και περισσότερο το μεγάλο κεφάλαιο, εφοπλιστές, βιομήχανοι, τραπεζίτες, επιχειρηματικοί όμιλοι και πώς τους είπαμε, Αφροδίτη; Οι άγγελοι της επένδυσης! «Άμα έχεις τέτοιους αγγέλους, τι τους θέλεις τους διαόλους!» να πω εγώ γι’ αυτούς που τέλος πάντων λειτουργούν με αγγέλους κ.λπ.. Αυτά κάνετε. Πενήντα επτά φοροαπαλλαγές οι εφοπλιστές. Παντού, στις επενδύσεις, στα πάντα δίνετε φοροαπαλλαγές.

Μας έχετε ζαλίσει -θα το ξαναπώ μετά- με τα στοιχεία και την ανάπτυξη. Θα σας πω ότι όσοι είναι σοβαροί το καταλαβαίνουν: Λογαριάζετε χωρίς τον ξενοδόχο. Και ποιος είναι ο ξενοδόχος; Είναι η νέα επερχόμενη κρίση στην Ευρωπαϊκή Ένωση που δεν χτυπάει την πόρτα, αλλά σπάει την πόρτα. Πού; Στις ισχυρότερες οικονομίες της Ευρωπαϊκής Ένωσης, Γερμανία, Γαλλία, Ιταλία κ.λπ.. Κάνουμε λάθος; Έτσι δεν είναι η πραγματικότητα;

Μάλιστα, τώρα εδώ μας έχετε μας πεθάνει όλοι σας, εδώ πιάνει όλο το «ανφάν γκατέ», όλους τους «ευρωλιγούρηδες» λέμε εμείς, αλλά ας μη χρησιμοποιήσω αυτήν την έκφραση, αφού την είπα! Μάλιστα, όλοι σας έχετε ζαλίσει τον κόσμο με τον ευρωπαϊκό μέσο όρο. Τώρα ο ευρωπαϊκός μέσος όρος πού θα πάει με τις περικοπές που θα γίνουν στη Γαλλία, που θα γίνουν στη Γερμανία και που φυσικά αυτές είναι η ατμομηχανή και θα συμπαρασύρουν και τους υπόλοιπους; Και μιλάμε για αμύθητα ποσά.

Μας λέτε για τις βέλτιστες πρακτικές. Ποιες είναι οι βέλτιστες πρακτικές; Αυτές που έχουν καταντήσει τον κόσμο να δουλεύει δεκατρείς ώρες το εικοσιτετράωρο για να μπορέσει να βγάλει μεροκάματο που δεν καλύπτει τις ανάγκες του. Μας λέτε για το ευρωπαϊκό κεκτημένο. Ποιο είναι αυτό; Θα μας το εξηγήσετε καμμιά φορά; Πάτε να το πείτε στους εργάτες! Πάτε να το πείτε στους αυτοαπασχολούμενους, στους φτωχούς αγρότες! Να τους πεις ότι «έχουμε ευρωπαϊκό κεκτημένο». Και θα σου απαντήσουν φυσικά και σωστά: «Τρώγεται αυτό; Καλύπτει τις ανάγκες;».

Τι είναι τώρα αυτό που είναι σημαντικό; Εδώ έχουμε καλλιστεία Νέας Δημοκρατίας, ΠΑΣΟΚ, ΣΥΡΙΖΑ, -και συνεχίζω- Νέας Αριστεράς, Πλεύση Ελευθερίας για το ποιος είναι πιο ευρωλάγνος. Και έχουμε τώρα ένα ψεύτικο παιχνίδι που παίζετε. Η Νέα Δημοκρατία λέει ότι «εγώ εφαρμόζω» -και σωστά, τα εφαρμόζει- «όλα αυτά τα ευρωπαϊκά», οι άλλοι λένε «όχι, η Ευρώπη είναι καλή, άγια, αλλά η Νέα Δημοκρατία φταίει που δεν εφαρμόζει την ευρωπαϊκή πολιτική». Τι μας λέτε; Μας κοροϊδεύετε; Πάτε, ψηφίζετε τις οδηγίες όλες της Ευρωπαϊκής Ένωσης στο Ευρωκοινοβούλιο που δίνουν αυτήν την αντιλαϊκή κατεύθυνση και μετά παραπονιέστε και λέτε ότι δεν τα εφαρμόζει καλά η Νέα Δημοκρατία, η οποία τα εφαρμόζει καλά και με σεβασμό, εντός ή εκτός εισαγωγικών.

Μύθος είναι -είναι και η μέρα τώρα, μίλησαν και οι δύο Υπουργοί, που δεν είναι θέμα προσωπικό, αλλά είναι θέμα πολιτικής της Κυβέρνησης- ότι η Ελλάδα είναι πυλώνας σταθερότητας –τι πάει να πει αυτό;- ασφάλειας –τι πάει να πει αυτό;- και ειρήνης! Τι μας λέτε τώρα; Κοροϊδεύετε τον κόσμο; Με δεκατρείς αμερικανονατοϊκές βάσεις από τη μια άκρη ως την άλλη, επιθετικές βάσεις; Τι μας λέτε; Δεν λέτε στον κόσμο ότι έχετε παραδώσει, όχι μόνο τις στρατιωτικές υποδομές, αλλά και τις πολιτικές υποδομές -αυτά μόνο επί κατοχής ξένης χώρας γίνονται- στο ΝΑΤΟ και στους Αμερικάνους και αναπτύσσονται ακόμα περισσότερο. Και στη Σούδα αναπτύσσονται και στη βόρεια Ελλάδα αναπτύσσονται κ.λπ. κ.λπ..

Τι εξυπηρετούν αυτά; Την άμυνά μας απέναντι στην Τουρκία; Ας γελάσουμε! Τη σύμμαχο στο ΝΑΤΟ, που είναι και αυτή μέσα σε αυτά τα προγράμματα; Όχι. Εξυπηρετούν τα πολεμικά δολοφονικά σχέδια του ΝΑΤΟ, στα οποία η Κυβέρνηση με συναίνεση των άλλων κομμάτων… Δεν μιλάει κανένας –τζιζ- από τους άλλους εναντίον του ΝΑΤΟ. Άλλωστε, το έχετε αναδείξει. Ούτε αυτά που έλεγε η Νέα Δημοκρατία, ο Κασσελάκης -τέλος πάντων, δεν ήταν μόνο ο Κασσελάκης, ήταν κι άλλος, ο κ. Κατρούγκαλος- ότι το ΝΑΤΟ άλλαξε και είναι φιλειρηνική δύναμη. Εκεί που κάθεται η κ. Κοντοτόλη καθόταν και πιαστήκαμε εδώ. Δεν λέει κανένας κουβέντα για όλα αυτά. Κουβέντα. Αυτά εξυπηρετούν.

Άρα, η Ελλάδα είναι πολεμικό ορμητήριο, δεν είναι εκτός και αυτά που μας λέει ο κ. Γεραπετρίτης ωραία και λογοτεχνικά για πολιτική ειρήνης που θέλουμε και όλες αυτές τις «σούπες». Είναι μέρος του πολέμου. Συμμετέχει ενεργά στον πόλεμο. Είναι συνυπεύθυνη για το σφαγείο της Ουκρανίας, για το σφαγείο και τη γενοκτονία στο Ισραήλ και άλλα, και άλλα, και άλλα.

Τι κάνει εδώ με όλα αυτά η Κυβέρνηση; Πρώτα-πρώτα, συμμετέχει στη σφαγή, όπως λέω, των άλλων λαών και γίνεται ταυτόχρονα στόχος σε περίπτωση αντιποίνων. Αυτά έχουν ειπωθεί δημόσια, δεν είναι φαντασιώσεις του ΚΚΕ, ειδικά σε γενίκευση πολέμου. Η Ρωσία λέει ότι σε περίπτωση γενίκευσης είναι στόχος οι βάσεις οι αμερικανονατοϊκές. Το Ιράν λέει τα ίδια. Η Ρωσία λέει ότι έχουν και «φουντουκιές», οι οποίες άμα πέσουν, θα αφανιστεί η Αλεξανδρούπολη που είναι και κέντρο. Ευχόμαστε να μη γίνει.

Στέλνετε πυρομαχικά. Τι μας λέτε τώρα; Πήρατε δέκα χιλιάδες βλήματα από τη Λήμνο 155 χιλιοστών των πυροβόλων -βασικό όπλο άμυνας, το ξέρουν οι στρατιωτικοί- και τα στείλατε στον Ζελένσκι, σε αυτό το να μην πω τώρα, σε αυτό το ανδρείκελο, σε αυτόν τον δολοφόνο.

Αυτόν υποστηρίζετε, που μας έφερε τους φασίστες εδώ μέσα και βαράγατε και παλαμάκια, αυτόν που έχει σκοτώσει τριάντα χιλιάδες Ουκρανούς με αυτή την επίθεση που έκανε στο Κουρσκ, που έχουν τρελαθεί όλοι οι στρατιωτικοί σε όλο τον κόσμο. Αυτό ήταν δολοφονία τριάντα χιλιάδες στρατιωτών μέχρι τώρα και θα έχει και υπόλοιπα. Σε αυτόν τα στείλατε -να μη συνεχίσω και άλλα- ο οποίος είναι το ανδρείκελο των ιμπεριαλιστών.

Στον πόλεμο, λοιπόν, συμμετέχετε ενεργά. Η Ελλάδα έχει γίνει πέρασμα μεταφοράς πολεμικού υλικού. Σας παίρνουμε χαμπάρι και σας σταματάμε. Το κάναμε αυτό στον Τίρναβο, το κάναμε στην Αλεξανδρούπολη, το κάναμε και αλλού, γιατί εμείς είμαστε με τους λαούς και όχι με τους δολοφόνους των λαών είτε αυτοί είναι Ρώσοι είτε αυτοί είναι Ουκρανοί είτε αυτοί είναι Ισραηλινοί ή οτιδήποτε άλλο.

Εκπαιδεύετε πιλότους για τα F-16. Έτσι δεν είναι; Όμως, τα γκρεμίζουν οι Ρώσοι. Τι τα στέλνετε;

Στηρίζετε το κράτος - δολοφόνο, το Ισραήλ και μας λέτε και μας είπε ο κ. Γεραπετρίτης -δεν είναι προσωπικό του, είναι πολιτική της Κυβέρνησης- ότι εμείς υποστηρίζουμε το Διεθνές Δίκαιο και το Διεθνές Δίκαιο λέει ότι δικαιούται μια χώρα μετά από επίθεση την αυτοάμυνα. Αυτοάμυνα; Τα λέτε ακόμα και δεν ντρέπεστε; Από τι αμύνεται; Από δέκα πέντε χιλιάδες παιδιά - είκοσι έχουν φτάσει- που τα δολοφονεί από την κούνια; Είναι Χίτλερ σε νέα έκδοση. Και αυτούς τους υποστηρίζετε ακόμα -το Ισραήλ- και έχετε και στρατηγική συμμαχία;

Συμμετέχει, λοιπόν, στη σφαγή και έχει ευθύνη πολιτική όχι άμεσα στρατιωτική η Ελλάδα σε αυτό; Έχει.

Και η απογείωση ήταν τα γεγονότα στη Συρία. Η ανακοίνωση της Κυβέρνησης: Χαιρετίζουμε την πτώση του Άσαντ. Δικαίωμά της να το πει. Και εμείς δεν τα είχαμε καλά με τον Άσαντ ποτέ.

Εσείς τα είχατε καλύτερα όλοι σας εδώ και με το Μπάαθ, κύριοι του ΠΑΣΟΚ, γιατί κάθε κόμμα έχει ιστορία. Ωστόσο, εμείς λέμε ότι κάθε λαός έχει δικαίωμα να αλλάξει, να επαναστατήσει και να αλλάξει και την ηγεσία του.

Εσείς τώρα αναγορεύσατε εμμέσως τους τζιχαντιστές -τους τζιχαντιστές επαναλαμβάνω- σαν μαχητές της ελευθερίας και πριν να στεγνώσει το μελάνι, βλέπουμε σφαγές. Δείτε τα βίντεο. Βγήκαν όλα. Άλλωστε, είναι Αφγανιστάν νούμερο δύο. Ποιους στηρίζετε και έχετε στρατηγικούς συμμάχους; Αυτούς που άνοιξαν πόλεμο στο Αφγανιστάν, που έμεναν τόσα χρόνια για να χτυπήσουν τους ταλιμπάν και έφυγαν και παρέδωσαν την εξουσία στους ταλιμπάν. Έτσι δεν είναι; Τα ίδια συνέβησαν και εδώ. Ποιος τους όπλισε; Ποιος τους βοήθησε; Ποιος τους έστειλε εκεί; Και τι θα προκύψει μετά από όλα αυτά;

Και μιας και μιλάμε, για να μην πω πολλά πράγματα ακόμα -έχω ακόμη δώδεκα και έξι, δεκαοκτώ και τρία, είκοσι ένα, έχω ακόμα- για προϋπολογισμό, θέλω να πω ότι κανένας παρά κάτι ψιλά δεν έβγαλε άχνα για τη στροφή στην πολεμική οικονομία, η οποία, κύριε Τσακαλώτο, ως καλός οικονομολόγος ξέρετε ότι υπηρετεί δύο στόχους: ο πρώτος είναι για να ξεπεραστεί η κρίση με επενδύσεις στον τομέα της πολεμικής βιομηχανίας και ο δεύτερος είναι η προετοιμασία του πολέμου.

Μόνο ένας Υπουργός -δεν θέλω να πω το όνομά του, γιατί είναι και άλλοι- μίλησε κυνικά, όπως ο Ρούτε. Τι είπε; Η ειρήνη, λέει, έχει κόστος. Και τι είπε ο Ρούτε; Κανένας δεν μίλησε. Διαβάστε τις ομιλίες του. Είναι φρικαλέες: Κόψτε, λέει. Η Ευρώπη δίνει πολλά στον κοινωνικό τομέα. Κόψτε μισθούς, κόψτε συντάξεις και ρίξτε τα όλα στην πολεμική βιομηχανία γιατί, ουσιαστικά αυτό που είπε, είναι ότι σε πέντε χρόνια θα έχουμε παγκόσμιο πόλεμο. Αυτά δεν είπε;

Και οι κυβερνήσεις της Ευρώπης σας είτε είναι -πώς να τις πούμε- δεξιοί, συντηρητικοί, φιλελεύθεροι είτε είναι σοσιαλιστές, κύριοι του ΠΑΣΟΚ, όπως η Γερμανία, η Ισπανία και του ΣΥΡΙΖΑ, είναι πρωταγωνιστές. Έχουν αδειάσει τις αποθήκες τους και τώρα ετοιμάζονται να δώσουν 500 δισεκατομμύρια στην πολεμική βιομηχανία. Ποιος πληρώνει; Και στην ειρήνη πληρώνουν τα λαϊκά στρώματα και κερδίζουν τα μονοπώλια και στον πόλεμο πάλι αυτοί κερδίζουν από το αίμα και κερδίζουν και περισσότερα μάλιστα.

Έτσι δεν είναι, κύριε Μηταράκη; Εκτός αν χάνουν. Το κεφάλαιο, λοιπόν, οι όμιλοι κερδίζουν και στην ιμπεριαλιστική ειρήνη γιατί καπιταλισμός είναι και στον πόλεμο.

Οι αποφάσεις Ντράγκι εδώ χαιρετίστηκαν σαν θετικές. Η Νέα Δημοκρατία έβγαλε σημαίες και πανηγύριζε, το ΠΑΣΟΚ είπε «μπράβο, δίνει προοπτικές», και ο ΣΥΡΙΖΑ είπε ότι είναι καλή η έκθεση Ντράγκι. Τι λέει η έκθεση Ντράγκι; Λέει 500 δισεκατομμύρια στην πολεμική βιομηχανία.

Για να πάμε και στην Ελλάδα. Ποιος ωφελείται, παραδείγματος χάριν; Τα ΕΑΣ, που τόσα χρόνια παλεύαμε να ανοίξουν, ξαφνικά έγινε ένα μαγικό κόλπο και ανοίγουν. Με ποιον; Ήρθαν οι Τσέχοι στην αρχή, τώρα είναι η «ONEX», η οποία θα χρηματοδοτηθεί για να παράγει βλήματα των 155 χιλιοστών, που πάλευε τόσα χρόνια και δεν τη χρηματοδοτούσε το κράτος, η «THEON» με ρεκόρ κερδών και εσόδων το 2024 και τεράστιες παραγγελίες.

Είναι αυτά μόνο; Είναι η στρατικοποίηση τομέων στρατηγικού χαρακτήρα που συνδέονται με νέες μορφές πολέμου, όπως, παράδειγμα, ο κυβερνοπόλεμος, με τη σύμβαση ΟΤΕ, δηλαδή «DEUTSCE TELECOM», για να είμαστε και πιο ακριβείς, με τη «UNI SYSTEMS» με το ΝΑΤΟ, αυτή η κοινοπραξία για παροχή υπηρεσιών υποστήριξης συστημάτων πληροφοριών και ασφάλειας.

Δεν είναι μόνο αυτά σε αυτούς τους τομείς. Αναπροσαρμόζεται η οικονομία -και θυμηθείτε τα ποτέ δεν έχουμε πέσει έξω και τα μελετάμε- σε όλους τους κλάδους: ενέργεια, μεταφορές, φαρμακοβιομηχανίες, βιομηχανίες τροφίμων, αγροτική παραγωγή, κατασκευές, υποδομές.

Και επειδή πάρα πολύ ανησυχείτε μερικοί για το θέμα της πολιτικής προστασίας -και σωστά ανησυχείτε και εμείς ανησυχούμε- πρέπει να ξέρετε ότι η πολιτική προστασία υποτάσσεται στην πολεμική οικονομία και στο ΝΑΤΟ. Να το ξέρετε, όπως και διάφορα πολλά έργα, που είπε ο κ. Καραθανασόπουλος και του έκαναν κριτική, είναι έργα που έγιναν με προδιαγραφές ΝΑΤΟ κυριολεκτικά για να μπορούν να περνάνε και όχι αντιπλημμυρικά και όλα τα υπόλοιπα.

Ποιος πληρώνει, λοιπόν, για όλα αυτά, δηλαδή 3%, 7 δισεκατομμύρια; Πληρώνει ο λαός και δεν πληρώνει επειδή απειλείται από την Τουρκία. Όλα αυτά είναι έτοιμα, τα πληρώνει ο ελληνικός λαός υποτίθεται για την άμυνα και σερβίρονται στο ΝΑΤΟ. Αν δείτε τις εισηγητικές εκθέσεις για την προμήθεια των F-16 Viper και τώρα τα υπόλοιπα F-35 και λοιπά στο Πεντάγωνο, λένε ότι υπηρετούν τα συμφέροντα των Ηνωμένων Πολιτειών της Αμερικής στην ευρύτερη νατοϊκή Μεσόγειο και ισχυροποιούν τη νοτιοανατολική πτέρυγα του ΝΑΤΟ.

Η στάση σας έχει μεγάλη επίδραση και πολλαπλές συνέπειες στην ελληνική οικονομία, στον λαό βέβαια, όπως οι κυρώσεις προς τη Ρωσία, για παράδειγμα.

Ας ξεκινήσουμε από το φυσικό αέριο. Το παίρνατε 30% φθηνότερο από τη διεθνή τιμή. Και τώρα γίνεται αντικατάσταση με το πανάκριβο LNG, το αμερικανικό. Αυτό παίζει. Ποιος το πληρώνει; Ο ελληνικός λαός.

Οι κυρώσεις προς τη Ρωσία στους αγρότες οδήγησαν σε ακριβές πρώτες ύλες, γιατί, όπως γνωρίζετε, λιπάσματα και όλα τα υπόλοιπα ήταν από εκεί, περιορισμό εξαγωγών. Το ξέρουμε ειδικά στη βόρειο Ελλάδα.

Και ρωτάμε εμείς: Συνέφερε τον ελληνικό λαό; Εμείς είμαστε αντίθετοι και με τον Πούτιν και την πολιτική του και το έχουμε αποδείξει. Επαναλαμβάνω: Συνέφερε τον ελληνικό λαό να πάρει μέρος σε αυτές; Γιατί; Γιατί ακολουθείτε τη γενική πολιτική.

Ποιος είναι απέναντι; Μόνο το ΚΚΕ. Θα μου πείτε μοναχοφάηδες είστε. Δεν είμαστε. Οι υπόλοιποι είστε μια βολική Αντιπολίτευση και χαίρεται πολύ η Νέα Δημοκρατία να σας έχει. Γιατί; Έχετε στρατηγική συμφωνία -να αρχίσω-, σύμφωνο σταθερότητας –ζήτω-, ματωμένα πλεονάσματα –ζήτω- και, μάλιστα, ο ΣΥΡΙΖΑ έκανε πρωταθλητισμό: Εμείς, λέει, δώσαμε 36 δισεκατομμύρια. Από πού τα πήρατε; Από το κεφάλαιο; Από τους εργαζόμενους. Τους λιώσατε για να πάρετε αυτό το «μαξιλάρι», όπως το ονομάσατε.

Πράσινη μετάβαση: Εδώ γίνεται χαμός, ακόμα και λάτρεις της πράσινης μετάβασης λένε ότι δεν συμφέρει συνολικά πέρα από τις συνέπειες που έχει. Εσείς εκεί! Γιατί; Γιατί εξυπηρετούνται τα συμφέροντα των επιχειρηματικών ομίλων.

Και έχουμε τώρα το παραμύθι «παραγωγικό μοντέλο». Χρειαζόμαστε νέο παραγωγικό μοντέλο. Για εξηγήστε μας τι είναι αυτό το νέο παραγωγικό μοντέλο. Το όποιο παραγωγικό μοντέλο δεν αναιρεί τη σιδερένια φτέρνα του καπιταλισμού που κάνει τον πλούσιο πλουσιότερο και τον φτωχό φτωχότερο. Αυτή είναι και η βαρβαρότητα του συστήματος το οποίο υπηρετείτε όλοι με παραλλαγές. Βγήκε κανένας να πει να ανατραπεί ο καπιταλισμός, να αλλάξει το καπιταλιστικό σύστημα; Κανένας! Όλοι για τη διαχείριση μιλάτε.

Και βέβαια, έχετε δοκιμαστεί, έχετε πάρει και παράσημα, παραδείγματος χάριν παράσημο Μέρκελ, δόθηκε αυτό. Έχετε κάνει πρωταθλητισμό και μάλιστα έλεγα να πω ότι υπάρχει πρώτος, δεύτερος και τρίτος, χρυσό, ασημένιο και χάλκινο, αλλά δεν γίνεται. Γιατί είστε όλοι μαζί, ξεκινάμε ΠΑΣΟΚ, που σήμερα σκίζει τα ρούχα του και τα τρία μνημόνια, Νέα Δημοκρατία, ένα στην αρχή που δεν το ψήφισε και μετά ψήφισε το τρίτο που περιείχε και τα άλλα δύο, ΣΥΡΙΖΑ, αυτός έφερε το τοπ, την κορυφή, τρία σε ένα, έφερε το τρίτο μνημόνιο το οποίο περιελάμβανε και τα άλλα δύο. Και αφήστε τα κόλπα στον κόσμο ότι έχουμε βγει από τα μνημόνια. Πόσοι μνημονιακοί νόμοι καταργήθηκαν; Κανένας, κανένας μνημονιακός νόμος! Έφυγαν τα μνημόνια, έμειναν οι νόμοι. Και άλλο; Είναι η ευρωπαϊκή σταθερότητα, ο έλεγχος των εξαμήνων και όλα και όλα στα οποία όλοι συμφωνείτε. Τα έχετε συμφωνήσει αυτά και όταν τα εφαρμόζει η Νέα Δημοκρατία, λέτε ότι φταίει η Νέα Δημοκρατία, δεν φταίει η Ευρωπαϊκή Ένωση. Άρα, τα μείγματα δοκιμάστηκαν. Εσείς έχετε δοκιμαστεί. Άλλη λύση δεν υπάρχει.

Η λύση λέγεται αγώνας σκληρός, ανασύνταξη του ταξικού κινήματος. Θα πετάγεστε στον ύπνο σας σε λίγο καιρό, να το ξέρετε, γιατί υπάρχει ένα ποτάμι που αρχίζει και σχηματίζεται σήμερα μέσα στους εργαζόμενους, ειδικά στην εργατική τάξη, αγώνας για να σταματήσετε, να κερδίσουν ό,τι μπορούν και ανατροπή.

Το σύστημα σάπισε, σαπίζει, βρωμάει σε όλους τους τομείς. Τι θέλετε; Ποιες αξίες, αλήθεια; Φωνάζετε τώρα για το μπούλινγκ, την παιδική βία, το ένα και το άλλο. Ποιος τα καλλιεργεί όλα αυτά; Πάρτε τα έργα τα αμερικάνικα που είναι και ο οδηγός. Σαπίζει σε όλους κυριολεκτικά τους τομείς, δεν δέχεται επιδιορθώσεις, δεν γίνεται ανθρώπινο. Όσοι εξήγγειλαν ότι θα το βελτιώσουν και θα το κάνουν ανθρώπινο τι κέρδισαν; Ενσωματώθηκαν και αυτοί μέσα στο σύστημα.

Άρα, η επαναστατική ανατροπή αυτού του συστήματος είναι κοινωνική αναγκαιότητα. Δεν είναι επειδή τη λέει το ΚΚΕ. Με τέτοιο πλούτο που έχει η κοινωνία, με τέτοια επιστημονικά άλματα που έχουν γίνει μπορούσε ο κόσμος να ζήσει καλύτερα. Γιατί δεν ζει; Γιατί ο καπιταλισμός έχει νόμο το κέρδος των λίγων, μια χούφτα έχουν τον πλούτο, μιλάμε για απίστευτα νούμερα και αυτοί που παράγουν τον πλούτο ζουν όλο και χειρότερα. Όμως, θα το κάνουν, θα την πάρουν αυτή την εξουσία αυτοί και θα είναι και μέρα μεσημέρι και δεν μπορείτε να κάνετε κάτι, το ποτάμι όσα φράγματα και να του βάλετε θα φτάσει στη θάλασσα και αυτή η θάλασσα είναι ο σοσιαλισμός.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», τριάντα μία μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Ιωαννίνων.

Η Βουλή σάς καλωσορίζει! Σας ευχόμαστε καλή πρόοδο, καλές γιορτές! Και από ό,τι βλέπω, πριν από λίγο ήταν ο κ. Τσίμαρης εδώ, είναι ο κ. Έξαρχος, Βουλευτής της περιοχής σας και προφανώς, σας παρακολουθεί και ο Πρόεδρος της Βουλής διαρκώς από το γραφείο του. Καλή επιστροφή στα ωραία Γιάννενα και καλές γιορτές!

(Χειροκροτήματα από όλες τις πτέρυγες της Βουλής)

Ξαναλέω ότι τώρα θα καλέσω στο Βήμα την κ. Τζάκρη, Ανεξάρτητη Βουλευτή, στη συνέχεια τον λόγο θα πάρει η κ. Έλενα Ακρίτα, η κ. Καλλιόπη Βέττα και αμέσως μετά θα μιλήσει ο Υφυπουργός Εθνικής Οικονομίας και Οικονομικών, ο κ. Πετραλιάς.

Ορίστε, κυρία Τζάκρη, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, ο προϋπολογισμός του 2025 είναι μια ακραία νεοφιλελεύθερη παραίσθηση που αποτυπώνει την κουλτούρα της Κυβέρνησης, η οποία διά στόματος του Αντιπροέδρου της, του κ. Γεωργιάδη, προσπαθεί να μας πείσει από τηλεοράσεως ότι δεν είμαστε φτωχοί αλλά αισθανόμαστε φτωχοί.

Αυτό, λοιπόν, είναι το επικοινωνιακό υπόβαθρο της οικονομικής πολιτικής που επέρχεται, που δεν είναι τίποτα περισσότερο από ένα μείγμα αλαζονείας και ειρωνείας, διότι η ελληνική κοινωνία και φτωχή είναι και αισθάνεται φτωχή απέναντι στο τέρας της ακρίβειας, της αχαλίνωτης κερδοσκοπίας και της οικονομικής ασφυξίας που προκαλεί για το 80% των πολιτών το εκρηκτικό μείγμα του διαρκώς μειούμενου διαθέσιμου εισοδήματος και της αυτόματης αφαίμαξης μέσω της αύξησης των έμμεσων φόρων, της εκτόξευσης του κόστους στέγασης, της παντελούς έλλειψης βιώσιμων ρυθμίσεων για την αντιμετώπιση του ιδιωτικού χρέους και βεβαίως, της εκτίναξης του κόστους ενέργειας.

Έχει σημασία, επειδή είναι ο έκτος προϋπολογισμός αυτής της Κυβέρνησης, να ειπωθούν σήμερα τα μεγέθη με αναδρομικότητα, ώστε να καταπέσει η στρατηγική του «λίγο λίγο να μη φαίνεται» και να αντικατασταθεί από μια ορατότητα που θα καταδείξει την ακραία φορολόγηση, την ακραία αναδιανομή του εισοδήματος υπέρ του 20% του ελληνικού λαού, αλλά βεβαίως και την αρχιτεκτονική της συρρίκνωσης του διαθέσιμου εισοδήματος.

Έτσι, λοιπόν, το 2025 η συνολική φορολογική επιβάρυνση σε σύγκριση με το 2021 θα αυξηθεί κατά 43,5%, δηλαδή κατά 21 δισεκατομμύρια ευρώ, την ίδια στιγμή που οι δαπάνες έχουν αυξηθεί μόνο κατά 17%. Άρα, από τα 37 δισεκατομμύρια των εσόδων της γενικής κυβέρνησης μόνο τα 25 δισεκατομμύρια πάνε προς την κοινωνία και τους δανειστές και από αυτά τα 25 δισεκατομμύρια τα 8 δισεκατομμύρια αφορούν σε τόκους και ένα μικρό μέρος μόνο των 17 εναπομεινάντων δισεκατομμυρίων κατευθύνονται προς την πραγματική οικονομία και κοινωνία, με τη μερίδα του λέοντος να επιστρέφει σε ολιγοπωλιακές επενδύσεις ελάχιστης ή μηδαμινής εγχώριας προστιθέμενης αξίας.

Εν ολίγοις, ο πυρήνας του προβλήματος είναι ότι από ένα συνολικά διαμορφωμένο πρωτογενές πλεόνασμα 12 δισεκατομμυρίων ούτε 1 ευρώ δεν κατευθύνεται προς την κοινωνία, υπό την έννοια της ενδυνάμωσης του κοινωνικού κράτους ή της στήριξης των οικονομικά αδυνάτων. Και όταν μάλιστα τελειώσουν οι εισροές του Ταμείου Ανάκαμψης το 2027, το Πρόγραμμα Δημοσίων Επενδύσεων θα μειωθεί κατά 35% έως 40%. Άρα, αντιλαμβάνεστε ότι αυτός ο προϋπολογισμός απομυζά τις τελευταίες αντοχές της ελληνικής κοινωνίας, χωρίς κανένα σχέδιο για το τι θα συμβεί μετά το 2026.

Όπως αποδείχτηκε και στο μεσοπρόθεσμο πρόγραμμα της τριετίας 2024-2026, η Κυβέρνηση έθεσε πλασματικούς στόχους πλεονάσματος αθροιστικά 7,3% του ΑΕΠ, ενώ η Κομισιόν ανακοινώνει προβλέψεις πλεονάσματος που ανέρχονται πάνω από το 9%. Τι θα σημάνει αυτό; Θα σημάνει 3,92 δισεκατομμύρια υπερπλεόνασμα, τα οποία, προφανώς, θα αφαιρεθούν από τις τσέπες του 80% των πολιτών.

Όλο αυτό δεν βγάζει νόημα, καθώς για το ίδιο διάστημα προηγμένες χώρες της Ευρωπαϊκής Ένωσης και του δυτικού κόσμου, χώρες με μεγάλα χρέη, δημόσια χρέη και τεράστιες οικονομίες συγχρόνως, όπως η Γαλλία, η Γερμανία, η Μεγάλη Βρετανία, οι ΗΠΑ, συνειδητά θα κινηθούν με έλλειμμα για να τονώσουν την ανάπτυξη. Και μιλάμε για ελλείμματα που στο σύνολο των είκοσι έξι χωρών της Ευρωπαϊκής Ένωσης θα κινούνται στο μείον 3,1% μεσοσταθμικά, στην περίπτωση της Γαλλίας στο μείον 9,3% και στην περίπτωση των Ηνωμένων Πολιτειών στο 7,8% και της Γερμανίας στο 2,7%. Αυτό το κάνουν, όπως είπα, για να τονώσουν την ανάπτυξη και την ίδια στιγμή ο κ. Μητσοτάκης, έχοντας από το Σύμφωνο Σταθερότητας το δικαίωμα να κινηθεί στο μείον 3% έλλειμμα για να τονώσει την ανάπτυξη, αντί να το χρησιμοποιήσει έρχεται για έκτο συνεχόμενο χρόνο και εκτοξεύει τα πλεονάσματα. Άρα, φέρνει υπανάπτυξη. Άρα, δημιουργεί οικονομική ασφυξία.

Κυρίες και κύριοι, μπαίνουμε στον έκτο προϋπολογισμό αυτής της Κυβέρνησης και σύμφωνα με τη EUROSTAT, καταλαμβάνουμε την εικοστή πρώτη θέση στην Ευρώπη σε ό,τι αφορά τους ρυθμούς ανάπτυξης, τη στιγμή που το 2024 ήμασταν μακράν οι τελευταίοι σε ό,τι αφορά τη σχέση επενδύσεων προς το ΑΕΠ, αυτό που κατάφερε με τους παραισθητικούς προϋπολογισμούς στα τόσα χρόνια της Κυβέρνησης Μητσοτάκη.

Πάμε, λοιπόν, και σε μια άλλη κρίσιμη αναδρομικότητα που αφορά στον πιο βασικό έμμεσο φόρο, τον ΦΠΑ, ο οποίος έχει αυξηθεί σε σχέση με το 2021 ως έσοδο κατά 54,24% και η φορολογία εισοδήματος φυσικών και νομικών προσώπων κατά 66%, δηλαδή τριάντα μονάδες πάνω από το ΑΕΠ. Και ας λέει ό,τι θέλει ο κ. Μητσοτάκης. Ζούμε, δηλαδή, στη χώρα που την κυβερνά ο μεγαλύτερος αρνητής της πραγματικότητας και συγχρόνως ο καλύτερος αρχιτέκτονας ενός πολύπλοκου οικοδομήματος αφαίμαξης της αγοράς με προφανή στόχο την κατάργηση της μεσαίας τάξης και την υπαγωγή της στο 80% των φτωχοποιημένων Ελλήνων.

Πού πάνε, λοιπόν, τα λεφτά; Αυτό θα μας το απαντήσει ο κ. Χατζηδάκης, καθώς στον προϋπολογισμό του 2025 δεκαέξι από τα είκοσι τέσσερα Υπουργεία της Κεντρικής Κυβέρνησης εμφανίζονται ελλειμματικά, δηλαδή σε πραγματικούς όρους μειώνονται τα κονδύλιά τους σε σχέση με το 2024. Όσον αφορά το ποια Υπουργεία είναι αυτά, είναι το Υπουργείο Εργασίας και Κοινωνικών Ασφαλίσεων, το Υπουργείο Κοινωνικής Συνοχής, το Υπουργείο Εσωτερικών, το Υπουργείο Προστασίας του Πολίτη, το Υπουργείο Αγροτικής Ανάπτυξης και το Υπουργείο Υποδομών. Αυτή είναι η σκληρή αλήθεια των αριθμών, κυρίες και κύριοι συνάδελφοι, και η κυνική απόδειξη ότι όλα αυτά τα δισ. δεν κατευθύνονται ούτε κατά διάνοια στην κοινωνία και στις δημόσιες επενδύσεις. Αναμένω από τον κ. Χατζηδάκη να απαντήσει με ευθύτητα πού πάνε τα λεφτά.

Όλα αυτά, όπως τα επισημαίνει και ο Στέφανος Κασσελάκης, σημαίνουν για το 2025 ότι για την αντιμετώπιση του προβλήματος της στέγασης τα κονδύλια μειώνονται κατά 1,5 δισ., για την υγεία 3,6 δισ., για την παιδεία 2 δισ., για την ανεργία 1,3 δισ., για την ασθένεια και την αναπηρία κατά 2,9 δισ., για την αντιμετώπιση της υπογεννητικότητας κατά 1,35 δισ. πάντα σε σχέση με το ΑΕΠ. Αυτή η μείωση είναι η πραγματική μας απόκλιση από τον ευρωπαϊκό μέσο όρο. Ο δικός μας στόχος ως Κίνημα Δημοκρατίας και διακηρυγμένη πρόταση είναι το υπερπλεόνασμα κατά ένα μεγάλο μέρος του να κατευθυνθεί στην αναπλήρωση αυτών των ελλειμμάτων, για να αισθανόμαστε και να είμαστε μέρος του ευρωπαϊκού κεκτημένου.

Και πάμε τώρα και στην τρίτη και τελευταία αναδρομικότητα. Με βάση αυτόν τον προϋπολογισμό και μετρώντας από το 2021, σε έναν χρόνο από τώρα τα οικογενειακά επιδόματα θα έχουν μειωθεί κατά 25%, το ελάχιστο εγγυημένο εισόδημα κατά 32%, το επίδομα στέγασης κατά 17% και η συνολική μείωση των επιδομάτων αντιμετώπισης του δημογραφικού κατά 9%.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, επένδυσα τον χρόνο της ομιλίας ακριβώς και μόνο στους αριθμούς που υποδεικνύουν το χρέος μιας υπεύθυνης Αντιπολίτευσης να καθιστά ορατά όλα όσα η Κυβέρνηση θέλει να κρύψει από τον ελληνικό λαό και να προτείνει με ευθύτητα μια άλλη και υποστηρικτική προς την κοινωνία αντίληψη διανομής των πλεονασμάτων που επιβαλλόμενοι οι προηγηθέντες φόροι δημιουργούν.

Σε έναν χρόνο από σήμερα με αυτόν τον κοινωνιοκτόνο προϋπολογισμό η γεωμετρικά αυξανόμενη ακρίβεια σε συνδυασμό με τη διαρκώς μειούμενη διαθεσιμότητα του εισοδήματος θα έχουν καταστήσει την Ελλάδα πύλη εξόδου των νέων και ένα γκέτο φτώχειας για όσους μένουν εδώ αναγκαστικά εγκλωβισμένοι σε αυτή τη χώρα που κάποτε ήταν περήφανη, που κάποτε ήταν γεμάτη χαμόγελα και που κάποτε κάθε χρόνος ήταν καλύτερος από τον προηγούμενο.

Εμείς ως Κίνημα Δημοκρατίας θέλουμε πίσω αυτήν την Ελλάδα με σύνεση και μέτρο τώρα που είμαστε έξω από τα μνημόνια, τώρα που υπάρχουν οι πόροι, τώρα που τα πάντα κρίνονται από τη θετική ή αρνητική βούληση των κυβερνώντων.

Κι εσείς, κυρίες και κύριοι της Κυβέρνησης, έχετε και αρνητική πολιτική βούληση και κακό σκοπό. Και δεν ντρέπεστε γι’ αυτό και είστε υπερήφανοι γι’ αυτό! Και αυτό είναι το ασυγχώρητο του προϋπολογισμού του 2025 και γενικά της εξαετούς σας θητείας ως Κυβέρνησης.

Καταψηφίζουμε, λοιπόν, ό,τι κι αν λέτε πλην του κονδυλίου για τις αμυντικές δαπάνες, γιατί απλά η αμυντική θωράκιση μιας χώρας με τη δική μας ιστορία και στρατηγική θέση σημαίνει την προτεραιοποίηση της εθνικής ανεξαρτησίας ως στρατηγικού μας στόχου.

Υπερψηφίζουμε, λοιπόν, αλλά απαιτούμε περισσότερα. Είναι χρέος μας να επενδύσουμε στον άνθρωπο που υπηρετεί στις Ένοπλες Δυνάμεις και βεβαίως στην αξιοπρέπειά του, καθώς επίσης και στην εγχώρια παραγωγή. Θα αγωνιστούμε για να πέσετε και να γλιτώσει η κοινωνία. Καταψηφίζουμε, γιατί εμείς ως Κίνημα Δημοκρατίας δεν μπορούμε να είμαστε συνένοχοι σε αυτή την αθλιότητα. Ο χρόνος σας τελείωσε!

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Τζάκρη.

Και τώρα καλώ στο Βήμα τη Βουλευτή του ΣΥΡΙΖΑ - Προοδευτική Συμμαχία κ. Έλενα Ακρίτα.

Ορίστε, κυρία Ακρίτα, έχετε τον λόγο.

**ΕΛΕΝΑ ΑΚΡΙΤΑ:** Ευχαριστώ πολύ, κύριε Πρόεδρε.

Εδώ και τρεις μέρες ακούμε τους Βουλευτές της Πλειοψηφίας να μιλάνε συνέχεια για τον λαϊκισμό. Λαϊκισμός, λαϊκισμός, λαϊκισμός! Νομίζω ότι είναι καιρός να ανοίξουν κανένα βιβλίο και να επανασυστηθούν με τον όρο. Ο λαϊκισμός βασίζεται στη διασπορά του φόβου. Ο λαϊκισμός εξαπλώνεται με την ιλιγγιώδη ταχύτητα ενός θανατηφόρου ιού. Άλλωστε, αυτό έκαναν ανέκαθεν όλα τα ολιγαρχικά καθεστώτα από αρχαιοτάτων. Χρησιμοποιούσαν τον λαϊκισμό ως εργαλείο για να εγκαθιδρύσουν τον φόβο στις καρδιές των ανθρώπων και έτσι να κυβερνούν έντρομους πολίτες, άρα υπάκουους πολίτες με σκυμμένο το κεφάλι. Και ο Τραμπ, άλλωστε, αυτό έκανε και κέρδισε. Είστε σε καλό δρόμο!

Θα ήθελα να μου επιτρέψετε να εστιάσω λίγο σε θέματα κοινωνικής πρόνοιας ορμώμενη από τη δήλωση του Πρωθυπουργού που λέει «η οικονομία υπεραποδίδει και τα χρήματα επιστρέφουν σε έργα με κοινωνικό αποτύπωμα». Για να το δούμε λίγο αυτό το κοινωνικό αποτύπωμα.

Ξέρετε πού φιλοξενήθηκαν τα πέντε παιδιά του ζευγαριού των αστυνομικών που φέρονται ότι τα βίασαν και τα κακοποίησαν; Σε παιδιατρικό νοσοκομείο, ενώ ήταν υγιέστατα. Τα πήγαν επί δέκα, δώδεκα μέρες σε παιδιατρικό νοσοκομείο, όπου το προσωπικό, πρώτον, είναι εξουθενωμένο, διότι έχει πάρα πολλή δουλειά, πνίγεται κυριολεκτικά και, δεύτερον, δεν έχει τα κατάλληλα, αν θέλετε, γνωστικά εργαλεία για να μπορέσει να βοηθήσει και να στηρίξει αυτά τα παιδιά.

Τι έκαναν, λοιπόν, ελλείψει δομών; Τα πήγαν εκεί πέρα και άρχισαν να τα αντιμετωπίζουν ως φυλακισμένους. Τρεις φορές την ημέρα ένας αστυνομικός τα έβγαζε βόλτα. Αυτά τα παιδιά τα οποία είναι θύματα τώρα επαναθυματοποιούνται μέσα από αυτό τον δρόμο του -εντός εισαγωγικών- «κοινωνικού» αποτυπώματος. Τώρα πήγαν τα τρία παιδιά στην «Κιβωτό» και το άλλο στο Κέντρο «Μητέρα».

Ας πάμε τώρα σε άλλο κοινωνικό αποτύπωμα. Την περασμένη εβδομάδα ήμασταν στο Πανεπιστημιακό Νοσοκομείο «Αττικόν», όπου είχαμε πάει για να μιλήσουμε με τους εργαζόμενους και το προσωπικό. Βγαίνουμε, λοιπόν, έξω και βλέπουμε στην αίθουσα αναμονής, όπου είναι τα καθίσματα για να περιμένει ο κόσμος, να υπάρχουν πάνω στα καθίσματα στρωσίδια. Και ρωτάμε -ήμασταν μαζί με τη Ρένα Δούρου- το εξής: «Τι είναι αυτά τα στρωσίδια;». Α, λέει, αυτά είναι για τους άστεγους. Οι εργαζόμενοι, οι νοσηλευτές είχαν βάλει τα στρωσίδια σε αυτή τη χώρα με το σούπερ συγκλονιστικό κοινωνικό αποτύπωμα, για να πηγαίνουν εκεί οι άστεγοι στις καταιγίδες στις βροχές, στους καύσωνες και να τους δίνουν ένα πιάτο φαΐ και εν ανάγκη να τους παράσχουν και τις πρώτες βοήθειες.

Κοινωνικό αποτύπωμα νούμερο «3». Εδώ θέλω να δούμε με ποιον τρόπο η Κυβέρνηση κλείνει το μάτι στον πολίτη επικρατώντας επί της ουσίας το ρουσφέτι και την κοινωνική και κυβερνητική παραβατικότητα. Υπάρχει μία πολύ ενδιαφέρουσα στιχομυθία στα social media ανάμεσα σε μία μάνα ασθενούς και τον Υπουργό Υγείας. Κοιτάξτε να δείτε τι λέει η μητέρα. Η μητέρα λέει ότι έχει έναν γιο ο οποίος πρέπει οπωσδήποτε να χειρουργηθεί. Έλα, όμως, που του δίνουν μία ημερομηνία πέντε μήνες μετά και το παιδί δουλεύει σεζόν, έχει δηλαδή μία δουλειά καθαρά εποχιακή. Πήγε, λοιπόν, η μάνα μέσα στην απελπισία της να ρωτήσει τι γίνεται και τέλος πάντων πόσο μπορεί να κοστίσει ένας ιδιώτης γιατρός. Της είπαν 3.000 ευρώ και φυσικά δεν μπόρεσε να το κάνει.

Προσέξτε τώρα τι της απαντάει ο Υπουργός Υγείας επί λέξει: «Καλημέρα σας και καλά Χριστούγεννα. Εάν το επιθυμείτε, στείλτε μου ένα μήνυμα με τα στοιχεία σας και θα βρούμε σίγουρα διαθέσιμο χειρουργείο άμεσα, καθώς λόγω των δωρεάν απογευματινών οι λίστες εκκαθαρίζονται με μεγάλη ταχύτητα. Πολλά περαστικά, εύχομαι».

Και λέει η μάνα: «Ο λόγος που έγραψα δεν ήταν για να μου κάνει ο Υπουργός χάρη. Ό,τι ζω το ζουν όλοι οι Έλληνες αυτήν τη στιγμή, που δεν έχουν μάθει να λειτουργούν με ρουσφέτια. Καλύτερα να βάλω τα πόδια μου σε λίμνη με πιράνχας».

Πάμε, λοιπόν, πίσω και πάλι στο φοβερό κοινωνικό αποτύπωμα του Πρωθυπουργού μας. Το συναντάμε στην ασύδοτη ζούγκλα της αγοράς εργασίας. Το συναντάμε στις υποστελεχωμένες δομές πρόνοιας σε όλη την Ελλάδα. Το συναντάμε στις φυλακές.

Πιστέψτε με, ο ΣΥΡΙΖΑ έχει οργώσει αυτόν τον χρόνο σχεδόν όλες τις φυλακές του τόπου μας. Τα σχολεία δεύτερης ευκαιρίας φυλλοροούν αυτήν τη στιγμή, γιατί είναι όλα υποστελεχωμένα. Δεν υπάρχουν ούτε φυλακές ούτε κανένας. Όπου να ’ναι θα ναυαγήσουν. Στις αγροτικές φυλακές Τίρυνθας, που είχαμε πάει πάλι πριν από ένα μήνα, ξέρετε πόσους κοινωνικούς λειτουργούς είχανε; Μηδέν. Κανέναν. Ξέρετε πόσους ψυχολόγους είχανε; Μηδέν. Κανέναν.

Και βεβαίως, όπως καταλαβαίνετε, το βρίσκουμε αυτό και το συναντάμε και στη στεγαστική κρίση. Δεν υπάρχει πουθενά ούτε για παιδιά ούτε για φοιτητές ούτε για ζευγάρια. Σας μιλάω μετά λόγου γνώσεως. Είδα αγγελία, η οποία δείχνει τη φωτογραφία, όπου είναι ένα πλυσταριό σε ταράτσα, και γράφει –είναι κωμικοτραγικό, συγγνώμη- «Ενοικιάζεται loft για 500 ευρώ». Το πλυσταριό έγινε loft.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, και τελειώνω.

**ΠΡΟΕΔΡΕΥΩΝ (Αθανάσιος Μπούρας):** Βεβαίως.

**ΕΛΕΝΑ ΑΚΡΙΤΑ:** Επίσης, να αναφέρουμε το φοβερό κοινωνικό αποτύπωμα για τις φτωχές οικογένειες, ιδίως για τις μονογονεϊκές οικογένειες, όπου εκεί πέρα οι γονείς κάνουν δύο και τρεις δουλειές και ταυτόχρονα πρέπει να φροντίσουν το παιδί, να φροντίσουν και την ψυχή του και την καρδιά του, και τις ανάγκες του ενδεχομένως. Εκεί, λοιπόν, θέλω να σας πω ότι ο κ. Άδωνις Γεωργιάδης είπε το μνημειώδες, το οποίο νομίζω ότι εντάσσεται με επιτυχία στα λόγια μεγάλων ανδρών, «Ο κόσμος δεν είναι φτωχός. Ο κόσμος αισθάνεται φτωχός». Δεν ξέρω αν το προσέχετε, έχει διπλή ανάγνωση αυτό. Σου λέει, δηλαδή, δεν είναι ότι δεν έχεις λεφτά να αγοράσεις ψωμί. Νομίζεις ότι δεν έχεις. Δεν είναι ότι πεινάει το παιδί σου. Νομίζει ότι πεινάει. Είναι αυτό που μας έλεγε η μάνα μας «έλα, έλα, όλα στο μυαλό είναι». Είναι αυτό το πράγμα.

Μιλάμε, λοιπόν, για το κοινωνικό αποτύπωμα στην ασύδοτη ζούγκλα εργασίας, στις υποστελεχωμένες δομές πρόνοιας, παντού, παντού, παντού. Αυτά όλα ο κόσμος τα κατάλαβε και σας γυρίζει την πλάτη. Έχουν κατακρημνιστεί και τα ποσοστά σας. Και για να σας προλάβω, επειδή θα πείτε και για τα ποσοστά του ΣΥΡΙΖΑ, να πω ότι, βεβαίως, και εμείς διάγουμε μια δύσκολη περίοδο -πολύ δύσκολη- είμαστε λιγότεροι, αλλά είμαστε ενωμένοι, θα το παλέψουμε, θα το προχωρήσουμε, γιατί ο κόσμος ακόμα μας εμπιστεύεται και είμαστε ευγνώμονες γι’ αυτό. Κλείνει αυτή η παρένθεση.

Τι γίνεται λοιπόν; Σας γυρίζει ο κόσμος την πλάτη και μένουν για εσάς μόνο οι φανατικοί και μόνο οι ευνοημένοι. Αυτό που λέγαμε πριν για τα ρουσφέτια. Όλοι οι άλλοι -και το λέω, κλείνοντας- σας έχουν καταλάβει. Και οι φτωχοί και αυτοί που αισθάνονται φτωχοί. Και θα έρθει η ώρα που θα μιλήσουν και θα σας στείλουν σπίτι σας. Κι όταν εσείς τους κλείσετε το μάτι, κανονικοποιώντας την κυβερνητική παραβατικότητα, και όταν εσείς πείτε στον πολίτη «Ψήφισέ μας πάλι» εκείνος θα σας απαντήσει «Καλύτερα να βάλω τα πόδια μου σε λίμνη με πιράνχας».

Καλές γιορτές.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Ακρίτα.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία, η κ. Καλλιόπη Βέττα και, επαναλαμβάνω ότι, μετά την κ. Βέττα τον λόγο θα πάρει ο Υφυπουργός Εθνικής Οικονομίας και Οικονομικών ο κ. Αθανάσιος Πετραλιάς.

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο προϋπολογισμός που συζητάμε σήμερα είναι, πραγματικά, ενδεικτικός της κυβερνητικής πολιτικής: Μεγάλη αύξηση εσόδων από φόρους, διάχυση οφελών σε ελάχιστους, έλλειψη σχεδιασμού και ασυδοσίας της αγοράς, με τη μεγάλη πλειοψηφία των πολιτών και των μικρομεσαίων επιχειρήσεων να βρίσκεται σε καθεστώς ανασφάλειας.

Είμαστε -υπενθυμίζω- σύμφωνα με τον ΟΟΣΑ πρωταθλητές στους έμμεσους φόρους, που αποτελούν τη βασική πηγή για την εκτέλεση του προϋπολογισμού, με την αναλογία έμμεσοι - άμεσοι φόροι, να είναι 2 προς 1, την ώρα που στην Ευρωπαϊκή Ένωση η σχέση είναι 1 προς 1.

Και η Κυβέρνηση, αρνούμενη να αλλάξει το φορολογικό μείγμα, αδιαφορεί για τα δεινά της ακρίβειας-ρεκόρ του κόστους στέγασης και διαβίωσης, τη διάλυση στην υγεία και την αποδιάρθρωση στην παιδεία. Αδιαφορεί για οτιδήποτε έχει να κάνει με το κοινωνικό κράτος, το δίχτυ ασφαλείας, την αναδιανομή, τις προοπτικές των νέων, των επισφαλώς εργαζομένων, των ανέργων, των συνταξιούχων, της παραγωγικής ραχοκοκαλιάς της χώρας.

Την ίδια στιγμή, το μέσο εισόδημα, σε όρους αγοραστικής δύναμης, είναι προτελευταίο στην Ευρώπη μετά τη Βουλγαρία και η Κυβέρνηση βαφτίζει το ψάρι, κρέας, προσπαθώντας να μας πείσει για τη δική της εικονική πραγματικότητα, τη στιγμή που η πλειοψηφία των πολιτών δεν μπορεί να βγάλει τον μήνα. Αυτή είναι η πραγματικότητα και όχι η δική σας εικονική πραγματικότητα.

Ισχυρίζεται η Κυβέρνηση ότι μειώνει την ανεργία. Το ποσοστό ανεργίας μπορεί να έπεσε -αν και στη δική μου περιοχή στην ΠΕ Κοζάνης έχει αυξηθεί, ειδικά στους νέους, καθώς είμαστε πρωταθλητές σε ολόκληρη την Ευρώπη- όμως το ποσοστό ανεργίας παραμένει ένα από τα υψηλότερα στην Ευρωπαϊκή Ένωση, ενώ σύμφωνα με τον ΟΟΣΑ βρισκόμαστε στην τρίτη θέση από το τέλος μεταξύ των 38 χωρών του ΟΟΣΑ. Παράλληλα, η «ΕΡΓΑΝΗ» δίνει τη θλιβερή εικόνα της απασχόλησης στη χώρα μας, καθώς μόνο το 53% των εργαζομένων δουλεύει σε οκτάωρη βάση, το 38% δουλεύει σε θέσεις μερικής απασχόλησης και το 9% εκ περιτροπής.

Ισχυρίζεστε, επίσης, ότι αντιμετωπίζετε την ακρίβεια. Στην πραγματικότητα, ο πληθωρισμός της πενταετίας -της διακυβέρνησης, δηλαδή, της Νέας Δημοκρατίας- σκαρφάλωσε στο 17%, ενώ η αγοραστική δύναμη έχει εξαερωθεί, καθώς βρίσκεται στο 68% του μέσου όρου στην Ευρωπαϊκή Ένωση.

Λέτε ότι στηρίζετε τους μισθούς, με τον μέσο ετήσιο μισθό πλήρους απασχόλησης στην Ελλάδα να είναι μόλις το 45% του μέσου ετήσιου μισθού της Ευρωπαϊκής Ένωσης. Αυτό, λοιπόν, το επιχείρημα που λέτε είναι και ψευδές και εξοργιστικό.

Προβάλλετε ένα ισχυρό εξαγωγικό προφίλ και αύξηση στις επενδύσεις, κρύβοντας επιμελώς τον εκτροχιασμό του ισοζυγίου τρεχουσών συναλλαγών και ισοζυγίου αγαθών, με το έλλειμμα του ισοζυγίου τρεχουσών συναλλαγών να έχει διαμορφωθεί την περίοδο Ιανουαρίου - Σεπτεμβρίου του 2024 στα μείον 7,7 δισεκατομμύρια ευρώ και το έλλειμμα του ισοζυγίου αγαθών στα μείον 26 δισεκατομμύρια ευρώ.

Ισχυρίζεται, επίσης, η Κυβέρνηση ότι θέτει φιλόδοξους στόχους στον τομέα των επενδύσεων, με στόχο το 2025 να φτάσουν στο 17% του ΑΕΠ, δηλαδή τα 37, 8 δισεκατομμύρια ευρώ, αποκρύπτοντας πως ούτε το 2023 ούτε το 2024 μπόρεσε να φτάσει τους στόχους, με το μεγαλύτερο μέρος των επενδύσεων να αφορά, όχι παραγωγικούς τομείς, αλλά εξαγορά κόκκινων δανείων από funds και real estate, με επενδύσεις αμφιβόλου νομιμότητας, σαν αυτή στη Ζάκυνθο με την οποία επιχειρήθηκε η εκμετάλλευση του Ναυαγίου και η υφαρπαγή από τους κατοίκους περίπου δεκαπέντε χιλιάδων στρεμμάτων γης.

Να μας ενημερώσετε, παρακαλώ, ποια είναι η θέση σας για το δημοσίευμα του αυριανού «Documento» με τίτλο τον οποίο σας διαβάζω ακριβώς: «Χρηματοδότες τζιχαντιστές οι επενδυτές στο Ναυάγιο Ζακύνθου» και με υπότιτλο: «Ο κ. Μητσοτάκης στηρίζει την επένδυση».

Αυτή είναι η εικόνα της οικονομίας, κυρίες και κύριοι συνάδελφοι, και όσο και αν θέλετε να την αποκρύψετε ή να κατηγορήσετε τους πολίτες ότι είναι μίζεροι -το ακούσαμε και αυτό- γκρινιάρηδες, αγνώμονες, η πραγματικότητα είναι σκληρή και δεν αφήνει περιθώριο εναλλακτικής ανάγνωσης.

Για την Κοζάνη να πω ότι ακόμη πιο δύσκολη και σκληρή είναι η πραγματικότητα στην περιοχή μου, την Π.Ε. Κοζάνης, καθώς εντός του 2025 συμπληρώνονται έξι χρόνια από την αιφνίδια και καταδικαστική εξαγγελία για την απολιγνιτοποίηση. Ακόμη και αν σε όλη τη χώρα μιλάμε για στασιμότητα, απόκλιση από την Ευρωπαϊκή Ένωση και αναδιανομή υπέρ ολίγων, στην Π.Ε. Κοζάνης η κατάσταση είναι ακόμη χειρότερη, μιλώντας πλέον για βέβαιη οπισθοδρόμηση, με όλους τους δείκτες να πιστοποιούν την κατάρρευση, κύριε Χατζηδάκη. Ήσασταν από τους πρωτοπόρους τότε, σαν Υπουργός Ενέργειας και ήρθατε επάνω, δεν ακούγατε τους πολίτες, παρά προσπαθήσατε να ρίξετε και δακρυγόνα, με ΜΑΤ, το θυμάστε πολύ καλά. Μετά μου λέγατε γιατί έκλαιγα, όταν έφαγα το δακρυγόνο από τα ΜΑΤ επάνω μου.

Τι έχετε κάνει; Ούτε μία θέση εργασίας -ούτε μία!- δεν έχετε κάνει εδώ και έξι χρόνια. Πώς αλλιώς, άλλωστε, μιας και τα ερωτήματα παραμένουν αναπάντητα για τη χρηματοδότηση, την εργασία, το χαμένο ΑΕΠ, την αποκατάσταση εδαφών, τις τηλεθερμάνσεις, την άναρχη ανάπτυξη των ΑΠΕ, το περιβάλλον, τον αγροτικό τομέα, τις υποδομές; Τίποτα απ’ όλα αυτά δεν έχει λυθεί, κύριε Χατζηδάκη.

Να πω μόνο το εξής: Ο προϋπολογισμός του Υπουργείου Περιβάλλοντος και Ενέργειας δεν έχει καμμία ευθεία αναφορά στη δυτική Μακεδονία, καμμία αναφορά στην απολιγνιτοποίηση, γεγονός που αποδεικνύει την αδιαφορία και την προχειρότητα της Κυβέρνησης, που σε μια αντιστροφή της πραγματικότητας πανηγυρίζει για τα πεπραγμένα της.

Κύριε Πρόεδρε, θα μου επιτρέψετε λίγα λόγια για τον τουρισμό. Η Κυβέρνηση επιδεικνύει και στον τουρισμό την ίδια εγκληματική αμέλεια, παρά το γεγονός ότι αποτελεί βασικό μέγεθος της οικονομίας, με άμεση συνεισφορά που αντιστοιχεί στο 11,5% του ΑΕΠ και έμμεση μεταξύ 25,3% και 30,5%, ενώ απασχολεί περίπου οκτακόσιους χιλιάδες εργαζόμενους άμεσα σε αυτόν.

Αν και παρουσιάζεται ελάχιστα αυξημένος ο συνολικός προϋπολογισμός, συνεχίζεται η μείωση των κονδυλίων από τον τακτικό προϋπολογισμό και το Πρόγραμμα Δημοσίων Επενδύσεων του Υπουργείου Τουρισμού, με τον τακτικό προϋπολογισμό να πέφτει περίπου 2 εκατομμύρια ευρώ και το Πρόγραμμα Δημοσίων Επενδύσεων να πέφτει -ακούστε!- από τα 129 εκατομμύρια ευρώ κατά το 2024, στα 26 εκατομμύρια ευρώ, έχουμε δηλαδή μια τεράστια μείωση.

Όσο για τις χρηματοδοτήσεις των 113 εκατομμυρίων ευρώ που ωθούνται από το Ταμείο Ανάκαμψης, η διαχειριστική ανεπάρκεια που έχει επιδείξει η Κυβέρνηση τα προηγούμενα χρόνια και η υστέρηση στις απορροφήσεις δεν διασφαλίζουν την υλοποίηση των έργων και επενδύσεων στον κλάδο.

Παράλληλα, δεν υπάρχει καμμία αναφορά και χρηματοδότηση στις μεγάλες προκλήσεις που καλείται να αντιμετωπίσει ο τουρισμός, όπως είναι η αντιμετώπιση της κλιματικής αλλαγής, η διασύνδεση και διαχείριση των προορισμών, όπως και η διασφάλιση της ανθεκτικότητας και βιωσιμότητάς του.

Η πραγματικότητα είναι η εξής: Απουσία υποδομών διαχείρισης του ύδατος και εξασφάλισης πόσιμου νερού. Απουσία αποτελεσματικής διαχείρισης απορριμμάτων και συνεχώς αυξανόμενα τέλη, χωρίς ανταποδοτικότητα. Αποκλεισμός των μικρών και μεσαίων ξενοδοχείων από χρηματοδότηση, με απόρριψη του 81% των επενδύσεων από τις ενισχύσεις του αναπτυξιακού νόμου.

Το μόνο που υπάρχει είναι παρεμβάσεις φορολογικού, εισπρακτικού χαρακτήρα, όπως η αύξηση, για δεύτερη φορά μέσα σε έναν χρόνο, του τέλους για την κλιματική αλλαγή και η επιβολή τέλους κρουαζιέρας. Καμμία πρόβλεψη για την εκπόνηση μηχανισμού αντιμετώπισης κρίσεων, όπως -ας πούμε- από φυσικές καταστροφές ή από την κατάρρευση μεγάλων tour operators. Καμμία λύση για υπερχρέωση μικρομεσαίων επιχειρήσεων, για την αντιμετώπιση αυξημένου κόστους λειτουργίας, ενέργεια, ακρίβεια, χρέη, μισθοί.

Τέλος, αναφορικά με την εργασία, κανένα μέτρο για την αντιμετώπιση της μεγάλης φυγής των εργαζομένων από τον τουρισμό για τη δημιουργία μόνιμων ποιοτικών και αξιοπρεπών θέσεων εργασίας που ακούνε όλες αυτές τις μέρες, για την αντιμετώπιση της μερικής και εκ περιτροπής απασχόλησης, καμμία πραγματική στήριξη και αναβάθμιση των σχολών τουριστικής εκπαίδευσης. Και, βέβαια, καμμία αυτοκριτική για το γεγονός ότι πάνω από το 50% του πληθυσμού της Ελλάδας αδυνατεί να κάνει διακοπές στη χώρα μας, μιας και η Κυβέρνηση μάλλον συμφωνεί με αυτή την πραγματικότητα.

Τέλος, η Υπουργός Τουρισμού στη χθεσινή της ομιλία επιβεβαίωσε ότι αντιμετωπίζει τον κλάδο με λογική υπερσυγκέντρωσης, καθώς πανηγύριζε για την αύξηση των πεντάστερων ξενοδοχείων, την ώρα που οι μικρομεσαίες τουριστικές επιχειρήσεις φυτοζωούν, αδυνατώντας να καλύψουν τα μεγάλα τους έξοδα. Ανέφερε και άλλα, για αναβάθμιση υποδομών, υπηρεσιών εκπαίδευσης, η οποία είναι μια μαγική εικόνα και επιφυλασσόμαστε να μιλήσουμε στο νομοσχέδιο που θα έρθει σύντομα.

Κυρίες και κύριοι συνάδελφοι, κύριε Πρόεδρε, τελειώνοντας, καταψηφίζουμε τα κυβερνητικά πεπραγμένα, καταψηφίζουμε τον προϋπολογισμό του 2025, καθώς πιστεύουμε ότι δεν αντιμετωπίζει τα πάγια, αλλά και τα έκτακτα προβλήματα της οικονομίας, αδιαφορεί για τους πολίτες και την ανάπτυξη, αναδιανέμει τα οφέλη υπέρ ολίγων και ισχυρών. Είναι ένας προϋπολογισμός μεροληπτικός, ένας προϋπολογισμός άδικος, αντιαναπτυξιακός και ατελέσφορος, καθώς για να πετύχει τους στόχους του θα πρέπει να έχει πραγματοποιηθεί ένα ακόμη συντριπτικό πλήγμα στην οικονομία και τους πολίτες.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Βέττα.

Και τώρα θα καλέσω στο Βήμα τον Υφυπουργό Εθνικής Οικονομίας και Οικονομικών κ. Αθανάσιο Πετραλιά, τον οποίο πρέπει να συγχαρώ, γιατί παραμένει ακίνητος -μόνο μέχρι τον διάδρομο πάει- επί τέσσερις ημέρες. Μία ημέρα, κύριε Υπουργέ, απέμεινε. Όλα θα πάνε καλά!

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε. Να είστε καλά! Είναι και άλλοι συνάδελφοι εδώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Αξιότιμε κύριε Πρόεδρε, κύριε Υπουργέ, κύριοι Βουλευτές, σε ένα ασταθές διεθνές περιβάλλον, που χαρακτηρίζεται από αυξανόμενες γεωπολιτικές εντάσεις αλλά και σημαντικούς δημοσιονομικούς κινδύνους -βλέπετε στις μεγάλες οικονομίες της Ευρώπης τι συμβαίνει και βλέπουμε ότι αυτό εντείνεται όσο περνάει ο χρόνος-, η ελληνική οικονομία αποδεικνύεται ανθεκτική. Φέτος αναμένουμε να κλείσει ο ρυθμός ανάπτυξης στο 2,2% έναντι μόλις 0,8% στην Ευρωζώνη -να πούμε ότι και πέρυσι ήταν 2,3% η ανάπτυξη στην Ελλάδα, 0,4% στην Ευρωζώνη- και το 2025 προβλέπεται να αναπτυχθεί πάλι με ρυθμό 2,3% έναντι 1,3% στην Ευρωζώνη. Άρα συνεχώς έχουμε ανάπτυξη πραγματική, σε σταθερούς όρους, αφαιρώντας τον πληθωρισμό, πολλαπλάσια της Ευρωζώνης.

Η συνέπεια και τα αποτελέσματα της οικονομικής πολιτικής αναγνωρίζονται καθολικά από τη διεθνή επενδυτική κοινότητα, από τους οίκους αξιολόγησης, από τους εταίρους στην Ευρωζώνη και η χώρα μας αναφέρεται παντού, στον διεθνή Τύπο, σε όλα τα fora, στα συνέδρια, στην Κομισιόν ως θετικό παράδειγμα ισχυρής ανάπτυξης και δημοσιονομικής σταθερότητας. Τον Δεκέμβριο μάλιστα, πριν λίγες ημέρες, η χώρα μας αναβαθμίστηκε για πρώτη φορά από την «SCOPE» σε δύο σκαλοπάτια πάνω από το κατώφλι της επενδυτικής βαθμίδας και αυτό είναι πρόδρομος και άλλων αναβαθμίσεων.

Τα επιτεύγματα αυτά δεν έγιναν τυχαία. Ακούσαμε τις προηγούμενες ημέρες τη συζήτηση στη Βουλή. Έλεγαν ότι γίνεται αυτόματα, δηλαδή όταν έχεις ύφεση, μετά είναι σαν ελατήριο και ανεβαίνει, και ότι δεν κάναμε τίποτα.

Παραλάβαμε το 2019 μια χώρα σε ενισχυμένη εποπτεία. Δεκατρείς αξιολογήσεις ενισχυμένης εποπτείας, συμμετείχα σε όλες. Εβδομήντα δύο μειώσεις φόρων. Εκατοντάδες μέτρα καθημερινά, ΚΑΔ, επιστρεπτέες. Για τον COVID, είχαμε από τις πιο επιτυχημένες διαχειρίσεις της περιόδου του κορωνοϊού. Μέτρα για την ενέργεια. Πρότυπος μηχανισμός να παίρνουμε τα κέρδη. Έβλεπε ο κόσμος επί ενάμιση χρόνο στους λογαριασμούς του εκπτώσεις. Αυτό έγινε τυχαία!

Αυτά τα εβδομήντα δύο μέτρα-μειώσεις φόρων δεν περιλαμβάνουν τις αυξήσεις αποδοχών δημοσίων υπαλλήλων, συνταξιούχων, επιδομάτων μητρότητας, ΑΜΕΑ. Αυτά όλα έγιναν τυχαία!

Τυχαία, λοιπόν, από τα 185 δισεκατομμύρια που είχαμε ΑΕΠ το 2019, έχουμε 247 δισεκατομμύρια εφέτος, δηλαδή 11,5% αύξηση σε πραγματικούς όρους, αφαιρώντας τον πληθωρισμό. Οι επενδύσεις έχουν διπλασιαστεί από τα 20 δισεκατομμύρια στα 41 δισεκατομμύρια. Το ποσοστό ανεργίας μειώθηκε από το 17,3% στο 9,7%. Οι δαπάνες υγείας έχουν αυξηθεί από τα 4,1 δισεκατομμύρια το 2019 στα 7,2 δισεκατομμύρια.

Οι δαπάνες για την άμυνα από τα 3,5 στα 6,1. Οι δαπάνες για την παιδεία από τα 5,6 στα 6,6. Οι δαπάνες συντάξεων έχουν αυξηθεί 23%, από τα 28 δισεκατομμύρια στα 34,6. Οι επιχορηγήσεις των νοσοκομείων έχουν υπερδιπλασιαστεί.

Τι σημαίνουν αυτά; Σημαίνουν ότι η οικονομία μεγαλώνει και μεγαλώνει με πολλαπλάσιο ρυθμό από την Ευρώπη. Ξέρω ότι δείχνετε συνέχεια αυτό το γράφημα με τη purchase power parity και λέτε ότι στους ονομαστικούς όρους είμαστε στο 67%, αλλά δεν λέτε πού ήμασταν το ’19.

Να σας πω, λοιπόν, ότι από το ’19 στο ’23 με τα ίδια στοιχεία της EUROSTAT η Ελλάδα είχε κατά κεφαλήν ΑΕΠ σε σταθερές τιμές -γιατί αυτό χρησιμοποιεί το γράφημα, κατά κεφαλήν ΑΕΠ σε σταθερές τιμές- αύξηση 8,5% και η Ευρωπαϊκή Ένωση των είκοσι επτά που συγκρίνετε είχε αύξηση 3,3%. Είχαμε τριπλάσια αύξηση του κατά κεφαλήν ΑΕΠ ανά άτομο σε σταθερές τιμές, χωρίς τον πληθωρισμό, σε σχέση με την Ευρωπαϊκή Ένωση. Αυτό είναι σύγκλιση ή δεν είναι;

Λέτε για τον πληθωρισμό. Εναρμονισμένος δείκτης τιμών καταναλωτή, Ελλάδα ’19-’23 αύξηση 13%, το ’24 έχει πάει 16,5%, Ευρωπαϊκή Ένωση των 27 20,7%. Αμφισβητήστε το. Εναρμονισμένος δείκτης τιμών.

Άρα πώς γίνεται να έχεις 7% μικρότερη αύξηση των τιμών από το ’19, τριπλάσιο ρυθμό ανάπτυξης και να λέτε ότι δεν γίνεται σύγκλιση; Άρα, όταν συγκρίνουμε μια εικόνα, εγώ να δεχτώ ότι προφανώς η Ελλάδα είναι πιο κάτω από την Ευρώπη, από τον ευρωπαϊκό μέσο όρο στα εισοδήματα και έχουμε δρόμο ακόμα να διανύσουμε, αλλά θα πρέπει να συγκρίνετε τη σημερινή εικόνα με την εικόνα του ’19 που ήμασταν ακόμα πιο κάτω. Άρα, όταν είσαι ακόμα πιο κάτω και ανεβαίνεις, αυτό δείχνει μια βελτίωση, κύριοι.

Ναι, δεν έχουμε φτάσει εκεί που θέλουμε. Ακόμα έχουμε πολύ δρόμο να διανύσουμε, αλλά έχουμε βελτιωθεί, έχουμε συγκλίνει. Αυτό θέλουμε να πούμε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ**. ΓΕΩΡΓΙΟΣ ΓΕΩΡΓΑΝΤΑΣ**)

Λέτε για τη φτώχεια. ΕΛΣΤΑΤ, δείκτης φτώχειας και κοινωνικών ανισοτήτων. Σε κίνδυνο φτώχειας ή κοινωνικού αποκλεισμού το ’18 30,3% του πληθυσμού, το ’23 26,1% του πληθυσμού και αυτός είναι ο κυμαινόμενος δείκτης, όχι ο anchored που είναι ο σταθερός. Τι σημαίνει αυτό; 4,2% μείωση της φτώχειας. Τι σημαίνει αυτό σε αριθμούς; 450.000 άνθρωποι στην Ελλάδα σήμερα που το ’19 ήταν φτωχοί, σήμερα δεν είναι. Αμφισβητήστε το. Συγγνώμη, αλλά αυτό δεν το χαρίζουμε σε κανέναν. 450.000 άνθρωποι που ήταν φτωχοί στην Ελλάδα το ’19, στα τέλη του ’23 δεν ήταν και το ’24 αυτό βελτιώνεται και άλλο. Τα έχει τα στοιχεία ο προϋπολογισμός.

Άρα δεν θα ισχυριστώ ότι έχουμε συγκλίνει με την Ευρώπη, δεν θα ισχυριστώ ότι έχουμε φτάσει εκεί που θέλουμε να φτάσουμε. Θα ισχυριστώ όμως ότι πηγαίνουμε καλύτερα από την Ευρώπη και ότι βελτιωνόμαστε και ότι τα εισοδήματα αυξάνονται. Ναι, δεν έχουμε φτάσει εκεί που θα θέλαμε.

Ήλθε και ένας συσσωρευμένος πληθωρισμός, μια συσσωρευμένη κρίση το ’22-’23 που τσάκισε όλον τον κόσμο διεθνώς και εμείς προσπαθούμε να την αντιμετωπίσουμε. Τι προσπαθούμε να κάνουμε; Να αυξήσουμε τους μισθούς παραπάνω από τον πληθωρισμό, να καλύψουμε το χαμένο έδαφος και από του χρόνου οι άνθρωποι να βλέπουν και πραγματικές αυξήσεις.

Τι προβλέπουμε για του χρόνου; Αύξηση των αμοιβών εξαρτημένης εργασίας ανά εργαζόμενο. Δεν είναι δικές μας προβλέψεις. Είναι οι φθινοπωρινές προβλέψεις της Κομισιόν πριν από ένα μήνα. Φέτος 4,3 με πληθωρισμό 2,7, άρα πλέον οι αμοιβές αυξάνονται παραπάνω από τον ρυθμό πληθωρισμού και καλύπτουν και από το χαμένο έδαφος των προηγούμενων ετών που είχαμε τον συσσωρευμένο πληθωρισμό. Αυτή είναι η αλήθεια. Και του χρόνου αύξηση των αμοιβών εξαρτημένης εργασίας 3,2 με πληθωρισμό 2,1. Άρα, ναι, πλέον φέτος και του χρόνου οι αμοιβές αυξάνονται ταχύτερα από τον πληθωρισμό και καλύπτουμε το χαμένο έδαφος από την πληθωριστική κρίση. Αυτό συμβαίνει. Αυτές οι αυξήσεις δεν περιλαμβάνουν μέσα τις μειώσεις των ασφαλιστικών εισφορών. Αυτό είναι πράγματι ένα επιπλέον κέρδος στο πραγματικό εισόδημα, γιατί οι αμοιβές εξαρτημένης εργασίας, αν ξέρετε τον ορισμό από την EUROSTAT, είναι μεικτές, άρα οι καθαρές αυξάνονται άλλο 1%.

Επομένως εγώ δεν λέω ότι είναι όλα καλά, προς θεού. Και ο κόσμος υποφέρει και υπάρχουν προβλήματα και υπάρχει ακρίβεια και προσπαθούμε να το αντιμετωπίσουμε. Τι προσπαθούμε να κάνουμε; Να το βελτιώσουμε και να πάρουμε μέτρα που βελτιώνουν κάθε χρόνο την κατάσταση του πολίτη. Αυτό είναι το στοίχημα.

Πώς βελτιώνεται αυτό; Πώς θα αυξηθούν οι μισθοί παραπάνω από τον πληθωρισμό; Πώς γίνεται αυτό; Με έναν τρόπο γίνεται. Ναι, υπάρχουν τα μέτρα που φέρνουμε για τον κατώτατο μισθό, υπάρχουν τα μέτρα που παίρνουμε για τις τριετίες, τις μειώσεις των φόρων. Στην πράξη, για να δουν ουσιαστικές αυξήσεις οι μισθωτοί, πρέπει να έρθουν επενδύσεις. Δεν υπάρχει άλλος τρόπος παρά μόνο αν δημιουργηθούν νέες καλά πληρωμένες θέσεις εργασίας, να μειωθεί η ανεργία, να υπάρχει μεγαλύτερη ζήτηση εργασίας από προσφορά και έτσι να αυξάνονται οι μισθοί. Βασικός κανόνας.

Τι κάνουμε γι’ αυτό, λοιπόν; Βλέπετε το παραγωγικό κενό. Λέτε ότι το ’23 ήμασταν στην τελευταία θέση ως ποσοστό του ΑΕΠ στην Ευρώπη. Ναι, το ’23 ήμασταν. Ελάτε όμως που το ’19 ήμασταν στο 11%. Η Ευρώπη είναι στο 20,7. Ήμασταν στο 11% επενδύσεις προς ΑΕΠ, φέτος ήμασταν στο 16,5 και του χρόνου θα είμαστε στο 17,5%. Συγκλίνουμε: Έχουμε διπλασιάσει τις επενδύσεις και σε σταθερές τιμές έχουμε αυξήσει και 77%. Έχουμε καλύψει το 70% της απόστασης. Αυτό γίνεται αυτόματα;

Άρα τι κάνουμε μ’ αυτόν τον προϋπολογισμό; Προσπαθούμε να αυξήσουμε το διαθέσιμο εισόδημα των πολιτών. Πώς το κάνουμε αυτό;

Θέλω να πάω σε κάτι άλλο. Δεν θέλω να καθυστερήσω, τα έχουμε συζητήσει πάρα πολύ όλα αυτά εδώ και τέσσερις μέρες. Θέλω να αναφερθώ σ’ αυτό που ενδιαφέρει πραγματικά τους πολίτες. Ξέρουν όλοι σε τι κατάσταση είναι σήμερα, ξέρουν όλοι ότι είναι σε καλύτερη κατάσταση από το ’19. Έχει αυξηθεί ο μέσος μισθός της «ΕΡΓΑΝΗΣ» 20%. Ό,τι και να λέμε, αυτή είναι η αλήθεια. Ναι, δεν έχει αυξηθεί για όλους. Είναι ο μέσος, σωστά. Για κάποιους δεν έχει αυξηθεί αρκετά. Αυτή είναι η αλήθεια και αυτό πρέπει να το προσέξουμε.

Ας δούμε χρονολογικά τι θα συμβεί μέσα στο 2025 που στο τέλος νομίζω ότι αυτό ενδιαφέρει τους πολίτες απ’ όλη τη συζήτηση εδώ στη Βουλή. Από τον Ιανουάριο οι μισθωτοί θα δουν μικρότερες κρατήσεις από την ερχόμενη πληρωμή του Ιανουαρίου για ασφαλιστικές εισφορές κατά 0,5% και άλλο 0,5% οι εργοδότες και οι συνταξιούχοι θα δουν αυξημένες τις συντάξεις τους κατά 2,4. Είναι αρκετό; Μακάρι να μπορούσαμε παραπάνω. Αυτό είναι, όμως.

Θα σας εξηγήσω και για τα δημοσιονομικά πλαίσια. Αυτή η αύξηση των συνταξιούχων θα περάσει πλέον σε όλους και σ’ αυτούς που υπόκεινται σε εισφορά αλληλεγγύης, γιατί αναπροσαρμόσαμε και την κλίμακα και τα κατώφλια της εισφοράς αλληλεγγύης. Αυξάνονται και αυτά 2,4% από φέτος.

Οι γονείς που έχουν ασφάλεια υγείας για τα παιδιά τους θα δουν 15% μείωση του κόστους ασφάλισης της υγείας τους από τον Ιανουάριο. Όσες επιχειρήσεις δώσουν παροχές, που δίνουν κάποιες μεγάλες επιχειρήσεις παροχές σε νέους γονείς, αυτές θα περάσουν πλέον ολόκληρες στον εργαζόμενο, δεν θα φορολογηθούν.

Όσοι ιδιοκτήτες νοικιάσουν τα σπίτια τους που τους καλούμε να βγάλουν τα σπίτια στην αγορά και να τα νοικιάσουν, αν τα έχουν κενά, δεν θα πληρώσουν φόρο εισοδήματος για τρία χρόνια. Όσοι τα ασφαλίζουν θα έχουν μείωση 20% του ΕΝΦΙΑ. Επειδή ειπώθηκε κάτι για το ασφαλιστήριο, ένα μέσο ασφαλιστήριο σπιτιού είναι γύρω στα 110 ευρώ. Περίπου λοιπόν το 20% καλύπτει το ασφαλιστήριο, έχω να σας πω, γιατί ειπώθηκε κιόλας ότι είναι πολύ μικρότερο.

Το γρήγορο internet με οπτική ίνα, που οι περισσότεροι πλέον στην Αθήνα έχουν σταθερή τηλεφωνία πάνω από 100 Mbps, θα είναι πλέον 5% φθηνότερο από τον επόμενο λογαριασμό.

Καταργείται και το χαρτόσημο σε πλήθος συναλλαγών, χρησιδάνεια, ασφαλιστικές συναλλαγές, ενέγγυες πιστώσεις, τόκους δανείων, πλήθος συναλλαγών με παράβολα, επαγγελματικές άδειες και όπου παραμένει είναι πλέον ψηφιακό.

Από τον Ιανουάριο επίσης αυξάνεται το πραγματικό εισόδημα των ιατρών του ΕΣΥ, γιατί φορολογούνται αυτοτελώς και αυξάνεται και των ένστολων η αποζημίωση νυχτερινής απασχόλησης και οι αγρότες θα δουν μεσοσταθμικά υψηλότερες επιστροφές. Να πω ότι χθες πιστώθηκε και η δεύτερη δόση του ΕΦΚ στους αγρότες και από τον Ιανουάριο θα βλέπουν πλέον συνεχώς μεγαλύτερες επιστροφές. Εκδόθηκε η ΚΥΑ. Πάμε στο 100% του ορίου με πραγματικά τιμολόγια μέσω του myDATA που θα ανεβάζουν αυτόματα τα πρατήρια. Δεν χρειάζεται να υποβάλουν τίποτα. Όλα αυτά από τον Ιανουάριο.

Τον Μάρτιο οι δηλώσεις εισοδήματος θα ανοίξουν στην ώρα τους για πρώτη φορά και όσοι υποβάλλουν ως το τέλος Απριλίου δήλωση εισοδήματος, θα έχουν και 4% έκπτωση στον φόρο εισοδήματος. Αυτά δεν είναι κέρδος για τους πολίτες;

Την ίδια στιγμή οι ελεύθεροι επαγγελματίες φέτος δεν θα δουν πλέον τέλος επιτηδεύματος και δεν θα ξαναπληρώσουν τέλος επιτηδεύματος.

Τον Απρίλιο, έναν μήνα μετά, θα αυξηθεί περαιτέρω ο κατώτατος μισθός και με την αύξηση αυτή, πέρα από το επίδομα ανεργίας και άλλα επιδόματα που συνδέονται, θα αυξηθεί και ο μισθός των δημοσίων υπαλλήλων.

Θα μου πείτε: H αύξηση αυτή τώρα είναι σημαντική; Όχι, δεν είναι σημαντική γι’ αυτόν τον Απρίλιο, αλλά είναι σημαντικό το μέτρο, γιατί είναι μόνιμο.

Γιατί πλέον εμείς προεκλογικά είχαμε υποσχεθεί τον Ιανουάριο του 2024 να αυξήσουμε τους μισθούς των υπαλλήλων και τους αυξήσαμε 1 δισεκατομμύριο. Και τώρα θεσπίζουμε ένα μέτρο μόνιμων αυξήσεων ετησίως. Μετά από δεκατέσσερα χρόνια που είχαν να δουν αύξηση, ξέρουν πλέον ότι θα βλέπουν αυξήσεις ετησίως. Θα είναι 40 ευρώ; Θα είναι 40 ευρώ. Αλλά θα βλέπουν κάθε χρόνο συν 40 ευρώ, ανάλογα πώς αυξάνεται ο κατώτατος μισθός. Και αυτό είναι σημαντικό. Και από εκεί και πέρα ό,τι περαιτέρω αυξήσεις μπορούμε να κάνουμε σε συγκεκριμένες ομάδες, θα τις κάνουμε. Αλλά πλέον σταματάει να είναι παγωμένο και το εισόδημα των δημοσίων υπαλλήλων και θα βλέπουν αυξήσεις. Και αυτό επειδή είναι μόνιμο μέτρο, είναι σημαντικό.

Κάποιος μπορεί να πει ότι τα ανωτέρω είναι λίγα, κάποιος μπορεί να πει ότι είναι πολλά. Το ζήτημα είναι ότι είναι μετρημένα και είναι εντός των δημοσιονομικών στόχων. Και λέτε ότι αφού βγήκαμε έξω από τα μνημόνια, ωραία να τα ξοδέψουμε. Να δώσουμε δέκατο τρίτο, δέκατο τέταρτο, να μειώσουμε τον ΦΠΑ δύο μονάδες, να ξοδέψουμε 2 δισεκατομμύρια, 3 δισεκατομμύρια, 4 δισεκατομμύρια. Πόσα θέλετε; Θέλετε 10, 20 δισεκατομμύρια; Μπράβο.

Το ότι έχουμε βγει από τα μνημόνια και από την ενισχυμένη εποπτεία, είναι γεγονός. Αυτό δεν σημαίνει ότι δεν έχουμε στόχους. Η ρήτρα διαφυγής που ως πέρσι είχε ανασταλεί, από φέτος ισχύει για όλες τις χώρες της Ευρωζώνης. Εδώ θα πούμε αλήθειες. Οκτώ χώρες μπήκαν σε διαδικασία υπερβολικού ελλείμματος πριν λίγο καιρό. Και η αλήθεια είναι ότι πλέον ισχύει ένα νέο δημοσιονομικό ευρωπαϊκό πλαίσιο. Και οι μειώσεις φόρων και οι αυξήσεις δαπανών, λοιπόν, υπάγονται πλέον σε συγκεκριμένα όρια. Και αν ξεπεράσεις αυτά τα όρια, που για εμάς είναι 3,7% για του χρόνου και 2,6% φέτος -γιατί κάποιοι δεν το έχουν καταλάβει, ο στόχος και του 2,6% ισχύει και από φέτος, ισχύει σωρευτικά το 2,6 και 3,7- προβλέπει το Σύμφωνο Οικονομικής Διακυβέρνησης της Ευρώπης ότι μπαίνεις τον επόμενο Απρίλιο, που θα τα ξεπεράσεις, σε διαδικασία υπερβολικού ελλείμματος και καλείσαι εντός έξι μηνών να πάρεις αντίμετρα. Και εάν δεν τα πάρεις, μετά έχουν δικαίωμα να σε βάλουν ξανά σε ενισχυμένη εποπτεία.

Αν εσείς, λοιπόν, θέλετε να ξαναοδηγηθεί έτσι η χώρα, εμείς δεν θα πέσουμε σε αυτή την παγίδα. Εμείς είμαστε υπεύθυνοι και θα κρατήσουμε το τιμόνι, ώστε να μην ξαναμπεί ποτέ, ποτέ αυτή η χώρα που τη βγάλαμε με τόσο κόπο, σε αυτή την κατάσταση.

Και όταν λέτε ότι τα όρια είναι ασφυκτικά, να ξέρετε ότι όταν σε εμάς είναι 3,7%, στη Γαλλία είναι 1,1% ο μέσος όρος της τετραετίας, στην Ιταλία είναι 1,5%, στην Ισπανία που αγαπάτε είναι 3%, εμείς έχουμε μεγαλύτερο όριο δαπανών από την Ισπανία -ετήσια ποσοστιαία μεταβολή είναι αυτή- ενώ η Γερμανία ακόμα δεν έχει υποβάλει μεσοπρόθεσμο σχέδιο λόγω των δυσμενών πολιτικών εξελίξεων και τα reference trajectories που είχε στείλει η Κομισιόν είναι κάτω από 3%, να ξέρετε.

Άρα η αλήθεια, λοιπόν, είναι ότι εμείς παρεμβαίνουμε εντός όμως των ορίων -ακριβώς είμαστε στα 3,6% με 3,7% όριο- και αυτό πρέπει το τηρήσουμε. Αυτή είναι υπεύθυνη στάση από όλους. Η αλήθεια λοιπόν είναι ότι οι παρεμβάσεις είναι σημαντικές και πιο σημαντικές από άλλες χώρες της Ευρωζώνης και είναι ακριβώς εντός στόχων. Και τελικά η ουσία είναι η διατήρηση του μέτρου. Ούτε πολλά, ούτε λίγα, τόσα όσα αντέχουμε, ώστε να μη διακινδυνεύσει η δημοσιονομική ισορροπία που χτίσαμε όλοι μας με τόσο κόπο, αλλά και τόσο ώστε να ενισχύει σε πραγματικούς όρους το εισόδημα των πολιτών, ιεραρχώντας τις μεγαλύτερες ανάγκες και τα προβλήματα που έχει η χώρα.

Έχει την κλιματική κρίση. Πρέπει να δώσει τις αποζημιώσεις, να φτιάξει ξανά τους δρόμους, τα φράγματα. Έχει το δημογραφικό. Βλέπετε τα μέτρα. Έχει το στεγαστικό που διογκώνεται και πρέπει να πάρουμε μέτρα. Έχουμε τα τραπεζικά θέματα. Θα δείτε και άλλες πρωτοβουλίες αύριο. Η διατήρηση της δημοσιονομικής ισορροπίας δεν είναι κάτι δεδομένο.

Λέτε για ένα μέτρο που έχει 2 δισεκατομμύρια, ας πούμε. Αντί για 3,6 λοιπόν, πας στα 5,6 δαπάνη. Τον Απρίλιο του 2026 έχεις μπει σε διαδικασία υπερβολικού ελλείμματος και πρέπει να πάρεις αντίμετρα. Έχουμε βγει από τα μνημόνια, αλλά έχουμε στόχους. Και ξέρουμε ότι εάν τους ξαναπαραβιάσουμε, θα ξαναμπούμε. Πλέον είμαστε ελεύθεροι να δείξουμε ότι είμαστε υπεύθυνοι. Άρα πρέπει να σταθούμε πάλι στο ύψος των περιστάσεων και να δείξουμε ότι μπορούμε να είμαστε ελεύθεροι.

Η Ελλάδα, λοιπόν, έχει την ευκαιρία μέχρι το 2028 να μην είναι η χώρα με το μεγαλύτερο χρέος στην Ευρώπη και να έχουμε πιο υγιή οικονομικά από άλλες χώρες της Ευρωζώνης και να έχουμε μειώσει και το χρέος μας τόσο, ώστε να σταματήσουμε να επιβαρύνουμε τη νέα γενιά. Το καλύτερο που μπορείτε να κάνετε για τη νέα γενιά είναι να μειώσετε το χρέος. Αυτό είναι το καλύτερο που μπορείτε να κάνετε αυτήν την στιγμή.

Σας καλώ, λοιπόν, να υπερψηφίσετε τον κρατικό προϋπολογισμό, έναν προϋπολογισμό θετικό με πλήθος παρεμβάσεων που ωφελούν τους πολίτες και ενισχύουν το κοινωνικό κράτος. Ας επιτρέψουμε στη χώρα μας να πρωτοπορήσει, να γίνει ένας πόλος σταθερότητας -το λέμε αυτό- και ανάπτυξης. Γιατί εάν είναι ένας πόλος σταθερότητας -είναι ευκαιρία αυτή τη στιγμή, όταν όλη η άλλη Ευρώπη δεν πάει καλά- και αν εσύ πηγαίνεις καλά, θα έρθουν οι επενδύσεις στη χώρα σου, γιατί θα σε προτιμήσουν όλοι.

Εγώ θέλω να σας ευχαριστήσω όλους για αυτήν την τριήμερη συζήτηση. Πραγματικά ήταν ουσιαστική. Να σας ευχηθώ χρόνια πολλά!

Τώρα στις γιορτές να χρησιμοποιείτε κάρτα. Όσο μειώνεται η φοροδιαφυγή, θα έχουμε χώρο και για άλλες παροχές και είναι σημαντικό. Και του χρόνου, να είστε καλά!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Να δω ποιοι θέλουν να κάνουν παρέμβαση και αμέσως μετά είναι ο κ. Χήτας για την ομιλία του.

Τον λόγο έχει η κ. Αχτσιόγλου από τη Νέα Αριστερά.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Κύριε Υπουργέ, άκουσα με προσοχή την ομιλία σας και θα ήθελα να σταθώ σε κάποια σημεία από αυτά που αναφέρατε και να κάνω κάποιες παρατηρήσεις και να κάνω και κάποιες ερωτήσεις.

Το πρώτο ζήτημα σας ετέθη από την πρώτη στιγμή που πήρε τον λόγο η Νέα Αριστερά σε αυτή τη συζήτηση. Αφορά το επίπεδο της ανάπτυξης αναφορικά με τα όσα έχουν δαπανηθεί όλα αυτά τα χρόνια. Σας είπε και ο εισηγητής μας ο κ. Τσακαλώτος στην αρχική του τοποθέτηση ότι αυτά τα χρόνια δαπανήθηκαν πολλά. Το «δαπανήθηκαν» δεν είναι ότι δαπανήθηκαν από την κυβέρνηση, είναι φορολογικά έσοδα τα οποία προέρχονται από τους πολίτες. Επίσης δαπανήθηκε ένα ποσό μεγάλο και την περίοδο του κορωνοϊού και τώρα είχατε και μία πολύ μεγάλη ευκαιρία από τα χρήματα του Ταμείου Ανάκαμψης που ξεπερνάνε τα 30 δισεκατομμύρια μαζί με τους πόρους από το ΕΣΠΑ.

Αν η ανάπτυξη του 2,2% φέτος και 2,3% του χρόνου αντιστοιχεί σε αυτές τις δαπάνες, ποιος είναι πολλαπλασιαστής αυτών των δαπανών; Δηλαδή, τελικά για να μπορέσουμε να κρίνουμε αν αυτό το μοντέλο το αναπτυξιακό ή το επενδυτικό στη χώρα λειτουργεί ή όχι, για κάθε 1 ευρώ που πήραμε, που δώσαμε, τι γύρισε πίσω σε ανάπτυξη στη χώρα; Διότι με αυτά τα νούμερα, συγκρίνοντας δηλαδή τα ποσά που δαπανήθηκαν σε σχέση με το επίπεδο της ανάπτυξης που φτάνουμε -το ο κ. Μητσοτάκης όταν ήσασταν στην αντιπολίτευση το χαρακτήριζε αναιμικό, ανεπαρκές τώρα το θεωρεί επαρκές, το ξεπερνά όμως αυτό γιατί αυτή η αλλαγή από την αντιπολίτευση στην κυβέρνηση γίνεται σε πάρα πολλά επίπεδα από τη Νέα Δημοκρατία- θεωρείτε ότι δείχνει ότι υπάρχει ένας πολλαπλασιαστής των δαπανών που έγιναν στην οικονομία, που ξεπερνάει το ένα τουλάχιστον; Γιατί από τα δικά μας λίγα πράγματα που μπορεί κανείς να κατανοήσει, αυτό δεν είναι, είναι κάτω του ένα. Άρα δεν έχουμε ένα μοντέλο το οποίο αυτή τη στιγμή αποδίδει στις επενδύσεις ή στις εισαγωγές σε σχέση πάντα με τις εξαγωγές κ.λπ..

Δεύτερο ζήτημα, αναφερθήκατε ειδικότερα στα ζητήματα των μισθών και λέτε ότι η οικονομία μεγαλώνει, αυξάνουν οι μισθοί, αυξάνουν οι συντάξεις. Ό,τι είπατε για τις συντάξεις, θα επαναλάβω αυτό που είπα και στον Υπουργό σας την πρώτη φορά. Δεν έχει νόημα να επικαλείστε ως δική σας πρωτοβουλία πολιτική ένα μέτρο που ισχύει νομοθετικά ήδη από το 2017. Από το 2017 και μετά λέει ότι κατ’ έτος αυξάνονται οι συντάξεις με έναν μηχανισμό ίσο κατά το ήμισυ από τον πληθωρισμό και κατά το ήμισυ από την αύξηση του ΑΕΠ. Αυτό είναι. Άρα εσείς εδώ εφαρμόζετε μια νομοθετημένη υποχρέωση. Δεν κάνετε τίποτα περισσότερο γι’ αυτό.

Για τους μισθούς αναφέρετε συνεχώς το ζήτημα της σύγκλισης και λέτε ότι βελτιώνονται τα μεγέθη. Και για το εισόδημα το είπατε αυτό. Με βάση το κατά κεφαλήν ΑΕΠ, -στο οποίο είπατε ειδικά ότι έχει βελτιωθεί η θέση μας αναφέροντας πόσα και όχι θέση, γιατί η σύγκλιση και η απόκλιση κρίνεται με τις θέσεις, όχι με τα ποσά- στην Ελλάδα το 2018 ήμασταν τρίτοι από το τέλος, κακή θέση προφανώς αλλά τρίτοι από το τέλος. Εδώ και αρκετά χρόνια που κυβερνάτε εσείς, είμαστε δεύτεροι από το τέλος. Έχουμε πέσει δηλαδή. Κάτω από εμάς είναι μόνο η Βουλγαρία. Αυτό το αμφισβητείτε. Είναι στοιχεία της EUROSTAT. Αυτό δεν είναι βελτίωση, είναι χειροτέρευση και απόκλιση.

Άλλο ζήτημα είναι ο δείκτης της φτώχειας. Από το 2019 στο 2023 ήταν 17,9%. Έχει πάει στο 18,9. Είναι στοιχεία EUROSTAT. Το αμφισβητείτε; Αυτό είναι απόκλιση, χειροτέρευση. Μιλήσατε για τους μισθούς, για το μέσο μισθό ότι έχει αυξηθεί ως ποσό. Μάλιστα. Ως θέση πού βρισκόμαστε; Ισχύει ότι αυτή τη στιγμή η Ελλάδα κατέχει τη χειρότερη θέση στο πραγματικό ωρομίσθιο στην Ευρώπη; Είναι EUROSTAT και αυτό. Το αμφισβητείτε;

Αυτό έχει επιδεινωθεί τα πέντε χρόνια που κυβερνάτε. Είναι σύγκλιση ή απόκλιση; Η επιδείνωση είναι απόκλιση, δεν είναι η σύγκλιση, εκτός αν αμφισβητείτε τη EUROSTAT.

Η οικονομία μεγαλώνει και αυξάνουν οι μισθοί και οι συντάξεις. Ποιο είναι το μερίδιο των μισθών και ποιο είναι το μερίδιο των κερδών στην οικονομία που μεγαλώνει; Δεν είναι διπλάσιο το μερίδιο των κερδών των επιχειρήσεων από το μερίδιο των μισθών; Δεν έχει επιδεινωθεί αυτή τη σχέση; Άρα για ποιου είδους συμπεριληπτική εδώ ανάπτυξη μιλάμε;

Χαίρομαι που αναγνωρίζετε ότι τα 13 ευρώ καθαρά που θα δοθούν το 2025 στον δημόσιο υπάλληλο δεν είναι επαρκή. Χαίρομαι, γιατί μέχρι τώρα άκουγα θριαμβολογίες γι’ αυτού του είδους την αύξηση των μισθών. Αναρωτιέμαι και σας ρωτάω το εξής. Με 760 ευρώ σήμερα μπορεί να ζήσει ένας εκπαιδευτικός; Απαντήστε μου. Τι μπορεί να πληρώσει; Ενοίκιο; Σουπερμάρκετ; Ενέργεια; Τι; Δεν έχει νόημα να λέτε πόσο αυξήθηκε ο μισθός από το 2019 μέχρι σήμερα. Σήμερα τι μπορεί να πληρώσει; Τι μπορεί να καλύψει με τα τρέχοντα;

Και τα «λίγα ή πολλά» που ρωτάτε, κύριε Υπουργέ, εγώ θα σας πω σε σχέση με τι; Είναι λίγα ή πολλά το 600% παραπάνω κέρδος στις εταιρείες ενέργειας; Είναι λίγα ή πολλά το 550% πάνω στα κέρδη των εισηγμένων εταιρειών την τελευταία πενταετία; Είναι λίγα ή πολλά τα 12 δισ. παραπάνω στις τράπεζες κέρδος την τελευταία πενταετία της τετραετίας της διακυβέρνησής σας; Εγώ λέω ότι είναι πολλά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Τα 13 ευρώ στον δημόσιο υπάλληλο είναι λίγα ή πολλά; Εγώ θα πω ότι είναι λίγα.

Άρα τα δημοσιονομικά περιθώρια και τις παρεμβάσεις πρέπει να τις κοιτάμε συνολικά, γιατί υπάρχουν περιοχές της οικονομίας στις οποίες έχουν συγκεντρωθεί προκλητικά, χυδαία, δυσθεώρητα κέρδη που μένουν ανέγγιχτα και μετά λέμε στον υπάλληλο του δημοσίου για τα 13 ευρώ «Αυτά μπορούμε φέτος».

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Η τελευταία παρέμβαση για τον κ. Κόντη από τους Σπαρτιάτες.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με προσοχή, όπως έχω ακούσει και τον κ. Χατζηδάκη. Εγώ έχω μια απορία στο θέμα του προϋπολογισμού. Οι προϋπολογισμοί χωρών πολύ πιο προηγμένων οικονομικά από εμάς, όπως η Γερμανία, αλλά και Γαλλία, τουλάχιστον πέρσι έκλεισαν περίπου 400 δισεκατομμύρια της Γαλλίας και 460 της Γερμανίας με μειωτικό και για τους δύο, με deficit, 60 δισεκατομμύρια η Γερμανία και περίπου 50 δισεκατομμύρια η Γαλλία.

Η απάντηση σε αυτό είναι ότι προτιμούμε να κάνουμε κοινωνικό προϋπολογισμό με βοήθεια προς τους πολίτες μας, παρά να ψάχνουμε για ένα θετικό πρόσημο προϋπολογισμού. Αυτή είναι και νομίζω ότι δεν έχω άδικο. Έχω διαβάσει τουλάχιστον πέντε βιβλία-αναφορές σε αυτό.

Γιατί εμείς δεν κάνουμε κάτι παρόμοιο και ψάχνουμε και κυνηγάμε νούμερα και πάντα εξαρτόμαστε από την Ευρωπαϊκή Ένωση στο τι θα μας πει στα στενά, τα ανελαστικά όριά της και δεν προσπαθούμε και εμείς να τραβήξουμε προς την πλευρά μας τα σκοινιά και να πούμε ότι, τέλος πάντων, πρέπει να δώσουμε και στον κόσμο κάποιες παροχές, αφού τους λέμε ότι έχουμε βγει από τα μνημόνια.

Εγώ δεν θα πιάσω πάλι την κουβέντα που την είπατε μόνος σας, αφού έχουμε βγει και λέμε από τα μνημόνια για δέκατο τρίτο και δέκατο τέταρτο. Για εμάς εξυπακούεται ότι είναι αυτό και εγώ να ξέρετε δεν έχω δημοσιοϋπαλληλική νοοτροπία, δεν υπήρξα ποτέ δημόσιος υπάλληλος και πάντα δημιούργησα προσωπικά και όλοι μας. Αλλά νομίζω ότι δικαιούνται οι άνθρωποι αυτοί, αφού σε όλη τους τη ζωή γνώριζαν και αμείβονταν έτσι, έχουν φτιάξει τη ζωή τους βάσει αυτού του προνομίου, αν θέλετε να το βάλετε που το παίρνουν και οι ιδιωτικοί υπάλληλοι, και γι’ αυτό υπάρχουν και όλες οι διαφορές.

Δεν μπορούν να πληρώσουν πλέον τις υποχρεώσεις τους, έχασαν τα σπίτια τους, γιατί είχαν υπολογίσει ότι σε όλη τη ζωή θα έχουν δέκατο τρίτο και δέκατο τέταρτο. Δεν είναι μήπως πλέον ώρα να επανέλθει ο μισθός, έστω ένας μισθός, ας γίνει δέκατος τρίτος, αντί να αρνούμαστε συνεχώς επικαλούμενοι δημοσιονομικά κριτήρια;

Επίσης, μήπως πρέπει να αυξήσουμε λίγο τα μισθολογικά κριτήρια για τις πολύτεκνες τουλάχιστον οικογένειες, γιατί μια οικογένεια σήμερα, η οποία φτάνει στους 20.000 - 22.000 συνολικά έσοδα τον χρόνο από μισθούς, δεν νομίζω ότι μπορεί να επιβιώσει με τα ενοίκια, τα ρεύματα και όλα αυτά, με τρία παιδιά ή και παραπάνω και εμείς προσπαθούμε να λύσουμε το δημογραφικό.

Σίγουρα ένας τρόπος για να λυθεί κάπως ή να γίνει μια ελαστική προσπάθεια ένταξης των ανθρώπων αυτών σε κάποιες πιο ευνοϊκές συνθήκες και να μπορέσουν να κινηθούν είναι να πάρουν κάποια επιδόματα παραπάνω -τα επιδόματα αυτά είναι πολύ χαμηλά ούτως ή άλλως-, να δώσουμε τη δυνατότητα να μπορέσει να κινηθεί.

Δεν θα πιάσω άλλα θέματα, όπως τον περιορισμό και το σφίξιμο της οικονομίας με την αφαίμαξη των μετρητών, γιατί όλη η Ευρώπη μιλάει και ψάχνει για το πλαστικό χρήμα τόσα χρόνια, αλλά πλέον έχει στραφεί στην πράσινη μετάβαση και βλέπω ότι όλες οι χώρες κυκλοφορούν με μετρητά. Η Ιταλία επιτρέπει μέχρι 10.000 ευρώ και στην Ελλάδα δεν γίνονται συναλλαγές πάνω από 500 ευρώ σε μετρητά. Και η οικονομία ξέρουμε πολύ καλά ότι στηρίζεται και στην ύπαρξη των μετρητών, ειδικά η μικρή οικονομία των μικρομεσαίων ή απλών ανθρώπων οι οποίοι κινούνται.

Έχει επαγγέλματα τα οποία είναι της καθημερινότητας χωρίς να έχουν τη δυνατότητα να κινούνται με POS και με όλα αυτά. Θα πρέπει να δώσουμε μια ελαστικότητα, μια άνεση δηλαδή στην οικονομία, αντί να τα σφίγγουμε και να τα κάνουμε όλα όπως τα έχουμε κάνει και να φτάνουμε σε αδιέξοδα.

Θα μιλήσω αργότερα για το μεγάλο θέμα που το έχουμε αφήσει στην άκρη, της ναυτιλίας μας. Διότι, κύριε Υπουργέ, έχετε υποσχεθεί ότι θα βρίσκατε μαζί με τους ακτοπλόους και τους εφοπλιστές 11 δισ. για να αλλάξουν τα πλοία τους και να προσαρμοστούν στην πράσινη ναυτιλία, έχουν παραγγείλει πλοία τα οποία θα καίνε αμμωνία σαν καύσιμο και αυτή η αλλαγή των πλοίων πλέον έχει μείνει εκεί, δεν βρίσκονται αυτά τα 11 δισ. που είχε πει η Κυβέρνηση στο ναυτικό επιμελητήριο και που έχει κάνει τη μελέτη η «Ernst & Young». Είχε πει ότι θα βρεθούν, δεν έχουν βρεθεί και να ξέρετε ότι υπάρχει πρόβλημα το οποίο ακόμα δεν έχει εμφανιστεί και θα εμφανιστεί σιγά σιγά.

Διότι η αλλαγή αυτή των πλοίων είναι εύκολο να τη λέμε και να την παραγγέλνει η κ. Φον ντερ Λάιεν, το θέμα είναι στην πράξη τι θα γίνει και πώς θα έχουμε. Από φέτος, θυμίζω, έχουμε ΣΕΚΑ στη Μεσόγειο. Και ξέρετε τι σημαίνει το ΣΕΚΑ, έτσι; Τα ακτοπλοϊκά εισιτήρια θα ανέβουν κατά 50%. Θα πηγαίνει ο άλλος στην Τήνο και θα θέλει 1.000 ευρώ να πάει και να έρθει. Θα ανέβουν γιατί θα καίνε γκάζι όλα τα πλοία πλέον και όχι fuel. Είναι θέματα αυτά.

Έχουμε αφήσει την κλιματική αλλαγή, την πράσινη μετάβαση και όλα αυτά να κατευθύνουν τις ζωές μας. Αλλά είναι θέμα στην οικονομία. Μας πιέζει.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ για τις απαντήσεις σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία Αχτσιόγλου, κατ’ αρχάς προσωπικά σάς τιμώ και ξέρω ότι έχετε πραγματικά εργαστεί κατά τη διάρκεια της τότε κυβέρνησης στο Υπουργείο Εργασίας και είχατε αποτελέσματα για τη μείωση της ανεργίας.

Όσον αφορά τον πολλαπλασιαστή, επειδή μιλήσαμε και με τον κ. Τσακαλώτο, να εξηγήσω ότι όταν δίνεις τα επιδόματα ή κάνεις μια μείωση έμμεσου φόρου, ΦΠΑ κ.λπ., ο πολλαπλασιαστής είναι περίπου 0,5. Υπάρχουν και οι σχετικές μελέτες και οι σχετικές αναλύσεις στο ΑΕΠ. Έχει μικρότερη επίδραση στο ΑΕΠ.

Όταν γίνονται επενδύσεις, ο πολλαπλασιαστής στην Ελλάδα είναι περίπου στο 1,5. Όταν μειώνεις ασφαλιστικές εισφορές είναι επίσης 1,5, έχει μεγαλύτερο πολλαπλασιαστή, γι’ αυτό βλέπετε ότι προτιμάμε τη μείωση των ασφαλιστικών εισφορών στην ανάπτυξη, γιατί δημιουργούνται νέες θέσεις, καλύτεροι μισθοί κ.λπ.. Άρα όλη η πολιτική μας βασίζεται κοιτώντας αυτό το μείγμα, αλλά, ναι, όταν έχεις κορωνοϊό ή κρίση, θα δώσεις και έκτακτες επιδοτήσεις. Δεν μπορείς να μη δώσεις, γιατί πρέπει να βγάλουν τον μήνα, το τρίμηνο.

Άρα για τις μειώσεις έμμεσων φόρων και για τα επιδόματα, τις επιδοτήσεις, ο πολλαπλασιαστής είναι γύρω στο 0,5 στο ΑΕΠ η κάθε δαπάνη που κάνεις. Για επενδύσεις και κάποιες μειώσεις ασφαλιστικών εισφορών ή φόρων επιχειρήσεων είναι γύρω στο 1,5. Οι μειώσεις των άμεσων φόρων είναι γύρω στη μονάδα, για να ξέρουμε λίγο τα νούμερα. Άρα, ναι, μεσοσταθμικά, αν δείτε το μείγμα, είναι περίπου στη μονάδα οι συνολικές δαπάνες που έχει κάνει το κράτος, αλλά αυτή είναι η ουσία, η αλήθεια αντικειμενικά.

Συντάξεις, ναι, είναι νόμος, ισχύει από το 2017. Μόνο που πρώτη φορά συντάξεις δοθήκαν το 2023.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ:** Το 2019.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Μάλιστα.

Άρα εδώ, λοιπόν, ερχόμαστε και λέμε γιατί δεν το εφαρμόζαμε τόσα χρόνια πριν. Και μάλιστα να πω ότι πρόπερσι δόθηκαν και μεγάλα ποσά, πάνω από 7% αύξηση. Τώρα είναι η τρίτη χρονιά που γίνεται η αύξηση και κάθε χρόνο δίνουμε και έξτρα σε όσους έχουν προσωπική διαφορά, οι οποίοι μειώνονται σταθερά, τώρα είναι κάτω από 700.000 και έχουμε και την αλλαγή στην κλίμακα τώρα της ειδικής εισφοράς αλληλεγγύης συνταξιούχων.

Για τον δείκτη φτώχειας, αυτό που αναφέρετε το νούμερο -δεν θυμάμαι ακριβώς τις χρονιές που κοιτάτε- δεν μετράει τον κοινωνικό αποκλεισμό. Δηλαδή τι εννοώ; Όταν έρχεται το κράτος και δίνει στέγαση, δίνει επιδοτήσεις, όλα αυτά δεν μπαίνουν. Πρέπει να δείτε τον γενικό δείκτη φτώχειας και κοινωνικού αποκλεισμού που περιλαμβάνει και όλες τις επιδοτήσεις του κράτους. Αυτός, λοιπόν, μειώθηκε από το 30,3 στο 26,1, κατά 4,2 μονάδες.

Όσον αφορά στους μισθούς, δεν έχουμε φτάσει ακόμη στο επίπεδο που θέλουμε, αλλά έχει αυξηθεί ο μέσος μισθός στην «ΕΡΓΑΝΗ» από το 1.045 στα 1.250 πέρσι, 20% αύξηση, και φέτος υπολογίζουν στα 1.300, 24,7% αύξηση από το 2019 ο μέσος μισθός και ο κατώτατος έχει αυξηθεί 27,7% μέχρι φέτος και θα δείτε του χρόνου περαιτέρω αύξηση.

Και, τέλος, να αναφέρω και στον κ. Κόντη ότι, ναι, η Γερμανία 60 δισ., η Γαλλία 50 δισ. και γι’ αυτό δεν μπορούν να σχηματίσουν τώρα κυβέρνηση. Έπεσαν οι κυβερνήσεις και δεν μπορούν να ψηφίσουν προϋπολογισμό, γιατί με βάση το νέο δημοσιονομικό πλαίσιο πρέπει να πάρουν αντίμετρα μέτρα 20-40 δισ. περίπου η καθεμία.

Επομένως, ό,τι λέμε σαν πρόσκαιροι πολιτικοί, μετά από δέκα χρόνια έχουμε μάθει τις συνέπειες, νομίζω. Άρα θα πρέπει να πατάμε σε στέρεα βήματα. Ναι, ό,τι μπορούμε να δώσουμε δεν το κρατάμε. Δεν είναι δικά μας. Δεν τα κρατάμε. Ό,τι μπορούμε, πάμε στα όρια και το δίνουμε, αλλά εντός ορίων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα μαθήτριες και μαθητές και τέσσερις συνοδοί εκπαιδευτικοί από το 109ο Δημοτικό Σχολείο Θεσσαλονίκης, καθώς και έντεκα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Βυρώνειας Σερρών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Έχει ανέβει ήδη στο Βήμα για την ομιλία του ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Πετραλιά, τέσσερα-πέντε λεπτά, αν μιλούσατε ακόμα, μπορεί να μας πείθατε να ψηφίσουμε τον προϋπολογισμό. Πλάκα κάνω. Δηλαδή, για τον θεό! Αυτά που λέτε, πραγματικά, δεν ξέρω αν και εσείς οι ίδιοι τα πιστεύετε.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Απολύτως.

**ΚΩΝΣΤΑΝΤΙΝΟΣ ΧΗΤΑΣ:** Απολύτως τα πιστεύετε.

Εγώ θα σας πω κάποια πράγματα σήμερα εδώ. Εάν σε κάτι που πω διαφωνείτε ως προς τους αριθμούς, εγώ θα κατέβω κάτω, θα σταματήσω την ομιλία μου.

Λέτε ότι μειώσατε το χρέος ως προς το ΑΕΠ. Το ΑΕΠ γιατί αυξήθηκε, κύριε Πετραλιά; Γιατί υπάρχει φοροκαταιγίδα. Σωστά; Αύξησε τα έσοδα του δημοσίου. Φόροι: φωτιά, χαμός.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ:** Τι σχέση έχει το ΑΕΠ με τους φόρους;

**ΚΩΝΣΤΑΝΤΙΝΟΣ ΧΗΤΑΣ:** Μισό λεπτό. Πόσο θα αντέξει αυτή την τακτική, πιστεύετε, ο καθημερινός Έλληνας;

Πάμε παρακάτω. Διαβάζω μια δήλωση του κ. Χατζηδάκη, ο οποίος είναι Βουλευτής από το 2007. Λέει και το είπατε και εσείς: «Εμείς τη χώρα δεν θα την οδηγήσουμε σε χρεοκοπία ξανά.» Κατ’ αρχάς, το είπαμε και προχθές. Η χώρα δεν χρεοκόπησε μόνη της. Δεν χρεοκοπεί μια χώρα μόνη της. Κάποιοι την χρεοκόπησαν. Και όταν το λέει αυτό ένας Υπουργός ή Βουλευτής ο οποίος είναι στην Κυβέρνηση από το 2007 έχει πολύ μεγάλο μερίδιο ευθύνης. Τη χώρα αυτή τη χρεοκοπήσατε εσείς, η Νέα Δημοκρατία, το ΠΑΣΟΚ, και ό,τι έκανε ο ΣΥΡΙΖΑ. Αλλά τη χρεοκοπήσατε εσείς, τα δύο κόμματα. Δεν χρεοκόπησε η χώρα από μόνη της. Άρα θα πρέπει να λέει ο κ. Χατζηδάκης: «Δεν θα ξαναοδηγήσουμε τη χώρα σε χρεοκοπία».

Μιλάτε για ανάπτυξη. Πάμε να δούμε λίγο τώρα για το ΑΕΠ που σας είπα πριν. Την ώρα που η Κυβέρνηση μιλάει για ανάπτυξη, το εμπορικό έλλειμμα -και αν έχω λάθος, να μου το πείτε- το πρώτο δεκάμηνο του 2024 έφτασε τα 28,3 δισεκατομμύρια, αύξηση 8,6% σε σχέση με ακριβώς το ίδιο διάστημα πέρυσι. Το 2024 το έλλειμμα αναμένεται να κλείσει στα 35 δισεκατομμύρια ευρώ, θα πλησιάσει δηλαδή περίπου τα επίπεδα της εποχής πριν τη χρεοκοπία. Ναι ή όχι; Τόσο ήταν πριν από τη χρεοκοπία. Οι αριθμοί είναι αμείλικτοι. Άρα, πηγαίνουμε χειρότερα, δεν πηγαίνουμε καλύτερα. Μειώθηκαν οι εξαγωγές, αυξήθηκαν οι εισαγωγές. Το πρώτο εννιάμηνο δημιουργήσαμε, λοιπόν, ένα χρέος 25,1 δισεκατομμύρια. Ποιος θα το πληρώσει αυτό; Σε ποιον γενναίο θα πέσει πάλι ο κλήρος; Φόροι, φόροι, φόροι.

Πάμε λίγο στους μισθούς. Λέτε ότι κάνατε αύξηση των κατώτατων μισθών. Η Ελλάδα, ξέρετε, είναι η μοναδική χώρα -αυτό δεν το λέτε, πείτε το- που έχει μικρότερο μέσο μισθό, κύριε Πετραλιά, όχι κατώτατο. Τον μέσο μισθό να δούμε. Έχει τον μικρότερο μέσο μισθό. Όλες οι χώρες έχουν μεγαλύτερους μισθούς. Από το 2009 μέχρι τώρα έχουμε μείωση 20% στον μέσο μισθό. Για τον μέσο μισθό, γι’ αυτόν θα λέτε, όχι για τον κατώτατο. Είμαστε τρίτοι από το τέλος. Το λέει η EUROSTAT, όχι η Ελληνική Λύση. Το έχουμε καταθέσει στα Πρακτικά. Δεν μπορεί η EUROSTAT να λέει ό,τι θέλει, δεν μπορεί να λέει ψέματα. Είμαστε τρίτοι από το τέλος στον μέσο μισθό. Τέλος! Τι να κάνουμε τώρα; Δεν πάτε να λέτε ό,τι θέλετε εσείς; Αυτή είναι η αλήθεια, όταν οι υπόλοιπες χώρες έχουν αύξηση έως και 44% στον μέσο μισθό!

Δεν λέτε, όμως, τι γίνεται με τον πραγματικό μισθό, κύριε Πετραλιά, όχι τον ονομαστικό. Δεν λέει ότι έχει πέσει στα τάρταρα ο κ. Χατζηδάκης ή και εσείς που ανεβήκατε εδώ και είστε ένας νέος πολιτικός και πρέπει να λέτε την αλήθεια στον κόσμο, ότι ο κορυφαίος φόρος, που είναι ο πληθωρισμός, και η αισχροκέρδεια, που υπάρχει, ουσιαστικά έχουν οδηγήσει στα τάρταρα την αγοραστική δύναμη των Ελλήνων. Αυτά δεν τα λέτε.

Λέτε, όμως, άλλα. Λέτε ωραία πράγματα. Για παράδειγμα, τι λέτε; Ότι δεν είναι οι Έλληνες φτωχοί, ότι δεν τα βγάζουν δύσκολα πέρα. Νομίζουν ότι τα βγάζουν δύσκολα πέρα. Αισθάνονται ότι είναι φτωχοί. Το είπε ο λαλίστατος Υπουργός Υγείας. Είναι, δηλαδή, μια ψυχολογική φτώχεια. Δεν είναι ότι δεν έχουμε λεφτά στην τσέπη. Νομίζουμε ότι δεν έχουμε λεφτά στην τσέπη! Δεν είμαστε φτωχοί. Νομίζουμε ότι είμαστε φτωχοί! Δεν έχουμε τα ακριβότερα καύσιμα. Νομίζουμε ότι έχουμε τα ακριβότερα καύσιμα! Δεν χρωστάμε, ρε παιδί μου, στην εφορία ούτε στις τράπεζες. Νομίζουμε ότι χρωστάμε στις τράπεζες και στην εφορία! Αυτή είναι μια πραγματικότητα που περιγράφει ένας κορυφαίος Υπουργός σας, ο κ. Γεωργιάδης.

Λέει η Κυβέρνηση ότι μειώνει τους φόρους. Βγαίνει εδώ και λέει: «Εμείς μειώνουμε τους φόρους.» Η πραγματικότητα, όμως, λέει, κύριε Πετραλιά, ότι τα φορολογικά έσοδα αυξάνονται. Ναι ή όχι; Το 2019 πληρώσαμε 51 δισεκατομμύρια ευρώ σε φόρους. Το 2025 θα πληρώσουμε 69 δισεκατομμύρια. Κάτσε, ρε φίλε. Το 51 ή το 69 είναι μεγαλύτερο; Ποιος αριθμός είναι μεγαλύτερος; Το 69 που θα πληρώσουμε το 2025. Το 2019 πληρώσαμε 51 δισ. Άρα πώς μειώσατε τους φόρους; Τι μαγικά είναι αυτά, που δεν βγαίνουν τα νούμερα;

Η αύξηση των φορολογικών εσόδων προέρχεται κυρίως από τους έμμεσους φόρους. Πάμε τώρα στο παιχνίδι των έμμεσων φόρων, που είναι περίπου το 60% των φόρων που θα πληρώσουμε. Είναι οι πιο άδικοι φόροι που υπάρχουν, γιατί όλοι ξέρουν ότι οι έμμεσοι φόροι είναι αυτοί που ουσιαστικά πλήττουν τους χαμηλόμισθους και τους χαμηλοσυνταξιούχους. Είμαστε πρωταθλητές στους έμμεσους φόρους στην Ευρώπη. Η Κυβέρνηση κρατάει σχετικά χαμηλά τους άμεσους φόρους, τους φόρους εισοδήματος -γιατί αυτοί οι φόροι φαίνονται, παίρνεις το εκκαθαριστικό σου και τους βλέπεις- και την ίδια ώρα έχει στείλει στα ύψη τους έμμεσους φόρους οι οποίοι είναι κρυμμένοι μέσα στις τιμές, δεν φαίνονται και δεν τους αντιλαμβάνεται ο κόσμος. Κοροϊδεύετε τον κόσμο, με λίγα λόγια. Για παράδειγμα, οι πολίτες δεν ξέρουν ότι, όταν πάω στο πρατήριο και βάζω 30 ευρώ βενζίνη, στο 1,70 ευρώ που πληρώνω το λίτρο, τα 70 λεπτά είναι ειδικός φόρος. Και αν αφαιρέσουμε και το ΦΠΑ, η πραγματική τιμή της βενζίνης είναι 0,80 λεπτά. Αυτό είναι που σας περιέγραψα πριν από λίγο με ένα παράδειγμα. Έχουμε τους πιο υψηλούς έμμεσους φόρους στην Ευρώπη. Και αν νοιαζόσασταν πραγματικά για τα χαμηλά εισοδήματα, θα τους είχατε μειώσει όπως κάνουν άλλες χώρες, τουλάχιστον τους έμμεσους.

Όταν ανεβαίνουν οι έμμεσοι φόροι, λοιπόν, όπως ο ΦΠΑ, ανεβαίνουν και τα φορολογικά έσοδα. Έτσι, κάποιοι κάνουν πάρτι με τον πληθωρισμό. Ανεβαίνουν οι τιμές, ανεβαίνουν τα έσοδα από τον ΦΠΑ. Πώς; Πίνοντας το αίμα του κόσμου. Και μετά παρουσιάζετε πλεονάσματα.

Πάμε τώρα σε μια κουβέντα που είχαμε πριν από λίγες μέρες. Θα επανέλθουμε αύριο σε αυτά.

Τράπεζες. Το τραπεζικό καρτέλ, κύριε Πετραλιά. Γιατί είναι πολλά καρτέλ. Έχετε ενεργειακά καρτέλ, έχετε τα καρτέλ στα σουπερμάρκετ, έχετε και τα τραπεζικά καρτέλ. Με τις πλάτες της Κυβέρνησης συνεχίζουν να κάνουν το πάρτι.

Θα έρθει πολύ σκληρός αύριο ο Πρωθυπουργός. Θα κάνει «ντα» τις τράπεζες αύριο. Αύριο θα ανακοινώσει μέτρα για τις τράπεζες.

Μηδενικά επιτόκια καταθέσεων, τα μεγαλύτερα επιτόκια χορηγήσεων, τεράστιο κόστος συναλλαγών. Η Κυβέρνηση δεν καταργεί τον αναβαλλόμενο φόρο. Η αισχροκέρδεια των τραπεζών είναι αφορολόγητη με τις ευλογίες της Νέας Δημοκρατίας, με τις ευλογίες του ΠΑΣΟΚ, που ψήφισαν τον νόμο αυτόν.

Τέσσερα δισεκατομμύρια κέρδη, όπως έχουμε πει, θα έχουν το 2024 οι τράπεζες και φόρο μηδέν. Για τον θεό! Εγώ το 4 δισ. ούτε να το γράψω δεν μπορώ. Τέσσερα δισεκατομμύρια υπερκέρδη, μηδέν φόρος. Τι να πούμε παραπάνω;

Τις τράπεζες τις ανακεφαλαιοποίησε ο ελληνικός λαός. Με τα λεφτά που φορτώθηκε στην πλάτη του ο κοσμάκης σώθηκαν οι τράπεζες και αυτοί συνεχίζουν να ρημάζουν τον κόσμο. Αυτά τα golden boys, που συνεχίζουν να μοιράζουν θαλασσοδάνεια, όπως αυτά που πήρατε εσείς, κύριε Πετραλιά, το κόμμα σας, η Νέα Δημοκρατία, όπως αυτά που πήρε το ΠΑΣΟΚ και χρωστάτε από 500 εκατομμύρια ευρώ. Ένα 1 δισ. τα δύο κόμματα, δεν θα σταματήσουμε να το λέμε. Δεν μπορεί αυτοί που χρωστάνε 500 και 500 στο μαγαζί το δικό τους, να θέλουν να νοικοκυρέψουν την ελληνική κοινωνία, δεν γίνεται.

Όταν ανέλαβε, λοιπόν, ο κ. Μητσοτάκης την προεδρία της Νέας Δημοκρατίας το 2016, το κόμμα σας, κύριε Πετραλιά, χρωστούσε 211 εκατομμύρια στις τράπεζες. Το 2023 χρωστάει 475 εκατομμύρια. Ο νοικοκύρης! Από τα 211. Ναι, γιατί κάνετε προεκλογικές καμπάνιες εκατομμυρίων και εμείς πάμε φειδωλά σταγόνα-σταγόνα σαν κόμμα. Δεν κατάλαβα! Εμείς δεν χρωστάμε τίποτα, μηδέν, εσείς χρωστάτε μισό δισεκατομμύριο: 211 εκατομμύρια χρωστούσε η Νέα Δημοκρατία το 2016, 475 εκατομμύρια τώρα. Γιατί; Έχουμε ζητήσει να μας καταθέσετε τη ρύθμιση που έχετε κάνει και πρέπει να τη δούμε. Τι ρύθμιση έχετε κάνει με τις τράπεζες; Να μας τη δείξετε εδώ, να δούμε τι πληρώνετε, τι ρύθμιση έχετε κάνει ή αν είστε μπαταχτσήδες, όπως αποκαλείτε τον ελληνικό λαό και του παίρνετε τα σπίτια.

Να μας τα δείξετε αυτά, κύριε Πετραλιά. Κάθε μέρα ο κόσμος χάνει τα σπίτια του. Και τι λέει η Κυβέρνηση; «Δεν μπορούμε να κάνουμε τίποτα. Είναι ελεύθερη η αγορά, δεν μπορούμε να παρέμβουμε!». Από τη μια δεν μπορεί να παρέμβει, αλλά από την άλλη θα παρέμβει αύριο ο Πρωθυπουργός για να μειωθούν οι προμήθειες των τραπεζών. Τελικά μπορεί ή δεν μπορεί να βάλει χέρι στις τράπεζες; Να μας το πει. Η ερώτηση δεν είναι αν μπορεί ή δεν μπορεί. Η ερώτηση είναι αν θέλει ή δεν θέλει.

Πάμε στο άλλο καρτέλ τώρα, όπως των τραπεζών, της ενέργειας πολύ γρήγορα. Είναι επιδοτούμενο καρτέλ. Γιατί είναι επιδοτούμενο το καρτέλ της ενέργειας; Γιατί οι πάροχοι ξέρουν πάρα πολύ καλά ότι, ακόμη και αν τιμολογήσουν πάνω από 15 λεπτά την κιλοβατώρα, θα καλύψει τη διαφορά η Κυβέρνηση, άρα είναι σίγουρα κερδισμένοι. Δεν χάνουν αυτοί με τίποτα. Χρηματιστήριο Ενέργειας, δικό σας παιδί. Τα ψηφίσατε όλα εσείς. Καρτέλ, χρεώσεις στα ύψη και δεν κάνουμε εξορύξεις. Δεν έχω χρόνο να το πω τώρα, το λέμε από το 2019 ως κόμμα. Από το 2007 ο Πρόεδρός μας ως Βουλευτής εδώ πέρα έδωσε μάχη για τις εξορύξεις και για τον πλούτο της χώρας μας.

Πώς μπορεί να ορθοποδήσει μία χώρα, κύριε Πετραλιά, όταν δεν στηρίζουμε τον πρωτογενή τομέα; Αφήστε τι λέμε εμείς. Πάμε να δούμε τι λέει η EUROSTAT πολύ γρήγορα; Η αγροτική παραγωγή στην Ελλάδα, τι παράγουμε να φάμε δηλαδή, το 2023 μειώθηκε σε σχέση με το 2022 16%, η μεγαλύτερη μείωση στην Ευρωπαϊκή Ένωση. Και βγαίνετε και μιλάτε εσείς ότι στηρίζετε τον πρωτογενή τομέα. Πώς; Είστε ψεύτες. Άλλα λέει η EUROSTAT. Ήλιος, πλούσια εδάφη, νερά έχουμε, τα πάντα, μειώνεται η αγροτική παραγωγή μας και αυξήθηκε -ακούστε- στο Λουξεμβούργο, που εκεί βλέπουν ήλιο μόνο από την τηλεόραση! Στο Λουξεμβούργο τον ήλιο τον βλέπουν από την τηλεόραση μόνο και εκεί αυξήθηκε η αγροτική παραγωγή και εδώ μειώθηκε 16%. Μιλάμε για κατάντια.

Διαλύσατε τον αγρότη, τον γεωργό, τον κτηνοτρόφο. Δεν μπορεί να στείλει ο γεωργός, ο παραγωγός από την Πέλλα, από την Ημαθία τα ροδάκινά του στη Ρωσία, γιατί έχετε εμπάργκο στη Ρωσία. Την ίδια όμως στιγμή τα τάνκερ των Ελλήνων ολιγαρχών πάνε και έρχονται κουβαλώντας ρωσικό πετρέλαιο. Αυτό είναι δίκαιο; Είναι δίκαιη πολιτική αυτή; Τα χατίρια; Και καλά κάνουν, γιατί επιχειρηματίες είναι οι τανκεράδες και κουβαλάνε πετρέλαια. Άσε, όμως, και τον αγρότη να βγάλει στη Ρωσία το ροδάκινό του, να μην πεινάσει. Γιατί δεν το κάνετε αυτό; Οι ολιγάρχες μετράνε εκατομμύρια και οι αγρότες κλαίνε με μαύρο δάκρυ. Αυτή είναι η πολιτική σας. Και αν δεν είναι αυτή, πείτε μας.

Ακούσαμε τον κ. Δένδια προηγουμένως να κρούει τον κώδωνα του κινδύνου για το δημογραφικό. Τι είναι; Σχολιαστής; Κυβερνάει είκοσι πέντε χρόνια ο ίδιος και η Κυβέρνησή του. Τι έχετε κάνει για το δημογραφικό; Συμπεράσματα; Ο ρόλος της Κυβέρνησης είναι να βγάζει συμπεράσματα και να λέει «έχουμε πρόβλημα δημογραφικό»; Αλήθεια; Έχει αδειάσει η περιφέρεια, ο κόσμος φεύγει. Πάτε μια βόλτα στην περιφέρεια. Δεν είναι μόνο η Αθήνα η Ελλάδα. Πάτε λίγο στο Κιλκίς, στις Σέρρες, στα Γιάννενα, στην Πέλλα, στη Δράμα, στη Φλώρινα, στην Καστοριά, στη Θράκη, να δείτε ότι ερημώνουν τα χωριά μέρα με τη μέρα, στον Έβρο. Έχουν μείνει κάποιοι ηλικιωμένοι εκεί πέρα να φυλάνε Θερμοπύλες και απλά λέμε «α, έχουμε πρόβλημα δημογραφικό, ο μεγάλος εφιάλτης της Ελλάδας». Και; Τι κάνετε; Δίνετε 8.000 επιδότηση για αυτοκίνητα και 2.000 στη μάνα την Ελληνίδα να γεννήσει.

Ποια είναι η πολιτική της Κυβέρνησης, λοιπόν, για το δημογραφικό; Συμπεράσματα; Τι έχουμε εδώ; Συνέδριο έχουμε; Βουλή είμαστε. Αποφασίζουμε για το αύριο της Ελλάδας. Ποιες είναι οι αποφάσεις για να στηρίξουμε την Ελληνίδα μάνα, την ελληνική οικογένεια; Ποιες είναι; Ο γάμος των ομοφυλόφιλων; Αυτό που με χαρά τον ανακοινώσατε και πανηγυρίζατε στα μπαρ το βράδυ με την κ. Σακελλαροπούλου; Είναι η τέταρτη χρονιά που έχουμε αρνητικό ισοζύγιο μεταξύ γεννήσεων και θανάτων στη χώρα μας. Η τέταρτη συνεχόμενη χρονιά.

Ο κ. Δένδιας ήρθε σήμερα εδώ -και κλείνω- και μας είπε για τα F-35, όταν τον ρωτήσαμε «βιαστήκαμε, γιατί είχαμε εκλογές στην Αμερική και δεν ξέραμε τι θα γίνει». Τι να γίνει; Ο Τραμπ είναι αυτός που πέταξε έξω από το πρόγραμμα των F-35 την Τουρκία. Σαν τι να γινόταν δηλαδή; Σαν τι να γινόταν; Πού τα λέει αυτά ο κ. Δένδιας; Απλά δεν είχαμε τη δυνατότητα να ξαναμιλήσουμε μετά, να του απαντήσουμε. Πού τα λέει αυτά; Ο Τραμπ πέταξε έξω από το πρόγραμμα τους Τούρκους και από το F-16. Ο Τραμπ ήταν αυτός.

Και μάθαμε και κάτι άλλο από τον κ. Δένδια σήμερα, όταν τον ρωτήσαμε για τα αντισταθμιστικά. Τα κόψαμε, λέει, γιατί πέφτανε μίζες! Το ακούσαμε και αυτό από στόμα Υπουργού! Μας είπε δηλαδή ότι γινόταν «της μίζας». Δεν μας είπε ποιοι τα παίρνανε όμως. «Δεν έχουμε πλέον αντισταθμιστικά -λέει- γιατί υπήρχαν μίζες, το ξέρετε»! Εμείς το ξέρουμε; Εσύ πες τα. Βγες εδώ και πες «τα πήραν αυτοί», να μπουν φυλακή. Να μπουν φυλακή. Ποιοι πήραν μίζες; Τα λέει επίσημα ο Υπουργός από το Βήμα της Βουλής.

Κλείνω, κύριε Πρόεδρε, πολύ γρήγορα. Ένα σύντομο σχόλιο για τον Σαμαρά, για τον Σαλμά, για όλους αυτούς τώρα που θυμήθηκαν ότι διαφωνούν μαζί σας, ενώ μια ζωή με τα δύο χέρια ψήφιζαν και στήριζαν αυτή την Κυβέρνηση. Τι έκανε ο Σαμαράς εχθές; Τι έκανε; Καθόμουν και το σκεφτόμουν, όταν τον άκουγα. Επιβεβαίωσε όλα όσα φωνάζει και καταγγέλλει ο Κυριάκος Βελόπουλος και η Ελληνική Λύση όλα αυτά τα χρόνια από το Βήμα της Βουλής, όλα αυτά τα χρόνια που ο Σαμαράς στήριζε και ψήφιζε όσα έφερνε η μειοδοτική Κυβέρνηση της Νέας Δημοκρατίας. Όσο αυτός στήριζε και ψήφιζε τα νομοσχέδια της Νέας Δημοκρατίας, και ο Σαμαράς και ο Σαλμάς και όλοι αυτοί, εμείς καταγγέλλαμε αυτά που τώρα ξύπνησε ο Σαμαράς να καταγγείλει.

Κοιτάξτε. Θα επανέλθω αύριο, κύριε Πρόεδρε, με τις δευτερολογίες των Κοινοβουλευτικών Εκπροσώπων. Όμως, κύριε Πετραλιά, από τα νούμερα αυτά που αναφέραμε για το εμπορικό έλλειμμα, για το ισοζύγιο, ό,τι σας είπα, για τον μέσο μισθό να πείτε στον Έλληνα, για τη μείωση που έχουμε. Αν κάπου διαφωνείτε, πάρτε τον λόγο και πείτε. Αλλά αυτή είναι η πραγματικότητα, δυστυχώς για την Ελλάδα. Μακάρι να είχαμε μια τελείως διαφορετική πραγματικότητα και να λέγαμε «μπράβο, ρε παιδιά, τι ωραία που τα κάνετε». Αλλά δεν είναι έτσι. Τι να κάνουμε τώρα;

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει για δύο λεπτά ο κύριος Υπουργός.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Τα νούμερα λοιπόν. Ωραία.

Ο κατώτατος τα ξέρετε. Δεν τα λέω, 650, 830. «ΕΡΓΑΝΗ»: 1.045 το 2019, 1.251 το 2023. Υπολογίζουμε 1.305 φέτος. Δείκτης μισθολογικού κόστους, ΕΛΣΤΑΤ, δεύτερο τρίμηνο 2019, δεύτερο τρίμηνο 2024 αύξηση 25,3%. Σας λέω τα νούμερα. Έχω και τους τέσσερις τρόπους. Για να ξέρουμε, υπάρχουν τέσσερις τρόποι μέτρησης του μέσου μισθού επισήμως.

Να σας πω λίγο και πώς μετράται: Ο ένας είναι ο μισθός «ΕΡΓΑΝΗ». Είναι ο μέσος μισθός του ιδιωτικού τομέα. Έχει πάει, λοιπόν, από τα 1.045 στα 1.251 πέρυσι και 1.300 φέτος. Ο δεύτερος είναι ο δείκτης μισθολογικού κόστους που μετράει η ΕΛΣΑΤ με μέθοδο δειγματοληψίας. Έχει αυξηθεί από το δεύτερο τρίμηνο του 2019 έως το δεύτερο τρίμηνο του 2024 25,3%. Ανοίξτε το, είναι μέσα. Υπάρχει το τρίτο, αμοιβές ανά εργαζόμενο. Συνολικές αμοιβές εργαζομένων και αμοιβές ανά εργαζόμενο. Αυτό είναι μεικτές αμοιβές. Με βάση τους τριμηνιαίους εθνικούς λογαριασμούς βγαίνει αυτός ο δείκτης και αυτόν παίρνει και η EUROSTAT. Την περίοδο 2019 με 2024 11,3%. Την περίοδο 2019 με 2025 14,3% μεικτά, γιατί καθαρά είναι +5%, επειδή μειώσαμε τις ασφαλιστικές εισφορές.

Αυτά είναι, λοιπόν, τα τρία μεγέθη που έχουμε για τον μισθό. Έχουμε τον «ΕΡΓΑΝΗ», τον δείκτη συνολικού κόστους και το compensation per employee που παίρνει και η ΕΛΣΤΑΤ, αμοιβές ανά εργαζόμενο. Αυτό που βλέπετε εσείς μείωση 20%, πραγματικά δεν ξέρω, έχετε λάθος πρόσημο μάλλον.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Περνάμε στον κατάλογο των ομιλητών. Η κ. Δάγκα από το Κομμουνιστικό Κόμμα της Ελλάδας και ακολουθεί ο κ. Σαράκης.

Παρακαλώ, κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Όντως, κύριε Υπουργέ, μας χωρίζει άβυσσος από το τι θεωρεί ο καθένας υπεύθυνη στάση, γιατί υπεύθυνη στάση για το ΚΚΕ είναι με κριτήριο τις ανάγκες και τα δικαιώματα των εργαζομένων να καταθέτει την πρόταση νόμου πάνω από 627 συνδικαλιστικών οργανώσεων για αυξήσεις στους μισθούς, για επαναφορά των συλλογικών διαπραγματεύσεων και να καταργηθεί ο απαράδεκτος νόμος Βρούτση, Αχτσιόγλου και τώρα Κεραμέως, υπεύθυνη στάση είναι η επαναφορά του δέκατου τρίτου και δέκατου τέταρτου μισθού και της δέκατης τρίτης και δέκατης τέταρτης σύνταξης, υπεύθυνη στάση για το ΚΚΕ είναι να οριοθετεί όλα αυτά τα κρίσιμα αιτήματα των βιοπαλαιστών, ελευθεροεπαγγελματιών, αυτοαπασχολούμενων που θα πληρώσουν παραπάνω φόρους με το τεκμαρτό εισόδημα, δηλαδή για ανύπαρκτα εισοδήματα. Αυτό είναι υπεύθυνη στάση για το ΚΚΕ. Τώρα για σας οπωσδήποτε είναι η σταθερότητα στη στρατηγική του κεφαλαίου για την κερδοφορία και την ανταγωνιστικότητα των επιχειρηματικών κολοσσών.

Τώρα αν απευθύνεστε στα κόμματα της βολικής Αντιπολίτευσης -ΠΑΣΟΚ, ΣΥΡΙΖΑ και άλλων κομμάτων, αστικών κομμάτων που κυβέρνησαν- που βγάζει μάτι η ομοφωνία σας στις νατοϊκές δεσμεύσεις στο μεσοπρόθεσμο, στα «ματωμένα» πλεονάσματα, στους «κόφτες» δαπανών για τις ανάγκες των εργαζομένων του λαού και της νεολαίας μόνο και μόνο για να εξασφαλίσετε επιδοτήσεις και φοροαπαλλαγές και άλλα προνόμια για τους βιομήχανους, τους εφοπλιστές και τους κάθε λογής στρατηγικούς επενδυτές, εκεί είναι ελεύθερο το πεδίο. Γιατί, αν θέλετε, αυτό σημαίνει κοστολογημένες προτάσεις στα όρια των αντοχών της καπιταλιστικής οικονομίας.

Και αναρωτιόμαστε πραγματικά: Θεωρείτε πρόοδο, όπως είπε ο Υπουργός Παιδείας, να συγχωνεύονται μόνο στη Γ΄ Αθήνας τριάντα τρία νηπιαγωγεία και τέσσερα δημοτικά σχολεία, δεκάδες τμήματα σχολείων με εικοσιπεντάρια τμήματα μαθητών; Είναι κατάκτηση να υπάρχουν οκτακόσια πενήντα ένα κενά σε παράλληλη στήριξη μόνο στη Γ΄ Αθήνας, ενώ να μιλάτε για διαδραστικούς πίνακες στα σεισμόπληκτα σχολεία στο Αιγάλεω και αλλού, που παραμένουν εδώ και πεντέμισι χρόνια σεισμόπληκτα; Αυτά είναι τα αποτελέσματα του εξορθολογισμού των δαπανών σε σχολικές υποδομές, σε εκπαιδευτικούς, που υποβαθμίζει συνεχώς τα μορφωτικά δικαιώματα των παιδιών.

Το πιο επικίνδυνο είναι αυτό που κάνετε με τους εκβιασμούς απέναντι κυρίως στους εργαζόμενους στον λαό και στη νεολαία, που τους καλείτε να συμβιβαστούν με αυτή την άθλια πραγματικότητα, να αποδεχτούν τα δισεκατομμύρια ευρώ και για τις νατοϊκές δαπάνες και να παραιτηθούν από τα σύγχρονα δικαιώματά τους στην υγεία, στην παιδεία, στην πρόνοια και αλλού. Δηλαδή, οι φοιτητές και οι φοιτήτριες να παραιτηθούν από τη φοιτητική μέριμνα σε συνθήκες που δυο μέρες πλεύσης της φρεγάτας στην Ερυθρά Θάλασσα κοστίζουν όσο η κρατική χρηματοδότηση ενός έτους για τον εξοπλισμό των εστιών.

Και, βέβαια, υπάρχει η σκληρή πραγματικότητα που ζουν οι εργατικές λαϊκές οικογένειες με το λεηλατημένα εισόδημα την ώρα που οι εισηγμένες στο χρηματιστήριο επιχειρήσεις μετράνε 22 δισεκατομμύρια ευρώ κέρδη τα τελευταία δύο χρόνια αποκαλύπτει και το χρεοκοπημένο ψέμα της καπιταλιστικής ανάπτυξης για όλους, που δεν είναι δικό σας προνόμιο της Κυβέρνησης. Το έχουν αξιοποιήσει και όλοι οι υπόλοιποι.

Αυτά αποτυπώνονται και στις προτεραιότητες της Κυβέρνησης μέσω του προϋπολογισμού σε σχέση με το στεγαστικό. Και, αλήθεια, ποιον ωφελούν αυτά τα προγράμματα στεγαστικής πολιτικής της Κυβέρνησης πραγματικά; Η κρατική παρέμβαση των προγραμμάτων επιδότησης της αγοράς, κατασκευής ή ανακαίνισης κατοικιών στην πραγματικότητα τροφοδοτεί την κερδοφορία των κατασκευαστικών ομίλων, των ομίλων της εκμετάλλευσης και διαχείρισης ακινήτων, της βιομηχανίας δομικών υλικών, των τραπεζικών ομίλων. Επιβάλλουν τον τραπεζικό δανεισμό είτε για την απόκτηση κατοικίας ή για την ενεργειακή αναβάθμιση του ακινήτου. Σε απλά ελληνικά οι εργαζόμενοι και οι εργαζόμενες παραμένουν ενοικιαστές του σπιτιού τους και όμηροι της επόμενης γενιάς πλειστηριασμών, όπως έγινε και με τις οικογένειες των Ρομά και με πολλές άλλες κατηγορίες, ενώ έχει ελάχιστο αποτύπωμα στους νέους και τις νέες που αναζητούν φθηνή ποιοτική στέγαση σε συνθήκες που πάνω από το 70% των νέων μέχρι τριάντα τεσσάρων τεσσάρων ετών μένουν στο παιδικό δωμάτιο ακόμα.

Η αντιπαράθεση που σας κάνουν και το ΠΑΣΟΚ και ο ΣΥΡΙΖΑ και οι άλλοι είναι βούτυρο στο ψωμί σας, γιατί η πραγματικότητα είναι ότι μαζί -Νέα Δημοκρατία, ΠΑΣΟΚ και ΣΥΡΙΖΑ -συναινέσατε στην κατάργηση του Οργανισμού Εργατικής Κατοικίας, αφού χαντακώσατε τον λαό με τον ΕΝΦΙΑ και τους πράσινους φόρους και σήμερα συναινείτε στην παραχώρηση της ακίνητης περιουσίας του οργανισμού μέσω ΣΔΙΤ για την εγγυημένη κερδοφορία των κατασκευαστικών ομίλων. Όχι μόνο δεν αμφισβητούν όλοι οι υπόλοιποι, αλλά συναινούν στην πολιτική που υλοποιείτε, δηλαδή τη στήριξη των τραπεζικών ομίλων. Εδώ είναι και οι ανακεφαλαιοποιήσεις και ο αναβαλλόμενος φόρος στα προγράμματα «ΗΡΑΚΛΗΣ 1, 2, 3» κ.λπ..

Και αυτή είναι η κανονικότητα σε όλα τα κράτη-μέλη της Ευρωπαϊκής Ένωσης των είκοσι εκατομμυρίων ανθρώπων που αντιμετωπίζουν πρόβλημα στέγασης, του ενός εκατομμυρίου αστέγων. Αυτή την κανονικότητα υπηρετούν και οι κυβερνήσεις σε Πορτογαλία και Ισπανία, που τις χειροκροτούν κιόλας ΠΑΣΟΚ και ΣΥΡΙΖΑ.

Και αναρωτιόμαστε πραγματικά: Είναι προοδευτικό το μέτρο της Κυβέρνησης του σοσιαλδημοκράτη Σάντσεθ, που αξιοποιεί κατασχεμένα σπίτια και ακίνητα των υπερχρεωμένων νοικοκυριών που τα έχουν παρκάρει σε μια bad bank για να απαλλαγούν οι τραπεζικοί όμιλοι από τα κόκκινα δάνεια; Είναι αυτό προοδευτική λύση ως δήθεν κοινωνική στέγη για τα φτωχότερα λαϊκά νοικοκυριά;

Και προφανώς τσιμουδιά δεν βγάζει κανείς για τις προτάσεις νόμου που έχει καταθέσει το ΚΚΕ για την προστασία της πρώτης κατοικίας, ιδιαίτερα για την προστασία της πρώτης κατοικίας των οικογενειών που έχουν άτομα με ειδικές ανάγκες με αναπηρία.

Κύρια αιτία για το στεγαστικό πρόβλημα είναι η αντιμετώπιση της κατοικίας ως εμπορεύματος, που στερεί μια βασική ανάγκη σε εκατομμύρια εργαζόμενους, που από τη δουλειά τους χτίζουν όλο αυτό τον πλούτο.

Όμως, φωτίζει και την αναγκαιότητα της ανατροπής αυτού του σάπιου συστήματος που έχει στο DNA του την καπιταλιστική εκμετάλλευση, τη φτώχεια, τη γενικευμένη ανασφάλεια, τους ιμπεριαλιστικούς πολέμους, την προσφυγιά. Γιατί απαιτείται μια ανώτερη μορφή οργάνωσης της κοινωνίας και της οικονομίας, όπου βασικές ανάγκες και δικαιώματα του λαού μας, όπως η κατοικία, το νερό, η ενέργεια, τα καύσιμα, η ίδια η εργατική δύναμη δεν θα αποτελούν εμπορεύματα γιατί μόνο στο έδαφος της κοινωνικής ιδιοκτησίας της γης και των μέσων παραγωγής μπορούν να σχεδιαστούν και φθηνές και σύγχρονες και ασφαλείς κατοικίες, αναπλάσεις και επεκτάσεις πόλεων με κριτήριο τις σύγχρονες λαϊκές ανάγκες.

Ο κεντρικός επιστημονικός σχεδιασμός, που γνώμονα θα έχει την κοινωνική ευημερία και όχι το καπιταλιστικό κέρδος, μπορεί να συμβάλλει στη διαμόρφωση πόλεων με επαρκείς πνεύμονες πρασίνου, με ζώνες λαϊκού αθλητισμού και πολιτιστικής δραστηριότητας.

Όσο κι αν ενοχλούνται τα τρολ της Νέας Δημοκρατίας, ο σοσιαλισμός που γνωρίσαμε τον 20ο αιώνα εξασφάλισε στέγη για όλον τον πληθυσμό, για νέους ανθρώπους αμέσως μετά την ενηλικίωσή τους, ζητήματα που ο καπιταλισμός δεκαετίες τώρα ούτε πρόκειται ούτε μπορεί να λύσει.

Όσο εσείς, λοιπόν, θα υπερασπίζεστε το άθλιο νομοθετικό πλαίσιο που βγάζει σε πλειστηριασμό τα σπίτια, τα όνειρα, τις ζωές δεκάδων χιλιάδων οικογενειών, όσο θα υπερασπίζεστε αυτή την αλυσίδα που χτίσατε όλοι σας -Νέα Δημοκρατία, ΠΑΣΟΚ, ΣΥΡΙΖΑ-, το ΚΚΕ θα βρισκόμαστε στις γειτονιές, στα Πατήσια, στην Πετρούπολη, στο Αιγάλεω, στην Αγία Βαρβάρα μαζί με τους υπόλοιπους εργατικούς λαϊκούς φορείς για να υπερασπιστούμε τα σπίτια του λαού από τα κοράκια, εκεί που μοιραζόμαστε στιγμές αγωνίας, αλλά και συγκίνησης και αλληλεγγύης.

Να είστε σίγουροι ότι τα εργατικά λαϊκά εμπόδια θα πολλαπλασιαστούν μέχρι ο λαός μας να περάσει στην αντεπίθεση. Θα φροντίσει το ΚΚΕ, το εργατικό λαϊκό κίνημα γι’ αυτό.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις φοιτήτριες και φοιτητές από το Πανεπιστήμιο Κρήτης.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Στο Βήμα βρίσκεται για την ομιλία του ο Ανεξάρτητος Βουλευτής κ. Σαράκης.

Ορίστε, κύριε Σαράκη, έχετε τον λόγο.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κύριε Πρόεδρε, και θα ήθελα την ανοχή σας για τον χρόνο.

Κυρίες και κύριοι Υπουργοί, κυρίες και κύριοι συνάδελφοι, στην εποχή της παραφροσύνης και της παραπληροφόρησης οφείλουμε από αυτό το Βήμα να λέμε αλήθειες.

Στη χώρα μας καλλιεργείται τα τελευταία χρόνια ο μύθος της καλής πορείας της οικονομίας και της ανάπτυξης, ενώ η πραγματικότητα είναι ότι το ΑΕΠ εμφανίζει μία τριτοκοσμική εικόνα στη διάρκεια της διακυβέρνησης του κ. Μητσοτάκη. Γιατί ατμομηχανή της εθνικής μας οικονομίας για το 2023 ήταν ο τζόγος, 36 δισεκατομμύρια, που ανήλθε στο 15% του ΑΕΠ, δηλαδή με άλλα λόγια τζόγος, κόκκινα δάνεια, funds και πλειστηριασμοί ξεπέρασαν το 25% του ΑΕΠ. Στο μόλις 13% του ΑΕΠ αντιστοιχεί ο τουρισμός, στο 12% η βιομηχανία, μόλις στο 3,6% ο αγροτικός τομέας και οι περιβόητες ξένες επενδύσεις ανέρχονται στο 2,2% του ΑΕΠ, που κυρίως πρόκειται για επενδύσεις σε ακίνητα, είτε απευθείας από τους ιδιώτες είτε μέσω των πλειστηριασμών.

Το δημόσιο χρέος έχει φθάσει τον Σεπτέμβριο του 2024 στα 407 δισεκατομμύρια, δηλαδή στα πεντέμισι μόλις χρόνια ο «Μεσσίας» και ο αυτοβαυκαλιζόμενος υπέρτερος όλων των πολιτικών Κυριάκος Μητσοτάκης αύξησε το δημόσιο χρέος σχεδόν όσο όλοι μαζί το έκαναν οι οκτώ προκάτοχοί του από τη Μεταπολίτευση μέχρι και το 2019. Είναι βέβαιον, σύμφωνα με τη Στατιστική, ότι στο τέλος της λήξης της θητείας του το 2027 θα καταφέρει να προσθέσει άλλα 83 δισεκατομμύρια και ίσως να το ξεπεράσει.

Η Κυβέρνηση επιχαίρει για την πρόωρη εξόφληση των δανείων ύψους 15,7 δισεκατομμυρίων, κάνοντας χρήση του περιβόητου μαξιλαριού των 37 δισεκατομμυρίων του 2018 και των ταμειακών διαθεσίμων. Η Ελλάδα θα χρησιμοποιήσει τα 5 δισεκατομμύρια ευρώ από τα 15,7 δισεκατομμύρια για την πρόωρη αποπληρωμή μέρους των διακρατικών δανείων του πρώτου μνημονίου ύψους 7,93 δισεκατομμυρίων ευρώ. Τα υπόλοιπα 2,93 δισεκατομμύρια ευρώ θα προέλθουν από τα ταμειακά διαθέσιμα. Η Ελλάδα θα χρησιμοποιήσει το εναπομείναν μαξιλάρι του δημοσίου τομέα, δηλαδή 10,7 δισεκατομμύρια ευρώ, για την πρόωρη αποπληρωμή ισόποσων δανείων των μνημονίων σε δύο δόσεις, το 2025 και το 2026. Με άλλα λόγια, στεγνώνουν τα δημόσια ταμεία για να καλλιεργήσει το φιλοευρωπαϊκό προφίλ του ο Πρωθυπουργός.

Βάσει των δεδομένων που παρουσιάζει ο Οργανισμός Διαχείρισης Δημοσίου Χρέους, οι φορείς της γενικής κυβέρνησης, δηλαδή τα ασφαλιστικά ταμεία και οι Οργανισμοί Άσκησης Κοινωνικής Πολιτικής, φέρονται να διαθέτουν συνολικά ταμειακά διαθέσιμα 99,7 δισεκατομμύρια ευρώ.

Ωστόσο, αξιότιμοι συνάδελφοι, κανείς αρμόδιος Υπουργός δεν διευκρινίζει ποιοι είναι οι δημόσιοι οργανισμοί που έχουν -αν έχουν- στους κουμπαράδες τους αυτά τα εξωπραγματικά ταμειακά διαθέσιμα, ενώ παραμένει μέχρι και σήμερα αναπάντητη η σχετική ερώτηση του πρώην μέλους της Νέας Δημοκρατίας και νυν Ανεξάρτητου Βουλευτή Μάριου Σαλμά.

Ενώ βιάζεται η Κυβέρνηση να προπληρώσει τους δανειστές μας, σήμερα το δημόσιο παραμένει ο νούμερο «1» στρατηγικός κακοπληρωτής. Στα 3,5 δισεκατομμύρια ευρώ αυξήθηκαν οι οφειλές του ελληνικού δημοσίου προς τους ιδιώτες και τους φορολογούμενους τον Οκτώβριο, σύμφωνα με τα στοιχεία του Γενικού Λογιστηρίου. Ειδικότερα, οι οφειλές σε ιδιώτες προμηθευτές ανήλθαν σε 2,8 δισεκατομμύρια ευρώ, ενώ οι εκκρεμείς επιστροφές φόρων έφτασαν στα 682 εκατομμύρια ευρώ, για να διαμορφωθεί το συνολικό χρέος στα 3,5 δισεκατομμύρια ευρώ.

Σύμφωνα με την ΕΛΣΤΑΤ, έχουμε αύξηση 11,5% στο έλλειμμα του εμπορικού ισοζυγίου της χώρας τον Οκτώβριο. Το αρνητικό εμπορικό ισοζύγιο είναι ο μόνος δείκτης που μπορεί να αξιολογήσει το παρόν και το μέλλον της ελληνικής οικονομίας, ενώ το χρέος των ιδιωτών και των επιχειρήσεων ανέρχεται πλέον σε 350 δισεκατομμύρια στις τράπεζες και στους servicers στο δημόσιο και στα ασφαλιστικά ταμεία.

Με βάση τις ανακοινώσεις της ΑΑΔΕ οι ληξιπρόθεσμες οφειλές ποσών προσώπων και επιχειρήσεων ανέρχονται στο ποσό των 107,3 δισεκατομμυρίων ευρώ. Ωστόσο, το Ελεγκτικό Συνέδριο αποκαλύπτει πως υπάρχει και ένα κρυφό χρέος στα τελωνεία. Συγκεκριμένα, το Ελεγκτικό Συνέδριο αποκαλύπτει πως στις 31 Δεκεμβρίου 2023 οι ληξιπρόθεσμες απαιτήσεις τελωνείων από φόρους, δασμούς και πρόστιμα ανήλθαν στο ποσό των 6,5 δισεκατομμυρίων ευρώ. Έτσι, το συνολικό ιδιωτικό χρέος στο δημόσιο πλησιάζει τα 114 δισεκατομμύρια ευρώ. Και θα πρέπει να δούμε πώς πηγαίνουν οι ρυθμίσεις, όπως ακριβώς έχετε διαμορφώσει αυτό το νομοθετικό πλαίσιο με τα funds και με τους servicers.

Η καταγραφή και η αξιολόγηση των πραγματικών δεδομένων, λοιπόν, είναι ότι ένας στους δύο χάνει τις ρυθμίσεις του με τους servicers με το δημόσιο και με τον ΕΦΚΑ, ενώ χάνεται το 45% των ρυθμίσεων του εξωδικαστικού μηχανισμού.

Είναι βέβαιον, λοιπόν, ότι στο ΑΕΠ του 2025 η ατμομηχανή της οικονομίας μας θα είναι οι πλειστηριασμοί. Αυτή είναι η πραγματικότητα.

Οι έμμεσοι φόροι, παράλληλα, ξεπέρασαν για πρώτη φορά στην ιστορία τους τους άμεσους φόρους. Η Ελλάδα έχει από τους υψηλότερους συντελεστές ΦΠΑ στην Ευρώπη, την τρίτη ακριβότερη βενζίνη στην Ευρωπαϊκή Ένωση λόγω φόρων και είναι στην τρίτη θέση στην έμμεση φορολογία ανάμεσα στις χώρες του ΟΟΣΑ.

Από πού, λοιπόν, δικαιολογείται η αισιοδοξία, από τη στιγμή που η ανάπτυξη δεν προβλέπεται να υπερβεί το 2,6%; Προφανώς, η ακρίβεια διατηρείται, από τη στιγμή που οι φόροι κατανάλωσης είναι αναλογικοί, αυξάνονται δηλαδή ανάλογα με την αύξηση των τιμών, ως έγκλημα εκ προθέσεως τελούμενο.

Η Κυβέρνηση έχει πλήρη επίγνωση του τι πράττει, όχι μόνον δεν μειώνει τους φόρους κατανάλωσης για να επιβάλει τη μείωση των τιμών, αλλά προσδοκά στην αύξηση των τελευταίων, για να γεμίσει τα κρατικά ταμεία που, δυστυχώς, ελάχιστα ανταποδοτικά λειτουργούν για τον μέσο πολίτη.

Η ανεργία στη χώρα μας είναι πλέον στην τρίτη θέση μεταξύ των τριάντα οκτώ χωρών του Οργανισμού για την Οικονομική Ανάπτυξη και Συνεργασία, όσον αφορά το ύψος της ανεργίας τον Οκτώβριο του 2024.

Παράλληλα, έχουμε μείωση των εσόδων από τον τουρισμό. Ο τουρισμός που θεωρητικά είναι η βαριά βιομηχανία της πατρίδας μας ασθενεί. Εκατοντάδες ξενοδοχεία όλων των κατηγοριών καθημερινά στους πλειστηριασμούς. Αρκεί να ανατρέξετε στην πλατφόρμα e-Auction, όπου εκεί διενεργούνται οι πλειστηριασμοί και θα δείτε ποια είναι η πραγματικότητα. Πωλούνται ταυτόχρονα τουριστικές επιχειρήσεις σε όλη την επικράτεια, ακόμα και στις Κυκλάδες, ακόμα και στην Αθηναϊκή Ριβιέρα. Και όπως διαβάζουμε στον Τύπο σε διαπραγματεύσεις βρίσκεται ακόμα και η ναυαρχίδα του ξενοδοχειακού τουρισμού, το «Costa Navarino».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα απλώς την ανοχή σας.

Για τις συναλλαγές στις τράπεζες έχουν ειπωθεί πάρα πολλά και από τους συναδέλφους. Απλώς θέλω να επισημάνω για τις τράπεζες ότι η ποινική ασυλία και το ακαταδίωκτο των τραπεζιτών για όλα τα οικονομικά αδικήματα που διαπράττουν κατά τη διάρκεια της θητείας τους και η φορολογική ασυλία των τραπεζών το μόνο που διασφαλίζει είναι την ευημερία των μετόχων και κατοχυρώνει την ασυδοσία τους.

Και εδώ θέλω την προσοχή σας, συνάδελφοι.

**ΠΡΟΕΔΡΕΥΩΝ (Γεώργιος Γεωργαντάς):** Και με αυτό ολοκληρώστε, παρακαλώ.

**ΠΑΥΛΟΣ ΣΑΡΑΚΗΣ:** Κύριε Πρόεδρε, οι Ανεξάρτητοι μιλάνε λίγο, δώστε μου λίγο χρόνο.

Η προαναγγελθείσα μείωση, αυτή που διαβάζουμε ότι έρχεται αύριο από τον Πρωθυπουργό, των προμηθειών συναλλαγών το 2025 δεν είναι αποτέλεσμα μιας κυβερνητικής παρέμβασης και του Πρωθυπουργού, αλλά οφείλεται αποκλειστικά στην ενσωμάτωση στο Εθνικό μας Δίκαιο της σχετικής οδηγίας 886, η οποία εξεδόθη στις 13 Μαρτίου του 2024. Στο άρθρο 5β της οδηγίας αναφέρεται ρητά και ξεκάθαρα ότι από το 2025 οφείλει η πατρίδα μας να συμμορφωθεί και να κοστίζουν τα εμβάσματα ανάλογα με τις επιταγές της Ευρωπαϊκής Ένωσης και να υπάρξει σύγκλιση στις προμήθειες, όπως στις υπόλοιπες τράπεζες των ευρωπαϊκών χωρών.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, ολοκληρώστε, κύριε συνάδελφε.

**ΠΑΥΛΟΣ ΣΑΡΑΚΗΣ:** Κλείνω, κύριε Πρόεδρε.

Η απειλή για αύξηση του ΕΝΦΙΑ στα κλειστά ακίνητα των τραπεζών είναι ακόμα ένα επικοινωνιακό πυροτέχνημα, αφού τα ακίνητα των πλειστηριασμών δεν καταλήγουν στις ίδιες τις τράπεζες, αλλά στα funds που ελέγχουν τα κόκκινα δάνεια και τις θυγατρικές τους εταιρείες της «Real Estate One». Τι λέει ο νόμος για αυτές τις εταιρείες τις θυγατρικές που έχουν τα ακίνητα στην κατοχή τους; Ότι απαλλάσσονται του ΕΝΦΙΑ. Άρα, λοιπόν, η τυχόν επιβολή ΕΝΦΙΑ στα ακίνητα των τραπεζών είναι ένα γράμμα κενό, άλλο ένα πυροτέχνημα της Κυβέρνησης.

Κυρίες και κύριοι συνάδελφοι, οι τράπεζες αυτή τη στιγμή…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, πάνω από δέκα λεπτά δεν θα επιτρέψω σε κανέναν να μιλήσει.

**ΠΑΥΛΟΣ ΣΑΡΑΚΗΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε λίγο, κάποιοι μίλησαν επτά λεπτά.

**ΠΑΥΛΟΣ ΣΑΡΑΚΗΣ:** Ναι.

**ΠΡΟΕΔΡΕΥΩΝ (Γεώργιος Γεωργαντάς):** Αυτούς που μίλησαν επτά λεπτά να τους σεβαστούμε;

**ΠΑΥΛΟΣ ΣΑΡΑΚΗΣ:** Κάποιοι έχουν μιλήσει και παραπάνω. Κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Πρέπει να τους σεβαστούμε. Υπάρχει ένας Κανονισμός, υπάρχει μια μεγάλη ανοχή από το Προεδρείο, από ό,τι βλέπετε, αλλά υπέρβαση αυτής της ανοχής δεν μπορεί να γίνεται. Μια φράση, παρακαλώ, για να κλείσετε, μία φράση!

**ΠΑΥΛΟΣ ΣΑΡΑΚΗΣ:** Όχι, κύριε Πρόεδρε, αυτό δεν είναι δημοκρατία!

**ΠΡΟΕΔΡΕΥΩΝ (Γεώργιος Γεωργαντάς):** Ακούστε, δημοκρατία είναι να τηρούμε τους κανόνες. Ξέρετε, η δημοκρατία μας υπάρχει με τον σεβασμό των κανόνων.

**ΠΑΥΛΟΣ ΣΑΡΑΚΗΣ:** Εμείς σεβόμαστε τον χρόνο…

**ΠΡΟΕΔΡΕΥΩΝ (Γεώργιος Γεωργαντάς):** Ωραία, ο κανόνας δεν είναι επτά λεπτά και εσείς μιλήσατε δέκα;

**ΠΑΥΛΟΣ ΣΑΡΑΚΗΣ:**... αλλά κι εσείς θα πρέπει να σεβαστείτε ότι οι Ανεξάρτητοι Βουλευτές έχουν περιορισμένα δικαιώματα από τον Κανονισμό της Βουλής. Μας δίνετε, λοιπόν, μία ευκαιρία να τοποθετηθούμε επί της κορυφαίας διαδικασίας του προϋπολογισμού…

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως, όπως όλοι οι υπόλοιποι Βουλευτές.

**ΠΑΥΛΟΣ ΣΑΡΑΚΗΣ:** …και με διακόπτετε συνεχώς.

Έχετε κάποιο προσωπικό πρόβλημα μαζί μου; Έχετε πρόβλημα μαζί μου…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σαράκη, δεν έχω αφήσει κανέναν Βουλευτή, όπως νομίζω και κανείς από το Προεδρείο, να μιλήσει πάνω από δέκα λεπτά. Καταλαβαίνετε τώρα τι κουβεντιάζουμε; Ότι ενώ δικαιούστε επτά λεπτά από τον Κανονισμό, θέλετε να μιλήσετε πόσο; Για να γνωρίζω!

**ΠΑΥΛΟΣ ΣΑΡΑΚΗΣ:** Την τελευταία φράση μόνο στους γονείς μου δίνω το δικαίωμα να μου την πουν.

**ΠΡΟΕΔΡΕΥΩΝ (Γεώργιος Γεωργαντάς):** Πόσα λεπτά θέλετε να μιλήσετε, κύριε Σαράκη;

**ΠΑΥΛΟΣ ΣΑΡΑΚΗΣ:** Την τελευταία φράση μόνο στους γονείς μου!

Κυρίες και κύριοι συνάδελφοι…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σαράκη, ολοκληρώστε με μια κουβέντα, παρακαλώ πολύ!

**ΠΑΥΛΟΣ ΣΑΡΑΚΗΣ:** Ναι, κύριε Πρόεδρε, ναι! Δεν έχασε η Βενετιά βελόνι!

**ΠΡΟΕΔΡΕΥΩΝ (Γεώργιος Γεωργαντάς):** Δουλειά μου είναι να τηρώ τον Κανονισμό. Και ξέρετε ότι το κάνω με μεγάλη ανοχή.

**ΠΑΥΛΟΣ ΣΑΡΑΚΗΣ:** Πάνω απ’ όλα η δημοκρατία!

Οι τράπεζες, λοιπόν, ενώ διαπράττουν ασυδοσία, σήμερα μοιράζουν μέρισμα στους μετόχους τους, κάτι που είναι πρόσκληση.

Κυρίες και κύριοι συνάδελφοι, η ελληνική κοινωνία φτωχοποιείται και οδηγείται σε ψυχολογικά αδιέξοδα. Ευημερεί και πάλι η ολιγαρχία μέσω των καρτέλ και της πολιτικής των απευθείας αναθέσεων δισεκατομμυρίων για έργα και υπηρεσίες. Η κοινωνία δεν βλέπει φως και μεγάλη μερίδα αυτής επιβιώνει από την παραοικονομία και τη διαφθορά. Βλέπουμε τα φαινόμενα στην Αστυνομία, στην Πολεοδομία, στην εφορία. Η διαφθορά έχει πλέον μορφή πανδημίας με υπερκομματικούς φορείς μετάδοσης.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σαράκη, παρακαλώ!

**ΠΑΥΛΟΣ ΣΑΡΑΚΗΣ:** Οφείλουμε, όμως, να αναγνωρίσουμε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σαράκη, παρακαλώ!

**ΠΑΥΛΟΣ ΣΑΡΑΚΗΣ:** Τελειώνω, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σαράκη, παρακαλώ τελειώσατε! Τελειώσατε, κύριε Σαράκη!

**ΠΑΥΛΟΣ ΣΑΡΑΚΗΣ:** Είναι η τελευταία παράγραφος, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Λυπάμαι πάρα πολύ! Καμμία ασέβεια προς το Προεδρείο και τον Κανονισμό. Όχι προς το Προεδρείο, αλλά προς τον Κανονισμό!

**ΠΑΥΛΟΣ ΣΑΡΑΚΗΣ:** Δεν είναι ασέβεια, κύριε Πρόεδρε. Ασέβεια…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΠΑΥΛΟΣ ΣΑΡΑΚΗΣ:** Οφείλουμε, όμως, να αναγνωρίσουμε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σαράκη, δεν ακούγεστε! Να μη γράφεται τίποτα στα Πρακτικά. Φέρνετε σε δύσκολη θέση το Προεδρείο άνευ λόγου. Σας διέκοψα στα δέκα από τα επτά λεπτά! Παρακαλώ! Όλοι οι άλλοι κατέβηκαν στα εννέα λεπτά το περισσότερο. Παρακαλώ, κύριε Σαράκη!

**ΠΑΥΛΟΣ ΣΑΡΑΚΗΣ:** Να κλείσω;

**ΠΡΟΕΔΡΕΥΩΝ (Γεώργιος Γεωργαντάς):** Ναι, παρακαλώ, κύριε Σαράκη, κλείστε με μία κουβέντα.

**ΠΑΥΛΟΣ ΣΑΡΑΚΗΣ:** Οφείλουμε, όμως, να αναγνωρίσουμε και κάποια οικονομικά θαύματα της Κυβέρνησης…

**ΠΡΟΕΔΡΕΥΩΝ (Γεώργιος Γεωργαντάς):** Με μία κουβέντα, κύριε Σαράκη, όχι με standards. Πάλι με στοιχεία μιλάτε. Πείτε μόνο μία κουβέντα!

**ΠΑΥΛΟΣ ΣΑΡΑΚΗΣ:** Ε, τι να πω;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και γι’ αυτό καταψηφίζω τον προϋπολογισμό! Αυτό να πείτε!

**ΠΑΥΛΟΣ ΣΑΡΑΚΗΣ:** Θα ψηφίσω μόνο σε ό,τι αφορά τις αμυντικές δαπάνες και θα καταψηφίσω τον προϋπολογισμό και την οικονομική πολιτική της Κυβέρνησης, γιατί βλέπει τους λίγους και αδιαφορεί για το μέλλον των πολλών.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Σαράκη.

Τον λόγο έχει τώρα ο κ. Τσίμαρης από το ΠΑΣΟΚ-Κίνημα Αλλαγής και αμέσως μετά η Υπουργός Πολιτισμού κ. Μενδώνη.

**ΑΘΑΝΑΣΙΟΣ ΔΑΒΑΚΗΣ:** Και μετά, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Μετά θα μιλήσουν άλλοι δύο συνάδελφοι και μετά ο Υπουργός Υγείας κ. Γεωργιάδης.

Ορίστε, κύριε συνάδελφε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, βρισκόμαστε σήμερα ενώπιον ενός προϋπολογισμού-καθρέφτη της πολιτικής βούλησης της Κυβέρνησης. Την ώρα που οι συμπολίτες μας αγωνίζονται να αντιμετωπίσουν την ακρίβεια, αυτός ο προϋπολογισμός δείχνει μια ξεκάθαρη προτεραιότητα να εξυπηρετήσει τα μεγάλα συμφέροντα εις βάρος των πολλών.

Οι προϋπολογισμοί που έχετε καταθέσει από το 2019 μέχρι και σήμερα θα έχουν ένα κυρίαρχο χαρακτηριστικό, την ανισότητα. Σε μια περίοδο που η χώρα εξήλθε από τις σκληρές μεταρρυθμίσεις με μια δημοσιονομική επέκταση από τις μεγαλύτερες στην Ευρωπαϊκή Ένωση και με ένα Ταμείο Ανάκαμψης να τρέχει, η Κυβέρνηση επέλεξε μια πρόσκαιρη επιδοματική πολιτική για τους πολλούς και μεγάλα δώρα για τους λίγους και εκλεκτούς. Και το πιο οδυνηρό είναι ότι το μείγμα των πολιτικών σας οδήγησε σε γιγάντωση της φτώχειας, όπως αποδεικνύουν οι πρόσφατες εκθέσεις του ΟΟΣΑ με κεντρικό άξονα την ακρίβεια και το υπέρογκο κόστος ζωής.

Σύμφωνα με την EUROSTAT, η Ελλάδα είναι προτελευταία στην Ευρωπαϊκή Ένωση στο κατά κεφαλήν ΑΕΠ ως αγοραστική δύναμη. Η Κυβέρνηση επαίρεται για την αύξηση των εσόδων. Τα συνολικά φορολογικά έσοδα αναμένεται να αυξηθούν με τριπλάσια ταχύτητα σε σχέση με την αύξηση του εθνικού εισοδήματος, κάτι που αποδεικνύει τη φορομπηχτική σας πολιτική. Και παρά τη σημαντική αύξηση των εισπράξεων φορολογικών εσόδων, δεν υπάρχει καμμία ουσιώδης μείωση φορολογικών συντελεστών, αλλά και καμμία πρόθεση για τιμαριθμοποίηση των κλιμακίων του φόρου εισοδήματος, προκειμένου να περιοριστεί η αφαίμαξη εισοδημάτων των εργαζομένων.

Αποκρύπτεται πως η σχέση έμμεσων άμεσων φόρων αγγίζει το 1,63 προς 1, όταν στην Ευρωπαϊκή Ένωση είναι 1 προς 1 με τα οριστικά στοιχεία του ΟΟΣΑ για το 2022 να φέρνουν στο φως τη θλιβερή πρωτιά της χώρας στους έμμεσους φόρους. Τα κέρδη των επιχειρήσεων, των τραπεζών και οι αξίες των ακινήτων έχουν φτάσει στα επίπεδα της προ μνημονίων εποχής, την ίδια στιγμή που οι μισθοί και οι συντάξεις υπολείπονται κατά πολύ από τα επίπεδα εκείνα της περιόδου.

Τι κάνετε για τους συνταξιούχους; Το 2015 ο ΣΥΡΙΖΑ αύξησε τις ασφαλιστικές εισφορές υγείας στο 6% για την κύρια σύνταξη και επέβαλε στην επικουρική 4%, με συνέπεια τη μετακύλιση μέρους της χρηματοδότησης του ΕΟΠΥΥ στους συνταξιούχους. Τότε ζητούσατε να αρθεί αυτό το άδικο μέτρο. Εμείς στο ΠΑΣΟΚ εξακολουθούμε να το ζητάμε. Τι έχετε κάνει γι’ αυτούς; Από τη μια πλευρά διατηρούμε τις αυξημένες ασφαλιστικές εισφορές υγείας των συνταξιούχων και από την άλλη, καλούνται αυτοί και οι υπόλοιποι πολίτες να καλύψουν με μεγαλύτερες δαπάνες τη συμμετοχή ή και εξ ολοκλήρου την προμήθεια των φαρμάκων τους.

Οι ιδιωτικές δαπάνες υγείας ανέρχονται πάνω από το 30% της συνολικής δαπάνης των νοικοκυριών καλύπτοντας την πρώτη θέση σε όλη την Ευρώπη, ενώ είναι διπλάσιες του μέσου όρου. Η καθολική δωρεάν δημόσια παροχή υπηρεσιών υγείας δεν εκπληρώνεται το 2025.

Η αύξηση στη χρηματοδότηση του κρατικού προϋπολογισμού για την υγεία ανέρχεται στα 938 εκατομμύρια ευρώ. Ας δούμε, όμως, πού θα πάει αυτή η αύξηση. Η μεγαλύτερη κατηγορία δαπανών αφορά την ενδονοσοκομειακή περίθαλψη, τα φάρμακα και τα ιατρικά βοηθήματα, περίπου 5,5 δισεκατομμύρια, ενώ λιγότερο από το 1/4 των πόρων διοχετεύονται στην πρωτοβάθμια φροντίδα υγείας, στη δημόσια υγεία και την επείγουσα εξωνοσοκομειακή φροντίδα. Αυτό σημαίνει ότι οι πολυδιαφημιζόμενες μεταρρυθμίσεις σας για την πρωτοβάθμια φροντίδα υγείας αποδεικνύονται τελείως ανεπαρκείς να εξισορροπήσουν το σύστημα και να ανταποκριθούν στις πραγματικές ανάγκες των πολιτών.

Για τον ΕΟΠΥΥ δίνετε 47% αυτής της αύξησης, λόγω των απωλειών που θα είχε από τη μείωση κατά 1% στις ασφαλιστικές εισφορές του κλάδου υγείας που κατανέμονται ως εξής: 0,5% στους εργαζόμενους και 0,5% στις εργοδοτικές εισφορές. Ουσιαστικά, δηλαδή, οι εργαζόμενοι μέσω της φορολογίας τους, απ’ όπου και κατά κύριο λόγο συγκεντρώνονται τα έσοδα του κρατικού προϋπολογισμού, θα πληρώσουν και τη δική τους εισφορά και αυτή των εργοδοτών. Έτσι, αυτό το 0,5% που θα δουν ως αύξηση θα μετατραπεί μέσω της άμεσης και έμμεσης φορολογίας σε 1%. Άρα, τους δίνετε ένα και παίρνετε δύο.

Επιπλέον, οι αυξήσεις αυτές που έρχονται στον προϋπολογισμό για την υγεία θα κατανεμηθούν σε προηγούμενες απλήρωτες υποχρεώσεις των δημοσίων μονάδων υγείας. Αναμένουμε ακόμα το πόρισμα του Ευρωπαϊκού Δικαστηρίου για το 1,3 δισ. που χρωστούν τα νοσοκομεία στα αναλώσιμα και όχι στην κάλυψη αναγκών, καθώς και στα λειτουργικά έξοδα των δημοσίων μονάδων υγείας.

Οι προσλήψεις μόνιμου προσωπικού ακόμα και να επιτευχθεί ο στόχος του προϋπολογισμού του 2025 θα οδηγήσουν σε οριακή κάλυψη των οργανικών θέσεων, αυτών του 2022, δηλαδή ελλειμματικά ισοζύγια και στο στελεχιακό δυναμικό, όπου οι προσλήψεις θα αφορούν κυρίως και ανακύκλωση προσωπικού. Απλά αυτοί που έχουν συμβάσεις θα γίνουν μόνιμοι.

Η κατάσταση θα επιδεινωθεί και θα συνεχιστεί η πολιτική της κινητικότητας των υγειονομικών, της αξιοποίησης των ιδιωτών γιατρών, της παράτασης του εργάσιμου βίου και της αξιοποίησης συνταξιούχων, των διπλοβαρδιών των νοσηλευτών, της υπερεφημέρευσης των γιατρών, όλα τα αρνητικά δηλαδή που έχουμε δει, με αποτέλεσμα να έχουμε αρνητικά αποτελέσματα για την ποιότητα και την ασφάλεια των υπηρεσιών προς τους ασθενείς, αλλά και για τους όρους εργασίας των υγειονομικών. Πρόκειται, δηλαδή, για όλα αυτά που δημιουργούν τους όρους αποτροπής και όχι προσέλκυσης στο ΕΣΥ.

Αναμένουμε να δούμε πότε θα εισάγετε προς νομοθέτηση την ένταξη των νοσηλευτών των πληρωμάτων του ΕΚΑΒ στα βαρέα και ανθυγιεινά, μετά την τελευταία κατάθεση τροπολογίας από το ΠΑΣΟΚ. Ελπίζουμε να είναι εξίσου γρήγορη, όπως και η εναλλαγή των ΚΥΑ, για τον ορισμό προσωρινής διοίκησης του ΕΟΠΑΕ, όπου μέσα σε σαράντα οκτώ ώρες παραιτήθηκε -ή «παραιτήσατε»;- ο πρώτος διορισμένος διοικητής για να διορίσετε τον κ. Θεοχάρη. Εγείρονται πολλά ερωτηματικά σε αυτή τη διαδικασία και θα παρακολουθούμε τις εξελίξεις πολύ στενά γι’ αυτό το συμβάν, όπως και τη λειτουργία του οργανισμού.

Είστε η Κυβέρνηση των ετεροχρονισμένων αντιδράσεων, των αβίαστων υποσχέσεων και των τελικώς ελάχιστων πράξεων. Στην Ήπειρο, στα Γιάννενα, εξαιτίας της πολιτικής σας αβλεψίας, λιμνάζουν εδώ και χρόνια έργα, όπως η οριοθέτηση της λίμνης Παμβώτιδας και η έκδοση του σχετικού προεδρικού διατάγματος, έργο που θα αναβαθμίσει περιβαλλοντικά την περιοχή και θα οριοθετήσει δομημένα σε θεσμικό πλαίσιο την οικονομική δραστηριότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

Λιμνάζουν τα διαχειριστικά σχέδια βόσκησης που αφορούν στο σύνολο την ελληνική επικράτεια και το πρόστιμο από την Ευρωπαϊκή Ένωση είναι προ των πυλών. Λιμνάζει η επέκταση του δικτύου υψηλής ταχύτητας δεδομένων και συνδεσιμότητας, σε μια περιοχή που πλέον φιλοδοξεί να καθιερωθεί ως κόμβος υψηλής τεχνολογίας της νότιας Ευρώπης, μετά και την εγκατάσταση σημαντικών εταιρειών ψηφιακής καινοτομίας.

Από το 2019 έως και σήμερα δεν έχετε να επιδείξετε ούτε ένα έργο με τη σφραγίδα σας, από τη μελέτη έως την υλοποίησή του. Μόνο δυσμενείς για τη χώρα συμφωνίες παραχώρησης οικονομικών υποδομών, όπως η Εγνατία και το λιμάνι της Ηγουμενίτσας, που θα πληρώνουν ακριβά οι πολίτες.

Κυρίες και κύριοι της Κυβέρνησης, ανάπτυξη υπάρχει όταν ευημερούν οι άνθρωποι και όχι μόνο οι αριθμοί. Υπάρχει τρόπος, όταν υπάρχει πολιτική βούληση. Εμείς θα αγωνιστούμε για τον άλλον δρόμο, να αλλάξουμε μια καθεστωτική νοοτροπία που κρατάει τη χώρα μας πίσω, μια πελατειακή πολιτική. Η δημοκρατία στηρίζεται στον λαό, στη συμμετοχή, στην κοινωνική δικαιοσύνη. Αυτή είναι η δύναμή της. Και η δική μας δύναμη, από ιδρύσεως του κινήματος μας, είναι οι πολίτες και η εξυπηρέτηση των αναγκών τους.

Ο προϋπολογισμός σας δεν επιλύει τις κοινωνικές αδικίες και δεν επιλύει τις υπάρχουσες ανισότητες. Γι’ αυτό θα τον καταψηφίσουμε.

Ευχαριστώ.

(Χειροκροτήματα από την πτέρυγα του ΠΑΣΟΚ – Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Νέου Μαρμαρά Χαλκιδικής.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η Υπουργός Πολιτισμού, η κ. Μενδώνη.

Παρακαλώ, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η προχθεσινή αναβάθμιση της πιστοληπτικής ικανότητας της χώρας, αλλά και η χθεσινή απόδοση των ελληνικών ομολόγων δηλώνουν, για μια ακόμη φορά, ότι η πατρίδα μας έχει ξεπεράσει τις απώλειες διαδοχικών κρίσεων, ότι σημειώνει αξιοσημείωτες επιδόσεις στα κύρια οικονομικά μεγέθη και προωθεί με ευθύνη και αυτοπεποίθηση το μεγάλο στοίχημα του μετασχηματισμού του οικονομικού μας προτύπου.

Σε αυτήν την πραγματικά εθνική προσπάθεια, που κοιτάζει βαθιά στο μέλλον, καθοριστική συμβολή έχει ο πολιτισμός. Ο πολιτισμός και οι υπηρεσίες του δεν είναι απλοί δέκτες πιστώσεων. Αντιθέτως, ο πολιτισμός είναι φορέας αυτοτελούς και εγγενούς αναπτυξιακής δυναμικής, αποτελώντας σημαντικό δίαυλο μεγέθυνσης και ακριβοδίκαιης ανακατανομής του εθνικού πλούτου, μήτρα απασχόλησης και κατά συνέπεια, μηχανισμός βελτίωσης της ποιότητας ζωής των πολιτών και ανοδικής κοινωνικής κινητικότητας.

Σήμερα, με ευρωπαϊκούς, κυρίως, πόρους του ΕΣΠΑ και του Ταμείου Ανάκαμψης, το Υπουργείο Πολιτισμού υλοποιεί το μεγαλύτερο πρόγραμμα έργων πολιτιστικών υποδομών και δράσεων, περισσότερα από οκτακόσια τριάντα έργα συνολικού προϋπολογισμού 1,25 δισεκατομμυρίων ευρώ. Μόνο από το Ταμείο Ανάκαμψης χρηματοδοτούνται διακόσια δεκατέσσερα έργα συνολικού προϋπολογισμού 610 εκατομμυρίων. Πρόκειται για τους περισσότερους πόρους που διέθετε ποτέ, για ανάλογο χρονικό διάστημα, το Υπουργείο Πολιτισμού και οι οποίοι αξιοποιούνται στο έπακρον. Έργα και δράσεις που καλύπτουν κάθε πτυχή του πολιτισμού, την πολιτιστική κληρονομιά όλων των μορφών και όλων των περιόδων, τη σύγχρονη δημιουργία, τον ψηφιακό μετασχηματισμό, στα οποία απασχολούνται χιλιάδες εργαζόμενοι όλων των ειδικοτήτων.

Αναφέρω ενδεικτικά ότι νωρίτερα σήμερα το πρωί εγκαινιάσαμε το ανακαινισμένο Αρχαιολογικό Μουσείο στο Αίγιο στην αποκατασταθείσα παλαιά αγορά της πόλης. Πρόκειται για το εικοστό έβδομο μουσείο, από το 2020 έως σήμερα, που το Υπουργείο Πολιτισμού αποδίδει στους πολίτες και στους επισκέπτες της χώρας μας, από την Εθνική Πινακοθήκη -για τα διακόσια χρόνια- έως το Μουσείο Αιγίου, είκοσι επτά μουσεία!

Η διασύνδεση του πολιτισμού με τις λοιπές παραγωγικές δραστηριότητες αποτέλεσε -και αποτελεί- βασικό άξονα των πολιτικών μας. Το έτος που κλείνει το Υπουργείο Πολιτισμού συνέχισε τα έργα αποκατάστασης και αναστήλωσης των μνημείων της Ακρόπολης, αλλά και της μετατροπής του πρώην βασιλικού κτήματος του Τατοΐου σε έναν υπερτοπικό πυρήνα αναψυχής και πολιτισμού, όπως και της μετασκευής του κτηρίου του παλαιού Σιλό στον Πειραιά, σε Εθνικό Μουσείο Εναλίων Αρχαιοτήτων. Πρόκειται για έργα που εξελίσσονται απρόσκοπτα, ώστε να παραδοθούν τηρουμένων των χρονοδιαγραμμάτων.

Στις θεσμικές τομές επισημαίνεται η σύσταση δύο νέων φορέων του Εθνικού Κέντρου Κινηματογράφου Οπτικοακουστικών Μέσων Και Δημιουργίας και του Ελληνικού Ιδρύματος Βιβλίου και Πολιτισμού. Οι δύο οργανισμοί λειτουργούν και σταδιακά ενισχύονται με προσωπικό και πόρους, προωθώντας την επαφή του ελληνικού κοινού με την εγχώρια παραγωγή στους αντίστοιχους τομείς και κυρίως ενισχύοντας την εξωστρέφειά τους και το άνοιγμά τους στο παγκόσμιο ακροατήριο.

Η θεσμοθέτηση νέου ενισχυμένου πλαισίου για τη διαφύλαξη και ανάδειξη της άυλης πολιτιστικής κληρονομιάς συνιστά πράξη με μεταρρυθμιστικό πρόσημο, καθώς συνδέεται με τον κίνδυνο που δημιουργεί στο άυλο πολιτιστικό απόθεμα η κλιματική αλλαγή, αλλά και με την αξιοποίησή του στη δημιουργία μιας νέας γενιάς επαγγελματιών χειροτεχνών και στην ενδυνάμωση ανάλογων μικρών επιχειρήσεων. Με τη στρατηγική αυτή, την οποία ήδη εφαρμόζουμε στο έργο «Ανασύσταση – Ανάπτυξη - Επαναπροσδιορισμό της ελληνικής χειροτεχνίας, ανάπτυξη δεξιοτήτων και αποκατάσταση κτηρίων για εκπαιδευτικές δομές χειροτεχνίας», που υλοποιεί το Υπουργείο Πολιτισμού με πόρους 10 εκατομμυρίων από το Ταμείο Ανάκαμψης, διασώζεται και αναδεικνύεται ο μοναδικός πλούτος της ελληνικής χειροτεχνίας ως στοιχείο άυλης πολιτιστικής κληρονομιάς, αλλά και ως δυναμικός τομέας, βασικός μοχλός οικονομικής ανάπτυξης, δημιουργώντας θέσεις εργασίας με την ανάπτυξη ολόκληρων αλυσίδων αξίας, από τη βιώσιμη προμήθεια πρώτων υλών και υλικών ως τις εξαγωγές.

Δεκάδες είναι οι δράσεις και τα έργα που αφορούν στην καθολική προσβασιμότητα στους αρχαιολογικούς χώρους, στα μνημεία, τα μουσεία, τους χώρους πολιτισμού, αλλά και στα ίδια τα πολιτιστικά άυλα αγαθά μέσω ειδικών προγραμμάτων, όπως αυτό για τις κινηματογραφικές ταινίες που υλοποιεί το Φεστιβάλ Κινηματογράφου Θεσσαλονίκης.

Οι ίσες ευκαιρίες και η εξασφάλιση καθολικής πρόσβασης όλων, ανεξαιρέτως, των ατόμων και των κοινωνικών ομάδων, βρίσκεται για την Κυβέρνηση στον πυρήνα της δημοκρατίας. Γι’ αυτό, άλλωστε, υπάρχει και το Εθνικό Σχέδιο, το οποίο υπηρετείται απολύτως από όλα τα υπουργεία.

Εκατοντάδες ήταν και το 2024 οι αρχαιότητες που επαναπατρίστηκαν, χάρη στη δυναμική και τεκμηριωμένη διεκδίκηση παρανόμως εξαχθέντων πολιτιστικών αγαθών, στην οποία αποδύεται συστηματικά και μεθοδικά το Υπουργείο τα τελευταία χρόνια. Με σύστημα και μέθοδο εργαζόμαστε πάντα για την επανένωση των γλυπτών του Παρθενώνα. Δεν μπορώ, βέβαια, να παραλείψω την απόδοση του μετρό Θεσσαλονίκης στους κατοίκους και στους επισκέπτες της πόλης, ενός εμβληματικού έργου, που αναβαθμίζει την ποιότητα ζωής των πολιτών και την ελκυστικότητα της πόλης, αλλά και ενός μείζονος έργου πολιτισμού.

Επισημαίνω δύο σημεία: Πρώτον, στο πλαίσιο του έργου διεξήχθη η μεγαλύτερη ανασκαφική έρευνα σωστικού χαρακτήρα που πραγματοποιήθηκε ποτέ στη χώρα.

Δεύτερον, η Θεσσαλονίκη διαθέτει σε διεθνές επίπεδο τον μεγαλύτερο αρχαιολογικό χώρο, τον μοναδικό θα έλεγα, ενταγμένο εντός μείζονος τεχνικού κοινωφελούς έργο.

Για το 2025, ο προϋπολογισμός του Υπουργείου Πολιτισμού ανέρχεται σε 575 εκατομμύρια ευρώ, πόροι που κατανέμονται ισόρροπα και αναλογικά στη συντήρηση και ανάδειξη της πολιτιστικής κληρονομιάς και στην ενθάρρυνση και στήριξη της σύγχρονης δημιουργίας.

Ιδιαίτερα αυξημένα είναι τα ποσά που αφορούν στις δημόσιες επενδύσεις. Προς σύγκριση: Πρόγραμμα Δημοσίων Επενδύσεων 2018: 27.985.000. 2019: 35.304.000. 2025: 318.000.000. Δεν χρειάζονται περαιτέρω σχόλια.

Επιπλέον αυτών, η πολιτική που εφαρμόζουμε στον Οργανισμό Διαχείρισης και Ανάπτυξης Πολιτιστικών Πόρων αυξάνει συνεχώς τα έσοδά του. Το αποτέλεσμα είναι η σταθερά αυξανόμενη συνεισφορά του ΟΔΑΠ στα έσοδα του Υπουργείου. Οι πόροι αυτοί ανατροφοδοτούν την αρχαιολογική υπηρεσία και υποστηρίζουν τους εποπτευόμενους πολιτιστικούς οργανισμούς μας.

Να προσθέσω ακόμα πολύ σημαντικά κεφάλαια, τα οποία ενισχύουν τον προϋπολογισμό του Υπουργείου, προερχόμενα από ιδιωτικές δωρεές. Πιστεύουμε απολύτως στη σύμπραξη του ιδιωτικού με τον δημόσιο τομέα.

Αναφέρω ενδεικτικά για το 2024 τα 10 εκατομμύρια ευρώ από την Ένωση Ελλήνων Εφοπλιστών για την αποκατάσταση των πληγέντων μνημείων στη Θεσσαλία και τα 40 εκατομμύρια ευρώ του ζεύγους Σπύρου και Ντόροθι Λάτση για την ολοκλήρωση περισσότερων από εκατόν είκοσι μελετών που απαιτεί το έργο της αποκατάστασης και επέκτασης του Εθνικού Αρχαιολογικού Μουσείου.

Πρόσφατες μελέτες για τη συμβολή του πολιτισμού στην εθνική οικονομία καταδεικνύουν ότι επενδύσεις ύψους 453 εκατομμυρίων ευρώ σε έργα και δράσεις που υλοποίησαν οι υπηρεσίες του Υπουργείου Πολιτισμού και οι εποπτευόμενοι φορείς του, με πόρους του ΕΣΠΑ 2014-2020, αποφέρουν συνολικά 1,56 δισεκατομμύρια ευρώ στην εθνική οικονομία, δηλαδή κάθε 1 ευρώ που επενδύεται επιστρέφει στο εθνικό εισόδημα 3,44 ευρώ. Αυτά τα μεγέθη είναι ενδεικτικά για τις έμμεσες και επαγωγικές επιπτώσεις του πολιτισμού στην οικονομία.

Οι αριθμοί που παρέθεσα δεν είναι απλά λογιστικά μεγέθη. Καταδεικνύουν τη συνέπεια με την οποία υπηρετούμε τα τελευταία πεντέμισι χρόνια ένα δυναμικό, λειτουργικό και αναπτυξιακό μοντέλο πολιτιστικής πολιτικής, με βάση την επιστημονική γνώση, τη μέγιστη και βέλτιστη αξιοποίηση των διαθέσιμων χρηματοδοτικών εργαλείων, καθώς και την ορθολογική αξιοποίηση των υφιστάμενων υλικών και ανθρώπινων πόρων, με στόχο την επίτευξη πολλαπλασιαστικού αποτελέσματος και οικονομίας κλίμακας.

Προτεραιότητά μας είναι η ανάπτυξη δημοσίων, ρεαλιστικών πολιτικών, με απτά και μετρήσιμα αποτελέσματα στην ποιότητα ζωής των πολιτών, στην πολιτιστική επιχειρηματικότητα, στην οικονομική ανάπτυξη. Η ανάδειξη του πολιτιστικού και δημιουργικού τομέα ως ολοκληρωμένου, βιώσιμου, αναπτυξιακού εργαλείου, που καλλιεργεί οικοσυστήματα επιχειρηματικότητας, συμβάλλοντας καθοριστικά στην κοινωνική συνοχή, αποτελεί τη σύνοψη των πολιτικών μας.

Πρωταγωνιστές στην προσπάθεια αυτή είναι οι δημιουργοί, οι καλλιτέχνες, οι επαγγελματίες του χώρου, οι εργαζόμενοι στο Υπουργείο Πολιτισμού και στους δημόσιους πολιτιστικούς φορείς, οι οποίοι συγκροτούν μία πλειοψηφία που εκφράζει την ισχυρή και δημιουργική Ελλάδα. Είναι αυτοί που διαμορφώνουν τη σύγχρονη πολιτιστική φυσιογνωμία της χώρας, αναδεικνύοντάς την σε παγκόσμια επικράτεια πολιτισμού.

Προχωρούμε, σε συνεργασία με το Υπουργείο Παιδείας, την ίδρυση της Ανώτατης Σχολής Παραστατικών Τεχνών, στην οποία εντάσσονται ως ισάριθμες δομές οι πέντε κρατικές καλλιτεχνικές σχολές. Στις θεσμικές πρωτοβουλίες που σχεδιάζουμε περιλαμβάνεται η δεύτερη φάση της λειτουργίας του Αρχαιολογικού Κτηματολογίου, η θεσμοθέτηση της πολιτιστικής συνταγογράφησης και ο εκσυγχρονισμός του πλαισίου που διέπει την Αρχαιολογική Υπηρεσία.

Συνεχίζουμε με αμείωτη ένταση τις μεγάλες παρεμβάσεις μας, όπως την περάτωση του Εθνικού Μουσείου Εναλίων Αρχαιοτήτων, την αναβάθμιση -κτηριακή και θεσμική- της Σχολής Μαρμαροτεχνίας στην Τήνο, του παλαιού Μουσείου στην Ακρόπολη των Αθηνών, τα βυζαντινά και οθωμανικά μνημεία της Θεσσαλονίκης, αλλά και την αναβάθμιση των υποδομών των φορέων του σύγχρονου πολιτισμού, του Κρατικού Ωδείου Θεσσαλονίκης, της Κρατικής Σχολής Ορχηστρικής Τέχνης, του REX, του Εθνικού Θεάτρου, καθώς και τον ψηφιακό μετασχηματισμό των πολιτιστικών οργανισμών μας, ώστε να εξασφαλιστεί η βιωσιμότητα και η ανταγωνιστικότητά τους στο μέλλον.

Το 2025 είναι σημαντικό για το Τατόι, καθώς ολοκληρώνονται οι μουσειακές υποδομές του. Στο «Αναπτυξιακό Πρόγραμμα Συμβάσεων Στρατηγικής Σημασίας» για το 2025 έχει ενταχθεί η ωρίμανση και η διενέργεια διαγωνισμού για τους χώρους εστίασης και φιλοξενίας στο κτήμα, δείγμα και αυτό του δρόμου που έχει διανυθεί, ώστε να βρισκόμαστε στο σημείο να προγραμματίζουμε την ανάπτυξη των ήπιων χρήσεων που θα πλαισιώνουν τις πολιτιστικές λειτουργίες, αλλά και του χαρακτήρα της ανάπλασης και της αποκατάστασης του χώρου ως αναπτυξιακού πόλου της Αττικής.

Η μνεία είναι ενδεικτική, καθώς σε κάθε γωνιά της χώρας βρίσκονται σε εξέλιξη δεκάδες έργα, χάρη στην αφοσίωση και την ικανότητα των υπηρεσιών μας. Επιγραμματικά περιορίζομαι να υπενθυμίσω ότι συνεχίζουμε να υπηρετούμε δύο μείζονες στόχους: την καθολική προσβασιμότητα στα πολιτιστικά αγαθά και τη θωράκιση της πολιτιστικής κληρονομιάς, υλικής και άυλης, από τις επιπτώσεις της κλιματικής αλλαγής. Εντός του 2025 ολοκληρώνουμε το Εθνικό Στρατηγικό Σχέδιο για την πρόληψη των επιπτώσεων της κλιματικής αλλαγής στο πολιτιστικό μας απόθεμα.

Κύριε Πρόεδρε, κυρίες και κύριοι Βουλευτές, ο πολιτισμός διαπερνά και επηρεάζει σχεδόν όλες τις πτυχές της κοινωνικής ζωής και της παραγωγικής δραστηριότητας. Διακρίνεται από ισχυρή κοινωνικοοικονομική δυναμική. Συνιστά εξέχον κοινωνικό αγαθό, αλλά και πολύτιμο αναπτυξιακό πόρο, που πρέπει να λαμβάνεται υπ’ όψιν οριζόντια στη χάραξη πολιτικών που είναι καθοριστικές για την κοινωνική συνοχή και την ανάπτυξη, ιδιαίτερα σήμερα που η μακροπρόθεσμη βιωσιμότητα και η αειφορία αποτελούν καίρια ζητούμενα.

Την κεντρική αυτή αντίληψη απηχεί το σύνολο των δημοσίων πολιτικών πολιτισμού που εφαρμόζουμε, αυτόν που υπηρετεί και ενισχύει ο προϋπολογισμός του 2025, τον οποίον σας καλώ, κυρίες και κύριοι Βουλευτές, να υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Τον λόγο τώρα θα πάρουν από τη Νέα Δημοκρατία ο κ. Δαβάκης και στη συνέχεια η κ. Μπακογιάννη και θα ακολουθήσει η ομιλία του Υπουργού Υγείας κ. Άδωνι Γεωργιάδη.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Πρόεδρε, είχα ζητήσει μία παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Θέλετε τώρα; Βεβαίως.

Κύριε Δαβάκη, ζητώ συγγνώμη, είναι μία παρέμβαση που πρέπει να γίνει στην ομιλία της κυρίας Υπουργού.

Ο κ. Ζαμπάρας, λοιπόν, Κοινοβουλευτικός Εκπρόσωπος του ΣΥΡΙΖΑ για παρέμβαση. Ζητώ και πάλι συγγνώμη, κύριε Δαβάκη, μπορείτε να περιμένετε.

Ορίστε, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, ακούσαμε την τοποθέτησή σας σε σχέση με τον προϋπολογισμό, μία άκρως, θα έλεγα, γενικόλογη τοποθέτηση, όπου διακρίναμε και πάρα πολλά «θα», πράγματα δηλαδή που πρόκειται να γίνουν, πράγματα τα οποία παραπέμπονται, κατά την άποψή μας, στις ελληνικές καλένδες.

Θα ήθελα, λοιπόν, να βάλω στη δημόσια κουβέντα κάποια συγκεκριμένα ζητήματα. Μιλήσατε για τα έργα που έχουν ενταχθεί στο Ταμείο Ανάκαμψης και Ανθεκτικότητας. Κατά την άποψή μας, το Ταμείο Ανάκαμψης και Ανθεκτικότητας αποτελούσε –βάζω αόριστο, γιατί χάθηκε η ευκαιρία για το τρένο αυτό- μια μεγάλη ευκαιρία για τη χώρα μας για να αλλάξουμε το παραγωγικό μοντέλο και να βγούμε μπροστά.

Πράγματι, το Υπουργείο Πολιτισμού έχει εντάξει αρκετά έργα στο Ταμείο Ανάκαμψης, διακόσια δεκατέσσερα έργα. Την ίδια στιγμή, όμως, κυρία Υπουργέ, από τον Μάρτιο του 2024, εβδομήντα ένα έργα που είναι ενταγμένα στο πρόγραμμα αυτό, προϋπολογισμού 210 εκατομμυρίων, έχουν μηδενική σχεδόν απορροφητικότητα, δηλαδή από 0 έως 1,6%. Άρα, το ζήτημα που μπαίνει δεν είναι μόνο η ένταξη των έργων στο Ταμείο Ανάπτυξης, αλλά οι ρυθμοί υλοποίησης, τα χρονοδιαγράμματα, που μοιραία για το συγκεκριμένο πρόγραμμα είναι στενά. Συνεπώς, θα πρέπει να μας δώσετε μία απάντηση τι γίνεται με την συγκεκριμένη στοχοθεσία που έχετε θέσει, σε σχέση με το πρόγραμμα.

Την ίδια στιγμή –και το λέω εμβόλιμα αυτό, γιατί έχει απόλυτη σημασία- έχουμε υποστελέχωση σήμερα και πάρα πολλά λειτουργικά κενά σε σημαντικές πολιτιστικές δομές. Στα πέντε μεγάλα μουσεία της χώρας, που έχετε μετατρέψει από νομικά πρόσωπα δημοσίου δικαίου σε νομικά πρόσωπα ιδιωτικού δικαίου, η υποστελέχωση και η υπολειτουργία κυριαρχεί. Έχουμε, επίσης, ΔΗΠΕΘΕ στη χώρα μας που εκπέμπουν σταθερά SOS, αποδεικνύοντας ότι δεν υπάρχει στρατηγικός σχεδιασμός -και σε αυτό θέλω να καταλήξω, κυρία Υπουργέ- για την περιφερειακή πολιτιστική ανάπτυξη.

Είναι προφανές, λοιπόν –και κλείνω- ότι η συζήτηση που αφορά τον πολιτισμό, κυρία Υπουργέ, δεν μπορεί να αντιμετωπίζεται -κι αυτό κάνετε κι αυτό αποτυπώθηκε και στη σημερινή σας τοποθέτηση- σε μία λογική κόστους-οφέλους. Αυτή είναι η λογική που κυριαρχεί, δυστυχώς –θα έλεγα εγώ- και για το ζήτημα του πολιτισμού και ειδικά όταν μιλάμε για μια χώρα σαν την Ελλάδα. Μιλάτε δηλαδή περισσότερο με μία αντίληψη οικονομικού περιεχομένου και όχι πολιτιστικού περιεχομένου, που είναι κρίσιμο στοιχείο για τη χώρα μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Υπουργέ, έχετε τον λόγο για την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κύριε Βουλευτά, ευχαριστώ για την παρατήρηση, αλλά φαίνεται ότι έχετε μείνει λίγο πίσω στην πληροφόρηση. Έχουν ενταχθεί –όπως είπα και εγώ, το είπατε κι εσείς- διακόσια δεκατέσσερα έργα. Λέτε ότι τον Μάρτιο κάποια από αυτά τα έργα –εβδομήντα ένα σημείωσα- δεν είχαν απορροφητικότητα. Από τον Μάρτιο μέχρι σήμερα έχει μεσολαβήσει ένα μεγάλο χρονικό διάστημα για ένα τέτοιο πρόγραμμα, όπως είναι το Ταμείο Ανάκαμψης.

Το Υπουργείο Πολιτισμού ξεπερνά τον στόχο που έχει τεθεί από το Υπουργείο Οικονομίας και Οικονομικών για το 2024. Είχε τεθεί ένα πλαφόν 107 εκατομμυρίων, το ξεπερνούμε κατά πολύ.

Μην ανησυχείτε. Καμμία παρέμβασή μας δεν είναι στο «θα», διότι όλο μας το πρόγραμμα είναι κοστολογημένο, με συγκεκριμένες παρεμβάσεις …

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Το ποσοστό απορροφητικότητας;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ζαμπάρα, ακούστηκε η ερώτηση. Να ακουστεί η απάντηση.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Με συγκεκριμένες παρεμβάσεις και με συγκεκριμένα χρονοδιαγράμματα, τα οποία τηρούνται. Στο τέλος του 2025, όταν θα ολοκληρώνεται το Ταμείο Ανάκαμψης, τότε λυπάμαι, διότι δεν θα έχετε να πείτε τίποτε για τα έργα πολιτισμού, διότι όλα θα έχουν ολοκληρωθεί εμπρόθεσμα. Έχουν γνώση οι φύλακες. Αυτό είναι το ένα.

**ΘΕΟΦΙΛΟΣ ΞΑΝΘΟΠΟΥΛΟΣ:** Μακάρι, κυρία Υπουργέ. Εδώ θα είμαστε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Το ευχόμαστε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Δεύτερον, για να φανεί η ελλιπής πληροφόρηση που έχετε, είπατε μόλις ότι τα πέντε μουσεία από νομικά πρόσωπα δημοσίου δικαίου μετετράπησαν σε νομικά πρόσωπα ιδιωτικού δικαίου. Πλανάσθε πλάνην οικτράν. Τα πέντε μουσεία ήταν δημόσιες υπηρεσίες του Υπουργείου Πολιτισμού επιπέδου διεύθυνσης και έγιναν νομικά πρόσωπα δημοσίου δικαίου. Όταν λοιπόν αγνοείτε το βασικό στάτους, αφήστε τις συζητήσεις για επιμέρους ζητήματα. Τα αγνοείτε και αυτά.

**ΘΕΟΦΙΛΟΣ ΞΑΝΘΟΠΟΥΛΟΣ:** Υπάρχει υποστελέχωση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Ξανθόπουλε!

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν είναι έτσι, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Όχι, κύριε Ξανθόπουλε. Θα πάρει τον λόγο ο Κοινοβουλευτικός σας Εκπρόσωπος για την τελευταία του παρέμβαση, αν θέλει. Τέλος. Παρακαλώ, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν μπορεί να ρωτάμε …

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ξανθόπουλε, παρακαλώ!

Κυρία Υπουργέ, συνεχίστε.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Τα ΔΗΠΕΘΕ το 2024 έλαβαν από το Υπουργείο Πολιτισμού τη μεγαλύτερη επιχορήγηση που έχουν λάβει τα τελευταία χρόνια, ακριβώς γιατί μας ενδιαφέρει να τα ενισχύσουμε, επομένως αυτά τα οποία λέτε δεν τεκμαίρονται από πουθενά.

Τέλος, θα έπρεπε να ξέρετε ότι εξαιτίας της διασποράς των μνημείων και όχι μόνο, αλλά και των πολιτιστικών φορέων, το Υπουργείο Πολιτισμού είναι ένα Υπουργείο που σχετίζεται άμεσα με την περιφερειακή πολιτική. Είναι το μόνο Υπουργείο που έχει υπηρεσίες ανά νομό και σε κάποιες περιπτώσεις όχι μία, αλλά περισσότερες. Επομένως, το Υπουργείο Πολιτισμού και εξαιτίας αυτού του λόγου, αλλά και της διασποράς του γλυπτομνημειακού αποθέματος, ασκεί κατά κύριο λόγο περιφερειακή πολιτική.

Θέλετε να σας υπενθυμίσω τι παραλάβαμε από εσάς το 2019; Σας είπα τα νούμερα του Προγράμματος Δημοσίων Επενδύσεων: 27 εκατομμύρια. Είναι 318 εκατομμύρια σήμερα και αμφισβητείτε το τι κάνει η Κυβέρνηση του Κυριάκου Μητσοτάκη;

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Δεν μας απαντήσατε, όμως.

**ΠΡΟΕΔΡΕΥΩΝ (Γεώργιος Γεωργαντάς):** Πάντα υπάρχει η δυνατότητα του κοινοβουλευτικού ελέγχου, κύριοι συνάδελφοι. Ζητώ συγγνώμη από τον κ. Δαβάκη και του δίνω τον λόγο.

Παρακαλώ, κύριε συνάδελφε.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Όταν λέτε εδώ …

**ΠΡΟΕΔΡΕΥΩΝ (Γεώργιος Γεωργαντάς):** Δεν έχετε τον λόγο. Έδωσα τον λόγο στον κ. Δαβάκη. Παρακαλώ!

Ορίστε, κύριε Δαβάκη.

**ΑΘΑΝΑΣΙΟΣ ΔΑΒΑΚΗΣ:** Παρακολουθώντας τον διάλογο των συναδέλφων του ΣΥΡΙΖΑ με την κυρία Υπουργό την ώρα που βρισκόμουν επί του Βήματος, μού γεννήθηκε η σκέψη -κάτι με το οποίο νομίζω ότι δεν θα διαφωνήσει κανένας- ότι η συζήτηση του προϋπολογισμού έχει ένα βασικό στοιχείο απολογισμού της Κυβέρνησης και καλύτεροι μάρτυρες παντός άλλου και των στηριζόντων την Κυβέρνηση Βουλευτών της Νέας Δημοκρατίας, αλλά και –πιστεύω- άλλων συναδέλφων των άλλων πτερύγων, είναι αυτά τα οποία συμβαίνουν στον τόπο μας, στην εκλογική μας περιφέρεια.

Αγαπητέ συνάδελφε, επειδή ρωτήσατε την κ. Μενδώνη, έχω να σας πω ότι παρότι έχουμε και επιμέρους άλλα ζητήματα, έργα πολιτισμού τα οποία είχαν σχεδιαστεί και εξαγγελθεί τριάντα χρόνια τώρα, έχουν έρθει στη φάση της υλοποίησης. Το νέο Μουσείο της Σπάρτης το οποίο ξεκινά από το 2025, τα παλάτια των Παλαιολόγων στον αρχαιολογικό χώρο του Μυστρά τα οποία με εργώδεις ρυθμούς βρίσκονται σε μια φάση αποπεράτωσης, ζητήματα που έχουν να κάνουν με τον φωτισμό του κάστρου της Μονεμβασιάς, του βράχου της Μονεμβασιάς και την αξιοποίηση της Άνω Πόλης και άλλα ζητήματα, μέσα στο 2025 θα είναι πραγματικότητα. Να μην αναφέρω άλλα θέματα τα οποία σχετίζονται με την πολιτιστική πολιτική που έχουν γίνει σημαντικά βήματα πάνω στον τομέα αυτόν από την παρούσα πολιτική ηγεσία του Υπουργείου Πολιτισμού.

Εντάξει, η άσκηση αντιπολίτευσης είναι και θεμιτή και αναγκαία στη δημοκρατία, αλλά όταν αντιπολιτευόμεθα την πραγματικότητα, μας βλέπει ο ελληνικός λαός και αντιλαμβάνεστε όλοι ότι χάνει την εμπιστοσύνη, την όποια εμπιστοσύνη τού έχει μείνει στο λεγόμενο πολιτικό σύστημα.

**ΧΡΗΣΤΟΣ ΓΙΑΝΝΟΥΛΗΣ:** Στη Σπάρτη όλα καλά, δηλαδή.

**ΑΘΑΝΑΣΙΟΣ ΔΑΒΑΚΗΣ:** Δεν είναι όλα καλά, αλλά οφείλω να πω ότι υπάρχουν σημαντικά θετικά πρόσημα, κύριε συνάδελφε, τα οποία κανένας δεν μπορεί να προσπεράσει.

Επανέρχομαι τώρα. Ο προϋπολογισμός του 2025 είναι συνέχεια προϋπολογισμών που έχουν φέρει την ανάπτυξη σε ένα αβέβαιο και ασταθές διεθνές περιβάλλον. Η πολιτική μείωσης φόρων, η πάταξη της φοροδιαφυγής και το φιλοεπενδυτικό κλίμα έχουν αρχίσει να αποδίδουν καρπούς και προσδοκία όλων μας είναι αυτός ο προϋπολογισμός να αποδώσει τα μέγιστα, που προοιωνίζεται ότι θα αποδώσει τα μέγιστα. Περιλαμβάνει διάφορα θετικά μέτρα χωρίς επιβαρύνσεις για τους πολίτες, δώδεκα μειώσεις φόρων που προστίθενται στις μειώσεις που έχουν γίνει από το 2019. Επίσης περιλαμβάνει νέα αύξηση των συντάξεων, νέα αύξηση των μισθών του δημοσίου, αύξηση του φοιτητικού στεγαστικού επιδόματος για τα περιφερειακά πανεπιστήμια και άλλες ενισχυτικές κινήσεις.

Δυστυχώς, οι καλές επιδόσεις της ελληνικής οικονομίας, οι μειώσεις φόρων και οι αυξήσεις σε μισθούς και συντάξεις δεν είναι ορατές από τους πολίτες εξαιτίας κυρίως της ακρίβειας και των αυξήσεων στο ρεύμα. Εδώ πρέπει να ενταθεί η προσπάθεια της Κυβέρνησης, αλλά γνωρίζουμε ότι είναι μια μακροχρόνια μάχη. Μαγικές λύσεις κάποτε υπήρχαν και είδαμε πού κατέληξαν.

Θέλω να σταθώ, κυρίες και κύριοι συνάδελφοι, σε αυτό το σημείο στις αυξημένες δαπάνες για την υγεία που προβλέπονται στον προϋπολογισμό, όπως επίσης αυξημένες δαπάνες για την εθνική μας άμυνα. Σημαντικές δαπάνες, αύξηση δαπανών νομοθετήθηκε πρόσφατα από το Υπουργείο Υγείας για την προσέλκυση γιατρών του ΕΣΥ. Κατάταξη όλων των υγειονομικών μονάδων του νομού μου, του Νομού Λακωνίας στην κατηγορία των άγονων, προκειμένου να προσελκυθούν γιατροί. Αυτό είναι κάτι πολύ σημαντικό και ευελπιστούμε ότι θα δώσει απτά αποτελέσματα, αλλά και όλα αυτά τα οποία συνθέτουν ένα κλίμα μετά την πανδημία, όλη αυτήν την αφαίμαξη την οικονομική του κρατικού προϋπολογισμού στο έκτακτο γεγονός, έχουν να προστεθούν σε σημαντικά ζητήματα. Αλλά και η σύζευξη του ιδιωτικού τομέα, του Ιδρύματος Νιάρχου στη Σπάρτη με τον κυβερνητικό παράγοντα είναι κάτι πολύ σημαντικό, αφού το 2027 θα έχουμε ένα νέο νοσοκομείο στον Νομό Λακωνίας.

Επίσης, μέτρα όπως η επιστροφή του ειδικού φόρου κατανάλωσης στους αγρότες αμαυρώνονται, κυρίες και κύριοι συνάδελφοι, από τις αστοχίες στις πληρωμές από τον ΟΠΕΚΕΠΕ, όπως πρόσφατα έγινε με το θέμα των προκαταβολών στα βιολογικά προϊόντα, κάτι το οποίο συνέβη και την περασμένη άνοιξη με την εξισωτική αποζημίωση. Είναι κάτι πολύ σημαντικό. Δεν υπάρχει αυτήν τη στιγμή Υπουργός από το Υπουργείο Αγροτικής Ανάπτυξης, αλλά τα λέμε για να τα ακούσει η Κυβέρνηση και θεωρώ ότι τα λέμε προς την κατεύθυνση τη σωστή και τη βελτιωτική προς την πολιτική η οποία ασκείται.

Το ζήτημα του ΟΠΕΚΕΠΕ είναι κάτι πάρα πολύ σημαντικό. Υπάρχει σοβαρό ζήτημα. Έχει τεθεί σε εποπτεία από τον Υπουργό Αγροτικής Ανάπτυξης κ. Τσιάρα και αισθάνομαι ότι η κατανομή των επιδοτήσεων, βασικού συστατικού ανάπτυξης για τον αγροτικό τομέα μέσα σε ένα περιβάλλον αυξημένου κόστους παραγωγής, αθέμιτου ανταγωνισμού και της λεγόμενης κλιματικής αλλαγής, είναι επιτακτική ανάγκη για την κυβερνητική πολιτική.

Η εμπειρία μας μέχρι σήμερα έχει δείξει ότι υπάρχει επίσης τεράστια καθυστέρηση στην υλοποίηση των έργων αγροτικών υποδομών. Στον Νομό Λακωνίας -γιατί λέμε τα πράγματα με το όνομά τους- έχουμε δύο σημαντικά εγγειοβελτιωτικά έργα, το φράγμα της Κελεφίνας και το κλειστό δίκτυο Τρινάσου, δύο έργα τα οποία είχαν σχεδιαστεί το 2008 με το σχέδιο «Αλέξανδρος Μπαλτατζής». Τα τελευταία πέντε χρόνια έχουν γίνει εργώδεις προσπάθειες και εργώδη βήματα, σημαντικά βήματα προς την κατεύθυνση της υλοποίησής τους –είναι δεδομένο αυτό- και τώρα βρισκόμαστε στη θέση να ενταχθεί το συγκεκριμένο έργο, το ΤΟΕΒ Τρινάσου και να προχωρήσει ο ταμιευτήρας της Κελεφίνας.

Αναφέρω τα δυσμενή όσον αφορά την αγροτική παραγωγή, διότι πραγματικά μέσα σε πέντε χρόνια έγιναν πράγματα τα οποία δεν είχαν γίνει τα τελευταία είκοσι χρόνια που είχαν σχεδιαστεί αυτά τα έργα, κάτι που δείχνει πως όταν θέλουμε να διατηρούμε την αξιοπιστία μας ως πολιτικοί παράγοντες, πρέπει να αναγνωρίζουμε την πραγματικότητα. Υπάρχουν σημαντικοί άνθρωποι οι οποίοι αυτήν τη στιγμή χειρίζονται τα συγκεκριμένα ζητήματα, τα οποία έχουν συγκεκριμένα αποτελέσματα.

Θέλω να αναφερθώ επίσης σε κάτι το οποίο νομίζω ότι πρέπει να προσέξει η πολιτική ηγεσία του Υπουργείου Αγροτικής Ανάπτυξης. Τον Ιούνιο του 2023, αμέσως μετά τις εκλογές, μετεφέρθη η αρμοδιότητα της Διεύθυνσης Τεχνικών Έργων και Αγροτικών Υποδομών από το Υπουργείο Αγροτικής Ανάπτυξης στο Υπουργείο Υποδομών.

Η συγκεκριμένη διεύθυνση που σας λέω, είναι αυτή η οποία έκανε όλα τα αρδευτικά έργα με βαθιά θεσμική μνήμη, με σημαντική εμπειρία και έχει μεταφερθεί στο Υπουργείο Υποδομών. Νομίζω ότι πρέπει να επανεξεταστεί το ζήτημα αυτό, δεδομένου ότι υπάρχουν προβλήματα, όπως και για αναμενόμενα έργα, οδικά έργα τα οποία σχετίζονται με τον τόπο μας και ζητήματα τα οποία έχουν να κάνουν με την ανάπτυξή τους.

Θέλω να σταθώ για λίγο -και ζητώ μια ανοχή γιατί ήταν λίγο περιπετειώδης η σημερινή ομιλία μου κύριε Πρόεδρε- να σταθώ στις αμυντικές δαπάνες. Το εξοπλιστικό πρόγραμμα το οποίο εκτελείται τα τελευταία πέντε χρόνια, αποτελεί μια ιστορική πραγματικότητα στον τομέα στην υπόθεση που λέγεται αμυντικές δαπάνες της χώρας μας. Ειπώθηκε απ’ όλα τα κόμματα της Αντιπολίτευσης ότι είναι μεγάλες οι αμυντικές δαπάνες. Όταν η Τουρκία αυτή τη στιγμή καταναλώνει 26,8 δισεκατομμύρια έναντι δεκατεσσάρων φορών λιγότερο από την Ελλάδα, όταν υπάρχει ενεργής απειλή από την γείτονα, η χώρα μας με το εξοπλιστικό πρόγραμμα το οποίο εφαρμόζει, παρέχει ένα σημαντικό παράγοντα αποτροπής. Είναι παράγων αποτροπής αυτό το οποίο γίνεται με τις Belharra, με την αναβάθμιση των F-16 -μια αναβάθμιση που είναι πολύ σημαντική σε αυτή την πλατφόρμα- με τα Rafale όπου ένα σμήνος βρίσκεται ήδη στην Τανάγρα, καθώς επίσης και τον προγραμματισμό των F35.

Αυτό δε γίνεται για να κάνουμε πόλεμο με κανέναν, αλλά γίνεται για να σημάνει την αποτροπή, τη δύναμη αποτροπής, τον παράγοντα σταθερότητας που έχει η χώρα μας, έναν παράγοντα τον οποίο λαμβάνει ιδιαίτερα υπ’ όψιν και η γείτονα, αλλά και η Ευρωπαϊκή Ένωση και οι Ηνωμένες Πολιτείες.

Αυτό το οποίο πρέπει να κοιταχθεί πλέον, κυρίες και κύριοι συνάδελφοι, είναι τα ζητήματα προσωπικού, τα οποία με την εξαγγελία του προγράμματος κατοικιών έχουν πάρει ένα πολύ σημαντικό δρόμο με πέντε χιλιάδες κατοικίες για τα στελέχη των Ενόπλων Δυνάμεων, καθώς επίσης και ζητήματα του στρατού ξηράς, αλλά αυτό είναι εξειδικευμένο ζήτημα και πρέπει να το δούμε και στην επιτροπή εξοπλισμών.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η κ. Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Κυρίες και κύριοι συνάδελφοι, ο κόσμος γύρω μας αλλάζει ραγδαία και προς το χειρότερο. Ο πόλεμος στην Ουκρανία μαίνεται και η μόνη συζήτηση που υπάρχει για την ευρωπαϊκή Ουκρανία είναι η εμβέλεια των πυραύλων, οι οποίοι θα σκοτώνουν εκατέρωθεν Ουκρανούς και Ρώσους στρατιώτες. Ο χειμώνας έχει μπει και η κατάσταση στην Ουκρανία είναι τραγική. Έχουμε φτάσει στο σημείο στη νότια Σουηδία να κατηγορούν τη Γερμανία, διότι πληρώνουν 5 δολάρια ανά δεκάλεπτο ντους, κατά χθεσινή δήλωση της Υπουργού τους.

Στη Μέση Ανατολή ξαναχαράσσεται ο χάρτης. Οι ανησυχίες για τις εξελίξεις στη Συρία είναι τεράστιες σε παγκόσμιο επίπεδο. Η συζήτηση που έχει ανοίξει σε κάθε επίπεδο είναι εφιάλτης. Θα υπάρξει επίθεση του Ισραήλ στο Ιράν; Θα διαμελιστεί η Συρία; Θα αφεθούν ελεύθεροι και θα περάσουν στην Ευρώπη κάπου δεκαπέντε χιλιάδες τζιχαντιστές που βρίσκονται στις φυλακές των Κούρδων; Ο κόσμος βρίσκεται σε αναταραχή και κανένας δεν μπορεί να προβλέψει τι πραγματικά θα κάνει τελικά ο νέος Αμερικανός Πρόεδρος από τις 20 Ιανουαρίου και μετά.

Μέσα σε αυτό το περιβάλλον η Ελλάδα είναι μια όαση σταθερότητας όχι μόνο σε περιφερειακό, αλλά και σε ευρωπαϊκό επίπεδο, ειδικά αν λάβει κανείς υπ’ όψιν του ότι οι δύο μεγάλες ατμομηχανές της Ευρώπης η Γερμανία και η Γαλλία βρίσκονται σε κρίση. Στη Γερμανία χιλιάδες εργαζόμενοι φοβούνται απολύσεις από τις αυτοκινητοβιομηχανίες και η γερμανική οικονομία φλερτάρει με την ύφεση. Στη Γαλλία αναζητείται κυβέρνηση, κυρίως αναζητούνται οι ψήφοι που θα υποστηρίξουν μια κυβέρνηση για τριάντα μόνο μήνες. Τα spread της Γαλλίας και της Ιταλίας έχουν περάσει τα spread της Ελλάδας. Μέσα σε αυτή την κατάσταση καλούμαστε να ψηφίσουμε τον προϋπολογισμό.

Έριξα μια ματιά σε αυτά τα οποία λέγατε στους προηγούμενους πέντε προϋπολογισμούς. Φοβάμαι, κύριοι συνάδελφοι, ότι θα πρέπει λίγο να αλλάξετε το αφήγημά σας, διότι αυτό το εμπόριο μιζέριας το οποίο επί έξι χρόνια παρακολουθούμε δεν είχε τελικά καμμία ανταπόκριση στον ελληνικό λαό. Άκουσα αυτές τις μέρες από την Αξιωματική Αντιπολίτευση ότι όλα τα πράγματα πάνε στραβά, στραβά σκεπτόμαστε, στραβά σχεδιάζουμε, στραβά υλοποιούμε και αναρωτιέμαι ειλικρινά εάν ζούμε στην ίδια χώρα και στην ίδια χώρα αν ζήσαμε τα τελευταία δεκαπέντε χρόνια ή πέσατε ξαφνικά, κύριοι συνάδελφοι, από τον ουρανό χθες.

Ο ελληνικός λαός ξέρει τις δυσκολίες και είναι πράγματι πολλές. Δεν ξεχνάει όμως ότι βγήκαμε από ένα δεκάχρονο μνημόνιο. Δεν είναι τυχαίο σήμερα ότι όλος ο κόσμος και πάντως δύο από τις σοβαρότερες και μεγαλύτερες εφημερίδες του κόσμου μιλάνε για το οικονομικό θαύμα της Ελλάδας και μας φέρνουν ως παράδειγμα. Οι ίδιες εφημερίδες οι οποίες πέντε χρόνια πριν κατακεραύνωναν την Ελλάδα και την παρουσιάζουν ως μαύρο πρόβατο.

Θα μου πείτε, και τι μας νοιάζει εμάς, μαζί μας, τι γράφει ο διεθνής Τύπος; Κοιτάξτε όμως τους δείκτες, υπερδιπλάσιος ρυθμός ανάπτυξης από τον ευρωπαϊκό μέσο όρο, πρώτοι στην αύξηση του όγκου επενδύσεων, αύξηση του μέσου μισθού, πρώτοι στην αποκλιμάκωση του δημοσίου χρέους. Άκουσα κάποιον που είπε «και γιατί πρέπει να πληρώνουμε το δημόσιο χρέος νωρίτερα;». Να θυμίσω σε μερικούς νεότερους ότι λόγω αυτού του δημόσιου χρέους μπήκαμε στο μνημόνιο; Το ότι το πληρώνουμε, είναι ένα δείγμα αυτοπεποίθησης της ελληνικής οικονομίας και βεβαίως ένας από τους λόγους για τους οποίους πέφτουν τα spead, περαιτέρω αναβάθμιση πιστοληπτικής βαθμίδας.

Λέει, ναι οι μεγάλοι πάνε καλά -γιατί ακούω πολλή κουβέντα γίνεται γι’ αυτό- η ανάπτυξη πάει καλά, αλλά αυτό δεν φτάνει στον μέσο πολίτη. Ένας από τους κυριότερους δείκτες στην οικονομία είναι η μείωση των ανισοτήτων. Για μένα είναι ο σημαντικότερος δείκτης. Και αυτή η μείωση των ανισοτήτων καταγράφεται για πρώτη φορά μετά από μία εικοσαετία τα τελευταία τέσσερα χρόνια στην Ελλάδα. Δηλαδή η ψαλίδα ανάμεσα σε πλούσιους και φτωχούς, η οποία είναι το βασικό πρόβλημα κάθε δημοκρατικής κοινωνίας, αντί να ανοίγει όπως άνοιγε, επί Νέας Δημοκρατίας κλείνει.

Θα μου πείτε κλείνει αρκετά; Όχι. Τελειώσαμε τη δουλειά; Όχι. Έχουμε πολλή δουλειά να κάνουμε; Ναι. Πρέπει να αυξήσουμε το εθνικό εισόδημα που είναι ο εθνικός στόχος; Ναι. Αλλά είμαστε σε καλό δρόμο να το κάνουμε.

Άκουσα την κριτική για το Ταμείο Ανάκαμψης. Το Ταμείο Ανάκαμψης –λέει- βοηθάει μόνο τους πλούσιους. Βρε παιδί μου εγώ Βουλευτής επαρχίας είμαι, στα Χανιά -για όσους δεν ξέρετε είναι το κέντρο του κόσμου μετά τους Δελφούς- 100 εκατομμύρια δίνονται από το Ταμείο Ανάκαμψης, το 50% σε μεγάλες επιχειρήσεις και το 50% σε μικρές επιχειρήσεις. Τι σημαίνει αυτό; Ότι είναι σωστός ο τρόπος με τον οποίο μοιράζεται το Ταμείο Ανάκαμψης.

Τέλος, κυρίες και κύριοι συνάδελφοι, το ότι είμαστε σε σωστό δρόμο, νομίζω δεν αμφισβητείτε. Ότι πρέπει να επιταχύνουμε ρυθμούς; Ναι. Ότι πρέπει να καταπολεμήσουμε τις καθυστερήσεις; Ναι. Ότι έχουμε ακόμα γραφειοκρατικές αγκυλώσεις; Ναι. Ότι θα συνεχίσουμε με τον ίδιο και ακόμα δυναμικότερο τρόπο; Ναι και πρέπει να το κάνουμε, γιατί το χρωστάμε αυτό στον ελληνικό λαό.

Θέλω όμως να κάνω και μία παρατήρηση -κύριε Πρόεδρε επιτρέψτε μου- την οποία θέλω να καταθέσω ως Πρόεδρος της Επιτροπής Εξωτερικών και Άμυνας. Η Επιτροπή Εξωτερικών και Άμυνας ομόφωνα, όλα τα κόμματα, συμφωνήσαμε να μεταφέρουμε στην Κυβέρνηση, κύριε Υπουργέ, το μήνυμα ότι ο προϋπολογισμός του Υπουργείου Εξωτερικών είναι εξαιρετικά χαμηλός. Και επειδή όλοι εδώ συμφωνούμε για τις αμυντικές δαπάνες -δεν υπάρχει αμφιβολία εκτός από μερικές εξαιρέσεις, αλλά είναι άνευ σημασίας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άνευ σημασίας;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Όσο και να φωνάζετε, συνομιλήτριά μου δεν θα καταστείτε.

Αυτό περίπου μας βρίσκει όλους σύμφωνους. Αλλά πρέπει να μιλήσουμε με το Υπουργείο Εξωτερικών. Το Υπουργείο Εξωτερικών προηγείται του Υπουργείου Αμύνης, κυρίες και κύριοι συνάδελφοι, και εγώ πιστεύω στην ελληνική διπλωματία και η ελληνική διπλωματία πρέπει να στηριχθεί. Και για να στηριχθεί, πρέπει να στηριχθεί οικονομικά.

Πρέπει να δοθούν κίνητρα στα παιδιά για να μπουν στο Υπουργείο Εξωτερικών. Οι απαιτήσεις για να μπει κάποιος στο Υπουργείο Εξωτερικών, όπως ξέρετε, είναι εξαιρετικά υψηλές, οι εξετάσεις είναι εξαιρετικά δύσκολες. Ένα νέο παιδί το οποίο καλούμε εμείς να υπηρετήσει στο Υπουργείο Εξωτερικών σήμερα στην ιδιωτική οικονομία βρίσκει ευκολότατα δουλειά και με εξαιρετικά καλές αμοιβές.

Πρέπει λοιπόν ο προϋπολογισμός του Υπουργείου Εξωτερικών να αυξηθεί, διότι δεν θα ξαφνιάσει κανέναν αυτό το οποίο θα πω. Εγώ, κυρίες και κύριοι συνάδελφοι, ανήκω σε αυτούς που είναι περήφανοι για την ελληνική διπλωματία και είμαι περήφανη για τον τρόπο με τον οποίο ασκείται η διπλωματία μας και είμαι περήφανη διότι υπάρχουν αποτελέσματα.

Διότι η χώρα σήμερα με αυτοπεποίθηση, με πατριωτισμό, με επιχειρήματα, με βάση το Διεθνές Δίκαιο, έχει κερδίσει τη θέση της και στο ευρωπαϊκό, αλλά και στο διεθνές επίπεδο και αυτό έχει πάρα πολύ μεγάλη σημασία.

Άρα, σας καλώ να ψηφίσετε όλοι αυτόν τον προϋπολογισμό, γιατί είναι προϋπολογισμός πολιτικής, οικονομικής και κοινωνικής σταθερότητας. Διότι αυτός ο προϋπολογισμός θα επιτρέψει στους Έλληνες πολίτες να μπουν στο 2025 με μεγαλύτερη αισιοδοξία απ’ ό,τι πέρυσι, πάνω από όλα όμως, με μεγαλύτερη ασφάλεια.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα ο Υπουργός Υγείας κ. Άδωνις Γεωργιάδης, ο οποίος αναζητείται.

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ο κ. Βορίδης εδώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κωνσταντοπούλου! Παρακαλώ αφήστε να προεδρεύσω.

Λοιπόν τον λόγο, με βάση τον κατάλογο, έχει στη συνέχεια ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Αν θέλετε, κύριε Γεωργιάδη, παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε. Ήθελε να ακούσει και τον κ. Γιαννούλη ο κ. Γεωργιάδης.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κοιτάξτε, να κάνουμε μια έντιμη συμφωνία. Είναι τιμή μου να διαδέχομαι την κ. Μπακογιάννη. Χαρά μου να σας παραχωρήσω το Βήμα για να μπορούμε να κάνουμε κριτική.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι, όχι, ξεκινήσατε.

**ΠΡΟΕΔΡΕΥΩΝ (Γεώργιος Γεωργαντάς):** Έχει δοθεί ο λόγος. Παρακαλώ, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, πριν από δέκα-δώδεκα χρόνια είχα την τιμή να είμαι δημοσιογραφικά συνομιλητής της κ. Μπακογιάννη την εποχή που ήταν θερμότατη υποστηρικτής της εθνικής συνεννόησης που δεν περιλαμβάνει ούτε αφομοίωση κομμάτων ούτε συνένωση κομμάτων ούτε απεμπόληση ιδεών και αξιών.

Υπήρχε ένα ζήτημα για την εθνική συνεννόηση την εποχή που μπαίναμε στην κρίση. Δεν απαιτώ από εσάς, κυρία Μπακογιάννη, να το θυμάστε, αλλά εγώ το θυμάμαι χαρακτηριστικά που λέγαμε ότι σημείο εκκίνησης για να μπορούμε να συνεννοηθούμε σε αυτόν τον τόπο είναι να υπάρχει μια εθνική συνεννόηση που θα βλέπουμε την ίδια εικόνα ταυτόχρονα και όλοι την ίδια, χωρίς αποκλίσεις τραγικά μεγάλες.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Δεν έχω αλλάξει άποψη.

**ΧΡΗΣΤΟΣ ΓΙΑΝΝΟΥΛΗΣ:** Εύχομαι να είναι ακριβές αυτό που λέτε, αλλά δεν είστε εσείς πρωθυπουργός της χώρας.

Έχω την εντύπωση ότι η Κυβέρνηση υπό την ηγεσία του Κυριάκου Μητσοτάκη έχει πάρει αποστάσεις από αυτήν την αξιακή προσέγγιση που είχατε εσείς για ένα μίνιμουμ εθνικής συνεννόησης σε ζητήματα όπως η παιδεία, η δημόσια υγεία, οι μεταφορές, το παραγωγικό μοντέλο ανάπτυξης της χώρας για τα επόμενα χρόνια που δεν θα επηρεάζεται από μικρόνοες και ψηφοθηρικές πρακτικές.

Βλέπουμε όμως ότι στους έξι προϋπολογισμούς -αυτός είναι ο έκτος που θα ψηφιστεί από την Κυβέρνηση της Νέας Δημοκρατίας- λείπει χαρακτηριστικά αυτό για το οποίο συζητούσαμε πριν δέκα-δώδεκα χρόνια, ο σχεδιασμός και η προβολή στο μέλλον για πράγματα που δεν θα χρειάζεται να νομοθετούμε και να ξε-νομοθετούμε, μια πρακτική που τη βλέπουμε σε αυτή την Αίθουσα πολύ συχνά, αλλά θα είναι εθνική στρατηγική.

Θα έχει τις ιδεολογικές αποχρώσεις που μειώνουν -πολύ σωστά αναφέρατε- τις κοινωνικές ανισότητες, αλλά θα τις μειώνουν, δεν θα προσποιούμαστε ότι μειώνονται οι κοινωνικές ανισότητες, δεν θα προσποιούμαστε ότι το εισόδημα των Ελλήνων σήμερα καταπίνεται από την ανοχή σε παραγωγικές δραστηριότητες οι οποίες παράγουν υπερκέρδη για λίγους και προσφέρουν δυστυχώς οικονομική βάσανο και ωδίνες για τους περισσότερους.

Μια μικρή διακοπή για τις δημόσιες σχέσεις του Υπουργού και συνεχίζω.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ πολύ δεν θέλω ανησυχία μέσα στην Αίθουσα.

Συνεχίστε, κύριε Γιαννούλη, και αφήστε το Προεδρείο να το κατευθύνω εγώ. Παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Όχι, δεν παρεμβαίνω στο έργο σας. Να τελειώσει ο κ. Γεωργιάδης και ευχαρίστως. Είναι η ώρα του PR.

Λοιπόν, σε αυτό που σας περιγράφω, κυρίες και κύριοι συνάδελφοι, χρειάζεται να ξαναδούμε τα πράγματα από την αρχή με γενναιότητα, γιατί, κυρία Μπακογιάννη, εγώ να δεχθώ ότι είναι πεσιμιστική, μπορεί να είναι υπερβολική η εικόνα ή αναγκαία πολιτικά ότι όλα είναι μαύρα.

Αλλά από την άλλη, ξέρετε, είναι και πολύ κατώτερη των περιστάσεων η αλαζονεία να περιγράφουμε την Ελλάδα ως μια ιδανική χώρα όπου στα κρίσιμα σημεία, τα οποία σας ανέφερα, υπάρχουν επιτεύγματα και στόχοι που επιτεύχθηκαν και έχουν αλλάξει προς το καλύτερο τη ζωή των πολιτών.

Λυπάμαι πάρα πολύ, αυτό δεν μπορούμε να το δούμε στον κόσμο της εργασίας, δεν μπορούμε να το δούμε στους δημοσίους υπαλλήλους, δεν μπορούμε να το δούμε στους εποχικούς εργαζόμενους, δεν μπορούμε να το δούμε στους εκπαιδευτικούς, δεν μπορούμε να το δούμε σε μια σειρά ομάδων εργαζομένων, γιατί απλά δεν υπάρχει.

Δεν χρειάζεται πολιτική φλυαρία για να σας αποδείξω ή να σας ζητήσω να παραδεχτείτε ότι υπάρχει ένα μεγάλο ποσοστό της ελληνικής κοινωνίας σήμερα που δυσκολεύεται να τα βγάλει πέρα. Και όσο και αν καλλωπίζουμε την εικόνα με δείκτες, στατιστικές αποτυπώσεις που δεν τις αμφισβητώ, αλλά και τις υπερτιμώ, θα σας πω ένα παράδειγμα.

Είπατε απαξιωτικά σχεδόν για την πολιτική άποψη που εκφράστηκε από μια πτέρυγα της Βουλής ότι γιατί να προτάξουμε την αποπληρωμή του χρέους έναντι της κάλυψης κάποιων κοινωνικών δαπανών. Αυτή είναι μια άποψη. Εγώ δεν την ειρωνεύομαι ούτε σαρκάζω αυτήν την άποψη.

Αλλά από την άλλη πλευρά, θέλω να σας θυμίσω ότι τα εύσημα και οι διθύραμβοι που βλέπουμε για την εκτίμηση των οίκων αξιολόγησης, θέλω να σας θυμίσω τι είναι οι ίδιοι οίκοι οι οποίοι όταν η Ελλάδα είχε χρεοκοπήσει με κρυφό έλλειμμα 15,6% μας κατέτασσαν σε πολύ ικανοποιητικό επίπεδο. Είναι οι ίδιοι οίκοι, έχουν την ίδια αξιοπιστία.

Και δεν είναι, πιστεύω, το ιερό τοτέμ το οποίο θα καθορίσει την κοινωνική πολιτική ή αυτό που απέδωσα σε εσάς και δεν ντρέπομαι να το κάνω ούτε πολιτικά ούτε επαγγελματικά, την ανάγκη εθνικής συνεννόησης και μιας κοινής αντίληψης για την πραγματικότητα.

Λυπάμαι επίσης γιατί είναι ο έκτος προϋπολογισμός ο οποίος δεν δίνει προοπτική, δεν προβάλλει στο μέλλον ζητήματα που έχουν με τις επόμενες γενιές.

Οι περισσότεροι νέοι άνθρωποι στην Ελλάδα σήμερα είναι απογοητευμένοι, ξέρετε, όχι μόνο από τις κομματικές δυνάμεις που εκπροσωπούνται σε αυτό το Κοινοβούλιο ή συγκροτούν αυτό που λέμε το δημοκρατικό τόξο. Είναι απογοητευμένοι από τον τρόπο που ασκείται η πολιτική και ασκείται δυστυχώς με μια μονομέρεια και μια ιδιοτέλεια που την καθιστά αξιόπιστη αδίκως για όλους. Και δεν πιστεύω ότι αυτό πρέπει να συμβαίνει.

Αλλά πώς να μην συμβεί όταν συζητάμε επί δυόμισι χρόνια με προτάσεις συγκεκριμένες και εσείς περιγράφετε -όχι εσείς προσωπικά-, η Κυβέρνηση περιγράφει ως λαϊκισμό την αγωνία και την κατάθεση προτάσεων, τρόπων, μεθόδων, διαδικασιών, μεταρρυθμίσεων, αλλαγών και εσείς η μόνιμη επωδός, όταν αποδυναμώθηκε το αλαζονικό επιχείρημα του 41%, ήταν ο λαϊκισμός και η έλλειψη κοστολόγησης.

Δεν γίνεται έτσι δημόσιος διάλογος ή αν γίνεται ή αν συνεχίσει να γίνεται με αυτόν τον τρόπο και σε αυτόν τον τόνο, βαδίζουμε ολοταχώς σε αδιέξοδα. Και να ξέρετε ότι δεν θα είναι υπεύθυνη και πάλι, με τη γνωστή επικοινωνιακή μανιέρα, η ανεύθυνη αντιπολίτευση. Θα είναι υπεύθυνη η Κυβέρνηση η οποία βγάζει στη δημοσιότητα δια του κ. Σκέρτσου το σλόγκαν «Ποτέ ξανά», αλλά ξεχνά να υπογραμμίσει ή να βάλει ως υπότιτλο «Ποτέ ξανά με τους ίδιους στον ρόλο του θύτη». Διότι δεν μπορώ να αποκόψω εσάς από την ιστορική στιγμή για τη χώρα μας και τη διπλωματία στη Σύνοδο του Βουκουρεστίου.

Δεν έχω τη μνησικακία του Αντώνη Σαμαρά να το κάνω. Το ίδιο απαιτώ να έχουμε όλοι σε κάθε ιστορικό επίτευγμα που έχει βάλει αποτύπωμα στην ανάπτυξη και στην πρόοδο της χώρας.

Η καταψήφιση του προϋπολογισμού, ξέρετε, δεν είναι ούτε γινάτι ούτε πολιτικό στερεότυπο, είναι αγωνία. Όταν θα το καταλάβετε, ίσως ωφεληθεί η χώρα ακόμη περισσότερο, μέχρι τη στιγμή που θα έχετε τη διακυβέρνηση αυτής της χώρας.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Το λόγο έχει ο Υπουργός Υγείας κ. Άδωνις Γεωργιάδης.

Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κύριε Πρόεδρε.

Καλά Χριστούγεννα, κυρίες και κύριοι συνάδελφοι.

**ΧΡΗΣΤΟΣ ΓΙΑΝΝΟΥΛΗΣ:** Βιάζεστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τι βιάζομαι; Σε δυο εβδομάδες θα είναι τα Χριστούγεννα, σε δεκαπέντε μέρες ή λιγότερο. Να μη λέμε και τα «Καλά Χριστούγεννα»; Κι αυτό σας πειράζει;

Ευτυχώς, στον δυτικό κόσμο ξαναβρήκαμε σιγά-σιγά τον εαυτό μας και θα μπορούμε να λέμε και «Καλά Χριστούγεννα». Παραλίγο να απαγορευτεί, όπως πηγαίναμε. Δείτε τι έγινε στο Ηνωμένο Βασίλειο με τα χριστουγεννιάτικα δέντρα και τις φάτνες τα προηγούμενα χρόνια.

Μαθαίνω ότι ο ΣΥΡΙΖΑ θα υπερψηφίσει τις αμυντικές δαπάνες. Έτσι ακούγεται έξω. Εάν, πράγματι, συμβεί αυτό…

**ΧΡΗΣΤΟΣ ΓΙΑΝΝΟΥΛΗΣ:** Από πού το μάθατε; Έχετε πληροφορίες;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν, πράγματι, συμβεί αυτό –μπορεί να κάνω λάθος- θέλω να καλωσορίσω τον ΣΥΡΙΖΑ σε μια οδό ωριμότητας. Και μάλιστα, σε ένα πνεύμα ομοψυχίας στη Βουλή, από ό,τι βλέπω, και οι Βουλευτές που πρόσκεινται στον κ. Κασσελάκη θα ψηφίσουν τις αμυντικές δαπάνες. Άρα, και οι μεταξύ σας καβγάδες αρχίζουν σιγά-σιγά να μειούνται, πράγμα που είναι καλό για τη δημοκρατία και τη χώρα. Καλωσορίζω, λοιπόν, τον ΣΥΡΙΖΑ -εάν πράγματι αυτή η απόφαση ευσταθεί- στην οδό της ωριμότητας και της εθνικής ομοψυχίας.

**ΧΡΗΣΤΟΣ ΓΙΑΝΝΟΥΛΗΣ:** Αν όχι, τι θα κάνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αν όχι, θα παραμείνετε ο παλιός ΣΥΡΙΖΑ με τον οποίο σπάγαμε πλάκα.

Πάμε τώρα στο συγκεκριμένο που με ενδιαφέρει. Μια συζήτηση περί του προϋπολογισμού έχει δύο σκέλη, ένα κομμάτι του Υπουργού και ένα γενικό.

Θέλω να πω δυο λόγια για το γενικό. Όταν μιλάμε για τον προϋπολογισμό του κράτους, μιλάμε κατά βάθος για την οικονομία. Ας μην τσακωνόμαστε μεταξύ μας για το αν η οικονομία πάει καλά ή άσχημα, γιατί είναι πολύ φυσιολογικό τα κόμματα Αντιπολιτεύσεως να λένε πόσο άσχημα πάει η οικονομία και είναι πολύ φυσιολογικό η εκάστοτε Κυβέρνηση να λέει πόσο καλά πηγαίνει η οικονομία. Εγώ δεν θυμάμαι καμμία Κυβέρνηση να λέει πόσο άσχημα πηγαίνει η οικονομία. Αυτή είναι η λογική της Κυβέρνησης.

Υπάρχει, όμως, πάντα ένας αδέκαστος κριτής, ο οποίος πράγματι κρίνει και δεν κρίνει θεωρητικά, κρίνει βάζοντας λεφτά πώς πηγαίνει η οικονομία ενός εκάστου κράτους. Αυτές είναι οι περίφημες αγορές. Είναι οι αγορές τις οποίες κάποτε ο κ. Τσίπρας θα ήλεγχε με κάτι νταούλια που είχε κρυμμένα. Δεν τα εμφάνισε ποτέ αυτά τα νταούλια. Εξαφανίστηκαν στην πορεία διακυβερνήσεώς του. Και οι αγορές πώς ρυθμίζονται, πώς κανονίζουν, πώς στοιχηματίζουν; Γιατί το επιτόκιο είναι ένα στοίχημα. Μετράνε τα οικονομικά ενός εκάστου κράτους και αναλόγως πληρώνουν βάσει του ρίσκου που θεωρούν ότι αυτό το κράτος έχει στο να πάρουν τα λεφτά τους πίσω. Μεγαλύτερο το ρίσκο, υψηλότερο το επιτόκιο. Μικρότερο το ρίσκο, χαμηλότερο το επιτόκιο.

Αγαπητέ κύριε Υφυπουργέ των Οικονομικών, σας βλέπω εκεί και θέλω να σας συγχαρώ, γιατί δεν βλέπω άλλον από το οικονομικό επιτελείο, για να συγχαρώ και τους υπόλοιπους, τον Υπουργό και τον Αναπληρωτή Υπουργό.

**ΘΕΟΦΙΛΟΣ ΞΑΝΘΟΠΟΥΛΟΣ:** Τρεις μέρες έχει λιώσει εκεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι εξαιρετικά εργατικός. Τολμώ να σας πω ότι έχω καθημερινή συνεργασία μαζί του και θέλω να του δώσω τα εύσημα γενικώς. Είναι εξαιρετικά εργατικός.

Θέλω να δώσω συγχαρητήρια. Πολύς κόσμος δεν έχει καταλάβει πόσο τεράστια εθνική επιτυχία είναι να δανείζεται η Ελλάδα στο διετές ομόλογο κάτω από την Ομοσπονδιακή Δημοκρατία της Γερμανίας, στο δεκαετές ομόλογο κάτω από τη Γαλλία και την Ιταλία, στο δεκαετές ομόλογο να έχουμε πλέον απόσταση από τη Γερμανία μόλις 0,75%. Εάν σας λέγαμε πριν από πέντε χρόνια ότι η Ελλάδα θα δανείζεται με χαμηλότερο επιτόκιο από τη Γερμανία, το πιθανότερο είναι ότι θα μας λέγατε «και πού να σφίξουν οι ζέστες». Κι όμως, αυτό συμβαίνει! Και αυτό δεν έχει να κάνει με τα κόμματα, δεν έχει να κάνει με το τι πιστεύει ο καθένας μας. Έχει να κάνει με το τι λεφτά βάζουν στο τραπέζι αυτοί οι οποίοι καταλαβαίνουν πώς δουλεύουν οι οικονομίες. Και αυτοί λένε ένα απλό πράγμα: «Η ελληνική οικονομία πάει καλά.»

Πάμε τώρα αυτό το «η ελληνική οικονομία πάει καλά» να το συγκεκριμενοποιήσουμε στο Εθνικό Σύστημα Υγείας, που ενδιαφέρει τον συγκεκριμένο Υπουργό. Το 2025, στον προϋπολογισμό τον οποίο πρότεινα να υπερψηφίσουμε οι Βουλευτές της Συμπολίτευσης, μέσα σε όλα τα οποία θα ψηφίσουμε θα είναι η για πρώτη φορά άνω των 3 δισεκατομμυρίων ευρώ πίστωση στον προϋπολογισμό του κράτους για το Εθνικό Σύστημα Υγείας, για τα εκατόν είκοσι έξι δημόσια νοσοκομεία. Δεν λέω γενικά για την υγεία. Λέω μόνο για το Εθνικό Σύστημα Υγείας, μόνο για τα εκατόν είκοσι έξι νοσοκομεία. Τα 3 δισεκατομμύρια, 3.100.000.000 για την ακρίβεια, είναι -για να καταλάβετε- 100% πάνω από ό,τι ήταν την εποχή του ΣΥΡΙΖΑ. Γιατί το λέω αυτό; Διότι είχα βαρεθεί να ακούω στην αρχή της θητείας μου ότι το ΕΣΥ καταρρέει και θέλω να ακούσει καθαρά ο ελληνικός λαός -επειδή ο Κυριάκος Μητσοτάκης είχε υποσχεθεί προεκλογικά ότι το ΕΣΥ θα είναι η προτεραιότητα της κυβερνήσεως του- και όσοι λένε αυτήν την τεράστια ανοησία ότι το ΕΣΥ καταρρέει να γνωρίζουν ότι αυτή η Κυβέρνηση δαπανά το 2025 για το Εθνικό Σύστημα Υγείας 100% περισσότερα χρήματα από όσα δαπανούσε για το ίδιο Εθνικό Σύστημα Υγείας και τον ίδιο αριθμό νοσοκομείων η πρώτη φορά Αριστερά.

Επίσης, το 2025 θα είναι ένα έτος όπου έχω μια μεγάλη τύχη ως Υπουργός Υγείας της Ελλάδας και εσείς οι Βουλευτές της Συμπολιτεύσεως, γιατί στηρίζετε αυτήν την Κυβέρνηση. Θα ολοκληρωθούν λόγω του Ταμείου Ανάκαμψης τα περισσότερα έργα ανακαίνισης των κτηριακών υποδομών των νοσοκομείων του ΕΣΥ που έχουν γίνει από την ίδρυσή του, από τη δεκαετία του ΄80. Συγκεκριμένα, αυτήν τη στιγμή που μιλάμε, σε όλα τα δημόσια νοσοκομεία της χώρας ανακαινίζονται τα Τμήματα Επειγόντων Περιστατικών. Δίνω ένα παράδειγμα, το πιο εμβληματικό.

Όσοι αμφισβητούν αυτά που λέω δεν έχουν παρά να πάνε αύριο να δουν με τα μάτια τους το εργοτάξιο στο Νοσοκομείο «Αττικόν». Λέω το Νοσοκομείο «Αττικόν», γιατί είναι μία από τις μεγάλες ναυαρχίδες του Εθνικού Συστήματος Υγείας. Εκεί το Τμήμα Επειγόντων Περιστατικών είχε χίλια τετραγωνικά μέτρα έκταση. Σήμερα που μιλάμε ήδη η εργολαβία δουλεύει και πιστεύω ότι θα το παραλάβουμε και θα το έχουμε πριν το Πάσχα. Θα έχουμε τα νέα ΤΕΠ του «Αττικόν» -ακούστε τον αριθμό- μεγέθους πέντε χιλιάδων τετραγωνικών μέτρων! Όχι απλώς το ανακαινίζουμε, αλλά το ξαναχτίζουμε το Τμήμα Επειγόντων Περιστατικών στο μεγαλύτερο νοσοκομείο της χώρας πέντε φορές μεγαλύτερο.

Παρόμοια έργα γίνονται σχεδόν σε όλα τα νοσοκομεία της χώρας, όχι μόνο στα Τμήματα Επειγόντων Περιστατικών, αλλά και σε πάρα πολλές κλινικές, εκεί όπου κυρίως είχαμε πολύ παλιά κτήρια τα οποία είχαν να ανακαινιστούν πραγματικά πάρα πολλά χρόνια. Θα ξεχωρίσω από όλα για την περιοχή του Πειραιώς, για το «Τζάνειο» και το «Μεταξά», όπου εκεί η ανακαίνιση ήταν πραγματικά συγκλονιστική καθ’ ολοκληρία. Γίνονται καινούργια όλα τα νοσοκομεία, όλοι οι όροφοι αυτών των νοσοκομείων, εκτός από τα Τμήματα Επειγόντων Περιστατικών.

Η συνολική δαπάνη για τη κτηριολογική ανακαίνιση των νοσοκομείων και των κέντρων υγείας του Εθνικού Συστήματος Υγείας μέσα στο 2025 είναι άνω των 500.000.000, πάνω από μισό δισεκατομμύριο ευρώ. Αυτό είναι επιπλέον από τα 3.100.000.000 για το ΕΣΥ. Άρα, 3.100.000.000 συν 500.000.000. Και εκτός από αυτά τα 500.000.000, έχουμε επιπλέον 100.000.000 πάλι από το Ταμείο Ανάκαμψης, που είναι για την αγορά ιατροτεχνολογικού εξοπλισμού για τα νοσοκομεία, για τα κέντρα υγείας. Είναι διαγωνισμοί που ήδη είναι εν εξελίξει. Αυτό σημαίνει πως θα αποκτήσουμε τελείως καινούργιο ιατροτεχνολογικό εξοπλισμό στο σύνολο σχεδόν του Εθνικού Συστήματος Υγείας. Αυτό είναι το ΕΣΥ που καταρρέει κατά την Αντιπολίτευση.

Και χαίρομαι, γιατί μετά τις αρχικές φασαρίες που συνοδεύουν λίγο τη φύση μου -οφείλω να πω πως με συνοδεύει η φασαρία-, τον τελευταίο χρόνο θα έχετε διαπιστώσει ότι πολλές φασαρίες δεν ακούτε, καίτοι πηγαίνω κάθε μέρα σε διάφορα νοσοκομεία. Ακόμα και η συμμορία της μιζέριας βαρέθηκε να με αποδέχεται στα νοσοκομεία και μετά να γίνονται καταγέλαστοι στην τοπική κοινωνία. Για ποιον λόγο; Διότι όλοι στην πραγματικότητα ξέρουν ότι σήμερα τα νοσοκομεία δουλεύουν καλύτερα από ποτέ.

Ποια είναι η βασική ένσταση της Αντιπολιτεύσεως, κυρίες και κύριοι της Συμπολιτεύσεως; Ότι έχουμε έλλειμμα προσωπικού. Προσέξτε ποια είναι τα πραγματικά στοιχεία. Εάν μετρήσεις το προσωπικό μόνο με το μόνιμο προσωπικό, όπως κάνουν συνήθως οι συνδικαλιστές, ναι έχουμε λιγότερο μόνιμο προσωπικό από ό,τι είχαμε το 2019. Εάν μετρήσεις το προσωπικό, όμως, με το σύνολο του υπηρετούντος προσωπικούς –όχι δηλαδή μόνο τους μόνιμους, αλλά και τις άλλες μορφές σχέσεων εργασίας- σήμερα έχουμε περισσότερο προσωπικό.

Προφανώς, εδώ έχουμε να κάνουμε και με ένα ιδεολογικό ζήτημα. Το Κομμουνιστικό Κόμμα Ελλάδας, παραδείγματος χάριν, θα σας πει: «Δεν με ενδιαφέρει καθόλου αν κάποιος είναι επικουρικός ή αν είναι με μπλοκάκι ή αν είναι με οποιαδήποτε μορφή ιδιωτικού έργου. Εμένα με ενδιαφέρει μόνο ο μόνιμος».

Εγώ θέλω να είμαι σε αυτήν την ιδεολογική διάσταση απολύτως ειλικρινής. Εμένα με νοιάζει να έχω γιατρούς, νοσηλευτές και προσωπικό στο νοσοκομείο. Ποια είναι η σχέση εργασίας του, είναι τελείως δευτερεύον θέμα. Θέλω ο ασθενής να βρίσκει προσωπικό. Σήμερα, λοιπόν, έχουμε σε σχέση με το 2019 δέκα χιλιάδες περισσότερους γιατρούς και νοσηλευτές απ’ ό,τι είχαμε το 2019. Το λέω το νούμερο και το ξαναλέω. Σήμερα έχουμε στο σύνολο του προσωπικού δέκα χιλιάδες περισσότερους γιατρούς και νοσηλευτές απ’ ό,τι είχαμε το 2019.

Άρα, για να ολοκληρώσω και να μην ξεφύγω από τον χρόνο και αδικήσω τους συναδέλφους, το 2025 θα είναι ένα έτος που θα ξοδέψουμε για το Εθνικό Σύστημα Υγείας, με τα λεφτά που σας είπα του Ταμείου Ανάκαμψης, περίπου τα τριπλάσια απ’ όσο το 2019, αν βάλουμε δηλαδή και τα άλλα έργα που σας είπα συν τον προϋπολογισμό, και θα έχουμε συν δέκα χιλιάδες εργαζόμενους απ’ ό,τι είχαμε το 2019. Άρα, η Κυβέρνηση του Κυριάκου Μητσοτάκη εμπράκτως αποδεικνύει και την στήριξή της και την απόφασή της να ενισχύσει το σύστημα υγείας που, κατά τα άλλα, το ιδιωτικοποιούμε, έχουμε κάποια κρυφά σχέδια να το δώσουμε σε ιδιώτες και διάφορα τέτοια.

Για να κλείσω, θέλω να ξεκαθαρίσω ότι άφησα για τελευταία τη μεγαλύτερη και εμβληματικότερη δράση του Υπουργείου Υγείας για το έτος 2025 που είναι όλο το σχέδιο «Σπύρος Δοξιάδης» και οι προληπτικές εξετάσεις που διενεργούνται μέσω αυτού. Τις έχετε κοροϊδέψει. Τις έχετε χλευάσει. Μας έχετε κατηγορήσει για λαμογιές με τα τεστ για τον καρκίνο του παχέος εντέρου, γιατί δεν θέλετε να πείτε έναν καλό λόγο για τα αυτονόητα. Στην Ελλάδα μιλάγαμε για την ανάγκη της πρόληψης πενήντα χρόνια. Η πρώτη κυβέρνηση που οργανωμένα και σε μαζική κλίμακα εκτελεί πρόγραμμα αξίας μισού δισεκατομμυρίου ευρώ για την πρόληψη είναι η Κυβέρνηση του Κυριάκου Μητσοτάκη.

Αυτήν την στιγμή τρέχουν παράλληλα τα προγράμματα για την πρόληψη του καρκίνου του μαστού με τις δωρεάν ψηφιακές μαστογραφίες, για την πρόληψη του καρκίνου του τραχήλου της μήτρας με τον δωρεάν εμβολιασμό για τον HPV, για την πρόληψη του καρκίνου του παχέος εντέρου με όλο το screening από το τεστ μέχρι την κολονοσκόπηση, μέχρι την επέμβαση στο χειρουργείο για την πρόληψη του καρκίνου του παχέος εντέρου και φυσικά το πρόγραμμα που θα ξεκινήσει στις αρχές του 2025 -είπαμε να το πάμε λίγο αργότερα, για να μην πέσουμε πάνω στις γιορτές- για την πρόοδο των καρδιαγγειακών και εγκεφαλικών παθήσεων.

Πάνω από έξι εκατομμύρια Ελληνίδες και Έλληνες είναι δικαιούχοι αυτών των δωρεάν προγραμμάτων. Αν σε αυτό προσθέσουμε τα δωρεάν απογευματινά χειρουργεία και το μεγάλο σχέδιο που έχουμε ήδη αρχίσει να εφαρμόζουμε για τη μείωση της αναμονής στις εφημερίες του Εθνικού Συστήματος Υγείας -και με αυτό κλείνω- θέλω να ξέρουν οι Βουλευτές της Συμπολιτεύσεως που σήμερα θα μας δώσουν ψήφο θετική σε αυτόν τον προϋπολογισμό και του Υπουργείου Υγείας ότι το 2025 θα είναι το έτος τομή για το Εθνικό Σύστημα Υγείας με τις περισσότερες και τις μαζικότερες μεταρρυθμίσεις, που θα αλλάξουν παντελώς την εικόνα του και θα βελτιώσουν τις παρεχόμενες υπηρεσίες υγείας στους συμπολίτες μας.

Να είστε καλά. Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ, και για τη συνέπεια στον χρόνο.

Τώρα υπάρχει ο κύκλος των παρεμβάσεων από όποιους Κοινοβουλευτικούς Εκπροσώπους το επιθυμούν και έχουν και το δικαίωμα.

Ξεκινάμε, βλέπω, από την Πλεύση Ελευθερίας. Τον λόγο έχει ο κ. Καζαμίας για την πρώτη παρέμβαση.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, μέσα σε αυτήν την φασαρία που είπατε ότι είναι στη φύση σας να σας συνοδεύει, μας είπατε λίγο-πολύ ότι το Εθνικό Σύστημα Υγείας δεν καταρρέει. Αναρωτιέμαι γιατί δεν μας είπατε ότι νομίζουμε πως καταρρέει, αλλά αυτό δεν καταρρέει. Υπάρχουν, ξέρετε, τρεις δημοσκοπήσεις πρόσφατα, οι οποίες δείχνουν και οι τρεις ότι το δεύτερο μεγαλύτερο πρόβλημα για την ελληνική κοινωνία σήμερα, μετά την ακρίβεια, είναι το σύστημα υγείας και η υγεία. Το 32% των Ελλήνων έχει πρόβλημα με το σύστημα υγείας. Το νομίζουν και αυτοί;

Οι στατιστικές από την Ευρωπαϊκή Ένωση δείχνουν μία τελείως διαφορετική εικόνα από αυτή που μας παρουσιάσατε. Σας υπενθυμίζω ότι η EUROSTAT το 2021 δείχνει ότι η Ελλάδα -που είπατε εσείς ότι διπλασιάσαμε τα έξοδα στην υγεία- ξοδεύει ανά κάτοικο 1.800 ευρώ, την στιγμή που για την υγεία ο μέσος όρος της Ευρωπαϊκής Ένωσης στις δαπάνες ανά κάτοικο είναι ακριβώς διπλάσιος. Ξοδεύουμε δηλαδή τα μισά για την υγεία ανά κάτοικο σε σχέση με την Ευρωπαϊκή Ένωση, σύμφωνα με την EUROSTAT. Είναι καλοί οι δείκτες αυτοί; Το νομίζουμε και αυτό;

Επίσης, στον αριθμό των νοσηλευτών παραμένουμε, σύμφωνα με τις τελευταίες στατιστικές του ΟΟΣΑ, ουραγοί στην Ευρώπη των 38. Έχουμε 3,8 νοσηλευτές ανά χίλιους κατοίκους, την στιγμή που στην Ευρωπαϊκή Ένωση είναι πάνω από 9 -τριπλάσιος αριθμός- κι εσείς έρχεστε εδώ και μας λέτε ότι τα πάμε καλά και με τους νοσηλευτές.

Σύμφωνα με τα πρόσφατα στοιχεία του ΟΟΣΑ του 2024, ξοδεύουμε 10% του κρατικού προϋπολογισμού στην υγεία, την στιγμή που ο μέσος όρος στην Ευρωπαϊκή Ένωση είναι 15%ως ποσοστό. Και μας λέτε εσείς τώρα ότι προφανώς αυτά τα νομίζουμε, γιατί έχετε διπλασιάσει τις δαπάνες για την υγεία, στα ακόμη πολύ χαμηλά, όμως, σε σχέση με τον ευρωπαϊκό μέσο όρο.

Επίσης, έχουμε και την έκθεση-κόλαφο του ΟΟΣΑ που συνεχίζει να δείχνει ότι ένας στους οκτώ Έλληνες, 12% των Ελλήνων δεν έχουν πρόσβαση στις υπηρεσίες υγείας. Η συντριπτική πλειονότητα αυτών δεν έχει πρόσβαση διότι βρίσκει πολύ ακριβή τη δαπάνη για την υγεία. Το κράτος δεν της παρέχει, με άλλα λόγια, πρόσβαση στην υγεία η οποία να μπορεί να ανταποκρίνεται στο εισόδημά της. Κύριε Γεωργιάδη, η εικόνα που παρουσιάζετε είναι εντελώς εκτός πραγματικότητας.

Και μιας και έχουμε την ευκαιρία τώρα που πέρασε λίγος χρόνος και ενδεχομένως το ξανασκεφτήκατε, δεν μετανιώνετε που είπατε ότι οι Έλληνες νομίζουν ότι είναι φτωχοί, ενώ στην πραγματικότητα δεν είναι; Δεν νομίζετε ότι, εκτός από χονδροειδής ανοησία, το να λέτε ότι οι Έλληνες νομίζουν πως είναι φτωχοί την στιγμή που η συντριπτική πλειοψηφία των νοικοκυριών διαμαρτύρεται για την ακρίβεια, είναι στην πραγματικότητα μια βαθιά προσβολή στο αίσθημα των ανθρώπων αυτών που αγωνίζονται καθημερινά για να τα βγάλουν πέρα και πάλι δεν μπορούν εξαιτίας της Κυβέρνησής σας;

Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, θα απαντήσετε συνολικά. Συγχωρήστε με! Υπάρχουν και κάποιες άλλες παρεμβάσεις, αλλά πρώτα να ανακοινώσω τους επισκέπτες μας.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα εννιά μέλη του Συλλόγου Γονέων και Κηδεμόνων του 1ου Δημοτικού Σχολείου Ξάνθης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει από την Κοινοβουλευτική Ομάδα της Νίκης η κ. Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριε Υπουργέ, σας έχω επανειλημμένα παρακολουθήσει να διατυμπανίζετε τις επιτυχίες της Κυβέρνησης στον τομέα της υγείας για την αύξηση των δαπανών για την υγεία που προβλέπεται στο σχέδιο του προϋπολογισμού. Αν, όμως, οι δαπάνες για την υγεία έχουν προσεγγίσει σε απόλυτες τιμές τα επίπεδα των αρχών της προηγούμενης δεκαετίας, μετά από την κόλαση των μνημονίων, τον πακτωλό χρημάτων που διατέθηκαν την περίοδο του COVID, δεν είναι αυτός λόγος για αυτάρεσκες δηλώσεις. Σας θυμίζω ότι είμαστε το δέκατο κράτος-μέλος της Ευρωπαϊκής Ένωσης και, μετά από σαράντα τρία χρόνια παρουσίας μας σε αυτή, η κατά κεφαλή δαπάνη για την υγεία βρίσκεται στο ήμισυ του ευρωπαϊκού μέσου όρου.

Το θέμα της υποστελέχωσης των νοσοκομείων είναι γνωστό σε όλους. Λαμβάνουμε διαρκώς μηνύματα αγανάκτησης από τη Βόρεια Ελλάδα λόγω των υποχρεωτικών μετακινήσεων των γιατρών σε περιφερειακά νοσοκομεία με τεράστια κενά σε οργανικές θέσεις. Οι γιατροί είναι στα όρια της εξαντλήσεως λόγω τέτοιων πρακτικών.

Θα περάσω σε κάτι σημαντικό και γι’ αυτό θα ήθελα, κύριε Γεωργιάδη, την προσοχή σας. Στην τοποθέτησή μου την περασμένη Τετάρτη αναφέρθηκα στο γεγονός ότι βρισκόμαστε στην τελευταία θέση στην Ευρωπαϊκή Ένωση αναφορικά με τις εξυπηρετούμενες ανάγκες για την οδοντιατρική περίθαλψη. Σας έχω, επίσης, υποβάλει σχετική ερώτηση πρόσφατα γι’ αυτό. Μπορείτε, κύριε Υπουργέ, να μου πείτε για ποιον λόγο η ορθοδοντική θεραπεία δεν καλύπτεται από τον ΕΦΚΑ και καταδικάζονται οι ασθενείς να μένουν χωρίς θεραπεία ή να επιβαρύνονται οικονομικά οι οικογένειές τους;

Είναι γνωστό σε όλους μας ότι μια ορθοδοντική θεραπεία κοστίζει κατά μέσο όρο 2.500 με 3.000 ευρώ. Πώς μια πολύτεκνη οικογένεια θα ανταπεξέλθει οικονομικά σε ένα τέτοιο κόστος;

Επίσης, σας ρωτώ γιατί δεν έχει υπογραφεί ακόμα η συλλογική σύμβαση μεταξύ του ΕΦΚΑ και της Οδοντιατρικής Ομοσπονδίας, ώστε ο κάθε ασφαλισμένος να επιλέγει τον δικό του γιατρό, και αν σε τελική ανάλυση υπάρχει κάποια εθνική στρατηγική για τη στοματική υγιεινή.

Κύριε Υπουργέ, περιμένω στην Κυβέρνηση να είσαστε πιο προσγειωμένοι όταν δίνετε εύσημα στον εαυτό σας για αυξημένες δαπάνες σε διάφορους τομείς, μεταξύ άλλων και για το Υπουργείο Υγείας. Δεν είναι τα λεφτά που δίνετε από την τσέπη σας, είναι το προϊόν της υπερφορολόγησης του ελληνικού λαού και της υπερχρέωσης της χώρας μας, μιας χώρας στις πλάτες της οποίας προσθέσατε επί των ημερών σας επιπλέον 60 δισεκατομμύρια ευρώ δημόσιο χρέος και η οποία βαδίζει ανοχύρωτη στην επόμενη παγκόσμια χρηματοπιστωτική κρίση.

Αναγνωρίζουμε όσα θετικά γίνονται. Είναι θετική η απόφασή σας για κάλυψη των εξετάσεων που μας προαναφέρατε, καθώς και για τη γυναικεία γονιμότητα, και μάλιστα σας είχα προτείνει πριν ενάμιση χρόνο περίπου την προσθήκη μέσω ΕΟΠΥΥ για την αντιμυλλέριο ορμόνη, ιδίως στο σημείο της δημογραφικής κατάρρευσης της χώρας που βρισκόμαστε.

Δεν μπορώ όμως να αναγνωρίσω την πολιτική σας, όταν βλέπω να επαναλαμβάνονται τα ίδια λάθη της δεκαετίας του 2000, η ίδια μέθοδος εξωραϊσμού του δημόσιου χρέους, η ίδια αλαζονεία και τα ίδια αφηγήματα περί κυβερνητικής επιτυχίας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τελευταία παρέμβαση και τρίτη για τον ΣΥΡΙΖΑ από τον Κοινοβουλευτικό Εκπρόσωπο κ. Ζαμπάρα. Λυπάμαι, αλλά κάποιοι έχουν συμπληρώσει ήδη τις τρεις παρεμβάσεις. Δεν μπορεί να δοθεί ο λόγος για περαιτέρω. Η παρέμβαση αυτή του ΣΥΡΙΖΑ είναι η τρίτη.

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, δεν είχα σκοπό να μιλήσω και να καταναλώσω την τρίτη κατά σειρά παρέμβαση του ΣΥΡΙΖΑ, αλλά πραγματικά μπήκατε ξανά, με έναν τρόπο και έναν υπέρμετρο βερμπαλισμό, να μας μιλήσετε και να μας πείτε ότι όλα στο Εθνικό Σύστημα Υγείας πάνε πολύ καλά και μάλιστα χρησιμοποιήσατε τη λέξη «τομή»! Τη λέξη «τομή»! Πολύ βαριά λέξη για να περιγράψει την κατάσταση που βιώνει ο κόσμος προσπαθώντας να έχει πρόσβαση στο σύστημα υγείας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ξέρετε οι λέξεις, κύριε Υπουργέ, έχουν η κάθε μια το ειδικό της βάρος, τη σημασία τους. Η λέξη τομή παραπέμπει σε άλλες εποχές και σε άλλες προσπάθειες που έγιναν στο Εθνικό Σύστημα Υγείας, με πραγματική, αν θέλετε, προσπάθεια ανταπόδοσης.

Θα σας πω το εξής. Στις 12-12 μπασκέτα πλάκωσε δεκαεξάχρονο μαθητή στη Ρόδο, τον πήγαν στο νοσοκομείο, αλλά δεν λειτουργούσε ο αξονικός τομογράφος.

Τι είναι αυτό; Είναι λαϊκισμός; Όχι. Είναι ένα μεμονωμένο περιστατικό; Όχι. Είναι η συνωμοσία της μιζέριας, που μας κατηγορείτε; Όχι. Είναι η σκληρή κανονικότητα, κύριε Γεωργιάδη. Είναι, δυστυχώς, η σκληρή κανονικότητα. Υπάρχει ένα μωσαϊκό περιστατικών σε όλη τη χώρα, τέτοιων περιστατικών δυστυχώς, και θα το καταθέσω στα Πρακτικά, που αποκρυσταλλώνουν, δυστυχώς, την πολύ άσχημη κατάσταση στο Εθνικό Σύστημα Υγείας.

Εσείς σπεύσατε -γιατί έχετε πολύ καλά και ισχυρά επικοινωνιακά αντανακλαστικά- με ένα tweet να απαντήσετε ότι εκείνη τη μέρα, εκείνη τη μέρα τυχαία, ο αξονικός είχε χαλάσει και τελικά το παιδί αυτό ευτυχώς είναι καλά, γιατί πήγε σε ένα ιδιωτικό κέντρο και βρήκε νοσηλεία, θεραπεία και διάγνωση.

Και λέω ότι τα στοιχεία, δυστυχώς, είναι άσχημα, και εκ του αποτελέσματος των περιστατικών αυτών, αλλά αν θέλετε ας μπούμε λίγο στο περιεχόμενο -και ευχαριστώ, κύριε Πρόεδρε. Ξύνοντας λίγο την ταμπέλα που λέγεται «Εθνικό Σύστημα Υγείας» και μπαίνοντας στο περιεχόμενο θα διαπιστώσουμε -κι είναι στοιχεία που δεν τα λέει ο ΣΥΡΙΖΑ, το ΠΑΣΟΚ, το Κομμουνιστικό Κόμμα, η Πλεύση Ελευθερίας και τα υπόλοιπα κόμματα της Αντιπολίτευσης- ανικανοποίητες, ακάλυπτες υγειονομικές ανάγκες. Θα καταθέσω στα Πρακτικά κι αυτόν τον πίνακα.

Είμαστε δεύτεροι ως το πιο υψηλό ποσοστό των πολιτών που δηλώνουν ότι οι υγειονομικές ανάγκες τους μένουν ακάλυπτες, μένουν ανικανοποίητες. Και για ποιον ακριβώς λόγο, κύριε Υπουργέ; Too expensive. Δεν μπορούν να πληρώσουν τις δαπάνες αυτές, μιας και η αναλογία, κύριε Υπουργέ, μεταξύ δημόσιου συστήματος και ιδιωτικής πρωτοβουλίας, ενώ στην υπόλοιπη Ευρώπη είναι 80-20 και σε κάποιες χώρες 90-10 υπέρ της δημόσιας περίθαλψης, στη χώρα μας είναι μόλις 62% οι δημόσιες δαπάνες. Τριακόσιες σαράντα χιλιάδες χειρουργεία αναβλήθηκαν τα τελευταία χρόνια επί θητείας σας και επί των προηγούμενων Υπουργών Υγείας.

Άρα, μην λέτε συνεχώς για τα απογευματινά χειρουργεία ότι θα φέρουν τη μεγάλη επανάσταση. Θα αποτύχει και αυτό. Αναφέρετε συνεχώς αριθμούς σε σχέση με την ανάπτυξη και θα το συσχετίσω, κύριε Υπουργέ, με το ότι αυξάνεται το ΑΕΠ της χώρας μας. Οι δαπάνες για την υγεία σε αυτόν τον προϋπολογισμό του 2025 ως ποσοστό επί του ΑΕΠ είναι χαμηλότερες, από 5,48 στο 5,43. Άρα, μη χρησιμοποιείτε το ΑΕΠ α λα καρτ. Όποτε σας βολεύει το χρησιμοποιούμε για να δείξουμε τη μεγάλη μεγέθυνση και ανάπτυξη της οικονομίας και όποτε δεν μας βολεύει περιγράφουμε μόνο σε απόλυτο αριθμό τις δαπάνες για την υγεία.

Ανατιμήσεις επίσης σε τετρακόσια εξήντα ένα φάρμακα με αυξήσεις 357%. Τα δημόσια νοσοκομεία έχουν συσσωρευμένα χρέη 1,25 δισ. Μέχρι τέλος του 2024 προβλέπεται να αποχωρήσουν 5.840 άνθρωποι από το ΕΣΥ και να προσληφθούν βαθμιαία 4.070.

Αυτή είναι η κατάσταση, κύριε Υπουργέ, δυστυχώς. Αυτό δεν είναι τομή, είναι η μαύρη, δύσκολη κατάσταση -και δεν αποτελούμε συνωμοσία της μιζέριας, περιγράφοντας, αναδεικνύοντας και στηλιτεύοντας μέσα από τα επίσημα στατιστικά στοιχεία την κατάσταση στο ΕΣΥ. Και πραγματικά επειδή μιλάτε διαρκώς, κύριε Υπουργέ, και σήμερα και τις προηγούμενες φορές, για τα τόσα καλά και τόσα καλά που έχετε κάνει στο Εθνικό Σύστημα Υγείας, απορώ πραγματικά πώς οι Ελληνίδες και οι Έλληνες δεν τα αναγνωρίζουν.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υπουργός Υγείας. Κύριε Υπουργέ, όσο μπορείτε πιο σύντομα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα πάω ανάποδα τώρα για να τα θυμάμαι καλύτερα.

Κατ’ αρχάς όταν διαβάζετε ορισμένους πίνακες στατιστικής πρέπει να τους διαβάζετε ολόκληρους. Έτος 2019, τελευταίο έτος διακυβέρνησης ΣΥΡΙΖΑ, ιδιωτικές δαπάνες υγείας -πηγή EUROSTAT- 36,08%. Έτος 2023 -το τελευταίο στοιχείο που έχουμε- ιδιωτικές δαπάνες υγείας 34%. Άρα, αυτό που λέμε «πρόοδος» -γιατί αυτό σας είπα, ότι έχουμε πρόοδο- ακόμα και στις ιδιωτικές δαπάνες, το «out of pocket» -επειδή το είπατε αγγλικά- πάμε καλύτερα επί Κυριάκου Μητσοτάκη απ’ ό,τι επί Αλέξη Τσίπρα.

Αλλά η συζήτηση στη Βουλή, κυρίες και κύριοι συνάδελφοι, για να έχει νόημα πρέπει να έχει μια μορφή διαλογικής συζητήσεως, δηλαδή ο ένας λέει ένα επιχείρημα κι ο άλλος απαντάει σε αυτό. Εγώ σας είπα για τα εκατόν είκοσι έξι νοσοκομεία του ΕΣΥ η κυβέρνηση της πρώτης φοράς Αριστεράς έδινε τον χρόνο 1.500.000.000. Η Κυβέρνηση του Κυριάκου Μητσοτάκη δίνει το 2025 για το Εθνικό Σύστημα Υγείας 3.100.000.000.

Ακόμα και στα δικά σας μαθηματικά, της Αριστεράς, που ούτως ή άλλως πιστεύετε μόνο στα παράλογα πράγματα, ακόμα και για εσάς τους παράλογους αριστερούς ανθρώπους -μην με κοιτάτε, για να είσαι αριστερός είσαι αναγκαστικά παράλογος, δεν μπορείς να έχεις καμμία σχέση με τη λογική- προσέξτε, λες ότι είναι χειρότερο να ξοδεύει μια κυβέρνηση 3,1 από το να ξοδεύει 1,5. Ε, δεν γίνεται! Και προσέξτε, δεν αμφισβητήσατε ότι δίνατε 1,5 ούτε αμφισβητήσατε ότι δίναμε 3,1, αλλά είπατε επί εξίμισι λεπτά άρες μάρες κουκουνάρες.

Πάμε τώρα και στην ουσία. Είπατε για τη Ρόδο. Πράγματι ένας πατέρας, που χτύπησε το παιδί του στην μπασκέτα, πήγε την Τετάρτη για αξονική τομογραφία στη Ρόδο, στο νοσοκομείο εννοώ. Την Τετάρτη είχε χαλάσει το μηχάνημα, ούτε την Τρίτη, ούτε την Πέμπτη.

Το νοσοκομείο κάλεσε αμέσως την εταιρεία, όπως λέει η σύμβαση. Η εταιρεία πήγε την Πέμπτη το πρωί. Πέμπτη 11 η ώρα μπήκε σε λειτουργία ο αξονικός. Έφυγε αυτός ο πατέρας και πήγε τη μέρα που δεν δούλευε. Και το νοσοκομείο έχει πάγια σύμβαση. Τί σύμβαση έχει; Αν δεν δουλεύει ο αξονικός, να πηγαίνουν στο διπλανό ιδιωτικό κέντρο και τα έξοδα θα τα πληρώνουμε εμείς.

Προσέξτε και το καλύτερο τώρα. Γιατί χάλασε το μηχάνημα; Γιατί ο αξονικός τομογράφος στο Νοσοκομείο της Ρόδου είναι μηχάνημα δεκαετίας και χαλάει. Τι σας είπα πριν; Ότι φέτος από το Ταμείο Ανάκαμψης παίρνουμε μηχανήματα. Ένα από τα μηχανήματα που παίρνουμε είναι ένας καινούργιος ατομικός αξονικός τομογράφος για το Νοσοκομείο της Ρόδου, για να μη χαλάει. Άρα και την ημέρα εκείνη χάλασε για μία μέρα και πληρώσαμε εμείς τα έξοδα για την αξονική τομογραφία και αγοράζουμε καινούργιο αξονικό τομογράφο. Ε, να μη σας πω ότι είστε λαϊκιστής; Τι να σας πω, μπράβο; Είστε, τουλάχιστον, αδιάβαστος, αν δεν είστε λαϊκιστής.

(Χειροκροτήματα από την πτέρυγα της Νέας Δημοκρατίας)

Πάμε, λοιπόν, τώρα. Παίρνετε -αυτό το κάνουν και τα μέσα- ένα περιστατικό και το κάνετε σχοινί- κορδόνι. Ξέρετε πόσα περιστατικά, κυρίες και κύριοι συνάδελφοι, διαχειρίζεται το Εθνικό Σύστημα Υγείας κάθε μέρα; Τον αριθμό τον ξέρετε; Ογδόντα πέντε χιλιάδες. Εσείς λέτε σε έναν οργανισμό που διαχειρίζεται την ημέρα ογδόντα πέντε χιλιάδες περιστατικά, αν ένας κακόπιστος θέλει να βρει ένα που πήγε στραβά να μη βρει από τα ογδόντα πέντε χιλιάδες; Είκοσι πέντε εκατομμύρια περιστατικά τον χρόνο διαχειρίζεται το ΕΣΥ. Και βρίσκεται ένας πατέρας που διαμαρτυρήθηκε -και καλά έκανε ο άνθρωπος που διαμαρτυρήθηκε- γιατί έτυχε εκείνη η άτυχη στιγμή που για λιγότερο από είκοσι τέσσερις ώρες δεν δούλεψε ο αξονικός τομογράφος. Και διαμαρτυρήθηκε αυτός και καλά έκανε.

Εσείς είπατε, ότι ακυρώθηκαν πολλά χειρουργεία αυτή την τετραετία. Βέβαια ακυρώθηκαν, αφού μέσα στον COVID -και το ξέρετε- δύο χρόνια δεν γίνονταν χειρουργεία τακτικά. Αυτό δημιούργησε πολύ μεγάλη πίεση στο σύστημα και αυτήν την πίεση τώρα την λύνουμε με τα δωρεάν απογευματινά χειρουργεία, τα οποία τα καταψηφίσατε.

Πάμε τώρα στην κυρία από τη Νίκη. Ακούστε, όταν μιλάμε στη Βουλή, πρέπει να κοιτάμε το εξής μέγεθος. Αν έχουμε πρόοδο, αν πηγαίνουμε προς τα εμπρός ή αν πηγαίνουμε προς τα πίσω. Εγώ δεν ισχυρίστηκα ότι το Εθνικό Σύστημα Υγείας δεν έχει προβλήματα. Δεν υπάρχει κανένα εθνικό σύστημα υγείας στον πλανήτη που δεν έχει προβλήματα. Σε όποια χώρα και να πάτε, οι άνθρωποι διαμαρτύρονται για το σύστημα της υγείας στις δημοσκοπήσεις. Και θα έρθω μετά στον κ. Καζαμία.

Το θέμα είναι, σήμερα αυτή η Κυβέρνηση πηγαίνει το σύστημα υγείας προς τα μπρος ή προς τα πίσω; Σε αυτό δεν απαντήσατε. Είναι καλύτερα τα 3 δισεκατομμύρια από το 1,5 ή χειρότερα; Εσείς μπορεί να λέτε ότι θα έπρεπε να δίνουμε 4, 5, 6, ό,τι θέλετε μπορείτε να πείτε. Εμείς σας λέμε ότι σε αυτόν τον προϋπολογισμό δίνουμε πάνω από τα διπλάσια από όσα δίναμε πριν την Κυβέρνηση Μητσοτάκη. Και αυτό, πράγματι, είναι πρόοδος, αγαπητοί συνάδελφοι.

Τώρα στα άλλα που είπατε για την υπερφορολόγηση κ.λπ., μην μπλέξω.Έχουμε μειώσει και φόρους και ασφαλιστικές εισφορές περισσότερα από κάθε άλλη κυβέρνηση του παρελθόντος. Τα επιπλέον έσοδα του κράτους είναι προϊόν της ανάπτυξης της ελληνικής οικονομίας. Και σας είπα ότι πέφτουν τα επιτόκια δανεισμού. Για να πέφτουν τα επιτόκια δανεισμού, πάει να πει ότι οι αγορές κρίνουν, -και οι αγορές κυρίες και κύριοι συνάδελφοι, είναι άνθρωποι που βάζουν τα λεφτά τους, δεν το λένε με τα λόγια, το πάνε με το χρήμα- και λένε ότι το ρίσκο στην Ελλάδα πέφτει. Γιατί το ρίσκο στην Ελλάδα πέφτει; Γιατί η οικονομία πηγαίνει καλύτερα. Γι’ αυτό το ρίσκο στην Ελλάδα πέφτει. Αυτό μπορεί να μη σας αρέσει. Εγώ το θεωρώ πολύ μεγάλη εθνική επιτυχία.

Για τα ορθοδοντικά και τα άλλα που είπατε, τα θεωρώ σημαντικά, γιατί πράγματι στην οδοντιατρική κάλυψη η Ελλάδα παραμένει πολύ χαμηλά, πάλι όμως, δεν είμαστε χειρότερα από ό,τι ήμασταν. Όλα όσα είπατε, ίσχυαν πάντα. Εξακολουθούμε να μην έχουμε βρει λύση γι’ αυτά.

Προχθές είχα συνάντηση με τον Παγκόσμιο Οργανισμό Υγείας στο γραφείο μου για να μας δώσει ένα σχέδιο, πώς μπορούμε τα χρήματα που έχουμε και από πού να εξοικονομήσουμε, για να παρέχουμε μεγαλύτερες παροχές υγείας για την οδοντιατρική κάλυψη. Διότι πράγματι η Ελλάδα εκεί παραμένει χαμηλά. Δεν είμαστε χειρότερα από πριν, αλλά δεν είμαστε καλύτερα, ενώ εγώ θέλω παντού να πηγαίνουμε προς τα εμπρός.

Πάω τώρα στον κ. Καζαμία. Κύριε Καζαμία, είστε μάγος. Προσέξτε, δύο μαγείες που κάνατε. Καζαμίας, όνομα και πράμα. Λέτε για την φοβερή μελέτη του ΟΟΣΑ που λέει ότι οι νοσηλευτές στην Ελλάδα είναι λιγότεροι από τις άλλες ευρωπαϊκές χώρες. Σωστό. Όμως, η ίδια μελέτη λέει ότι οι γιατροί στην Ελλάδα είναι περισσότεροι από όλες τις άλλες ευρωπαϊκές χώρες. Αυτό δεν το αναφέρατε. Γιατί δεν το αναφέρατε; Δηλαδή σας αρέσει η μελέτη του ΟΟΣΑ όταν λέει το αρνητικό, αλλά δεν σας αρέσει η μελέτη του ΟΟΣΑ όταν λέει το θετικό. Για να είστε τίμιος έπρεπε να πείτε, «πράγματι, κύριε Υπουργέ, έχετε δίκιο, έχουμε τους περισσότερους γιατρούς στα δημόσια νοσοκομεία από κάθε άλλο πολίτη της Ευρώπης.». Γιατί αυτό λέει ο ΟΟΣΑ, αλλά έχουμε λιγότερους νοσηλευτές. Να σας πω μπράβο. Εσείς δεν είπατε αυτό. Άρα η μελέτη του ΟΟΣΑ έχει συν και πλην για την Ελλάδα.

Όμως, το καλύτερο είναι με τον πίνακα της EUROSTAT. Αφού αναφέρατε διάφορους πίνακες της EUROSTAT για τη μέση δαπάνη που κάνουμε ανά κάτοικο κ.λπ., όπως είπατε, με ψέξατε και λίγο ειρωνικά στην αρχή, για το αν πράγματι νομίζουμε ότι το σύστημα καταρρέει. Αν το νομίζουμε! Δεν ξέρετε ότι ο πίνακας στον οποίο αναφέρθηκα είναι της EUROSTAT; Ξέρετε τι λέει ο πίνακας αυτός της EUROSTAT; Μετράει στις είκοσι επτά χώρες της Ευρώπης, πόσοι από τους εκατό δηλώνουν φτωχοί και πόσοι είναι πραγματικά φτωχοί, βάσει του εισοδήματός τους και του μέσου κόστους ζωής στη χώρα τους. Η Ελλάδα σε αυτόν τον δείκτη, αγαπητέ κύριε συνάδελφε, σύμφωνα με την EUROSTAT -που εσείς την κρίνετε αξιόπιστη και την αναφέρετε- είναι η χώρα της Ευρώπης με υπερτριπλάσια διαφορά από τη δεύτερη, όπου οι περισσότεροι λένε ότι είναι φτωχοί, ενώ κατά τη EUROSTAT δεν είναι. Εγώ δεν ξέρω αν έχει δίκιο η EUROSTAT ή άδικο. Είναι μια μεγάλη συζήτηση αυτή. Όμως, αν εσείς κρίνετε αξιόπιστη την EUROSTAT για το ένα, δεν μπορείτε να κρίνετε αναξιόπιστη την EUROSTAT για το άλλο. Άρα αν δεχθείτε ως βάση συζήτησης την EUROSTAT, θα τη δεχθείτε για όλα και τότε θα προσχωρήσετε στη δική μου θέση, ότι πράγματι δηλώνουν περισσότεροι φτωχοί από όσοι είναι στην πραγματικότητα. Γιατί αυτό λέει η EUROSTAT.

**ΑΛΕΞΑΝΔΡΟΣ ΚΑΖΑΜΙΑΣ:** Δεν λέει αυτό η EUROSTAT. Την ερμηνεύετε, όπως θέλετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό ακριβώς λέει.

Και πάμε και στο τελευταίο. Δημοσκοπήσεις. Μάλλον εσείς δεν διαβάζετε καλά. Διότι οι δημοσκοπήσεις είναι ένα μέγεθος που το διαβάζουμε στη συνέχειά του. Όλες οι τελευταίες δημοσκοπήσεις έδειξαν ότι η δυσαρέσκεια για την υγεία πέφτει, δεν ανεβαίνει. Ναι, είναι πάντα μέσα στα πρώτα τρία. Αλίμονο να μην είναι η υγεία μέσα στα πρώτα τρία. Όμως σε ποσοστό πέφτει. Και εδώ θα σας πω κάτι που δεν ήθελα να πω αλλά με αναγκάζετε. Το οξύμωρο που συμβαίνει είναι ότι ανεβαίνει η δική μου δημοτικότητα.

(Χειροκροτήματα από την πτέρυγα της Νέας Δημοκρατίας)

Δεν μπορείτε να φανταστείτε σε πόσο δύσκολη θέση με φέρνει αυτό. Εγώ είμαι ένας πολιτικός που έχω επιλέξει από την πρώτη μέρα που μπήκα στην πολιτική να μη με ενδιαφέρει η δημοτικότητά μου. Τσακώνομαι, βγαίνω στα κανάλια, λέω τη γνώμη μου, μπαίνω στον καβγά. Γιατί; Διότι δεν με ενδιαφέρει η δημοτικότητά μου. Αν με ενδιέφερε η δημοτικότητά μου, θα ήμουν κύριος, θα έκανα μια ωραία εμφάνιση στο instagram, θα με ρωτούσαν δεν θα έλεγα τίποτα, θα έλεγα κάτι για μια εθνική επέτειο και θα ήμουν μια χαρά. Εγώ δεν κάνω αυτό. Έχω πει θα πάμε σε καβγά κι ας χάνω σε δημοτικότητα. Ξέρετε, πόσο μεγάλο άγχος μου προκαλεί ξαφνικά ότι ενώ εγώ είμαι Υπουργός Υγείας της Ελλάδος, μπαίνω σε όλους τους καυγάδες, επιτίθεμαι στη συμμορία της μιζέριας από το πρωί ως το βράδυ και η δημοτικότητά μου ανεβαίνει; Γιατί ανεβαίνει, κύριε συνάδελφε; Οι δημοσκοπήσεις το λένε όχι εγώ. Γιατί; Δεν σας κάνει εντύπωση;

Γιατί; Διότι ο κόσμος εκτιμά και τα δωρεάν απογευματινά χειρουργεία, που εσείς τα καταψηφίσατε. Η κ. Κωνσταντοπούλου που γελάει, είπε να μη γίνουν δωρεάν απογευματινά χειρουργεία, να μη γίνουν. Εμείς είπαμε να γίνουν. Κάθε απόγευμα εκατοντάδες συμπολίτες μας βρίσκουν την υγεία τους, ενώ η Κωνσταντοπούλου ήθελε να μην την βρουν. Αυτή είναι διαφορά.

(Χειροκροτήματα από την πτέρυγα της Νέας Δημοκρατίας)

Η δημοτικότητα μου ανεβαίνει, γιατί οι άνθρωποι στα ΚΑΠΗ που ξαφνικά πηγαίνουν μια φορά τον μήνα και τους κάνουν δωρεάν εξέταση στο ΚΑΠΗ, χαίρονται. Γι’ αυτό ανεβαίνει η δημοτικότητά μου. Η δημοτικότητά μου ανεβαίνει γιατί σιγά-σιγά ο χρόνος στην εφημερία πέφτει. Γι’ αυτό ανεβαίνει η δημοτικότητά μου. Ούτε τους καβγάδες σταμάτησα, ούτε τις φασαρίες, όπως αποδεικνύει και η προηγούμενη συζήτηση.

Άρα, αν θέλετε να διαβάζετε δημοσκοπήσεις, θα τις διαβάζετε ολόκληρες, όχι α λά καρτ.

Κλείνω, λοιπόν, κύριε Πρόεδρε.

Για να εκφράσω τη θέση μου σωστά: Έχει προβλήματα το Εθνικό Σύστημα Υγείας; Πάρα πολλά είναι η απάντηση. Πρέπει να σκιστούμε για να τα λύσουμε; Ναι και ειλικρινά κι εγώ κι όλη η ομάδα του Υπουργείου Υγείας είμαστε από πάνω για να τα λύσουμε. Κάθε μέρα μπορεί να προκύψει ένα καινούργιο πρόβλημα; Ναι κάθε μέρα μπορεί να προκύψει ένα καινούργιο πρόβλημα. Αλλά αφού τα έχουμε πει όλα αυτ, είναι η κατάσταση σήμερα λίγο καλύτερη από ό,τι ήταν χθες; Ναι είναι λίγο καλύτερη. Ακόμα και τα νοσοκομεία της Μακεδονίας που άκουσα προηγουμένως, ίσως δεν το ξέρετε, αλλά με την πρώτη προκήρυξη με τα κίνητρα για τα περιφερειακά νοσοκομεία, το κύριο σώμα γιατρών που προσλάβαμε με αυτά τα κίνητρα είναι στη Μακεδονία. Και μέχρι τις 20 Δεκεμβρίου προκηρύσσουμε άλλους είκοσι πέντε γιατρούς για περιφερειακά νοσοκομεία και με θεσμικά κίνητρα για τα νοσοκομεία της Μακεδονίας.

Έτσι λύσαμε το πρόβλημα σε νοσοκομεία όπως της Ξάνθης, των Σερρών, της Κοζάνης κ.λπ.. Μας έχει μείνει το πρόβλημα στην Δράμα. Θα το λύσουμε και στην Δράμα με την νέα προκήρυξη. Ακριβώς, διότι τα κίνητρα που εσείς δεν τα ψηφίσατε, τα οικονομικά δουλεύουν. Και πάλι αυτά η Νέα Δημοκρατία, τα ψήφισε μόνη της μέσα στη Βουλή. Διότι δυστυχώς, το βασικό πρόβλημα της ιδεολογικής ηγεμονίας της Αριστεράς είναι το εξής: Μπορεί να υπάρξει αριστερή ιδεολογία, χωρίς μιζέρια; Όχι.

Πουλάτε μιζέρια! Αυτό πουλάτε. Κλάψα, μιζέρια και γκρίνια. Ο λόγος που χάνετε είναι γιατί η Ελλάδα επί Νέας Δημοκρατίας του Κυριάκου Μητσοτάκη πάει καλύτερα!

Να είστε καλά.

**ΠΡΟΕΔΡΕΥΩΝ (Γεώργιος Λαμπρούλης):** Για να ενημερώσω το Σώμα, έχει ζητήσει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο…

**ΠΡΟΕΔΡΕΥΩΝ (Γεώργιος Λαμπρούλης):** Να κάνω μια ενημέρωση.

Επί προσωπικού ζητήσατε τον λόγο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, ζήτησε τον λόγο ο Κοινοβουλευτικός Εκπρόσωπος κ. Κόντης. Έτσι δεν είναι, κύριε Κόντη; Για την ομιλία σας.

**ΙΩΑΝΝΗΣ ΚΟΝΤΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία. Μετά τον κ. Κόντη, είναι τέσσερις ομιλητές, ο κ. Αμπατιέλος, ο κ. Γαυγιωτάκης, ο κ. Μπούμπας και ο κ. Δουδωνής. Ολοκληρώνεται ο κατάλογος με τους συγκεκριμένους συναδέλφους. Θα πάρουν τον λόγο οι δύο εναπομείναντες Υπουργοί, ο κ. Βορίδης και ο κ. Γκιουλέκας. Αυτή είναι η διαδικασία ως το τέλος της σημερινής συνεδρίασης.

Κυρία Κωνσταντοπούλου, σε τι συνίσταται το προσωπικό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Το προσωπικό, όπως ξέρετε, συνίσταται στη διαστρέβλωση της θέσεως Βουλευτή ή πολιτικού κόμματος. Ο κ. Γεωργιάδης ισχυρίστηκε ψευδέστατα ότι η Πλεύση Ελευθερίας είναι κατά των δωρεάν απογευματινών χειρουργείων.

Αυτή η διαστρέβλωση, βεβαίως, απέναντι στο πολιτικό κόμμα, την Κοινοβουλευτική Ομάδα και την πολιτική Αρχηγό που είναι σταθερά εδώ και σας θέτουν τα ζητήματα της δημόσιας υγείας και επισκέπτονται όλα τα νοσοκομεία, είτε μιλάμε για το Γενικό Νοσοκομείο Νίκαιας όπου είναι στο 50% του οργανογράμματος η πλήρωση των οργανικών θέσεων είτε μιλάμε για το Νοσοκομείο της Κέρκυρας, που λειτουργεί με το 32% των διοικητικών υπαλλήλων, είτε μιλάμε για το Νοσοκομείο της Αλεξανδρούπολης, που περιμένουν να συνταξιοδοτηθούν στην κοινωνική υπηρεσία και δεν υπάρχει διάδοχος, είτε μιλάμε για τα νοσοκομεία όλης της χώρας και τα κέντρα υγείας που τα έχετε αποδεκατίσει, εμείς είμαστε εκεί, είμαστε και είμαι προσωπικά κοντά στους ανθρώπους που δίνουν τη μάχη της υγείας, την ώρα που εσείς προσπαθείτε να σμπαραλιάσετε ό,τι έχει απομείνει.

Είμαστε αυτοί που σας λέμε και σας είπαμε εξαρχής…

**ΠΡΟΕΔΡΕΥΩΝ (Γεώργιος Λαμπρούλης):** Αυτό δεν είναι προσωπικό τώρα. Αυτό είναι τοποθέτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι απολύτως και να μου επιτρέψετε να ολοκληρώσω.

**ΠΡΟΕΔΡΕΥΩΝ (Γεώργιος Λαμπρούλης):** Το προσωπικό είναι σε ό,τι αφορά τη διαστρέβλωση, κατά τη γνώμη σας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαστρέβλωσε τις θέσεις μας. Κύριε Λαμπρούλη, σταματήστε να το κάνετε αυτό!

**ΠΡΟΕΔΡΕΥΩΝ (Γεώργιος Λαμπρούλης):** Θα με αφήσετε να μιλήσω; Δεν κατάλαβα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρέχετε διαρκώς υπηρεσία στη Νέα Δημοκρατία, εσείς προσωπικά!

**ΠΡΟΕΔΡΕΥΩΝ (Γεώργιος Λαμπρούλης):** Σας έδωσα τον λόγο, όπως ζητήσατε, επί προσωπικού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρέχετε διαρκώς υπηρεσία στη Νέα Δημοκρατία!

**ΠΡΟΕΔΡΕΥΩΝ (Γεώργιος Λαμπρούλης):** Το προσωπικό που προέκυψε αφορούσε τη διαστρέβλωση της θέσης σας σε ό,τι αφορά τα απογευματινά χειρουργεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Δώσατε την απάντηση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν την έδωσα!

**ΠΡΟΕΔΡΕΥΩΝ (Γεώργιος Λαμπρούλης):** Εάν ολοκληρώσατε το συγκεκριμένο θέμα επί προσωπικού, να ακούσουμε αν θέλει να μιλήσει και ο Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ολοκλήρωσα!

**ΠΡΟΕΔΡΕΥΩΝ (Γεώργιος Λαμπρούλης):** Τα υπόλοιπα, όσα τοποθετήστε, λογίζονται ως παρέμβαση και ως γνωστό, παρέμβαση δεν δικαιούστε, διότι ήδη έχετε εξαντλήσει τις τρεις παρεμβάσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ολοκλήρωσα!

**ΠΡΟΕΔΡΕΥΩΝ (Γεώργιος Λαμπρούλης):** Από εκεί και πέρα, θέλετε να μιλήσετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, θέλω να ολοκληρώσω.

**ΠΡΟΕΔΡΕΥΩΝ (Γεώργιος Λαμπρούλης):** Ε, τι άλλο να σας πω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ!

**ΠΡΟΕΔΡΕΥΩΝ (Γεώργιος Λαμπρούλης):** Εφόσον δεν δείχνετε εσείς η ίδια κατανόηση στη διαδικασία, μιλήστε όσο θέλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, σε εσάς καμμία και σε αυτό που κάνετε!

**ΠΡΟΕΔΡΕΥΩΝ (Γεώργιος Λαμπρούλης):** Μιλήστε όσο θέλετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε εσάς καμμία κατανόηση και σε αυτό που κάνετε.

**ΠΡΟΕΔΡΕΥΩΝ (Γεώργιος Λαμπρούλης):** Σε εμένα; Στους συναδέλφους, όχι σε εμένα. Μην το βάζετε προσωπικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε εσάς…

**ΠΡΟΕΔΡΕΥΩΝ (Γεώργιος Λαμπρούλης):** Και αφήστε το παραμυθάκι αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …που παρέχετε αυτή, την υπηρεσία από τη θέση του Αντιπροέδρου της Βουλής.

**ΠΡΟΕΔΡΕΥΩΝ (Γεώργιος Λαμπρούλης):** Το παραμυθάκι επί προσωπικού αφήστε το. Απέναντι στους συναδέλφους.

Ολοκληρώσατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Να απαντήσει και ο Υπουργός.

**ΑΛΕΞΑΝΔΡΟΣ ΚΑΖΑΜΙΑΣ:** Πόσο δώσατε στον Υπουργό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώσατε δεκαπέντε λεπτά στον Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Και η κ. Κωνσταντοπούλου δεν δικαιούται επιπλέον.

(Θόρυβος-Διαμαρτυρίες από την πτέρυγα της Πλεύσης Ελευθερίας)

Μα δεν το καταλαβαίνετε; Δεν το καταλαβαίνετε;

(Θόρυβος - Διαμαρτυρίες από την πτέρυγα της Πλεύσης Ελευθερίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάνετε και χειρονομίες;

**ΠΡΟΕΔΡΕΥΩΝ (Γεώργιος Λαμπρούλης):** Δεν το καταλαβαίνετε; Δεν ξέρετε τη διαδικασία; Με συγχωρείτε, πάρα πολύ.

**ΑΛΕΞΑΝΔΡΟΣ ΚΑΖΑΜΙΑΣ:** Είναι ντροπή…

**ΠΡΟΕΔΡΕΥΩΝ (Γεώργιος Λαμπρούλης):** Ντροπή δική σας είναι! Όχι όποτε θέλουμε και όποτε μας συμφέρει «φταίει το Προεδρείο», αλλά όταν δεν μας συμφέρει «δεν φταίει το Προεδρείο».

(Θόρυβος - Διαμαρτυρίες από την πτέρυγα της Πλεύσης Ελευθερίας)

Να σταματήσει αυτό το παιχνιδάκι. Έχουμε συγκεκριμένη διαδικασία. Εάν δεν διαφωνούμε, να τα λύσουμε στη Διάσκεψη των Προέδρων...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να έχω τον λόγο να ολοκληρώσω;

**ΠΡΟΕΔΡΕΥΩΝ (Γεώργιος Λαμπρούλης):** …όχι να τα λύνουμε κάθε φορά με φωνές και με καβγάδες μέσα στην Ολομέλεια. Έλεος πλέον!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να έχω τον λόγο να ολοκληρώσω; Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επί προσωπικού να ολοκληρώσετε, εάν δεν ολοκληρώσατε, λοιπόν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω δύο λεπτά, για να ολοκληρώσω. Από το πρώτο λεπτό που με διακόψατε, κάνατε δυόμισι λεπτά αυτήν την ιστορία, παρέχοντας υπηρεσίες στον κ. Γεωργιάδη, ενώ παρεμβαίνω…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, αφήστε τις προσωπικές αιχμές και τις κατηγορίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καμμία προσωπική για εσάς, κύριε Λαμπρούλη.

**ΠΡΟΕΔΡΕΥΩΝ (Γεώργιος Λαμπρούλης):** Όποιος Αντιπρόεδρος ανεβαίνει σε αυτό το Βήμα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κατεβείτε από το Βήμα! Κατεβείτε!

**ΠΡΟΕΔΡΕΥΩΝ (Γεώργιος Λαμπρούλης):** Σε αυτό το Βήμα όποιος ανεβαίνει, είναι υποχρεωμένος να τηρεί μια διαδικασία. Τίποτα περισσότερο από αυτό. Όπως ορίζει ο Κανονισμός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να κατεβείτε από εκεί!

**ΠΡΟΕΔΡΕΥΩΝ (Γεώργιος Λαμπρούλης):** Είστε εκτός διαδικασίας. Σας αφαιρώ τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είκοσι πέντε λεπτά…

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να απαντήσετε, κύριε Υπουργέ;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο για ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα τι λέτε τώρα;

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου αφαιρείτε τον λόγο και τον δίνετε στον Γεωργιάδη;

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μου αφαιρείτε τον λόγο και τον δίνετε στον Υπουργό; Δεν ντρέπεστε;

**ΠΡΟΕΔΡΕΥΩΝ (Γεώργιος Λαμπρούλης):** Θα απαντήσει για το προσωπικό που βάλατε και μέχρι εδώ. Θα συνεχίσει η διαδικασία, όπως προείπα. Σας παρακαλώ! Υπάρχει διαδικασία ή όχι; Υπάρχει!

Έχουμε όλοι συμφωνήσει σε αυτή τη διαδικασία. Έτσι θα πορευτούμε.

Λοιπόν, κύριε Υπουργέ, σας παρακαλώ, ολοκληρώστε γρήγορα την απάντηση επί προσωπικού που έβαλε η κ. Κωνσταντοπούλου, για να συνεχίσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω ολοκληρώσει και του δώσατε τον λόγο!

Κύριε Γεωργιάδη, το καταδέχεστε αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν προεδρεύω εγώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το καταδέχεστε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν προεδρεύω. Με μπερδέψατε.

Κύριε Πρόεδρε, πείτε μου τι θέλετε να κάνω.

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, τώρα θα λύσουμε αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ολοκληρώσω την τοποθέτησή μου.

**ΠΡΟΕΔΡΕΥΩΝ (Γεώργιος Λαμπρούλης):** Το επί προσωπικού που ζήτησε η κ. Κωνσταντοπούλου, αφορούσε την απάντησή σας σε σχέση με τα απογευματινά χειρουργεία. Πέστε την απάντηση ή αυτό που θέλετε να πείτε για τα απογευματινά χειρουργεία και το κλείνουμε εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε;

Επί προσωπικού εναντίον σας, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θα απαντήσετε εσείς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στη Βουλή δεν έχει σημασία τι έχει κάποιος στο μυαλό…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε λίγο;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ηρεμήστε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αξιότιμη κυρία Πρόεδρε της Πλεύσης Ελευθερίας, στη Βουλή δεν έχει σημασία για ποιον λόγο κάποιος καταψηφίζει. Μπορεί να καταψηφίζει για όποιον λόγο νομίζει. Στη Βουλή το μόνο που μετράει είναι η ψήφος.

Η Πλεύση Ελευθερίας για τα δωρεάν απογευματινά χειρουργεία ψήφισε «όχι». Τελεία και παύλα.

(Χειροκροτήματα από την πτέρυγα της Νέας Δημοκρατίας)

Δεύτερον, είπατε για το Νοσοκομείο της Νίκαιας και λέω μόνο αυτό -και κλείνω- για να καταλάβει ο κόσμος που μας ακούει το μέγεθος της προπαγάνδας σας. Το Νοσοκομείο της Νίκαιας έχει σε σχέση με το 2019, που παραλάβαμε την εξουσία, συν πενήντα τέσσερις γιατρούς, συν εκατό νοσηλευτές, συν εκατό λοιπό προσωπικό, 53% αύξηση του προϋπολογισμού και κάνουμε και 12,7 εκατομμύρια ευρώ έργα από το Ταμείο Ανάκαμψης με νέα ΤΕΠ, νέες κλινικές και νέα χειρουργεία. Αυτό είναι το Νοσοκομείο της Νίκαιας, που μας ψέξατε κιόλας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Έληξε η διαφωνία. Ευχαριστούμε.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος κ. Καραθανασόπουλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επί προσωπικού τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Δεν έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα δεν ντρέπεστε!

**ΠΡΟΕΔΡΕΥΩΝ (Γεώργιος Λαμπρούλης):** Δεν πα’ να φωνάζετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ντρέπεστε;

**ΠΡΟΕΔΡΕΥΩΝ (Γεώργιος Λαμπρούλης):** Σας επιστρέφω τα λόγια που λέτε. Σας τα επιστρέφω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας!

**ΠΡΟΕΔΡΕΥΩΝ (Γεώργιος Λαμπρούλης):** Δική σας όλη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεκανίκι είστε!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εκ μέρους της Κοινοβουλευτικής Ομάδας του ΚΚΕ θεωρούμε απαράδεκτη, κατακριτέα και καταδικαστέα την στάση της Προέδρου της Πλεύσης Ελευθερίας, όταν στοχοποιεί τον Αντιπρόεδρο της Βουλής, μιλώντας ότι καλύπτει φαινόμενα έμφυλης βίας εχθές και σήμερα ότι «κάνει πλάτες» στην Κυβέρνηση της Νέας Δημοκρατίας και στον Άδωνι Γεωργιάδη. Είναι απαράδεκτη αυτή η τακτική και καταδικαστέα!

(Χειροκροτήματα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού θέλω τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κόντη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος των Σπαρτιατών κ. Κόντης.

Δεν υπάρχει κανένα προσωπικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας!

**ΠΡΟΕΔΡΕΥΩΝ (Γεώργιος Λαμπρούλης):** Μα είναι Κοινοβουλευτικός Εκπρόσωπος. Έχει ζητήσει τον λόγο εδώ και μία ώρα. Να μη δώσουμε τον λόγο και σε Κοινοβουλευτικό Εκπρόσωπο; Τι να σας πω άλλο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεκανίκι είστε!

**ΠΡΟΕΔΡΕΥΩΝ (Γεώργιος Λαμπρούλης):** Κατά τα άλλα, διετελέσατε και Πρόεδρος της Βουλής και ξέρετε από διαδικασίες. Την τύφλα σας δεν ξέρετε!

Ελάτε, κύριε Κόντη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε δεκανίκι του χειρίστου είδους!

**ΠΡΟΕΔΡΕΥΩΝ (Γεώργιος Λαμπρούλης):** Αφήστε τα αυτά τώρα! Αφήστε τα αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ! Ενοχλείτε τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε, κύριε Λαμπρούλη;

**ΠΡΟΕΔΡΕΥΩΝ (Γεώργιος Λαμπρούλης):** Λέω, ενοχλείτε τη συνέχιση της διαδικασίας.Σας παρακαλώ, ηρεμήστε!

Ελάτε, κύριε Κόντη.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ψηφίζουμε αύριο τον προϋπολογισμό για το 2025 και αυτός είναι ο δεύτερος στον οποίο συμμετέχουμε εμείς ως Σπαρτιάτες.

Στην πραγματικότητα, σε γενικά μεγέθη -και δεν θα πιαστώ στα νούμερα- οι εργαζόμενοι έχουν μια μείωση των πραγματικών μισθών στην αγοραστική τους δύναμη, που είναι το πιο σημαντικό, έχουν υψηλό κόστος δανεισμού από τις τράπεζες και εξυπηρέτηση δανείων και σίγουρα, υψηλό κόστος των ενοικίων, τα οποία έχουν ανέβει τα τελευταία χρόνια σε δυσθεώρητα ύψη σχετικά με τα εισοδήματά τους. Και έτσι, δεν είναι κρυφό -το παραδέχτηκε η Κυβέρνηση- ότι η αύξηση του επιπέδου φτώχειας των νοικοκυριών έχει μεγαλώσει, συμπεριλαμβανομένης και της παιδικής φτώχειας.

Σε επίπεδο εθνικής οικονομίας, στη μακροοικονομία τα διαχρονικά προβλήματα παραμένουν τα ίδια. Βασική πηγή εσόδων είναι οι έμμεσοι φόροι, δυσανάλογα μεγάλοι από τους άμεσους φόρους και γι’ αυτόν τον λόγο, βλέπουμε ότι οι τιμές των προϊόντων παραμένουν υψηλά, γιατί σίγουρα είναι μια πηγή εσόδων για την Κυβέρνηση και για κάθε κυβέρνηση. Όταν ακριβαίνουν τα προϊόντα, ακριβαίνει το ποσοστό που εισπράττουν από τον ΦΠΑ και η βενζίνη και το πετρέλαιο και όλα τα συμπαρομαρτούντα προϊόντα.

Είναι σταθερά παγιωμένη η μικρή παραγωγικότητα της ελληνικής οικονομίας. Δεν έχουμε μεγάλη βιομηχανία να παράγει. Βλέπουμε, αντίστοιχα, οι γείτονές μας ότι έχουν μεγαλώσει σε παραγωγή σε οτιδήποτε υπάρχει στην Ελλάδα. Τουρκικά προϊόντα έχουν μπει στην παραγωγή και οι Τούρκοι εξάγουν προς τη χώρα μας προϊόντα. Τα επτά στα δέκα προϊόντα, όπως οι καραμπίνες, ας πούμε, για τους κυνηγούς, είναι τούρκικα σήμερα. Βιομηχανικά προϊόντα έρχονται από την Τουρκία. Κάποτε έρχονταν από την Κίνα και την Ασία.

Έχουμε μεγάλη φυσική ανεργία, η οποία υπάρχει ακόμη και στην περίπτωση οικονομίας, η οποία προσφέρει φαινομενικά πλήρη απασχόληση, επειδή έχουμε μικρή απασχόληση σε πολλούς τομείς και φαίνεται ότι υπάρχει μικρότερη ανεργία. Στην πραγματικότητα, έχουμε μεγάλη φυσική ανεργία και το μόνο που μπορούμε να κάνουμε είναι να επικαλούμαστε οικονομικούς αριθμούς και βαθμίδες που μας δίνουν οι ξένοι οίκοι, οι οποίοι σίγουρα θέλουν να εξυπηρετήσουν τα δικά τους συμφέροντα.

Να πούμε ότι ο προϋπολογισμός μας είναι σχεδόν ισοσταθμισμένος, την ίδια στιγμή, όπως είπα και πριν στον κύριο Υφυπουργό Οικονομίας, που η Γερμανία, ας πούμε, που θέλει να κάνει κοινωνική πολιτική, τα τελευταία πέντε χρόνια έχει μόνιμο αρνητικό ισολογισμό. Είχε το 2020, 160 εκατομμύρια μείον, το 2021, 172 εκατομμύρια αρνητικό, το 2022, 89 δισεκατομμύρια -όχι εκατομμύρια- το 2023, 116 δισεκατομμύρια και το 2024 60 δισεκατομμύρια. Και στον φετινό προϋπολογισμό του 2025, πάλι έχει αρνητικό. Σύνολο είναι 600 δισεκατομμύρια, αυτοί οι οποίοι λένε σε εμάς να σφίγγουμε τη ζώνη. Οι φτωχοί οι Έλληνες να κάνουν το οτιδήποτε μπορούν για να πληρώνουν στην Ευρωπαϊκή Ένωση τοκοχρεολύσια, τόκους, φόρους κ.λπ., ενώ αυτοί οι ίδιοι δεν σέβονται αυτά που λένε και οι εντολές που δίνουν δεν τηρούνται από τους ίδιους. Οι ίδιοι οι Γερμανοί κάθε χρόνο μπαίνουν μέσα 100 δισεκατομμύρια στον προϋπολογισμό τους, ακριβώς για να κάνουν κοινωνική πολιτική.

Υπάρχουν αυτές οι μανιώδεις τάσεις της Ευρωπαϊκής Ένωσης, τις οποίες έχουμε εναγκαλιστεί, χωρίς να σκεφτόμαστε το πού θα οδηγήσουν την «πράσινη» και κλιματική αλλαγή. Τα πάντα διέπει η κλιματική αλλαγή.

Οι ελληνικές τράπεζες, οι τέσσερις συστημικές, έχουν υπερκέρδη τα οποία φοβόμαστε να φορολογήσουμε. Ψάχνουμε να βρούμε χρήματα και δεν αγγίζουμε τα υπερκέρδη αυτά, τα 4 δισεκατομμύρια, 3 δισεκατομμύρια -πόσο είναι;- τον χρόνο των συστημικών τραπεζών και κοιτάμε να τους πάρουμε μόνο επιφανειακά κάποια 100 εκατομμύρια, για να δείξουμε ότι πήραμε και ψάχνουμε να βρούμε χρήματα από εδώ και από εκεί, κόβοντας από τους Έλληνες έναν μεγάλο αριθμό χρημάτων και διαφόρων επενδύσεων που δεν γίνονται, ο οποίος θα μπορούσε να τους βοηθήσει στην καθημερινότητά τους.

Την προηγούμενη χρονιά δώσαμε σε ιδιώτες λιμάνια τα οποία ήταν λιμάνια κερδοφόρα, όπως της Καβάλας, της Ηγουμενίτσας, της Θεσσαλονίκης. Προεκτείναμε τη δυνατότητα επένδυσης του επενδυτή, ο οποίος δεν επένδυσε τα χρήματα που έπρεπε να επενδύσει, τα 500 εκατομμύρια, στα πέντε πρώτα χρόνια. Δώσαμε τη δυνατότητα σε άλλα πέντε χρόνια, ενώ την ίδια στιγμή έβγαλε κέρδη, κάποια 300 εκατομμύρια. Πουλήσαμε το υπόλοιπο του διεθνούς αεροδρομίου μας σε ένα fund συνταξιούχων από τον Καναδά, οι οποίοι πάλι προσπορίζονται κέρδη.

Έκλεισε η ΛΑΡΚΟ, η οποία είναι μια εταιρεία την οποία όλοι ξέρουμε με το νικέλιο και το τι μπορεί να προσφέρει στην ελληνική οικονομία και μάλιστα, με τον νέο τρόπο εξόρυξης μετάλλων, που δεν θα ήταν θερμικός, αλλά θα ήταν με την υγρή παραγωγή του μεταλλεύματος.

Η Ευρωπαϊκή Ένωση που μας κάνει να σφίγγουμε τα ζωνάρια και μας στέλνει εντολές, έδωσε 200 δισεκατομμύρια, όπως είπε, σε εξοπλισμούς -50, 50, 30- για την Ουκρανία σε έναν πόλεμο ο οποίος δεν πρόκειται να τελειώσει ποτέ. Εάν πάει έτσι, θα διαιωνίζεται. Και ευτυχώς που βγήκε τώρα η Κυβέρνηση στην Αμερική που αντιτίθεται σε αυτόν. Να δούμε αν το κάνει πράξη η νέα Κυβέρνηση.

Είναι 200 δισεκατομμύρια τα οποία πληρώνει -γιατί δεν έχει λεφτόδενδρα, όπως λέει η Ευρωπαϊκή Ένωση, αλλιώς θα μας έδινε χρήματα- στα οποία σίγουρα συμμετέχουμε και εμείς με ένα ποσοστό. Και στέλνουμε και χρήματα και όπλα στον Ζελένσκι για να συνεχίζει έναν πόλεμο ο οποίος δεν θα έχει στο τέλος έκβαση θετική υπέρ του, εκτός και αν πιστεύουμε κάτι τέτοιο.

Η «πράσινη» αυτή ενέργεια, η οποία θεωρητικά έρχεται για να φτιάξει τη ζωή μας, έχει παρέμβει άσχημα και δυναμικά στον μεγάλο χώρο της ελληνικής ναυτιλίας, ο οποίος είναι ο στυλοβάτης, ο πυλώνας μαζί με τον τουρισμό της εθνικής οικονομίας. Οι Έλληνες εφοπλιστές έχουν παραγγείλει τριακόσια εβδομήντα τρία πλοία τα τελευταία χρόνια, τα οποία πρόκειται να παραλάβουν μέχρι και το 2030 και έρχεται πλέον η Ευρωπαϊκή Ένωση να τους κάνει να αλλάξουν τον τύπο των πλοίων, με την προοπτική της μπλε αμμωνίας μέχρι να φτάσουμε στην πράσινη αμμωνία, να καίνε την τοξική και διαβρωτική αμμωνία ως καύσιμο, χωρίς να υπάρχει κάποια σοβαρή μελέτη. Απλώς το λένε κάποιοι καρεκλοκένταυροι στις Βρυξέλλες και το κράτος υποσχέθηκε στους εφοπλιστές και ακτοπλόους και ποντοπόρους ότι για αυτό το πρόβλημα θα κάνουν μια μελέτη. Την έκανε τη μελέτη η Ernst & Young -υπάρχει αυτή η μελέτη- και θα τους βοηθήσει με funds από το εξωτερικό να έρθουν πόροι 11 δισεκατομμυρίων, οι οποίοι δεν έρχονται μέχρι σήμερα και τους ψάχνουν οι εφοπλιστές να τους βρουν. Διότι και εγώ, αν αγόραζα ένα πλοίο 200 εκατομμύρια ή 100 εκατομμύρια και μου έλεγαν σε έναν χρόνο «άλλαξέ το, πούλησέ το και πάρε ένα με την πράσινη ανάπτυξη», θα ζητούσα να μου το πληρώσουν ή να μου βρουν το funding για να πάρω το πλοίο.

Η υπόσχεση αυτή, που σίγουρα δεν ήρθε μόνη της από την Ελλάδα, από την Κυβέρνηση, αλλά η Ευρωπαϊκή Ένωση θα είπε «κάντε το και εμείς θα σας βρούμε τους πόρους», έχει μείνει στο κενό και χθες, είδα ότι υπάρχει η διαμαρτυρία τους, όπως υπάρχει και η διαμαρτυρία του κ. Προκοπίου, ο οποίος έχει αναλάβει τα Ναυπηγεία του Σκαραμαγκά.

Και τι λέει ο κ. Προκοπίου; Εάν ακούμε τις εντολές πλέον των πολιτικών με αυτή την πράσινη ανάπτυξη, πρέπει να πάμε να αυτοκτονήσουμε, να κλείσουμε τις εταιρείες και τα πλοία. Διότι δεν γίνεται κάθε τρεις και λίγο να ψάχνουμε να βρούμε καύσιμο.

Φέτος το καλοκαίρι, η Μεσόγειος μπαίνει σε κατάσταση ECA. Και το είπα και χθες στον κύριο Υπουργό. Τι είναι η ECA; Όλα τα πλοία στη Μεσόγειο θα καίνε gasoil. Τι είναι το gasoil; Είναι αυτό που χρησιμοποιούσαμε εμείς στα πλοία, όταν ήμασταν μόνο στο λιμάνι για φωτισμό. Τότε το καίγαμε για τις ηλεκτρομηχανές. Θα το καίνε ως fuel. Τι σημαίνει αυτό. Σημαίνει 30% κόστος παραπάνω. Τι σημαίνει αυτό; Τα ακτοπλοϊκά εισιτήρια θα πάνε στη στρατόσφαιρα φέτος. Θα πηγαίνει κάποιος σε ένα νησί και θα θέλει 500 ή 700 ευρώ, γιατί η Ευρωπαϊκή Ένωση θέλει να επιβάλει την πράσινη αυτή ανάπτυξη, η οποία δεν υπάρχει.

Έχει έρθει χωρίς προοπτικές και χωρίς μέλλον, με αβεβαιότητα και βλέπω ότι η Αμερική τώρα την εγκαταλείπει και θα την εγκαταλείψει και θα μείνει η κ. Φον ντερ Λάιεν να μας μιλάει για πράσινη ανάπτυξη. Και πείτε εσείς αν έχουν άδικο μετά να διαμαρτύρονται και να ζητούν χρήματα. Ήδη περιμένουν τα χρήματα και δεν είναι όλοι οι εφοπλιστές μεγάλοι. Υπάρχουν και εφοπλιστές με τα μικρά και ιδιώτες.

Εγώ έχω φίλους πρώην καπετάνιους που έχουν μικρό καραβάκι και μεταφέρουν από το ένα νησί στο άλλο αυτοκίνητα. Αυτοί, οι άγονες γραμμές και αυτά τα σκάφη, περίμεναν να πάρουν το επίδομα των 150 εκατομμυρίων που τους είχαν υποσχεθεί, υποτίθεται για αυτό, από τα ΕΣΠΑ. Δεν ήρθε τίποτα. Δεν το έχουν πάρει και διαμαρτύρονται. Και αυτά τα λέω, γιατί είμαι αποδέκτης αυτών των παραπόνων και γι’ αυτό και τα μεταφέρω, γιατί είναι πραγματικότητα.

Ο Γενικός Γραμματέας του ΝΑΤΟ, ο κ. Μαρκ Ρούτε, σε συνεργασία με τον κ. Ντράγκι, ο οποίος είπε πως υπάρχει πτώχευση της οικονομικής πολιτικής της Ευρωπαϊκής Ένωσης, ήρθε και μας προϊδεάζει και λέει ότι, όχι μόνο υπάρχει πτώχευση, αλλά να ετοιμαστούμε για έναν μεγάλο πόλεμο.

Τι σημαίνει αυτό; Υπάρχουν οικονομικά σχέδια; Λέει ο καινούργιος γενικός γραμματέας του ΝΑΤΟ ότι σε τρία με τέσσερα χρόνια πρέπει να είμαστε έτοιμοι για έναν μεγάλο πόλεμο; Τα τρία με τέσσερα χρόνια δεν είναι σε τρεις αιώνες, είναι μεθαύριο.

Εάν, λοιπόν, κύριε Υπουργέ, τα λέει και τα πιστεύει, να το αποδεχθούμε και να ετοιμαστούμε. Εάν τα λέει και είναι λόγια του αέρα, να τους πούμε εκεί στο ΝΑΤΟ να τον πάρουν και να τον αλλάξουν, αν λέει τέτοιες βλακείες. Διότι στην ουσία μάς λέει να είμαστε έτοιμοι για έναν πόλεμο πολύ δύσκολο και μεγαλύτερο από αυτόν που συμβαίνει στην Ουκρανία. Σίγουρα και εσείς δεν το θέλετε αυτό ως Κυβέρνηση. Νομίζω ότι πρέπει όλη η Ευρωπαϊκή Ένωση να τον ρωτήσει τι εννοεί.

Αυτός ο προϊδεασμός για έναν μεγάλο πόλεμο από πού προκύπτει; Τι θέλει να μας πει; Και τι είναι ο μεγάλος πόλεμος; Θα εμπλακούμε όλοι σε έναν πυρηνικό πόλεμο; Να γίνουμε όλοι preppers, να μαζεύουμε τροφές και να κάνουμε καταφύγια. Αυτό εννοεί; Δεν το κατάλαβα. Το διάβασα. Πραγματικά είναι κάτι που φοβίζει τον κόσμο.

Δεν μπορεί να σε κάνει να σχεδιάζεις -και εσάς- οικονομική πολιτική, σκεπτόμενος ότι σε τέσσερα χρόνια θα έχουμε πόλεμο. Μπορείτε να σχεδιάσετε κάτι; Εγώ το λέω και δίνω τροφή για σκέψη. Δεν κάνω ούτε ανάλυση οικονομική σε αυτό που είπε. Αλλά μου έκανε τρομερή εντύπωση. Και δεν το είπε σε μια κουβέντα καφενείου, το είπε σε προειδοποίηση όλης της χώρας.

Όλες οι επενδύσεις γενικά στην Ευρωπαϊκή Ένωση έχουν στόχο κλιματική αλλαγή και πράσινη ενέργεια, την οποία βέβαια δεν βλέπουμε. Σιγά-σιγά θα αρχίσουν να παλαιώνουν και οι ανεμογεννήτριες. Ήδη στη νότια Εύβοια έχουν γίνει ερείπια. Και θα έχουμε θέμα με την αποθήκευση υλικών, τα οποία είναι πολύ βλαβερά για το περιβάλλον. Ταυτόχρονα θάψαμε και την πρωτογενή παραγωγή. Και στην υγεία εγώ θέλω βασικά να δω να γίνονται πράξη αυτά που λέτε με την επένδυση και δεν θέλω να αμφισβητώ ότι δεν θέλετε να γίνουν. Να τα δούμε να γίνονται πράξη.

Επίσης, να κοιτάξουμε τον απόδημο Ελληνισμό. Δεν είναι δυνατόν, κύριε Υπουργέ, να υπάρχει στη Γενική Γραμματεία Απόδημου Ελληνισμού έξοδο για τους Έλληνες του εξωτερικού 60.000 ευρώ. Αυτός είναι ο προϋπολογισμός, αν δεν κάνω λάθος. Όχι 60 εκατομμύρια ευρώ, αλλά 60.000 ευρώ. Δεν πρέπει να κοιτάμε; Στο Ρίο Ντε Τζανέιρο εγώ πάντα όταν έμενα, υπήρχε προξενείο; Δεν υπάρχει προξενείο πλέον. Οι κάτοικοι της ευρύτερης περιοχής του Ρίο, που είναι μια μεγάλη περιοχή και έχει πάρα πολλούς Έλληνες, πρέπει να πάνε στο Σάο Πάολο που είναι 600 χιλιόμετρα μακριά. Δεν υπάρχει. Και έχει πολλούς Έλληνες εκεί. Έχει πάνω από δέκα χιλιάδες Έλληνες.

Πρέπει να αυξηθούν τα έξοδα για τους απόδημους Έλληνες, να φτιάξουμε σχολεία. Αυτά να κοιτάξουμε, και πώς να πάμε τον πολιτισμό μας στη Νότια Αμερική. Δεν μπορούμε να περιμένουμε από το Ίδρυμα «Τσάκος» να έχει ελληνικό σχολείο στην Ουρουγουάη και να το τροφοδοτούν ιδιώτες ή από τον Ανδρέα Δρακόπουλο να φτιάξει ένα νοσοκομείο. Είναι ωραία αυτά, αλλά πρέπει και εμείς να αγκαλιάσουμε τη δημόσια υγεία μας, να φροντίσουμε τα νοσοκομεία μας.

Σχετικά με τα στρατιωτικά νοσοκομεία μας που γίνεται λόγος να μπουν στο ΕΣΥ, να απορριφθεί εκ των προτέρων η ιδέα αυτή, γιατί είναι τα μόνα νοσοκομεία που έχουν ξεφύγει από μολύνσεις βακτηριακές, από ενδονοσοκομειακές μολύνσεις και τα λοιπά. Διατηρούν ένα επίπεδο. Να φτάσουμε το ΕΣΥ στο επίπεδο των στρατιωτικών νοσοκομείων, όχι να μπουν σε ώσμωση και να γίνουν το ίδιο με αυτά τα οποία είχαν φτάσει σε ένα σημείο, και θεωρώ και εγώ ότι υπάρχει βήμα προς τα μπροστά και μπορούμε να τα δούμε να γίνονται καλύτερα. Αυτά εν ολίγοις.

Εμείς θέλουμε να είμαστε καλόπιστοι. Στις εθνικές δαπάνες είμαστε υπέρ κάθε δαπάνης για την άμυνα, ό,τι και να σημαίνει αυτό. Οι Τούρκοι καιροφυλακτούν και πραγματικά ποτέ δεν ησυχάζουν. Περιμένουν την κατάλληλη στιγμή για να μας βρουν αδύναμους. Και δεν θέλουμε να τους δώσουμε αυτή τη δυνατότητα. Πιστεύουμε ότι η Ελλάδα πρέπει να είναι δυνατή, ειδικά στην άμυνα στα νησιά μας και σε όλο το Αιγαίο. Και για αυτόν τον λόγο τους Τούρκους τους έχουμε σε κατάσταση αποτροπής όλα αυτά τα χρόνια. Αλλιώς θα είχαν κάνει το ίδιο που έκαναν και στην Κύπρο.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον Νίκο Αμπατιέλο από το Κομμουνιστικό Κόμμα Ελλάδας. Μετά θα πάρουν τον λόγο ο κ. Γαυγιωτάκης, ο κ. Βορίδης, οι υπόλοιποι συνάδελφοι Βουλευτές από τον κατάλογο και ο κ. Γκιουλέκας.

**ΝΙΚΟΛΑΟΣ ΑΜΠΑΤΙΕΛΟΣ:** Κυρίες και κύριοι, αυτό που ήρθε για να μείνει και πρέπει να μείνει στον λαό μας, με βάση τον προϋπολογισμό του 2025 -το ξέρει βέβαια καλά, το ζει- είναι ότι φέρνει έναν ακόμα αντιλαϊκό, ταξικό, προϋπολογισμό, που είναι και το νιώθει. Έχει τέτοια ερωτήματα ο κ. Γεωργιάδης. Και δυστυχώς θα νιώσουν το τι προϋπολογισμός είναι τα πολλά εκατομμύρια εργαζομένων και βιοπαλαιστών της χώρας.

Είπε ο Υπουργός Οικονομίας στην αρχή της συζήτησης, και το επαναλαμβάνουν μονότονα πάρα πολλοί Βουλευτές της Κυβέρνησης, ότι είναι, λέει, κερδισμένη η Ελλάδα γιατί δεν υπήρχε καμμία παρατήρηση, ήταν άψογο το σχέδιο του προϋπολογισμού που δόθηκε στην Ευρωπαϊκή Ένωση, στην Κομισιόν -εμείς μόνο και άλλες οκτώ χώρες- και πρέπει να πανηγυρίζουμε τώρα για αυτό.

Για εξηγήστε το λίγο αυτό. Στο δια ταύτα τι σημαίνει; Γιατί πρέπει ο ελληνικός λαός; Τι κερδίζει από τη συγκεκριμένη εξέλιξη; Η αλήθεια ποια είναι; Είστε οι καλύτεροι μαθητές, οι πιο επιμελείς του συμφώνου σταθερότητας αυτού του στενού κορσέ για τα εργατικά, λαϊκά δικαιώματα, οι καλύτεροι μαθητές των ματωμένων πλεονασμάτων, του κόφτη δαπανών και ξερό ψωμί για τον λαό για να γεμίζει ο κουβάς για το κεφάλαιο και να μοιράζει το κράτος παντεσπάνι. Συγχαρητήρια λοιπόν! Δέκα με τόνο! Να το ακούσετε από αυτούς, γιατί από άλλους, από τον ελληνικό λαό, δεν πρόκειται.

Έχει νέα στοιχεία ο προϋπολογισμός; Έχει και είναι αποκαλυπτικά. Και αυτά κυρίως αφορούν την επιτάχυνση της πορείας προς την πολεμική οικονομία. Αυτό δηλαδή που πάει χέρι-χέρι και με τη μεγαλύτερη εμπλοκή στα σχέδια ΝΑΤΟ, ΗΠΑ και Ευρωπαϊκής Ένωσης. Να τα ξαναπεί το ΚΚΕ; Ή να τα πει με τα λόγια που το είπε και μεταφέρουμε εδώ ο Ρούτε, ο νέος γενικός γραμματέας του ΝΑΤΟ; Κανένας άλλος, πλην ΚΚΕ, δεν βγάζει άχνα για αυτές τις πολύ σοβαρές, κυνικές δηλώσεις των τελευταίων ημερών.

Τι λέει; Λέει ότι είναι καιρός να αλλάξουμε νοοτροπία και να στραφούμε σε μια νοοτροπία εν καιρώ πολέμου. Και διαμαρτύρεται ιδιαίτερα για τις κυβερνήσεις των ευρωπαϊκών χωρών ότι δεν πρέπει να αρνούνται να ξοδεύουν και να επενδύουν σε πολεμικούς εξοπλισμούς, γιατί αντίθετα ξοδεύουν εύκολα έως και το ένα τέταρτο του εθνικού τους εισοδήματος σε συντάξεις, συστήματα υγείας και κοινωνικής ασφάλισης. Φανταστείτε ακόμα και αυτή η σημερινή άθλια κατάσταση, που σε καμμία περίπτωση δεν καλύπτει τις ανάγκες σε αυτούς τους τομείς, είναι βάρος, είναι περιττό κόστος και πρέπει να κοπούν τώρα αυτά -συντάξεις και δαπάνες υγείας- και να γίνουν όπλα και πολεμοφόδια.

Άρα, προκύπτει ένα ερώτημα. Ποιος τελικά παρουσιάζει παράλληλη πραγματικότητα; Ο Ρούτε ή εσείς; Γιατί η κουβέντα μέχρι εδώ στη Βουλή είναι μια άλλη πραγματικότητα που συζητάτε. Για την αφοσίωσή σας, δε, σε αυτήν τη γραμμή και το τι μέλλει γενέσθαι, δεν αφήνετε και πολλά στη φαντασία. Είστε σημαιοφόροι τόσα χρόνια και πριν από μερικές ημέρες που τον υποδέχτηκε ο Πρωθυπουργός, δήλωσε την αφοσίωσή του στο νατοϊκό πολεμικό προσκλητήριο, περήφανος για την Ελλάδα που σπαταλάει πάνω από το 3% του ΑΕΠ, αυτά τα χρήματα του ελληνικού λαού της φοροληστείας που συζητάμε σήμερα.

Σκεφτείτε ότι μόνο ένας χρόνος στο ΕΜΠ, το Εθνικό Μετσόβιο Πολυτεχνείο, που κοστίζει περίπου και δίνει το κράτος, με βάση τα στοιχεία, 5 εκατομμύρια, είναι όσο είναι μία βδομάδα η φρεγάτα στην Ερυθρά Θάλασσα. Για άλλη μια φορά αποκαλύπτεται το κυβερνητικό ψέμα ότι αυτές οι δαπάνες που η Κυβέρνηση κλέβει από το λαϊκό εισόδημα, την υγεία, την παιδεία και από άλλες κρίσιμες ανάγκες, λέτε ξαναλέτε και επιμένετε ότι αφορούν την άμυνα της χώρας. Αλήθεια; Για την άμυνα της χώρας ήταν οι έπαινοι του γενικού γραμματέα του ΝΑΤΟ σε αυτήν τη συνάντηση που έλεγα πριν; Κάτι θα ξέρει παραπάνω και αυτός, δεν μπορεί.

Έπαινοι προς την Κυβέρνηση; Όχι. Στήριξη του καθεστώτος Ζελένσκι. Για αυτό πήρατε τα μπράβο. Υπέρογκες στρατιωτικές δαπάνες και ταυτόχρονα ο ρόλος της Ελλάδας στη σταθερότητα της νοτιοανατολικής πτέρυγας της συμμαχίας, εν μέσω δύο πολέμων -που για τον λαό και για τη χώρα σημαίνουν ανασφάλεια στερήσεις και μεγάλους κινδύνους- αυτά είναι που πρόκειται να ψηφίσει το ΠΑΣΟΚ αύριο, με βάση δήλωσή του, σε αυτή την εθνική προσπάθεια, και επειδή ο Ντράγκι ανοίγει προοπτικές, όπως και ο ΣΥΡΙΖΑ, από ό,τι ανακοίνωσε πρόσφατα με επιφυλάξεις. Γιατί υπάρχουν επιφυλάξεις; Τόσα χρόνια με τις ΗΠΑ και το ΝΑΤΟ τους στηρίξατε και έχετε διαμορφώσει και έχετε ανοίξει το έδαφος.

Ευτυχώς στη χώρα μας υπάρχει το Κομμουνιστικό Κόμμα Ελλάδας που ακόμη και αυτή η επίσκεψη δεν πέρασε στο ντούκου εδώ στην Αθήνα. Τέτοιες επισκέψεις σηματοδοτούν επικίνδυνες εξελίξεις. Έγινε πολύ μαζική διαδήλωση καθημερινή, πρωί, όπου χιλιάδες εργαζόμενοι βροντοφώναξαν «έξω η Ελλάδα από τον πόλεμο», και που εκφράζουν την πλειοψηφία του ελληνικού λαού. Και το πόσο άνευ σημασίας είναι αυτές οι δυνάμεις, που είπε η κ. Μπακογιάννη, μη βιάζεστε, αφήστε το, το έχει κρίνει η ιστορία και θα το κρίνει πολύ ακόμα περισσότερο στο μέλλον.

Το ασταθές και αναθεωρητικό περιβάλλον που λέτε, οι Βουλευτές βέβαια της Νέας Δημοκρατίας, γιατί το λέτε; Για να δικαιολογήσετε την ακρίβεια, τα προβλήματα, όλα αυτά που προκύπτουν ως δικαιολογία δηλαδή για την αντιλαϊκή σας πολιτική. Δεν λέτε ότι το ενισχύει ακριβώς αυτή η πολιτική σας που υλοποιείτε και στα του οίκου, εδώ της Ελλάδας, που είναι η πολιτική της Ευρωπαϊκής Ένωσης και που τροφοδοτεί και οξύνει τις ιμπεριαλιστικές συγκρούσεις και τους σχεδιασμούς.

Από τη μία, δήθεν, καταγγέλλετε τον αναθεωρητισμό γενικά και από την άλλη, με τις δηλώσεις σας και την στάση σας, τον νομιμοποιείτε. Τι άλλο είναι, όταν η δήλωση της Κυβέρνησης για τη Συρία είναι να φορέσουμε κοστούμι και γραβάτα στους τζιχαντιστές να τους παρουσιάσουμε ως απελευθερωτές, μη τυχόν και διαταραχτεί η νατοϊκή γραμμή; Και οι υπόλοιποι δεν πάτε πίσω σε αυτά.

Βεβαίως, ως προς την εμπλοκή της χώρας σε αυτούς τους σχεδιασμούς δεν θα τη βγάλετε «λάδι» μόνο με αυτό, γιατί είναι και συμβατικές υποχρεώσεις της συμμαχίας κ.λπ.. Έχουν πολύ έντονο ταξικό πρόσημο, όπως έχει και ο ίδιος ο προϋπολογισμός. Γιατί και ο πόλεμος σε αυτήν τη φάση, που είναι λίγα χιλιόμετρα μακριά -όχι και πάρα πολύ μακριά και αύριο δεν ξέρεις πού- για κάποιους είναι δυστυχία, για τους πολλούς, για τους λαούς αλλά για κάποιους άλλους, για τμήματα του κεφαλαίου και στη χώρα μας, είναι ευκαιρία επενδύσεων, ευκαιρία υψηλής κερδοφορίας.

Ο λύκος στην αναμπουμπούλα χαίρεται και το έχει αποδείξει η ελληνική αστική τάξη. Ιστορικά, δηλαδή, αυτό έχει επιβεβαιωθεί 100%. Τα κέρδη του εφοπλιστικού κεφαλαίου έχουν εκτιναχθεί και λόγω της εμπόλεμης κατάστασης στη Μέση Ανατολή. Στον περίπλου της Αφρικής που κάνουν τα πλοία, που διαρκεί και δέκα και δεκαπέντε μέρες, αυτά δεν γίνονται για ανθρωπιστικούς λόγους. Τα ναύλα είναι, που υπάρχει ρεκόρ κερδοφορίας, ειδικά για τα κοντέινερ αλλά και για άλλα. Αυτά φέρνουν αύξηση των τιμών των εμπορευμάτων, η οποία μετακυλίεται, μέσω της ακρίβειας, πάλι στους λαούς και πάλι αυτοί οι άνθρωποι είναι τα θύματα, είτε στα πεδία των μαχών είτε συνολικά στη ζωή τους. Για αυτά, τσιμουδιά τα υπόλοιπα κόμματα! Τα κεφάλια μέσα, πάμε σε δύσκολες εξελίξεις και οι εργαζόμενοι να μη μιλάνε, να μη διεκδικούν, να μην αγωνίζονται.

Για αυτούς, λοιπόν, τους αναξιοπαθούντες εφοπλιστές, που έχουν πεντακόσια καράβια υπό ναυπήγηση αυτήν την στιγμή που μιλάμε -δύσκολες συνθήκες γενικά, αλλά όχι για όλους και εξωγενείς παράγοντες που επιδρούν-τι προβλέπετε στον προϋπολογισμό; Προβλέπετε φοροαπαλλαγές, επιδοτήσεις, μειωμένους φορολογικούς συντελεστές επί των κερδών. Το ίδιο και για τους βιομήχανους, τους μεγαλέμπορους, τους ενεργειακούς ομίλους και τις τράπεζες.

Το έχετε χτίσει όλοι αυτό το πλαίσιο και κάνετε δήθεν «μάχη» -σε πάρα πολλά εισαγωγικά- για τη φορολόγηση των υπερκερδών, λέει το ΠΑΣΟΚ, των τραπεζών. Τι να πρωτοπιάσεις; Μιλάς για υπερκέρδη και κρύβεις τα κέρδη, τα τεράστια, τα αμύθητα κέρδη που βγάζουν οι τράπεζες; Με την ίδια λογική μπορεί να πει κάποιος ότι και η Κυβέρνηση της Νέας Δημοκρατίας κάνει μία κίνηση με τα υπερκέρδη της ενέργειας, ενώ όλη η πολιτική της, από το άλφα μέχρι το ωμέγα, έχει φτάσει να είναι πανάκριβο το ρεύμα και να κάνουν ρεκόρ κερδοφορίας οι μεγάλοι ενεργειακοί όμιλοι.

Τι να πούμε για τον αναβαλλόμενο φόρο; Εσείς τον ψηφίσατε. Δεν τον ψήφισε άλλος. Η συγκυβέρνηση Νέας Δημοκρατίας - ΠΑΣΟΚ τον ψήφισε. Και το ερώτημα είναι ένα: Πριν από μερικά χρόνια, για να σώσετε τις τράπεζες -να σώσετε την κοινωνία, λέτε-, «γδάρατε», κυριολεκτικά, τον ελληνικό λαό, για να τις ανακεφαλαιοποιήσετε κ.λπ.. Αν ξαναχρειαστούν οι τράπεζες σώσιμο -δεν ξέρεις ποτέ, κρίση έχουμε μπροστά- τι θα κάνετε; Και οι πέτρες ξέρουν τι θα κάνετε. Η ιστορία έχει γράψει, η στρατηγική σας σύμπλευση, όπως και του ΣΥΡΙΖΑ, είναι πασιφανής.

Τέλος, λέτε ότι είναι κοινωνικά προσανατολισμένος προϋπολογισμός. Με μία έννοια, είναι προσανατολισμένος, ώστε το 95% της κοινωνίας, η μεγάλη πλειοψηφία δηλαδή της κοινωνίας, να πληρώνει τους φόρους και το 5% των φόρων αυτοί που λυμαίνονται τον πλούτο που παράγουν οι εργαζόμενοι. Στην πράξη, δηλαδή, τι αποδεικνύεται και από αυτό το θέμα που συζητούμε; Δεν συναντιούνται πουθενά συμφέροντα εκμεταλλευτών και εκμεταλλευομένων.

Αυτό είναι το καθοριστικό στοιχείο της πολιτικής σας και αυτό θα είναι το καθοριστικό στοιχείο που θα σημαδέψει την κοινωνική εξέλιξη στην αναγκαιότητα ανατροπής της σημερινής μιζέριας -γιατί αυτή είναι η μιζέρια- στην ανατροπή της εκμεταλλευτικής κοινωνίας.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Γαυγιωτάκης, Ανεξάρτητος Βουλευτής. Θα ακολουθήσει ο κ. Βορίδης. Μετά τον κ. Βορίδη θέλει να κάνει μία παρέμβαση ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης. Ακολούθως, θα συνεχίσουμε με τον κ. Μπούμπα, τον κ. Δουδωνή, την κ. Κασιμάτη και τον κ. Γκιουλέκα.

Κύριε Γαυγιωτάκη, έχετε τον λόγο.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν μιλήσω για τον επικείμενο προϋπολογισμό, θα ήθελα να αναφερθώ επί της προτάσεως τροπολογίας του Προέδρου του ΠΑΣΟΚ που αφορά στη χρηματοδότηση του κόμματος Σπαρτιάτες. Είμαι βέβαιος, βέβαια, πως όλοι συμφωνείτε πως στα θέματα ελέγχου της νομιμότητας των επιχορηγήσεων όλων των κομμάτων έχουμε την ίδια ευαισθησία αλλά και την απόλυτη αυστηρότητα.

Ο συμπατριώτης μας κ. Ανδρουλάκης διαπράττει ένα σοβαρό νομικό σφάλμα. Και τούτο, διότι η επιχορήγηση των Σπαρτιατών έχει ως νομική βάση την απόφαση του Αρείου Πάγου 95/2023, η οποία αφορά στην ανακήρυξη των υποψηφίων στις εθνικές εκλογές του Ιουνίου 2023, από την οποία κρίθηκε αμετάκλητα, με δύναμη δεδικασμένου, έναντι πάντων δηλαδή, ανεπίδεκτη αμφισβήτησης κρίση ότι το κόμμα «Σπαρτιάτες» συμμετείχε νόμιμα στις εθνικές εκλογές του Ιουνίου του 2023.

Η απόφαση, στην οποία αναφέρεται ο κ. Ανδρουλάκης, όταν λέει ότι ο πραγματικός αρχηγός, κατά την κρίση του Ανώτατου Δικαστηρίου, είναι καταδικασμένος εγκληματίας, είναι η μεταγενέστερη, με αριθμό 1/2024 και αφορά στις ευρωεκλογές της 9ης Ιουνίου 2024. Τώρα, εάν ο κ. Ανδρουλάκης διακρίνει αντιφατικές δικαστικές αποφάσεις, ας προσφύγει πρώτα με βάση το Σύνταγμα και τους νόμους και μετά να φέρει στη Βουλή τροπολογία όπως ο ίδιος επιθυμεί.

Αναφορικά με τα θέματα δημοσιονομικού ελέγχου και χρηστής δημοσιονομικής διαχείρισης των δημοσίων επιχορηγήσεων -από όλα τα κόμματα, εννοούμε- και εδώ ο κ. Ανδρουλάκης προσήλθε καθυστερημένος. Εγώ προσωπικά με δύο επιστολές μου προς τον Πρόεδρο της Βουλής έχω θέσει το θέμα αυτό, όχι μόνο για τους Σπαρτιάτες, αλλά και για όλα τα κόμματα. Και εννοώ και το δικό σας, του ΠΑΣΟΚ.

Για την ταμπακιέρα, λοιπόν, του κόμματός σας, δεν λέτε τίποτα. Αποκρύπτετε ένα ιδιωτικό συμφωνητικό, που έχετε υπογράψει με άλλους για την κατανομή των κρατικών επιχορηγήσεων στον ιδιότυπο συνασπισμό κομμάτων, με επικεφαλής το ΠΑΣΟΚ. Ποιος οφείλει στις τράπεζες; Με ποια κριτήρια γίνεται αυτή η κατανομή; Είναι νόμιμο αυτό το ιδιωτικό συμφωνητικό που έχει υπογράψει;

Είναι ερωτήματα, που θα ήθελα να απαντηθούν, πρώτα από όλα. Για του λόγου το αληθές, θα καταθέσω στα Πρακτικά, στο Σώμα, την απόφαση του Γενικού Διευθυντή του Εσωτερικών ΦΕΚ 1274/2024.

(Στο σημείο αυτό ο Βουλευτής κ. Μιχαήλ Γαυγιωτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρουμε, όμως, πόσα χρωστάτε. Θέλουμε, όμως, να σας ρωτήσουμε σε πόσες δόσεις έχετε ρυθμίσει; Έχετε εξοφλήσει; Εάν όχι, πόσα χρωστάτε ακόμη; Γιατί αυτά είναι οφειλές του ελληνικού λαού. Αυτός θα πληρώσει, όπως πληρώνει και τους δανειστές με την ανακεφαλαιοποίηση των τραπεζών. Για να είμαστε εξηγημένοι, εδώ οφείλετε μια απάντηση.

Εμείς στο κόμμα Εθνική Συσπείρωση - ΠΑΡΟΝ, που έχω την τιμή να εκπροσωπώ, δίνω ρητή υπόσχεση ότι θα επιμείνω και θα ενημερώσω όλους, πάνω στη βάση της αλήθειας, της διαφάνειας και της μη κατασπατάλησης των χρημάτων των φορολογουμένων.

Τώρα πάμε στον προϋπολογισμό. Σήμερα έπρεπε να συζητούμε για την ακρίβεια. Το δεύτερο που έπρεπε να συζητούμε περισσότερο είναι το δημογραφικό.

Θα σας αναφέρω, όμως, για τον προϋπολογισμό πέντε στοιχεία που εμείς τα έχουμε δει και αξίζει να σας τα πω. Έλεγε, λοιπόν, ο Πρωθυπουργός ότι περιλαμβάνει δώδεκα αυξήσεις αποδοχών και δώδεκα μειώσεις φόρων. Λέει ότι η ψαλίδα κλείνει και ό,τι μας χωρίζει πλέον από τα ευρωπαϊκά εισοδήματα σχεδόν ισοσκελίζεται. Οι μισθοί Βουλγαρίας πάντως, βρίσκονται ακόμα σε τρομερή απόσταση από αυτούς της Ευρώπης. Αυτή η ψαλίδα, βέβαια, δεν κλείνει.

Λέει επίσης ότι νοικοκυρεύεται κι άλλο το δημόσιο χρέος μειώνοντάς το κατά πέντε μονάδες του ΑΕΠ. Το δημόσιο χρέος ξέρουμε ότι αυξάνεται κατά 1,2 δισεκατομμύρια κάθε χρόνο από το 2013 έως το 2032, λόγω των αναβαλλόμενων τόκων του δεύτερου μνημονίου. Πάνω από 6 δισεκατομμύρια έχει αυξηθεί το δημόσιο χρέος το 2023 σύμφωνα με τα στοιχεία του Γενικού Λογιστηρίου του Κράτους.

Λένε επίσης ότι κλείνει το επενδυτικό κοινό που άφησε η οικονομική κρίση. Οι δημόσιες δαπάνες υπερδιπλασιάστηκαν, υγεία, παιδεία, ασφάλεια και πολιτική προστασία. Εμείς ακούσαμε τον Πρόεδρο του ΣΕΒ που είπε το εξής, ότι αυτό το κενό δεν καλύπτεται διότι ο πληθωρισμός στα τρόφιμα δεν θα μειωθεί όσο έχουμε κλιματική κρίση. Κάτι ξέρει, λοιπόν, ο Πρόεδρος του ΣΕΒ κι εμείς το ανακαλύψαμε.

Θα σας παρουσιάσω και θα καταθέσω για την ακρίβεια που έρχεται από 1-1-2025. Έχω στα χέρια μου -και οφείλετε να μιλήσετε στον ελληνικό λαό- χίλιους πεντακόσιους κωδικούς, αυξήσεις στα πάντα από 5% έως 52%.

Θα τα καταθέσω.

(Στο σημείο αυτό ο Βουλευτής κ. Μιχαήλ Γαυγιωτάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οφείλετε εδώ να μας πείτε τι μέλλει γενέσθαι. Πώς θα αναχαιτίσετε αυτήν την ακρίβεια που έρχεται. Δεν θέλω να σας αναφέρω επιγραμματικά τα είδη και τα τρόφιμα.

Προσφάτως παρακολουθούσα τον Πρωθυπουργό σε μια τηλεδιάσκεψη με τους μαθητές να τους ρωτά και μια ερώτηση από όλες ήταν για το κόστος ζωής. Λέει ο Πρωθυπουργός, λοιπόν, ότι έχουμε φτάσει πια σε ένα πεδίο όπου βλέπουμε ευτυχώς ότι οι τιμές, ειδικά στα σούπερ μάρκετ, έχουν σταματήσει να αυξάνονται, αλλά οι μισθοί θα συνεχίσουν να αυξάνονται. «Άρα, για τα επόμενα δύο-τρία χρόνια πιστεύω…», λέει, «… δεν θα έχουμε μεγάλες αυξήσεις τιμών. Αυτό είναι κάτι που ήδη βλέπουμε, αλλά θα έχουμε πιο σημαντικές αυξήσεις μισθών. Άρα, του χρόνου θα είναι καλύτερα από φέτος και του παραχρόνου θα είναι καλύτερα από του χρόνου.»

Εδώ έχω τα στοιχεία. Μπορείτε να δείτε ότι όλα σχεδόν τα προϊόντα ευρείας κατανάλωσης είναι αυξημένα από 5% έως 52%. Το «καλάθι της νοικοκυράς», λοιπόν, θα μπορούμε να το λέμε «καλάθι της αμαρτίας». Συμμετέχουν εταιρείες εθελοντικά -πήραμε κι αυτό το χαρτί το οποίο δεν θα μπορέσω να σας καταθέσω- λέγοντας ότι στους παρακάτω κωδικούς που σας έχω δώσει οι τιμές θα ισχύουν από 1-1-2025, λόγω του ότι συμμετείχαν στην εθελοντική μείωση των τιμών του Υπουργείου μέχρι 31-12-2024.

Συμμετέχουν, λοιπόν, ξανά, και θα συμμετέχουν οι εταιρείες εθελοντικά, φοβούμενοι βέβαια τους ελέγχους και θα επανέλθουν δριμύτεροι. Αυτοί δεν θα χάσουν όπως κι εσείς πιστεύω.

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε Γαυγιωτάκη. Έχετε ήδη περάσει τα εννέα λεπτά.

**ΜΙΧΑΗΛ ΓΑΥΓΙΩΤΑΚΗΣ:** Δώστε μου ένα λεπτό, κύριε Πρόεδρε. Σας ευχαριστώ.

Κυρίες και κύριοι συνάδελφοι, το 2060 η Ελλάδα θα χάσει 20% του πληθυσμού της. Αυτό σύμφωνα με τα στοιχεία της ΕΛΣΤΑΤ δεν τα λέμε εμείς. Εξαγγείλατε αύξηση του επιδόματος για το νέο παιδί και καλά κάνατε και το επίδομα μητρότητας. Αυξήσατε το αφορολόγητο για εξαρτώμενα τέκνα και πολύ σωστά. Αυξήσατε το οικογενειακό επίδομα για το πρώτο, για το δεύτερο και για το τρίτο παιδί

 και πολύ καλά κάνατε.

Εμείς ακούσαμε όμως ότι τα προνοιακά επιδόματα, όταν θα εισαχθούν τα νέα κριτήρια πέραν του εισοδηματικού κινητής και ακίνητης περιουσίας, θα εξαιρεθούν εκατόν σαράντα πολύτεκνες οικογένειες. Γιατί σίγουρα ένα μεγάλο αυτοκίνητο που οφείλει να το έχει ένας πολύτεκνος, δεν θα μπορεί να μεταφέρει, θα φορολογηθεί σαν είδος πολυτελείας, «πολυτελής διαβίωση» όπως λέτε. Το ίδιο κι ένα μεγάλο σπίτι για να στεγάσει την οικογένειά του. Κι αυτό είναι πολυτελής διαβίωση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γαυγιωτάκη, σας παρακαλώ, ολοκληρώστε.

 **ΜΙΧΑΗΛ ΓΑΥΓΙΩΤΑΚΗΣ:** Απλώς σας υπενθυμίζω ότι δεν υπάρχει εκπτωτική πολιτική στον ΕΝΦΙΑ λόγω στεγαστικών αναγκών. Εκθέσεις του ΟΗΕ αναφέρουν έως είκοσι πέντε τετραγωνικά ανά άτομο ως ελάχιστο χώρο διαβίωσης.

Δεν έχουν έκπτωση στα τέλη κυκλοφορίας, δεν έχουν έκπτωση στο ηλεκτρικό ρεύμα τα θεωρούμενα μεσαία και άνω εισοδήματα. Οι πολύτεκνοι πρέπει να εξαιρεθούν από τα εισοδηματικά κριτήρια. Είναι μια απόφαση του Σ.τ.Ε. του 2022. Γιατί δεν εφαρμόζεται; Αλλάξτε πολιτικές. Στηρίξτε την οικογένεια, στηρίξτε τις πολύτεκνες οικογένειες. Τη στήριξη της οικογένειας μην την βλέπετε ως δαπάνη, είναι επένδυση για το μέλλον.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Γαυγιωτάκη. Σας παρακαλώ, ξεπεράσαμε και τα έντεκα λεπτά. Σας παρακαλώ, ανοχή, ανοχή, αλλά υπάρχει και ένα όριο.

**ΜΙΧΑΗΛ ΓΑΥΓΙΩΤΑΚΗΣ:** Εντάξει, κύριε Πρόεδρε.

Οφείλω να σας πω ότι εάν δεν αλλάξετε τακτική και πρακτική φοβάμαι ότι η Ελλάδα θα έχει την τύχη του Κοσσυφοπεδίου. Και ξέρετε τι εννοώ.

Σας ευχαριστώ.

**ΙΩΑΝΝΗΣ ΠΑΠΠΑΣ:** Τελικά δεν μας είπατε αν θα ψηφίσετε τον προϋπολογισμό.

**ΜΙΧΑΗΛ ΓΑΥΓΙΩΤΑΚΗΣ:** Θα ψηφίσουμε, κύριε Πρόεδρε, οτιδήποτε αφορά τις δαπάνες του Υπουργείου Εθνικής Άμυνας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο τώρα έχει ο Υπουργός Επικρατείας κ. Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε.

Κυρίες και κύριοι συνάδελφοι, κατάλαβα ότι και σ’ αυτήν τη συζήτηση η Αντιπολίτευση πρόκειται να καταψηφίσει τον προϋπολογισμό. Δεν εκπλήσσομαι. Απλώς χρειάζεται μια κάποια αιτιολογία. Και προσπαθώ να δω τι είναι αυτό που καταψηφίζετε. Το πρόβλημά σας με αυτόν τον προϋπολογισμό, όπως και με τους προϋπολογισμούς που έχει φέρει η Κυβέρνησή μας, σε αντίθεση με άλλους των χρόνων της κρίσης, είναι το εξής. Ο προϋπολογισμός αυτός έχει μια πρόβλεψη για περαιτέρω αποκλιμάκωση της ανεργίας. Ο προϋπολογισμός αυτός έχει πρόβλεψη για αύξηση των συντάξεων. Ο προϋπολογισμός αυτός έχει πρόβλεψη για αύξηση των μισθών. Έχει πρόβλεψη για μείωση των φόρων. Έχει πρόβλεψη για έναν από τους μεγαλύτερους ρυθμούς ανάπτυξης στην Ευρώπη. Έχει πρόβλεψη για περαιτέρω αποκλιμάκωση του δημοσίου χρέους. Είναι πρόβλημα να αιτιολογήσετε το «κατά». Είναι σαν να λέτε «όχι» σε όλα αυτά. Και αν λέτε «όχι» σε όλα αυτά, πρέπει να δούμε σε τι θέλετε να πείτε «ναι».

Έχω ακούσει, έχω διαβάσει και παρακολουθώ την επιχειρηματολογία. Άκουσα παραδείγματος χάριν μια επιχειρηματολογία η οποία λέει ότι αυτός ο προϋπολογισμός είναι προϋπολογισμός υπερφορολόγησης.

Λέει παραδείγματος χάριν ο εισηγητής της Αξιωματικής Αντιπολίτευσης κ. Κουκουλόπουλος: Στον αντίποδα των αριθμών και των κυβερνητικών επιτυχιών υπάρχει μια άλλη πραγματικότητα. Έτσι λέει ο κ. Κουκουλόπουλος. Το 2024 θα πληρώσουμε 15 δισεκατομμύρια περισσότερους φόρους από το 2019. Με δυο λόγια, ενώ από το 2000 ως το 2024 έχουμε αύξηση του εισοδήματος του ΑΕΠ κατά 10%, πληρώνουμε παραπάνω φόρους. Αυτό το στοιχείο από μόνο του δείχνει αν υπάρχει υπερφορολόγηση. Είναι κλασικό επιχείρημα. Και μάλιστα τι λέει; Έχουμε αύξηση των φόρων κατά 3,1 δισεκατομμύρια. Έχω μια ερώτηση για το ΠΑΣΟΚ. Υποθέτω ότι αυτό σημαίνει ότι προτείνετε μείωση των φόρων. Αν έχουμε υπερφορολόγηση, σημαίνει ότι πρέπει να μειώσουμε τη φορολογία περαιτέρω από ό,τι μειώνουμε τους φορολογικούς συντελεστές. Σωστά; Σωστά. Δεν γίνεται αλλιώς..

Μειώνοντας τη φορολογία έχουμε -τα λέω στο ΠΑΣΟΚ γιατί υποτίθεται ότι είναι το δημοσιονομικά υπεύθυνο ΠΑΣΟΚ- δύο λύσεις.

Είπε στην εισαγωγή του ο κ. Κουκουλόπουλος -σωστά κατά τη γνώμη μου και μπράβο του- ότι «εμείς δεν είμαστε της δημοσιονομικής εκτροπής, είμαστε της δημοσιονομικής πειθαρχίας και σταθερότητας και καλώς υπάρχουν αυτοί οι δημοσιονομικοί στόχοι», δηλαδή οι στόχοι του πρωτογενούς πλεονάσματος.

Άρα δεν θα κάνετε ελλείμματα αλλά θα αφαιρέσετε φόρους. Για να μην κάνετε ελλείμματα και να αφαιρέσετε φόρους, έχετε να λύσετε μία εύκολη άσκηση: Πρέπει να κόψετε δαπάνες. Και ακούω καμμία ιδέα! Δεν γίνεται αλλιώς. Αυτός είναι ο όρος. Πρέπει να κόψετε δαπάνες. Ταυτόχρονα όμως λέτε: «είναι μικρές οι αυξήσεις των μισθών». Άρα τι λέτε; Να αυξήσουμε τους μισθούς στο δημόσιο. Τι λέτε; Χρειαζόμαστε περισσότερες δαπάνες για την υγεία. Μάλιστα. Τι λέτε; Ψηφίζουμε τις αμυντικές δαπάνες. Ναι, πώς θα γίνει αυτό το μαγικό; Αυτά όλα μαζί δεν γίνονται.

(Γέλωτες από την πτέρυγα της Νέας Αριστεράς)

Γιατί τώρα γελάνε οι της Νέας Αριστεράς;

Κάτι πρέπει να πείτε για να έχετε μια στοιχειωδώς συγκροτημένη και συνεκτική κριτική. Τι σας είπε ο Τσακαλώτος; «Δεν μου αρέσουν εμένα οι αμυντικές δαπάνες. Θέλω να τις βγάλετε». Εγώ δεν συμφωνώ, γιατί έχει συνέπειες για όλους αυτούς που καταλαβαίνουν. Καταλαβαίνω ότι και ο ΣΥΡΙΖΑ δεν συμφωνεί ή ελπίζω να μη συμφωνεί ή έτσι άκουσα. Άκουσα ότι θα ψηφίσετε τις αμυντικές δαπάνες. Καταλαβαίνω ότι και άλλες πτέρυγες θα ψηφίσουν τις αμυντικές δαπάνες. Γιατί; Για να ενισχύσουμε την αποτροπή, για να ενισχύσουμε τη διασφάλιση και υπεράσπιση της εθνικής μας κυριαρχίας. Σωστά.

Λέει και κάτι άλλο ο κ. Τσακαλώτος: Εγώ σας προτείνω να αυξήσουμε τη φορολογία. Ναι, πώς γίνεται να υπάρχει υπερφορολόγηση και ταυτόχρονα να αυξήσουμε τη φορολογία; Ένα από τα δύο θα κάνετε:

Το ένα είναι να πάτε σε αυτά που λένε ορισμένοι της Αριστεράς, δηλαδή να αυξήσετε τη φορολογία στα μερίσματα.

Εγώ δεν θέλω να αυξήσω τη φορολογία στα μερίσματα και θα εξηγήσω γιατί. Δεν το θέλει ο προϋπολογισμός αυτό. Γιατί δεν θέλει ο προϋπολογισμός να αυξήσει τη φορολογία στα μερίσματα; Διότι μέσα από την πολιτική της μείωσης της φορολογίας εισοδήματος και μερισμάτων στα νομικά πρόσωπα έχουμε επιτύχει αυτούς τους ρυθμούς ανάπτυξης, έχουμε φτιάξει τις θέσεις εργασίας, έχουμε επιτύχει την επιτάχυνση της οικονομίας.

Αυτοί λένε -είναι Αριστεροί οι άνθρωποι αυτοί- να φορολογήσουμε τα μερίσματα, να αυξήσουμε τη φορολογία εισοδήματος στα νομικά πρόσωπα.

Εσείς τι λέτε; Πώς είναι δυνατόν να γίνουν όλα μαζί;

Λέτε μετά ότι το πρόβλημά μας είναι ο ΦΠΑ και η σχέση έμμεσων - άμεσων φόρων. Θαυμάσια. Αυτό σημαίνει ότι και πολλοί είναι οι φόροι -έτσι λέτε- και άρα θέλετε να τους μειώσετε και θέλετε να μειώσετε τους έμμεσους φόρους, άρα να μειώσετε τον ΦΠΑ. Μία λύση μένει: να αυξήσετε θεαματικά την άμεση φορολογία.

Θέλετε, μιας και είστε υπεύθυνη και σοβαρή Αξιωματική Αντιπολίτευση, να μας πείτε ποιους φόρους θα αυξήσετε και μάλιστα πολύ, για να το ξέρει και ο κόσμος που έχει αρχίσει να σας συμπαθεί; Για να το λήξουμε αυτό;

**ΔΗΜΗΤΡΙΟΣ ΜΑΝΤΖΟΣ:** Το αισθάνεσθε και εσείς;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ναι. Και λέω επίσης ότι αυτή η αίσθηση είναι ένα κολοσσιαίο σφάλμα.

**ΔΗΜΗΤΡΙΟΣ ΜΑΝΤΖΟΣ:** Εσείς το λέτε αυτό.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ναι. Εγώ το λέω, δεν μπορώ να μιλήσω για εσάς. Άμα μου άρεσαν αυτά που λέτε θα ήμουν ΠΑΣΟΚ. Δεν μου έχει τύχει τελευταία αυτό.

**ΜΕΡΟΠΗ ΤΖΟΥΦΗ:** You never know!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ε, όχι και έτσι! Είπαμε!

Άρα τι λέω; Ότι εν τέλει έχετε επιστρέψει σε μία πολιτική του «ό,τι να ‘ναι», ότι έχετε επιστρέψει σε μία πολιτική σύμφωνα με την οποία ανεύθυνα υιοθετείτε αιτήματα χωρίς εν συνεχεία αυτά να έχουν ένα ειδικό περιεχόμενο. Λέω ότι εν τέλει ξαναβρίσκετε τον παλιό καλό σας εαυτό, αυτόν τον εαυτό ο οποίος ευθύνεται γι’ αυτά τα οποία έχει περάσει αυτή η χώρα. Αυτό, όμως, είναι και ένα ευρύτερο ζήτημα.

Και έρχομαι τώρα σε αυτά τα οποία προτείνει υποτίθεται δημοσιονομικά η Αριστερά.

Λέει, λοιπόν, ο κ. Τσακαλώτος: Τι κάνει η κυβέρνηση της Δεξιάς; Χαρίζει φόρους στους πλούσιους. Πάμε να δούμε φόρους για τους πλούσιους. Να μειώσουμε τις ασφαλιστικές εισφορές ή όχι; Είναι για τους πλούσιους αυτό; Δηλαδή το ότι οι επιχειρήσεις ελαφρύνονται, όλες οι επιχειρήσεις, η μικρή επιχείρηση, η μεσαία επιχείρηση από ένα δυσθεώρητο κόστος, αυτό είναι για τους πλούσιους; Να μειώσουμε και να καταργήσουμε το τέλος επιτηδεύματος στους ελεύθερους επαγγελματίες. Αυτό είναι για τους πλούσιους; Να μειώσουμε και να καταργήσουμε τον ειδικό φόρο στο πετρέλαιο; Αυτό είναι για τους πλούσιους; Οι αγρότες που δεν θα πληρώνουν αυτόν τον φόρο είναι οι πλούσιοι; Να καταργήσουμε την αυτοτελή φορολόγηση των γιατρών στο ΕΣΥ. Αυτό είναι για τους πλούσιους γιατρούς του ΕΣΥ; Να καταργήσουμε το 30% επί των συντάξεων των απασχολούμενων συνταξιούχων. Για τους πλούσιους; Να καταργήσουμε την ειδική εισφορά αλληλεγγύης στον δημόσιο τομέα. Για τους πλούσιους;

Έχουμε εξήντα φοροαπαλλαγές, εξήντα καταργήσεις φορών οι οποίες αφορούν το σύνολο του ελληνικού λαού. Και έρχεται η Αριστερά και μας λέει ότι κάνουμε πολιτική υπέρ των πλουσίων. Άρα να ξεχωρίζουμε τα πράγματα.

Και πάω σε αυτούς που διαφωνούν από υποτίθεται μια άλλη σκοπιά, αλλά δεν έχουμε ακούσει το παραμικρό γιατί διαφωνείτε στη δημοσιονομική μας πολιτική.

Κυρίες και κύριοι συνάδελφοι, θέλω να πω -και κλείνω, κύριε Πρόεδρε, ευχαριστώ πολύ, δεν θα πάρω άλλο χρόνο- το εξής: Εδώ υπάρχει μία απεικόνιση από την πλευρά της Αντιπολίτευσης η οποία είναι κυριολεκτικά μία μαγική εικόνα. Η χώρα εμφανίζεται περίπου καθημαγμένη, κατεστραμμένη, περίπου μία χώρα η οποία καταρρέει, ότι αύριο το πρωί δεν υπάρχει τίποτε.

Υπάρχουν αυτές οι συγκεκριμένες επιτυχίες, ένα από τα μεγαλύτερα και εγκυρότερα οικονομικά περιοδικά στον κόσμο έβγαλε το 2022 την Ελλάδα πρώτη οικονομία στον κόσμο, το 2023 πρώτη οικονομία στον κόσμο, το 2024 τέταρτη οικονομία στον κόσμο, έχουν αποκλιμακωθεί σε τέτοιο βαθμό -σας το είπαν οι συνάδελφοί μου- τα επιτόκια δανεισμού, δηλαδή δανείζεται αυτή η χώρα καλύτερα από τη Γαλλία, καλύτερα από την Ιταλία και σε ορισμένα ομόλογα καλύτερα από τη Γερμανία, όλοι οι οίκοι που αξιολογούν την πιστοληπτική ικανότητα μάς αναβαθμίζουν. Οι επενδυτές δεν ξέρουν τίποτε, οι διεθνείς οικονομολόγοι δεν ξέρουν τίποτε, αυτοί οι οποίοι αξιολογούν τον πιστοληπτικό κίνδυνο δεν ξέρουν τίποτε, αλλά η Αριστερά στην Ελλάδα τα ξέρει καλά! Καμμία ανησυχία. Η Αντιπολίτευση τα ξέρει καλά. Τα έχετε καταλάβει όλα, το τι συμβαίνει σε αυτήν τη χώρα! Πώς βρίσκεστε σε αυτήν τη θεαματική αναντιστοιχία; Πώς το εξηγείτε;

Και γυρνάμε στην «αγαπημένη» συζήτηση που έχουμε με τον κ. Τσακαλώτο από την προηγούμενη φορά! Έχουμε μία εκκρεμότητα στην οποία δεν έχω λάβει απάντηση.

Αφού είναι έτσι απλά τα πράγματα και εμείς έχουμε μία περιοριστική πολιτική και είναι «στενός κορσές» και είναι μία πολιτική η οποία είναι μεροληπτική και ταξική και είναι για τους μεγάλους κι εσείς όλοι -όλοι!- έχετε έρθει στις εκλογές, μηδενός εξαιρουμένου, δεξιών τε και αριστερών, και λέτε μαξιμαλιστικά πράγματα, όπως «Θα δώσουμε κάτι παραπάνω, θα κόψουμε από τους φόρους παραπάνω, θα αυξήσουμε τους μισθούς παραπάνω, θα αυξήσουμε τις δαπάνες, θα δώσουμε πιο πολλά για την παιδεία, θα δώσουμε πιο πολλά για την υγεία» έχετε καμμία απάντηση γιατί καταψήφισε ο ελληνικός λαός αυτά τα προγράμματα και ψήφισε ένα πιο περιοριστικό πρόγραμμα; Έχετε καμμία απάντηση γιατί πεντέμισι χρόνια μετά η Νέα Δημοκρατία παραμένει κυρίαρχη και ηγεμονική και εσείς μετράτε τα κομμάτια σας και τις διασπάσεις σας; Έχετε καμμία απάντηση γιατί πεντέμισι χρόνια μετά η Συμπολίτευση είναι αρραγής, ενωμένη και συγκροτημένη και εσείς δεν μπορείτε να συνεννοηθείτε στο παραμικρό μεταξύ σας;

Η απάντηση είναι μία: Έχει σπάσει επιτέλους η ιδεολογική ηγεμονία της Αριστεράς. Βρισκόμαστε σε ένα άλλο πολιτικό, ιδεολογικό και κοινωνικό περιβάλλον και αυτή είναι η πρώτιστη, κύρια και μεγάλη επιτυχία της Κυβέρνησης του Κυριάκου Μητσοτάκη.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, να τα βάλουμε σε μία σειρά, περιμένετε.

Έχουν ζητήσει να κάνουν παρεμβάσεις και οι Κοινοβουλευτικοί Εκπρόσωποι, βεβαίως, αλλά και τρεις Πρόεδροι Κοινοβουλευτικών Ομάδων: Ο κ. Φάμελλος, ο κ. Χαρίτσης και ο κ. Νατσιός. Δεν βλέπω άλλον. Για να τα πούμε όλα, ο κ. Χαρίτσης είχε πάρει εδώ και ώρα τηλέφωνο και ζήτησε να πάρει τον λόγο μετά τον κ. Βορίδη. Με βάση τον Κανονισμό, είμαι υποχρεωμένος να δώσω τον λόγο στον κ. Φάμελλο που είναι Πρόεδρος της τρίτης Κοινοβουλευτικής Ομάδας, μετά στον κ. Χαρίτση, στον κ. Νατσιό και μετά θα πάρουν τον λόγο οι Κοινοβουλευτικοί Εκπρόσωποι. Εσείς κύριε Μάντζο, ήδη είπατε ότι θέλετε τον λόγο και δεν ξέρω αν και κάποιος άλλος τον ζητήσει στην πορεία.

Οπότε, έχετε τον λόγο, κύριε Φάμελλε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, τρεις Βουλευτές μείναμε να μιλήσουμε και περιμένουμε!

**ΠΡΟΕΔΡΕΥΩΝ (Γεώργιος Λαμπρούλης):** Ναι, έχουν μείνει και τρεις Βουλευτές. Τι να κάνουμε τώρα; Να κατεβάσουμε τους Προέδρους, να μη μιλήσουν οι Πρόεδροι των Κοινοβουλευτικών Ομάδων και οι Κοινοβουλευτικοί Εκπρόσωποι;

Συγγνώμη, κύριε Φάμελλε. Ορίστε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, δεν περίμενα ότι θα μπω στην Αίθουσα για να θέσω ένα επείγον και έκτακτο ζήτημα ακούγοντας αυτό το κλείσιμο της ομιλίας του κ. Βορίδη που προσπαθούσε να αποδείξει ότι η Συμπολίτευση είναι ενιαία και δυνατή, μάλλον για να δικαιολογήσει τα σοβαρά προβλήματα που έχει με την εσωτερική αντιπολίτευση ο κ. Μητσοτάκης και τις πρόσφατες διαγραφές που κάνατε, αλλά εν πάση περιπτώσει, κύριε Βορίδη, δεν ξέρω αν εσείς διαπιστώνετε ότι υπάρχει ηγεμονία ή όχι του χώρου της Συμπολίτευσης. Ο λόγος που εγώ πήρα αυτή τη στιγμή την πρωτοβουλία να μιλήσω στην Ολομέλεια είναι γιατί από αυτά που μεταφέρονται από τη Θεσσαλονίκη υπάρχει ένα σοβαρότατο πρόβλημα ασφάλειας στη λειτουργία της κοινωνίας μας και η Κυβέρνηση είναι απούσα.

Θέλω να σας πω, λοιπόν -και κύριε Πρόεδρε, γι’ αυτό πήρα τον λόγο μόνο για δύο λεπτά- ότι πριν από λίγο μας ενημέρωσαν ότι υπήρξε μία σοβαρή βλάβη στο μετρό που πρόσφατα εγκαινιάστηκε στη Θεσσαλονίκη και για να μπορέσουν να αντεπεξέλθουν στη λειτουργία ή εν πάση περιπτώσει στην αποκατάσταση της βλάβης και να διαχειριστούν τη μείζονα κρίση χρειάστηκε να σταματήσουν οι συρμοί, οι επιβάτες να περπατήσουν μέσα σε σήραγγα για να μπορέσουν να φτάσουν στον επόμενο σταθμό -δεν είναι κάτι το οποίο αμφισβητείται-, να διακοπούν δρομολόγια με ένα επακόλουθο αρνητικό ντόμινο, να λειτουργήσουν κάποιες διαδρομές σε αντίθετη κατεύθυνση και να μην εξυπηρετηθούν ή να δημιουργηθεί ένα σοβαρό πρόβλημα στη λειτουργία του μετρό.

Κάποιος θα έλεγε -και εγώ θα το δεχόμουν και ως μηχανικός θα το δεχόμουν- ότι βλάβες και αδυναμίες υπάρχουν σε όλα τα συστήματα και στα πιο σύγχρονα. Όμως εδώ υπάρχει ένα ζήτημα, το οποίο είχε τεθεί επανειλημμένα και το θέσαμε και εμείς την περίοδο των εγκαινίων. Υπήρξε μια έντονη συζήτηση στην πόλη σχετικά με το κατά πόσον είχαν ολοκληρωθεί όλες οι απαιτούμενες ενέργειες και υπάρχουν τα απαιτούμενα πρωτόκολλα και όσον αφορά τον χρόνο που χρειάστηκε για να γίνουν όλες αυτές οι ενέργειες προετοιμασίας, γιατί είμαι σίγουρος ότι κανείς από εμάς δεν θα ήθελε να ξεκινά ένα τόσο σημαντικό έργο, για την πόλη μας εν προκειμένω, και να παρουσιάζει προβλήματα. Γιατί το θέλαμε, το περιμέναμε και μάλιστα να σας πω ότι και ως κυβέρνηση κάναμε ό,τι μπορούσαμε για να γίνει γρήγορα. Δεν το κάνατε εσείς, αλλά σε κάθε περίπτωση εγώ λέω «κάλλιο αργά παρά ποτέ». Υπήρξε, λοιπόν, και υπάρχει ένα μεγάλο ερώτημα και μια συζήτηση που επηρεάζει και τον τεχνικό κόσμο, αλλά πάνω απ’ όλα επηρεάζει τη λειτουργία της κοινωνίας για το αν υπάρχουν όλες οι προδιαγραφές ασφαλείας και όλα τα πρωτόκολλα για να μην υπάρχουν προβλήματα σαν αυτό που μάλλον συνέβη σήμερα.

Ενημερωθήκαμε προφανώς από τα μέσα ενημέρωσης και από κάποιους γνωστούς που δυστυχώς ζήσανε αυτό το περιστατικό σήμερα και ελπίζω να βρούμε τρόπο να το υπερβούμε.

Νομίζω ότι μιας και συζητάμε για ένα μείζον θέμα, όπως είναι ο προϋπολογισμός -και για να μην υποτιμήσω τη σειρά των ομιλητών- πρέπει άμεσα να έρθει ο κ. Σταϊκούρας στη Βουλή. Πρέπει πλέον να έχουμε επίσημες απαντήσεις εδώ για το αν έχουν ολοκληρωθεί όλες οι διαδικασίες δοκιμών και ασφάλειας, για το αν οφείλεται το σημερινό περιστατικό σε οποιοδήποτε έλλειμμα. Εγώ εκ των προτέρων σας λέω ότι δεν θα θέλαμε να οφείλεται σε οποιοδήποτε έλλειμμα, αλλά πρέπει πλέον να δώσουμε απαντήσεις στην κοινωνία διότι η Θεσσαλονίκη με πολύ μεγάλη καθυστέρηση, εξαιτίας της Κυβέρνησής σας, έχει ένα έργο το οποίο το χρειαζόταν εδώ και πολύ καιρό. Πρέπει να δοθεί άμεσα μια απάντηση για το ποιο είναι το επίπεδο ασφάλειας για να μην ανοίξει οποιοδήποτε άλλο αρνητικό ντόμινο.

Εμείς δεν θέλουμε να υπάρξει καμμία ανησυχία αλλά πρέπει να δοθούν απαντήσεις και πρέπει να έρθει εδώ ο Υπουργός για να δώσει τις απαντήσεις και οι απαντήσεις αυτές πρέπει να έχουν και τα χαρακτηριστικά της λογοδοσίας. Διότι δεν πρέπει να ανοίξουμε οποιαδήποτε άλλη συζήτηση, γιατί υπενθυμίζω ότι σήμερα έχει έρθει και ένα άλλο περιστατικό στη δημοσιότητα, ένα περιστατικό που μπορεί να είναι μικρότερης σημασίας, ενός εκτροχιασμού στο πρώτο χειμερινό δρομολόγιο του τρένου στο Πήλιο, του μικρού τοπικού τρένου, του παραδοσιακού, του «Μουτζούρη» που λέμε.

Σε κάθε περίπτωση εγώ δεν θέλω και θα είμαι ο τελευταίος που θα δημιουργήσει οποιοδήποτε θέμα ανησυχίας στην κοινωνία, αλλά δεν μπορώ, κύριε Βορίδη, να ακούω ωραία μεγάλα λόγια για ηγεμονία όταν έχουμε βασικά θέματα λειτουργίας των υποδομών στη χώρα μας. Και ξέρετε ότι έχουμε μια ανοιχτή συζήτηση -που δεν θα τη συνδέσω εγώ καθόλου άλλο σήμερα- για τα γενικότερα θέματα ασφάλειας στη λειτουργία των υποδομών.

Έχουμε ένα βασικό ζήτημα, λοιπόν. Να έρθει ο Υπουργός, κ. Σταϊκούρας, στη Βουλή να μας ενημερώσει τι ακριβώς γίνεται για τα θέματα ασφάλειας, να επιλυθούν όλα τα ζητήματα πρωτοκόλλων και προδιαγραφών, γιατί εμείς θέλουμε σύγχρονα έργα και στη Θεσσαλονίκη και σε όλη την Ελλάδα. Διότι αυτό πραγματικά σημαίνει αποτελεσματική κυβέρνηση. Οτιδήποτε άλλο νομίζω ότι μας πάει προς τα πίσω. Εμείς θέλουμε να είμαστε στην πρωτοπορία της Ευρώπης.

Καλά κάνετε και ανησυχείτε, αλλά το ερώτημα είναι: μήπως ανησυχείτε εκ των υστέρων, κύριε Καλαφάτη; Καλά κάνετε και προσπαθείτε να ενημερωθείτε.

**ΣΤΑΥΡΟΣ ΚΑΛΑΦΑΤΗΣ:** Άμεσα κινούμαστε εμείς.

**ΑΝΝΑ ΕΥΘΥΜΙΟΥ:** Έχουμε απαντήσεις.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εγώ, λοιπόν, γι’ αυτό πήρα τον λόγο.

Ευχαριστώ πολύ, κύριε Πρόεδρε. Παρακαλώ να έρθει ο Υπουργός…

(Θόρυβος από την πτέρυγα της Νέας Δημοκρατίας)

**ΙΩΑΝΝΗΣ ΠΑΠΠΑΣ:** (Δεν ακούστηκε)

**ΧΡΗΣΤΟΣ ΓΙΑΝΝΟΥΛΗΣ:** Ήρεμα, κύριε Παππά!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν κατάλαβα, υπάρχει κάποια ελαφρότητα στο θέμα, θεωρείτε ότι δεν είναι σοβαρό ζήτημα;

**ΣΤΑΥΡΟΣ ΚΑΛΑΦΑΤΗΣ:** Απευθυνθήκατε σε μένα, γι’ αυτό.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, θα υπάρξει ενημέρωση για το συμβάν.

Μη διακόπτετε, κύριοι συνάδελφοι.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Εμείς, λοιπόν, τα ζητήματα τα βάζουμε σοβαρά και τα βάζουμε στη Βουλή και νομίζω ότι μας ενδιαφέρει όλους και προφανώς θα ακούσουμε και τις υπόλοιπες τοποθετήσεις γιατί μας ενδιαφέρουν και οι απαντήσεις που θα δοθούν. Σε κάθε περίπτωση ειδοποιήστε τον κ. Σταϊκούρα να έρθει, γιατί περιμένω και απαντήσεις από τον αρμόδιο Υπουργό ο οποίος έχει ευθύνη και της λογοδοσίας έναντι της Ολομέλειας.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, είναι άλλοι δύο Πρόεδροι Κοινοβουλευτικών Ομάδων και δύο Κοινοβουλευτικοί Εκπρόσωποι να μιλήσουν.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Θα βάλουμε ευρύτερα θέματα, όμως,…

**ΠΡΟΕΔΡΕΥΩΝ (Γεώργιος Λαμπρούλης):** Πιθανόν, δεν ξέρουμε, και οι υπόλοιποι πολιτικοί Αρχηγοί μπορεί να θέλουν να βάλουν και αυτό το θέμα.

**ΧΡΗΣΤΟΣ ΓΙΑΝΝΟΥΛΗΣ:** Καλέστε τον Υπουργό, κ. Σταϊκούρα, να έρθει να μιλήσει έγκυρα, αυτός είναι αρμόδιος. Κάντε του ένα τηλέφωνο. Τα παιδιά μας ταξιδεύουν…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, καλύτερα να μαζέψετε όλη την εικόνα και στο τέλος να δώσετε μια συνολική απάντηση.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Εγώ απλώς το είπα, διότι αυτό είναι ένα ειδικό θέμα, να πούμε τώρα δύο πράγματα, αν το κρίνετε σκόπιμο. Αλλιώς, εγώ δεν έχω πρόβλημα. Ό,τι κρίνετε, κύριε Πρόεδρε. Εγώ δεν θα μιλήσω γενικά τώρα.

**ΠΡΟΕΔΡΕΥΩΝ (Γεώργιος Λαμπρούλης):** Καλά, εγώ δεν μπορώ να μιλήσω εξ ονόματος του κ. Σταϊκούρα ή για το τι θα κάνει ο κ. Σταϊκούρας.

Εντάξει, να σας δώσω τον λόγο. Ενδεχομένως να διαφωτίσει το ζήτημα αυτό η παρέμβασή σας.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ζητώ τον λόγο για δέκα δευτερόλεπτα.

Δεν ξέρω, ο κ. Σταϊκούρας θα ειδοποιηθεί, θα έρθει κ.λπ..

Λέω το εξής: Εκείνο το οποίο έγινε είναι ότι υπήρξε μία βλάβη. Ακολουθήθηκε πλήρως το πρωτόκολλο ασφαλείας. Δεν έχει υπάρξει οποιοσδήποτε κίνδυνος ή οποιοδήποτε ζήτημα ασφαλείας. Θα εκδοθεί αναλυτική ενημέρωση από την εταιρεία.

**ΧΡΗΣΤΟΣ ΓΙΑΝΝΟΥΛΗΣ:** Το μάθατε τώρα αυτό;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ναι, είμαι σε επικοινωνία με τον αρμόδιο Υπουργό κ. Ταχιάο. Ελπίζω να σας έχω καλύψει ως προς τις διευκρινίσεις της πηγής πληροφορήσεώς μου.

**ΧΡΗΣΤΟΣ ΓΙΑΝΝΟΥΛΗΣ:** Όχι. Είναι δυνατόν με sms να απαντά Υπουργός;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Άρα λοιπόν αφού σας είπα αυτά, θα υπάρξει –επαναλαμβάνω- περαιτέρω ενημέρωση και επομένως νομίζω ότι μπορούμε να περιμένουμε όλοι. Θα υπάρξει πλήρης ενημέρωση από την εταιρεία.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

**ΧΡΗΣΤΟΣ ΓΙΑΝΝΟΥΛΗΣ:** Τριάντα χρόνια έργο, χαλάει!

**ΣΤΑΥΡΟΣ ΚΑΛΑΦΑΤΗΣ:** Ήταν άμεση η ανταπόκριση της Κυβερνήσεως.

**ΑΝΝΑ ΕΥΘΥΜΙΟΥ:** (Δεν ακούστηκε)…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ηρεμήστε!

Κύριε Χαρίτση, έχετε τον λόγο.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Περιμένω. Και παρακαλώ μηδενίστε τον χρόνο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα υπάρξει ανοχή.

(Θόρυβος στην Αίθουσα)

Θα σεβαστείτε τον ομιλητή, τον Πρόεδρο; Σας παρακαλώ!

Ξεκινήστε την ομιλία σας, κύριε Χαρίτση.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, μπορώ να ξεκινήσω μιας και σταμάτησε ο διάλογος. Ευχαριστώ.

Κύριε Βορίδη, πρέπει να παραδεχτείτε το ότι τηρήθηκαν τα πρωτόκολλα ασφαλείας δεν συνιστά πειστική απάντηση για ένα ζήτημα το οποίο είναι πραγματικά ανατριχιαστικό, αν δείτε και τα βίντεο τα οποία κυκλοφορούν αυτή την ώρα στα μέσα κοινωνικής δικτύωσης.

(Χειροκροτήματα από την πτέρυγα της Νέας Αριστεράς)

Υπάρχει ένα πολύ σοβαρό ζήτημα ασφαλείας. Όταν εγκαινιάστηκε το μετρό, εμείς είχαμε ότι, παρ’ ότι η Κυβέρνησή σας βαρύνεται με το έγκλημα που έγινε στα αρχαία και με το γεγονός ότι δόθηκαν δεκάδες εκατομμύρια ως υπέρογκες αποζημιώσεις στον εργολάβο από δημόσιο χρήμα, το βασικό ζήτημα το οποίο πρέπει να δούμε είναι το ζήτημα της ασφάλειας. Ελπίζουμε τα προβλήματα να σταματήσουν εδώ.

Έρχομαι, κύριε Βορίδη, στη ομιλία σας. Μας κάνατε πάλι μια έκπληξη σήμερα. Δεν το περίμενα ότι θα κάνετε ομιλία για το οικονομικό success story της Κυβέρνησης Μητσοτάκη.

Ακούσαμε τον κ. Βορίδη να μας κάνει μια ανάλυση για το φορολογικό πρόγραμμα της Κυβέρνησης, για το πώς ευνοεί την κοινωνική πλειοψηφία και όχι τους έχοντες και κατέχοντες.

Αλήθεια, κύριε Βορίδη, η μείωση στο φόρο συγκέντρωσης κεφαλαίου, η μείωση στον φόρο των μερισμάτων στο κατώτερο επίπεδο από οποιαδήποτε άλλη χώρα στην Ευρώπη, η μείωση στον συμπληρωματικό ΕΝΦΙΑ για τις μεγάλες ακίνητες περιουσίες, η μείωση στον φόρο για τις χρηματιστηριακές συναλλαγές, η μείωση στον φόρο για τα stock options, η μείωση στον φόρο για τα σκάφη, η μείωση στον φόρο για τα κέρδη των επιχειρήσεων, όλα αυτά είναι μία φορολογική πολιτική η οποία αφορά τους φτωχούς, όπως μας είπατε; Αλήθεια τώρα; Αυτή είναι η φορολογική πολιτική η οποία αφορά τους φτωχούς;

(Χειροκροτήματα από την πτέρυγα της Νέας Αριστεράς)

Και βεβαίως την ίδια στιγμή, κύριε Βορίδη, την τελευταία τριετία έχουμε 600% αύξηση κερδών για τις εταιρείες ενέργειας, 12 δισ. υπερκέρδη για τις αγαπημένες σας συστημικές τράπεζες, 550% αύξηση κερδών -είναι ρεκόρ εικοσαετίας- στις εισηγμένες στο Χρηματιστήριο Αξιών Αθηνών.

Αυτή είναι η πολιτική την οποία ακολουθεί η Κυβέρνησή σας, μια πολιτική η οποία είναι εξόχως ταξική, σε βάρος της κοινωνικής πλειοψηφίας, σε βάρος των εργαζομένων, σε βάρος των μισθωτών, σε βάρος των συνταξιούχων, σε βάρος της πλειοψηφίας του ελληνικού λαού, υπέρ των μεγάλων και ισχυρών φίλων που στηρίζονται και στηρίζουν -βεβαίως με το αζημίωτο- την Κυβέρνηση Μητσοτάκη. Αυτό είναι το αποτέλεσμα της πολιτικής σας.

Οφείλω, όμως, κύριε Βορίδη, να παραδεχτώ ότι στην ομιλία σας είπατε και κάτι το οποίο είναι σωστό. Παρουσιάσατε ουσιαστικά το στρατηγικό αδιέξοδο εκείνων των δυνάμεων της Αντιπολίτευσης οι οποίες από τη μία λέμε «ναι, μείωση των φόρων στους πάντες» και από την άλλη, όμως, «είναι καλύτερο κοινωνικό κράτος, αύξηση των δαπανών για την υγεία, αύξηση των δαπανών για την παιδεία, αύξηση των μισθών». Δεν γίνονται όλα. Όντως δεν γίνονται όλα. Κι εμείς είμαστε απολύτως καθαροί.

Λέμε, λοιπόν, η μόνιμη φορολόγηση του μεγάλου πλούτου, η μόνιμη φορολόγηση των μεγάλων εισοδημάτων, η μόνιμη φορολόγηση της μεγάλης ακίνητης περιουσίας είναι προϋπόθεση για να έχουμε στήριξη του κοινωνικού κράτους, είναι προϋπόθεση για να έχουμε ενίσχυση του εισοδήματος των μισθωτών και των εργαζομένων, είναι προϋπόθεση για να στηριχθεί η κοινωνική ευαισθησία σε αυτές τις πολύ δύσκολες συνθήκες.

(Χειροκροτήματα από την πτέρυγα της Νέας Αριστεράς)

Αυτά, όμως, θα τα πούμε αναλυτικά και αύριο.

Υπάρχει και ένας άλλος λόγος, νομίζω, που σας κάνει να είστε τόσο άνετος για να κάνετε μια ομιλία και να παρουσιάζετε ένα success story για μια πολιτική η οποία είναι πραγματικά πάρα πολύ επιβαρυντική και καταστροφική για την κοινωνική πλειοψηφία.

Δυστυχώς, έχετε απέναντί σας την Αντιπολίτευση η οποία στρατηγικά δεν σας αντιπολιτεύεται, δεν σας ζορίζει, δεν σας ξεβολεύει, κύριε Βορίδη, και κυρίες και κύριοι της Κυβέρνησης Μητσοτάκη.

Πριν από λίγες μέρες ήταν εδώ στην Αθήνα ο νέος Γενικός Γραμματέας του ΝΑΤΟ, ο κ. Ρούτε, ο οποίος μας είπε και μας κάλεσε όλους στην Ευρώπη να δαπανήσουμε περισσότερα για την άμυνα, λόγω του κινδύνου από τη Ρωσία. Έκανε αυτή την κυνική δήλωση και ουσιαστικά μας προϊδέασε για την νομοτέλεια του πολέμου που έρχεται. Αυτά μας έλεγε ο κ. Ρούτε εδώ στην Αθήνα μετά τη συνάντησή του με τον Πρωθυπουργό.

Τρομοκρατεί η ελίτ της Ευρώπης αυτή τη στιγμή και το ΝΑΤΟ και η Ευρωπαϊκή Ένωση τις ευρωπαϊκές κοινωνίες, έτσι ώστε να μη διεκδικούν πολιτικές για τη στήριξη του κοινωνικού κράτους, να μη διεκδικούν πολιτικές για τη στήριξη του εισοδήματος των εργαζομένων, να μη διεκδικούν πολιτικές για την αντιμετώπιση του πραγματικού εχθρού που έχουμε και είναι η κλιματική κρίση και οι φυσικές καταστροφές που τη συνοδεύουν.

Έκανε μια δήλωση ο κ. Ρούτε που εξυπηρετεί, βεβαίως, τους ιμπεριαλιστικούς ανταγωνισμούς και εξυπηρετεί, βεβαίως, τη βιομηχανία του πολέμου. Και βεβαίως, εντάξει το ξέραμε ότι η Κυβέρνησή σας και το κόμμα σας -η Νέα Δημοκρατία δεν το έχει κρύψει- είναι το επίσημο παράρτημα του κ. Ρούτε εδώ στην Ελλάδα. Επιμένετε σε μια αδιέξοδη κούρσα υπερεξοπλισμών, επιβαρύνετε τα δημόσια οικονομικά με αδιαφανείς προμήθειες, συνεχίζετε στον δρόμο που τόσο κόστισε στη χώρα μας στο παρελθόν, με λεφτά που πετιούνται από το παράθυρο και λεφτά που καταλήγουν σε τσέπες μεσαζόντων και αφαιρούνται, βεβαίως, από τις ανάγκες της οικονομίας μας.

Το ΠΑΣΟΚ, έσπευσε να πάρει θέση να πει ότι θα υπερψηφίσει τους εξοπλισμούς παρ’ ότι -επιτρέψτε μου να πω- είναι το κόμμα το οποίο θα έπρεπε να γνωρίζει περισσότερα από οποιονδήποτε άλλο, λόγω και του «αμαρτωλού» παρελθόντος, τι σημαίνει αυτό το αδιαφανές εμπόριο της διαπλοκής και της διαφθοράς. Νομίζω το γνωρίζετε πάρα πολύ καλά, κυρίες και κύριοι του ΠΑΣΟΚ.

Σήμερα μάθαμε ότι ο ΣΥΡΙΖΑ προσχωρεί στο ίδιο στρατόπεδο, στο στρατόπεδο όπλων και των εξοπλισμών. Υπερψηφίζει…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Καλό είναι αυτό.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Καλό για εσάς, κύριε Γεωργιάδη.

Και διαβάζω ότι στο σκεπτικό του Προέδρου του ΣΥΡΙΖΑ για την υπερψήφιση, για να την αιτιολογήσει είναι ότι δεν έχουν διαφοροποιηθεί οι δαπάνες για τα εξοπλιστικά προγράμματα σε σχέση με πέρυσι και, δυστυχώς, πολύ φοβάμαι και αναγκάζομαι να σχολιάσω ότι αυτό το οποίο δεν έχει διαφοροποιηθεί σε σχέση με πέρυσι είναι η πολιτική του ΣΥΡΙΖΑ δεν έχει διαφοροποιηθεί σε σχέση με πέρυσι.

(Χειροκροτήματα από την πτέρυγα της Νέας Αριστεράς)

Τα ίδια που ψήφιζε και πέρυσι, με διαφορετικό Πρόεδρο τον κ. Κασσελάκη, ψηφίζει και φέτος με διαφορετικό Πρόεδρο τον κ. Φάμελλο.

(Χειροκροτήματα από την πτέρυγα της Νέας Αριστεράς)

Συναινούν, λοιπόν, και το ΠΑΣΟΚ και ο ΣΥΡΙΖΑ στο παράγγελμα του κ. Ρούτε και στην πολιτική της Κυβέρνησης του κ. Μητσοτάκη.

Αύριο, όμως, να ξέρετε, κύριε Βορίδη, ότι εδώ σε αυτήν την Αίθουσα, μέσα σε αυτό το πλαίσιο το περιβάλλον της συναίνεσης θα ακουστεί και ένα ηχηρό «όχι», που φαίνεται ότι για μία ακόμη φορά, όπως και πέρυσι, θα ακουστεί μόνο από τη Νέα Αριστερά.

(Χειροκροτήματα από την πτέρυγα της Νέας Αριστεράς)

Εμείς δεν θα δώσουμε λευκή επιταγή στον κ. Μητσοτάκη, όχι μόνο γιατί δεν τον εμπιστευόμαστε καθόλου με τις δαπάνες των 5 δισ. -εδώ που τα λέμε τον κ. Μητσοτάκη δεν μπορείς να τον εμπιστευτείς ούτε για δαπάνες 5 ευρώ, όχι 5 δισ., αλλά γιατί αμφισβητούμε στην ουσία της αυτή τη λογική των υπερεξοπλισμών, κύριε Βορίδη.

Θέλουμε να σπάσει επιτέλους και στον δημόσιο διάλογο στη χώρα μας και στην ελληνική κοινωνία αυτό το ταμπού της αδιαφάνειας και να μπει φραγμός επιτέλους σε αυτήν τη λογική του πολέμου, που φαίνεται να προσπαθεί να κυριαρχήσει αυτή τη στιγμή σε όλη την Ευρώπη και στη χώρα μας, προεξάρχουσας της Κυβέρνησής σας.

Μάλιστα ακούσαμε το μεσημέρι και τον συνάδελφό σας Υπουργό Εθνικής Άμυνας, τον φίλτατό σας κ. Δένδια, συναγωνιστή όπως λέτε –μπράβο, ναι, συναγωνιστής σας, λοιπόν, ο κ. Δένδιας- που μας είπε ότι πρέπει να έχουμε κανόνια για να έχουμε βούτυρο. Είναι μια φράση που παραπέμπει στον Α΄ Παγκόσμιο Πόλεμο, είπε ο συναγωνιστής σας, λοιπόν, ο κ. Δένδιας.

Δεν υπάρχει αμφιβολία ότι ένας λαός πρέπει να έχει τα μέσα για να υπερασπιστεί την ελευθερία του. Εδώ όμως δεν συζητάμε γι’ αυτό. Αυτό για το οποίο συζητάμε είναι ότι εδώ έχουμε έναν πακτωλό χρημάτων που δαπανάται σε αδιαφανείς και ανεξέλεγκτες δαπάνες υπερεξοπλισμών, σε ένα πάρτι το οποίο έχει στηθεί από την Κυβέρνηση Μητσοτάκη.

Κι εμείς, λοιπόν, απαντάμε στον κ. Δένδια, απαντάμε σε εσάς, κύριε Βορίδη, σε εσάς, κύριε Γεωργιάδη, και, βεβαίως, στον Πρωθυπουργό, κ. Μητσοτάκη, ότι θέλουμε βούτυρο, θέλουμε ψωμί και τριαντάφυλλα, όπως ήταν και το σύνθημα τότε, για τον κόσμο όμως που δουλεύει, για τον κόσμο της εργασίας, για τον κόσμο που παράγει, για τον κόσμο των 800 ευρώ, που βλέπει ότι δεν βγαίνει ο μήνας.

(Χειροκροτήματα από την πτέρυγα της Νέας Αριστεράς)

Θέλουμε, λοιπόν, βούτυρο γι’ αυτόν τον κόσμο και όχι να ξοδεύονται δισεκατομμύρια χωρίς έλεγχο και χωρίς καμμία λογοδοσία.

Αυτή, λοιπόν, η Αριστερά, που θα πει το μεγάλο όχι αύριο, κύριε Βορίδη, είναι η Αριστερά με την οποία δεν θα ξεμπερδέψετε, η Αριστερά που δεν κάνει αντιπολίτευση στα λόγια. Δεν μπορείς να λες ότι είσαι μαχητική αντιπολίτευση στα λόγια και να συναινείς στρατηγικά στον κ. Μητσοτάκη.

(Χειροκροτήματα από την πτέρυγα της Νέας Αριστεράς)

Συναίνεση, λοιπόν, από εμάς δεν θα βρείτε. Μπορεί να έχετε μια πολύ ωραία ατμόσφαιρα εσείς με το ΠΑΣΟΚ και με τον ΣΥΡΙΖΑ. Εμείς θα τη χαλάσουμε αυτή την ατμόσφαιρα της συναίνεσης, με πρώτο βήμα την καταψήφιση αύριο των υπερεξοπλισμών του κ. Μητσοτάκη, να μπει επιτέλους ένας φραγμός στη λογική του πολέμου, να μπει ένας φραγμός στη λογική μετατροπής της Ευρώπης σε πολεμική οικονομία, και για να ανοίξει ο δρόμος και στη χώρα μας για μια αξιόπιστη και μαχητική αριστερή αντιπολίτευση, που έχει ανάγκη σήμερα η ελληνική κοινωνία.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον Πρόεδρο της Κοινοβουλευτικής Ομάδας Νίκη κ. Νατσιό. Ακολουθεί η κ. Ευθυμίου, ο κ. Μάντζος και ο κ. Καραθανασόπουλος και αν δεν υπάρχει άλλος, θα πάρει τον λόγο ο Υπουργός.

Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Όταν έκανε τα εγκαίνια το μετρό, αγαπητοί κύριοι Υπουργοί, κύριοι συνάδελφοι, ακούγαμε διθυράμβους, «το πιο σύγχρονο» κ.λπ.. Ο κύριος Πρωθυπουργός πήγε στην Ευρώπη, το διαφήμιζε, ότι το μετρό θα άλλαζε τη ζωή των Θεσσαλονικέων. Με βάση αυτό το σημερινό επεισόδιο όντως άλλαξε τη ζωή των Θεσσαλονικέων. Τους προσθέτει έναν φόβο ακόμη, το να μπαίνουν μες στο μετρό. Έτσι ακριβώς είναι.

Και σας θυμίζω, αγαπητοί μου συνάδελφοι, μια εβδομάδα πριν γίνει –εσείς το ονομάζετε δυστύχημα, δεν είναι δυστύχημα, είναι έγκλημα, το μόνο δυστύχημα είναι ότι ήσασταν τότε εσείς Κυβέρνηση.

Ο κ. Καραμανλής, τότε Υπουργός Μεταφορών, δήλωνε, όπως δηλώνατε και τώρα πριν το μετρό, σας θυμίζω τη φράση, που έμεινε στην ιστορία, «Είναι ντροπή και ντρέπομαι που θέτετε θέματα ασφαλείας για τον ΟΣΕ, για τους σιδηροδρόμους. Θα ήθελα να ανακαλέσετε αμέσως. Είναι ντροπή. Διασφαλίζουμε την ασφάλεια.». Αυτά τα «σπασμένα ελληνικά», που λέει κι ο Σεφέρης, «μεταφέροντας σπασμένες λέξεις από ξένες γλώσσες». «Διασφαλίζουμε την ασφάλεια.»

Και συνέβη αυτό που συνέβη το τραγικό στα Τέμπη, το έγκλημα των Τεμπών. Σήμερα είχαμε αυτό το επεισόδιο στο μετρό. 30.000 για ένα «μ», 30.000 για να βρούμε ένα σήμα που έχει ένα «μ». Πού ακούστηκε αυτό; Και σε παιδιά του δημοτικού να το αναθέταμε, θα μας το έκαναν τσάμπα και θα μας το έκαναν και καλύτερο. Γιατί τριάντα χιλιάρικα για ένα «μ», για ένα γράμμα του ελληνικού αλφαβήτου; Τελοσπάντων.

Έχω πει και προχθές, αγαπητοί, ότι η αξιοπιστία και η ποιότητα ενός κράτους κρίνεται από το πώς φέρεται και συμπεριφέρεται στις πιο αδύναμες και ευάλωτες ομάδες -το έχει πει κι ο Κούντερα αυτό- στα παιδιά, τους νέους δηλαδή, και στους γέροντες συνταξιούχους.

Τα παιδιά σιγά-σιγά λιγοστεύουν. Ακούσαμε το μεσημέρι τον κύριο Υπουργό Εθνικής Αμύνης με δραματικούς τόνους να λέει ότι το δημογραφικό είναι θέμα ύπαρξης πλέον του κράτους και του έθνους μας. Και έχω πει ότι στα χωριά της πατρίδας μας, ιδίως στα ακριτικά, δεν ακούγεται πια το κουδούνι του σχολείου. Και να το ξέρουμε αυτό, όπου δεν ακούγεται το κουδούνι του σχολείου και δεν ακούγεται η καμπάνα της εκκλησίας δεν υπάρχει εκεί ρωμιοσύνη, δεν υπάρχει εκεί ελληνισμός, δεν υπάρχει ζωή. Δύο ήχους πρέπει να ακούει ο λαός, ιδίως στις ακριτικές περιοχές, η καμπάνα, «Ορθοδοξία Ελληνοσώτηρα» όπως την ονομάζει ως ο Ζαμπέλιος, ο Σπυρίδων -το ξέρετε- 19ος αιώνας, και το κουδούνι του σχολείου. Χαίρονται και γαληνεύουν έτσι κι οι κάτοικοι των χωριών. Όπως λέει και ο Λευτέρης Παπαδόπουλος, «Υπερασπίσου το παιδί, γιατί αν γλιτώσει το παιδί, υπάρχει ελπίδα», σε εκείνο το πολύ ωραίο στιχούργημά του.

Υπάρχουν όμως εκατοντάδες χιλιάδες χαμηλοσυνταξιούχοι, που λόγω της κατάργησης του ΕΚΑΣ κυριολεκτικά ζουν σε συνθήκες απόλυτης φτώχειας. Έχω μια επιστολή ενός τέτοιου ανθρώπου και λέει μεταξύ άλλων «Με την ακρίβεια να έχει φτάσει σε δυσθεώρητα ύψη συνεχίζουμε να πορευόμαστε το υπόλοιπο της ζωής μας έχοντας ως μοναδική μας παρέα τη φτώχεια, τη μοναξιά, τα γηρατειά μας και τις ασθένειές μας. Και δεν μας φτάνει μόνο αυτό. Ζούμε με 400 ευρώ.» Επαναλαμβάνω τα λόγια του συνταξιούχου. Και πλέον με τη συμμετοχή 25% στα φάρμακα επιβαρύνεται η θέση τους.

Θα πω κάτι και για τις τράπεζες και θα κλείσω, κύριε Πρόεδρε. Περιμένετε αύριο, όπως περιμένουν τα νήπια τον Άη Βασίλη, για να εξαγγείλει αυτά που θα εξαγγείλει ο Πρωθυπουργός για τις τράπεζες, το μάννα εξ ουρανού που θα σώσει την ελληνική οικονομία. Ακούσαμε,, λοιπόν τον Πρωθυπουργό να δηλώνει πως την Κυριακή θα ανακοινώσει φόρο, ή εισφορά ή ό,τι άλλο για τις συστημικές τράπεζες οι οποίες εμφανίζουν υπερκέρδη τα τελευταία τρία χρόνια.

Όλη η τοποθέτηση των στελεχών της Νέας Δημοκρατίας εστιάζει εκεί, λες και μια νομοθέτηση εισφοράς των τραπεζών θα σώσει την ελληνική οικονομία, η οποία καταγράφει δυσθεώρητο δημόσιο χρέος άνω των 400 δισ. ευρώ, εμπορικό έλλειμμα θηριώδες άνω των 25 δισ. ευρώ για το 2024, ένα μονίμως αρνητικό ισοζύγιο τρεχουσών συναλλαγών, έναν σχεδόν διπλασιασμό των εισαγωγών έναντι των εξαγωγών, ένα επίσης δυσθεώρητο ιδιωτικό χρέος άνω των 376 δισ. ευρώ.

Να δούμε, λοιπόν, πάλι τι δώσατε ως μνημονιακές κυβερνήσεις στις αγαπημένες σας ιερές αγελάδες, τις τράπεζες και να δούμε τελικά τι θα νομοθετήσετε να εισφέρουν για να γελάσουμε όλοι μαζί την Κυριακή.

Τους χαρίσατε -θυμίζουμε στον λαό μας- 47 δισ. ευρώ των ανακεφαλαιοποιήσεων και τα επιπλέον 5,1 δισ. ευρώ τόκων των εν λόγω κεφαλαίων, τα οποία δεν επέστρεψαν και επιβάρυναν το δημόσιο χρέος και όλους τους Έλληνες πολίτες.

Τους χαρίζετε τους φόρους με τον αναβαλλόμενο φόρο ύψους 19 δισ. Ευρώ, βασιζόμενο στον νόμο Χαρδούβελη για σαράντα έτη, από το 2014 και τους νόμους που ακολούθησαν, και επιτρέπουν τον εταιρικό μετασχηματισμό, ώστε να μη χρειαστεί ποτέ να τον καταβάλουν. Όλα αυτά εν μέσω φοροληστείας των νοικοκυριών και των μικρομεσαίων επιχειρήσεων.

Οπότε και οι τράπεζες γλεντάνε τα κέρδη τους, τα οποία ανήλθαν σε 3,76 δισ. ευρώ το 2022, 4,5 δισ. ευρώ το 2023 και 3,5 δισ. ευρώ το πρώτο εννεάμηνο του 2024. Όλα αυτά αφορολόγητα. Δηλαδή οι τράπεζες καταγράφουν ημερησίως άνω των 11,7 εκατομμυρίων ευρώ κέρδη. Τα έσοδά τους από προμήθειες εκτοξεύτηκαν από το 2020 ως το 2023 κατά 72,5% ανά τράπεζα.

Λεηλατούν, εν ολίγοις, τις καταθέσεις των Ελλήνων πολιτών με τα σχεδόν μηδενικά επιτόκια καταθέσεων, οπότε και δεν περιλαμβάνουν τον πληθωρισμό και κατατρώγουν την αγοραστική αξία των καταθετών, ενώ τα επιτόκια χορηγήσεων είναι από τα υψηλότερα στην Ευρωπαϊκή Ένωση.

Τις εξασφαλίζετε με 19 δισεκατομμύρια ευρώ εγγυήσεις του ελληνικού δημοσίου για την τιτλοποίηση των «κόκκινων» δανείων, ώστε αν δεν εκπλειστηριάσουν τα σπίτια και ακίνητα των Ελλήνων πολιτών μέσω των funds, στις οποίες οι ίδιες είναι συνιδιοκτήτες, να καταπέσουν οι εγγυήσεις και να πληρωθούν. Παράλληλα, οι αγαπημένες σας τράπεζες, γύρισαν την πλάτη στα νοικοκυριά και τις μικρομεσαίες επιχειρήσεις όλη την κρίσιμη περίοδο των μνημονιακών χρόνων.

Σύμφωνα με στοιχεία της έκθεσης χρηματοπιστωτικής σταθερότητας της Τράπεζας της Ελλάδος, Απρίλιος του 24, για την χρηματοδότηση της ελληνικής οικονομίας από την ανάληψη της διακυβέρνησης της Νέας Δημοκρατίας τον Ιούλιο του 2019 έως τον Αύγουστο του 2024, η χρηματοδότηση του ιδιωτικού τομέα παρουσίασε μείωση στο 26% των νοικοκυριών, μείωση κατά 51,1%, ενώ η χρηματοδότηση της γενικής κυβέρνησης αύξηση κατά 87,7% και η αγορά χρεογράφων κατά 91,6%.

Λέτε στο αφήγημα σας πως διασώσατε τις τράπεζες με τόσα δεκάδες δισεκατομμύρια ευρώ για να μη χαθούν οι αποταμιεύσεις. Γιατί τώρα δεν φορολογείτε τα υπερκέρδη τους; Γιατί δεν καταργείτε τον αναβαλλόμενο φόρο; Γιατί οι τράπεζες σας, στις οποίες τόσο ευνοϊκά φέρθηκαν οι μνημονιακές κυβερνήσεις σας, δεν χρηματοδοτούν τα νοικοκυριά και τις επτακόσιες πενήντα χιλιάδες μικρομεσαίες επιχειρήσεις από τις οποίες μόνο σαράντα οχτώ χιλιάδες είναι επιλέξιμες από τις τράπεζες για χρηματοδότηση; Γιατί δεν σπάτε το καρτέλ των συστημικών τραπεζών στις προμήθειες, για το οποίο η Επιτροπή Ανταγωνισμού σας επέβαλε πρόστιμο 41.000.000 ευρώ; Μπορούν οι τράπεζες να χρηματοδοτούν το δημόσιο χρέος της γενικής κυβέρνησης με αγορά χρεογράφων άνω των 35 δισεκατομμυρίων ευρώ και δεν μπορούν να χρηματοδοτούν νοικοκυριά και επιχειρήσεις και την οικονομία;

Και τελειώνω. Πότε οι αγαπημένες σας τράπεζες θα επιτελέσουν τον κρίσιμο κοινωνικό τους ρόλο, υποστηρίζοντας και χορηγώντας χαμηλότοκα δάνεια; Είμαστε σίγουροι αγαπητοί μου, επιστρατεύοντας και μια άλλη αρχαία παροιμία που έλεγε «έτεκεν όρος και ώδινεν μυν», δηλαδή κοιλοπονούσε βουνό…

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι «ώδινεν όρος και έτεκε μυν».

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Ναι, ώδινεν όρος και έτεκε μυν.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είπατε έτεκεν όρος και ώδινεν μυν.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Αυτό είπα; Συγγνώμη. Το λέω σωστά. Κοιλοπονούσε βουνό γέννησε ποντίκι. Ο μυς είναι το ποντίκι. Νομίζω ότι η εξαγγελία του κ. Μητσοτάκη ακριβώς αυτό θα είναι. Έχετε επιδοθεί, όπως είπα, σε διθυράμβους. Αναμένουμε κάτι μεγάλο αλλά το πρόβλημα παραμένει. Δεν πειράζετε τις αγαπημένες σας τράπεζες διότι τους χρωστάτε μισό δισεκατομμύριο ευρώ και χέρι το οποίο μας «ευεργετεί» δεν το δαγκώνετε.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Τον λόγο έχει ο κ. Μάντζος. Κύριε Μάντζο, είναι η τρίτη παρέμβασή σας.

**ΔΗΜΗΤΡΙΟΣ ΜΑΝΤΖΟΣ:** Τρίτη και τελευταία, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ενημερωτικά το λέω. Μετά θα μιλήσουν η κ. Ευθυμίου, ο κ. Καραθανασόπουλος και μετά ο κύριος Υπουργός.

**ΘΕΟΦΙΛΟΣ ΞΑΝΘΟΠΟΥΛΟΣ:** Οι Βουλευτές πότε θα μιλήσουν, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Μετά από τον κύριο Υπουργό. Μετά τις απαντήσεις του κ. Βορίδη, θα πάρετε τον λόγο οι εναπομείναντες Βουλευτές και θα κλείσουμε με τον κ. Γκιουλέκα.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Σε συνέχεια όσων ειπώθηκαν για το πολύ σοβαρό περιστατικό στο μετρό Θεσσαλονίκης, θα ήθελα να θυμίσω στο Σώμα και στους Υπουργούς τους παριστάμενους ότι το ΠΑΣΟΚ - Κίνημα Αλλαγής από την 1η Νοεμβρίου έχει υποβάλει γραπτή ερώτηση προς τον Υπουργό Υποδομών και Μεταφορών σε σχέση με την ετοιμότητα του έργου και τα πιστοποιητικά ασφαλείας του έργου, την υπέρβαση των χρονοδιαγραμμάτων και όλα τα τεχνικά χαρακτηριστικά του έργου, η οποία παραμένει ακόμη αναπάντητη.

Στην ερώτηση εκείνη, πράγματι, ρωτούσαμε εάν τα πιστοποιητικά ασφαλείας έχουν ελεγχθεί και αν έχουν παρασχεθεί όλες οι δέουσες αδειοδοτήσεις. Είκοσι πέντε ημέρες μετά, στις 26 Νοεμβρίου, τέσσερις ημέρες πριν από τα εγκαίνια, η Κυβέρνηση ήρθε με τροπολογία σε αυτήν εδώ τη Βουλή και από αυτήν εδώ τη θέση ελέγξαμε την Κυβέρνηση για τον χρόνο που έφερε αυτή ακριβώς την τροπολογία, με την οποία ουσιαστικά ομολογούσε ότι δεν είχε προβλέψει την διαδικασία τη νομοθετική για την αδειοδότηση του αστικού σιδηροδρόμου.

Η τροπολογία αυτή εφαρμόστηκε, προφανώς βεβιασμένα και τα πιστοποιητικά ασφαλείας είναι απορίας άξιο πότε και αν αξιολογήθηκαν, ώστε να υπάρχουν οι δέουσες αδειοδοτήσεις.

Το λέμε αυτό, διότι ο κ. Σταϊκούρας θα πρέπει να απαντήσει ακριβώς σε αυτές τις ερωτήσεις και σε αυτές τις ενστάσεις, τις οποίες εμείς εγκαίρως έχουμε υποβάλει.

Όσον αφορά στη συζήτηση που προηγήθηκε δεν συμμετέχω στις ιδεολογικές αγωνίες, τα ιδεολογικά συμπλέγματα του κ. Βορίδη για την κατανίκηση της Δεξιάς επί της Αριστεράς και άλλες τέτοιες, αν θέλετε, ανιστόρητες αναγνώσεις. Θα μείνω σε αυτά που απευθύνονται σε εμάς και θα κλείσω με μια εξιστόρηση, η οποία έχει ενδιαφέρον για εμάς και το ΠΑΣΟΚ.

Είπατε ότι εμείς καταψηφίζουμε έναν προϋπολογισμό, ο οποίος, κατά τα λοιπά, είναι ένας προϋπολογισμός που μας οδηγεί στη «Γη της Επαγγελίας». Το γεγονός ότι έχουμε όση έχουμε ανάπτυξη, το γεγονός ότι έχουμε όσες έχουμε αυξήσεις σε μισθούς και συντάξεις, το γεγονός ότι έχουμε όση έχουμε οικονομική πρόοδο, είναι αποτέλεσμα θυσιών, κόπων, πόνου ενός ολόκληρου λαού, εξαιτίας της πτώχευσης που οι άφρονες δημοσιονομικές πολιτικές του κόμματος που τώρα εκπροσωπείτε, οδήγησαν αυτή τη χώρα. Κόπου, πόνου και θυσιών, το πολιτικό κόστος των οποίων, ανέλαβε μόνο η παράταξη του ΠΑΣΟΚ - Κινήματος Αλλαγής.

Αυτό, λοιπόν, είναι μια κοινή παραδοχή και πρέπει να την κάνουμε εδώ, γιατί είναι και μια άσκηση ιστορικής αυτοκριτικής και αυτοσυνείδησης, για να μην επαναληφθούν τα λάθη. Από τον προϋπολογισμό, λοιπόν, αυτό, τον οποίο καταψηφίζουμε, λείπει μια βασική αρετή, η οποία για τη δική μας ιδεολογία είναι θεμέλιο, η φορολογική δικαιοσύνη. Είναι λογικό να μην το κατανοείτε, διότι υπάρχουν ιδέες και ιδεολογίες και σε αυτό ξέρω ότι συμφωνούμε, κύριε Υπουργέ. Η φορολογική δικαιοσύνη σημαίνει φοροδοτική ικανότητα, να συμμετέχουν στα φορολογικά βάρη όλες και όλοι, τα φυσικά πρόσωπα, τα νομικά πρόσωπα, οι επιχειρήσεις, σύμφωνα με τη δυνατότητά τους να πληρώνουν τους φόρους. Είστε εξαίρετος νομικός, γνωρίζετε ότι αυτό είναι συνταγματική επιταγή. Φορολογική δικαιοσύνη σημαίνει να είναι τιμαριθμοποιημένη η φορολογική κλίμακα στους μισθωτούς και στους συνταξιούχους, να μη στέκονται εκείνοι σαν τα κλασικά υποζύγια και να παίρνουν όλο το βάρος της κρίσης και των φορολογικών βαρών. Φορολογική δικαιοσύνη σημαίνει να μην υπάρχουν φορολογικές απαλλαγές εκεί όπου δεν χρειάζονται άλλα εκεί που χρειάζονται. Δεν μπορεί να είμαστε, σύμφωνα με τον ΟΟΣΑ πρώτοι στην ευνοϊκή μεταχείριση του πλούτου και τελευταίοι στη μεταχείριση των οικογενειών.

Στον ΟΟΣΑ επαναλαμβάνω, φορολογική δικαιοσύνη σημαίνει ναι, αναλογία άμεσων και έμμεσων φόρων και σημαίνει μια άλλη αρχιτεκτονική, μια άλλη φιλοσοφία, έναν άλλο προϋπολογισμό, μια άλλη οικονομική πολιτική.

Και κλείνω, κύριε Πρόεδρε, με την ανοχή σας. Είναι τελευταία παρέμβαση και χαίρομαι που γίνεται στον κ. Βορίδη για να κλείσει και με μια πολιτική -αν θέλετε- σφραγίδα όλη αυτή η πολυήμερη και πολύ παραγωγική διαδικασία.

Σας άκουσα να απευθύνεστε στο ΠΑΣΟΚ ως την Αντιπολίτευση του «ό,τι να ναι», του λαϊκισμού και των επικίνδυνων μεγάλων λόγων. Θα μου επιτρέψετε μια εξιστόρηση, επειδή η πολιτική είναι άθροισμα συμβάντων και ιστορικών εμπειριών. Μια μικρή εξιστόρηση και επειδή είναι γιορτές να το κάνουμε και λίγο πιο λογοτεχνικό.

Σκηνή πρώτη, χειμώνας 2022, ενεργειακή κρίση, ένα κόμμα της αντιπολίτευσης ζητά από την κυβέρνηση να βρει και να υπολογίσει τα υπερκέρδη και να τα φορολογήσει. Η κυβέρνηση και ο Πρωθυπουργός ο ίδιος λέει ότι «υπερκέρδη δεν υπάρχουν, αυτά είναι λαϊκισμοί». Έρχεται η Ευρωπαϊκή Επιτροπή και η Αρμόδια Ρυθμιστική Αρχή και λέει υπάρχουν υπερκέρδη. Ξαφνικά ο Πρωθυπουργός το ανακαλύπτει κι έρχεται εδώ και τελικά τα φορολογεί, έστω και με μικρή φορολογητέα βάση, έστω και με τον χαμηλότερο συντελεστή που προτείνει η Ευρωπαϊκή Επιτροπή, τα φορολογεί.

Σκηνή δεύτερη, επίσης 2022. Η Αντιπολίτευση και ο πρόεδρός της θέτουν το ζήτημα της στεγαστικής κρίσης. Και τι λένε; Οι τιμές των ακινήτων έχουν φτάσει στο 2008. Η κεντρική τράπεζα αυτού του κράτους λέει ότι έχουμε πάει 72% πάνω στις τιμές των ακινήτων. Και τι λέει αυτή η αντιπολίτευση; Να καταργηθεί η Golden Visa, να ανασταλεί έστω εκεί όπου υπάρχουν μεγάλες αυξήσεις των ακινήτων, να ρυθμιστεί η βραχυχρόνια μίσθωση. Τι λέει η κυβέρνηση; «Αυτά είναι λαϊκισμοί.». Τι κάνει; Μέτρα, ημίμετρα, ασθμαίνοντας, τραπεζικά δάνεια. Αύξηση του ορίου της Golden Visa, νέες εξαγγελίες για μέτρα.

Σκηνή τρίτη, πάμε πιο πίσω, 2020, ο κόσμος στην πανδημία. Το κόμμα της αντιπολίτευσης, αυτό το ίδιο το κόμμα της αντιπολίτευσης, το επίμονο, προτείνει την αυτοτελή φορολόγηση των εφημεριών των γιατρών του δημοσίου συστήματος. Η κυβέρνηση αρνείται και λέει «δεν πειράζει, τους χειροκρότησαμε από τα μπαλκόνια, όλα πάνε καλά.». Τέσσερα χρόνια μετά το κάνει, ακριβώς αυτό. Την αυτοτελή φορολόγηση των εφημεριών των γιατρών.

Σκηνή τέταρτη, ξανά στην πανδημία 2020. Το κόμμα αυτό της Αντιπολίτευσης τι κάνει; Προτείνει την ένταξη των νοσηλευτών και των γιατρών του υγειονομικού και νοσηλευτικού προσωπικού στα βαρέα και ανθυγιεινά επαγγέλματα. Λέει η Κυβέρνηση, όχι. Παραγγέλνει μελέτη, το Υπουργείο Εργασίας την παίρνει στα χέρια του, το Υπουργείο Εργασίας παίρνει μια εισήγηση που λέει, ναι να το κάνουμε και η Κυβέρνηση λέει όχι είναι λαϊκισμός. Ο αρμόδιος Υπουργός στους νοσηλευτές και τους γιατρούς το τάζει και μια και δυο και τρεις φορές.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Τι γίνεται φέτος; Έρχεται το Υπουργείο Υγείας και λέει, μετά από νέα τροπολογία της Αντιπολίτευσης, «αυτή τη φορά ας πάει και το παλιάμπελο, θα το κάνουμε για τους νοσηλευτές, γιατί είναι άδικο να συμβαίνει τόσα χρόνια στον ιδιωτικό τομέα και όχι στο δημόσιο». Λαϊκιστές αυτοί που το πρότειναν, μεταρρυθμιστές αυτοί που το κάνουν με τέσσερα χρόνια καθυστέρηση.

Σκηνή πέμπτη, 2022, κρίση ακρίβειας. Αυτό το ίδιο επίμονο και λαϊκίστικο κομμάτι της αντιπολίτευσης ζητά τη μείωση του φόρου προστιθέμενης αξίας στα βασικά καταναλωτικά αγαθά.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΔΗΜΗΤΡΙΟΣ ΜΑΝΤΖΟΣ:** Εκείνο το άλλο κόμμα, που τώρα κυβερνά, πριν από πολλά χρόνια, μέσα στη βαθιά κρίση, πρότεινε ακριβώς αυτό, τη μείωση όχι μόνο στα βασικά αγαθά, αλλά οριζόντια μείωση του φόρου προστιθέμενης αξίας και τώρα βαφτίζει το άλλο κόμμα της αντιπολίτευσης λαϊκίστικο και επικίνδυνο.

Σκηνή έκτη και τελευταία, κύριε Πρόεδρε, και ευχαριστώ για την ανοχή σας. Επιστροφή στο παρόν, 2024. Αυτό το ίδιο επίμονο κόμμα της Αντιπολίτευσης που φωνάζει πολύ, ανοίγει τον φάκελο των τραπεζών δύο χρόνια μετά, αφότου η Κυβέρνηση με τα περίφημα «μπινελίκια» του τότε Υπουργού είχε καλέσει τους τέσσερις συστημικούς τραπεζίτες και τους είχε «τραβήξει το αυτί», έκτοτε δεν έκανε τίποτα για τις παράνομες καταχρηστικές χρεώσεις, το μεγάλο άνοιγμα των επιτοκίων δανεισμού και χορηγήσεων και για τις παράνομες προμήθειες.

Έρχεται αυτό το κόμμα και λέει «να φορολογήσουμε εκτάκτως τις τράπεζες, να καταργήσουμε τις παράνομες καταχρηστικές χρεώσεις και να εφαρμόσουμε δικαστικές αποφάσεις, που λένε ότι όταν μειώνεται το επιτόκιο της Ευρωπαϊκής Κεντρικής Τράπεζας, πρέπει να μειώνεται και το επιτόκιο στον εσωτερικό δανεισμό». Αυτό. Η Κυβέρνηση τι λέει; «Είστε λαϊκιστές. Θα έρθει ο Πρωθυπουργός μας και θα σας πει τα καλά μέτρα αύριο, όταν θα το αποφασίσει».

Κύριε Υπουργέ, βγείτε για λίγο από το κοστούμι του Υπουργού Επικρατείας και φανταστείτε ότι όλα αυτά συμβαίνουν σε μια άλλη χώρα και πείτε, εσείς, όλο αυτό πώς θα το περιγράφατε; Μια λαϊκίστικη Αντιπολίτευση του «ό,τι να' ναι», που λέει ό,τι θέλει, αρκεί να είναι αρεστή στους πολίτες ή μια Κυβέρνηση, η οποία λαχανιασμένη τρέχει πίσω από τις εξελίξεις και προσπαθεί με μέτρα και ημίμετρα, εντελώς καθυστερημένη και ανεπαρκής, να απαντήσει στις προκλήσεις των πολιτών;

Αν αυτό σας θυμίζει κάτι, καλώς ήρθατε στην Ελλάδα και καλό είναι να συνηθίσετε, που δυστυχώς για εσάς, αυτή εδώ η χώρα και αυτός ο λαός άρχισε ξανά να συμπαθεί το ΠΑΣΟΚ. Αν πάλι δεν σας θυμίζει τίποτα, κύριε Βορίδη, καλά Χριστούγεννα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Ευθυμίου, έχετε τον λόγο.

**ΑΝΝΑ ΕΥΘΥΜΙΟΥ:** Η τοποθέτησή μου θα περιοριστεί στο θέμα του μετρό Θεσσαλονίκης. Έχει δώσει επαρκέστατες απαντήσεις ο Υπουργός.

Θα ήθελα μόνο να πω ότι μετά από επικοινωνία με το αρμόδιο Υπουργείο, η κυκλοφορία έχει αποκατασταθεί. Υπήρξε μία βλάβη στις ενδείξεις του τρένου. Τα συστήματα είναι πλέον τόσο αυτοματοποιημένα, που αμέσως σταματούν. Τηρήθηκαν όλα τα πρωτόκολλα ασφαλείας. Δεν υπήρξε κανένας κίνδυνος για τους επιβάτες, οι οποίοι οδηγήθηκαν, μέσω του πεζοδιαδρόμου, στην επόμενη έξοδο, συνοδεία του προσωπικού που υπάρχει εκεί. Θα βγει σχετική ανακοίνωση από την εταιρεία. Η ηλεκτροδότηση αποκαταστάθηκε 7.34΄.

Να πω ότι για τα θέματα που έθεσε και ο Πρόεδρος της Κοινοβουλευτικής Ομάδας του ΣΥΡΙΖΑ και ο Κοινοβουλευτικός Εκπρόσωπος, ο κ. Μάντζος, τα πρωτόκολλα αυτά ασφαλείας έχουν υποβληθεί σε αυστηρότατους ελέγχους. Η τελική πιστοποίηση ασφαλείας δίνεται από μια εταιρεία, η οποία είναι παγκόσμιας εμβέλειας, την «TUV RHEINLAND». Δεν υπάρχει, λοιπόν, κανένα θέμα ασφαλείας. Ας μη δημιουργούμε τέτοια ζητήματα.

Σας ξαναλέω ότι ήταν τόσο αυτοματοποιημένα όλα τα συστήματα, που αμέσως σταμάτησαν, ακριβώς γιατί υπάρχουν πολύ συγκεκριμένα και αυστηρά πρωτόκολλα ασφαλείας που τηρούνται.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ευθυμίου.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι. Τον λόγο έχει ο κ. Καραθανασόπουλος.

**ΧΡΗΣΤΟΣ ΓΙΑΝΝΟΥΛΗΣ:** Για είκοσι δευτερόλεπτα.

**ΠΡΟΕΔΡΕΥΩΝ (Βασίλειος Βιλιάρδος):** Όχι, δεν έχετε τον λόγο. Έχετε ολοκληρώσει τις παρεμβάσεις σας.

Κύριε Καραθανασόπουλε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Χρειάζεται πιο επαρκής εξήγηση τώρα.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, δεν έχετε τον λόγο. Έχετε ολοκληρώσει τις παρεμβάσεις σας, δεν μπορώ να κάνω κάτι άλλο.

Κύριε Καραθανασόπουλε, παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η λογική του «πάμε και όπου βγει» ξαναγράφεται σήμερα με δύο περιστατικά και το τρενάκι στο Πήλιο και το μετρό της Θεσσαλονίκης, που είναι πολύ πιο σοβαρό. Αυτό είναι.

Εδώ υπάρχουν αλλεπάλληλα κρούσματα, όσον αφορά την ασφάλεια των σιδηροδρομικών μεταφορών, των συγκοινωνιακών μεταφορών και η Κυβέρνηση λέει «όλα καλά καμωμένα». Δηλαδή, δεν είναι πρωτόγνωρες σκηνές να βλέπουμε στις σήραγγες του μετρό της Θεσσαλονίκης ο κόσμος να προσπαθεί να φτάσει στην αποβάθρα; Είναι κάτι απλό; Δηλαδή, ποιο θα ήταν το επικίνδυνο;

Το λέμε αυτό, γιατί ως ΚΚΕ στις 2 Οκτώβρη 2024 -είναι ο αριθμός πρωτοκόλλου- καταθέσαμε ερώτηση στον Υπουργό Υποδομών και Μεταφορών για την ασφαλή λειτουργία του μετρό Θεσσαλονίκης. Βάζαμε συγκεκριμένα ζητήματα. Τι ρωτούσαμε, ανάμεσα στα άλλα; Ότι το πολυδιαφημισμένο σύστημα αυτόματου χειρισμού των συρμών, όπως επίσης και άλλα κρίσιμα συστήματα ασφαλείας και λειτουργίας, το κεντρικό σύστημα διαχείρισης των εξοπλισμών των σταθμών και το σύστημα διαχείρισης εναέριων πυρκαγιάς έχουν αρκετά προβλήματα, τα οποία είναι αδύνατον να επιλυθούν από την κοινοπραξία κατασκευής και να γίνουν οι επαρκείς δοκιμές μέσα στους εναπομείναντες δύο μήνες από την ημερομηνία λειτουργίας του μετρό.

Η απάντηση του Υπουργείου, του μετρό Θεσσαλονίκης ήταν ότι όλες οι δοκιμές των συστημάτων και τα δοκιμαστικά δρομολόγια των συρμών εκτελούνται σύμφωνα με τις συγκεκριμένες διαδικασίες. Δεν υπάρχει καμμία απολύτως περίπτωση να διακινδυνεύσει η ασφάλεια του επιβατικού κοινού. Αυτή ήταν η απάντηση.

Πώς τώρα αυτά τα δύο ζητήματα συνδυάζονται, η Κυβέρνηση της Νέας Δημοκρατίας ξέρει πολύ καλά. Διότι ακριβώς τα θέματα ασφαλείας, τα θέματα προστασίας της ανθρώπινης ζωής μπαίνουν σε δεύτερη μοίρα, στη λογική του κόστους – οφέλους. Αυτό είναι το μεγάλο πρόβλημα, κύριοι της Κυβέρνησης, γιατί ακριβώς ακολουθείτε τις πολιτικές των προηγούμενων κυβερνήσεων και συνολικά της Ευρωπαϊκής Ένωσης.

Κύριε Βορίδη, είναι εύκολο να απαντάτε στη βολική αντιπολίτευση του ΠΑΣΟΚ, των υπόλοιπων μορφωμάτων της σοσιαλδημοκρατίας, ΣΥΡΙΖΑ, Νέα Αριστερά, γιατί ακριβώς έχουν τις ίδιες στρατηγικές επιλογές με εσάς. Εσείς συνεχίζετε το έργο των προηγούμενων κυβερνήσεων, των κυβερνήσεων του ΣΥΡΙΖΑ. Άρα, λοιπόν, η κριτική που σας κάνουν είναι σε πολλά επιμέρους ζητήματα και πολλά από αυτά μπορείτε με πολύ εύκολο τρόπο να τα ξεπεράσετε.

Όμως, στην πραγματική κριτική που σας ασκεί η λαϊκή αντιπολίτευση του ΚΚΕ, που είναι από άλλη πλευρά και από άλλη λογική, σε αυτή δεν μπορείτε να απαντήσετε, γιατί ακριβώς είσαστε ταξικά προσανατολισμένοι στο να υπηρετείτε με το σύνολο των πολιτικών σας τις ανάγκες και τα συμφέροντα αναπαραγωγής του κεφαλαίου και κερδοφορίας τους και να τα θωρακίζετε. Είτε αυτές είναι οι επιλογές της πολεμικής οικονομίας είτε είναι οι επιλογές της φορολογικής πολιτικής, είναι ένα εργαλείο αναδιανομής του πλούτου. Παίρνετε τα πολλά από τους πολλούς, από τον λαό, για να τα δώσετε στους λίγους. Το 95% της φορολογίας τα λαϊκά στρώματα επιβαρύνει και τα μέτρα, επί της ουσίας, που απαλλάσσουν αντικειμενικά τους επιχειρηματικούς ομίλους, είναι αυτά τα οποία παίρνετε συνεχόμενα. Εφοπλιστικό κεφάλαιο, εθελοντική εισφορά; Γιατί δεν το κάνουν και για τους μισθωτούς και για τους συνταξιούχους, αφού είναι μια καλή πρακτική;

Το λέμε αυτό, γιατί ακριβώς εμείς λέμε ότι πρέπει να φορολογηθεί το κεφάλαιο και να απαλλαγεί ο λαός από το σύνολο των δαπανών.

Στο κάτω-κάτω της γραφής, η ίδια αντίληψη είναι και σε αυτή την πρόταση που έκανε τώρα ο κ. Χαρίτσης ξαφνικά, της Νέας Αριστεράς, ότι, λέει, για πρώτη φορά θα πούμε ένα μεγάλο «όχι» στα εξοπλιστικά προγράμματα. Πού ήσασταν;

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Και πέρυσι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Λέω, πού ήσασταν; Σας είπα έναν στίχο ενός τραγουδιού. Δεν θέλω να τον επαναλάβω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καραθανασόπουλε, στο Προεδρείο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν θέλω να επαναλάβω αυτόν τον στίχο που σας είπα. Αλλά θα πούμε την πραγματικότητα.

Δηλαδή, δεν ήσασταν μέλος του υπουργικού συμβουλίου που αναβάθμισε τη στρατηγική συμφωνία με τις Ηνωμένες Πολιτείες; Που παραχωρήσατε τις νέες βάσεις στους αμερικανονατοϊκούς σε όλη την Ελλάδα; Που ψηφίσατε και ως αντιπολίτευση το σύνολο των εξοπλιστικών προγραμμάτων -ενιαίος ΣΥΡΙΖΑ- και τα F-16 Viper και τις Μπελαρά και τα Ραφάλ, εκτός από τη δεύτερη παρτίδα, τη συμπληρωματική; Και τώρα λέτε ότι δεν ψηφίζουμε;

Και στο κάτω-κάτω της γραφής, αποφασίστε με ποιους είστε; Είστε με τον Μάριο Ντράγκι και την πολεμική οικονομία την οποία θέλει με την πρότασή του να κάνει ή όχι; Διότι δεν μπορεί να είστε και με τα δύο, δύο μέτρα και δύο σταθμά! Εδώ εκθειάζατε την έκθεση Ντράγκι μέχρι πριν από λίγο. Ο κ. Τσακαλώτος δηλώνει πιστός υπερασπιστής της έκθεσης Ντράγκι.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Όχι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν μπορείτε να πατάτε σε δύο βάρκες.

Αυτά είναι απλά και μόνο για να συσκοτίσετε και να προσπαθήσετε να διαφοροποιηθείτε από τον υπόλοιπο ΣΥΡΙΖΑ. Αυτό είναι, δεν είναι τίποτα άλλο. Είναι η αγωνία της διαφοροποίησης και όχι ότι διαφωνείτε στα ουσιαστικά ζητήματα, στις στρατηγικές επιλογές με την Κυβέρνηση της Νέας Δημοκρατίας.

Κύριε Πρόεδρε, κλείνοντας, θα ήθελα να καταθέσω στα Πρακτικά την ερώτηση της 2 Οκτωβρίου και την απάντηση.

(Στο σημείο αυτό ο Βουλευτής κ. Νικόλαος Καραθανασόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κατ’ αρχάς, για το ζήτημα το οποίο ετέθη και αφορά στη βλάβη στο μετρό, έχει εκδοθεί ανακοίνωση από την εταιρεία που περιγράφει το περιστατικό.

Επιτρέψτε μου για την ενημέρωση του Σώματος να την αναγνώσω:

Σήμερα, Σάββατο 14-12-2024 και ώρα 17.59΄, μεταξύ των σταθμών Φλέμινγκ και Ευκλείδη ακινητοποιήθηκε συρμός στην κατεύθυνση προς τον νέο σιδηροδρομικό σταθμό λόγω διακοπής της ηλεκτροδότησης της γραμμής. Καθώς δεν κατέστη εφικτή η επαναφορά της ηλεκτροδότησης από το κέντρου ελέγχου, σε εφαρμογή του σχετικού για την περίπτωση πρωτοκόλλου, ο συρμός εκκενώθηκε και οι επιβάτες μετέβησαν μέσω του υφισταμένου πεζοδιαδρόμου του σήραγγας, συνοδεία του προσωπικού, με απόλυτη ασφάλεια στον πλησιέστερο σταθμό.

Στο σημείο μετέβησαν τεχνικοί της εταιρείας και του κατασκευαστή, προκειμένου να διαπιστώσουν τα αίτια του συμβάντος και να προβούν στις απαιτούμενες ενέργειες για την επίλυσή του. Λόγω του προβλήματος που ανέκυψε οι συρμοί που ήταν στο δίκτυο ακινητοποιήθηκαν προσωρινά στους σταθμούς για διάστημα λίγων λεπτών, έως ότου τεθεί σε εφαρμογή το εναλλακτικό σενάριο κυκλοφορίας μεταξύ των σταθμών «Πανεπιστήμιο» και «Ανάληψη». Η ηλεκτροδότηση επανήλθε στις 19.34΄, ο συρμός απομακρύνθηκε και πλέον έχει αποκατασταθεί η κυκλοφορία.

Πρέπει να σημειωθεί ότι από το συμβάν δεν προέκυψε κανένα πρόβλημα ασφαλείας για τους επιβάτες. Οι διαδικασίες που ακολουθήθηκαν ήταν οι προβλεπόμενες από τα πρωτόκολλα τα οποία έχουν υποβληθεί σε αυστηροτάτους ελέγχους και στην πιο έγκυρη πιστοποίηση.

Αυτά έγιναν, λοιπόν, και θα μου επιτρέψετε να πω ότι δεν είναι σωστό να επιχειρείται πολιτική αξιοποίηση μιας διακοπής ηλεκτροδότησης την ώρα που δεν έχει υπάρξει το παραμικρό. Σας εκθέτει αυτό, χωρίς να περιμένετε να έχετε την ενημέρωση, χωρίς να δείτε αν έγιναν τα πράγματα καλά. Μήπως δεν έχετε ακούσει ότι τέτοιες διακοπές ηλεκτροδοτήσεως συμβαίνουν σε όλα τα μετρό στον κόσμο; Δεν το έχετε ακούσει.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, μη θυμίζετε τον Κώστα Καραμανλή!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Εγώ δέχομαι ότι δεν το έχετε ακούσει. Δεν έχετε αυτή την πείρα.

**ΧΡΗΣΤΟΣ ΓΙΑΝΝΟΥΛΗΣ:** Μη θυμίζετε τον Κώστα Καραμανλή!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, μη διακόπτετε, παρακαλώ!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ενημερωθείτε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, εκτίθεστε!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Και πολιτική αξιοποίηση πάνω σε κάτι για το οποίο εφαρμόστηκαν πλήρως τα πρωτόκολλα ασφαλείας, δεν υπήρξε το παραμικρό πρόβλημα, δεν υπήρξε ο παραμικρός κίνδυνος, με συγχωρείτε αλλά σας αφήνει έκθετους γιατί δείχνει ότι…

**ΧΡΗΣΤΟΣ ΓΙΑΝΝΟΥΛΗΣ:** Μη θυμίζετε Κώστα Καραμανλή!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, μην το ξανακάνετε, σας παρακαλώ!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Αφήστε, σας παρακαλώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Το είπαμε πολύ ήρεμα. Απαντάτε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, ακούτε; Μην το ξανακάνετε, σας παρακαλώ!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Η δε σύγκρισις της εφαρμογής του πρωτοκόλλου, από την οποία δεν προέκυψε κανένα ζήτημα ασφαλείας με το τραγικό συμβάν των Τεμπών δείχνει τη δική σας πρόθεση. Εσάς εκθέτει.

**ΧΡΗΣΤΟΣ ΓΙΑΝΝΟΥΛΗΣ:** Δεν είπα για τα Τέμπη! Είπα «Τέμπη»;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ναι, άκουσα. Πώς δεν άκουσα; Μια χαρά τα άκουσα!

**ΧΡΗΣΤΟΣ ΓΙΑΝΝΟΥΛΗΣ:** Είπα να μην υποδύεστε τον Κώστα Καραμανλή. Μην παγιδεύεστε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, θέλετε να κάνω κάτι άλλο;

**ΧΡΗΣΤΟΣ ΓΙΑΝΝΟΥΛΗΣ:** Είμαι σαφής.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Λοιπόν, ενημερώθηκε το Σώμα…

**ΧΡΗΣΤΟΣ ΓΙΑΝΝΟΥΛΗΣ:** Ακούσατε από μένα τη λέξη «Τέμπη»;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, θέλετε να σας βγάλω έξω;

Κύριε Γιαννούλη, μην το ξανακάνετε. Σας παρακαλώ! Δεν είναι τρόπος αυτός. Δεν μπορείτε να μιλάτε, όταν δεν έχετε τον λόγο. Καταλάβετέ το, σας παρακαλώ.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Είστε ο μόνος που μίλησε για το συμβάν στην Αίθουσα.

**ΧΡΗΣΤΟΣ ΓΙΑΝΝΟΥΛΗΣ:** Σε μένα το λέτε; Σε ποιον το λέτε;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Πρέπει να σας κατονομάσω; Πάρτε τα Πρακτικά να διαβάσετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, αν θέλετε, στο Προεδρείο.

**ΧΡΗΣΤΟΣ ΓΙΑΝΝΟΥΛΗΣ:** Θα παίξουμε την κολοκυθιά;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δεν κατονόμασα κανέναν, κύριοι συνάδελφοι, γιατί ξέρει όποιος έχει μιλήσει.

**ΧΡΗΣΤΟΣ ΓΙΑΝΝΟΥΛΗΣ:** Θέλει σοβαρότητα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, γιατί το κάνετε αυτό;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Κύριε Γιαννούλη, πάμε λίγο παρακάτω τώρα;

**ΠΡΟΕΔΡΕΥΩΝ (Βασίλειος Βιλιάρδος):** Γιατί το κάνετε αυτό;

Κύριε Υπουργέ, στο Προεδρείο, σας παρακαλώ. Μη λέτε ονόματα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ωραία, την πρόοδον, την πρόοδον.

Ολοκληρώσαμε. Πάμε τώρα ως προς αυτό στο εξής.

Κύριε Χαρίτση, πρώτον, η θέση σας να μην ψηφίσετε τις αμυντικές δαπάνες δεν σας τιμά. Γιατί δεν σας τιμά; Διότι ή αναγνωρίζετε την ανάγκη η χώρα να έχει ισχυρή δύναμη αποτροπής απέναντι σε πιθανές επιβουλές ή λέτε ότι αυτό δεν σας ενδιαφέρει. Ένα από τα δύο. Μπορείτε να έχετε μια συνεπή θέση. Τα έλεγε παλιότερα η Αριστερά, τα κράτη δεν έχουν να χωρίσουν τίποτα μεταξύ τους, είναι αγαπημένοι οι λαοί. Κάτι τέτοια δεν λέγατε;

Άρα, λοιπόν, μπορεί να έχετε αυτή τη θέση αλλά η πραγματικότητα είναι ότι η Τουρκία εξοπλίζεται έντονα και βαριά και είναι μια χώρα η οποία έχει πολύ συγκεκριμένες απόψεις, οι οποίες είναι σε ευθεία σύγκρουση με τη δική μας εθνική κυριαρχία.

Η ερώτηση προς το Σώμα και προς εσάς, κύριε Χαρίτση, και προς το Κομμουνιστικό Κόμμα Ελλάδας, κύριε Καραθανασόπουλε, είναι μία και πάρα πολύ απλή.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είναι σύμμαχός σας η Τουρκία;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καραθανασόπουλε, μην κάνουμε όλο τέτοια!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Θέλουμε η Ελλάδα να μπορεί να προστατεύει αποτελεσματικά την εθνική της κυριαρχία; Όποιος απαντάει ναι ψηφίζει τις αμυντικές δαπάνες. Όποιος απαντάει όχι πρέπει να αιτιολογήσει το όχι του, γιατί δεν τον ενδιαφέρει η αποτελεσματική υπεράσπιση της εθνικής μας κυριαρχίας.

Άρα, επειδή βρήκατε, κύριε Χαρίτση, να κόψετε τα λεφτά από αυτό -από αυτό ζητήσατε να κόψετε λεφτά- λέω, λοιπόν, ότι είστε βαριά πολιτικά εκτεθειμένος.

Πάμε, όμως, στα επόμενα. Αυτό αφορά και τον κ. Μάντζο, αφορά και τον κ. Χαρίτση. Σας είπαμε εμείς ότι θέλουμε βαριά φορολογία των εταιρειών; Έχουμε πει ακριβώς το αντίθετο. Θέλουμε να μειώσουμε τη φορολογική επιβάρυνση των νομικών προσώπων. Θέλουμε να μειώσουμε τη φορολογία των μερισμάτων. Θέλουμε να μειώσουμε τη φορολογία συγκέντρωσης κεφαλαίου. Θέλουμε να μειώσουμε τις επιβαρύνσεις που έχει η επιχειρηματική δραστηριότητα στην Ελλάδα. Το αποκαλύψατε ως καινούργιο αυτό; Διότι είναι πάγια θέση μας.

Το ερώτημα, κύριε Μάντζο, είναι το εξής: Η θέση αυτή δουλεύει, προσελκύει επενδύσεις, φτιάχνει θέσεις εργασίας, ενισχύει την επιχειρηματική δράση του κεφαλαίου; Η αντίθετη θέση, η θέση της υπερφορολόγησης των εταιρειών, η θέση της υπερφορολόγησης των κερδών, η θέση της υπερφορολόγησης των μερισμάτων.

Έχω μια ερώτηση δε προς τον ΣΥΡΙΖΑ: Εσείς που έχετε πείρα κυβερνητική και όταν το κάνατε αυτό, καλά πήγε; Δούλεψε; Είχαμε μείωση της ανεργίας; Είχαμε μήπως αύξηση της οικονομικής δραστηριότητας; Μεγεθύνθηκε το ΑΕΠ;

Διότι εμείς εκείνο που κάνουμε είναι, κύριε Χαρίτση, ότι μειώνουμε τους φορολογικούς συντελεστές και αυξάνουμε το ΑΕΠ και κατ’ αποτέλεσμα -κοίτα στεναχώρια τώρα για την Αριστερά!- έχουμε μεγαλύτερα φορολογικά έσοδα, στα οποία έρχεται το ΠΑΣΟΚ και μας λέει ότι είναι πολλά τα φορολογικά έσοδα.

Παιδιά, να οργανωθείτε. Να δούμε πού θα καταλήξει η συζήτηση, γιατί έτσι που το πάτε δεν βγαίνει νόημα.

**ΔΗΜΗΤΡΙΟΣ ΜΑΝΤΖΟΣ:** Είναι άδικα κατανεμημένα.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Εμείς έχουμε μια συνεπή στάση σε αυτό. Και αυτή η στάση έχει αποτέλεσμα. Έχει αποτέλεσμα και ως προς την οικονομική δραστηριότητα, έχει αποτέλεσμα και ως προς τα φορολογικά έσοδα.

Ξέρετε από πού είναι τα 3,1 δισεκατομμύρια παραπάνω έσοδα, κύριε Μάντζο, κύριε Χαρίτση, λοιποί; Το λέω και για τους υπόλοιπους, που κάτι ακούω. Θα ήθελα να ακούσω και από τα άλλα κόμματα πώς τοποθετούνται σε αυτά τα ζητήματα.

Σας έχω πει, κύριε Πρόεδρε, η είσοδος στη Βουλή σημαίνει υποχρεώσεις. Αναφέρομαι στον κ. Νατσιό. Σημαίνει ότι πια δεν μπορείς να μην τοποθετείσαι. Πρέπει να λες στον πολίτη τι πιστεύεις και τι δεν πιστεύεις. Πρέπει να λες στο πολίτη όταν τελικά σε ψηφίζει τι πολιτική ψηφίζει, όχι μονοθεματικά, όχι μια ευαισθησία, αλλά σε μια γκάμα θεμάτων. Άρα, εδώ σε αυτά τα μεγάλα ζητήματα, να ακούσω τα κόμματα πώς τοποθετούνται γιατί δεν μιλάτε για αυτά, γιατί δεν λέτε για αυτά. Ακούω διάφορες γενικότητες.

Άρα, τα 3,1 δισεκατομμύρια ευρώ τι είναι; Είναι έσοδα από τη μείωση της ανεργίας. Πεντακόσιες χιλιάδες άνθρωποι έπιασαν δουλειά. Και επομένως έχουμε αυξημένα έσοδα από αυτό. Είναι έσοδα από τη φοροδιαφυγή.

Γιατί δεν την πατάξατε τη φοροδιαφυγή, κύριε Γιαννούλη; Γιατί δεν την πατάξατε;

**ΧΡΗΣΤΟΣ ΓΙΑΝΝΟΥΛΗΣ:** Να σας απαντήσω;

**ΠΡΟΕΔΡΕΥΩΝ (Βασίλειος Βιλιάρδος):** Όχι, μην το κάνετε. Έχετε δίκιο, αλλά μην το κάνετε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Γιατί δεν κάνατε τα POS; Γιατί δεν κάνατε τις ηλεκτρονικές συναλλαγές; Γιατί δεν τα κάνατε όλα αυτά;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, δεν γίνεται όμως. Η γενικότητα είναι ωραία.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δύο λεπτά.

Άρα, είναι έσοδα από αυτό. Και, ναι, είναι και έσοδα από την αυξημένη δραστηριότητα των νομικών προσώπων. Βεβαίως. Έχουν μεγαλύτερη κερδοφορία. Άρα, έχουμε μεγαλύτερα έσοδα από τη φορολογία, μειώνοντας τον φορολογικό συντελεστή. Τι δεν καταλαβαίνετε;

**ΔΗΜΗΤΡΙΟΣ ΜΠΙΑΓΚΗΣ:** ΟΦΠΑ;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Τι δεν καταλαβαίνετε;

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, ρωτάτε;

**ΔΗΜΗΤΡΙΟΣ ΜΠΙΑΓΚΗΣ:** Οι έμμεσοι φόροι;

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, τι θα γίνει; Αφήστε τον Υπουργό να τελειώσει.

**ΧΡΗΣΤΟΣ ΓΙΑΝΝΟΥΛΗΣ:** Μα, ρωτάει στο κενό.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Μου είπε ο κ. Χαρίτσης -ρητορικά είναι τα ερωτήματα, να μην τα απαντήσουμε εδώ ένα-ένα το εξής.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, λέτε ονόματα, οπότε να περιμένετε απαντήσεις.

**ΧΡΗΣΤΟΣ ΓΙΑΝΝΟΥΛΗΣ:** Μα, δεν θέλετε να ακούσετε τις απαντήσεις, κύριε Υπουργέ, για αυτό το κάνετε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Με χαρά αλλά θα μας πάρει ώρα.

Λοιπόν, ο κ. Χαρίτσης –ακούστε με- μου λέει: «Δεν είναι για τους πλούσιους η μείωση, η κατάργηση της φορολογίας των σκαφών;». Ποιων σκαφών; Βάρκες μέχρι επτά μέτρα. Θέλετε να φορολογήσουμε τις βάρκες μέχρι επτά μέτρα; Το κεφάλαιο είναι η βάρκα με τα επτά μέτρα; Ο πλούτος είναι η βάρκα με τα επτά μέτρα; Ο συνταξιούχος, ο οποίος έχει το βαρκάκι και πάει ο ερασιτέχνης αλιέας να κάνει το χόμπι του; Και ήρθε ο κ. Χαρίτσης και η Αριστερά και μου είπε να του βάλω φόρο. Έτσι θα βγάλουμε τα λεφτά;

(Θόρυβος στην Αίθουσα)

Παρεμπιπτόντως, ξέρετε τη δημοσιονομική επίπτωση του συγκλονιστικού αυτού μέτρου; Έτσι για να έχουμε και μια κουβέντα να λέμε. Εβδομήντα εκατομμύρια ευρώ. Θα πάτε να φορολογήσετε τη βάρκα για να έχετε 70 εκατομμύρια ευρώ στον προϋπολογισμό. Είπαμε να μην τη φορολογήσουμε. Συγχωρείστε μας. Είπαμε να μην το κάνουμε αυτό. Και λέμε και να μην το ξανασκεφτούμε, μιας και μας το προτείνετε.

Πάμε στο επόμενο. Κύριε Μάντζο;

**ΠΡΟΕΔΡΕΥΩΝ (Βασίλειος Βιλιάρδος):** Όσο μπορείτε, συντομεύστε, κύριε Υπουργέ.

**ΔΗΜΗΤΡΙΟΣ ΜΠΙΑΓΚΗΣ:** Κύριε Υπουργέ, δεν έχετε βάλει φόρο; Κύριε Υπουργέ, δεν έχετε βάλει; Εσείς τον βάλατε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Και τη βγάλαμε. Δεν την εισπράξαμε ποτέ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μην κάνετε διαλόγους;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δεν την εισπράξαμε ποτέ, κύριε συνάδελφε -ακούστε κάτι- και όσοι την είχαν πληρώσει, τυχόν, τους τα γυρίσαμε πίσω.

**ΔΗΜΗΤΡΙΟΣ ΜΠΙΑΓΚΗΣ:** Επειδή φωνάξαμε. Εσείς το βάλατε και εμείς το βγάλαμε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Εσείς; Δεν σας άκουσα εγώ. Εγώ δεν σας άκουσα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ να μην κάνετε διαλογική συζήτηση. Δεν γίνεται έτσι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Εγώ πάντα λίγο έχω μια διαδραστική σχέση με το Σώμα.

**ΘΕΟΦΙΛΟΣ ΞΑΝΘΟΠΟΥΛΟΣ:** Ζωηρεύει ο διάλογος, κύριε Πρόεδρε. Ωραίο πράγμα είναι.

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά συγχωρείστε μας, δεν γίνεται έτσι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Να πω, όμως, το εξής. Κύριε Μάντζιο, για την ταμπακιέρα, επίσης, γιατί η ταμπακιέρα δεν μπορεί να αποφευχθεί. Κατάλαβα λίγο έτσι τις αυτοαναφορικές και αυτοθαυμαζόμενες τοποθετήσεις για την κορυφαία σας συμβολή στη νομοθετική διαδικασία, ως ΠΑΣΟΚ εννοώ. Αλλά, ξέρετε; Η αλήθεια είναι ότι για το ζήτημα των τραπεζών, δεν περιμέναμε εσάς να μας πείτε κάτι. Διότι η άποψή μας για τις τράπεζες είναι πάγια και σταθερή.

(Θόρυβος στην Αίθουσα)

**ΔΗΜΗΤΡΙΟΣ ΜΑΝΤΖΟΣ:** Δεν έκαναν τίποτα, ακινησία.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ακούστε.

**ΔΗΜΗΤΡΙΟΣ ΜΠΙΑΓΚΗΣ:** Ακινησία είναι. Δυο έτη ακινησία.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Σας άκουσα. Σας άκουσα. Σας άκουσα. Εμείς τι λέμε; Όλα αυτά θα λυθούν κυρίως και πρωτίστως με την ενίσχυση του τραπεζικού ανταγωνισμού. Και για να ενισχύσουμε τον τραπεζικό ανταγωνισμό, κάναμε τον πέμπτο πυλώνα, που δεν σας άρεσε.

**ΧΡΗΣΤΟΣ ΓΙΑΝΝΟΥΛΗΣ:** Έφυγε σφαίρα ο ανταγωνισμός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Θέλετε να αφήσετε γιατί έγινε πριν από είκοσι μέρες;

**ΧΡΗΣΤΟΣ ΓΙΑΝΝΟΥΛΗΣ:** Ελάτε τώρα! Τι λέτε; Σοβαρά;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Αλλά, κύριε Γιαννούλη, σας καταλαβαίνω.

**ΧΡΗΣΤΟΣ ΓΙΑΝΝΟΥΛΗΣ:** Αφού είστε σοβαρός άνθρωπος.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Σας καταλαβαίνω στην τεράστια σύγχυση που έχετε περιπέσει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, αν θέλετε, ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Τι με καταλαβαίνετε; Μιλάτε δεκατέσσερα λεπτά σε κενό.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Διότι εσείς ως Αριστερός από τη μια μεριά θέλετε να πείτε «όχι» σε όλα αυτά. Η λέξη ανταγωνισμός είναι αλλεργία. Σας αρέσει το μεγάλο κράτος.

**ΧΡΗΣΤΟΣ ΓΙΑΝΝΟΥΛΗΣ:** Κύριε Βορίδη, δεν πιστεύετε και εσείς αυτά που λέτε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Θα θέλατε να ρυθμίζουμε -μας το πρότειναν και αυτό- το επιτόκιο. Πώς να το ρυθμίσουμε το επιτόκιο;

**ΔΗΜΗΤΡΙΟΣ ΜΑΝΤΖΟΣ:** Σας το εξήγησα, Άρειος Πάγος.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δεν γίνεται αυτό. Απαγορεύεται. Απαγορεύεται η ρύθμιση του επιτοκίου.

**ΔΗΜΗΤΡΙΟΣ ΜΑΝΤΖΟΣ:** Δεν είναι ρύθμιση. Προσαρμογή είναι σε δικαστική απόφαση.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, ολοκληρώνει ο Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Τελειώνω. Θέλω να πω μισή κουβέντα προς το ΚΚΕ, αλλά και προς τον κ. Χαρίτση και ενδεχομένως προς λοιπούς, για τη θέση μας…

**ΧΡΗΣΤΟΣ ΓΙΑΝΝΟΥΛΗΣ:** «Οι λοιποί» είναι αυτό που λέμε: οι λοιπές δημοκρατικές δυνάμεις.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Οι λοιπές δυνάμεις, ναι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, σας παρακαλώ, δεν γίνεται αυτό.

**ΧΡΗΣΤΟΣ ΓΙΑΝΝΟΥΛΗΣ:** Δεκαπέντε λεπτά υπομονή κάνω.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Και αλήθεια είναι προς κατεύθυνση υπολειπομένων βαδίζετε, αλλά εν πάση περιπτώσει.

Για το ζήτημα του ΝΑΤΟ ακούστε κάτι. Για εμάς η Ευρώπη, η δύση, το ΝΑΤΟ είναι στρατηγικές επιλογές για τη χώρα. Θέλουμε να είμαστε με αυτές τις χώρες. Θέλω, επίσης, από την Αίθουσα κάποιος να αρχίσει να σηκώνει το χέρι του και να λέει, να αμφισβητεί αυτές τις επιλογές και πού θέλει να πάμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εμείς.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ακούω ΚΚΕ, αλλά μέχρι χτες είχατε τη Σοβιετική Ένωση που θέλατε να πάμε. Τώρα δεν την έχετε. Τώρα θέλετε να πάμε με τους Ρώσους;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Όχι. Δεν θέλετε γιατί δεν είναι καθαρόαιμο, έχει μείνει ένα υπόλοιπο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δικοί σας είναι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ να ολοκληρώσετε.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Δυο λεπτά και τελειώνω, κύριε Πρόεδρε.

Εμείς λέμε ότι είμαστε εκεί. Μία αμυντική συμμαχία, κύριε Καραθανασόπουλε και κύριε Χαρίτση -και εσάς θέλω λίγο την άποψή σας γιατί αυτοί λένε να φύγουν, εμείς λέμε να μείνουν, θέλω να ακούσω και εσάς τι λέτε- έχει υποχρεώσεις.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Στη δημοκρατική ομαλότητα των…;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Αμυντική συμμαχία χωρίς υποχρεώσεις, δεν υπάρχει. Μία από τις υποχρεώσεις που υπάρχει στην αμυντική συμμαχία, είναι ένα ποσοστό αμυντικών δαπανών επί του ΑΕΠ. Γιατί; Για να είναι αμυντική συμμαχία, για να έχει άμυνα, γιατί, άμα δεν ξοδεύεις, δεν έχεις άμυνα. Σωστά. Η Ελλάδα το δικό της ποσοστό το βάζει. Το βάζει γιατί είναι συνεπής στη συμμαχία; Το βάζει γιατί έχει έναν συγκεκριμένο κίνδυνο που είναι κοντά της; Αλλά το βάζει. Τις δαπάνες εμείς τις κάνουμε.

Κύριε Καραθανασόπουλε, γιατί στεναχωριέστε που έρχεται ο γενικός γραμματέας και λέει να τις κάνουν όλοι; Εμείς τις βάζουμε. Οι υπόλοιποι δεν πρέπει να τις βάλουνε; Όλοι πρέπει να τις βάλουνε. Μια χαρά, λοιπόν, έρχεται ο γενικός γραμματέας του ΝΑΤΟ και λέει ότι όλοι πρέπει να συνεισφέρουν τα συμφωνηθέντα. Η Ελλάδα τι έχει να χάσει από αυτό; Δεν σας κατάλαβα. Θέλετε να μου το εξηγήσετε; Διότι εμείς παραπάνω να βάλουμε δεν χρειάζεται, οι άλλοι πρέπει να βάλουν για να ενισχυθεί η αμυντική μας συμμαχία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, περιμένουν οι Βουλευτές για να μιλήσουν.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Τελειώνω, κύριε Πρόεδρε, και σας ευχαριστώ πάρα πολύ.

Άρα, για μία ακόμη φορά αποδεικνύεται η απόλυτη έλλειψη συνοχής και νοήματος στην κριτική που δεχόμαστε από την Αντιπολίτευση εν τω συνόλω της.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό, τον κ. Βορίδη.

Έχετε τον λόγο, κύριε Χαρίτση, έχετε δυνατότητα παρέμβασης.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο επί της διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Λυπάμαι, δεν έχετε τη δυνατότητα παρέμβασης.

**ΧΡΗΣΤΟΣ ΓΙΑΝΝΟΥΛΗΣ:** Θέλω ένα λεπτό επί της διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Επί της διαδικασίας; Σας παρακαλώ τώρα!

Ο κ. Χαρίτσης έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Βιλιάρδο, υπήρξε ανοχή των δεκαοκτώ λεπτών, και επί της διαδικασίας για είκοσι δευτερόλεπτα είναι πρόβλημα; Σοβαρολογείτε;

**ΠΡΟΕΔΡΕΥΩΝ (Βασίλειος Βιλιάρδος):** Έχω δώσει τον λόγο στον κ. Χαρίτση. Αν θέλετε να πείτε κάτι επί της διαδικασίας, θα το πείτε αμέσως μετά.

**ΧΡΗΣΤΟΣ ΓΙΑΝΝΟΥΛΗΣ:** Εντάξει! Έλεος δηλαδή! Δεκαοκτώ λεπτά ανοχή.

**ΠΡΟΕΔΡΕΥΩΝ (Βασίλειος Βιλιάρδος):** Λέτε «έλεος» τη στιγμή που διακόπτετε συνεχώς. Δεν θα έπρεπε να το πείτε, αλλά δεν πειράζει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και εγώ θα ήθελα τον λόγο για λίγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καραθανασόπουλε, δεν έχετε άλλη δυνατότητα παρέμβασης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, έχω.

**ΠΡΟΕΔΡΕΥΩΝ (Βασίλειος Βιλιάρδος):** Θα το δω, κύριε Καραθανασόπουλε, και αν είναι έτσι, θα πάρετε τον λόγο.

Κύριε Χαρίτση, έχετε τον λόγο.

**ΑΛΕΞΑΝΔΡΟΣ (ΑΛΕΞΗΣ) ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε. Περίμενα να σταματήσει ο διάλογος.

Κύριε Υπουργέ, κύριε Βορίδη, κοιτάξτε να δείτε. Σταματήστε το εμπόριο του πατριωτισμού. Μην μας γυρνάτε σε σκοτεινές εποχές που έζησε η πατρίδα μας πριν από πολλά χρόνια. Τις έχουμε αφήσει πίσω μας. Το όχι στους αδιαφανείς υπερεξοπλισμούς του κ. Μητσοτάκη -και λέω του κ. Μητσοτάκη γιατί ο κ. Μητσοτάκης προχωράει σε συμφωνίες χωρίς κανέναν στρατηγικό σχεδιασμό, χωρίς καν η ηγεσία των Ενόπλων Δυνάμεων να γνωρίζει, χωρίς καν ο Υπουργός Εθνικής Άμυνας πολλές φορές να γνωρίζει τις συμφωνίες που υπογράφει όταν πηγαίνει στο Παρίσι και στην Ουάσιγκτον για τις Μπελαρρά και τα F35- είναι ένα όχι στην αδιαφάνεια και είναι ένα όχι σε μία ανεξέλεγκτη ιδιωτική εσωτερική πολιτική, η οποία είναι επικίνδυνη για τα εθνικά μας συμφέροντα. Η αποτρεπτική ικανότητα της χώρας δεν διασφαλίζεται με αυτούς τους υπερεξοπλισμούς, που το μόνο που διασφαλίζουν είναι οι τσέπες των εμπόρων όπλων.

Ακούστε να δείτε, πατριωτισμός και πατρίδα δεν είναι τα όπλα. Πατριωτισμός και πατρίδα είναι η ευημερία των κατοίκων αυτής της χώρας, είναι η ευημερία των πολιτών της. Πατριωτισμός και πατρίδα είναι τα σχολεία και τα νοσοκομεία. Πατριωτισμός και πατρίδα είναι ο μισθός των εργαζομένων και η στήριξή τους. Αυτός είναι ο πατριωτισμός και σε αυτόν εσείς, δυστυχώς, παίρνετε πάρα πολύ χαμηλό βαθμό.

Έρχομαι στο δεύτερο σκέλος της τοποθέτησης του κυρίου Υπουργού.

Κύριε Βορίδη, εδώ ήσασταν ειλικρινής ως προς τα οικονομικά. Αυτό το οποίο περιγράψατε είναι ο ορισμός των triple done economics. Τι μας είπατε; «Μειώνουμε τους φόρους στις επιχειρήσεις. Μειώνουμε τους φόρους στην ακίνητη περιουσία. Μειώνουμε τους φόρους στους πλούσιους και σιγά-σιγά αυτό θα διαχυθεί, θα γίνει ανάπτυξη για όλους». Έλα, όμως, αυτό το σύστημα που δεν δουλεύει. Το μόνο, το οποίο δουλεύει, είναι ότι μειώνει τις επιβαρύνσεις για αυτούς τους οποίους φοροελαφρύνετε.

Πρόσφατα, μελέτη καθηγητών του LSE και του King's College του Λονδίνου αποδεικνύει ακριβώς ότι σε τριάντα μειώσεις φορολογίας για τα εταιρικά κέρδη και για τη μεγάλη περιουσία, αυτοί οι οποίοι τελικά ωφελούνται δεν είναι η κοινωνική πλειοψηφία, είναι μόνο αυτοί τους οποίους αφορά αυτή η μείωση των φορολογικών

επιβαρύνσεων.

Ήσασταν, όμως, ειλικρινής στο εξής: «Φέρνει αποτέλεσμα η πολιτική μας;» ρωτήσατε. Ναι, βεβαίως, φέρνει αποτέλεσμα η πολιτική σας για τα υπερκέρδη των εταιρειών ενέργειας και των τραπεζών. Φέρνει αποτέλεσμα η πολιτική σας για τα υπερκέρδη των εισηγμένων στο χρηματιστήριο. Φέρνει, δυστυχώς, αποτέλεσμα η πολιτική σας για τη μείωση της αγοραστικής δύναμης των Ελλήνων πολιτών, της κοινωνικής πλειοψηφίας, των εργαζομένων, των συνταξιούχων, της νεολαίας. Αυτό είναι το αποτέλεσμα, το οποίο φέρνει δυστυχώς η πολιτική σας και πολύ φοβάμαι ότι και τη νέα χρονιά με τον προϋπολογισμό, τον οποίο καταθέσατε, την ίδια ακριβώς πολιτική θα έχουμε. Γι’ αυτό και η κοινωνική πλειοψηφία δεν έχει τίποτα να περιμένει από την Κυβέρνηση Μητσοτάκη.

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νέας Αριστεράς.

Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Βορίδη, πρέπει να βρίσκεστε σε πολύ δύσκολη θέση.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Γιατί;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Διότι, από τη μια, ήρεμα νερά με την Τουρκία και από την άλλη, κινδυνεύουμε με την Τουρκία; Αποφασίστε τι είναι, τέλος πάντων, διότι δεν μπορούν να ισχύουν και τα δύο. Ένα το κρατούμενο.

Δεύτερον, όλα αυτά τα εξοπλιστικά προγράμματα -το ξέρετε πολύ καλά- σχετίζονται με τους σχεδιασμούς και τις αποφάσεις του Συμβουλίου Κορυφής του ΝΑΤΟ στο Βίλνιους το 2023.

Τι έλεγε αυτό; Πρώτον, ισχυροποίηση του νοτιοανατολικού σκέλους του ΝΑΤΟ, εξοπλιστικά προγράμματα για Ελλάδα και Τουρκία, ώστε να το ισχυροποιήσουν.

Δεύτερον, διευθέτηση των διαφορών. Η διευθέτηση των διαφορών Ελλάδας και Τουρκίας για το ΝΑΤΟ, τους Αμερικανούς και την Ευρωπαϊκή Ένωση είναι συνδιαχείριση, άρα δηλαδή σε βάρος των κυριαρχικών μας δικαιωμάτων. Στο πλαίσιο αυτό, γίνονται και συζητήσεις. Αυτό είναι το ζητούμενο.

Εμείς, λοιπόν, λέμε όχι. Και λέμε όχι και στα εξοπλιστικά προγράμματα και στη μετατροπή της χώρας μας σε σημαιοφόρο των αμερικανονατοϊκών σχεδιασμών. Δεν πρωτοτυπείτε. Το είπε πριν από έξι μήνες ο κ. Κασσελάκης για την ιερή αμυντική συμμαχία, το ΝΑΤΟ. Αμυντική συμμαχία το ΝΑΤΟ; Στη Γιουγκοσλαβία τι έκανε; Απειλούσε η Γιουγκοσλαβία το ΝΑΤΟ και τη διέλυσε; Απειλούσε το ΝΑΤΟ η Γιουγκοσλαβία και η κυβέρνηση του ΠΑΣΟΚ έδωσε γη και ύδωρ, για να έρθουν να περάσουν όλα τα νατοϊκά στρατεύματα από τη χώρα μας. Αλήθεια; Σε ποιον τα λέτε αυτά; Για να πείσετε ποιον; Μας προστατεύει το ΝΑΤΟ από ποιον, από τον σύμμαχό μας, που είμαστε στην ίδια ιμπεριαλιστική συμμαχία;

Τέλος, για τη φορολογία, κύριε Πρόεδρε, και δεν θα πω τίποτε άλλο. Είναι δεδομένα. Εμείς για αυτά ακριβώς σας κάνουμε κριτική, ότι απαλλάσσετε το μεγάλο κεφάλαιο και φορολογείτε τον λαό. Έφερα ένα παράδειγμα χθες στον κ. Δήμα. Φωνή βοώντος εν τη ερήμω το παράδειγμα! Έξι δισεκατομμύρια είναι κοστολογημένος ο ΕΦΑ, ο ειδικός φόρος ακινήτων. Από το 2002 ισχύει, αλλά δεν εφαρμόστηκε ποτέ. Πόσους αφορά; Αφορά έντεκα χιλιάδες εταιρείες. Έξι δισεκατομμύρια και βάζετε ΕΝΦΙΑ στον ταλαίπωρο, στο κεραμίδι του ταλαίπωρου! Να, λοιπόν, η ταξική σας πολιτική. Εμείς λέμε ότι πρέπει να ανατραπεί αυτή η ταξική πολιτική, για να μπορέσει να ανασάνει ο λαός και όχι οι κεφαλαιοκράτες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Κύριε Γιαννούλη, είπατε ότι θέλετε κάτι επί της διαδικασίας. Μόνο επί της διαδικασίας έχετε τον λόγο, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Απολύτως.

Η διαδικασία προβλέπει, κύριε Πρόεδρε -και το λέω με απόλυτο σεβασμό στο πρόσωπό σας, και το δικό σας και του κ. Λαμπρούλη και του κ. Μπούρα-, την αξιακή βάση της ισηγορίας. Είναι η πνευματική βάση και του Κανονισμού της Βουλής.

Θέλω, λοιπόν, με βάση αυτό να σας πω ότι δεκαοκτώ λεπτά σε κενό αέρος επίθεσης ενός Υπουργού, κατά τα άλλα πολύ έμπειρου, δεινού ρήτορα, με θεατράλε παρουσία και με απόλυτη αποτελεσματικότητα στο να δίνει και εικόνες ή να ειρωνεύεται πολιτικούς χώρους, κόμματα, πρόσωπα κ.λπ.….

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΧΡΗΣΤΟΣ ΓΙΑΝΝΟΥΛΗΣ:** …δεν είναι στοιχείο ισηγορίας.

Κλείνω σε ένα δευτερόλεπτο. Φαντάζομαι ότι αυτή την ανοχή την έχω.

Κύριε Βορίδη, όσο και αν προσπαθήσετε, στο δίπολο Αριστερά-Δεξιά θα είστε στην πλευρά των χαμένων. Ξέρετε γιατί;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, αυτός ήταν ο λόγος;

**ΧΡΗΣΤΟΣ ΓΙΑΝΝΟΥΛΗΣ:** Ξέρετε γιατί, κύριε Βορίδη;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Γιατί;

**ΧΡΗΣΤΟΣ ΓΙΑΝΝΟΥΛΗΣ:** Γιατί εμείς με ευαισθησία, σοβαρότητα και γνώση ζητάμε απαντήσεις και εσείς μας λέτε άλλα λόγια να αγαπιόμαστε. Αυτό είναι το επιμύθιο αυτής της κουβέντας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Κύριε Υπουργέ, θέλετε να απαντήσετε; Φαντάζομαι όχι.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Επικρατείας):** Ολοκληρώσαμε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ. Προχωρούμε στους ομιλητές.

Τον λόγο έχει ο κ. Μπούμπας, Βουλευτής της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Πρόεδρε, σας ευχαριστώ πολύ.

Ο Ευριπίδης έλεγε ότι η εξουσία δεν αναδεικνύει τον άνθρωπο, τον αποκαλύπτει. Κοιτάξτε τώρα τι γίνεται. Κατ’ αρχάς, δεν λέω ότι υπάρχει καταστρατήγηση του Κανονισμού. Αυτό να το ακούσει και ο κ. Βορίδης πριν φύγει. Θα θυμηθείτε όλοι ότι εδώ μέσα ήσασταν Βουλευτές. Ο βουλευτικός θώκος αποτελεί σεβασμό στη δημοκρατία. Διότι, όλοι εσείς οι Υπουργοί είστε αντιπρόσωποι της Κυβέρνησης. Οι Κοινοβουλευτικοί Εκπρόσωποι αντιπροσωπεύετε την ιδεολογική πλεύση των κομμάτων σας. Οι Βουλευτές δεν είναι αντιπρόσωποι, κύριοι. Είναι εκπρόσωποι του ελληνικού λαού, με την ψήφο και τη λαϊκή ετυμηγορία του.

Ο κ. Βορίδης έφυγε, γιατί με αυτά που θα πούμε σήμερα, σε λίγο, θα αποδείξουμε μέσα από τον αγροτικό τομέα ότι παραβιάζεται και το Σύνταγμα και τον Κανονισμό Διοικητικής Δικονομίας.

Κατ’ αρχάς, πρέπει να σας πω ότι ακούστηκε ένα ειρωνικό σχόλιο εις βάρος μου από το κόμμα της Νέας Αριστεράς. Όπως σέβομαι προσωπικά τον καθένα από εσάς ως προσωπική οντότητα, απαιτώ να σέβεστε και εμένα προσωπικά και όλους τους συναδέλφους Βουλευτές. Δόθηκαν εξηγήσεις από τον επικεφαλής και Πρόεδρο, τον κ. Χαρίτση. Το προσπερνώ και το θεωρώ λήξαν. Εδώ πρέπει να υπάρχει πλουραλισμός απόψεων. Δεν τους συμφέρει και έχουν φύγει. Αυτός είναι ο σκοπός τους, να μακρηγορήσουν, να υπερθεματίσουν, να υπερκεράσουν τον χρόνο, να μην απαντήσουν στους Βουλευτές και δη της επαρχίας -για να μην μπει και μια ρατσιστική δικλίδα για τους Βουλευτές της επαρχίας- γιατί ξέρω ότι από μέσα σας οι περισσότεροι Βουλευτές, αν όχι όλοι, συμφωνείτε ότι ο Βουλευτής είναι παραγκωνισμένος. Πηγαίνετε όμως να δείτε τι γίνεται στο ιταλικό κοινοβούλιο, όπου πρώτα μιλούν οι Βουλευτές ως εκλεγμένοι του λαού και μετά οι Κοινοβουλευτικοί και οι Υπουργοί.

Προς πάσα κατεύθυνση είναι το μήνυμα, διότι όλοι ξεχνάτε από πού ξεκινήσατε. Πάλι όταν θα βγείτε, θα ζητήσετε την ψήφο του ελληνικού λαού. Δεν σας ψήφισε ο ελληνικός λαός ούτε για Υπουργούς, ούτε για Υφυπουργούς, ούτε για Κοινοβουλευτικούς Εκπροσώπους.

Λείπει ο κ. Γεωργιάδης. Έχει στείλει ένα έγγραφο στο Νοσοκομείο των Σερρών για το κυλικείο που δεν λειτουργεί εδώ και πέντε χρόνια, διότι είναι σε μια δικαστική διαμάχη. Το έγγραφο του κ. Γεωργιάδη προς τη διοίκηση του νοσοκομείου αναφέρεται με τη λέξη «Εντέλλεσθαι» και δεν εκτελείται η εντολή του. Το λέω, για να δείτε ότι ούτε οι Υπουργοί εισακούγονται. Μην το λέμε γενικά και αόριστα. Δεν είναι εδώ να μας απαντήσει. Αν θέλει κάποια στιγμή για το «Εντέλλεσθαι», που είναι από το «εν» και «τελώ» και σημαίνει εκτέλεση εντολής, ας απαντήσει.

Πάμε λίγο τώρα στο θέμα μας, γιατί αυτός ο προϋπολογισμός θολώνει τα νερά. Σε λίγες ώρες συνεδριάζει το μπλόκο, η Πανελλήνια Ένωση Μπλόκων Αγροτών στη Νίκαια. Οι αγρότες είναι πραγματικά σε έξαρση. Οι αγρότες είναι θυμωμένοι και ετοιμάζονται να βγουν στους δρόμους με τα τρακτέρ τις επόμενες ημέρες λίγο από πριν τα Χριστούγεννα.

Λείπει ο κ. Βορίδης. Γιατί κόπτεται η Κυβέρνηση για τον κατώτατο μισθό; Ποιον κατώτατο μισθό; Αυτών που δουλεύουν τέσσερις ώρες την ημέρα και παίρνουν 400 ευρώ και ούτε; Αυτών που δουλεύουν στα σουπερμάρκετ εξαμισάρια και δεν έχουν ούτε το Σάββατο; Αυτή είναι η ποιότητα του εργαζόμενου στον κατώτατο μισθό της Ελλάδας, που ο εργοδότης μπορεί να τους απολύσει και να παρακρατήσει και το 10% της αποζημίωσης και που στο νοικοκυριό εξανεμίζεται όλος ο μισθός σε πέντε μέρες για να πάρει τα βασικά αγαθά;

(Θόρυβος από την πτέρυγα του ΠΑΣΟΚ-Κινήματος Αλλαγής)

Κύριοι του ΠΑΣΟΚ, αν θέλετε, να μιλάτε πιο χαμηλόφωνα γιατί ακολουθεί ο κ. Δουδωνής. Δεν κάνουμε πολλή φασαρία, γιατί έφυγαν οι υπόλοιποι. Καλό είναι να το ακούσετε κι εσείς, ασχέτως που είμαστε σε άλλα κόμματα, διότι εδώ γίνεται παραβίαση και του Συντάγματος και του Κανονισμού Διοικητικής Δικονομίας και επειδή έχουμε και νομικούς σε λίγο αυτά. Λείπουν, «την έκαναν αυτοί», γιατί δεν μπορούν να απαντήσουν.

Λοιπόν να το αφήσουμε. Κάποτε, λέει χαριτολογώντας ένα ρητό, έτσι μου είχε πει στην εκπομπή ένας ακροατής, πηγαίναμε με τα λεφτά στην τσέπη και βάζαμε τα τρόφιμα στο καλάθι, τώρα πάμε με τα λεφτά στο καλάθι και βάζουμε τα τρόφιμα στην τσέπη. Αυτή είναι η ακρίβεια σήμερα. Χαριτολογούμε.

Ακούστε τώρα και πάω γρήγορα.

Διαχειριστικά σχέδια βελτίωσης -ο κ. Βορίδης πέρασε από τον θώκο του Υπουργείου Αγροτικής Ανάπτυξης- δεν έχουν προχωρήσει. Εθνικούς χάρτες δεν έχουμε. Επιλέξιμες εκτάσεις δεν έχουμε. Καταγεγραμμένο ζωικό κεφάλαιο δεν έχουμε. Τι πρόστιμα πληρώσαμε μέχρι τώρα; Πληρώσαμε 450 εκατομμύρια ευρώ. Ποιος τα πληρώνει; Ο ελληνικός λαός. Έτσι δεν μπορεί να γίνει κατανομή ενιαίων ενισχύσεων. Αγροτικά σχολεία μαθητείας. Κλείσαμε την ΠΑΣΕΓΕΣ, κλείσαμε τα κέντρα ερεύνης των διαφόρων φυλών ελληνικών. Στις εγκαταστάσεις του ΕΛΓΟ-ΔΗΜΗΤΡΑ μπήκαν λαθρομετανάστες μέσα γιατί είναι εγκαταλελειμμένα. Αντί δηλαδή να τα αναβαθμίσουμε, τα κάναμε άντρα λαθρομεταναστών. Κέντρα σποροπαραγωγής δεν υπάρχουν. Κλείσαμε την ΠΑΣΕΓΕΣ. Πάνε όλα από το κακό στο χειρότερο. Σταθερές χρήσεις γης δεν υπάρχουν. Χωροταξία για παραγωγή τροφής σε βοσκότοπους για αδειοδοτήσεις και κτηνοτροφικά πάρκα στις καλένδες.

Ακούστε τι ετοιμάζει ο ΕΛΓΑ, φίλοι αγρότες, που είστε στους δρόμους. Το 50% θα καλύπτεται και μάλιστα μέσα μπαίνει και η ξηρασία. Το υπόλοιπο 50% θα περάσει σε ιδιωτικό τομέα. Και πείτε μου εσείς, ποια ιδιωτική ασφαλιστική θα ασφαλίσει ένα χωράφι που είναι κάτω από τον στρατηγό καιρό και τις θεομηνίες; Έλεγαν κάποτε κι αυτόν τον όρο. Αντιλαμβάνεστε τι ετοιμάζεται για τον ΕΛΓΑ με τον νέο Κανονισμό; Το πάνε σιγά-σιγά με ελαφρά πηδηματάκια στην ιδιωτικοποίηση.

Λοιπόν, μείωση κόστους παραγωγής. Για τα δημοπρατήρια κουβέντα δεν γίνεται. Επιτέλους να θεσπιστούν δημοπρατήρια αγροτικών προϊόντων, όπως συμβαίνει στην Ιταλία, στο Βέλγιο και σε άλλες χώρες της Γηραιάς. Κτηνοτροφία; Έλλειψη στα διαχειριστικά σχέδια βόσκησης με παράνομες ελληνοποιήσεις. Δεν υπάρχει πλαίσιο γενετικής βελτίωσης. Δεν υπάρχει προστασία σε αυτόχθονες φυλές αγροτικών ζώων.

Χαίρομαι που ο κ. Γκιουλέκας είναι στην Αίθουσα γιατί και ως δημοσιογράφος ξέρει πολλά ζητήματα που θα μπορούσαμε να τα αναλύσουμε.

Ακούστε λίγο σχετικά με την αφρικανική πανώλη, ξέρετε ότι έχουν παίξει ρόλο οι παράνομες ελληνοποιήσεις και ότι έγιναν εισαγωγές ζώων από τη Ρουμανία, όπου στη Ρουμανία υπήρξε αφρικανική πανώλη; Γι’ αυτό γεμίσαμε αφρικανική πανώλη στην Ελλάδα. Το λέει κανείς; Και έχω κι άλλα τόσα.

Είναι μικρός ο χρόνος.

Αναδασμοί. Δεν έχει προχωρήσει τίποτα. Γραφειοκρατία στο μεγαλείο της. Τι έλεγε προηγουμένως για τα επτά μέτρα ο Υπουργός; Στο εσωτερικό κομμάτι, στα εσωτερικά νερά, λίμνες και ποτάμια, δεν υπάρχουν ερασιτεχνικές άδειες αλιείας. Έχουν σταματήσει από το 2014. Είναι μια ανεξέλεγκτη κατάσταση. Στη λίμνη Κερκίνη είναι όλοι οι Σκοπιανοί, ρημάζουν τη λίμνη και έλεγχος μηδέν. Ούτε οι διευθύνσεις έχουν το δικαίωμα να προχωρήσουν σε ελέγχους, ούτε η Αστυνομία. Και είναι «το έλα να δεις» με την αλιεία σε λίμνες και ποτάμια, αλλά και σε κάποιες ακτές, για να μην είναι μόνο η φορολόγηση.

Μελισσοκομία. Παράνομες ελληνοποιήσεις. Στα εκατό κιλά μέλι βάζουμε ένα κιλό ελληνικό και το μετατρέπουμε όλο ελληνικό. Χώρια το ότι ως Ελληνική Λύση κάναμε μια προσπάθεια επιτέλους για το μέτρο έντεκα για να μπορούν να αποζημιωθούν οι μελισσοκόμοι. Κι αυτή η Κυβέρνηση δεν τολμά να κάνει τη γυροσκοπική, ανάλογα με τη γύρη και τη σύσταση να υπάρχει και το brand name, η ταυτοποίηση στο μέλι.

Σχέδια βελτίωσης; Έχουν τελματώσει από το 2017. Κανείς δεν μιλάει με το μέτρο 411 και 413. Και υπάρχουν άνθρωποι οι οποίοι έχουν γνωμοδοτηθεί θετικά και δεν τους δίνουν τα σχέδια βελτίωσης. Δεν προχωράνε. Να πάρουν έστω από τους επιλαχόντες.

Πάμε τώρα, γιατί έχει πολύ μεγάλο ενδιαφέρον, σε αυτό που λέγεται Εθνικό Σχέδιο Διαχείρισης. Συνδεδεμένες ενισχύσεις. Βγαίνει λοιπόν η Υπηρεσία Διαχείρισης και λέει ότι υπάρχει τρύπα αυτή τη στιγμή 31,90 εκατομμύρια ευρώ. Στο καλαμπόκι έπρεπε να υπάρχει επιδότηση 58 ευρώ και υπάρχει επιδότηση 38 ευρώ το στρέμμα. Στα eco schemes τώρα, τα οικολογικά σχήματα, δόθηκαν 430 εκατομμύρια, δηλαδή πέντε εκατομμύρια παραπάνω, στο ένα λιγότερο –προσέξτε- και στο άλλο περισσότερο. Αλχημείες. Αναδιανεμητική. Στις 25 Νοεμβρίου 2024 δόθηκαν 180 εκατομμύρια ευρώ συν 6,7 εκατομμύρια παραπάνω. Στη βασική ενίσχυση γίνεται «το έλα να δεις». Μιλάμε για 1.271.000.000 όπου η διαχειριστική επιτροπή με τη νέα ΚΑΠ λέει ότι έχουμε μείον 34,4 εκατομμύρια ευρώ. Ο ΟΠΕΚΕΠΕ, δηλαδή, το αρμόδιο όργανο κοινοτικών κονδυλίων και εγγυήσεων -μόνο εγγυήσεις δεν δίνει- λέει ότι η τρύπα είναι 9 εκατομμύρια ευρώ. Πείτε μου τώρα, στην Ευρωπαϊκή Ένωση, σε αυτό το ρεντίκολο, σε αυτό που γίνεται σε αγροτικό επίπεδο ποιον θα πιστέψει; Το πρώτο πρόστιμο είναι 283 εκατομμύρια ευρώ στις 24 Αυγούστου από την Εισαγγελέα της Ευρώπης. Και ήδη τώρα βρίσκονται άνθρωποι που ελέγχουν το Υπουργείο Αγροτικής Ανάπτυξης.

Πάμε τώρα στα ωραία που είναι νομικής φύσεως. Προσέξτε τώρα τι γίνεται.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφοι, μπήκατε στην παράταση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Τώρα. Θα ακουστούν αυτά, κύριε Πρόεδρε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Τι θέλετε, κύριε Ξανθόπουλε; Ακούστε τώρα, γιατί είστε και νομικός. Με γραπτό διαγωνισμό του ΑΣΕΠ, λέει, θα γίνει η νέα σύσταση του Διοικητικού Συμβουλίου του ΟΠΕΚΕΠΕ. Και βγαίνει ο ίδιος ο Υπουργός και ακυρώνει τον νόμο Κεραμέως, τον ΑΣΕΠ. Πώς το ακούτε; Πώς ηχεί στα αυτιά σας; Ο ίδιος ο Υπουργός ακυρώνει νόμο της δικής τους Κυβέρνησης για τον ΑΣΕΠ.

Πάμε λίγο τώρα. Παραβίαση με μια τροποποιητική. Η υπ’ αριθμόν 78078/9-12-2024 από τον ΟΠΕΚΕΠΕ παραβιάζει το άρθρο 95 παράγραφος 5 του Συντάγματος, το άρθρο 13068 και το άρθρο 198 του Κώδικα Διοικητικής Δικονομίας. Τι λέει; Αν κάποιος για χρήματα -και ολοκληρώνω με αυτό, κύριε Πρόεδρε- που έχουν να λάβουν οι αγρότες από λάθη του ΟΠΕΚΕΠΕ από το 2015 και προσφύγει στη δικαιοσύνη με κάθε ένδικο μέσο ή βοήθημα και βγει απόφαση από το αρμόδιο δικαστήριο, κύριε Παπαδάκη, που είστε και δικηγόρος, και την αρμόδια διοικητική αρχή… Προσέξτε τώρα βγαίνει ο ΟΠΕΚΕΠΕ με τροποποιητική εγκύκλιο και λέει: «Θα πληρωθεί μόνο για το έτος που βγήκε η δικαστική απόφαση». Δηλαδή ο αγρότης δεν θα πάρει τα χρήματα που του οφείλει ο ΟΠΕΚΕΠΕ από το 2015. Πέντε χρόνια πάνε στράφι. Πού είναι οι κυβερνητικοί να μας απαντήσουν; Γίνεται παραβίαση της διοικητικής δικονομίας; Γίνεται παραβίαση του Συντάγματος; Γίνεται παραβίαση του δημοκρατικού πολιτεύματος; Γίνεται. Εκεί να μας απαντήσουν. Εδώ μιλάμε για ατασθαλίες και διαφορές και κοπτόμεθα για να ψηφίσουμε έναν προϋπολογισμό ο οποίος δεν είναι υπέρ του κοινωνικού συνόλου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ…

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν μπορεί σήμερα ο πολίτης να χρωστά 100 ή 300 ευρώ και να τον κυνηγάει η εφορία και το κράτος να παρανομεί ασύστολα και να χαίρει μιας άλλης προνομιακής μεταχείρισης. Έτσι θα πάμε για προϋπολογισμό; Αυτό είναι το κράτος που ευαγγελίζεται η Κυβέρνηση; Να το χαιρόμαστε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπούμπα.

Καλείται στο Βήμα η κ. Νίνα Κασιμάτη Βουλευτής του ΣΥΡΙΖΑ.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι Βουλευτές, ο προϋπολογισμός του 2025 καταρτίζεται από την Κυβέρνηση της Νέας Δημοκρατίας στη χρονιά ορόσημο των πενήντα χρόνων από τη Μεταπολίτευση και την ίδρυση της Γ΄ Ελληνικής Δημοκρατίας για την οποία έγινε πολλή συζήτηση.

Μόλις χθες ολοκληρώθηκε ένα περίβλεπτο συνέδριο, όπου ο Πρωθυπουργός κ. Μητσοτάκης και άλλοι, όχι όλοι, αποπειράθηκαν να ωραιοποιήσουν τις κατευθύνσεις του συστήματος εξουσίας που λυμαίνεται τη χώρα για ίδιον όφελος, την έχει καταστήσει χρεοκοπημένη ουραγό των διεθνοπολιτικών εξελίξεων στην Ανατολική Μεσόγειο και τον ελληνικό λαό πένητα, δεύτερο από το τέλος σε αγοραστική δύναμη στην Ευρωπαϊκή Ένωση, μετά από τη Βουλγαρία, έρμαιο της ακρίβειας και των προστατευόμενών σας καρτέλ.

Δηλαδή να αθωώσουν εαυτούς, πολιτικούς προγόνους και φίλους, επιδιδόμενοι σε ένα απερίγραπτο gaslighting εις βάρος της ιστορικής και βιούμενης πραγματικότητας και να προβάλλουν τη διαδρομή ως πρότυπο για τη μελλοντική πορεία.

Ευτυχώς είχε προηγηθεί επιστημονικό συνέδριο του Τμήματος Κοινωνικής Πολιτικής του Παντείου Πανεπιστημίου και άλλων διανοητικών φορέων, ακριβώς απέναντι στην επιχειρούμενη συστημική ωραιοποίηση, για τον κριτικό απολογισμό που δεν έχει γίνει, και παρακολουθήθηκε από φοιτητές και νέους ανθρώπους που θα πάρουν την τύχη της χώρας στα δικά τους χέρια με τη δύναμη της γνώσης και της αλήθειας.

Για να κατανοήσουμε το σήμερα, αξίζει να σημειωθεί ότι ο κύριος Πρωθυπουργός στόχευσε εναντίον δύο ημιπεριόδων της Μεταπολίτευσης:

Η μία είναι οι κυβερνήσεις του ΠΑΣΟΚ τη δεκαετία του ‘80 όταν η Ελλάδα δεν ντρεπόταν να μιλήσει για εθνική ανεξαρτησία και κατέκτησε εξωτερικούς βαθμούς ελευθερίας και αυτονομίας στο διεθνές σύστημα, ενώ εσωτερικά θέσπισε την ισότητα, τη δημόσια δωρεάν παιδεία, το ΕΣΥ, εθνικές και κοινωνικές κατακτήσεις δηλαδή, που ήταν και παραμένουν στο στόχαστρο της δεξιάς, της δεξιάς σοσιαλδημοκρατίας, του ακραίου κέντρου και της ακροδεξιάς.

Η άλλη κυβέρνηση που στόχευσε ο Πρωθυπουργός ήταν η πρώτη κυβέρνηση του ΣΥΡΙΖΑ το 2015, η κυβέρνηση ΣΥΡΙΖΑ - ΑΝΕΛ για την ακρίβεια, που παρέλαβε το χάος της χρεοκοπίας χωρίς πολλές διαθέσιμες επιλογές -καμμία για την ακρίβεια-, αλλά θεωρώντας ότι εκπροσωπεί τη χώρα και όχι αποικία και θέλησε -για φαντάσου θράσος!- να διαπραγματευθεί τη σωτηρία της χώρας διασώζοντας οτιδήποτε αν σώζεται και σας παρέδωσε ρυθμισμένο το δημόσιο χρέος και γεμάτα ταμεία.

Με αυτήν την επιλογή του ο κ. Μητσοτάκης δεν έδειξε αποστροφή προς αυτά τα κόμματα, αλλά προς τον λαό όταν είναι δρων υποκείμενο στην κυρίαρχη - κυριαρχούμενη χώρα μας και διαθέτει το δικό του πολιτικό υποκείμενο για τη διακυβέρνηση.

Απευθυνόμενη τώρα εγώ στον ελληνικό λαό από το Βήμα της Βουλής των Ελλήνων, όπου έχω την τιμή να εκπροσωπώ τη Β΄ Πειραιώς, καταθέτω πως είναι αναγκαίο να δούμε από αυτήν τη σκοπιά, Έλληνες και Ελληνίδες, τις βασικές ορίζουσες, τις βασικές αρχές και κατακτήσεις των παρατάξεων στο κατακερματισμένο κομματικό σύστημα, για να ξεπεράσουμε την κρίση εκπροσώπησης, με τον ελληνικό λαό και πάλι δρώντα.

Ο προκείμενος προϋπολογισμός αναφέρεται στο έτος συμπλήρωσης ήδη του πρώτου τετάρτου του 21ου αιώνα και με αυτήν την έννοια μας φέρνει αντιμέτωπους με τον χαμένο χρόνο, με τις εθνικές απώλειες της δήθεν λύσης των μνημονίων, τις διεθνοπολιτικές απώλειες ως επακόλουθες και με το έλλειμμα εθνικής στρατηγικής που διέπει αυτή την Κυβέρνηση μαζί με το μεταπρατικό κεφάλαιο που υπηρετεί και υπηρετείται από το πολιτικό προσωπικό που έχει τις ίδιες απόψεις και εγκαταβιοί οριζοντίως του επίσης καρτελοποιημένου πολιτικού συστήματος.

Δεν υπάρχει αμφιβολία ότι για να προοδεύσουμε και να ευτυχήσουμε, για να ξεπεράσουμε τη συνθήκη καθυστέρησης, στην οποία μας υποβάλλει η δυστοπία της γειτνίασης με την ιμπεριαλιστική Τουρκία, πρέπει η Ελλάδα να ενισχυθεί στο διεθνές σύστημα γεωοικονομικά και γεωπολιτικά, όχι να υποχωρεί.

Είναι προφανές ότι η Κυβέρνησή σας δεν βλέπει ότι απέναντι δεν έχουμε απλώς μια περιφερειακή δύναμη, αλλά μια ιμπεριαλιστική χώρα με διακηρυγμένο casus belli και ιστορικό στόχο τη «γαλάζια πατρίδα», δηλαδή την κατάποση της Ελλάδας μέχρι ολόκληρη την Κύπρο, μια χώρα που κερδίζει συνεχώς τα στρατηγικά της στοιχήματα είτε σε επίπεδο εδαφικής επέκτασης είτε σε επίπεδο επιρροής. Πάντως τώρα έχει φτάσει στη Δαμασκό.

Στη σπαρασσόμενη Συρία, απέναντι από την κατεχόμενη από την Τουρκία Κύπρο, οι χριστιανικοί πληθυσμοί, οι χριστιανικές εθνότητες, όπως οι γκρεκολεβαντίνοι, αλλά και ο καταπιεζόμενος λαός χωρίς κράτος, στον οποίο επίσης επιτίθεται η Τουρκία, οι Κούρδοι, στενάζουν υπό τη φωτιά και το μαχαίρι των τζιχαντιστών, αντικρουόμενων συμφερόντων κρατικών δρώντων, με την παρούσα ελληνική Κυβέρνηση να τηρεί στάση παρατηρητή, αντί να έχει οικοδομήσει μια σταθερή παρουσία και όρους για την προστασία τους.

Εσείς κάμπτετε, κυρίες και κύριοι της Κυβέρνησης, το εθνικό συμφέρον, προκειμένου να το προσαρμόσετε καθ’ ομολογίαν σας στη στρατηγική των συμμάχων. Οι σύμμαχοι, όμως, δεν σέβονται τους συμμάχους που δεν σέβονται τους εαυτούς τους. Τους χρησιμοποιούν ως αναλώσιμους. Γι’ αυτό άλλωστε στην Κάσο βρεθήκαμε μόνοι μας να κοιταζόμαστε με τους Τούρκους και με το παράνομο τουρκολυβικό μνημόνιο να εφαρμόζεται στην πράξη.

Εσείς συρρικνώνετε παθητικά την αιγαιακή και μεσογειακή δυναμική της χώρας.

Σας έχουμε νέα, κύριε Πρωθυπουργέ, κύριε Μητσοτάκη, κύριε Γεραπετρίτη, Υπουργέ των Εξωτερικών, και κυρία Παπαδόπουλου, Υφυπουργέ, και άλλοι προκάτοχοί σας και όσοι σας καθοδηγούν σε αυτό που οι ίδιοι ομολογείτε ότι μοιάζει με μειοδοσία:

Καταλαβαίνουμε ότι έχετε μεγάλη ανάγκη να μπείτε στα παπούτσια της Τουρκίας, προκειμένου να επιτύχει η πολιτική διαπραγμάτευση που έχετε αναλάβει ως Κυβέρνηση να φέρετε σε πέρας για να συμμορφωθεί η Τουρκία με τους νατοϊκούς στόχους στην Ουκρανία. Σε λίγο θα ζητά ακόμα περισσότερα για τη Συρία, όπως επίσης για εδώ, να υπάρξει συμφωνία συνεκμετάλλευσης του Αιγαίου, στο όνομα δήθεν της ειρήνης και της ευημερίας.

Καταλαβαίνουμε επίσης ότι πονάτε που η Τουρκία έχει απέραντη ακτογραμμή, όπως λέτε, στο Αιγαίο και στη Μεσόγειο, αλλά, τι να κάνουμε, εμποδίζει τη θαλάσσια επέκτασή της προς μια μικρή λεπτομέρεια: τα ελληνικά νησιά, των οποίων η ακτογραμμή προσμετράται στο και είναι επίσης ελληνικό έδαφος με πλήρη τα δικαιώματα που αρύονται από το Διεθνές Δίκαιο της θάλασσας για την ελληνική υφαλοκρηπίδα και την ΑΟΖ.

Είμαστε θαλάσσια χώρα και από την απώτερη αρχαιότητα η πρόσβαση στη θάλασσα είναι συνθήκη ιδιαίτερα ευνοϊκή για την επέκταση της επιρροής μας και δεν σκοπεύουμε να την εκχωρήσουμε ούτε να την παζαρέψουμε γιατί απλούστατα μας ανήκει. Δεν αποποιούμαστε το μέγεθος της θαλάσσιας χώρας μας γεωγραφικά και πολιτισμικά από το Αιγαίο, που είναι κυρίως ελληνικό -και όχι «Τουρκοαιγαίο» ή «Turkaegean», όπως επιτρέψατε να κατοχυρωθεί ως διεθνές σήμα- μέχρι την Ανατολική Μεσόγειο. Δηλαδή δεν αποποιούμαστε την προοπτική που συναρτάται με τη θαλάσσια ηγεμονία για την αυτοτέλεια και ανάπτυξη της χώρας μας και του ελληνισμού περιφερειακά και παγκόσμια.

Προφανώς, αν δεν υπήρχαμε θα ήταν όλα πιο εύκολα για την «ανθρωπιστική» Τουρκία. Έτσι παρουσιάζει τον εαυτό της στη φετινή έκθεση της δημόσιας διπλωματίας της, που εμείς από τη μεριά μας βέβαια υποχρηματοδοτούμε ως τομέα δράσης του Υπουργείου Εξωτερικών. Αυτά θα τα πούμε και στο νομοσχέδιο την ερχόμενη εβδομάδα.

Έτσι, ερχόμαστε στο Κυπριακό, που επιδιώκετε να διαχωρίσετε από τα ελληνοτουρκικά διά της λύσεως που μπορεί να καταφέρει η Κυπριακή Δημοκρατία, ενώ οι πολίτες της δικαιούνται να απολαμβάνουν τα δικαιώματα και του ευρωπαϊκού δικαίου.

Η Κυπριακή Δημοκρατία, κυρίες και κύριοι της Κυβέρνησης, έχει ανάγκη την Ελλάδα να βάζει πιο ψηλά τον πήχη στους εταίρους. Δεν μπορεί να αμύνεται μόνη της σε όλα τα επίπεδα ούτε να εναπόκειται στην ευκαιριακή στήριξη των μεγάλων δυνάμεων. Το ενιαίο αμυντικό δόγμα πρέπει να επαναφερθεί, γιατί μέχρι τη λευτεριά και τη δικαιοκρατική αποκατάσταση η Ελλάδα παραμένει εγγυήτρια δύναμη και μόνο αν περπατήσει κανείς στη γραμμή αντιπαράταξης μπορεί να καταλάβει τι σημαίνει στα αλήθεια τουρκική απειλή υλοποιημένη και ζώσα.

Από την άλλη μεριά η Ευρωπαϊκή Ένωση αδυνατεί να συγκροτήσει και να ασκήσει μια πραγματικά κοινή εξωτερική πολιτική και πολιτική άμυνας, όπως καλά γνωρίζουμε η Ελλάδα και η Κύπρος στο πετσί μας και ευρισκόμενοι πλησίον της καμπύλης Μέσης Ανατολής και Βόρειας Αφρικής σε μια περιοχή πλέον ασταθή. Η δε θεσμική συγκρότηση της ΚΕΠΠΑ και της ΚΠΑΑ δεν μας παρέχει εχέγγυα ως προς την τελική μορφή που θα λάβει, αλλά ούτε αν και πώς θα προσεγγίζει την Τουρκία, αν δεν είμαστε διαρκώς άγρυπνοι, ισότιμοι και ενεργητικοί εταίροι σε αυτήν τη διαμόρφωση της θέσμισης, με ανυποχώρητες κόκκινες γραμμές και παράλληλα διεκδικώντας και απορροφώντας σταθερά ευρωπαϊκές χρηματοδοτήσεις για ανάπτυξη και συμπαραγωγή οπλικών συστημάτων με την εγχώρια αμυντική βιομηχανία, όπως και παροχή στρατιωτικού υλικού τώρα που είμαστε υπό απειλή, όχι αργότερα.

Δεδομένης, λοιπόν, της εξωτερικής πολιτικής που ακολουθείτε, αυτής που ευαγγελίζεστε, τάχα των ήρεμων νερών -και μετά στην πράξη και εδώ στη Βουλή αλλάζετε το δόγμα- δεν βλέπουμε άλλη άμυνα από αυτή που συνεπάγονται οι αμυντικοί εξοπλισμοί και η προβολή ισχύος, γιατί ό,τι χάνεται με πόλεμο, δεν κερδίζεται πίσω με τη διπλωματία, μόνο με το εφαρμοσμένο δόγμα αποτροπής πρωτευόντως και προφανώς με την παρουσία και την αυταπάρνηση των ανδρών και των γυναικών του στρατεύματος, που υπερασπίζονται την εδαφική ακεραιότητα της πατρίδας μας, στους οποίους πρέπει να δοθούν ακόμη περισσότερα κίνητρα για την ένταξη και παραμονή τους σε αυτό, όπως και να καταργηθεί η ελάχιστη βάση εισαγωγής. Έπρεπε να αδειάσουν οι στρατιωτικές σχολές για να αντιληφθείτε πόσο επιζήμια είναι για την ασφάλεια της χώρας, ενώ όπως σας είχαμε προειδοποιήσει κλείνει τμήματα στα κρατικά πανεπιστήμια της Θράκης και του Αιγαίου, αδειάζοντας και από πολίτες και από συντελεστές της οικονομίας.

Καταψηφίζουμε τον προϋπολογισμό σας, λοιπόν, πλην των αμυντικών δαπανών, που είναι αναγκαίος όρος εθνικής επιβίωσης, εφόσον όμως αξιοποιούνται με στρατηγική ευφυΐα, επιστημοσύνη και σύνεση, ιδιότητες που αναγνωρίζω στα επιτελεία.

Θα είμαστε εδώ να σας ελέγχουμε ότι δεν θα τα υπονομεύετε στην πράξη. Η Ελλάδα είναι πολύ μεγάλη και πολύ βαθιά ιστορικά και πολιτισμικά για να πεθάνει στα δικά σας χέρια ή για να παραδοθεί με συνθήκη στην Τουρκία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κασιμάτη.

Επόμενος ομιλητής είναι ο κ. Παναγιώτης Δουδωνής, Βουλευτής του ΠΑΣΟΚ.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, σήμερα έχουμε 14 Δεκεμβρίου, οπότε θέλω να ξεκινήσω με κάτι ευχάριστο. Σήμερα έχουμε γενέθλια, διότι στις 14 Δεκεμβρίου του 2022 ο κ. Σταϊκούρας είπε τα περίφημα «μπινελίκια» στις τράπεζες. Βέβαια, ήταν μια μέρα σαν κι αυτή. Και βλέπετε το αποτέλεσμα δύο χρόνια μετά: προμήθειες – ρεκόρ, τριπλάσιες από τον ευρωπαϊκό μέσο όρο, τεράστια διαφορά επιτοκίου καταθέσεων και επιτοκίου χορηγήσεων, τράπεζες οι οποίες δεν χορηγούν δάνεια σε άτομα, φυσικά πρόσωπα και νομικά πρόσωπα τα οποία έχουν την πιστοληπτική ικανότητα, και βέβαια αυτό με πολλαπλές συνέπειες για μια σειρά από προβλήματα της ελληνικής κοινωνίας!

Για τα γενέθλια, λοιπόν, καταθέτω στα Πρακτικά σχετικό δημοσίευμα, αν και είναι πάρα πολύ σκληρές οι εκφράσεις που χρησιμοποίησε ο κ. Σταϊκούρας και δεν είναι κατάλληλες για ανηλίκους, έχει βία πολλή μέσα. Κατατίθεται, λοιπόν, στα Πρακτικά ως μνημείο της κυβερνητικής έλλειψης κάθε είδους συναίσθησης του προβλήματος που αντιμετωπίζει η ελληνική κοινωνία.

Και βέβαια άκουσα τον κ. Βορίδη να λέει «έτσι προσελκύουμε επενδύσεις». Τα λέει κι ωραία! Δηλαδή, εξαιρουμένης της πραγματικότητας, όλα είναι τέλεια! Παράδειγμα: Πού κινούνται οι άμεσες ξένες επενδύσεις στη χώρα; Βουτιά - ρεκόρ το 2023. Περαιτέρω μείωση, με τα στοιχεία του 2024, και κατά τα άλλα προσελκύετε επενδύσεις! Πού είναι οι επενδύσεις και τι επενδύσεις είναι αυτές που έρχονται; Ακίνητα και κατασκευές; Είναι επενδύσεις οι οποίες θα προσθέσουν στην ελληνική οικονομία, οι οποίες θα οδηγήσουν στην αύξηση των μισθών; Είναι επενδύσεις αναπτυξιακές ή είναι επενδύσεις στις οποίες κάποιοι πλούσιοι ανταλλάσσουν περιουσιακά στοιχεία και καρπώνονται υπεραξίες; Δυστυχώς, ανήκουν στη δεύτερη κατηγορία. Και λίγες και κακής ποιότητας οι άμεσες ξένες επενδύσεις και οι επενδύσεις εν γένει.

Και τώρα πάμε στο ζήτημα του ΦΠΑ, το περίφημο αυτό ζήτημα. Ειπώθηκε από την Κυβέρνηση ότι το ΠΑΣΟΚ λειτουργεί δημοσιονομικά ανεύθυνα και ότι έτσι νομίζει ότι θα κερδίσει, εν πάση περιπτώσει, τη Νέα Δημοκρατία. Κοιτάξτε, είναι πάρα πολύ δύσκολο αυτό το οποίο μας ζητάτε διότι η Νέα Δημοκρατία έχει ήδη κερδίσει εκλογές ψευδόμενη περί τον ΦΠΑ. Εδώ έχω το πρόγραμμα της Νέας Δημοκρατίας του 2019 για λιγότερους φόρους και μεγαλύτερο εισόδημα. Εδώ λοιπόν κυκλωμένο -θα τα μελετήσετε μετά, αλλά μπορεί να είχατε συμμετάσχει στην κατάρτισή του, οπότε τα ξέρετε από πρώτο χέρι, κύριοι- γράφει το εξής: «Μειώνουμε τον ΦΠΑ, με καθιέρωση δύο βασικών συντελεστών 11% και 22%, από 13% και 24% σήμερα, με διατήρηση του υπερμειωμένου συντελεστή ΦΠΑ στο 6%. Κατατίθεται στα Πρακτικά της Βουλής ως μνημείο τού πώς υφαρπάσσεται η ψήφος του ελληνικού λαού, όπως υφαρπάχθηκε και η ψήφος των ελεύθερων επαγγελματιών, τους οποίους αγρίως φορολογήσατε με τεκμήρια τα οποία συνιστούν περαίωση για τους φοροφυγάδες.

Αλλά μετά ήρθε ο κ. Σκέρτσος και είπε ότι η μείωση του ΦΠΑ στην Ισπανία δεν απέδωσε και το λένε –λέει- όλοι αυτό. Ελάτε όμως που διαβάζουμε και εμείς, δεν διαβάζετε μόνο εσείς, και διαβάζουμε την πραγματικότητα.

Σας καταθέτω το κομμάτι από την έκθεση της Τραπέζης της Ισπανίας, όπου στη σελίδα 29 αναφέρει ότι η μείωση του ΦΠΑ πέρασε στις τιμές των προϊόντων και οι Ισπανοί πολίτες κέρδισαν 1,32 δισεκατομμύριο ευρώ από τη μείωση του ΦΠΑ. Έκθεση της Τράπεζας της Ισπανίας, σελίδα 29. Τέρμα τα ψέματα της Νέας Δημοκρατίας!

Και λέει ο κ. Γεωργιάδης: «η συμμορία της μιζέριας στην υγεία». Ξεκινάμε τώρα τα στοιχεία: Άνθρωποι στον κίνδυνο της φτώχειας. Κατατίθεται στα Πρακτικά ο σχετικός πίνακας.

Αποτελέσματα στη μείωση της φτώχειας, εκτός συντάξεων. Κατατίθεται στα Πρακτικά ο σχετικός πίνακας. Άθλια η εικόνα της Ελλάδας!

Κίνδυνος της φτώχειας και κοινωνικού αποκλεισμού. Άθλια η εικόνα της Ελλάδας! Κατατίθεται στα Πρακτικά ο σχετικός πίνακας.

Ιατρικές ανάγκες οι οποίες δεν έχουν ικανοποιηθεί. Στα τάρταρα η Ελλάδα! Κατατίθεται στα Πρακτικά ο σχετικός πίνακας.

Και βέβαια επίσης, χρόνια αναμονής, ιατρικές ανάγκες που δεν έχουν ικανοποιηθεί κ.λπ.. Η Ελλάδα είναι στα χειρότερα. Όλα αυτά κατατίθενται στα Πρακτικά.

Λέτε ότι θα λυθεί το στεγαστικό πρόβλημα, αυτό στο οποίο οι τράπεζες δεν δίνουν δάνεια, στεγαστικά δάνεια για ένα νέο ζευγάρι να πάρει σπίτι, γιατί την έχουν βολέψει με τις προμήθειες και τη διαφορά επιτοκίου καταθέσεων κι επιτοκίου χορηγήσεων, παρά τα «μπινελίκια» του κ. Σταϊκούρα. Να τις συγχαρώ για τη γενναιότητά τους! Είναι κάτι πραγματικά τρομακτικό να το έχουν αντιμετωπίσει αυτό και να επιμένουν. Λέτε λοιπόν ότι θα λύσετε το πρόβλημα γιατί, όπως λέτε, θα διατεθούν τα αδιάθετα ακίνητα των servicers, σωστά; Δηλαδή προσέξτε τη σκέψη της Κυβέρνησης: Οι πτωχευμένοι της κρίσης του 2010-2018 θα χάσουν τα σπίτια τους για να λυθεί το πρόβλημα των νεόπτωχων του 2024! Μιλάμε για τον απόλυτο κοινωνικό και οικονομικό κανιβαλισμό, και αυτό δεν είναι λύση, κυρίες και κύριοι της Κυβέρνησης.

Βέβαια έχουμε και τα θέματα του Υπουργείου Εσωτερικών, στα οποία οφείλω να αναφερθώ και να σας πω κάτι. Έχω εδώ έναν δείκτη που αναφέρεται στο μερίδιο των δαπανών της κεντρικής κυβέρνησης προς τις συνολικές δαπάνες του κράτους. Ο μέσος όρος της Ευρώπης είναι 71,17%. Στην Ελλάδα ξέρετε πόσο είναι; Είναι 92,7%. Έχουμε το πιο συγκεντρωτικό κράτος της Ευρώπης, με μια τοπική αυτοδιοίκηση η οποία στενάζει -κατατίθεται στα Πρακτικά- και η οποία δεν μπορεί να λειτουργήσει.

Όμως από την άλλη, έχουμε και έναν δείκτη στον οποίο η Κυβέρνηση τα πηγαίνει καταπληκτικά -και σας συγχαίρω!-, τους μετακλητούς. Ο αριθμός των μετακλητών έχει εκτοξευτεί! Μπράβο σας! Εξαιρετική επίδοση! Κατατίθεται στα Πρακτικά ο σχετικός πίνακας.

Όπως βέβαια έχω εδώ –και καταθέτω- και τις συνθέσεις της Κυβέρνησης, καθώς και τον αριθμό των Υπουργών και Υφυπουργών. Δηλαδή πραγματικά είναι εντυπωσιακό. Ξέρετε αυτό στην Εκκλησία λέγεται και μητροπολίτης της πάλαι ποτέ διαλαμψάσης μητροπόλεως, είναι τιτουλάριοι οι περισσότεροι. Έχετε βέβαια το Μαξίμου, που είναι η πιο μικρή κυβέρνηση. Έχουμε ταυτοχρόνως την πιο μικρή και την πιο μεγάλη κυβέρνηση της Ελλάδος! Αυτό είναι πολύ ενδιαφέρον, αλλά εν πάση περιπτώσει, νομίζω ότι είναι προφανές το τι συμβαίνει: ένα υπερσυγκεντρωτικό μοντέλο, ένα μοντέλο που από οικονομικής απόψεως –θέλω ενάμισι λεπτό, κύριε Πρόεδρε- έχει αποτύχει παντού, ένα μοντέλο το οποίο δεν αφήνει την τοπική αυτοδιοίκηση να ανασάνει, ένα μοντέλο που με αντισυνταγματικούς νόμους, όπως αναδείξαμε με την πρόταση αντισυνταγματικότητας του ΠΑΣΟΚ, προσπαθεί να αφαιρέσει τους πόρους από τους δήμους και να τους πάει σε μια γενική γραμματεία. Το ίδιο θέλει να κάνει και με τις ΔΕΥΑ κ.λπ..

Κάπου όμως είναι γαλαντόμα στα οικονομικά. Ξέρετε πού; Στους «Σπαρτιάτες». Και δίνετε το δικαίωμα στους υπόδικους, με πραγματικό αρχηγό τον Κασιδιάρη, να μας κάνουν και ψευδονομικές αναλύσεις. Ο προϋπολογισμός τον οποίο καταθέτετε έχει μέσα του χρήματα για τους «Σπαρτιάτες», χρήματα του ελληνικού λαού, ενώ εδώ και οκτώ μήνες έχει εκδοθεί δικαστική απόφαση στην οποία αναγνωρίζεται ως πραγματικός αρχηγός ο Κασιδιάρης. Και αυτό είναι ένα όνειδος που θα σας ακολουθεί πάντα, ότι τα χρήματα του ελληνικού λαού, 1 εκατομμύριο μετά την απόφαση, 1.700.000 συνολικά -και πόσα ακόμα;- διατίθενται για τους σκοπούς ενός καταδικασμένου εγκληματία.

Και κάτι τελευταίο. Μιλάει ο κ. Γεωργιάδης για τη «συμμορία της μιζέριας» και τα λέει και τα ξαναλέει. Εγώ μία συμμορία της μιζέριας ξέρω, αυτήν που θέλει να καταδικάσει στη μιζέρια τον ελληνικό λαό, και αυτή είναι η Νέα Δημοκρατία!

(Στο σημείο αυτό ο Βουλευτής κ. Παναγιώτης Δουδωνής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δουδωνή.

Τον λόγο έχει ο Υφυπουργός Εσωτερικών κ. Γκιουλέκας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Υφυπουργός Εσωτερικών):** Κυρίες και κύριοι συνάδελφοι, επειδή έχω την τιμή να κλείνω τον κατάλογο των ομιλητών αφού αύριο ουσιαστικά θα μιλήσουν πολιτικοί Αρχηγοί -στην πορεία μου στη Βουλή είχα την τιμή και να ανοίξω τον κατάλογο των ομιλητών, σήμερα κλείνω τον κατάλογο των ομιλητών- απλώς θα ήθελα επιλεκτικά να σταθώ σε ορισμένα, γιατί άκουσα κάποιους συναδέλφους με έναν διαπρύσιο λόγο να διαρρηγνύουν τα ιμάτιά τους, να εγκαλούν τους πάντες και πάντως αυτή την «κάκιστη» Κυβέρνηση, η οποία «τα έχει καταστρέψει όλα, δεν έχει αφήσει τίποτα στην Ελλάδα».

Και επειδή μιλήσατε, κύριε συνάδελφε που μόλις αποχωρήσαμε από το Βήμα, και για «μνημεία» αναξιοπιστίας, θέλετε να θυμηθούμε μνημεία αναξιοπιστίας; Θα ήταν πάρα πολλά!

«Λεφτά υπάρχουν» έλεγε κάποτε ο Αρχηγός σας. Ποιος ήταν; Ο δικός σας Αρχηγός, το δικό σας κόμμα, το «υπεύθυνο» πολιτικά κόμμα το οποίο λίγο αργότερα, με τον ίδιο Αρχηγό, σε μία –πραγματικά- εδώ πρέπει να το αναγνωρίσουμε- επιλογή ενός ειδυλλιακού τόπου στο Καστελόριζο, ανακοίνωνε στον ελληνικό λαό ότι από τα λεφτά που υπήρχαν, μας οδηγούσε στο Διεθνές Νομισματικό Ταμείο και ότι μπαίνει η Ελλάδα σε ένα τούνελ χωρίς άκρη, χωρίς φως. Αυτό το «μνημείο» αναξιοπιστίας μήπως θεωρείτε ότι έχει ξεχάσει ο ελληνικός λαός; Τα λέω αυτά επειδή εγκαλέσατε τους πάντες και τα πάντα.

Και ερωτώ επειδή άκουσα και άλλα πράγματα και από συναδέλφους και του κόμματος του ΣΥΡΙΖΑ –πήγα να πω «της Αξιωματικής Αντιπολίτευσης», αλλά υπήρξε βέβαια αυτή η αλλαγή-, ήθελα λίγο να θυμηθώ κάτι καλό. Γιατί άκουσα να μας εγκαλείτε για μια πολιτική η οποία σχεδόν έχει καταστρέψει την Ελλάδα και βεβαίως, να λέτε ότι εσείς προσπαθήσετε να τη σώσετε.

Πώς, κύριοι συνάδελφοι του ΣΥΡΙΖΑ, προσπαθήσατε να σώσετε την Ελλάδα; Με ένα μνημόνιο που θα το σκίζατε και, τελικά, το ψηφίσατε όλοι με τα δύο χέρια; Προσπαθήσατε να σώσετε την Ελλάδα, υποθηκεύοντας τη δημόσια περιουσία για εκατό χρόνια; Προσπαθήσατε να σώσετε την Ελλάδα, κάνοντας ένα δημοψήφισμα που παροτρύνατε τους Έλληνες να ψηφίσουν «Ναι» στην αποχώρηση μας από αυτό το οποίο είχε καταφέρει η Ελλάδα, να μπει στη ζώνη του ευρώ. Και τελικά κάνετε τη λέξη «κωλοτούμπα» διεθνώς γνωστή ως ελληνική πατέντα, γιατί το «Όχι» του ελληνικού λαού στην Ευρώπη, τελικά εσείς το κατάπιατε και το κάνατε «Ναι»; Και θέλετε να μιλάτε εσείς για πολιτική αξιοπιστία και για υπεύθυνη στάση;

Αλλά επειδή άκουσα και άλλα πράγματα, ότι, ξέρετε δήθεν συζητούμε με την Τουρκία για το Αιγαίο και ότι θα το μοιράσουμε. Βέβαια κάποιοι λένε κι άλλα, εσείς δεν τα αναφέρετε. Ευφυώς δεν τα αναφέρετε, γιατί κάποιοι μιλούν για «Πρέσπες του Αιγαίου». Οι «Πρέσπες» είναι μια λέξη που καίει εδώ μέσα και ειδικά εσάς. Γιατί ψάχνετε συνενόχους. Εγώ θυμάμαι, τέσσερα χρόνια ως Πρόεδρος της Επιτροπής Άμυνας και Εξωτερικών, να εγκαλούμαι από τους Βουλευτές του ΣΥΡΙΖΑ, γιατί δεν φέρνει αυτή η κακή Κυβέρνηση της Νέας Δημοκρατίας τα μνημόνια που συνοδεύουν τη Συμφωνία των Πρεσπών.

Και για να σας θυμίσω, γιατί δεν έχει κοντή μνήμη ελληνικός λαός, όταν ψηφίζατε τη Συμφωνία των Πρεσπών, εμείς την καταγγέλλαμε και την καταψηφίζαμε εδώ μέσα και ο ελληνικός λαός ήταν στις πλατείες -η συντριπτική πλειοψηφία του ελληνικού λαού- και αντιτίθετο σε αυτό, το οποίο εσείς κάνατε για να «σώσετε» την Ελλάδα. Και χαρίσατε εθνότητα, χαρίσατε ιστορία, χαρίσατε γλώσσα, χαρίσατε ονομασία σε κάποιους που δεν τους ανήκαν. Αυτά για να μην ξεχνιόμαστε, τι ακριβώς συνέβη.

Και για το δημοψήφισμα, για το «Όχι» στην Ευρώπη που λέγατε, σας θυμίζω μόνον με μια κουβέντα, ότι αυτή η κακιά Ευρώπη, που εσείς θα «πολεμούσατε» και θα χόρευαν με τα νταούλια που θα χτυπούσατε όλες οι αγορές στην Ευρώπη σας θυμίζω ότι με το Ταμείο Ανάκαμψης και το ΕΣΠΑ, πέραν όλων των άλλων, εισέρρευσαν στα ελληνικά ταμεία 72 δισεκατομμύρια ευρώ, τα οποία κάλυψαν πάγιες και πολύ σημαντικές ανάγκες.

Και άκουσα και κάτι άλλο, ότι εμείς συζητήσαμε και άλλα θέματα θα μιλήσουμε, λέει, με τους Τούρκους. Ο Πρωθυπουργός, ο Κυριάκος Μητσοτάκης, αλλά κι όλοι οι αρμόδιοι Υπουργοί έχουν ξεκαθαρίσει ότι δεν μπαίνει σε καμία περίπτωση, σε καμία ατζέντα ελληνοτουρκικού διαλόγου, καμία μονομερής διεκδίκηση που αυθαίρετα και εντελώς αβάσιμα θέτει η Τουρκία. Η μόνη διαφορά, ο ορισμός της υφαλοκρηπίδας και -κατ’ επέκτασιν- της ανεξάρτητης οικονομικής ζώνης είναι αυτό που, υπό προϋποθέσεις, η Ελλάδα δέχεται να συζητήσει. Τίποτε άλλο! Πού τα βλέπετε όλα αυτά τα ευφάνταστα ότι εμείς προχωρούμε με έναν ενδοτισμό να συζητήσουμε, να μοιράσουμε το Αιγαίο, να μοιραστούμε όλα τα υπόλοιπα, για να είμαστε δήθεν πειθήνιοι προς τους συμμάχους μας.

Έγινε μάλιστα και πολύς λόγος σήμερα το απόγευμα και άκουγα στα δελτία ειδήσεων να λένε ότι «ξέρετε, τελικά ο ΣΥΡΙΖΑ θα ψηφίσει τις αμυντικές δαπάνες». Ήταν είδηση αυτό! Αυτό το αυτονόητο το κάνατε είδηση. Άκουσα εδώ μέσα και από κάποιες πτέρυγες της Βουλής να λένε «Εμείς δεν ψηφίζουμε τις αμυντικές δαπάνες». Επιτρέψτε μου να σας θυμίσω πω ότι αυτή τη στιγμή μαίνεται ένας πόλεμος πάνω από τα βόρεια σύνορά μας. Στη Μέση Ανατολή υπάρχει μία εστία αναταραχής τεράστια και στη Συρία υπάρχει αυτή η εναλλαγή που δεν ξέρουμε πού θα οδηγήσει -ευχόμαστε να οδηγήσει στο καλύτερο-, αλλά όλοι περιμένουμε και παρακολουθούμε τις εξελίξεις βήμα προς βήμα.

Τι προτείνουν, λοιπόν, οι συνάδελφοι, εκτός του Κομμουνιστικού Κόμματος Ελλάδας, το οποίο πρέπει να αναγνωρίσω ότι έχει μια συνέπεια; Άσχετα αν διαφωνώ διαμετρικά και είμαι σε αντίθετη κατεύθυνση με τον προσανατολισμό του Κομμουνιστικού Κόμματος Ελλάδας, αναγνωρίζω, όμως, ότι έχει μια συνέπεια και ακολουθεί μια συγκεκριμένη γραμμή.

Οι άλλοι συνάδελφοι τώρα, προσφάτως, ανακάλυψαν ότι οι «κακές» αμυντικές δαπάνες δεν μπορούν να μας οδηγήσουν πουθενά και να πάρουμε τα λεφτά αυτά να τα κάνουμε νοσοκομεία και σχολεία. Σοβαρά, κύριοι συνάδελφοι; Λέτε εμείς να μην το θέλουμε; Λέτε να θέλουμε να αγοράζουμε τανκς και κανόνια; Από την άλλη πλευρά όμως μήπως είχε ακούσει κανείς για τη «Στρατιά του Αιγαίου» που βρίσκεται από την άλλη πλευρά του Αιγαίου, απέναντι από τα ελληνικά νησιά; Τι προτείνετε, δηλαδή, για να καταλάβω;

Γιατί εδώ δεν αρκεί να ερχόμαστε και να λέμε ωραία λόγια ότι θα αυξήσουμε τις δαπάνες για την παιδεία, για την υγεία και ότι θα μειώσουμε τους φόρους. Πρώτον, πρέπει να λέτε από πού θα βρείτε τα χρήματα και δεύτερον, σε ό,τι αφορά στις αμυντικές δαπάνες, όταν τις καταψηφίζετε, πρέπει να έχετε και την πρόταση για να απαντήσετε στον ελληνικό λαό, να απαντήσετε στους συμπολίτες μας που βρίσκονται έξω από εδώ και μας παρακολουθούν, εάν σας ρωτήσουν «Είμαστε ασφαλείς;» Ναι, κυρίες και κύριοι συνάδελφοι, πρέπει να απαντήσουμε ότι βεβαίως η Ελλάδα είναι ασφαλής χώρα.

Καταψηφίζετε, λοιπόν, τις αμυντικές δαπάνες και τι προτείνετε; Τι να κάνουμε; Μήπως αυτό που ακούστηκε από κάποιους πρώην συντρόφους σας: «Ας το ρισκάρουμε, βρε αδερφέ, με την Τουρκία. Ας μην κάνουμε αμυντικές δαπάνες». Κι αν γίνει το κακό; Ε, ας το ρισκάρουμε; Ε λοιπόν, όχι δεν θα το ρισκάρουμε, κυρίες και κύριοι συνάδελφοι! Δεν θα το ρισκάρουμε!

Αυτό το οποίο εμείς ακολουθούμε είναι να αυξάνουμε την ισχύ της χώρας, από το υστέρημα του ελληνικού λαού, προκειμένου πράγματι να μπορούμε να απαντήσουμε κατηγορηματικά στους συμπολίτες μας που θα μας ρωτήσουν: ότι ναι, η Ελλάδα είναι ασφαλής χώρα. Γιατί αυξάνει την ισχύ της μέσα από συνθήκες και συμμαχίες, όπως έγινε με τη Γαλλία, όπως έγινε με την Αίγυπτο, όπως έγινε με την αναβάθμιση της αμυντικής συμφωνίας με τις Ηνωμένες Πολιτείες. Και από την άλλη πλευρά, αναβαθμίζοντας τις Ένοπλες Δυνάμεις, κατοχυρώνει την ειρήνη της και δίνει μια απάντηση σε όλους, φίλους, εταίρους, συμμάχους, γείτονες, ότι η Ελλάδα είναι μια χώρα που αγωνίζεται για την ειρήνη, αλλά είναι και μια χώρα που δεν πρόκειται ποτέ να παραιτηθεί από τα εθνικά της δίκαια και είναι σε θέση να προασπίζει αποτελεσματικά την εθνική της ακεραιότητα. Αυτές είναι υπεύθυνες πολιτικά απαντήσεις.

Και όταν κάποιοι έρχονται εδώ και κόπτονται για όλα αυτά τα οποία δήθεν ξοδεύει αλόγιστα η ελληνική Κυβέρνηση για την άμυνα της χώρας, είναι υποχρεωμένοι, παράλληλα, να πουν και την αντιπρότασή τους. Τι ακριβώς αντιπροτείνουν για να μπορεί η άμυνα της χώρας να είναι διασφαλισμένη; Τι ακριβώς αντιπροτείνουν για να είναι σφραγισμένα τα σύνορά μας, τα χερσαία, τα θαλάσσια, τα εναέρια σύνορά μας, οι ουρανοί, δηλαδή, και οι θάλασσές μας;

Εκτός αν κάποιοι πιστεύουν ότι δεν έχουνε σύνορα οι θάλασσες. Το ακούσαμε και αυτό κάποτε.

Εν πάση περιπτώσει, κυρίες και κύριοι συνάδελφοι, έχοντας την ευθύνη του χαρτοφυλακίου για τη Μακεδονία και τη Θράκη, πραγματικά θα ήθελα να αναφερθώ πολύ περισσότερο σε αυτά τα θέματα, αλλά δυστυχώς, αισθάνθηκα να προκαλούμαι, όταν ξαφνικά κάποιοι θεώρησαν ότι απευθύνονται σε ανθρώπους που έχουν κοντή μνήμη και όταν, από την άλλη, μας εγκάλεσαν για πολιτική ανευθυνότητα και αναξιοπιστία. Εκείνοι που με τη στάση τους, όπως είπα προηγουμένως, δείχνουν μια πρωτοφανή ανευθυνότητα χωρίς να προτείνουν τίποτε και απλώς αφήνοντας το καράβι να πηγαίνει μόνο του. Ε, δεν πάει μόνο του το καράβι. Εμείς θα το πάμε το καράβι. Και όσο ο ελληνικός λαός μας έδωσε την εντολή με την ψήφο του αυτό το καράβι να το οδηγήσουμε σε ασφαλή νερά, θα συνεχίσουμε να το κάνουμε.

Κλείνοντας, κύριε Πρόεδρε, θα ήθελα μόνο να πω δυο λόγια για τη Μακεδονία και τη Θράκη. Κυρίες και κύριοι συνάδελφοι, σε αυτό πρέπει όλοι να ομονοήσουμε από όποια πτέρυγα κι αν είμαστε. Να πούμε δηλαδή ότι η Μακεδονία και η Θράκη δεν είναι απλώς δυο περιφέρειες της Ελλάδος.

Βεβαίως υποστηρίζουμε και θέλουμε την ισομερή ανάπτυξη όλης της πατρίδας μας. Η Μακεδονία και η Θράκη, όμως, έχουν ιδιαιτερότητες, έχουν ευαισθησίες. Συνορεύουν με τέσσερα κράτη και έχουν χερσαία σύνορα. Και ξέρετε πολύ καλά ότι πολλά ζητήματα δημιουργήθηκαν από κάποιους γείτονες για θέματα τα οποία αφορούν σε αυτήν την ευαίσθητη περιοχή.

Τι πρέπει, λοιπόν, να κάνουμε και γιατί πρέπει να αγωνιστούμε; Να δυναμώσουμε οικονομικά, να δυναμώσουμε κοινωνικά αυτές τις περιοχές, αλλά πάνω απ’ όλα να δυναμώσουμε εθνικά αυτές τις περιοχές. Δεν είναι πολιτικοί οι λόγοι, και κοινωνικοί, και οικονομικοί μόνον. Κυρίως είναι εθνικοί οι λόγοι να αγωνιστούμε για τη Μακεδονία και τη Θράκη. Και αυτή είναι η εντολή του Κυριάκου Μητσοτάκη, πραγματικά να ανεβάσουμε πιο ψηλά τη Μακεδονία και τη Θράκη.

Και επειδή άκουσα να αμφισβητείτε και τις επενδύσεις που γίνονται, σας λέω ότι τώρα στην πρωτεύουσα της Μακεδονίας, στη Θεσσαλονίκη, υπάρχει μία εμβληματική επένδυση της «PFIZER», υπάρχει μία εμβληματική επένδυση της «MICROSOFT», υπάρχει μία εμβληματική επένδυση της «DIMAND», της «DELOITTE» και ετοιμάζεται μια άλλη εμβληματική επένδυση της «DEUTSCHE TELEKOM». Αυτές οι εμβληματικές επενδύσεις γίνονται πράξη εκεί πάνω στον ελληνικό βορρά, σ’ αυτόν τον ελληνικό βορρά τον οποίο υπηρετούμε.

Και πραγματικά με την Κυβέρνησή μας έχουμε πει το εξής: Ότι αποτελεί για εμάς απόλυτη προτεραιότητα τους ακρίτες του ελληνικού βορρά, της Μακεδονίας και της Θράκης, να τους υποστηρίξουμε με κάθε τρόπο, να ενδυναμώσουμε την επιχειρηματικότητα, να κρατήσουμε τους κατοίκους στην περιοχή. Διότι λειτουργώντας με αυτόν τον τρόπο το όφελος δεν θα είναι τοπικό, το όφελος, κυρίες και κύριοι συνάδελφοι, θα είναι εθνικό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Γκιουλέκα.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα μια παρέμβαση να κάνω διαδικαστική, για καλό.

**ΠΡΟΕΔΡΕΥΩΝ (Βασίλειος Βιλιάρδος):** Ναι, κύριε Μάντζο, παρακαλώ.

**ΔΗΜΗΤΡΙΟΣ ΜΑΝΤΖΟΣ:** Κατ’ αρχάς είναι πολύ θετικό -και πρέπει να αναγνωριστεί και συγχαρητήρια στο Προεδρείο- ότι ολοκληρώθηκε ο κατάλογος των ομιλητών μετά από μια μακρά και πολυήμερη διαδικασία και ένα δεύτερο, επειδή πρέπει οι κοινοβουλευτικές πρακτικές οι ορθές να επισημαίνονται, θεωρώ, ότι είναι πολύ τιμητικό και πρέπει να εξάρω την παρουσία του Υφυπουργού Οικονομικών όλες αυτές τις ημέρες στο Κοινοβούλιο, σε μια έντονη, αλλά -είμαι βέβαιος- πολύ παραγωγική συζήτηση. Τιμά το Κοινοβούλιο μια τέτοια πρακτική και αισθάνθηκα την ανάγκη να το επισημάνω στο τέλος αυτής της πολύ δύσκολης, αλλά παραγωγικής διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Και από το Προεδρείο, κύριε Υφυπουργέ, πράγματι είναι εξαιρετική η παρουσία σας όλες αυτές τις ημέρες. Μπράβο σας.

**ΘΕΟΦΙΛΟΣ ΞΑΝΘΟΠΟΥΛΟΣ:** Θα ήθελα να πω ότι είμαι ο πρώτος που το εισηγήθηκα.

**ΔΗΜΗΤΡΙΟΣ ΜΑΝΤΖΟΣ:** Σωστό, σωστό.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τα πρωτεία.

Θέλετε να πείτε κάτι, κύριε Υφυπουργέ;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Θέλω να ευχαριστήσω πολύ κατ’ αρχάς το Προεδρείο για όλη τη διαχείριση και τη συζήτηση και από την πλευρά μου να πω ότι και του κ. Μάντζου η παρουσία ήταν συνεχής εδώ και αξιοπρεπής πάντοτε, όπως και του κ. Ξανθόπουλου.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Σας υπενθυμίζω ότι η συνεδρίαση θα ξεκινήσει αύριο στις 11.00΄ με τις δευτερολογίες των Κοινοβουλευτικών Εκπροσώπων και θα ακολουθήσουν οι ομιλίες των πολιτικών Αρχηγών με αντίστροφη σειρά, σύμφωνα με όσα έχουμε συμφωνήσει από την αρχή.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 22.25΄ λύεται η συνεδρίαση για αύριο, ημέρα Κυριακή 15 Δεκεμβρίου 2024 και ώρα 11.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2025».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**